
I. 


De când se înscăunase cu adevărat măria sa Ștefăniță Vodă se împlinea 
un an bun şi cu belşug pentru ţara Moldovei. Era linişte la hotare și domnul 
trăia în bună pace cu crăiile de prin prejur. Dinspre Țarigrad se zvonea că 
nu veneau veşti prea bune, sultanul fiind mâniat pentru că tânărul domn nu 
pornise cu oaste în Transilvania la cererea lui. Supărarea sultanului nu 
îngrijora pe nimeni deocamdată, pentru că împărăţia turcească își avea 
necazurile ei spre latura de răsărit, unde șahul Perşilor da mereu semne că 
nu se împacă deloc cu lățirea acesteia peste neamurile de sub munţii 
Caucazului. Cel puţin așa spuneau negustorii veniţi de la Crâm, după cum 
aflaseră şi ei, la rândul lor, de la alți negustori care veneau dinspre inima 
Asiei. Îl mai supărau pe Suliman sultan cavalerii din insula Rodului, care-i 
stau în coastă şi stânjeneau mișcările din Arhipelag și spre Europa. Era un 
cuib de viteji care puteau primi oricând sprijinul papei de la Roma şi al altor 
principi străini spre marele necaz al împărăției, din care pricină a hotărât 
sultanul să pornească împotriva rodenilor cu mare oaste pe apă şi pe uscat. 
Iscoadele noastre aflate în împărăție trimeteau veşti despre toate aceste 
pregătiri, așa că sultanul putea să spună deocamdată ce vrea, iar vodă avea 
să vadă el ce-i prieşte sau nu țării sale, neavând a se teme de nimeni. 

Așa că sărbătorile din primăvara acelui an aveau să fie un prilej de mare 
desfătare aproape pentru toţi locuitorii țării, mai multă și felurită pentru cei 
mari şi avuţi, mai puţină pentru cei de jos. 

Este adevărat că înlăuntrul ţării se întâmplaseră unele lucruri nu prea 
lămurite dar care ar fi putut stârni îngrijorarea unora. Cu puţină vreme în 
urmă postelnicul Cosma Șarpe fugise în Polonia, hiclenind pe domnul său. 
Erau multe prepusuri în legătură cu această fugă și după cum șopteau unele 
bărbi cărunte erau de aşteptat mari nemulțumiri şi tulburări în Moldova. Dar 
asta-i privea numai pe unii, gândeau oamenii de rând, iar unii boieri erau de 
părere că fuga lui Cosma n-avea nici un rost. Hicleni se mai văzuseră în ţara 
Moldovei şi-aveau să se mai vadă. Nu era nici o pricină de întristare acum 
când rodul pământului, cercetat de oameni care-i cunoşteau toate rosturile, 
arăta că va fi mare bogăţie la vii şi la grâu. 

Singurul îngrijorat era domnul. Ștefăniță simţise o vânzoleală în rândul 
marii boierimi şi de aceea dorise să vadă mai multe feţe boiereşti, să stea de 
vorbă cu unii, să-i ispitească pe alţii în legătură cu trebile ţării și ale 
domniei. Voia să ştie pe cine se poate bizui, cine şovăie şi să afle, dacă era 


cu putinţă, cine-i era potrivnic. De aceea fuseseră chemaţi cei mai de seamă 
boieri ai ţării la ospăţul domnesc și cum se poruncise și căutarea oastei în 
duminica Tomii, care cădea în anul acela în ziua a douăsprezecea a lunii 
aprilie tot în cetatea de scaun a Moldovei, pe ulițele acesteia era însufleţire 
şi o vânzoleală cum rar se mai văzuse. 

Domnul le îngăduise tinerilor să tocmească jocuri și întreceri, la unele 
zvonindu-se că va fi de față însăşi Măria sa cu întreaga curte. Prostimea 
avea la ce să caște gura, săracii aveau de ce să suduie și mai amarnic, iar 
boierii găseau prilejul bine venit să arate ce înseamnă puterea banului. 
Strălucirea hainelor de preţ, a nestematelor, a aurului și argintu-lui vădeau 
cât agonisiseră unii din sudoarea celor mulţi. Atâta bogăţie și lucruri 
scumpe uimeau până și pe străinii care se aflau în trecere prin Moldova. 

Printre tinerii care-şi arătau straiele mândre și caii năzdrăvani, speriindu- 
i pe cei care nu săreau în lături la timp, gata să răstoarne pe neprevăzători, 
făcându-le pe fete să ţipe de spaimă prefăcută şi pe nevestele mai trecute să 
ofteze în dorul altor timpuri, era și lon Movilă, fiul lui Cosma Movilă, intrat 
în legendă în lupta de la Șcheia, cel care a dat numele unui neam de pomină 
nu numai în Moldova dar și în ţinuturile aflate sub coroana Poloniei. Ion 
Movilă avea optsprezece ani. Faţa îl arăta mai tânăr, iar purtările lui vădeau 
încă o minte necoaptă, de copil. Când îl însoțea frățâne-său Văscan, mai 
mic cu doi ani, oricine l-ar fi luat mai vârstnic pe cel mic şi mai tânăr pe cel 
mare. Era bine legat la trup şi avea o putere pe care nimeni nu i-ar fi bănuit- 
o. Chipul lui era frumos, iar de sub tichia de modă frâncească, cu vârful 
ascuţit în sus, lucrată din frenghie și împodobită cu două rânduri de 
mărgăritare, ieșeau plete negre, bogate care-i cădeau până pe umeri. Avea 
pielea feţii nu prea albă, înăsprită şi întunecată și mai mult de vânt şi de 
soare, culoare care-i sta bine, lăsând să se ghicească sănătatea sălbăticiunii 
crescută în miresmele câmpurilor și în aerul tare de munte şi de pădure. Îi 
jucau ochii în cap, ochi plini de lumină, pe care cu greu îi putea stăpâni 
ceva şi nu pentru că era nestatornic, dar pentru că-și închipuia că toată 
lumea este a lui și nimic din ce era sub soare nu trebuia să-i scape, fiecare 
lucru nou sporindu-i bucuria de a trăi. Se ţinea mândru în şaua bătută cu 
argint și pietre, iar armăsarul roib era o minune de cal, plin de neastâmpăr 
ca și stăpânul său. De sub caftanul de catifea înflorat cu fir de argint şi de 
aur se vedea jupa de mătase galbenă, cu delicate alesături tot din mătase și 
fir. Că straiele erau pe măsura frumuseţii stăpânului nu era de mirare, numai 
că unii murmurau, cum poate panul Moghilă, om aşezat, să-i dea drumu-n 


lume unei asemenea sălbătăciuni în stare să ridice în sus un târg ca Suceava. 
Se îmbătase cu alți câţiva fii de mari dregători, care nu erau cu nimic mai 
prejos ca strălucire a hainelor şi larma stâmită de tropotul cailor porniţi 
sălbatic pe străzile înghesuite făcuse ca în două zile să li se ducă buhul. 
Oamenii cuminţi şi aşezaţi îi priveau cu mâhnire, gândind cu glas tare că pe 
vremea lor tineretul se purta mult mai cuviincios și-l socoteau pe Ion capul 
tuturor răutăților, cu toate că între tovarășii săi de petrecere erau unii mai 
mari decât el. Era şi asta încă o dovadă că sămânţa rea dă roade şi o strică şi 
pe cea bună. Gânduri şi clevetiri care n-aveau cum să ajungă la urechile 
tânărului boier, care numai de asta nu avea timp și grijă. Pentru el toate se 
petreceau ca într-un vis dulce şi părea că nimic nu se poate atinge de el ca 
să strice vraja zilelor pline de strălucire ale primăverii. Asta până în Joia 
Mare când pe Uliţa Pielarilor a trebuit să facă loc rădvanului unui mare 
boier. Se vedea de departe că e vorba de un mare boier pentru că în faţă și 
înspate mergeau slugi călări îmbrăcate în haine bune, cu săbii la șold și 
lănci înfipte în scara de la şa. Iscodind cu ochii să vadă despre cine este 
vorba, i s-a întâmplat ceva ce nu i se mai întâmplase niciodată. Pe lada 
rădvanului în față, lângă vizitiu, o făptură plăpândă, cu cosiţe aurii cu ochii 
verzi, mari, aşa de mari și de frumoși că nu păreau să se întrupeze într-o 
ființă pământeană, cu o gură bine alcătuită, cu o bărbiță mică, rotundă, 
privea cu uimire şi bucurie neprefăcută la lumea din jur. În faţa acestei 
vedenii, tânărul simţi cum se cutremură și ceva, ca o lamă fierbinte, îl 
străpunge. Năuc, încercă cu disperare să se facă văzut dar rădvanul s-a 
strecurat pe lângă el fără ca minunea cu ochii verzi să-l zărească. 

După ce a rămas încremenit o vreme în șa, o clipă cât un veac, i s-a 
părut că se întoarce de pe altă lume, a tras dârlogul calului şi a pornit în 
urma rădvanului. În purtarea lui nu mai era nici mândria și nici cutezanţa de 
până atunci. S-a apropiat de ultimul slujitor şi l-a întrebat cu înfrigurare 
cine-i boierul şi mai ales cine-i jupâniţa din față. Slujitorul s-a uitat la el, 
mirat, l-a măsurat de sus până jos și și-a dat seama că are în faţă pe cineva 
de neam, aşa că i-a răspuns destul de cuviincios, dar pe un ton hotărât: 

— Vezi-ţi domnia-ta de drum, jupâniţa este fata pârcălabului Condrea de 
la Neamţ. 

A încetinit mersul calului. S-a aplecat și l-a bătut cu palma pe gât, 
mormăind: 

— Hei, prietene, mi-e teamă că am dat de belea! După rădvanul din faţă 
m-aş duce. până la capătul pământului... S-a întors şi la pas s-a dus să-şi 


întâlnească tovarășii de petreceri. Pe Nicoară, slujitorul lui, l-a pus să 
iscodească unde stă Condrea cu ai săi. L-a urmărit toată ziua chipul 
jupâniţei, care se topea acoperit parcă de un abur; ar fi vrut să se ducă, să 
bată în uşa unde trăseseră ai ei şi s-o scoată afară, ca s-o vadă bine, dacă era 
chiar aşa de frumoasă cum i se păruse lui sau era numai o închipuire. Dar n- 
a făcut nimic. Şi nici n-a spus cuiva vreo vorbă. 

Până atunci se jucase de-a dragostea şi multe se zvoneau despre isprăvile 
lui, dar pe nedrept, pentru că vinovatul nu era el, ci fetele sau nevestele care 
ar fi dorit să fie iubite de el. Luase totul destul de ușor, sufletul lui însă avea 
adâncimi pe care nici el nu şi le cunoştea și nici nu le bănuia. 

Slujitorului nu i-a fost greu să afle casa în care erau ai lui Condrea. Dar 
asta nu însemna nimic. Vroia s-o vadă pe fată şi era cu neputinţă să afli când 
iese, unde merge și cât va sta acolo, decât dacă ar fi stat toată ziua la pândă. 
Asta nu se făcea. Sărbătorile, petrecerile tocmite la curte aveau s-o scoată și 
nu mai departe decât în ziua următoare, la deniile mari, și ea și părinții 
aveau să meargă undeva, nu aveau cum să rămână în casă. Era sfatul lui 
Nicoară și Ion l-a găsit bun. 

— Numai să nu fie prea mult până mâine, stăpâne, să nu răsară alți ochi 
mai frumoşi, rânji pe sub mustață Nicoară. 

— Nu şugui omule. Om vedea noi mâine. 

Ziua de Vineri a trecut destul de uşor. Jupâniţa de ieri era acum ca un 
vis. lon a rămas spre seară acasă, în timp ce Nicoară a plecat să ia 
urmavânatului scump, cum îi spunea el. Când s-a înnoptat de-a binelea, 
Nicoară era acasă cu vești bune: pârcălabul și jupâneasa lui s-au dus la 
curte. Aveau să ia parte împreună cu domnul la slujba din seara aceea. 
Jupâniţa cea bălaie și frăţiorii ei, însoţiţi de două femei în vârstă au mers la 
Sfântul Gheorghe. Ion a ţâșnit din casă. Parcă prinsese aripi la picioare. O 
va recunoaşte? a fost întrebarea care i s-a înfipt în minte, şi va fi ea tot așa 
de frumoasă? N-a fost vorba numai de-o simplă nălucire? Şi dacă avea să 
fie aşa cum dorea el? Planuri peste planuri se învălmăşeau, luând locul unul 
altuia, mai înainte ca unul dintre ele să se clădească aşa cum trebuia. De 
fapt, pentru vârsta tânărului nostru, drumul a durat mult numai din pricina 
nerăbdării sale; în schimb, pentru Nicoară, i se părea că e purtat pe sus, 
izbutind cu greu să se ţină după stăpânul său. 

Au intrat sub bolțile înalte de catedrală. Era lumină multă de la 
lumânările de ceară care își jucau flăcăruile în tot lăcașul. Închipuirile de pe 
pereţi, în culori proaspete, vorbeau despre o altă lume, de demult, cu alte 


obiceiuri şi întâmplări care s-au petrecut sub un alt cer, mai blând şi mai 
luminos decât al nostru. Glasurile înalte ale preoţilor acopereau zumzetul 
şoaptelor scăzute ale mirenilor. Norod mult, cum se cuvenea într-o 
asemenea zi. Ion, cu Nicoară după el, se strecura încet, în față, căutând cu 
înfrigurare un anume chip. Cosiţele bălaie erau un îndreptar, numai că în 
Ţara de Sus, multe jupâniţe aveau părul de culoarea mierei și a soarelui. 
Când credea că a găsit-o, îl prindea un soi de neastâmpăr, dar după o 
cercetare mai de-aproape şi mai cu grijă se liniştea. Nu era ea. Până la urmă 
a deslușit-o într-un grup de jupâniţe și de tineri, care se alcătuise în vederea 
cântărilor, lângă strana din stânga. Când a văzut-o şi şi-a dat seama că e ea 
şi nu altcineva, a simţit cum i se topesc picioarele și cum îl cuprinde o 
ușoară și dulce ameţeală. Era mult mai frumoasă decât aşa cum o văzuse cu 
o zi mai înainte. Lumina mai slabă a lumânărilor indicând părțile mai 
colțuroase şi umbrind trăsăturile mai puţin izbutite, face uneori ca un chip 
aproape obişnuit să capete un farmec aparte. Sub aceeași lumină, jupâniţa 
lui Condrea era frumoasă ca o vedenie din altă lume. Chipul ei nu mai avea 
strălucirea tinereţii de ieri, ci o căldură pe care o sporeau și mai mult ochii 
de smaragd cu ape adânci şi liniștite. Pe cap purta o cunună formată din 
două şiruri de mărgăritare cu pietre din loc în loc. Cele două șiruri îi 
acopereau o parte din frunte, iar în dreptul urechilor, pe sârma de aur, 
coborau înșirate mai multe rânduri de mărgăritare până la rădăcina urechii, 
iar de acolo se desfăceau trei perechi de pietre nestemate înconjurate de 
mărgăritare. O mantie din catifea florentină, de culoarea zmeurei, brodată 
cu fir de argint aurit, lăsa să se vadă rochia de serasir cu sponcile de argint 
poleite. Mâinile și le petrecuse prin despicătura mantiei şi se împreunau în 
jurul buchetului de flori din care răsărea lumânarea de ceară albă. Mânecile 
erau cusute cu altiță în mai multe rânduri, pe umeri în latul mânecii, iar de 
la umeri cobora în râuri până la mânecă o alesătură din fir de aur și mătase, 
a cărei bogăţie era sporită de fluturi de aur presăraţi peste tot. Mâneca era 
cusută din fir de aur şi împodobită cu mărgăritare ca și gulerul cămășii. 

O asemenea risipă de bogăţie care să încadreze un chip atât de delicat 
numai văzuse. Abia acum Ion înţelegea că în viaţa lui se întâmplă ceva 
năprasnic, că această închipuire învăluită în aur şi argint înseamnă pentru el 
începutul și sfârşitul lumii. Și cum să ajungă la ea? Îndrăzneala și nepăsarea 
cu care pătrunsese până atunci oriunde, dispăruseră și se simţea sub bolțile 
înalte şi în mulțimea care se înghesuia, singur, neputincios. Se simţea 
părăsit şi stingher, mâinile i se păreau de prisos și nu ştia ce să facă cu ele, 


se schimba de pe un picior pe altul ca un bâtlan neajutorat, simţea că ce face 
nu-i bine și asta-l stingherea şi mai mult. Noroc că toată nemulţumirea lui 
n-avea cum să fie văzută. S-a apropiat de grupul ei, într-o latură, în faţă-i ca 
s-o poată vedea bine, să-și sature sufletul de atâta frumuseţe. Era o bucurie 
pe care nimeni nu i-o putea lua pentru câteva ceasuri. 

În biserică, lumea era împărţită în trei părți bine deosebite: copiii care se 
zbenguiau, străini cu totul de ceea ce se petrece în jurul lor, înfioraţi doar 
din când în când de arătările cam prea ţepene cu uitătură încremenită de pe 
pereţi sau de privirile aspre şi vorbele sâsâite pe care cei mari le aruncau 
pentru a-i domoli; babele și moșnegii care credeau în tot ce se oficia şi erau 
în acelaşi timp scandalizaţi de lipsa de pioșenie a celor din jur şi, în fine, 
tinerii, pentru care seara asta mare de primăvară era un nimerit prilej de a-şi 
arăta frumuseţea şi bogăţia, de a fi văzuţi și de a-i vedea pe alţii, cu sângele 
aţâţat de prefacerile care aveau loc în văzduh și pe pământ şi de care nici ei 
nu puteau să scape. Veniseră cu gânduri nelămurite în dorul unor împliniri 
pe care nu îndrăzneau să le deslușească până la capăt. 

Ion se uita la jupâniţă ori de câte ori privirile ei erau în altă parte. Când 
simţea că va da cu ochii și de el, privirile lui alunecau peste făptura ei, de 
parcă pe peretele din față genunchii ascuţiţi și armurile colțuroase și 
înţepenite ale sfinţilor luptători îl atrăgeau în chip deosebit. N-a trecut însă 
multă vreme și când a început prohodul, fata și-a dat seama că cineva, din 
lumea care se afla în faţa ei, o priveşte mai mult decât s-ar fi cuvenit. Când 
a înţeles acest lucru şi-a pus în gând să nu se uite şi să nu-i pese de nimeni 
şi de nimic. 

Buna creştere o împiedica să iscodească ceea ce nu se cuvenea pentru o 
jupâniţă de cinul ei. Ştia că este frumoasă și se ştia privită în fel şi chip de 
oameni, după vârsta şi rangul lor. Mama ei o povăţuise să nu ia în seamă 
asemenea fleacuri. Ea avea dreptul să năzuiască oricât de sus, iar cel care i- 
ar fi fost hărăzit de părinţi — pentru că voinţa lor nu trebuia în nici un chip 
nesocotită — şi de soartă, trebuia să vină la curtea lor şi să-şi spună cinstit 
gândurile și planurile. Numai fetele de rând sau din neamurile proaste care 
s-au ridicat în număr prea mare în vremurile lui Ștefan cel Bătrân, își 
îngăduiau să încalce asemenea obiceiuri pe care cei cu adevărat de neam 
ales trebuiau să le păzească cu sfinţenie. Jupâniţa cunoștea de-a fir-a-păr 
toate aceste sfaturi folositoare, dar într-o seară ca asta, într-un loc unde nu 
trebuie să încapă păcatul își putea totuși îngădui să afle, fără a fi prinsă, 
cine-i voinicul care îndrăzneşte s-o privească aşa cum o face numai furul? 


Și când privirea ei s-a prelins peste lume în așa fel încât şi faţa lui să intre în 
raza ochilor săi, când a rămas aninată doar pentru o clipă de faţa tânărului, 
şi-a dat seama că un asemenea chip merită să fie privit şi a doua oară. Acest 
lucru îl arătau șihainele tânărului. Caftanul lui de mare preţ era un semn că 
nu era un fite-cine, iar întreaga-i înfăţişare era mândră și avea ceva care-l 
deosebea de flăcăii pe care-i cunoscuse sau pe care-i avea acum în faţă și 
cântau împreună. L-a privit încă o dată şi când se aștepta mai puţin s-a 
simţit fulgerată de lumina neagră a ochilor lui. Genele s-au zbătut speriate 
pentru o clipă şi smerită şi-a lăsat privirea în jos punând multă dăruire în 
strofa pe care tocmai începea s-o cânte ceata ei. 

Ion a înțeles că momentul hotărâtor era cel de acum. Dacă se va mai 
uita, înseamnă că nu-l lepăda de la ea, dacă nu se va mai uita, n-avea decât 
să rămână cu sufletul întunecat şi cu dorul neostoit al unei dulci vedenii. 
Pentru că acum înţelegea că este în stare să iubească cu adevărat pentru 
întâia oară în viaţa lui şi că dragostea e un lucru cu mare primejdie pentru 
tihna sufletului omenesc. 

Și nălucirile care-i bântuiau fără noimă mintea erau o dovadă la ce grea 
şi neîndurătoare slujbă e gata să intre fără să-l silească nimeni. N-ar vrea el 
să dea tătarii acum şi el s-o ia pe jupâniţă să-i scape viaţa şi să-l apuce de 
grumaz pe Alb sultan și să-l arunce în genunchi în fața lui Vodă spre 
mirarea tuturor şi drept mulțumire să i se... Prostii... Simte cum o ia razna 
şi jupâniţă cântă, iar când îşi ridică privirea nu se uită nicăieri... 

Încet, încet s-a apropiat şi el de cei din jurul ei şi și-a unit glasul cu al 
celorlalți. Jupâniţă a simţit această apropiere și cu îndărătnicie nu s-a mai 
uitat nicăieri. Abia la glasul al treilea când și-a ridicat ochii, privirile lor au 
rămas țintuite. 

Cântau, dar nu ştiau ce cântă, încercau să măsoare și să înțeleagă 
necuprinsul fiinţei lor care ieșea la lumină prin lumină. Și-a lăsat iarăși 
privirea. A înţeles și jupâniţa că-i primejdie mare. Dar nu peste multă vreme 
s-a uitat iar la el, de data asta ca să-i vadă mai bine faţa şi ceva tainic a 
făcut-o să priceapă că pe chipul frumos al tânărului se poate ceti ca într-un 
ceaslov tot ce cuprinde inima lui și că această inimă este gata să se dea 
roabă inimii ei. Și i-a plăcut şi s-a bucurat, că o ființă plăpândă cum este ea 
are o putere atât de mare asupra unui tânăr cum era cel din față și-i era în 
același timp frică pentru ea, să n-ajungă la rându-i roaba unei puteri 
asemănătoare. Se priveau din când în când, în fugă, ferindu-se parcă unul de 
altul, era vădit însă că între ei se înfăptuieşte încet, încet o legătură care le 


umplea sufletul de bucurie, dar și de dorinţa de a şti câte ceva mai mult 
despre cealaltă ființă. 

Când cântarea era spre sfârşite, Ion s-a uitat lung la Măgdălina, i-a 
primit deschis privirea, și au simţit amândoi cum îi cuprinde o dulce 
ameţeală. 

Alunecau într-un spaţiu de lumină fără sfârșit, nici o mișcare pe faţa lor 
care să trădeze o bucurie ușurelnică, ci o sorbire cu nesaţ a celei mai plăcute 
otrăvi care începea să-i mistuie din tălpi până-n creştet. Dragostea creştea în 
ei furtunos, zguduindu-le întreaga lor ființă. Fata l-a văzut pe Ion cum 
păleşte sub dogoarea ochilor ei și s-a aprins puţin La față. Noroc de lumina 
slabă care-i tăinuia zbaterea ce răzbătea pe chipul ei frumos. 

Când a sosit clipa în care trebuiau să iasă afară şi să înconjoare lăcașul, 
niciunul dintre ei n-a știut cum s-a făcut c-au ajuns dincolo de prag, 
unulalături de celălalt „Mergi la cer” suna cântecul și amândoi simțeau că 
plutesc spre înălțimi. Întâi şi-au descoperit glasurile. Al lui adânc, plăcut, iar 
al ei era ca un clinchet care picura curat ca un cleştar. Au dat ocol o dată, 
când au fost a doua oară, jupâniţa s-a descumpănit o clipă, atât cât a fost 
nevoie să se sprijine uşor de braţul lui. Era un semn că avea încredere în el 
şi că i-ar fi putut deveni un reazăm. Când s-a terminat totul şi trebuiau să o 
pornească spre casă, fata şi-a întors faţa spre el, l-a privit drept în ochi. Şi 
din toate vorbele pe care le mestecase o seară întreagă în minte şi pe care 
dorea să le spună cu mare meșteșug, Ion s-a trezit rostind numai cinci 
cuvinte care veneau de departe, de pe alt tărâm: 

— Jupâniţă, ai milă de mine. 

Măgdălina a zâmbit, în ochii ei se bănuia bucurie amestecată cu tristeţe. 
A alunecat pe lângă el, i-a prins mâna şi i-a strâns-o uşor. Doica, fratele şi 
sora ei mai mică au luat-o între ei şi împreună cu alte neamuri au pornit-o 
spre casă. 

Fulgerat, Ion n-a mai putut spune nimic şi nici nu ştia ce să facă cu el. În 
spate a simţit că Nicoară i se alătură. 

— Stăpâne, mergem acasă? Calul e afară. 

— Nicoară, omule, dă-mi calul și te du. O să vin şi eu. 

A încălecat, a trecut dincolo de cetatea care-și înălța zidurile în lumina 
albă a lunii și s-a lăsat în voia calului. Aerul rece îi biciuia fața şi-i făcea 
bine, nu că i-ar fi potolit arşiţa care creștea în el, dar îl limpezea treptat: 
acum ştia bine şi temeinic că o uitătură şi numai o strângere uşoară de mână 
pot să te facă cel mai fericit, dar şi cel mai nefericit om din lume. 


În prima şi a doua zi de Paşti, bucuria a cuprins întregul târg al Sucevei. 
Era larmă mare, sunau trâmbiţele de pe zidurile cetăţii din față, vestind voia 
bună a domnului, băteau clopotele de la Sfântu Nicolae a Mirăuţilor, de la 
Sfântu Gheorghe și de la alte lăcașuri în semn de sărbătoare, răsunau sunete 
de cimpoi, de cobză, de țimbale, era forfotă mare şi cu greu se putea răzbate 
spre inima târgului. 

Luni, dincolo de cetate, pe platoul care se întinde spre miazăzi, au fost 
tocmite întrecerile între tineri. S-a ridicat un foișor pentru măria-sa și 
ambele laturi ale foişorului au fost alcătuite din blăni mari de stejar şi de 
brad ca un fel de prispă. În dimineaţa acelei zile soarele a străpuns norii și 
vântul i-a grămădit spre soare-apune, dincolo de obcini. Măria-sa îmbrăcat 
în haine de mare sărbătoare, însoţit de fratele său Petru și de Ruxanda, 
văduva părintelui său Bogdan Vodă, a luat loc în foişor, iar marii boieri s-au 
rânduit cu jupânesele pe cele două laturi. Tinerii l-au întâmpinat pe domnul 
care era de o vârstă cu ei cu chiote de bucurie, după care au împins caii la 
pas şi când au ajuns aproape de foişor, au pus mai întâi piciorul, apoi 
genunchiul pe pământ în semn de închinăciune și cinstire. Măria-sa a 
zâmbit şi le-a făcut semn cu mâna că pot să înceapă întrecerile. Demult nu 
s-a mai văzut atâta iscusinţă în călărie şi în mânuirea lăncilor ca în ziua 
aceea, iar printre cei care s-au străduit să-şi arate priceperea, un tânăr de 
optsprezece ani avea să dea dovadă de mare putere șimeșteşug. Şi a mai 
făcut tânărul încă un lucru mai puţin obișnuit în timpurile de față, care a 
stârnit plăcere unora, mânie prefăcută sau mirare altora: Înainte să-și 
înfrunte potrivnicul cu lancea, și-a strunit calul care juca nebunește pe 
picioare, întărâtat de zarva din jur, l-a cuminţit și l-a supus puterii sale și în 
buestru l-a apropiat de locul unde priveau marii dregători, s-a oprit în faţa 
pârcălabului Condrea, şi-a ridicat cușma, privind-o ţintă pe jupâniţă 
Măgdălina, după care a ridicat capul și lancea de care erau legate două 
panglici de mătase — una verde, alta de culoarea aurului, după care și-a 
smucit calul şi a pormit-o ca o săgeată spre locui de unde trebuia să 
pornească în întâmpinarea adversarului. 

Se spune că jupâniţa s-a făcut mai întâi stacojie, după care a apucat-o un 
fel de slăbiciune a inimii și a trebuit să fie sprijinită de jupâneasa Nastasia, 
mama ei. Jupân Condrea ar fi încruntat sprâncenele și ar fi pufnit mânios 


când a văzut îndrăzneala fără pereche a tânărului, iar jupâneasa Nastasia s- 
ar fi bătut cu palma peste gură: nu-și închipuise că o să se petreacă 
asemenea faptă al cărei tâlc să nu-l priceapă în nici un chip. Unele jupâniţe 
şi jupânese din jurul familiei pârcălabului Condrea ar fi scos un uşor țipăt 
de mirare, iar marii dregători ar fi mormăit în bărbile lor cuvinte de 
neînțeles. 

Jupâniţa Măgdălina, mai mult moartă decât vie, a urmărit cu inima 
strânsă întrecerile şi în tainiţa sufletului s-a bucurat nespus când l-a văzut pe 
„nebunul ei”, cum l-a alintat în minte fără să ştie nici ea cum, că nu poate fi 
doborât de nimeni, că zvârle din fuga calului sulița la ţintă și săgeata 
aruncată de el n-a fost întrecută decât cu o palmă numai de doi inși. 

Și tot acum a aflat cine este nebunul acela și s-a bucurat în sine că e de 
neam mare. Însuși Pârcălabul Condrea s-a mai îmblânzit când i s-a spus că 
Ion este fiul lui Cosma Moghilă, fost ceașnic sub trei domni. Se trage deci 
din neamul vestit al Hudiceştilor, unul dintre cele mai vechi și puternice din 
țara Moldovei. 

Ziua s-a încheiat cu un ospăț dat de domn și în timp ce vârstnicii se 
întreceau cu închinatul pocalelor, tinerii s-au prins în horă. Ion a cutezat să 
se prindă lângă Măgdălina şi în timpul danţului au putut să-şi vorbească. 
Pluteau ameţiți de bucuria care-i cotropise, abia atingeau pământul cu 
picioarele, simțeau urcând din ei o putere care-i făcea mai ușori. Muzica şi 
danțul când legănat, când iute îi ațâţa și mai mult. Era lesne pentru oricine 
să vadă, chiar dacă nu fusese de faţă la cele întâmplate de dimineaţă, că cei 
doi tineri — fata abia împlinise 16 ani — erau legaţi de o vrajă pe care nimeni 
nu putea s-o destrame. Când s-au despărţit, a însoţit-o până la părinţii ei, a 
făcut o plecăciune cuviincioasă, s-a mai uitat o dată la chipul Măgdălinei ca 
şi cum ar fi vrut să i se întipărească desăvârşit în minte, s-a întors spre 
pârcălab şi pârcălăbeasă şi a spus mai mult șoptit: 

— Cer îngăduință domniilor voastre să nu mă alungaţi când oi veni la 
curtea voastră. 

Pârcălabul n-a spus nici da, nici nu, iar pârcălăbeasa a plecat puţin capul 
în semn de rămas bun și s-au dus. Acasă jupâneasa Nastasia, a început să-și 
ispitească fata. Cum de s-a întâmplat una ca asta şi când. Fata ei cumintesă 
nu-i mărturisească nimic? Nu se poate ca totul să se fi iscat așa, dintr-o dată, 
într-o împrejurare în care orice creştin trebuie să fie îndurerat. Cum? N-au 
apucat să-și vorbească? Atunci cum să-i placă de un străin, despre care nu 
se ştie nimic? Doar e o fată cuminte şi cu creştere aleasă. Nu este urât? Da’ 


ce numai un bărbat chipeş e pe lume? Și înainte de toate, chiar dacă este 
chipeş trebuie să-l cunoşti, să vezi ce purtări are. Şi ce dacă a arătat el mare 
meșteşug și putere, un bărbat se cuvine să aibă și alte însușiri ca să fie 
vrednic de dragostea unei fete ca a ei. I-a vorbit abia în după-amiaza asta? 
Și ce-a spus? 

— Mamă, nu ştiu. 

— Cum nu știi? 

— Toate se învălmășesc în mintea și în sufletul meu. 

— Prostii. 

— Înţelege-mă, mamă. Nici eu nu ştiu ce-i cu mine, dar niciodată n-am 
simţit ce simt acum. 

— Adică ce simţi, fata mamii, înălță glasul jupâneasa Anastasia. 

— Nici eu nu ştiu, mamă. 

— Vai de mine, se minună jupâneasa, da” fătuca mamii, tu văd că nimica 
nu știi. Cum vine asta? 

Măgdălina își ridică privirea spre maicăsa şi ochii ei frumoşi și cuminţi 
cerşeau înțelegere și îndurare. Cu ce puteri să destrame și să descurce ceea 
ce în inima ei se învolbura și o cuprindea ca într-un vârtej care nu-i da timp 
nici să vadă, nici să înţeleagă ceva. 

Pârcălăbeasa se uita la fiica ei şi nu-i venea să creadă. Copilul ei 
cuminte, fetița mamii pe care o crescuse cu atâta grijă şi pe care o îndrăgea 
atât de mult, să fie cuprinsă aşa, tam-nisam de un pârjol mare pe care-l 
întrevăzuse dumneaei, dar nu se așteptase că se va abate așa de năprasnic și 
tocmai pe capul odorului ei. 

— Ai, fătuca mamii, a putut să spună, şi purtată ca de furtună, a trecut în 
odaia în care era pârcălabul. 

— Jupâne pârcălab, trebuie înlăturată primejdia, să plecăm, să facem 
ceva. 

— Ce te-a apucat femeie? Nu știi că mâine trebuie să fiu alături de 
domn, cu ceilalți mari dregători? 

— Bărbate, ascultă-mă! Primejdie mare! 

— Dau tătarii, Nastasie? 

— Îţi arde de șagă și mie nu. Fata noastră e-n primejdie. 

— Care primejdie, nevastă? 

— Cum, tu n-ai văzut? 

— Am văzut. 

— Şi nu zici nimic? 


— Ce să zic? 

— Că trebuie să facem ceva, să-mi scap fata din mâna balaurului. 

— Care balaur, Nastasie. Că o fi ăsta sau altul, nu tot o să ţi-o fure 
careva? 

— Da” jupâne pârcălabe, dar domnia ta aflat-ai ce-i poate capul 
nememicului? 

— S-a văzut astăzi. 

— Da”, da nu s-a văzut că-i place băutura după cum am auzit-o pe 
nevasta vistiernicului Ieremia și nici că-i plac prea mult muierile, cum 
spunea jupâneasa Marica, a lui Săcuian ceașnic. 

— Şi ce-ai fi vrut, Nastasie, să vină un călugăr să-ți ceară fata? 

Jupâneasa holbă ochii. Nu se așteptase la asemenea vorbe din partea 
bărbatului ei. Trăise cu el o viaţă. I se părea mai mult aspru și îndărătnic, 
gata să spună nu, chiar și atunci când era vădit că trebuie să spună da. Și 
acum? Izbuti să-l mai întrebe doar atât: 

— Şi ce vezi bun domnia ta în toate astea? 

Pârcălabul Condrea îşi mângâie barba, își potrivi mustăţile și grăi rar, de 
parcă n-ar fi fost în odaia în care era şi jupâneasa Nastasia: 

— Văd, nevastă, Başeul și satele de pe el, văd turme de oi în poienile de 
la munte și cirezi de vite pe valea Siretului a Prutului și Viliei. Băiatul are 
fraţi, Nastasie, dar averea Hudiceştilor e mare. 

Dacă ar fi căzut atunci trăsnetul între ei şi pe chipul pârcălăbesei nu s-ar 
fi citit atâta uimire. Îi venea greu să mai priceapă ceva. Nu-și înțelegea nici 
fiica şi nu-l înţelegea nici pe bărbat Se pomeni zicând doar atâta: 

— Doamne, apără-mă! 


II. 


Era pe la sfârşitul lunii aprilie. După câteva zile cu ploaie și vânturi reci, 
soarele strălucea din nou iar pământul începuse să se zbicească bine în 
locurile mai înalte. Boierul Cosma Movilă, încă în putere deși trecuse de 
cincizeci de ani, sta pe prispă, se bucura de căldura soarelui, se mai bucura 
că-l lăsaseră durerile de la încheieturi care nu-i îngăduiseră să meargă la 
Suceava, la chemarea domnului, și-i făcea mare plăcere să simtă în preajma 
lui zvon de oameni aflaţi la muncă, sunet de tălăngi care urca spre sat din 
lunca Başeului, ciripit de păsări şi cloncănitul celor din curte, zumzetul de 
albine pornite să culeagă dulceața pământului din florile care se desfăcuseră 
peste tot. 

Curțile boiereşti se aflau în marginea satului Hudești, moșia de baştină a 
Hudiceșştilor, părintele şi moşii lui pan Cosma Movilă. În uricile pe care le-a 
primit de la domnii de la începutul veacului trecut, se spunea că acest sat şi 
altele, aflate în diferite ţinuturi ale Moldovei, erau sate vechi, pe care 
Hudiceştii le stăpâneau de la întemeierea țării. Aşa se pomeneşte în uricul 
pe care l-a avut bunicul Petru Hudici de la Alexandru cel Bun, aşa se spunea 
şi în uricul lui laţco Hudici, tatăl lui Cosma, boierul nelipsit din sfatul lui 
Ștefan cel Mare timp de aproape 30 de ani, lucru ce nu se mai pomenise 
până atunci în Ţara Moldovei. Cosma Movilă se bucura de faima neamului 
său, unul dintre cele mai avute și mai puternice. Neam din neam făcuseră 
parte din sfatul domnesc fie ca mari dregători, fie numai ca mari boieri de a 
căror pricepere domnii simțeau nevoia să se folosească. Și asta nu era lucru 
rău, căci Hudiceșştii, au fost întotdeauna cu mare credință față de domnii 
Moldovei. Boierul Cosma, căruia-i plăcea să fie numit după moda polonă, 
pan, ştia că şi numele lor cel adevărat nu era Hudici ci Hudescul, dar, în 
veacul în care încuscririle domnilor Moldovei cu domniţe aduse din crăia 
vecină erau o modă, mulți își schimbaseră sfârșitul numelui ca să sune mai 
frumos atunci când duși de năcazurile sau de treburile lor aveau să se miște 
printre șleahticii rusneci de la Snyatin, sau de la Liov. 

Cu el, cu pan Cosma, în loc de Hudici, a început să se numească neamul 
lui cu un alt nume, pe care îl căpătase domnia sa cu mare cinste în lupta de 
la Şcheia. Cum s-a întâmplat aceasta, tocmai se necăjea să-l lămurească 
acum pe boierul Maxin Udrea, care picase cu puţin timp înainte de amiază 
la curţile din Hudeşti. Luându-se cu vorba, din una în alta, ajunseseră la 
povestea asta pe care boierul Cosma n-o mai putea suferi. În tinereță se 


mândrise cu isprava lui de la Şcheia, dar o povestise de atâtea ori că i se 
înăcrise. Ar fi tăcut și acum, dar nu se putuse stăpâni când Maxin îl împunse 
cu o întrebare care i se păru nelalocul ei. 

— Ce nu înţeleg eu, se mira Maxin, e povestea cu calul. 

— Care cal? 

— Calul lui vodă. 

— Şi ce-i cu calul lui vodă? 

— Se zice, aşa am auzit şi eu vorbindu-se, c-a pornit-o calul cu vodă în 


jos. 

— Unde în jos? 

— Asta te întreb și eu pe dumneata și te rog lămurește-mă, cum vine 
asta. 


— Şi ce se mai spune? 

— Că a zăcut domnul printre morţi până la amiază şi abia atunci ai venit 
domnia ta şi l-ai scos dintre morţi și l-ai pus pe cal, în timp ce alt boier, nu-i 
mai țin minte numele, ar fi oblicit unde era duşmanul lui și i l-a adus lui 
Vodă de grumaz şi acolo au pus de i-au tăiat capul, şi aşa a biruit Ştefan pe 
vrăjmaşii săi. 

— Aşa se spune, Maxine? 

— Aşa. 

— Măi, ce ţi-e cu gura lumii! Acuma stai şi dumneata şi judecă, cum ar 
fi putut să stea lupta fără domn și cum de n-a băgat nimeni de seamă că 
măria-sa, cel care se aflase mereu în fruntea a lor săi, s-a topit ca fumul din 
locul care-i era hărăzit? 

— Care-i atunci adevărul, jupân Cosma? 

— Lupta era fierbinte, de îmbe părţile. Hroiot venise în vreme de iamă 
când toţi erau la căşile lor. Domnul a strâns degrabă oastea, câtă s-a putut şi 
i-a ieşit în întâmpinare, cum ştie toată lumea, la Şcheia. Dușmanul nu se 
lăsa răpus cu una cu două, cu toată vitejia a lor noştri și domnul a trebuit să- 
şi îndemne oamenii să pornească cu și mai multă inimă. Măria sa era în 
fruntea călărimii când a pornit a nu știu câta oară asupra dușmanului, şi în 
fierbinţeala luptei, calul măriei sale a fost săgetat în grumaz. Eu, ca aprod, 
mă aflam în preajmă. Mă porecleau „Purece”, pentru că eram scund, nu 
prea crescusem pentru ăi optsprezece ani ai mei. Şi mărturisesc că şi inima 
se făcuse în mine, de frică, tot ca un purece. Era prima bătălie cruntă în care 
am intrat cu adevărat şi nu mi-a fost uşor să văd cum cad capete și cum să 
prăbuşesc în jurul meu oșteni cât bradul. Când a fost lovit calul domnului, 


s-a ridicat în două picioare, a nechezat ca un fel de țipăt şi s-a prăbușit. 
Domnul, de-asta zic eu că a fost mare, nu și-a pierdut cumpătul şi a lunecat 
într-o parte, ca să nu-l prindă calul sub el. L-ar fi strivit și atunci s-ar fi dus 
şi lupta, s-ar fi dus şi scaunul măriei sale în ciuda atâtor isprăvi şi vitejii pe 
care puţini domni le-au făcut, aşa cum le-a făcut măria sa Ștefan. Când l-am 
văzut pe domn că se ridică cu sabia goală în mână şi priveşte crunt în juru-i, 
am făcut o săritură cu calul și într-o clipită am fost alăturea. Am pus 
piciorul pe pământ și, ştiindu-l mic de stat și că nu-i vreme de pierdut, m- 
am ghemuit în chip de movilă ca să se poată înălța, și măria sa a încălecat 
degrabă, și de aici mi se trage numele cel nou, pentru că şi-n urice și-n orice 
altă împrejurare, toată lumea-mi spune Movilă, aşa cum mi-a spus măria sa 
atunci și până la moartea sa, după aceea. Așa a fost acolo la Şcheia, iar ce 
băzneşte lumea îs numai vorbe de clacă. 

Soarele se urcase în crucea cerului. Jupâneasa Teodosia i-a poftit pe cei 
doi la masă şi după ce s-au ospătat din bunătăţile pregătite de jupâneasă, s- 
au tras iarăşi afară, să stea la sfat tainic, aşa cum ceruse Maxin Udrea. 

Jupân Cosma Movilă nu-l ispitise deloc pe oaspetele lui. Ştia că o să-și 
dezlege singur desaga dacă avea ceva de spus. L-ar fi întrebat în legătură cu 
cele petrecute în luna lui aprilie, fapte năprasnice, care cutremuraseră 
Moldova. 

Sfatul l-a început oaspetele. Și ceea ce l-a mirat foarte mult pe boierul 
Cosma Movilă a fost jurământul strașnic pe care i l-a cerut Maxin Udrea, că 
nici o vorbă din cele spuse între ei doi nu vor ajunge în altă parte. Pan 
Cosma a jurat cum i-a cerut oaspetele și acesta a început să se destăinuie: 

— O să mă întrebi domnia ta, chiar dacă n-ai făcut-o până acum, de 
unde vin, încotro mă duc şi ce gânduri port cu mine. Drumul meu este de la 
Suceava spre cetatea Hotinului, iar rânduiala mea este să stau de vorbă și 
să-i cerc pe cei mai de seamă boieri din părţile acestea de ţară, ultimul sfat 
având să-l fac cu cei doi pârcălabi de la Hotin, cu pan Grincovici și cu pan 
Talabă. Domnia ta ştii ce s-a petrecut la curtea domnească din Hârlău, acum 
două săptămâni. 

— Am auzit ceva, deși veştile ajung mai greu până la noi. Nu înţeleg ce- 
a fost cu Arbure și cu fiii săi. 

— Asta n-o înţeleg mulți dintre noi. Ştii și domnia ta credinţa lui Arbure 
faţă de domnie. 

— A fost ca un stâlp, iar pe măria sa Ștefăniță, l-a crescut ca pe un copii 
al său. Și acum, în loc de răsplată, i-a luat mai întâi dregătoria de portar al 


Sucevei și nu după multă vreme, i-a luat capul, şi lui și feciorilor săi. 

— S-a făcut Arbure vinovat cu ceva faţă de domnul său? 

— Nu s-a făcut. 

— Atunci cum a fost cu putință una ca asta? L-au judecat și l-au aflat 
vinovat? 

— Nici asta nu s-a făcut. 

— Atunci cum să-i ucizi, frate, pe cei mai de seamă oameni ai țării, fără 
nici o socoteală? 

— Asta a fost treaba unor nemernici pizmătăreţi. Li s-a părut că Arbure 
e prea puternic, că este prea înțelept și pentru a nu-l umbri pe un domn 
tânăr, care abia acum a luat frâiele tării în mână, i-au cântat măriei sale la 
ureche vorbe pline cu venin, până l-au pierdut. 

— Până nu faci foc, nu iese fum Maxine! 

— Aşa este, dar Arbure era nevinovat. Știu bine ce spun. Cât a fost 
măria sa copil trebile țării au căzut pe umerii lui Arbure şi ai boierilor din 
sfat şi nu se poate spune că a fost rău. l-am bătut straşnic pe tătari şi asta 
spre cinstea lui Petrea Cărăbăţ, vornicul Ţării de Jos. Am scăpat ţara de 
necazuri în anul în care Suliman sultan a luat Beligradul de la Unguri. Ne- 
am înţeles bine cu leşii și solia lui Cârje la Jicmont craiul, a fost purtată cu 
multă cinste şi înțelepciune. Boierii și-au dovedit destoinicia în toate trebile 
țării. Dar măria sa, acum că a crescut, vrea să cârmuiască fără să ţină seama 
de meritele boierilor şi fără să le arate cinstirea și recunoştinţa care li se 
cuvine. 

— Poate că şi boierii vor cam multe, Maxine. 

— Adică ce să dorească ei ca să-l supere pe vodă? 

— S-au învăţat fără stăpân, cred eu, şi când stăpânul şi-a înţeles 
rostul,acum le vine greu. 

— E dreptul lor, pane Cosma, să se bucure de putere, pentru că puterea 
domnului nu face nimic fără înțelegerea cu boierii. 

— Eu nu zic Maxine ca domnul să se lepede de boieri, dar nici boierii 
nu trebuie să-l părăsească pe domn. Ăst an, când au fugit în Polonia boierii 
Isac şi Cârlan, se zvonea că cei doi, și cu ei și alți mari boieri, s-ar fi gândit 
să ridice în scaun un alt domn, pe Petru, fratele nevârstnic al lui Ștefăniță. 
Nu ţi să pare Maxine că a început boierilor noștri să le placă a creşte copii 
în scaunul Moldovei? E bine să fie țara iară fără domn? 

— Până ăst an n-a fost deloc rău. 


— N-a fost, dar ţara fără un stăpân destoinic poate să treacă prin mari 
năcazuri. 

— Un domn destoinic nu este tiran, nu poate să-și întoarcă fata de la cei 
care sunt temelia tării. 

— Maxine, de ce-a fugit Cosma Șarpe în Polonia? 

— De frică. 

— De frica cui? 

— A domnului. 

— Dacă n-avea nimic pe cuget, de ce să-i fi fost frică? 

— Cosma Șarpe s-a gândit la binele boierilor și dacă s-a gândit la binele 
boierilor înseamnă că s-a gândit la binele ţării. 

— Hiclenindu-l pre domnul său și punându-și ţara în primejdie? 

— Când îţi aperi capul şi cinul din care faci parte nu hiclenești pe 
nimeni, pane Movilă. 

— Din câte ştiu eu, Maxine, nimeni nu l-a ameninţat pe Cosma Șarpe și 
nici pe alţii. 

— Atunci, dacă spui domnia ta aşa, că nimeni n-a fost ameninţat, de ce 
au căzut capetele lui Arbure și ale fiilor săi? 

— Nu înţeleg nici eu ce-a fost cu Arbure, dar tare mă tem că prostia și 
cleveteala unora și faptele altora l-au pierdut pe unul dintre cei mai de 
seamă boieri ai ţării. Arbure n-ar fi pierit dacă toţi boierii i-ar fi fost cu 
credință domnului. Fuga unora, vorbele care umblă, în legătură cu alţii le-au 
dat apă la moară celor care-i pizmuiesc pe oamenii vrednici, cum a fost 
Arbure. A fost vreo legătură între Arbure și Cosma Șarpe? 

— Nu ştiu. 

— A încercat domnul să se sfătuiască cu boierii săi? 

— I-a chemat la Suceava de Paşti, dar nu s-a făcut nimic. Nici domnul 
n-a avut curajul să ia taurul de coarne, nici sfetnicii săi, Arbure, Săcuian 
paharnicul, Stârcea Stolnicul, comisul Căţelan, pârcălabii de la Neamţ, 
Costea și Condrea, Negrilă, Grincovici sau Hrană spătar n-au îndrăznit să 
spună ce au pe cuget, ce gândeşte ţara și ce trebuie făcut. Domnul a plecat 
la curţile sale de la Hârlău și cu el au mers o parte din boierii din sfat. Fără 
să-i judece și fără să spună ceva cuiva, Ștefăniță l-a numit hiclean pe Arbure 
şi a pus să i se reteze capul. Cum era firesc, ceilalți boieri s-au speriat şi 
mulți se tem să nu cadă şi capetele lor. De aceea au început să se sfătuiască 
între ei ce trebuie făcut săscape de năpastă. 


— Maxine, mă iartă că-ţi curm vorba, dar domnul n-a lăsat să se 
înțeleagă ce avea cu Arbure, că doară toată lumea știe că acest boier l-a 
îngrijit şi l-a crescut pe palmele sale ca pe feciorul său? 

— A umblat numai un zvon, cum că măria sa l-a bănuit pe bătrân că ar fi 
în legătură cu Petru pribeagul, cu Cosma Șarpe și alți pribegi. 

— A fost numai o bănuială? 

— A fost! 

— Şi acum? 

— De asta sunt pe drum şi mă aflu în faţa domniei tale. Eşti imul dintre 
cei mai mari boieri ai ţării. Puterea domniei tale este cunoscută, ca şi buna 
înţelegere și legăturile pe care le ai cu unii boieri de peste hotar. Mulţi 
boieri îşi pun nădejdea în sfatul și în puterea domniei tale. 

— Şi anume, cine? 

— Nu pot să spun numele tuturor. De-ajuns că sunt cei mai de seamă 
oameni ai țării, cea mai mare parte dintre ei aflându-se în cele mai mari 
dregătorii. 

— Cu ce le pot fi eu de ajutor? 

— Toți marii boieri doresc ca să fie unire între ei, spre binele țării şi spre 
binele lor. Toţi gândesc că nu poate fi scăpare pentru capetele lor decât dacă 
se face o schimbare acolo unde trebuie. 

— Şi pe ce se bizuie ei? 

— Pe slugile pe care le au, pe banii lor și pe înţelegerea dintre ei și 
pribegi. Iar pribegii lucrează peste tot, în Ţara muntenească, în Transilvania, 
şi mai ales în Lehia. 

— Li s-a făgăduit ceva? 

— Craiul Jicmont a încuviinţat planurile făcute de ei şi a făgăduit 
sprijinul său. Cosma Șarpe a fost bine primit la curtea craiului, iar când 
domnul i-a cerut să-i dea prinși pe Isac şi Cârlan, fugari în Polonia, craiul i- 
a răspuns că nu are ştire că cei doi s-ar afla pe pământurile care ţin de 
coroana lui. Semn că regele este alături de boieri și ăst lucru trebuie să-i dea 
de gândit tânărului domn și răilor săi sfetnici. Suntem mulţi, pane Cosma, şi 
datoria noastră este aceea de a ne apăra drepturile noastre. Nu se poate să nu 
câştigăm. De aceea te rugăm pe dumneata să stai cu toată puterea pe care o 
ai alături de noi și dacă domnii te-au cam uitat demult pe la moşiile domniei 
tale, altfel va fi atunci când vom scăpa de năpastă. 

— Eu nu am a mă plânge de nimeni, Maxine. Truda mi-a fost răsplătită 
cum se cuvine și dacă omul este înțelept găsește multe și nebănuite bucurii 


şi în casa lui. 

— Este cunoscută înţelepciunea dumitale, dar n-o să mă facă domnia ta 
să cred că unele lucruri pot fi uitate. Dacă toate s-ar fi făcut după voia 
părintelui domniei-tale, te-aş fi găsit, poate, acum la curțile din Mândreşti, 
pe apa Siretului şi nu aici. Cu ce-a răsplătit un domn mare și bun, cum ne 
place să-i spunem, truda lui laţco Hudici? Părintele domniei tale a fost la 
Valea Albă şi a scăpat cu greu, după câte am auzit, cu rane multe pe trupul 
său. Și în locde răsplată s-a pomenit fără curțile de la Mândreşti, pentru că 
uricul vechi, prin care moșii săi căpătaseră întărire pe acel sat, a ars 
împreună cu tot ce se afla atunci în sat, când urdia turcească a trecut pe 
acolo. Asta-i recunoştinţa domnilor, pane Cosma. lar ca să împiedicăm 
asemenea samavolnicii trebuie ca să ne unim noi cei mari şi să-l facem pe 
domn să ne respecte, nu să ne batjocurească, așa cum o faci cu un om de 
rând. Cei mai mulţi dintre noi cred că acum este clipa cea mai prielnică. 
Dacă izbutim, nimeni nu ne mai poate pune jugul pe grumaz și nici nu ne 
mai poate reteza capetile fără judecată. Trebuie să avem o ţară așezată, iar 
domnul să nu lege şi să dezlege după pofta inimii lui. Pentru asta am venit 
la domnia ta. Dumnezeu să-ți dea gândul cel bun ca să mergi cu cei de 
seama domniei tale. 

— Știu eu, Maxine! Ce-mi spui tu sunt lucruri cu mare primejdie. Să nu 
uitaţi că ce vreţi voi să faceți nu s-a mai întâmplat niciodată, după câte ştiu, 
în Țara Moldovei. Și încă ceva de mare însemnătate, de care iarăşi trebuie 
să se ţie sama: domnul nu este un boier ca mine sau ca altul, el este unsul 
lui Dumnezeu, domnește prin puterea Celui de Sus... 

— Ar fi aşa, jupân Cosma, dacă s-ar ţine de învăţăturile lui Dumnezeu. 
Dar domnul de acum nu e nici bun, nici drept, nici îndurător, ci un tiran 
însetat de sânge nevinovat şi tot la Carte se spune că cine scoate sabia de 
sabie va pieri. 

— Nu este vorba nici de ce face domnul și nici de ce scrie la Carte, 
Maxine, ci de ce crede ţara după ce l-a pomăzuit mitropolitul. 

— Ţara suntem noi! 

— Om fi, dar nu trebuie să-i uităm pe ceilalţi, care-s mulți și datori cu 
slujbă față de domnul lor tocmai pentru că el este unsul. 

— Sunt mulţi, da” prostime, fără mare tocmeală și mai cu seamă se 
mișcă greu. Noi trebuie să fim uniţi și să lucrăm iute. 

— Maxine, eu n-am făgăduit nimic și nu-ţi spun nici da, nici ba. Nu mă 
pot hotărî într-o clipită pentru că nici nu m-am gândit până acum la tot ce 


mi-ai spus. Ţi-am jurat că voi păstra numai pentru mine ce-am vorbit noi 
acum. Dar, Maxine, să fii cu mare băgare de seamă, căci noi, toți am jurat 
mai întâi credinţă domnului, atunci când l-am ales şi s-ar putea ca primul 
jurământ să fie mai tare și toată urzeala voastră să fie destrămată cu multă 
ușurință şi cu pierderea multor capete, oricât ar fi ele de sus-puse. 

— Îţi mulţumesc şi pentru atât şi Dumnezeu să ne ajute. Rămâi cu bine 
pane Cosma şi cheam-o și pe jupâneasă să-i mai mulțumesc încă o dată 
pentru masă şi buna primire ce mi-a făcut. 

Jupâneasa Teodosia a venit degrabă la chemarea bărbatului, i-a plăcut 
felul cum i-a mulțumit jupân Maxin Udrea şi s-a mirat de graba mare care-i 
lipsește pe cei de la Hudeşti de bucuria de a-l avea oaspete peste noapte și 
în ziua următoare și l-au petrecut cu privirea până ce a pornit-o pe drumul 
Hotinului, în sus, spre Darabani. 

Jupâneasa Teodosia a ghicit că s-au petrecut lucruri deosebite din 
neastâmpărul care-l cuprinsese pe bărbat. A vrut să-l ispitească, dar Cosma 
s-a uitat aşa de înfricoşat la ea, încât a crezut că este mult mai bine să-și 
vadă de-ale femeilor și s-a strecurat, foșnindu-și fustele, înlăuntrul casei. 
Rămas singur, pan Cosma a strigat să i se înfăţişeze logofătul său. În scurtă 
vreme, s-a înfiinţat un bărbat cu părul cânepiu, cu ochii albaştri, cu o 
mustață pleoştită la colţurile gurii în jos, nici prea înalt, dar nici mărunt, 
bine legat. Călca repede şi apăsat ca cel care-și cunoaște puterea trupească 
şi sufletească. 

— La porunca domniei tale stăpâne, a glăsuit scurt, fără să-și plece 
privirea loan Blândul. 

— Blândule, mâine o pornim la Brăscăuţi şi la Hreţeni, de aici vom 
merge la Verbia şi Cobăliia, pe Jijia în jos, vom cerceta apoi bălțile şi 
iazurile de la Prut şi o să ne repezim la Todireni. Grijeşte-te căci mâine o 
pornim la drum lung. 

A strigat straşnic spre odăile femeilor și când s-a ivit jupâneasa, 
înfricoşată, a mormăit, parcă ceva mai îmbunat: 

— Teodosie, să pregăteşti cele de trebuinţă. Mâine plec cu logofătul meu 
ca să cercetăm satele, turmele și cirezile pe care le avem aici, în [ara de 
Sus. 

— Să vină Ion, a tunat boierul și băiatul lui cel mare, care o pornise de 
dimineaţă să bată dealurile cu păduri dinspre Mlenăuţi, celălalt sat al 
Movileştilor, trup din moşia de baștină, a neamului, i s-a înfățișat spre sară 
supus și îngândurat. 


III. 


Ion venise de la Suceava de o săptămână. A stat până s-au încheiat toate 
sărbătorile. A întârziat în nădejdea că se va ivi şi un alt prilej s-o vadă pe 
fata lui Condrea. De văzut a văzut-o, dar de stat de vorbă n-a prea avut cum. 
Părinţii ei erau grăbiţi şi datori să vadă şi să primească. Pârcălabul Condrea 
nici nu l-a băgat în seamă. Avea domnia sa, se vede, lucruri mult mai 
însemnate de tăinuit cu dregătorii domniei, cu boierii mai de seamă ai ţării. 
Jupâneasa Nastasia l-a întâmpinat cu o privire mândră şi rece. Jupâniţa, în 
schimb, i-a surâs şi i-a făcut un semn cu mâna, dintr-o parte, în aşa fel ca să 
n-o vadă nimeni. 

Vorbele pârcălabului n-au avut darul s-o înduplece pe jupâneasa 
Nastasia. A luat-o după aceea pe Măgdălina lângă ea și mângâind-o şi 
alintând-o, a încercat s-o dumirească asupra multor lucruri din lumea asta și 
mai ales să-i arate că unii oameni sunt primejdioşi şi nu merită să te uiţi la 
ei, pentru că nu se știe ce nenorociri pot leşi atunci când nu se mai poate 
îndrepta nimic. Jupâneasa Nastasia îi arăta odorului său că nu are nimic cu 
flăcăul lui Movilă, dar lumea, iaca, vorbeşte una și alta şi vorbele nu ies ele 
fără nici un temei. Ea nu-i doreşte decât binele puiului ei şi de aceea ar fi 
bine să se ferească. Mai sunt mulţi tineri frumoși, vrednici și cu purtări 
alese, nu s-a început și nici nu s-a sfârşit lumea cu bezmeticul de ieri și de 
alaltăieri care-și juca ochii în cap și îşi rânjea dinţii de sălbătăciune de 
pradă. 

— Şi dacă nu este așa cum spune lumea, mamă? 

— Vai, fătuca mamii, cum poţi vorbi una ca asta? Da” ce, lumea nu știe 
ce spune? 

— Şi dacă nu ştie, mămucă? s-a alintat cu nevinovăție Măgdălina. 

— Ehei, fata mamii, ce ştii tu ce-i pe lumea asta? 

Măgdălina îşi da seama că nu ştie ea ce-i pe lumea asta, dar simţea că pe 
ea o împinge o putere mare, pe un drum pe care nu se poate să dea greş. Și 
când jupâneasa Nastasia a crezut c-a biruit înţelepciunea domniei sale, 
pentru că odorul ei a lăsat-o s-o dădăcească atât cât a vrut fără să i se 
împotrivească, abia atunci a văzut câte cute necunoscute ei are sufletul 
copilului său. Când au ieşit să cumpere nişte bogasii, Ion, care pândea casa 
Condreștilor de parcă l-ar fi tocmit cineva în leafă ca să vegheze, și-a 
împins calul lângă rădvanul boieresc, şi când s-au oprit, a pus piciorul jos, 
s-a înclinat adânc în faţa celor două boieroaice, a cerut îngăduinţa să le 


ajute să coboare. Era atâta liniște și bună-cuviinţă în vorbele și mișcările 
tânărului încât jupâneasa Nastasia n-a mai avut ce sa spună, mai ales că nu 
se așteptase la o asemenea îndrăzneală din partea lui. Și mai mirată a fost 
atunci când Ion i-a spus Măgdălinei: 

— Jupâniţă scumpă, roag-o pe mama domniei tale și cere-i îngăduinţa să 
te pot vedea şi să-ți pot vorbi. Dumnezeu mi-e martor că gândurile mele-s 
mai curate decât apa izvorului de munte neatinsă de nici o vietate și 
făgăduiesc şi mă leg cu cel mai straşnic jurământ că n-am să fac nici un pas 
pe care domniata sau părinţii domniei tale să nu-l îngăduie. 

Măgdălina l-a săgetat o dată cu privirea după care și-a plecat ochii în jos 
şi i-a spus cu glas stăpânit: 

— Vino domnia ta la Neamţ şi acolo om sta de vorbă. 

A făcut un semn abia ghicit de despărţire, l-a împuns cu privirea dintr-o 
latură, făcând să strălucească în soare apele verzi, de smaragd, care să 
tălăzuiau fără fund, sub sprâncenele frumos arcuite, s-a lipit de jupâneasa 
Nastasia și-au dispărut în dugheană. 

Îndrăzneala fetii a uluit-o cu totul pe jupâneasa Nastasia. 

Pierindu-i graiul nu i-a rămas alta decât să-și urmeze odrasla, care se 
dovedea mult mai tare decât ar fi bănuit ea vreodată. 

Ion a înţeles că nu mai are de ce să rămână în Suceava. A săltat ușor în 
şa, s-a dus la gazda lui, i-a spus lui Nicoară să se pregătească de drum că 
vor pleca neîntârziat acasă. 

— Și cu fata cum rămâne stăpâne?... a vrut să ştie Nicoară, căruia-i 
plăcea Suceava şi mai ales un han unde era vin bun şi o slujnică cu ochi de 
păcură, cu sânii bogaţi care se lăsau cu greu struniţi de Sireturile de la 
rochie. 

— Nicicum, Nicoară. Vânatul meu este scump şi pentru el trebuie să bat 
multe și lungi drumuri. 

Nemaiavând ce face în cetatea de scaun, lon a pornit-o spre casă, 
apucând drumul Dorohoiului. Până seara avea să ajungă la Hudești. 
Străbătuse drum lung, simţea cum îl pătrunde oboseala şi-i făcea bine. A 
îmbucat ceva și a adormit buştean. Jupâneasa 'Teodosia ar fi vrut să afle 
multe lucruri dar a doua zi și-a dat repede seama că bărbaţii nu-s pricepuţi 
la nimic. Iar feciorul său, mai rău ca alţii. În schimb s-a bucurat jupân 
Cosma când i-a povestit ce întreceri au fost, câte a câştigat, ce boieri au fost 
de faţă, ce-a grăit domnul în fața oștenilor, cine a avut cea mai bună și mai 


scumpă platoșă, cine a adus caii cei mai de soi, și câte altele. Boierul Cosma 
vedea că fiul lui se poartă ca un bărbat şi-i făcea plăcere. 

Mama a văzut însă în ochii feciorului său ceva ce tatăl n-avea cum să 
vadă. Când s-a amestecat dânsa în vorbă și l-a întrebat dacă la Suceava n-au 
fost şi niscai jupâniţe de soi, ochii băiatului au lucit într-un fel anume, 
culoarea feţii i s-a schimbat uşor și aceste lucruri nevăzute pentru alții nu i- 
au scăpat jupânesei Teodosia. Băiatului îi era ruşine să mărturisească 
pârjolul care-i pustia sufletul şi mama l-a îmbiat spre cuhnie cu chipul că i-a 
pregătit numai lui ceva anume, care știa că-i place de când era de-o 
şchioapă. Ion își pusese în minte să nu povestească deocamdată nimic. Mai 
întâi, credea el, că e bine ca un bărbat să se stăpânească. Al doilea, cum să 
spui că inima ta se află pe șleaul Neamţului fără să te ruşinezi. Al treilea, 
dragostea asta nouă pe care n-o mai cunoscuse, era ca o otravă, plăcută însă, 
care se strecura până în cele mai tainice unghere ale ființei lui și era și 
bucurie și durere în același timp, şi încă nu se dumirea ce este potrivit să 
faci, şi ce nu este potrivit într-o asemenea împrejurare. De aceea i-ar fi 
plăcut ca nimeni să nu afle până nu va simţi el nevoia să se destăinuiască. 

Când au intrat în odăile dinspre cuhne, mama l-a întors cu faţa spre ea,i- 
a pus mâna pe braţ, deşi ar fi vrut să-i culeagă cu mâna arșiţa de pe frunte, 
dacă nu i-ar fi fost teamă că-l rușşinează, şi l-a întrebat pe un glas care arăta 
că este vorba numai de o taină a lor: 

— Ce culoare au ochii fetei? 

— Care fată, mămucă, s-a bâlbâit feciorul, roşindu-se până în albul 
ochilor. 

— Cea care te-a fermecat la Suceava. 

— Nu m-a fermecat nimeni. 

— Pe mine nu mă poţi minţi, băiatul mamii, și poţi să-mi spui, ca să te 
pot scăpa de farmece. 

Ion se uita la mama lui, ar fi mângâiat-o, ar fi răsucit-o ca pe un copil, 
dacă nu i-ar fi fost rușine, i s-ar fi ascuns bucuros la piept, acolo unde găsea 
liniște şi ocrotire când era mic, dar cum să mai facă așa ceva acum? 

— Şi dacă-mi place să fiu fermecat, mămucă? oftă feciorul şi încercă să- 
i zâmbească mamei lui cuminţi şi bună, singurul om de pe pământ în care 
avea o încredere desăvârșită, pentru că ştia că ţine la el, cum cearcă să-l 
ferească și acum de tot ce-i rău, fără să fie însă nimic supărător în vorbele și 
în faptele ei, lui plăcându-i să ştie că se poate bizui pe cineva, în orice 
împrejurare, mama bucurându-se că-și poate încă ajuta în multe feluri 


copilul. Un copil care arăta ca un bărbat zdravăn, cum i-ar fi vrut să-i vadă 
şi pe ceilalți doi feciori ai ei, dar pe care-l simţea mai puţin ocrotit din 
pricina firii lui foarte deschise și cinstite. Era prea încrezător în alţii și putea 
să fie lovit cu uşurinţă. Viaţa nu-i descoperise capcanele și nu-l încovoiase 
încă, dar cine știe câte i se puteau întâmpla şi atunci, dezamăgit, va simţi 
nevoia unui sprijin, undeva, iar acel sprijin avea să fie ea, omul care-l 
înţelegea mai bine ca oricare altul. 

— E semn că intri la grea slujbă, Ioane, grăi mama, îngrijorată şi 
temându-se ca soarta să nu-i fi scos în calea băiatului ei cine ştie ce năpastă. 
La anii lui, uşor îi poate suci capul o diavoliță. S-au văzut doar mulţi bărbaţi 
nenorociţi din pricina unei femei pe care o întâmplare nefericită i-a scos-o 
în calea lor, şi cu inima strânsă, mama își ispiti feciorul să-i spună cine, cum 
şi când s-a întâmplat povestea asta. 

— E fată de boier mare, mămucă, nu-ţi fie teamă. 

— E bine atunci, băiete, grăi jupâneasa Teodosia și faţa i se luminase 
spre bucuria feciorului. 

— E fiica pârcălabului Condrea de la Neamţ. 

— Nu ştiu ce avere au. 

— Dumneata, mămucă, nu ştii ce fată au. 

— Și cumu-i? 

— lacă aşa, subțirică, cu păr bălai şi ochi verzi şi frumoşi cum n-am 
văzut. 

— l-ai vorbit? 

— Puțin. 

— l-ai cunoscut părinţii? 

— Nu am avut când și cum. M-a poftit la Neamţ și de atunci gândurile 
mele sunt numai la domniţe ferecate după ziduri groase de cetate în care 
nuprea am cum să pătrund fără ajutoare. 

— Care ajutoare? întrebă jupâneasa Teodosia, râzând. 

— Cel mai mare şi mai tare ai fi matale. 

— Cum adică eu, feciorul mamii? 

— Eşti mai tare decât balimezul cel mare pe care am auzit că l-a turnat 
Mehmet Sultan chiar sub zidurile cetăţii. Pentru că mai întâi trebuie urnit 
pan Cosma Movilă, prea cinstitul meu părinte, iar cetatea asta n-o putea 
cuceri nimeni altul decât jupâneasa 'Teodosia. După aceea, unind pohfala lui 
pan Cosma cu înţelepciunea jupânesei domniei sale şi pornind cu toată 
puterea spre Neamţ, văd cum cei doi pârcălabi înfricoşaţi, ar coborî podul 


şi, cu mare supunere, ar închina cetatea şi ar deschide porţile în care 
Movileştii ar intra ca niște biruitori. 

Feciorul șuguia, jupânesei îi luceau ochii de încântare că are un 
asemenea fecior și, ameninţându-l cu degetul și făcându-l fur mare, i-a 
făgăduit că va face ea în aşa fel ca bărbatul dumneaei să supună o anume 
cetate, dacă altfel nu se poate. 

Zilele se scurgeau încet la Hudeşti. Se semăna grâul şi meiul, vremea 
fiind numai potrivită pentru o aşa muncă. Călărea pe câmp în tovărășia 
celor doi frați mai mici, Văscan şi Gavril. Se duceau la helăștaele făcute pe 
Bașeu, apoi la morile unde erau datori să macine oamenii din satele lor, au 
colindat fânețele și pădurile din hotarul Hudeştilor și Hreţenilor și n-a cârtit 
atunci când tatăl a fost de părete că trebuiesc văzute şi bălțile lor de la Prut. 
Acolo, a mers cu Nicoară, omul de care nu se despărțea niciodată când 
părăsea Hudeştii. S-a întors și Cosma Movilă a fost mulțumit că toate-s la 
locul lor și mai ales că se poate bizui, de acum, pe ajutorul unui bărbat. 
Între timp, jupâneasa 'Teodosia i-a povestit cele ce i se întâmplase feciorului 
lor la Suceava. Bărbatul a ascultat. Nici nu s-a bucurat, nici nu s-a mâhnit. 
Așa ceva trebuia să se întâmple, dar i se pare cam cu grabă ceea ce dorește 
Ion al lor. N-ar avea nimic împotriva fetii lui Condrea, deşi Condreştii au 
sate cam puţine, dar fiind vorba de o fată, niciodată nu poţi spune nimic 
până nu ştii ce cuprind sipetele ei de zestre. Până să pornească el, bătrânul, 
războiul cu cetatea Neamţului, ar fi mai potrivit să se gândească la o slujbă 
pentru feciorul lui, o slujbă măcar pe lângă un mare dregător dacă nu la 
curtea domnească. Asta mai întâi, căci nu se cuvine ca un Movilă să stea 
deoparte. Al doilea — să se ducă singur feciorul lui la Neamţu și să se 
dumirească bine dacă fata-i place tot atât de mult cum i s-a părut lui acum. 
Căci, din câte ştie el, primăvara nu este potrivit să-ți alegi mireasă, pentru 
că de prea multă lumină nu vezi ce alegi. 

Când s-a întors Ion de la bălțile de pe Prut, jupâneasa 'Teodosia i-a arătat 
ce crede bătrânul şi feciorul s-a întristat. Deşi dumneaei l-a îndemnat să nu- 
şi facă griji, pentru că până la urmă va leşi așa cum dorește feciorul ei. Ion 
se simţea ca o pasăre în colivie. 

În ziua când a poposit la Hudeşti Maxin Udrea, el o pornise pe dealuri 
făcându-și de lucru cu un erete. Când a strigat tatăl său să i se înfățişeze, a 
făcut-o cu inima îndoită, bănuind că nu poate fi nimic bun pentru el. Altfel 
ar fi aflat de la maică-sa. Bătrânul, fără să-i pese de nimeni, cine știe pe 


unde ar fidorit să-l mai trimită, ceea ce însemna iarăși aşteptare. Când și-a 
ridicat ochii spre tătăne-său, n-a mai înţeles nimic. 

De obicei, jupân Cosma când împărțea porunci, îi fulgera pe toţi cu 
privirea şi nu era chip să i te împotrivești. De data asta nu se uita nicăieri 
anume, se vedea că îl frământă ceva care-l face să nu mai fie atât de aprig în 
purtare. Când l-a zărit pe Ion, l-a îmbiat să stea pe laviţă, nu departe de el. 
Jupâneasa Teodosia răsărise din întunericul odăilor și sta în prag, 
neînțelegând ce se întâmplă. Cosma s-a uitat, la muiere, apoi la băiat și, 
clătinând din cap a nemulțumire, le-a grăit: 

— Ceva rău se-ntâmplă în Ţara Moldovei. S-au înfierbântat capetele 
unora și nu ştiu ce-a să iasă de aici. Oricum, bine nu va fi. Iu, Ioane, ești 
mare şi trebuie să am încredere în tine, iară tu să nu leşi din vorba mea, 
dacă vrei să fie bine. Am nevoie de tine și doresc să mergi în Țara de Jos, la 
satele noastre de pe Tutova și la locurile de pe Milcov. Nu te schimba la faţă 
că n-a căzut cerul pe tine. Știu ce te frământă şi n-am spus că nu mi-ar place 
o încuscrire cu Condrea. Și acum, după câte am aflat, tare mi-ar fi plăcut ca 
nunta ta să fi fost singura grijă pe capul meu. Dar mi-e teamă că ne-aşteaptă 
o altfel de nuntă, cu mare primejdie pentru capetele multora. Grija noastră 
de căpetenie acum, este aceea de a ne scăpa capetele și averile. Drumul spre 
Ţara de Jos poate să treacă de-a dreptul prin leşi, dar dacă este neapărat 
nevoie, el se poate abate şi prin Suceava şi de acolo, pe sub munte, ceva 
mai la vale. N-am nimic împotrivă s-o apuci pe unul sau pe altul, dar un 
lucru-ţi cer: fii cu băgare de seamă. Și mai ales, dacă poţi, nu vorbi sau 
vorbeşte cât mai puţin şi ascultă cât mai mult. Și-ţi poruncesc cu strășnicie 
să nu făgăduieşti nimănui nimic, chiar de-o fi să plesnească pielea pe tine. 
Nu-ţi pot desluşi mai multe, însă nici o clipă să nu uiţi că tu ești sluga 
domnului, el este stăpânul nostru hărăzit de Dumnezeu și lui îi suntem 
datori cu slujbă neclintită. Asta să n-o uiţi, orice ţi se va spune. Ţi-l dau pe 
Nicoară şi aş dori să mai iei încă vreo câţiva slujitori. În satele noastre 
spune-le slugilor să fie pregătite cu cai, cu arme, cu tot ce trebuie. 

— Doamne, apără-ne, se trezi jupâneasa Teodosia vorbind. Pane Cosma 
o să fie război şi mie nu-mi spune nimeni nimica? 

— Liniştește-te femeie. Nu-i vorba de nici un război! Am spus că se pot 
întâmpla multe, nici eu nu ştiu ce. Nu trebuie să-i spăriem pe oameni, dar 
slugilor noastre le putem cere să fie pregătite. Când le vom da veste, să 
purceadă de sârg spre Todireni, pe Jijia, unde ne vom afla și noi, de va fi 
nevoie. Să nădăjduim că nu va fi nimic. Și încă ceva, lucru pe care nu 


trebuie să-l uiţi: slugile care se îngrijesc de cirezile noastre de la Lumireani 
să fie cu băgare de seamă și dacă se iveşte vreo primejdie dinspre Dunăre, 
să se afunde cu ele în pădurile de sub munte. Iară pietrile noastre de ceară 
culese de la prisăcile lui Chiprian și Petelea de pe Milcov, să fie trimise 
neîntârziat la Suceava și să le descarce la Cricor armanul. Umblă repede, 
fătul meu, şi cu mare fereală. Dacă poți, pleci mâine. Dacă nu, să-l 
pregăteşti jupâneasă pentru poimâine. Eu pornesc mâine ceva mai pe 
aproape. Trebuie să fiu în preajma fraţilor şi surorilor tale, ca să pot pune la 
adăpost pe toată lumea în caz că va fi nevoie. Trag, totuși, o nădejde că nu 
se va întâmpla nimic rău ş-om petrece și anul ăstacu bine. Ai înțeles Ioane 
ce ţi-am spus? 

— Am înţeles tătucă, fii fără grijă. 

— Atunci ia-ţi feciorul nevastă şi dădăceşte-l, nu mai înainte de-a te- 
ngriji de cină. Nicoară! răcni boierul, să vină după cină Nicoară. 

Pentru Ion masa a fost mai mult un chin. În loc să mănânce ar fi fost mai 
potrivit să bată câmpii și dealurile Hudeștilor. Nu înţelegea ce se întâmplă 
cu tatăl său, nici rostul sfaturilor. Bănuia că trebuie să fie ceva rău, dar ce 
anume şi cât de rău ca să-l înstrăineze pe tătâne-său de ceea ce-i era lui pe 
inimă şi-l ardea acum? Când s-a terminat cina, bătrânul Cosma Movilă s-a 
uitat cu îngăduinţă la feciorul lui cel mare, lucru mai puţin obișnuit în 
purtările sale și i-a spus, zâmbind în barbă: 

— Bagi bine de seamă ce-i cu fecioara lui Condrea. De-o vei găsi 
frumoasă cum zici tu că este și-ţi va plăcea așa de mult încât nu mai doreşti 
să trăieşti fără să-ţi bagi grumazul sub jug, atunci să-i spui pârcălabului că- 
ndată ce-om avea răgaz şi de va fi şi pace în Ţara Moldovei, ne-om ridica 
cu mic cu mare şi vom urca spre munte ca să-i cerem fata după obicei. 

Ca să nu i se îndulcească glasul mai mult decât se cuvenea pentru un 
bărbat ca domnia sa, Cosma biv-ceașnic s-a întors cu spatele spre ai săi şi a 
pășit în tindă unde-l aştepta Nicoară cu care avea să lege sfat până spre 
miezul nopții. 


IV. 


Miercuri, a patra zi din luna mai, Cosma Movilă o pornea cu Oancea 
logofătul său și cu alte două slugi spre Herţeni și apoi în jos pe apa Jijiei. 
Jupâneasa 'Teodosia nu mai prididea cu pregătirea calabalâcului feciorului ei 
care pornea spre Ţara de Jos în ziua următoare. Nouri negri se grămădiseră 
spre apus și jupâneasa ar fi vrut ca Ion să aștepte schimbarea vremii, dar 
feciorul ardea de nerăbdare să se arunce în şa şi să pornească. Avea în faţa 
lui drum lung și o parte din el l-ar fi făcut ca o nălucă, fără popas, fără 
hrană, dacă însoțitorii și dobitoacele care-i purtau ar fi fost mânaţi de la 
spate de aceeași patimă. Nicoară se bucura de drum, nu-i plăcea la Hudeşti, 
în ochii stăpânului, nu-l trăgea inima spre trebile gospodăriei, deși era 
vrednic şi ducea totul la îndeplinire la timp și bine. Alesese pentru drumul 
de acum alte două slugi boiereşti: pe Pătru Manciul şi pe Cârstea, doi 
oameni care se înțelegeau de minune deși ca fire și ca înfățișare nu se 
asemănau în nici un chip. Pătru era mare la trup, puternic ca un taur. Nu se 
ştia de unde vine, din ce neam este, dacă a fost vecin sau răzășş, dacă s-a 
născut în Ţara de Sus sau în [ara de Jos, om de la munte sau de la câmpie. 
L-a cules Cosma Movilă cu cinci ani în urmă când cu năvala lui Alb-Sultan. 
Boierul a rămas cu gura căscată când l-a văzut pe Pătru cum doboară cu un 
pumn izbit cu sete între urechi, un cal care nu vroia să i se supună. Când s-a 
prilejit să stea de vorbă cu el, l-a întrebat încotro o s-o apuce atunci când s- 
or slobozi ostile. Răspunsul iarăși l-a mirat pe boier. Pătru a săltat din 
umeri, și-a strâmbat chipul în semn că nici el nu ştie. La întrebarea dacă nu 
vrea să-l urmeze, n-a zis nimic, dar din clipa aceea s-a ţinut de urma 
boierului, gata oricând să dea o mână de ajutor la strâns tarhaturile de pe 
cai, la făcut focul şi întocmirea locului de mas peste noapte, la dus caii la 
adăpat și câte treburi sunt de făcut atunci când eşti la oaste. Şi de atunci a 
rămas lângă boier. N-a cerut și nici nu s-a tocmit pentru simbrie. Un singur 
lucru l-a rugat pe pan Cosma: când i-o veni să-și ia lumea în cap să nu i se 
pună nimeni împotrivă. Boierul a crezut că un asemenea om n-o să facă 
pureci mulţi într-un loc, au trecut însă cinci ani şi Pătru tot pe lângă Cosma 
Movilă a rămas. 

Cârstea era subţire, nu prea înalt, se strecura ca un ţipar, fără zgomot. 
Nici câinii nu-l simțeau atunci când se furişa prin grădinile de la curţile 
oamenilor. Avea mişcări atât de iuți, încât Pătru se minuna întruna pentru că 
nu pricepea cum să fie cu putință una ca asta. Cârstea făcea un semn pe un 


copac şi până să se dumirească Pătru de unde, când şi cum a făcut, stiletul 
talienesc al tovarăşului său sbărnaia în lama înfiptă. Cârstea mai era și un 
arcaş neîntrecut. Pătru se mai minuna și de altceva: nu se dumirea iarăși 
cum poate să iasă asemenea glas gros dintr-un trup aşa de subțire. Asta l-a 
făcut mai mult să se apropie şi să se împrietenească cu Cârstea. Râzând pe 
nas, mai degrabă un rânchezat, Pătru îi spunea din când în când lui Cârstea: 

— Să fi fost ca tine, mă, hoț de cai mă făceam. Aș fi bătut toată ţara 
şitoată Europa și m-aș fi pricopsit. 

Pe cei doi îi ceruse Nicoară lui pan Cosma şi vineri de dimineaţă Ion 
Movilă şi oamenii săi o porneau spre Suceava. Aşa hotărâse feciorul de 
boier şi spre seară făceau primul popas în lunca Siretului, după cum 
rânduise Nicoară. Caii nu trebuiau sleiți cu alergătura și la fiecare oprire 
trebuiau să fie bine hrăniţi. În ziua următoare au ajuns pe apa Moldovei, au 
tras la un han unde li s-a dat cailor orz din belșug. A treia zi înainte de 
amiază intrau în Târgu-Neamţ. Au tras la han să se curețe de glod, să se 
hrănească și să se hodinească. Cu haine schimbate şi însoțit de Nicoară, Ion 
a îndrăznit spre seara sa bată la casele unde își afla locuința pârcălabul 
Condrea. Spre norocul lui, Condrea era acasă, la cetate fiind rânduit în ziua 
aceea Costea, cel de-ai doilea Pârcălab al Neamţului. Ion a cerut slugilor să 
fie primit de stăpânul lor. Îi era teamă. Dacă jupân Condrea nu-l îngăduia în 
locuinţa sa și i-ar fi trimis vorbă să-și înfăţişeze plângerea a doua zi la 
pârcălăbie? El nu avea să lămurească vreo pricină cu dregătorul domnesc, 
nu venea pentru dreptatea pe care i-ar fi putut-o face pârcălabul. Pricina lui 
era mult mai gingașă şi nu se putea lămuri decât în casa pârcălabului. Şi 
dacă nu se lămurea, ce-ar fi trebuit să facă s-o vadă măcar pe fata 
pârcălabului? Aştepta cu nerăbdare dezlegarea atâtor îndoieli și de felul 
cum își frământa mâinile, şi din neastâmpărul care-i frământa tot trupul se 
putea ghici ce-i în sufletul său. 

N-a trebuit să aştepte mult și sluga a deschis poarta poftindu-l în curte. A 
trecut dârlogii calului lui Nicoară și a pășit în pridvorul casei unde se afla 
jupân Condrea, un bărbat îndesat, cu o barbă mare şi ochi ageri. Deşi ar fi 
dorit să pășească falnic şi să se poarte fără nici o sfială, Ion simţea cum îl 
cuprinde o neputinţă în faţa acestui om pe care nu-l cunoștea și căruia dorea 
să-i ceară, nici mai mult nici mai puţin, pe singura odraslă, faptă care se 
cuvine să fie făcută nu de un ţânc neputincios ca el, ci de oameni în toată 
firea, îi venea să intre în pământ de ruşine, dar acum se prinsese, besmetic, 
în horă şi de felul cum va şti să se poarte avea să cunoască sau nu marea 


bucurie la care se gândise clipă de clipă în săptămânile ce trecuseră de când 
o văzuse pe fată. 

Pârcălabul l-a măsurat din creştet până-n tălpi, ceea ce a sporit şi mai 
mult încurcătura care se citea lămurit pe faţa lui Ion şi mulțumit de puterea 
pe care o avea asupra lui, l-a întrebat cu un glas șters: 

— Ce vânt te-aduce pe coclaurile noastre, tinere? 

— M-a trimis părintele meu să cercetez averile noastre din Ţara de Jos. 
Când am plecat de-acasă mi-a spus să mă abat pe la domnia voastră şi să vă 
închin sănătate din partea domniei sale şi să vă fac cunoscut că-i pare rău că 
n-a putut să facă același drum cu mine ca să fie acum unde mă aflu eu, dar 
treburi, care nu sufereau întârziere, l-au mânat în altă parte. 

— Mă bucură cinstirea pe care mi-o arată pan Cosma, deşi nu-i cunosc 
pricina și dacă-mi îngădui, tinere, ce treburi l-au împiedicat să vină la 
Neamţ? 

— Luminate boierule, părintele meu nu mi-a deslușit nimic. Mi-a spus 
doar că s-ar putea să vină vremuri grele și că trebuie să fim cu mare băgare 
de seamă. 

Pârcălabul Condrea, fără să-şi schimbe înfăţişarea plină de măreție de 
până atunci, întrebă cu un glas în care se simţea o schimbare: 

— Ţi-a vorbit despre anume fapte şi s-a gândit părintele tău la anumiţi 
oameni? 

— V-am spus că nu mi-a deslușit nimic. Mi-a zis doar că-i este teamă. 
De aceea a plecat să vadă satele noastre din Țara de Sus, iar pe mine m-a 
trimis într-acoace. 

— N-a stat de vorbă cu boieri de prin preajmă, nu s-a sfătuit cu nimeni? 

— A trecut un singur boier, Maxin Udrea, acum câteva zile pe la noi pe 
la Hudeşti, dar ce-au vorbit și ce-au pus la cale nu ştiu. 

— Ţi-a poruncit să-mi aduci mie o veste anume? 

— N-aş: putea spune că este o veste. Mi-a cerut să vă închin urările sale 
de sănătate şi dac-ai îngădui domnia ta, atunci când se vor limpezi toate, a 
veni şi tata şi mama la Neamţ ca să vă cunoaşteţi mai bine și să chibzuiţi 
împreună ce-i bine de făcut cu noi cei tineri. 

— Care voi, cei tineri? se burzului pârcălabul. 

— Cu mine și Măgdălina, avu putere să bâlbâie mai departe Ion. 

— Ehei, aşa de năpraznici și de neîmblânziţi sunteţi voi, cei din Ţara de 
Sus? Nu ţi se pare că este cam prea pe, grabă, tinere? Deci asta-i pricina ce 
mi te aduce, ca să-mi faci pe peţitorul? 


— Mă rog de domnia ta să nu creadă una ca asta. Mi-i dragă fiica 
domniei tale, dar nu am venit ca s-o cer, căci nu mie mi se cuvine să fac aşa 
ceva. Am părinţi şi Măgdălina are părinţi și numai ei în de ei vor hotărî cum 
e bine sau nu. Eu, pane Condrea, numai un lucru știu, că mi-i dragă fata și 
pentru ea sunt în stare să-mi pun și capul. Tătuca zicea c-ar putea fi bun şi 
la altceva, dar eu nu cred. 

— Şi mă rog, când ai avut vreme să mi te aprinzi aşa? 

— Nu-i nevoie de prea multă vreme jupân Condrea, când ţi se arată o 
minune cum este Măgdălina, iar eu am venit să cer îngăduința domniei tale 
să văd această minune. Vin cu gânduri curate și cu încuviințarea părinților 
mei. 

— Şi dacă părinţii nu ti-ar fi dat încuviințarea lor? 

— M-aş fi aruncat la picioarele domniei taie şi aş fi cerut îndurare. Așa, 
cei care trebuie să aibă milă de mine sunt părinţii mei și este mai bine că am 
înţelegerea lor. Rămâne ca ei să câștige înţelegerea domniei tale după datina 
străbună. 

Pârcălabul simţea cum i se topeşte îndârjirea. Tânărul lui Cosma Movilă 
arăta cam prea multă înflăcărare, dar asta-i a vârstei. Ceea ce-i plăcea la el 
era însă buna-cuviinţă, lucru mai rar la tineretul din ziua de azi. Ar fi putut 
să fie un, înfumurat și rangul i-o îngăduia, dar tânărul din faţa sa nu era nici 
trufaș, nici bezmetic, aşa cum păruse multora cu puţină vreme în urmă. 
Supus, el căuta să-şi câştige dreptul de a fi fericit prin cinste, şi privirea lui 
arăta că nimic nu-i umbreşte cugetul. Era mai bine să fi venit părinţii lui, 
dar și el ar fi avut putinţa să-și agonisească dragostea pe căi ocolite spre 
ruşinarea tuturor. E prea tânăr, dar e neam prea bun ca să-l alung ca pe un 
oarecare. Pârcălabul știa că-s vremuri tulburi și-l înţelegea pe Cosma 
Movilă că poartă grija caseisale. O încuscrire cu un asemenea om ca Movilă 
în clipele acelea nu era de lepădat. Ba s-ar putea să aducă mari foloase celor 
din cinul lui şi venirea lui Ion Movilă la Neamţ, tocmai acum, nu pica rău. 
Băiatul sau nu aflase nimic sau se vede că ştie să-și ţină gura, încă o dovadă 
de înțelepciune pentru vârsta lui. 

Faptul că-i este dragă Măgdălina este iarăși un lucru bun. 

Acolo unde va fi ea o să fie și el. Nu numai că nu trebuie alungat ţâncul 
ăsta care aşteaptă cu sufletul la gură o dezlegare, ba, dimpotrivă, trebuie să 
fie alături de noi, şi prin el, tot neamul și puterea Hudiceştilor. Iaca cum o 
judecată cumpătată vine în folosul lui. 

— Cât timp vrei să rămâi la Neamţ? 


— Atât cât îmi va fi îngăduit s-o văd pe jupâniţă. La Suceava n-am avut 
când să stau cu dânsa de vorbă. Ar trebui s-o văd și să mă lămuresc pe mine 
dacă nu-i numai o nebunie a mea. Dacă nu este așa, nu rămâne decât să 
cobor cât mai grabnic la Milcov, să mă întorc de istov la Hudeşti şi cu 
îngăduința domniei voastre s-o pornim cu toţii spre Neamţ pentru a hotărî 
împreună, toate cele cuvenite. 

— Eu zic, tinere, s-o luăm mai domol. Trebuie să stau mai întâi de vorbă 
cu jupâneasa mea şi să vedem, mai apoi, ce zice și fata. Să-mi spui la ce han 
ai tras şi am să trimit pe cineva să te găsească atunci când va fi nevoie. 

— Mulţămesc din toată inima jupân pârcălab şi-ţi urez domniei tale, 
jupânesei şi jupâniţei multă sănătate. Am să aştept porunca domniei tale, la 
hanul lui Oană Slutul. 

Ion făcu o plecăciune adâncă în fața lui Condrea, şi părăsi casele 
pârcălabului, plutind. La han a așteptat până spre seară când o slugă a lui 
Condrea i-a adus vestea cea bună că a doua zi, de dimineaţă, să se înfăţișeze 
pârcălabului. Seară lungă postită, noapte nesfârşită, somnul neizbutind să-i 
toropească pe de-a-ntregul mintea şi trupul. În zori se primeni şi, îmbrăcat 
cu mare grijă, a pornit-o în buestru în jurul târgului ca aerul tare de 
dimineaţă să-i învioreze faţa şi să-i treacă timpul până la sorocul potrivit. 

I s-au deschis porţile numaidecât și a fost poftit în pridvor, ca și în seara 
trecută. Pârcălabul i-a ieşit în întâmpinare și din primele vorbe se arătă că 
este în toane bune. 

— Până a să vină jupâneasa Nastasia, te poftesc să iei loc. Am vorbit cu 
dumneaei și nu s-a arătat mulțumită de graba ta şi c-ai îndrăznit să vii 
singur. Ce-o să spună lumea? s-a întrebat dânsa, iar eu i-am spus că n-o să 
zică nimica pentru că noi nu avem de dat seamă nimănui, iară tu n-ai să 
vorbeşti nimănui ce treburi te-au adus la Neamţ. Să-ţi pecetluiești gura și 
vom da în vileag logodna sau cununia atunci când noi părinții vom hotări, 
una sau alta dacă va fi nevoie. Jupâniţa n-a mărturisit nimic, a cerut numai 
îngăduinţa să vă vedeţi și să vă mărturisiţi voi în de voi dacă aveţi ce. Eu 
astăzi voi fi la cetate. Dumnealor, jupâneasa și jupâniţa au a merge până la 
mănăstirea Neamţului. Îți îngădui să le însoţeşti. Cum ai să te descurci, te 
priveşte. 

Lui Ion i se părea că ograda și casele pârcălabului o iau razna, purtate de 
vârtej, și nu ştia ce să spună, cum să-i mărturisească recunoştinţa pe care i- 
opurta lui Condrea. Faptul că jupâniţa tăcuse era semn bun. Poate că se 
temea și dânsa, așa cum se temea și el că o fericire atât de mare pe care o 


visează orice tânăr nu-i cu putinţă. Și încă atât de neaşteptat şi de repede, 
fără nici o împotrivire din nici o parte. Fata se întrebase dacă nu cumva 
totul nu-i decât o închipuire care se va destrăma atunci când va da iarăși cu 
ochii de ei. Ar fi dorit să nu se amăgească, pentru că se temea de suferinţă, 
iar jupâneasa Nastasia avusese dumneaei grija să-i împuie capul cu 
primejdiile nenumărate care-i pândesc pe nişte tineri care nici nu știu ce-i 
pe lume și nici nu pot gândi. Că trebuie să fie cu mare băgare de seamă, 
pentru că ce poţi face dintr-o slăbiciune a tinereţii, nu mai poţi drege până la 
bătrâneţe şi căinţa nu mai ajută la nimic. Îi era teamă, și când jupâneasa 
Nastasia i-a spus că nebunul de Movilă e în târgul Neamţului și a mai avut 
şi mare îndrăzneală să calce pragul unui dregător domnesc, Măgdălina a 
simţit că-i stă inima-n loc. Apoi a cuprins-o o dulce ameţeală. Nebunul ei n- 
o uitasă și asta era cel mai de seamă lucru de pe lume, mai mult, acel nebun 
era în stare să bată război cu toată lumea pentru dânsa. A ispitit-o jupâneasa 
Nastasia în fel și chip ca să afle dacă-i mai este drag Movilă, dar Măgdălina 
a tăcut sau a spus „nu ştiu”. 

— Să-mi îngăduiţi să stau de vorbă cu el, mămucă. Și atunci s-or lămuri 
multe. În faţa mea a grăit numai câteva vorbe, pe cele mai multe le-ai auzit 
şi domnia ta, dar ce poți alege din ele? 

În sfatul care-a urmat între Condrea şi nevastă, jupâneasa s-a arătat 
împotriva lui Movilă. Fără să-i destăinuiască ce-l face să fie atât de 
îngăduitor cu tânărul, Condrea a fost de părere că cel care are dreptate este 
numa fata lui. Cum a doua zi mama și fiica aveau să meargă la mănăstirea 
Neamţ, unde se afla călugăr un văr bun al jupânesei Nastasia, pentru a-i 
încredința pentru o vreme câteva lucruri de mare preţ, Condrea a fost de 
părere să le însoţească și tânărul Movilă, în legătură cu acele lucruri care 
trebuiau duse la Neamţ, jupâneasa se arătase la început nemulțumită. 
Domnia sa nu ştia, așa cum știa toată lumea, că nu era loc mai potrivit 
pentru a-ţi pune la adăpost averea decât Cetatea Neamţului. Aici își trimetea 
domnul familia în clipele de mare primejdie, aici își aduceau boierii mari 
lăzile pline de scule şi haine. S-a dovedit că vrăjmașul poate călca toată ţara 
Moldovei de-a lungul și de-a latul, dar cetatea Neamţului a rămas neclintită, 
în puterea oamenilor rânduiţi de domnie cu apărarea ei. Dacă acum era 
nevoie de adăpost, putea fi altul mai bun ca cetatea unde se afla pârcălabul 
chiar stăpânul acelor bunuri? 

Pârcălabul Condrea n-a îndrăznit să-i desluşească jupânesei sale unele 
lucruri pe care le socotea deasupra înţelegerii unei femei. A stăruit cu 


lămuririle sale ocolite până când Nastasia n-a înţeles despre ce este vorba 
dar a priceput că așa trebuie să facă, dacă soţul ei ţine morțiș să se facă aşa 
şi nu altfel. Era vorba de două paftale și de niște bente de mânecă 
muierească, toate bătute în pietre nestemate și mărgăritare, mai erau nişte 
inele de mare preţ, cercei şi pandelocuri, unele mai scumpe ca altele. Numai 
acele scule trebuiau lăsate în mare taină călugărului sub straşnic jurământ. 
Altele, de va fi nevoie, or vedea ei ce trebuie făcut cu ele. De ce se teme 
pan Condrea? Jupâneasa Nastasia n-a înţeles nici asta, dar un bărbat ca 
pârcălabul nu-și poate face ogrijă fără să fie ceva la mijloc pe care domnia 
sa nu-l poate mărturisi deocamdată. Domnia sa mai spunea că s-ar putea să 
nu se întâmple mai nimic. Şi că i-ar place să joace la nunta fetei sale, în ăst 
an, sau în cel de vine, dacă s-ar înţelege cu Movileștii. Jupâneasa Nastasia 
s-a arătat iarăși nemulțumită și până la urmă s-a hotărât ca tânărului Movilă 
să i se îngăduie să le însoţească la Neamţ și cu acest prilej se vor limpezi 
mai multe. 

Cei doi bărbaţi n-au așteptat mult şi jupâneasa Nastasia și-a foșnit 
rochia-i scumpă în pridvor, urmată de Măgdălina care călca sfioasă pe 
urmele mamei sale. Jupâneasa se arăta tulburată de grija pe care trebuia s-o 
poarte tuturor, a înclinat capul la salutul tânărului fără să-i arate că-i face 
plăcere sau nu. Măgdălina a răspuns la bineţe fără să ridice ochii. Lui Ion i 
s-a părut cu mult mai frumoasă ca la Suceava. Atunci era ca o domniţă din 
cadră, aşa cum se vedeau zugrăvite domniţele în casele domneşti. Acum, 
însă, era, sub vestmintele lipsite de podoabe deosebite, atât de plăpândă, 
încât lui Ion îi era teamă ca atingând-o să nu se destrame ca un abur, deși în 
faţa lui se afla o făptură alcătuită din carne și oase. Când rădvanul a tras în 
faţa pridvorului, boierii au coborât mai întâi, și a pășit mlădioasă fata și ei i- 
a urmat lon. Femeile s-au urcat în rădvan, patru slujitori au încălecat, în 
același timp şi Ion cu Nicoară s-au amestecat cu ei. După ce au trecut de 
Vânători, Ion și-a îmboldit calul, alăturându-se rădvanului în aşa fel încât s- 
o poată zări pe fată. Drumul a fost o frământare și un chin. Era aproape de 
vedenia lui, dar nu putea nici s-o atingă nici să-i vorbească. Grea muncă! 

La mănăstire le-a ieşit în întâmpinare chiar stareţul care s-a bucurat de 
aşa oaspeţi şi s-a bucurat și mai mult când a izbutit s-o facă pe jupâneasa 
Nastasia să rămână la prânz. 

După ce s-a lămurit cu ce prilej a venit pârcălăbeasa la mănăstire, 
jupâneasa Nastasia a fost poftită la sfatul de taină pe care l-a cerut cu fratele 
Nectarie, vărul domniei sale. Starețul a pornit să poruncească cele cuvenite 


pentru pregătirea mesei, iar Măgdălinei i s-a îngăduit să-i arate lui Ion 
Movilă aşezarea monastică pe care n-o mai văzuse până atunci. Fetii i s-a 
dat calul unuia dintre slujitorii care-i însoţiseră și cei doi au pornit-o pe 
cărările care străbăteau poienile dinspre miazăzi și asfinţit. Soarele strălucea 
pământul, ierburile, şi pădurea care era la doi pași îşi revărsau aromele tari 
în văzduhul încins, se înălța zvon de păsări și de vietăţi care sălășluiau în 
ierburile de un verde crud, ce creşteau puternice, o linişte se înstăpânea în 
anume clipe de parcă toată firea ar fi încremenit, ca o boare de vânt să pună 
iarăşi totul în mişcare. Cei doi simțeau cum crește în ei o bucurie 
necuprinsă ce se adăuga unei sfieli neînţelese şi le sugruma cuvintele mai 
înainte de a fi rostite. Găseau că tot ce le trece prin minte nu merită să fie 
rostit şi un gând îl alunga pe altul. Se uitau unul la altul și inima le bătea cu 
putere, își întorceau privirile, îmboldeau caii să meargă şi iar se alăturau 
fără să fie în stare să vorbească. Se priveau și ochii lor spuneau mai multe 
decât ar fi fost în stare să cuprindă cuvintele. Într-un târziu, Ion a început să 
smulgă cuvânt cu cuvânt ca să-i spună fetei că de când a văzut-o n-a mai 
cunoscut nici bucurie, nici odihnă. 

— Nuss şi alte fete în Țara de Sus? l-a întrebat Măgdălina, mai mult ca 
săspună ceva, şi îndată i-a părut rău de asemenea vorbe. Peste faţa băiatului 
a trecut o umbră, a privit-o lung ca şi cum nu s-ar fi săturat privind-o, și i-a 
răspuns rar, cu un glas care izvora din cele mai tainice cute ale sufletului 
său. 

— Multe fete sunt sub soare, jupâniţă, dar pentru mine, din ziua în care 
te-am văzut şi mai cu seamă din seara aceea, în care am putut să te privesc, 
nu este decât o fată și aceea ești domnia ta. Am trăit ca pe jăratec și am 
pornit, cum s-a ivit întâiul prilej, să te caut. Am visat în fel și chip clipa în 
care am să te văd iarăși. Uneori mi-era teamă că n-o să mi se îngăduie să 
ajung la domnia ta, dar soarta a fost de partea mea. Și nici acum nu mă 
dumiresc cum de-am putut să am atâta noroc. 

Au îmboldit iarăși caii care-şi plecaseră capul să culeagă fire de iarbă 
mai înaltă și în trap ușor au ajuns la marginea pădurii. Băiatul a sărit de pe 
cal şi a ajutat-o pe fată să coboare. Parcă nu era făptură pământească, aşa 
era de uşoară şi de mlădioasă. Faţa i se aprinsese de soare şi de aerul tare, 
iar ochii îi străluceau. Au mers câţiva paşi cu caii de dârlogi, şi fără să ştie 
cum, s-au apropiat, împinși de o putere pe care n-o pricepeau, și băiatul i-a 
cuprins mai întâi mâna. Și-au vorbit nimicuri, sugrumaţi de tulburarea care- 
i stăpânea, şi fiecare îşi dădea seama că altceva trebuiau să-și spună. Își 


pândeau mişcările într-o mare încordare și în așteptarea acelei clipe în care 
dragostea lor avea să fie pecetluită. După o vreme băiatul s-a oprit şi fata i-a 
făcut faţă. A înţeles după privirea lui care cerșea înţelegere că ar vrea să-i 
spună ceva de care atârnă viaţa şi fericirea lui. S-a apropiat de el, a săltat 
faţa supusă şi în loc să-i vorbească, Ion, pierit cu totul, și-a lipit sfios buzele 
de gura ei. Zguduiţi parcă de ceva s-au tras un pas înapoi, s-au privit cu 
disperare, după care fata şi-a încolăcit braţele după grumazul puternic al 
băiatului, el i-a cuprins mijlocul delicat, a înălţat-o ca pe un fulg şi s-au 
sărutat îndelung, frământându-și buzele şi căutându-se cu disperare ca și 
cum ar fi dorit să se topească unul într-altul și să nu mai fie, dacă era cu 
putință, decât o fiinţă, singură şi nedespărțită. 

Întoarcerea spre lumea din afară s-a făcut greu și cu părere de rău. Erau 
fericiţi. Parcă s-ar fi desfăcut de o mare povară, se puteau privi mai slobod, 
vorbele curgeau firesc şi o mărturie de dragoste şi cât de mare era această 
dragoste se pecetluia cu un alt sărut pe care și-l împărtășeau cu dăruire și cu 
dorinţa de a fi urmat de altul. 

— Măgdălină, Măgdălină, lumina și bucuria mea, acum știu că nimeni 
nu mi te mai poate lua și nici o putere din lume nu ne mai poate înstrăina. 
Ce-mi trebuie este tăria de a răbda până la vară sau până în toamnă când 
părinţii noștri vor hotărî nunta. E mult până atunci, n-aş vrea să plec de la 
Neamţ, dar știu că nu se poate altfel. Când m-oi înturna spre Hudeşti, de pe 
Tutova am să fac un nou ocol să vin să te caut. Asta înseamnă că nu vor 
trece nici două săptămâni și am să te vad iarăşi. 

Au încălecat, el a ajutat-o să stea în şaua prea mare, bărbătească și în 
pasul domol al cailor s-au îndreptat spre mănăstire. Ion nu credea că trăieşte 
aievea. Prea i se împliniseră toate fără nici o piedică. Nimeni, din nici o 
parte nu s-a ridicat împotriva dragostei lui. Nu-l speria nici înfățișarea 
jupânesei Nastasia. Sta dumneaei cam ţeapănă în scaun, răspundea mai mult 
din vârful buzelor când era vorba de feciorul lui Cosma Movilă şi avea 
priviri care voiau să spună că nu-i este prea pe plac ce se întâmplă sub ochii 
ei. Jupâneasa dorise în sufletul său ca să-și poarte copila până la măritiș 
după placul inimii sale. Să-i fie sfetnicul de taină şi îndrumătorul care știe 
ce vrea. Și iaca, acum răsărise acest flăcău și o dăduse pe dumneaei la o 
parte, cu mult prea multă ușurință, iar zgâtia ei de fătucă se bucura mai mult 
decât se cuvine de o ispravă care era numai a ei. Asta se simţea din felul 
cum îi luceau privirile atunci când se uita la el şi din zâmbetele pe care ştia 
să le stăpânească, stârnite de vorbele lui. Simţea cum creşte o anumită tărie 


în făptura asta plăpândă pe care o văzuse lipsită de apărare și refugiindu-se 
veşnic la sânul ei ocrotitor şi cum ceea ce se născuse în sufletul ei o 
împingea departe de dumneaei. 

Au plecat pe chindie spre Neamţ. S-au abătut pe la cetate unde se afla 
pârcălabul și spre seară au ajuns în târg. Nu l-a poftit nimeni să intre așa că 
a trebuit să se închine în faţa domniilor lor și să se despartă în faţa porţilor. I 
se îngăduia să se abată la Neamţ când va face drumul întors. Numai să fie 
liniște și pace, iar lui Ion aceste lucruri i se păreau a fi cele mai la 
îndemână. Ţara nu era ameninţată de nimeni, vremea se anunța frumoasă, 
nimic nu întuneca zarea spre care se îndreptau toate nădejdile lui Ion. Asta 
însemna că în toamnă, când se va frământă prima pâine, va fi veselie mare 
nu numai la curțile din Hudeşti, oamenii vor avea cu ce să se veselească, 
iară nunta lui avea să fie o nuntă ca-n povești. 

A adormit greu. Era prea multă bucurie în el ea somnul să i se lipească 
de gene. I-a lăsat în plata domnului pe cei trei tovarăși de drum, cu singura 
condiţie ca a doua zi să plece cât mai devreme. Şi, într-adevăr, când răsărea 
soarele, cei patru se aflau în şa și porneau spre Ţara de Jos. 

Mai înainte să părăsească târgul, un pâlc de călăreţi, care venea în mare 
grabă dinspre Fălticeni se rupse în două și Ion i-a auzit pe doi dintre ei, 
pesemne căpeteniile acelor călăreţi, cum se îndrumau ca unul să-l caute pe 
pârcălabul Condrea, iar celălalt pe pârcălabul Costea, de s-ar afla în târg sau 
la cetate. Deși îl ispitea demonul să afle ce doreau acei călăreți de la pan 
Condrea, şi-a împins calul spre Ozana care-și juca apele în lumina soarelui 
şi după ce a trecut prin vad pârâul, a apucat-o prin Bălţătești, spre Piatra, cu 
cei trei însoțitori ai săi. Se întreceau cucii în sălciile de pe malurile Ozanei 
şi din livezile dinspre Humulești, se vădea a fi încă o zi frumoasă și cu toate 
că i-ar fi plăcut mai mult decât orice să mai rămână la Neamţ, Ion Movilă 
îşi îmboldea calul spre miazăzi, ca să scurteze cât mai mult răstimpul cât n- 
avea s-o vadă pe jupâniţa cu cei mai frumoși ochi de pe lume. 


V. 


Cât a stat la Suceava, fiind zile de mare sărbătoare și nici prilejindu-se 
întâmplări deosebite, care să-i îngăduie să afle o parte din tainele care 
învăluiau gândurile şi faptele boierilor săi, după sărbătorile petrecute la 
Suceava, măria sa Ștefăniță a poftit să meargă cu întreaga sa curte la curțile 
domneşti pe care le ridicase bunicul său, Ștefan vodă, la Hârlău. Faţă de 
supușii săi a arătat un obraz de adevărat stăpân pe care nici greutățile și nici 
unele necazuri care se abat în chip obișnuit asupra oricărui domn nu trebuie 
să-l schimbe. Fuga lui Cosma Șarpe, postelnicul, în Lehia nu l-a tulburat 
prea mult pe Ștefăniță. Se ştia nu de ieri de azi, ci de multă vreme, că boierii 
moldoveni sunt nestatornici ca şi vântul. Măria sa Ștefan vodă, bunicul 
domniei sale, avusese grijă să scurteze fără nici o șovăire mai mulți boieri, 
fie ei cât de mari și nici lacrimile surorii sale n-au împiedicat tăierea capului 
bărbatului ei Isaia. lar când a fost la moartea marelui și prea bunului domn, 
alți zavistnici, care vroiau domn pe alt fecior decât pe Bogdan, pe care 
domnul îl hărăzise drept urmaș, au trebuit să-și piardă capetele ca nişte 
nemernici. Domnia lui Bogdan a fost destul de lină, fără hiclenii, boierii din 
sfatul bătrânului Ștefan izbutind cu dibăcie să ţină ţara în linişte pe 
dinlăuntru. Bogdan voievod, părintele lui Ștefăniță a condus ţara cu ajutorul 
aceluiași Sfat cu care o condusese tătâne-său. Schimbările care s-au făcut au 
venit în chip firesc. Unii dintre boieri au îmbătrânit și locul lor a fost luat de 
alții mai tineri, iar unii dintre dregători au primit alte dregătorii, după cum 
crezuse domnul că este spre folosul său și al ţării. Sfatul lui Bogdan a 
condus ţara și în primii ani ai domniei lui Ștefăniță, când domnul era prea 
tânăr ca să poată hotărî singur ceva. Printre boierii care fuseseră sfetnici pe 
vremea lui Ștefan cel Mare se număra și Cosma Șarpe care rămăsese 
neschimbat în dregătoria de postelnic, dregătorie de mare răspundere, în 
nemijlocită legătură cu curtea domnească. Puterea şi averea acestuia 
crescuse în vremea lui Bogdan, prin cumpărări de noi sate. Avea toate 
temeiurile pentru a fi un boier credincios și, acum, în loc de credinţă el l-a 
trădat pe domn şi prin domn, ţara, fugând în Lehia, unde, după câte se 
spunea, uneltea împotriva fostului său stăpân. Cu ajutor din ţara vecină el ar 
fi vrut să pună alt domn în Moldova, — pe Petru Pribeagul. 

Printre cei care se aciuiaseră pe lângă domn, acum când Ștefăniță, bărbat 
în toată firea, dorea să conducă ţara ca singurul şi adevăratul ei stăpân, unii 
i-au şoptit măriei sale că Arbure, portarul Sucevei, mare hatman, cel mai de 


seamă dregător al țării, pe a cărui slujbă credincioasă se sprijiniseră până 
atunci trei domnii, n-ar fi străin de uneltirile lui Cosma Șarpe. În urma 
acestor intrigi, domnul l-a numit pe Petrică, pârcălabul de la Roman, în 
locul lui Arbure, bătrânul boier rămânând în Sfat, dar fără dregătorie. 
Această schimbare făcută peste noapte, fără nici un sfat, a produs mare 
turburare printre ceilalți dregători şi mari boieri. 

La sfârşitul lunii aprilie, domnul și curtea sa au mers de la Suceava 
laFălticeni, unde s-a făcut întâiul popas. De la Fălticeni au coborât pe 
Șomuzul Mare până în valea Siretului, după care s-au îndreptat spre 
Probota, unde s-a făcut al doilea popas. Cel de-al treilea popas, înainte de a 
ajunge la Hârlău, a fost făcut la Cotnari. La cele trei popasuri, marii boieri 
s-au sfătuit între ei, cercând gândul unul altuia pentru a vedea ce trebuie 
făcut în împrejurările de față. Încet, încet lucrurile au început să se 
limpezească. Era vădit că Arbure, chiar dacă nu era în legătură cu Cosma 
Șarpe, nu putea fi mulțămit de felul cum îi fusese luată dregătoria. Pentru 
grija pe care o avusese față de domn, pentru slujba sa credincioasă de peste 
30 de ani ca portar al Sucevei, Luca Arbure se credea îndreptăţit să se 
aştepte la cinstire şi răsplată domnească și nu la umilință. Petru vornicul și 
Vasco, boier mare, fără dregătorie, erau prea legaţi de Arbure ca să nu fie 
alături de el. Pârcălabii de la Neamţ, Costea şi Condrea, s-au sfătuit cu 
Toma Căţelan comisul care era prieten cu Săcuian ceașnicul. Prin Săcuian s- 
a ajuns la 'Trotușan logofăt şi Ieremia vistier. Strâns legat de marele logofăt 
era Ivanco, logofăt al doilea, iar de Ieremia, Sima vistiernicul. Și primul om 
din Sfat, pan Isac, boier bătrân fără dregătorie, s-au alăturat lui Arbure. 
Dintre marii dregători, numai Hrană spătar, Toader, cel de al doilea pârcălab 
de la Roman şi pan Negrilă, care nu avea dregătorie, s-au vădit credincioşi 
domnului. Nu se știa ce gândeşte stolnicul Stârcea și cei doi pârcălabi de la 
Hotin, Grincovici și 'Talabă care nu veniseră la Suceava și nu se aflau în 
alaiul domnesc. Șovăitor se afla deocamdată Petrea Cărăbăţ, vornicul Ţării 
de Jos. 

Din sfaturile ţinute se vădea, deci că cea mai mare parte dintre marii 
dregători se arătau a fi foarte îngrijoraţi de cele întâmplate până atunci. Mai 
erau nemulțumiți și de faptul că domnul luase unele hotărâri fără să le ceară 
sfatul, aşa cum s-ar fi căzut să facă un domn bun şi drept. 

Ștefăniță ştia ca boierii săi cei mai de seamă sunt nemulțumiți. Se 
învăţaseră să conducă fără ca cineva să le ţină socoteala. Unii îmbătrâniseră 
în slujba lor și credeau, din pricina asta, că li se cuvine mai multă bogăţie și 


putere. Cei tineri năzuiau să obţină drepturi pe care boierii nu le avuseseră 
până atunci, iar domnul, și mai tânăr decât ei, vroia să domnească după 
bunul lui plac. Unsul lui Dumnezeu, el era deasupra celorlalți pământeni 
care se aflau sub oblăduirea lui. Zvonul că Arbure ar avea legături cu 
Cosma Șarpe l-au mâniat cumplit pe tânărul domn. I-a chemat pe cei doi 
dregători în care avea mai multă încredere, pe spătarul Hrană și pe Petrică, 
noul portar al Sucevei, hatman al oastei Moldovei. Se vedea că este tare 
nemulțumit şi că-l frământă uneltirile boierilor. Se plimba îngândurat în 
odaia cea mare a casei domnești, unde se întrunea sfatul la nevoie, când cei 
doi dregători i s-au închinat după cuviinţă. 

— Ce vor boierii Moldovei? — a venit întrebarea fără ocol, care i-a 
surprins pe cei doi dregători. 

— Să nădăjduim, Măria ta, a răspuns Hrană, că deocamdată nu vor 
nimic. 

— De ce uneltesc împotrivă-mi? 

— Măria-ta, nu avem asemenea dovezi, i-a răspuns portarul Sucevei. 

— Ştie Arbure că riga Lehiei m-a umilit atunci când a răspuns în doi 
peri soliei mele prin care-i ceream de nevastă pe una dintre prinţesele din 
casa lui? 

— Ştie, măria ta, aşa cum ştim și noi, ceilalţi boieri. 

— Nu sunt eu îndreptăţit să răscumpăr această umilință pustiind hotarele 
Poloniei? N-a făcut așa tatăl meu şi dacă socotesc eu că așa este bine, ca să 
fie cinstit scaunul Moldovei, n-ar trebui să răspund cu foc şi sabie la 
semeţia craiului Jicmont? Și cum aș putea face eu una ca asta, când boierii 
mei fug în Polonia ca să-mi surpe domnia cu ajutorul craiului? 

— Măria ta, mă iartă că îndrăznesc, a luat cuvântul Hrană, poate că ar fi 
mai bine să nu stricăm pacea cu leşii, acum când puterea lui Suliman 
Sultanul creşte mereu, fără ca cineva să-i poată sta împotrivă. 

— Nu-i nevoie să te iert, Hrană, pentru că și noi, după îndelungă 
chibzuinţă și după ce ne-am sfătuit cu boierii ţării, l-am trimis pe Luca 
Cârje la Cracovia cu vorbe de pace şi de unire între toate ţările creștine, 
până nu va fi prea târziu. Știm și înțelegem cât de mare este primejdia 
otomană pentru ţara noastră, dar dacă ţara noastră piere, vor pieri şi alţii. 
Am dat dovadă de înțelegere, am trecut peste mândria noastră, dar de ce 
craiul oblăduieşte în hotarele sale pe cei care m-au hiclenit? Am trimis soli 
ca să-i ceară pe pribegi. Nu ne-am juruit și unii și alţii că nu-i vom primi 
nici noi pe dușmanii craiului, dar nici el pe ai noştri? Și cum s-a ţinut craiul 


Jicmont de jurământ? Acum l-a primit, se pare bine, pe Cosma Șarpe şi din 
câte ni se aduce la cunoștință, acest hiclean care a cunoscut numai 
binefacerile domniei noastre, ar dori să ridice lotrii asupra capului meu cu 
ajutorul craiului. Asta este împotriva legământului dintre noi şi crai şi mai 
este deșărtăciune și uşurinţă din partea craiului. Înţelegem și știm că leahul 
ar dori ca în locul unei domnii bineîntemeiate să fie ţara fără căpătâi, ca s-o 
poată supune. Ştie că n-o poate cuceri cu arma în mână, căci a fost martor la 
Codrul Cosminului, când a fost înfrânt fratele său Olbriht, și s-a prăpădit 
şleahta și de aceea năzuiește să ne surpe pe noi cu ajutorul unor bezmetici 
de boieri împătimiţi de putere. Am trimis soli la craiul Laioş al Ungariei să-l 
sfătuiască pe Jicmont să nu se atingă de ţara noastră. Laioş i-a trimis soli să- 
i arate că țara noastră-i ca un meterez pentru creştinătate şi e spre folosul 
tuturor ca Moldova sa fie puternică. Unii sfetnici ai craiului Jicmont au fost 
de părere că e mai bine ca războiul să se poarte în vatra altuia și nu în 
hotarele regatului, să ne sprijine pe noi ca să apărăm cu braţul și cu bunurile 
noastre crăia lor. În loc de înţelegere, craiul dă semne de nemulțumire 
împotriva noastră deşi nu l-am supărat cu nimic. Și acum ni se aduce la 
cunoștință că Arbure este în strânsă legătură cu Cosma Șarpe, dacă nu l-a 
trimis el în regatul vecin pentru a găsi ajutoare împotriva capului nostru. 

— Măria ta, a îndrăznit Petrică hatmanul, Arbure nu poate fi învinuit 
fără dovezi temeinice. Aș fi cel dintâi să ridic braţul asupra lui dacă aș şti 
că-i hiclean. Arbure are mulți dușmani. Să nu fie vorba numai de urzeala 
unor pizmătăreţi, nemulțumiți de prea îndelungata cinstire de care s-a 
bucurat fostul portar al Sucevei. Este în firea alor noştri să-l pizmuiască și 
să-i dorească răul celui care-i merge bine. Până acum Arbure s-a arătat 
chibzuit și cumpănit întoate. 

— Şi dacă am dovezi că-i hiclean? 

— Îndreptăţită-i măria ta să facă așa cum socotește că-i mai bine pentru 
scaunul său și pentru ţară. 

— Şi pe cine mă pot bizui? 

— Pe toată ţara, măria ta. 

— Ce spune marele spătar? 

— Cred ce crede și portarul Sucevei. 

Domnul s-a arătat mulţumit de sfatul avut cu cei doi boieri. 

A doua zi, vestea năpraznică s-a răspândit ca fulgerul în târgul Hârlăului. 
În zori de zi, domnul dăduse poruncă armașului să-l ridice pe Arbure și fără 
nici o judecată, fără să se sfătuiască cu cineva, a poruncit să i se reteze 


capul. Știrea i-a năucit pe marii dregători. Nu înțelegeau cum este cu putință 
ca să-l iei pe un om ca Arbure și să-l dai pe mâna gâdelui ca pe un 
răufăcător oarecare? Timp să se sfătuiască între ei n-au avut, deoarece au 
primit porunca să vină devreme la sfatul domnesc. S-au adunat cu toții şi în 
afară de părcălabii Hotinului şi de vornicul Țării de Jos, Petrea Cărăbăţ, nu 
lipsea nici un mare dregător. 

Ștefăniță şi-a făcut apariţia de îndată ce i s-a adus la cunoştinţă că-s cu 
toții de față. După paloarea care acoperea chipul domnului se putea citi 
neodihna şi tulburarea care pusese stăpânire pe el. Privirea lui nu s-a oprit 
asupra niciunuia dintre cei de față. A pășit măsurat și sigur, s-a așezat în 
jilțul domnesc. Dintr-o privire a ghicit că-s mai toți marii boieri de față. L-a 
zărit şi pe Luca Cârje, cel ce fusese în Polonia, nu demult, om cu darul 
vorbirii cum puţini se aflau în Ţara Moldovei. Ştia latineşte și leșeşte. 
Vorbele-i picurau din gură și se-nlănţuiau cu atâta măiestrie, încât nu era om 
să nu se lase furat de vraja pe care-o ţesea din cuvinte boierul Luca. Se 
arătase cumpătat în judecata faptelor care se petreceau în jurul hotarelor 
noastre, dar și în judecata oamenilor. Era înalt, frumos, o frumuseţe 
bărbătească, în toată alcătuirea lui trupească deslușindu-se puterea. Domnul 
se întreba de partea cui va fi Cârje și fratele său. Se va alătura domniei sau 
va trece de partea celor nemulțumiți? lar pe aceştia din urmă avea să-i 
dovedească în această adunare, dacă vor avea curaj să-l înfrunte pe el, 
nepotul marelui domn al cărui nume-l purta și pe care dorea să-l urce sus, 
alături de cel Mare, prin vrednicie, prin fapte. 

Și-a început cuvântul încercând să stăpânească furtuna dezlănţuită 
înlăuntrul fiinţei sale, să nu răzbată în vorbele lui nici o patimă. A arătat 
motivele care l-au făcut să ia o hotărâre atât de năpraznică, repetând cam 
aceleași lucruri pe care le spusese mai înainte lui Petrică şi Hrană. Când a 
terminat, i-a cerut fostului vornic Isac, ca cel mai bătrân din sfat, să spună 
care este părerea boierilor în legătură cu cele întâmplate. 

— Măria ta, a început să grăiască cu o voce limpede fostul vornic, nu 
am căderea să judec faptele stăpânului meu. 

Datoria mea era aceea de a da un sfat, dacă mi se cerea, or, nimeni nu m- 
a întrebat nimic. Poate unde sunt şi prea bătrân şi n-o mai fi nevoie de un 
hârb ca mine. Ce cred ceilalți boieri s-o spună singuri. Nu m-am sfătuit cu 
nici unuidintre ei, așa că nu știu ce gânduri au. 

Isac se dovedea, în felul chibzuit în care gândea, că bătrâneţea lui nu era 
o povară sau o piedică, dimpotrivă. Ștefăniță a înţeles, din vorba potolită a 


bătrânului boier, că Isac nu vrea decât să alunece pe lângă fapte. Nu era 
pentru cele hotărâte de domn, dar nici împotriva lor. A avut totuși tăria să-i 
aducă aminte stăpânului că cele înfăptuite de el s-au făcut fără sfatul celor 
chemaţi să-l deie. 

— Un domn poate să hotărască ceva fără să mai aştepte părerea altora? a 
căzut, neted, întrebarea lui Ștefăniță. 

— Măria ta, un domn poate să hotărască tot ce pofteşte el. 

— Atunci, de ce nu spui pane Isac, dacă ceea ce am făptuit eu e bine sau 
nu? 

— Pentru că, măria ta, eu n-am, aşa cum am mai spus-o, căderea să 
judec faptele stăpânului meu. 

— Şi dacă-ţi cer să ai această cădere, care este părerea ta, pane Isac? 

— Măria ta, fiind vorba de viaţa şi de sufletul unui om, pe care l-am 
cunoscut și prețuit mai înainte ca domnia ta să te fi născut, ar trebui să spun 
că-mi pare rău pentru o întâmplare atât de năpraznică și dacă aş fi fost 
întrebat la timp, te-aș fi sfătuit să nu iei o hotărâre atât de aspră, fără o 
cercetare mai cu de-amănuntul a celor făptuite de Luca Arbure. Lucrurile s- 
au întâmplat însă altfel. Eu nu pot să spun nimic, pentru că eu nu pot să fiu 
judecătorul faptelor stăpânului meu. Pentru asta este un judecător mai mare, 
o ştie şi domnia ta, şi în faţa lui ai să arăţi măria ta îndreptările pe care le ai 
şi vei cere îndurare, de va fi nevoie. 

— Pui la îndoială dreptatea mea? 

— Nu pun la îndoială nimic, măria ta. Mi-ai cerut să vorbesc, fără ca eu 
să doresc acest lucru. Știe măria ta că i-am fost prieten mortului. Îndură-te, 
iartă-mă şi nu mă mai chinui măria ta cu îndoielile care te frământă. 

— Ţi-e milă şi-ţi pare rău după un hiclean? 

— Moartea unui semen nu mă poate lăsa nepăsător. lar când moartea 
loveşte orbeşte se spărie gândul şi mă cutremur, pentru că o silnicie poate să 
aducă după sine o alta și mai mare și atunci, care este rostul nostru pe 
pământul ăsta? Să trăim ca niște nemernici cu spaima-n suflet și să așteptăm 
ca soarta să-și împlinească voia fără să crâcnim? Să ne plecăm fruntea-n 
țărână ca niște netrebnici şi să ne închinăm gâdelui? Eu cer măriei tale 
îndurare pentru supușii săi, și fapta să n-o ia înaintea gândului bine 
cumpănit, iar judecata dreaptă să se nască din sfatul celor aleşi pentru a fi 
stălparea domniei. 

— Ţi-e frică de moarte, pane Isac? 


Boierul a simţit răutatea și batjocura din mlădierea vocii domnului. Și-a 
ridicat privirea cuminte şi curată spre stăpânul său și i-a răspuns scurt. 

— Nu-mi este, doamne. 

— Eşti alături de mine, sau împotriva mea? a răcnit Ștefăniță. 

— Măria ta, cine mai are nevoie de braţul nevolnic al unui bătrân? 

Ștefăniță a clătinat din cap, l-a măsurat pe bătrân cu privirea într-olinişte 
de mormânt, după care l-a întrebat cu voce domoală. 

— Ce-ai de gând să faci? 

— Cu îngăduința măriei tale, aş dori să plec la curţile mele din Săpoteni, 
ca să-mi pregătesc cele de cuviință pentru ultimul drum şi să petrec liniştit 
zilele ce le mai am, îngrijindu-mă și de cele sufleteşti. 

— Ţi se îngăduie. 

Boierii şi-au ridicat, nedumeriţi, bărbile. Domnul i-a privit pe rând. 
Timpul parcă încremenise. Unul dintre ei îi părăsise tocmai acum. Domnul 
se considera și el un părăsit. Nu-i dăduse niciodată nici o însemnătate lui 
Isac. ÎL știa în sfat şi l-a lăsat la locul lui. Când era copil, unii îi intrau în 
voie, umilindu-se, oameni în toată firea, în faţa unui copil, alţii îndrăzneau 
să-l certe, cu supunere în glas, așa cum se cuvenea cu un domn nevârstnic. 
Isac a ocolit orice înfruntare, a stat cuminte la locul său. În sfat a vorbit de 
puţine ori, n-a strălucit ca Arbure, ca Luca Cârje sau ca Ieremia vistier, 
care-l vrăjeau cu vorbe pe domnul încă un puiandru. Și acum Isac se 
dovedea a fi un bătrân înțelept, care nu se lăsa prins în nici o cursă. 
Aruncând vina pe bătrâneţe, se spăla pe mâini şi domnul n-avea decât să se 
răfuiască așa cum dorea cu ceilalți și nu cu el, care vroia liniște pentru 
reculegerea de pe urmă, după tipic. Numai de n-ar fi un vicleşug ca să scape 
la larg și să poată pribegi, dacă ar fi fost nemulțumit. Dar nu asta vroia 
domnul de la boierii lui. El vroia să știe ce gândeau, pentru ce unii erau 
nemulțumiți. Greșise el, greșeau ei? Gândul lui era acela de a spune răspicat 
cum crede el că trebuie să domnească și ce vrea de la boierii lui. 
Deocamdată tăceau, era o tăcere încordată și domnul s-a silit să vorbească, 
deși o făcea împotriva voinţei sale: 

— Cinstite feţe boierești, v-am chemat ca să vă aduc la cunoştinţă 
împlinirea unei pedepse și să aflu de la voi dacă am făcut bine sau nu. Sau 
dacă vreţi voi, aş dori să ştiu dacă fapta mea supără pe careva dintre voi. Ce 
spune marele nostru vistier? 

leremia s-a ridicat din jeţul său, a pășit doi pași spre mijlocul încăperii și 
i-a răspuns domnului: 


— Măria ta, să nu te superi pentru cele ce am să spun aici. Arbure, dacă 
era vinovat, trebuia să piară. Chiar dacă ne-ai fi cerut sfatul nouă. Măria ta 
avea să hotărască până la urmă. Nu despre moartea lui Arbure vreau să 
vorbesc, ci despre noi, ceştelalți mari boieri. Domnul Moldovei se sprijină 
pentru cârmuirea ţării, pe umerii marilor boieri. Ei sunt datori domnului lor 
cu sfatul și cu fapta. E nevoie să pună mâna pe sabie, când ameninţă cineva 
sau ne calcă dușmanul moşia, boierii sunt cei dântâi care-și pun capetele 
pentru apărarea scaunului domnului lor și a ţării pe care o stăpânește. 

— Şi restul ţării, pane Ieremia? 

— Tara suntem noi, măria ta, noi, cei puternici. 

— Dar boierimea măruntă şi răzăşimea? 

— Măria ta, decât o turmă oarecare, oricât ar fi de numeroasă, mai bine 
o haită puternică şi netemătoare. 

— Şi ce crezi că-i de făcut? 

— Dacă boierii sunt cei care duc greul cârmuirii şi apărării ţării, 
cred,măria ta, că li s-ar cuveni nu mai multă cinstire din partea domnului 
lor, ci mai multă putere. 

— Nu au boierii țării destulă putere? 

— Au și nu au, măria ta. Orice nemernic se poate ridica cu plângere la 
domnie împotriva unui mare boier, pentru orice lucru de nimic. Nu se cade 
ca un stăpân de pământuri să stea alături cu un om de rând la judecata 
domnească. 

— Asta-i obiceiul pământului, Ieremia! Să-l schimbăm acuma? 

— Ar trebui schimbat, măria ta, astfel de ruşine nu o încearcă nici un alt 
stăpân de moşie din ţările care ne înconjoară. O poate mărturisi oricare 
dintre noi. 

— Aşa este, măria ta, s-a repezit de la locul lui pârcălabul Costea, de la 
Neamţ. 

— Şi tu, Costea, ai dori schimbarea de care vorbea Ieremia? 

— Și eu, măria ta. Noi slujim cu credinţă stăpânului nostru şi pentru 
credința noastră am merita să fim tari. 

— Şi dreptatea cine s-o împartă? 

— Noi! au izbucnit în cor mai mulţi boieri. 

Deci asta era. Vroiau mai multă putere. Câtă avuseseră până atunci nu 
era de-ajuns. Lacomi, Nu se gândeau decât la ei și cum să-i strivească pe cei 
mai mici. Lor li s-ar cuveni să asuprească, să ucidă dacă vroiau, dar lui, 
domnului nu-i era îngăduit s-o facă. El trebuia să fie sprijin pentru silniciile 


pe care aveau să le făptuiască, rostul lui era să consfințească abuzul. Ei să-i 
judece pe alţii, dar pe ei cine să-i judece? 

— Să se facă lege, măria ta, s-a pomenit răcnind comisul Căţelan. 

— Pentru cine şi ce lege, Căţelane? 

— Boierii să nu mai fie căsăpiţi ca berbecii, măria ta. 

Să avem scutiri, aşa cum e în toată lumea, pentru că ne punem capetele 
ca să apărăm moșia. 

— Cum ar trebui să fie scutirile, Căţelane? 

— Domnul să aibă grija noastră, să ne ocrotească, să nu ne mai ia 
averile din te miri ce, iar cel care a greşit să fie judecat de sfatul boieresc? 

— Şi să fie iertat? 

— Dacă aşa se va găsi că e bine. 

— Măria ta, a luat cuvântul vistiernicul Ieremia, necazul nostru, al 
tuturor boierilor, e că pe lângă neajunsurile pomenite, stăpânim și nu 
stăpânim pământul. 

— A intrat cineva în satele tale, Ieremia? 

— Nu doamne, n-a intrat. Nu despre asta-i vorba. Mie mi se pare şi să- 
mi fie iertat că îndrăznesc să vorbesc astfel, că nu este firesc ca cineva care 
moşteneşte din moşi-strămoşi sate câștigate pentru slujbă făcută cu dreaptă 
credință, față de primii domni, de la întemeierea ţării, să nu fie stăpân 
deplin pe moșiile sale. 

— Şi cine-l împiedică să fie stăpân, leremie? 

— Faptul că nu avem legi, măria ta. Aceste moșii pot fi luate oricând. 

— Nu oricând, leremie, ci numai într-o singură împrejurare: trădarea 
faţă de domn, trădarea ţării. 

— Hicleanul trebuie pedepsit, măria ta, dar să nu i se ia pământul. 

— Ce să i se ia, atunci? 

— Capul, măria ta! A greşit, s-a dovedit că a greşit, să i se ia capul. 

— Ce să facă domnul cu hârca unui hiclean, leremie? Domnul are 
nevoie de pământul lui, ca să-l poată răsplăti pe cel care-l slujeşte cu 
credinţă. 

— Domnia are din ce răsplăti, măria ta! 

— Din ce? 

— Din satele pe care le are domnia. 

— Pământul este al domnului, leremie. Domnul este stăpânul întregii 
țări. Trebuie să-ţi amintesc eu asta? Cum poate domnul să se bucure de 
credința supușilor săi dacă nu prin pământ? Domnul întărește moşia celui 


care-l slujeşte cu dreaptă credință, domnul îl miluieşte pe cel vrednic tot cu 
pământ. Puterea domnului stă în pământul acestei ţări. Dacă ne-am lipsi de 
această putere cum ne-am îndeplini noi datoria față de țara noastră? 

— Măria ta, a cuvântat cumpănit logofătul Trotușan, sunt crăii mai mari 
şi mai puternice ca ţara noastră și acolo nemeșşii sunt stăpâni pe moşia lor, 
nimeni nu le poate clinti un drept pe care străbunii lor l-au dobândit cu 
preţul sângelui. Nemeşii îl cinstesc pe rege, iar regele păzeşte legea prin 
care înaintaşii lor s-au juruit să nu încalce scutirile date stăpânilor de 
pământ. Și eu cred, măria ta, că este bine să fie așa. Puterea unul rege se 
poate sprijini pe dragostea supușilor săi care-i datorează supunere şi 
ascultare stăpânului lor tocmai pentru că-l știu drept, blând și bun așa cum 
este matca față de roiul ei. Pilda acestor gâze nu-i de lepădat, mai ales că 
alcătuirea noastră, a oamenilor, a fost făcută şi lăsată de la Dumnezeu. 

Ștefăniță își asculta logofătul cu încordare. Prin dregătoria lui, logofătul 
era om cu carte, se presupunea că trebuie să fie mai deștept decât un bătăuș, 
cum era Cârstea pârcălabul. Trotușan era primejdios, tocmai pentru că era 
dator să gândească mai mult ca alţii. Era și mai primejdios acum, când 
gândurile puteau sluji altora pentru a le deschide o cale ca să ceară ceea ce 
n-ar fi îndrăznit s-o facă, dacă nu li se lumina acea cale. Trotuşan era 
împotriva puterii domneşti. Era limpede şi acest lucru se vădea din spusele 
sale, că boierii ar fi dorit peste capetele lor un domn care să nu domnească, 
să nu fie în stare să ia nici o hotărâre fără voia lor, scutirile lor să fie 
garanţia puterii lor neîngrădite. 

Ștefăniță simţea cum îl cuprinde o uşoară ameţeală, palmele-i nădușeau 
ușor. Se stăpânea cu mare greutate să nu izbucnească împotriva tuturor, să 
nu-l cheme pe armaş, să nu se arunce ca un leu cu sabia în mână împotriva 
uneltitorilor. Nu se putea să nu se fi sfătuit unii dintre ei, prea s-au înţeles 
corbii cum să sfâșie prada. L-au crezut tânăr, fără experienţă și poate și 
fricos. Au socotit că acum le-a venit vremea. Dar, răbdare şi stăpânire. Să 
deosebim neghina de grâu şi după aceea trebuie lovit. În spatele lor vor fi şi 
alții. Câţi? Simţea cum îl trec fiorii în faţa acestui necunoscut. Stăpânire, 
deci. Să-i învăţ ce-i dragostea de ţară, de patrie? Să le arăt că știu ce-i în 
lume, că nu-s un puicu cașul la gură, neînstare să se-nalțe? Plăcută dar grea 
slujbă-i domnia. Trebuie să mă arăt lor, hiclenilor, câţi or fi, că sunt un 
stăpân. 

Domnul s-a ridicat, a pășit îngândurat în faţa jeţului domnesc, şi-a 
aruncat ochii spre adunare și toţi i-au privit chipul în nădejdea că vor ghici 


cu o clipă mai devreme cum se va încheia această înfruntare. Nici un boier 
nu îndrăznise până acum să-i spună vreunui domn, din şirul domnilor care 
stăpâniseră Moldova, ceea ce îndrăzniseră să spună ei tânărului din faţa lor. 

— Te-am ascultat, Trotușene, l-am ascultat pe Ieremia și pe Căţelan și 
am înţeles ce vreţi de la mine. Mi-aţi adus pilde cu gâze şi cu crăii mari și 
puternice. Vreţi să fiți puternici şi domnia slabă (murmure și foială). O să vă 
bateţi cu pumnul în piept şi o să spuneţi că nu-i adevărat. Acum. lar după ce 
vi s-a împlinit dorinţa, cine-a mai putea să stea de vorbă cu voi? Cei de jos 
nu, pentru că nu vor avea cui să se plângă, domnia nu, pentru că va fi slabă 
şi neputincioasă. Vreau să vă spun și să ţineţi minte: aşa ceva în [ara 
Moldovei nu se va întâmpla. 

Trăsnetul să fi căzut şi n-ar fi produs încremenirea de o clipă urmată de 
un freamăt care a cuprins întreaga adunare. Unii aveau fețele încordate, li se 
citea mânia în ochii care se roteau ameninţători deasupra bărbilor înfiorate 
parcă de vânt, pe feţele altora se citea numai o mare îngrijorare. Murmure, 
strigăte se învălmăşeau nedeslușit. Ștefăniță le-a întors spatele a urcat cele 
câteva trepte și s-a aşezat în jetul domnesc. A făcut semn cu mâna, că vrea 
să vorbească şi turburarea care cuprinsese adunarea s-a topit treptat. 

— Ai vorbit, Trotușene, de crăii puternice. Știu unde-ţi era gândul și 
mulți boieri privesc în grădina vecinului și spun că florile lui sunt mai 
bălțate ca ale noastre. Ai vorbit de putere, Trotușene, dar n-ai pomenit nimic 
de slăbiciune. Le este bine nemeșilor acolo, dar ce putere are craiul lor? N-a 
trecut prea mult timp de atunci, şi martori am fost cu toţii la neputinţa unui 
crai. Când s-a pornit Suliman sultan cu toată urdia asupra Bălgradului, unde 
a fost credinţa acelor nemeși și dragostea pentru craiul lor? E cineva aici, în 
adunarea asta, ca să nu ştie că nemeșii l-au părăsit pe crai și el n-a putut sa 
facă nimic. Aţi uitat voi cum a căzut cetatea care închidea osmanlâilor 
drumul spre inima creştinătăţii? S-a zbătut craiul în dreapta și-n stânga şi n- 
a izbutit să-i urnească pe nemeşi. Era lege care le apăra privilegiul lor care 
fusese dobândit cu sute de ani în urmă prin sângele unui viteaz. Dar ce-a 
făcut stră-stră-nepotul viteazului de-acum câteva veacuri? A stat la 
adăpostul legii, n-a ridicat un deget ca să apere crăia, a căzut Bălgradul şi 
dacă Suliman sultan, sau urmașul lui, va porni iarăşi împotriva acelei crăii, 
ce se va alege de ea și de creştinătate? Vreţi să ne primejduim ţara pentru că 
sunt unii care vor putere, nu se mai satură cu putere? Noi suntem o ţară 
mică şi dacă domnul nu-i are pe oamenii acestei țări în mână, ori de câte ori 
va fi nevoie, vom fi șterşi de pe faţa pământului. Am rămas neclintiți până 


acum pentru că toţi oamenii ţării Moldovei sunt datori să asculte de domnul 
lor. Voi sunteţi fruntea ţării prin bogăţie, prin îndemânarea în ale războiului, 
dar numai voi singuri nu sunteţi în stare să înfruntaţi pe toți dușmanii 
acestei ţări. Aveţi tot ce vă trebuie, de ce să năzuiţi la mai mult, încălcând 
obiceiurile țării. Nu ce fac alții trebuie să fieîndreptarul nostru. Ei sunt mari 
au pământuri nesfârşite, dar nu se știe dacă alcătuirea lor, care vi se pare 
vouă, dreaptă, nu-i va duce până la urmă la pierzanie. Luându-ne după ei, 
noi avem tot temeiul să pierim și mai devreme. Aveţi bogății, aveţi tot ce vă 
trebuie, ceea ce vă lipseşte acum este credinţa către domnul vostru. 

— Măria ta, izbucnesc voci din adunare și Ștefăniță îi vede numai pe 
Negrilă şi pe fraţii Cârjă cum nu vor să primească o asemenea umilință. 
Domnul simte că nu-i părăsit de toţi și îl măgulește gândul că spusele lui 
dezvăluiau destoinicie și înțelepciune. 

— Nu acum, şi-a reluat cuvântul, mult mai stăpân pe el, vă voi învăţa eu 
care vă sunt îndatoririle. Nici nu ameninț pe nimeni, dar așa cum n-am 
şovăit să-l pierd pe cel mai de seamă dintre voi, nu voi pregeta s-o fac și cu 
alții. 

— Nu ne ameninţa, doamne, a urlat Condrea, pârcălabul de Neamţ. 

— Nu ameninţ, vă arăt doar că nu voi îngădui nimănui să încalce 
îndatoririle obicinuite faţă de domnie. Ca domnul să fie bun și cu milă față 
de supușii săi, trebuie ca slugile sale să-i fie cu credință neclintită. Credinţă 
vă cer şi eu vouă. 

Cât privește legile, să ne ținem de ce-am moştenit. Până acum țara 
aceasta a Moldovei n-a stat de izbelişte, a trăit după legi pe care le-au făcut 
moșii şi strămoșii noştri. Să ţinem de aceste legi şi cum n-a fost rău nimănui 
până acum, n-o să-i fie nici de acum încolo. Poruncesc pârcălabilor aflaţi de 
faţă să pornească spre cetăţile lor. Condrea și Costea la Neamţ, Toader la 
Roman. În locul lui Petrică, îl numim pe Grozav. Și Dumnezeu să vă ţie 
sănătoşi. 

Boierii n-au mai avut timp nici să răspundă nici să facă plecăciunea 
cuvenită, pentru că domnul a zvâcnit de pe jeţul său și, ca o furtună, a ieşit 
din sală. 

Hatmanul l-a însoţit spre odăile domnești. 

Din mers şi cu glas în care se simţea îngrijorare, l-a întrebat pe hatman: 

— Câţi oameni aveau boierii, Petrică? 

— Mai mulţi decât slujitorii noştri, doamne. 


Ștefăniță a răsuflat ușurat în semn că era mulțumit: câștigase o primă și 
mare biruinţă. 


VI. 


Caii mergeau în trap mărunt, iar ploaia se cernea nemiloasă de parcă s-ar 
îi aşternut toamna peste lume și nu era luna florilor. Nori negri coborau 
dinspre munte, se târâiau ca nişte arătări negre și despletite, alungându-se 
din urma unele pe altele, gata să atingă dealurile care mărgineau valea 
Cracăului. Însoţitorii lui Ion se înfăşuraseră în dulame și nu se citea nici un 
chef pe faţa lor. Lui Ion i se părea că vremea este minunată, îi plăcea ploaia 
rece care-i șfichiuia obrajii, îi venea să ridice faţa în sus şi să râdă de 
bucurie. l-ar fi plăcut să dea pinteni calului și să pornească peste văi şi 
dealuri ca o nălucă, dar făcea sforțări mari să stea cuminte în şa și să ducă la 
îndeplinire, ca un om în toată firea, poruncile primite de la Hudeşti. De 
împlinirea lor ţineau toate celelalte. Uneori îi venea să se răzvrătească 
împotriva acestor porunci. Nu înțelegea cum de puteau oamenii mari să 
pună în cumpănă nişte pietre de ceară, lâna oilor şi capetele vitelor cu 
bucuria pe care o trăia pentru întâia oară în viaţa lui. Cu un simţământ atât 
de mare şi de copleşitor nu te poţi întâlni decât o dată în viață, gândea și 
credea feciorul lui Cosma Movilă. N-ar fi fost firesc ca în fața unei 
asemenea minuni toate celelalte să pălească? N-or fi putut Nicoară, sau 
oricare altă slugă, să-și frângă oasele până în Ţara de Jos şi să numere 
pietrele de ceară, să pornească spre Suceava şi Galaţi cele rânduite vânzării, 
iar el să fi stat la Neamţ, să asculte cum picură, argint, glasul celei mai 
frumoase fete din Ţara Moldovei? Din lume, dragă mămucă — să-i simtă 
căldura mâinii, care numai mână de pământean nu putea fi aşa de gingașă și 
de micuță de parc-ar fi fost meşteşugită de cel mai mare orfăurar din lume. 

E clădită strâmb lumea asta, gândea Ion. Dumnezeu când a făcut-o se 
vede că a ținut sfat numai cu cei bătrâni nu şi cu cei tineri. Cum să pricepi 
ce se întâmplă în lume când începe să-ţi îngheţe sângele în vine? Lumea ar 
fi trebuit alcătuită cu sfatul nostru, pentru că noi avem atâtea de cerut şi de 
împlinit. În loc să se bucure de lumina unor ochi, cum nu s-au mai văzut 
alţii, aleargă prin ploaie după pietre de ceară, după tălăngi de mioare și 
dumane ca și cum mioarele şi dumanele nu puteau paşte și rumega în pace 
fără ca să le vadă el. Asta-i lumea alcătuită cum se cuvine? Când își aducea 
aminte de gura fetei simţea cum ceva fierbinte îi săgetează toată fiinţa, ar fi 
vrut să strige în gura mare bucuria pe care o trăise, dar cui s-o strigi? 
Norilor, știme spurcate și întunecate care puseseră zăbranic cerului, sau 
tovarășilor lui de drum? Nicoară s-ar fi prefăcut că înţelege ceva, dar 


matahala asta ar fi stat ca un zid, ca un deal, ca un munte peste care trec 
toate și el rămâne același, mereu neschimbat, iar cel mic și subțire ar fi 
chicotit mirat și l-ar fi îmbiat să-i descânte sau să-i dea niște ierburi ca să-l 
dezlege de legăturile pe care numai muierile blestemate ştiau să le 
scomească spre nenorocirea bărbaţilor. Cum poate un om să spună așa ceva, 
se mira Ion, care-l ascultase nu o dată pe Cârstea cum le blestema pe femei, 
socotite de el pricina tuturor necazurilor care dau peste sărmanii de bărbaţi. 
După judecata lui Cârstea, omul era slab iar femeia putemică, pentrucă ea 
se putea lega oricând cu Ducă-se pe pustii — Ion nu înţelegea și-i cerea să-i 
desluşească cum vine asta, iară Cârstea îi arăta că atunci când vrea o femeie 
să pună stăpânire pe un bărbat, apăi atunci, ferească sfântul, face ea ce face 
şi-l vezi pe voinic cum se topește ca ceara şi ajunge un nevolnic, pe care-l 
mlădiază femeia cum doreşte ea. Şi cum se poate întâmpla una ca asta dacă 
nu cu farmece. Bine, îl întreba Ion, dar o femeie nu poate să se prăpădească 
după un bărbat? Pentru Cârstea așa ceva nu se întâmpla niciodată. Chiar 
dacă se mărturisea vreuna dintre ele că s-ar topi de dorul unui flăcău, nu era 
decât prefăcătorie, ca să-l prindă-n laţ, ca pe vânat, şi după aceea să-i pună 
jugul pe grumaz. L-au privit vreodată pe Cârstea, gândea Ion, ochii unei 
femei cum l-au privit pe el fata lui Condrea pârcălab în seara deniilor? Și 
când asemenea priviri curate şi cinstite se anină de privirea ta, poate fi; ceva 
necurat la mijloc? Cârstea vorbeşte-n dodii, cine ştie ce rană este pecetluită 
în sufletul său, de nu le mai poate suferi pe femei. Iar dacă ar fi cum spune 
el, la urma urmelor ce rău poate să fie atunci când un bărbat se lasă robit 
farmecelor unei femei? Sunt farmece şi farmece. Rele sunt numai cele care- 
ți iau minţile, făcute de vrăjitoare din ierburi și părți din lighioane înrudite 
cu Necuratul și strecurate în băutură și mâncare. Altfel, ce bucurie mai mare 
poate să fie decât să te lași fermecat de o făptură minunată, așa cum mi s-a 
întâmplat mie? 

De la Roznov, au răzbit iarăşi peste dealuri în valea Tazlăului. A ieșit 
soarele, străluceau poenile, grâul începea să-și ridice un colţ spre lumină, 
tălăngile turmelor de oi sau de vite măsurau zările împreună cu sunetul de 
bucium sau de corn. Aburii învăluiau munţii sinilii care abia se ghiceau spre 
soare-apune. lon răbda cu greu chinul drumului care-l ducea departe de 
dorurile lui şi de n-ar fi fost cei trei din spate ar fi întors calul și ar fi făcut 
cale întoarsă. Au ajuns pe Milcov şi au cercetat pe rând prisăcile, seliștile, 
turmele. A lăsat poruncă aşa cum hotărâse Cosma Movilă. După aceea în 
mare grabă au trecut Siretul cu podul umblător. Apele erau umflate și era cu 


primejdie să treci altfel. Şi aşa s-a pierdut o zi nesfârşit de lungă. Au mas la 
Iveşti și au urcat pe apa Bârladului până la gura Tutovei şi de aici au luat-o 
pe Tutova în sus spre satele pe care le stăpâneau Movileştii. Au rânduit şi 
aici cele de cuviință, după care au trecut dealul la Coloneşti pe Zeletin şi de 
la izvoarele Zeletinului au răzbit la Secuteni de unde au coborât în valea 
Siretului. De ziua sfinților împărați Constantin și Elena erau la Roman. Au 
trebuit să dea seama în fața oamenilor pârcălăbiei cine sunt, de unde vin şi 
încotro merg. Ion n-a luat în seamă privirile crunte ale oamenilor domnești 
şi nici stăruința lor de a afla tot soiul de lucruri. Când l-au întrebat dacă 
jupân Cosma Movilă este credincios domniei a zâmbit, spre mânia 
căpeteniei, care s-a mai domolit în clipa în care lon l-a lămurit că 
Hudiceştii, adică el, Movileştii, au fost întotdeauna alături de domn, lucru 
pe care-l ştia toată ţara Moldovei. Au mâncat bine, au dormit toţi buștean. 
Erau de aproape două săptămâni în şa, străbătuseră ţara de la miazănoapte 
la miazăzi, purtaţi de nebunia celui mai tânăr dintre ei. Nicoară, Cârstea și 
Pătru îşi aruncau din când în când priviri posomorite, făceau cu capul semn 
spre omul din față, săltau din umeri, îşi strâmbau feţele și mergeau fără să 
crâcnească. De data asta, îl dovedise oboseala şi pe cârlanul lor. A douazi, 
spre seară, erau la Tupilați, iar în cea de-a treia, intrau în Târgul Neamţului. 
Au tras la același han şi Ion s-a grăbit să spele pulberea de pe el, a lepădat 
hainele de drum și și-a pus altele mai scumpe. Ars de soare şi bătut de 
vânturile primăverii, cu ochii în flăcări, cuprins de neliniștea de dinaintea 
clipelor de cumpănă. 

Ion era frumos şi Nicoară şi-a dat seama întâia oară că stăpânul lui nu 
mai este un copil, chiar dacă unele trăsături aveau să mai fie schimbate de 
timp. Au pornit împreună spre casele pârcălabului Condrea. Ion simţea cum 
creşte neliniştea din el și-l sugrumă. Își închipuise, pe drumul lung făcut în 
zilele trecute, în fel şi chip cum va fi prima întâlnire cu Măgdălina. Schimba 
mereu locul și mai ales vorbele pe care aveau să și le spună. Era nemulţumit 
de fiecare dată şi cu o bucurie copilărească o lua iarăși de la capăt cu 
alcătuirea chipului în care avea să se desfășoare această primă întâlnire. 
Acum nu-l mai despărțeau decât câţiva pași de clipa pe care o visase și o 
dorise. Au bătut în poartă. N-a răspuns nimeni. A bătut cu mai multă putere 
şi mai îndelung. Să nu fie Condrea cu ai săi acasă? l-a fulgerat pe Ion un 
gând pe care n-a vrut să-l primească. S-au auzit paşi dincolo de porți şi o 
voce groasă a întrebat cine este şi pe cine caută. 


— Deschide, omul lui Dumnezeu, că doar n-o să te mâncăm, l-a zorit 
Ion. 

Omul a deschis poarta cea mică și i-a întrebat din nou pe cine caută. 

— Pe pârcălabul Condrea, pe cine-ai vrea tu să caut? s-a răstit lon. 

Omul a holbat ochii, nevenindu-i să-și creadă urechilor, a întins gâtul, a 
plecat capul într-o parte și şi-a mijit ochii ca să poată vedea mai bine, lăsând 
să-i scape vorbele rar şi răspicat. 

— Pe cinee? 

Ion a simţit că-l apucă turbarea. A dus mâna la coapsă, a apucat mânerul 
săbiei și a șuierat printre dinţi: 

— Ascultă mișelule, dacă ai chef să-ţi baţi joc de mine îţi întind maţele 
pe gard. 

— Ferească Dumnezeu, stai boierule, de ce te superi? 

— Eu te-ntreb de pârcălabul Condrea și tu, nemernicule, te faci că nu știi 
despre cine este vorba. Nu-i asta batjocură? 

— Ba eu zic, boierule, că dumneata îţi baţi joc de mine. 

—? 

— lartă-mă, boierule, dar domnia ta pe ce lume trăieşti? N-ai aflat ce se- 
ntâmplă în ţara asta? 

— Vorbeşte omule odată, dacă vrei să scapi cu zile. 

— Asta şi fac, numai că nu mă laşi domnia ta şi dacă n-aş fi vorbit până 
acum, cred că m-ai fi ucis de câteva ori. 

— Unde-i pârcălabul Condrea te-ntreb, şi Ion i-a pus vârful săbiei în 
furca pieptului. 

— Nu ştiu, măria ta. 

— Cum nu știi? 

— Dar, boierule, cum îţi închipui că pârcălabul Condrea s-ar fi sfătuit cu 
mine încotro s-apuce? Judecă boierule şi apăi supără-te şi ia-mi zilele dacă 
aichef. 

Ion a simţit că pământul, din tare şi drept cum îi ştia, începe să se 
clatine. A lăsat mâna în care se afla sabia în jos, semn că începe să-l 
cuprindă o mare neputinţă. 

— Omule nu mă chinui și răspunde-mi numai la atâta: unde-s boierii? 

— Au plecat, nu-s aice. 

— Când au plecat? 

— De unde să ştiu eu boierule. 

— Când au plecat. 


— Să fie, poate, două săptămâni. 

— De ce-au plecat? 

— Nu pot spune, că nu ştiu. Au venit nişte călăreți — erau călăreţii cu 
care Ion se întâlnise când părăseau Neamţul şi pe care nu-i băgase în seamă 
— s-au sfătuit ce s-or fi sfătuit şi după două zile pârcălabul Condrea a suit pe 
cai mai multe cufere și a plecat pe drumul Sucevei. Zicea că se duce cu 
treburi la domnie. Peste altă zi a plecat și pârcălabul Costea, tot într-acolo, 
dar fără să mai spună nimănui nimic. 

— Şi nu ştie nimeni de ce au plecat şi încotro au apucat-o? 

— Nu ştiu, boierule. Au umblat vorbe după aceea, dar cine poate ști ce-a 
fost? 

— Ce vorbe? 

— Că s-au sfădit, la Hârlău, boierii cu vodă. 

— Cum sau sfădit boierii cu vodă? 

— Mă întrebi domnia ta de parcă eu aş fi dregător mare și vin acum de 
la Hârlău, a rânjit omul, dar privindu-l pe Ion şi-a dat seama că e mai bine 
pentru fiinţa lui să fie cuminte şi supus. 

— Şi ce se mai spune? 

— Că au început să pribegească unii dintre ei. 

Ion a pălit Din senin, atunci când se aştepta mai puţin, o mare nenorocire 
se abătea asupra capului său, pe care l-a rezemat de gâtul calului și a șoptit 
numai pentru el, cutremurându-se: 

— Doamne, ce-am făcut? De ce-ţi baţi joc de mine? 

Și-a adunat puterile și l-a întrebat iarăși pe omul din poartă: 

— Cine-i la cetate? 

— Au picat zilele astea alți pârcălabi. 

— Care? 

— Boierii Costea Cârje şi Scripcă. 

Ion a încălecat greoi, ca un om bătrân. Era vlăguit. Nu mai înţelegea 
nimic, simțea numai cum crește în el o durere nemărginită. La pas, cu 
Nicoară după el, s-au îndreptat spre han. S-a închis în odaia lui, s-a aruncat 
pe pat și a început să plângă. Un tremur făcea să i se zguduie întreg trupul 
într-o zbatere de parcă era apucat de Ducă-se-pe-pustie. Tot ce visase el 
într-o lună de zile se destrăma ca un abur, nu rămânea decât drojdia amară 
din el şi-o deznădejde care-l făcea să creadă că rostul lui pe lumea asta s-a 
încheiat. Îi venea în minte chipul Măgdălinei şi gândul că s-ar putea să n-o 
mai vadă niciodată îi goleacapul, simțea cum i se întunecă mintea. Ar fi vrut 


să urle, să se repeadă şi să sfarme, să surpe, să rupă, să frângă și să dărâme 
tot ce-i ieşea în cale. Îşi blestema soarta care-l amăgise şi-l făcuse să creadă 
că nu-i om mai norocos şi mai fericit ca el, ca după aceea să-l lipsească de 
toate bucuriile care-l şi făcuseră să trăiască beat de fericire. 

S-a zbătut o vreme, după care l-a strigat pe Nicoară. Sluga boierească s- 
a înfățișat numaidecât şi-a cerut poruncă, înţelesese și el că ceva neobișnuit 
se întâmplă cu feciorul de boieri și umbla pe lângă el cu mare grijă. 

— Nicoară, spune-le oamenilor să se pregătească de drum. 

— Stăpâne, vom face cum spui, dar prăpădim caii. 

— Caii spui? s-a uitat Ion la slugă, de parcă venea spre lume din afară, 
de undeva, din mari depărtări, de pe alte tărâmuri. Caii o să ţină până la 
Suceava. Rău e de oameni Nicoară, şi iar s-a depărtat şi s-a înstrăinat. 

— Stăpâne, a încercat Nicoară să-l readucă pe pământ, ne va apuca 
noaptea pe drum. Sunt păduri şi e primejdie. Ne putem pune capetele. 

Ion a dat din cap că pricepe ceva, dar că ce spune Nicoară nu-l priveşte 
pe el. 

Nicoară a înţeles că nu mai are ce face. L-a rugat pe Ion să-l îngăduie o 
vreme, până vor da să mănânce niște orz şi vor adăpa caii. Se va îngriji el 
de toate, să n-aibă nici o teamă și în clipa potrivită avea să-l cheme să 
încalece. L-a mai întrebat dacă vrea să mănânce ceva, dar părerea de om din 
față a făcut un semn moale cu mâna de parcă s-ar fi ferit de ceva. A coborât 
la cei doi oameni care se tolăniseră pe nişte lemne din curtea hanului. 
Mâncaseră, sorbiseră câte o oală de vin bun şi erau mulţumiţi întru totul. 
Nicoară le povestise ce păţise cu boierul, dar povestea asta nu-i mișcase. 
Era treaba boierului şi a fetei. 

— Oameni buni, le-a spus Nicoară, trebuie să ne sfătuim. Boierului cel 
mic încep să-i rătăcească minţile-n cap din pricina fetei. 

— Când i-am spus eu că femeia-i lucru dracului, a mormăit cu glas gros 
Cârstea. 

— Nu-i de șagă, Cârsteo, și când ţi-oi spune ce te-aşteaptă ai să înţelegi 
mai bine. 

— Adică? 

— Adică, trebuie să ne ridicăm cât mai grabnic și s-o pornim spre 
Suceava. 

— Cum adică, Nicoară, a început pe glasul lui nefiresc și Pătru, n-are 
omul drept să răsufle şi el o noapte? Călărim ca nişte năluci de aproape o 


lună de zile pentru că au început să-i ardă călcâiele cocoşelului lui Cosma 
Movilă... 

— Lasă, Pătrule, ce fierbe-n vinele boiernașului nostru, este una, şi alta 
este povestea pentru care vreau să ne sfătuim. Boierul cel bătrân, când am 
plecat de la Hudeşti, m-a chemat la dânsul și mi-a arătat ce avem de făcut 
pe unde ne-om duce. Se vede că știa, sau bănuia mai multe decât pricepem 
noi, pentru că mi-a spus să am mare grijă de feciorul lui, să mă ţin scai de 
el, să nu-mi scape nimic din ce spune, sau din purtările lui. Și mi-a mai zis, 
întărindu-și spusele a doua oară, să i-l aduc acasă de bunăvoie sau cu sila. 
N-am înţeles ce vrea boierul şi i-am spus că nu se cuvine unei slugi să-și 
asuprească stăpânul. Boierul Cosma a apăsat pe cuvinte ca să mi le 
întipăresc bine în minte: Nicoară, tu în faţa mea răspunzi de fecior cu capul. 
Acum, mi se pare mie sau nu, cred că încep să pricep câte ceva şi începe să- 
mi fie teamă. 

— Prostii, i-a retezat-o Pătru, uitându-se cu milă la el. Ce teamă, bre? Și 
de cine? 

— Asta e, că nici eu nu ştiu. Nu mă gândesc la drumul de la noapte. Am 
făcut atâtea că unul peste e ca şi cum n-ar fi. Mă tem de băiet. A dat năpasta 
tinereţii peste el şi e în stare de orice. 

— Ce-ar putea face? s-a arătat Pătru nedumerit. 

— N-avem cum să ghicim noi ce-a să facă. Eu vă cer și vouă să fiți cu 
ochii în patru şi trag nădejdea că la Suceava au să se dezlege mai multe și s- 
a alege și ce trebuie să facem noi. Am poruncă strașnică să-l duc acasă. 
Boierii se răzvrătesc, cât înţeleg eu, printre ei se numără și Condrea, tatăl 
fetei. Dacă-i la Suceava și feciorul nostru-și bagă-n plug cu el, îl luăm pe 
sus şi-l ducem la Hudești. Dacă-i pribeag, atunci om vede ce gânduri are 
băietul nostru. Fără ajutorul vostru n-am să mă descurc. Voi să fiţi alături de 
mine, orice-ar spune Ion. Noi trăim din mila boierului Cosma şi nu din a 
feciorului. Suntem datori să-l slujim pe boierul cel bătrân, şi dac-a leşi cu 
supărare, n-au decât să se judece între ei. 

— Hm! a făcut gros Cârstea, și faţa lui arăta că nu-i place ce aude și 
petrece. 

Pătru a spus — Bine! — s-a scuturat de parcă vorbele lui Nicoară i se 
aninaseră de haine şi s-a dus să vadă ce fac caii. Pe chindie, cei patru 
călăreți părăseau Neamţul pe şleaul Sucevei. În frunte călărea feciorul de 
boieri și pe chipul lui se citea că se află în clipe de mare tulburare. 
Văzându-l, Cârstea gândea că toate muierile ar trebui stârpite. Pătru, în 


schimb, nu pricepea ce l-a apucat pe bietul fecioraș, când lumea-i plină de 
fuste. Cum avea avere, n-avea decât să întindă mâna şi să culeagă, iar el, în 
loc să facă așa, cum ar face oricare om înţelept, dă de ceasul morţii după o 
sfrijită, de n-o fi și bolnavă, cu ochi de iarbă. Și lui Pătru i se părea că 
lumea-i alcătuită strâmb, ca şi cum ziditorul ei fusese cu gândurile duse, 
când a clădit-o. 

Au călărit în tăcere. Era lună, aerul limpede și vântul s-a ostoit cu totul 
odată cu căderea serii. Prin pădurile prin care au trecut cântau privighetorile 
cuprinse de-o patimă neînţeleasă de Cârstea. Nu pricepea de unde au atâta 
putere și atâta har. 

Când au trecut prin făgetul de la Boroia lui Nicoară i s-a părut că umbre 
se strecoară prin pădure, în lături, odată cu ei. Au îndemnat caii, şi ieşind la 
larg, nu s-a mai zărit nici o mişcare sub lumina albă a lunii. Au ajuns în 
Suceava după miezul nopţii. Au tras la han, au mâncat putină pită cu caș și a 
căzut care pe unde a putut. Erau frânţi. Ion n-avea somn și nu era chip să se 
liniştească. Mai avea o nădejde: În Suceava să dea de urma Condreştilor. 
Poate că n-au pribegit, și se află undeva, în ţară, nemermnicul de la Neamţ 
neavând de unde să știe, cum singur a mărturisit-o, care sunt gândurile și 
căile bătute de un mare dregător. Nu-i venea să creadă că toată povestea lui 
de dragoste, careîncepuse aşa de frumos, în calea căreia nu se ivise nici o 
piedică, s-ar sfârşi atât de năprasnic. De unde atâta nenoroc şi de ce tocmai 
lui să i se întâmple o astfel de năpastă? S-a chinuit cu tot felul de întrebări şi 
de prepusuri până s-a luminat de ziuă. Nu ştia ce va face, dar nădăjduia să 
întâlnească în cetatea de scaun pe unul dintre feciorii de boieri pe care-i 
cunoștea și, de la ei, sau cu ajutorul lor, să ispitească pe dregătorii târgului 
sau ai cetăţii ca să afle urma Condreștilor. S-a ridicat devreme din aşternutul 
care arăta jalnic, şi-a frecat obrazul cu apă rece, şi-a potrivit nişte haine mai 
arătoase, a încălecat şi a pornit-o dis de dimineaţă fără să-i mai trezească pe 
ceilalți. L-a simţit Nicoară dar i-a făcut semn să stea liniștit și omul, ostenit, 
s-a prăbuşit mulțumit că mai poate fura câteva clipe de somn. A luat-o, la 
întâmplare, pe ulițele târgului care începea să se dezmorțească. A trebuit să 
aştepte o bucată de timp până s-a mai săltat soarele pe cer, ca ulițele să se 
umple de lume și de larma obișnuită. S-au ivit mai întâi slugile după 
cumpărături ce priveau cuhniile celor avuţi, apoi şi-au arătat feţele boieri şi 
boieroaice care se aflau în Suceava cu treburi la domnie și se bucurau de 
acest prilej ca să cumpere şi lucruri scumpe, spiţerii şi mirodenii aduse de 
negustori moldoveni şi levantini, lucruri scumpe de îmbrăcăminte 


europeneşti sau din Constantinopol sau şi mai de departe, din ţările 
răsăritului. Printre asemenea cumpărători iscodea Ion și căutarea nu i-a fost 
zadarnică. Pe la trei ceasuri din zi l-a zărit pe feciorul vornicului Huhulea. 
N-a trecut multă vreme până să afle Niculăeş despre ce este vorba, nu 
înainte de a se lega cu strașnice jurăminte că de-l va arde și cu fierul roşu și 
el n-a să spuie nimănui, nici celor din casă, din cele ce i-a destăinuit 
feciorul lui Cosma Movilă. Niculăeș, se afla de mai multe zile în Suceava şi 
avusese timp să cunoască ce se petrece în cetatea de scaun, unde sosise şi 
domnul, şi ce se petrece în ţara Moldovei. Ascultându-l, Ion înţelegea acum 
o samă de lucruri al căror rost îi scăpase nu cu multă vreme în urmă. Străin 
de tot ce se petrecea în jurul său şi cu gândurile adunate toate într-un singur 
loc, n-a presimţit nenorocirile care aveau să se abată asupra lui și a ţării. 
Abia cu o lună în urmă, aici în cetatea de scaun se porneau toate, sub zodia 
blândă și luminoasă a unei primăveri care făgăduia belșug pe şesurile, pe 
dealurile și munţii Moldovei și bunăvoință între oameni. Sub o asemenea 
zodie nu și-a închipuit că în loc de pace între oameni s-a aşezat dezbinarea 
şi în loc să se bucure de ceea ce făgăduieşte cerul sunt bântuiţi de ură și gata 
să se sfâşie ca lupii între ei. Acum s-au ridicat împotriva domnului și 
stăpânului lor. Şi-au părăsit curţile și averile agonisite neam de neam cu 
multă trudă și au luat drumul pribegiei presărat cu nenumărate necazuri și 
umilințe. 'Trufia le-a întunecat judecata, i-a împins să fugă în ţările din 
preajmă, de unde au să uneltească împotriva ţării și a domnului. Acum 
înţelegea Ion tâlcul poruncilor date de Cosma Movilă şi pe care el le-a dus 
slugilor din Țara de Jos şi tâlcul unor poveţe pe care i le-a dat ca părinte 
pentru a-l feri de rele. Dar lui Ion nu-i păsa nici de ţară, nici de domn. El n- 
avea nimic nici cu ţara, nici cu domnul. Țara era mare şi surdă la necazurile 
lui, iar domnul se afla între ziduri de cetate puternică şi ce-i păsa lui de 
nenorocirile care se abat asupra unor supuși ai lui? El vedea că din pricina 
nebuniei unor boieri au fost spulberate cele mai frumoase visuri pe care le-a 
făurit un om, că peste el, feciorul lui Cosma, s-a prăbușit cerul şi dacă 
soarele strălucea pe cer, el nu-i mai vedea strălucirea, nu-i mai simţea nici 
căldura și nu-l mai mișca nici frumuseţea zăvoaielor și pădurilor înverzite, a 
livezilor de pomi înfloriţi, toate-i erau străine și reci pentru că sufletul lui 
neprihănit era acum pustiit. Oho, de i-ar fi putut strânge și beli pe toți aceşti 
nemernici! Dar ce să se facă el, când printre ei se afla și fostul pârcălab al 
Neamţului? Și nu de pârcălab îi era lui, i-ar fi smuls barba fir cu fir, i-ar fi 
strivit ţeasta pentru rătăcirea care-i sfărâma lui inima, ci de fata 


pârcălabului. Și se înverşuna împotriva lui Condrea, care ajunsese mare 
dregător, avea tot ce-i trebuie, nimeni nu i-ar fi stat împotrivă, dacă ar fi 
dorit să-şi sporească satele stăpânite, sta cu cinste în sfatul domnesc, ce mai 
dorea acum nebunul și mişelul de Condrea? Să ajungă domn? Nu putea sta 
cuminte în ţară? Când se gândea că tot rostul vieţii lui a depins de hotărârea 
pe care a luat-o într-o clipă un nebun, Ion simţea cum i se golește capul și 
rămânea năuc şi străin de toate. 

Niculăeş nu ştia nimic despre Condrea și ai săi. Se afla atunci în 
Suceava și Petre, fiul lui Albotă, care fusese chemat acum ca să facă parte 
din sfatul domnesc. Fiind prieteni, avea să se ducă neîntârziat la el şi fără 
să-i spună pentru cine și de ce, avea să-l ispitească şi nu se putea ca Petre să 
nu ştie unele lucruri. Au hotărât ca de îndată ce va afla ceva să-l caute la 
hanul lui. Dacă nu era el, să lase om care știa unde se află stăpânul său ca 
să-l ducă fără întârziere la Ion. 

Abia se despărţiră cei doi şi Nicoară, pe a cărei faţă se citea cu ușurință 
supărarea amestecată cu mare îngrijorare, se alătura de stăpânul său pe care- 
| aşteptase o vreme și văzând că zăboveşte i-a pornit şi pe ceilalți doi să bată 
ulițele târgului și să ia urma stăpânului până nu se întâmpla cine știe ce 
poveste. Ion n-a văzut, n-a simţit nimic. S-a îndreptat spre han, închis în el 
şi încercând cu desperarea omului care se îneacă, să găsească un pai care 
să-l ajute să iasă la un liman oarecare. Până să i se aducă ceva de mâncare, 
deşi se împotrivise dar primise în cele din urmă ca să scape de cicăleala 
oamenilor — între timp sosiseră la han şi Cârstea cu Pătru — s-a aruncat pe 
pat, simțindu-se sfârşit şi trupeşte şi sufletește. A ațipit fără să-şi dea seama 
şi în puţinele clipe în care a dormit i s-a arătat Măgdălina. Venea de afară, 
învăluită în lumină şi pătrundea în camera în care era el, uitându-se în ochii 
lui. Părea că pluteşte și zâmbea uşor. Chipul ei arăta multă bucurie și Ion o 
aştepta şi ştia că peste câteva clipe ea i se va arunca în braţe. O bucurie 
nesfârșită i-a cuprins fiinţa şi fără ca ochii lui să-i părăsească pe ai fetei, s-a 
ridicat într-o mână ca s-o primească. Încercarea de a se desprinde de pat l-a 
făcut să zvâcnească și să se întoarcă la starea de veghe. A înțeles că a fost 
vorba de o amăgire, a gemut ca o vită rănită, ar fi dat orice ca să cadă iarăși 
în somn şi să refacă vraja visului ce se topise. 

Când a apărut Nicoară i-a spus să-i lase talgerele cu mâncare acolo și să 
plece. Era răvășit, avea chipul unuia bolnav, fapt care l-a îngrijorat pe omul 
său de încredere. Cârstea era de părere că feciorul lui Cosma Movilă e 
vrăjit, nu mai este stăpân pe mintea şi pe trupul lui. Ştie el bine ce-nseamnă 


asta pentru că i s-a întâmplat și lui cândva, demult, ceva asemuitor și de 
atunci s-a lecuit defemei. Din starea asta a lui, numai o blestemată de 
vrăjitoare mai tare ca fata boierului l-ar putea dezlega. 

Pătru s-a arătat scârbit de toate câte se petreceau de o zi încoace. O 
chelfăneală, stropită bine cu apă rece ca să-i scadă harmăsărașului căldurile, 
o vânătoare în munţi de mai multe zile, până i-o frânge trupul și o altă 
muiere, erau, după mintea lui, cele mai bune leacuri. 

Nicoară s-a uitat cu milă la amândoi, i-a înjurat în gând şi după o vreme 
s-a dus la stăpân, chipurile să ia porunci, dar de fapt să vadă ce face. Ion nu 
se atinsese de mâncare, zăcea aproape fără suflare întins pe pat. A încercat 
să-l aducă pe lume, l-a îndemnat să mănânce, nu de alta, dar nu se știe ce 
drumuri și ce necazuri vor avea de înfruntat. Lihnit de foame și cu mintea 
bolnavă nu poţi să faci nimic, te biruie şi un nevolnic, nu poţi sa iei o 
hotărâre ca lumea. Ion s-a uitat la el în dușmănie amestecată cu silă, a 
încercat să îmbuce ceva, dar merindele erau amare și i se încleiau în gură. A 
băut apă şi n-a primit altă băutură. A tresărit când s-au apropiat paşi hotărâți 
de uşa lui şi şi-a auzit numele strigat. Era Niculăeş. 

A încercat să ghicească de pe faţa prietenului dacă-i aduce veste bună 
sau rea. I s-a strâns inima când Niculăeş a început să vorbească despre 
căldura de afară, despre ce vede înăuntru. 

Nu era a bună. L-a răbdat un timp după care i-a curmat vorbăria spusă 
pe un glas care voia să fie voios, întrebându-l de-a dreptul: 

— Ce-ai aflat despre Condrești? 

— Petre l-a iscodit pe tatăl său, iar Albotă, când a auzit de Condrea, l-a 
suduit rău, ca pe un nemernic care a luat calea pribegiei, în Lehia, unde se 
află hicleanul de Cosma Șarpe. 

— Lehia! a bolborosit Ion, şi s-a repezit afară. 


VII. 


După ce au părăsit casa domnească din Hârlău, unii dintre marii 
dregători erau îngrijoraţi, alții mânioși și strigau în gura mare ce aveau pe 
suflet, fără nici o sfială. Despărțirea în două tabere s-a făcut de la sine. De 
partea domnului se arătau a fi, pe faţă, Hrană spătarul, Petrică hatmanul, cel 
care fusese numit în locul lui Arbure, cei doi frați Cârjă și Negrilă, boier în 
sfat, fără dregătorie. Isac se scosese el singur din orice socoteală, dar știa 
cineva ce se află în sufletul bătrânului boier? Nu se ştia bine către cine se 
apleacă Stârcea stolnicul. Ceilalţi, Petru vornic, pârcălabii de la Neamţ 
Costea și Condrea, Toader pârcălabul de la Roman, Ieremia vistier, Trotuşan 
logofăt, Săcuian ceaşnic şi comisul Căţelan erau împotriva domnului. 
Alături de ei erau și alți mari boieri, o ştiau dinainte, pentru că înfruntarea 
dintre ei și domn se prevăzuse de mai multă vreme. Cosma Șarpe nu fugise 
fără să fi avut mai înainte întâlniri tainice cu câţiva dintre ei și, mai ales, cu 
Arbure. Doreau cu toţii înlocuirea unui domn care-și arăta colții de fiară 
tânără, lacomă şi nemiloasă. Aveau nevoie de un om vrednic în Lehia ca să 
capete încuviințarea regelui pentru fapta lor. Cosma Șarpe avea să-i arate 
craiului lășesc că ridicarea lor împotriva lui Ștefăniță este spre binele crăiei 
şi a întregii creştinătăţi. Ei erau gata şi Cosma Șarpe era împuternicit s-o 
facă în numele lor, să se supună craiului odată cu ţara Moldovei, amenințată 
ca niciodată de puterea otomană ce se înstăpânise pe vestita și puternica 
cetate a Belgradului. Sultanul Suliman avea de ales două căi pentru a 
pătrunde spre inima Europei: să pornească cu toată puterea lui fie asupra 
Budei, fie asupra Moldovei. Nimeni nu avea cum să ghicească ce alegere va 
face sultanul și de aceea ei, ca oameni prevăzători, vroiau să se pună la 
adăpost prin legături strânse şi trainice cu craiul Jicmont. 

Numai să-i sprijine craiul ca să scape ţara și pe ei de acest domn tânăr, 
schimbător, care dă semne că va fi un mare tiran. Prin uciderea lui Arbure 
dovedea că nu-i pasa de viaţa celor mai de seamă oameni ai țarii și se 
adeverea presupunerea lor în legătură cu sufletul însetat de sânge al 
călăului. 

S-au adunat cu toții la gazda unde trăsese Ieremia vistier. Pe lângă mari 
dregători mai erau şi alți boieri de seamă, printre aceștia numărându-se şi 
Gavrilă vistiernic, Maxin Udrea, Gheorghe de la Frătăuţi, Ivanco logofăt și 
alții. 


— Fraţilor, a cuvântat primul leremia, vistierul cel mare, suntem mulţi și 
suntem tari, toată fruntea marii boierimi moldovene — afară de câţiva 
nevolnici care şi-au trădat cinul pentru o dregătorie la acest Iuda, duşman al 
neamului boieresc — este alături de noi. Trebuie să facem ceva pentru a 
scăpa de un domn însetat de sângele boieresc. 

— Să ne ridicăm cu putere asupra lui, a fost de părere pârcălabul 
Condrea de la Neamţ. 

— Aşa e, au strigat într-un glas ceilalți doi pârcălabi, Costea şi Toader. 

— Ca să ne ridicăm cu putere asupra domnului, trebuie să avem 
altdomn, a cuvântat logofătul cel mare Trotușan. Dacă nu avem un domn, 
nu ne vor urma boiemașii şi nici păcătoasa de răzăşime. 

— Pretendenţi sunt destui, a spus Săcuian, paharnicul. 

— Pe care-l alegem? s-a mirat Costea de la Neamţ. 

— Pe Petru Pribeagul, a luat cuvântul Căţelan, comisul. El se află în 
Polonia, acolo este şi Cosma Șarpe și putem nădăjdui și la ajutor de la leşi. 
Chiar dacă Jicmont ar fi împotrivă şi nu văd de ce ar fi. Sunt voievozii 
podoleni, de-o lege cu noi care, pentru câștig, s-ar putea să-și pună capetele 
alături de noi. 

— Eu zic, fraţilor, a cuvântat din nou leremia vistier să nu ne ducem aşa 
departe. Îl avem aici pe fratele mai mic al domnului, pe Petru. Ispitit de 
careva dintre noi, s-ar putea să-i placă dulceaţa scaunului domnesc. Dacă el 
este cu noi, atunci avem toată nădejdea că vom izbândi. 

— Dar cine să-l ademenească pe Petru? a întrebat unul dintre boieri. 

— Eu zic, a fost de părere același Ieremia, să încerce unul dintre fiii lui 
Arbure, Nichita sau Toader. Ei au crescut împreună cu feciorii lui Bogdan 
Vodă, îl cunosc bine deci pe Petru aşa că nici n-ar bate la ochi întâlnirea 
dintre ei. 

— Numai de-ar primi să facă una ca asta. 

— Moartea tatălui a turnat venin destul în vinele lor împotriva domnului 
hain. 

— Dar cine va vorbi cu feciorii lui Arbure? 

— Am să încerc eu, s-a oferit Vasco, cel care-i fusese prieten fostului 
portar al Sucevei. 

— E de trebuinţă să mai facem ceva fără nici o zăbavă. Să le aducem la 
cunoștință şi celorlalți boieri ca să stea gata. Dacă noi cei puţini nu izbutim 
să-l înlăturăm pe Ștefăniță cu Petru, s-ar putea să fie nevoie de ridicarea 
grabnică a tuturor pentru a-l dobori cu armele. Locul cel mai bun unde ar 


urma să lovim ar fi Hârlăul sau oricare altă curte domnească, pentru că 
tiranul va fi lipsit de multe slugi. Dacă ne scapă vom fi siliți să așteptăm 
ridicarea tuturor boierilor ca să-l înfruntăm cu sorţi de izbândă. Trebuie să 
lucrăm repede şi dacă se poate fără veste. Dacă nu izbutim, avem nevoie de 
cetatea Hotinului unde să ne adăpostim. Între zidurile ei îi putem primi şi pe 
alți pribegi şi de acolo, cu ajutorul leșilor, om pomi cu multă ușurință 
asupra tiranului. Nu știu care este gândul celor doi pârcălabi de acolo. 
Talabă, mai înţelept, ar putea să fie cu noi. Barbovschi, pe care l-a pus astă- 
iarnă în locul lui Grincovici, este prea tânăr ca să te încrezi în el, aşa că 
poate cu ușurință să fie cu noi, dar şi împotriva noastră. Maxin Udrea care-i 
de faţă şi care-l ştie bine pe Talabă, pentru că stăpânesc sate vecine, se cade 
să meargă degrabă la Hotin. Să se oprească şi la curţile lui Grincovici de la 
Frăţileni și să-l ispitească pe Cosma Movilă, la Hudești, ca să se alăture şi ei 
nouă. De la Hudeşti la Prut nu-i decât un pas, iar de la Prut la Hotin nici o 
zi, dacă ai un cal bun. Taina celor chibzuite de noi este chezășia izbânzii. 
Am încredere în toţi, dar să nu se supere nimeni dacă cer în numele vostru 
şi în folosul nostru ca să jure fiecare, pe sufletul lui și al copiilor lui, cu 
mâna pe Evanghelie, că nu vor destăinui cele vorbite aici decât celor care se 
cuvine şi în care avem credinţa că vor fi alături de noi. 

După ce s-a împlinit și această cerere a marelui vistier, au pornit-o 
fiecare la gazdele lor. În aceeaşi zi, Maxin Udrea pornea în sus spre 
Botoşani ca să ajungă la Dorohoi și apoi la Hudeşti, iar alți patru gonaci se 
repezeau spre celelalte colțuri ale Moldovei ca să-i vestească pe boierii 
ştiuți să se pregătească şi să-i aducă de partea lor şi pe cei care nu cunoşteau 
taina lor. Se punea mare nădejde în Petrea Cărăbăţ, vornicul Tării de Jos, la 
a cărui chemare s-ar fi strâns multă călărime cu bună faimă de luptători. 
Câșştigarea lui însemna câștigarea unei jumătăţi de ţară. Câţiva dintre marii 
dregători fuseseră şi mai prevăzători: de mai multe zile ei îşi chemaseră 
oamenii de încredere și dintr-o clipă-ntr-alta se aşteptau ca cei chemaţi să se 
ivească pe ulițele Hârlăului. 

Boierul Vasco s-a repezit la feciorii lui Arbure care se pregăteau să ridice 
trupul tatălui lor ca să-l astruce în gropnița din satul care purta numele 
neamului. Vasco a stat de vorbă cu Toader şi Nichita, i-a pus să juruie că nu 
vor destăinui nimic nimănui din cele ce vor afla. Nichita n-a vrut să 
primească dorinţa boierilor. O socotea că este cu mare primejdie pentru el și 
frăţâne-său. Toader, mai nestăpânit din fire, şi plin de ură față de ucigașul 
tatălui său, i-a făgăduit lui Vasco, în ciuda împotrivirii lui Nichita, că va lua 


legătura cu Petru, fratele domnului, mai înainte de a porni sicriul tatălui său 
din Hârlău. Prilej ca să-l vadă pe Petru s-a, ivit abia mâne-zi, spre nămiezi. 

Petru era un tânăr firav la trup, cu o sănătate șubredă, despre oare nu se 
ştia prea mare lucru în afara curții domnești. 

Ștefăniță îi purta grija ca un frate nici prea bun, nici prea rău. Greutățile 
domniei și mai ales dorinţa tânărului domn de a fi stăpânul cu adevărat al 
țării, nu-i mai lăsa timp pentru cei din casa lui, mai ales în ultimele luni, 
când în faţa sa se ridicaseră atâtea greutăţi. Petru se simţea stingher şi nu 
ştia ce să facă pentru a nu-l încurca pe fratele său și nici pe ceilalți. Ar fi 
dorit să stea într-un loc unde era mai multă liniște, în jurul lui Ștefăniță era 
prea mare vânzoleală şi, deşi nu era dornic să afle ce se unelteşte în jurul 
domnului, ceva tot înţelesese că se petrece, iar osânda lui Arbure, pe care îl 
prețuise şi la care ţinuse ca la un părinte, îi arăta că în Moldova se pot 
întâmpla multe nenorociri. Când i s-a spus că Toader, fiul lui Arbure, 
doreşte să-l vadă, s-a întristat. Nu ştia cum să se poarte într-o împrejurare ca 
asta, îi era cu neputinţă să înșire vorbe care nu cuprindeau tot ce simte şi 
cum să-i arate el feciorului de boier cât de mult îl lovise moartea bătrânului. 
Nu pricepea nici rostul dorinţei lui Toader de a-i vorbi. L-a primit cu inima 
strânsă. Când i s-a spus că boierii ar vrea să-l aleagă domn în locul lui 
Ștefăniță, un val de căldură i-a străbătut tot corpul din tălpi şi până în 
creştet. Toader l-a văzut cum i se îmbujorează faţa. A vrut să se apere de o 
cinste la care nu râvnise niciodată, dar Arbure cel tânăr a stăruit încercând 
să-i arate toată dulceaţa pe care ţi-o dă puterea neîngrădită de nimeni. Petru 
i-a cerut prietenului să-i dea răgaz. Trebuia să chibzuiască bine. Va da un 
răspuns cât mai grabnic. În caz că primeşte, îi va trimite vorbă că va merge 
la vânătoare, iar de nu — că-i mulțămeşte dar nu poate merge. 

Cu acest răspuns s-a dus Vasco la Ieremia vistier. Era și Trotușan 
logofătul, Costea pârcălabul şi Căţelan, comisul. 

Nehotărârea lui Petru nu le-a plăcut. Dacă s-ar fi arătat lacom, 
dedomnie, atunci ar fi fost bine, ar fi avut în el îndreptăţirea faptei lor. Dacă 
nu primea? Boierii s-au sfătuit îndelung și până la urmă au hotărât să 
încerce să-l înlăture pe Ștefăniță şi să-l proclame domn pe Petru fie că 
acesta vrea, fie că nu. 

Odată scăpaţi de leul cel tânăr, dacă era nevoie aveau să se lipsească și 
de neîmplinitul de frate-său cu mult mai multă uşurinţă, alegând pe cel ce se 
va arăta gata să le împlinească dorinţele. Să zorească fiecare în parte ca în 
cât mai scurt timp slugile lor să le fie în preajmă și împreună cu alţi boieri, 


chemaţi şi ei pentru aceeași mare răfuială, să-l răstoarne pe Ștefăniță. 
Hotărârea lor era nestrămutată. 

A urmat o noapte în care unii au dormit puţin, alţii deloc. 

Petru simţea că-i cuprinde tot trupul un fel de sfârşeală, nădușea ca după 
aceea mâinile de la coate în jos și picioarele mai în jos de genunchi să i se 
răcească. Blestema clipa în care-l primise pe fiul lui Arbure. Intrase la mare 
osândă. Se chinuia pentru că nu ştia ce să facă. I-ar fi plăcut ca tot ce se 
petrecea cu el să nu fie decât un vis urât, pe care lumina zorilor să-l şteargă 
și să-i aducă împăcarea cu el însuşi. Încerca să se liniştească şi să doarmă, 
dar nu era chip. Zvâcnea, săgetat în inimă când își amintea cele vorbite şi de 
faptul că trebuia să ia el, cu de la sine putere, o hotărâre atât de mare. 

Uneori îi venea să arunce ceva pe el în grabă și să se repeadă la odăile 
domneşti, să se spovedească și să scape de chinul care căzuse pe el. Asta 
însemna moartea prietenului său. Nu era de-ajuns că fusese ucis tatăl. Acum 
fiul, prin tot ce-i spusese lui, era un hiclean față de Ștefăniță. Dar el însuși, 
Petru, devenea un hiclean față de fratele și de domnul ţării, dacă tăinuia cele 
aflate de la Toader Arbure. Se ruga pentru gândul cel bun, pentru liniștea 
sufletului său, dar nu era chip să le afle. Într-un singur fel şi-ar fi scăpat 
prietenul: să ia domnia, pentru o vreme, pe Ștefăniță să-l bage la mănăstire 
şi după un timp, când se vor linişti lucrurile, să-i redea coroana fratelui. Nu 
i-a fost greu să priceapă că un astfel de gând e o mare gogomănie. Ridicarea 
lui în scaunul țării însemna moartea lui Ștefăniță. E drept că domnul se 
arătase cumplit, dar boierii care-l dușmăneau s-ar fi arătat mai îngăduitori 
cu cel pe care doreau să-l doboare? Și nu l-ar fi sfârtecat numai ca să se ştie 
că sunt la adăpost de orice spaimă, că le rămân capetele pe umeri? Ce să 
facă el cu Toader? Să-l vestească în taină ca să ia drumul pribegiei? Se 
cădea lui, fecior şi frate de domn, să fie părtaş la o hiclenie? Cum de s-a 
lăsat băiatul ăsta amăgit? 

Durerea nu poate să fie un sfetnic bun, dar nici n-o îndepărtezi dacă îţi 
pui capul în joc. 

Zorii l-au găsit pe Petru sleit de o zbatere zadarnică, fără nici o ieșire. 
Palid, a ieşit în ceardacul casei domnești, așteptându-și fratele să se 
trezească. Cerul era ușor însângerat spre răsărit, semn că va fi o zi caldă şi 
frumoasă. Adică o zi cu soare, pentru că numai frumoasă nu era pentru el. 
Oștenii de strajă se mișcau agale la intrările curților domnești. Răcoarea de 
dimineață îi făcea bine. Și mai bine ar fi fost să se afle în clipa aceea 
departe, cât mai departe de aceste curţi. I se vorbise de putere neîngrădită. 


Nu-l ademenea. $-apoi i-ar fi lăsat lui o asemenea putere când câștigarea ei 
stătuse în braţulaltora? Şi la urma urmelor, lui nu-i trebuie putere. Auzise de 
la bătrânul Arbure că puterea îl strică pe om. Mic fiind, îşi închipuise că-l 
strică așa cum s-ar strica o fructă, sau un stârv. 

A înţeles mai târziu că nu despre trup e vorba, dar puterea nu l-a îmbiat, 
n-a râvnit-o niciodată, nu avea nevoie de ea nu-i făcea trebuință. Să-i fi 
cerut lui Toader să plece şi să nu mai pomenească în veci vorbele pe care i 
le spusese lui? 

Iar îşi da seama că încearcă să se amăgească zadarnic. Toader se prinsese 
din prostie într-o horă al cărei sfârşit nu era altul decât butucul. Odată ajuns 
în ea n-avea cum să mai scape. 

O horă a morţii! Simţea că-l ia cu frig şi iar slăbiciunea asta nenorocită, 
cu puţină ameţeală și umezirea palmelor, a tâmplelor... Soarele s-a ridicat 
peste vârful copacilor de pe dealul din fată, și lumina lui orbitoare a făcut ca 
lumea să intre sub puterea lui. 

În sfârşit, se simte mişcare şi spre odăile domneşti. Copleşit şi gâtuit de 
tot ce avea pe suflet i-a cerut vătafului de copii, care slujea la odăi, să-l 
vestească pe domn. Are să-i vorbească grabnic, fără nici o întârziere. Peste 
câteva clipe, vătaful îl poftea să intre în odaia domnului. Ștefăniță nici nu se 
dezmorţise dintr-un somn care-l cuprinsese abia spre ziuă. 

— Ce-i cu tine, ce s-a întâmplat? l-a întrebat moale pe Petru, 
stăpânindu-se cu greu să nu facă zgomot la un căscat care făcuse să-i pârâie 
fălcile și să-i pornească două boabe de sărătură de la colţul ochilor. Nu-şi 
închipuia că frate-său îi va aduce o veste deosebită. N-o făcuse niciodată, 
acum cine știe ce lucru neînsemnat îl aducea cu noaptea-n cap. S-a şters cu 
dosul palmelor și l-a privit. O fi bolnav, l-a fulgerat gândul pe Ștefăniță, 
când l-a văzut în ce hal arată. 

— E vorba de tine. 

— De mine? s-a mirat Ștefăniță. 

— De scaunul tău și al ţării. 

Ștefăniță a zvâcnit din pat, s-a apropiat de frate-său, l-a privit în ochi, l-a 
părăsit și s-a îndreptat spre fereastră, s-a întors iarăși cu faţa spre el şi i-a 
spus pe un ton potolit, aşa cum se cere când unul mai mare îi dă un sfat 
celui mai mic: 

— Pătrule, nu te amesteca — adică nu-i de tine, dar nu şi-a sfârşit vorba, 
pentru că Pătru i-a luat-o din gură. 

— Vor să mă amestece alții. 


— Cuuum?! 

— Boierii ar vrea să mă pună pe mine domn. 

— Care boieri şi când? l-a întrebat Ștefăniță uluit. 

— Toader Arbure a fost la mine. 

— Când? 

— Aseară. 

— Şi ce-ai aşteptat până acum? Sau te pomeneşti că ţi-ar surâde. 

— Nu-mi surâde nimic, dar trebuie să mă înţelegi. Am vrut să găsesc 
ceva... 

— Tu? 

— Nu te supăra... 

— Lasă supărarea. Ce ţi-a spus Toader? 

— Că boierii ar dori să mă aibă pe mine ca domn. 

— Ce i-ai răspuns? 

— Că nu vreau, dar el a stăruit încercând să-mi arate cât e de dulce 
domnia... 

— Şi ce-ai hotărât? 

— Că mă voi gândi și i-oi da cât mai grabnic răspuns. 

— Stai jos, nu te mai bâlțăi că mă scoţi din țâţâni, și nu ieșii din odaia 
asta. Dacă nu-ţi place, atunci îți poruncesc să nu te clinteşti de aici. Bine că 
nu te-ai trezit mai târziu că ţi-aş fi rupt oasele. În timp ce vorbea, Ștefăniță 
se îmbrăca în mare grabă, fără să mai aștepte ajutorul altora, cerând cu mare 
putere în glas să i se aducă lucrurile de care avea trebuinţă. A strigat să vină 
armașul. 

— Repede, să mi-i aduci pe Petrică hatmanul, pe Hrană spătarul, pe 
Cârjă. Tu, s-a întors iarăşi spre Petru, să mănânci ceva. Să ţi se aducă aici. 
Dac-o mai fi timp. 

Și timp n-a mai fost. Dregătorii chemaţi au venit în cea mai mare grabă. 
Ștefăniță l-a luat pe Petru cu el. Vroia ca fratele să ştie ce se petrece în țară, 
să judece şi el cu mintea lui cine-s vinovaţi şi cine nu. În puţine cuvinte, 
Ștefăniță le-a arătat dregătorilor cele aflate de la Petru. Din felul cum 
vorbea și cum se mișca se vedea cât de mare îi este mânia și cât l-a tulburat 
această nouă uneltire. Ticăloșii vroiau să-i intre în casa. Să-l aţâţe pe frate 
împotriva fratelui și unul dintre ei să-și mânjească mâinile cu sângele 
celuilalt. 

— Sunt fiare, nu oameni — a strigat cu mare mânie domnul. Am crezut 
că-i voi speria retezându-le capul. M-am înşelat. Bătrânul era un nume, l-au 


împins sub securea gâdelui pentru că ei sunt hotărâți să devină stăpâni în 
tara Moldovei, să asuprească, să împileze, să devină mai bogaţi, 
jecmănindu-i pe alţii, să-i îngenunche și să-i strivească după bunul lor plac, 
fără ca cineva să le mai ceară socoteală. Pe ăștia nu-i satură decât pământul 
şi-i voi băga în pământ. Să trimitem armașul şi să-i ridice fără veste. 

— Măria ta, nu se poate. 

— De ce să nu se poată, Hrană? 

— Măria ta, sunt mulţi şi mai puternici decât noi. 

— Vor îndrăzni să se împotrivească? 

— Se vor împotrivi, măria ta. 

— Nu vreau să-mi scape feciorii lui Arbure. 

— Lasă-i să plece, măria ta, altfel le vor sări toţi ceilalți în sprijin. ? 

— Cum Hrană, vrei să spui că eu, stăpânul acestei ţări, nu pot să-i 
pedepsesc când vreau pe nişte hicleni? 

— Măria ta, îi vei pedepsi, dar nu acum. Trebuie răbdare şi chibzuinţă, 
altfel ne vom pierde cu toţii capetele în Hârlău. Nu uita, măria ta, că sunt 
îndârjiţi, sunt bine înarmaţi, au multe slugi cu ei. Cât privește pe copiii lui 
Arbure, ei se vor îndrepta spre satul părintelui lor. Să-i lăsăm să plece. Fiind 
cusicriul mortului nu vor merge prea repede. Măria ta slobozi din timp pe 
cineva la Suceava cu poruncă la pârcălabul cetăţii ca să repeadă oșteni 
îndeajuns de mulți care să-i ridice fie în drumul spre Arbure, fie după ce l- 
au astrucat pe bătrân în locul de veci. N-au cum scăpa. Greul este cu 
ceştelalți boieri. Trebuie să chibzuim bine ce trebuie să facem. 

— Cârjă, Petrică, voi ce ziceţi? 

— Măria ta, vorbi Cârjă, eu cred că este înțelept să urmăm sfatul lui 
Hrană. 

Nu-și terminase bine vorba Cârjă şi vătaful de aprozi pătrunsese în 
încăpere şi se strecurase până lângă domn căruia-i spunea ceva în șoaptă. Pe 
măsură ce asculta, chipul lui Ștefăniță se făcea tot mai palid. Petru, fratele 
domnului, simţea cum îl ia iarăşi cu frig. Când vătaful a terminat ce-avea de 
zis, Ștefăniță l-a întrebat pe Petrică hatmanul cine a pus oameni care să 
pândească drumurile spre Hârlău. 

— Eu, măria ta, i-a răspuns hatmanul, s-a întâmplat ceva? 

— Eşti o slugă credincioasă, Petrică, şi asta n-am s-o uit. Slugile noastre 
vestesc că în Hârlău au început să intre oameni bine înarmaţi care s-au 
îndreptat pe la gazdele unor dregători. Se pare că asemenea oaspeţi vor mai 
veni în ziua de astăzi. 


— Măria ta, văzându-i ieri atât de îndârjiți, m-am temut. Curajul lor se 
răzima pe ceva. Mai întâi am socotit iscusinţa lor ca luptători, apoi numărul 
lor şi al slugilor care-i însoțesc și mi-am zis că s-ar putea să mai fie şi 
altceva. Am trimis de cu seară oameni pe drumurile care vin la Hârlău, să ia 
urma boierilor sau unor slugi boierești care vin într-acoace, chiar dacă își 
ascund armele și se arată ca niște călători oarecari. Prepusul meu s-a 
adeverit. Înseamnă că sunt hotărâți să treacă la fapte. Măria ta se află acum 
în mare primejdie. Hârlăul este pentru noi o capcană. 

— Doamne, a spus Cârjă, primul lucru ce trebuie făcut e să-i vestim pe 
marii dregători că măria ta este bolnav și astăzi nu vom ţine sfat. Ei aşteaptă 
un răspuns de la fratele domniei-tale. Așteptarea lor este un răgaz bun 
pentru noi. Trebuie să te părăsim și noi ca şi cum nimic nu s-ar fi întâmplat, 
îndreptându-ne cât mai nepăsători spre gazdele noastre. Ne întoarcem pe la 
nămiezi. Oștenii din curtea măriei tale să fie cu toţii de faţă atunci când vom 
veni noi. Atunci vom hotărî cum e mai bine. 

Răzvrătiţii aveau toate motivele să fie mulțumiți. După credinţa lui 
Ieremia vistier, timpul lucra pentru ei. Dacă feciorul domnesc va primi să 
fie domn, va fi bine, dacă nu, puterea lor va creşte în fiecare zi şi avea tot 
temeiul s-o creadă, deoarece o parte dintre cei chemaţi sosiseră, iar acum i 
se adusese la cunoştinţă că au început să sosească slugi boierești şi câțiva 
boieri care erau alături de ei. În curând Hârlăul se va dovedi neîncăpător 
pentru câţi vor fi împotriva lui Ștefăniță, iar acesta, cu oamenii pe care-i 
avea va fi stropşit fără mare greutate. Un oştean nu făcea cât un boier şi 
numai boierii vor fi mai numeroşi decât oștenii, bașca slugile boiereştii ce 
nu erau mai prejos decât slujitorii domniei. 

Când aprodul domnesc a adus vestea că în ziua aceea nu se va ţine 
sfat,măria-sa nefiind în apele ei, mulţi i-au dorit să-l vadă pe năsălie și s-au 
bucurat că leul cel mic nu va fi în stare să-și strunească oamenii şi să-i ducă 
la luptă. O oarecare îngrijorare a fost pentru ei tăcerea lui Petru. Firesc era 
să le fi trimis vorbă feciorilor lui Arbure. Aceştia nu aveau cum să întârzie 
în Hârlău, sicriul cu trupul fostului portar al Sucevei trebuia pornit de 
iznoavă spre lăcașul de veci. Logofătul Trotuşan a fost de părere că Toader, 
care vorbise cu Pătru, să rămână până noaptea, iar ceilalți copii și neamurile 
lui Arbure să părăsească Hârlăul cât mai repede. Toader îi putea ajunge cu 
ușurință din urmă a doua zi. Sfatul a fost primit și Toader a rămas până 
seara târziu, dar nici o mişcare dinspre curțile domnești. Era limpede şi cu 
toţii au fost de aceeași părere că feciorul mai mic al lui Bogdan nu trece de 


partea lor. Ceea ce nu se ştia şi-i îngrijora pe boieri e dacă Petru a păstrat 
tăcerea asupra celor vorbite cu Toader Arbure, sau i-a mărturisit lui 
Ștefăniță totul. Dacă i-a mărturisit însemna că domnul ştia că ei s-au hotărât 
să-l înlăture. Căţelan a fost de părere să mai aștepte până a doua zi, când 
întâlnirea lor cu domnul avea să-i lămurească dacă ştie sau nu. Nestăpânit 
cum îl ştiau, Ștefăniță nu era în stare să ascundă o nemulțumire atât de mare 
cum era aceea stârnită de răzvrătirea lor împotriva puterii domnești. 

Trotușan credea că e mai bine să pornească chiar atunci asupra curții 
domneşti. Cei mai mulţi n-au primit sfatul logofătului. Mai bine să aștepte 
până a doua zi şi atunci se vor limpezi toate. Oricum era bine, aşa cum 
spunea Trotușan, ca să fie pregătiți de luptă în orice clipă. S-a hotărât să se 
odihnească numai în câteva case apropiate, pentru a se ajuta unul pe altul la 
nevoie. Se temeau de un atac al oamenilor lui Ștefăniță, de o încercare a 
acestuia de a-i prinde pe unii dintre ei. S-au tocmit străji și s-a dormit cu 
grijă. În zori erau pregătiţi să lovească curţile domneşti. Mai înainte însă de 
asta au trimis iscoade să vadă ce se întâmplă înlăuntrul acestora. Urma ca o 
parte dintre marii dregători să se prezinte ca și cum ar fi vrut să afle care era 
starea sănătăţii domnului. Sub mantiile obișnuite trebuiau să fie înarmaţi ca 
pentru luptă. Ştiau acum că Petrică hatmanul, Hrană spătarul şi fraţii Cârjă 
se aflau la curtea domnească, din ziua trecută unde pătrunseseră pe rând 
spre nămiezi, fără să-i mai vadă cineva ieşind și nici la gazdele lor nu se 
mai întorseseră. Iscoadele trimise la curtea domnească s-au întors arătând că 
la curţile domnești este liniște. Oştenii de pază se află la porţi. După toate 
semnele s-ar părea că totul se desfăşoară după tipicul obișnuit. 

Să nu fi aflat Ștefăniță de la fratele său ce-au pus la cale boierii? 

S-au sfătuit iarăşi între ei şi l-au trimis pe 'Trotușan și pe paharnicul 
Săcuian, să cerce să pătrundă la domn, iar ceilalţi s-au pregătit de luptă. 
După uciderea lui Ștefăniță — boierii nici nu se gândeau că ar putea pierde 
această luptă — îl vor ridica cu sila pe Petru în scaunul ţării și dacă vor 
vedea că nu se înțeleg cu el cum se cuvine, atunci avea să-l cheme pe Petru 
Pribeagul din Polonia. 

Ajunși la porţile curții domneşti, Trotuşan și Săcuian au cerut cu cel mai 
firesc glas să meargă după porunci la domnul lor. Oștenii le-au răspuns că 
au poruncă strașnică, dată de domn, ca să nu îngăduie nimănui să intre. S- 
astropşit Trotușan la nemernici amenințându-i că-i va juca sub copitele 
calului dacă nu se dau în lături, dar oștenii nu s-au arătat înfricoşaţi. Ei se 


aflau în slujba domnului, a apăsat căpetenia lor care sosise tocmai atunci, 
din pricina larmei. 

Trotuşan și paharnicul au întors caii, au pornit-o în grabă spre locul unde 
se afla Ieremia și cei trei pârcălabi câţi se aflau atunci la Hârlău. După un 
sfat scurt au hotărât să lovească, grosul la porţile din față, o altă parte 
urmând să treacă zidul din spate al curților, care nu era nici prea înalt şi nici 
într-o stare bună. 

Cei care erau hotărâți să lovească în față s-au rânduit pe ulița cea mai 
însemnată a Hârlăului care ducea la curtea domnească și au pornit-o la pas 
pentru a da răgaz celorlalți să facă ocolul cuvenit pentru a ajunge în spatele 
curților. Din foişorul acestora se zărea limpede și îngrijorător de aproape 
această ceată înarmată care părea mult mai numeroasă şi amenințătoare din 
pricina strâmtimii locului. 

Căpetenia străjilor a făcut un semn și a strigat o poruncă pentru cei care 
nu-l vedeau și oștenii s-au repezit cu toţii la caii care așteptau înșăuați și au 
pormnit-o în mare grabă pe una din porţile aflate într-o latură a curții. 

La semnalul convenit, între cele două cete s-a pornit iureșul. Cei care au 
atacat în faţă, au rămas miraţi că nu-i întâmpină ploaia de săgeți, obişnuită 
în asemenea împrejurări. Porţile s-au deschis de la prima încercare şi când 
au năvălit în curte, pustietate, nici țipenie de om. S-au repezit şi au deschis 
cu putere uşile zăvorite ale casei domnești. Toate erau la locul lor, numai 
oameni nu se aflau. Cei care trebuiau să lovească din spate trecând pe lângă 
gârliciul pivniţelor domneşti, au auzit sunete înăbușite. O slugă boierească a 
spart cu toporul una din uşi și dinlăuntru au năhoit spre lumină o lae de 
femei şi bărbaţi care slujeau la curte, spre marea nedumerire a boierilor 
hicleni. 

Când s-au strecurat la curtea domnească Petrică Hatmanul, Cârje și 
Hrană vistier, Ștefăniță a ţinut iarăși un sfat aprig cu ei. Domnul vroia să-şi 
arate puterea pe care i-o da domnia și să-i prindă pe boieri unul câte unul. 

— Aşa ceva nu se mai poate, măria ta, i-a spus Hrană. Le-au venit şi 
sosesc alte întăriri, iar noi nu le putem face față. Se așteaptă la o lovitură din 
partea măriei tale din care pricină sunt pregătiţi de luptă şi stau mai mulți la 
un loc. Ar porni asupra noastră din toate laturile și oricât de tari am fi noi, 
până la urmă ne vor dovedi cu numărul și cu puterea. 

— Şi atunci ce să facem? Să-i aşteptăm aici. Va fi şi mai rău, decât dacă 
i-am lua fără veste. 

— Măria ta, a cuvântat Cârje, nu avem decât o singură scăpare. 


— Care? s-a repezit domnul. 

— E noapte fără lună. Când se lasă întunericul ne putem strecura prin 
spatele sau pe latura curților, nu toţi, căci ş-ar face larmă mare, ci câte puţini 
ca să nu dăm de bănuit. 

— Feciorul lui Bogdan care a avut curajul să înfigă lancea în porțile 
Liovului și nepotul marelui Ştefan să fugă? 

Era în glasul domnului tristeţe și dezgust. Vă întreb pe voi, 
boiericredincioși, e mai bine să fugi cu rușine sau să mori cu cinste? 

— Doamne, depinde pentru ce-o faci, fie pe una, fie pe alta, i-a răspuns 
Hrană. 

— Şiretlicul, măria ta, căruia elenii cei vechi și vestiți îi spuneau 
stratagemata, nu-i o rușine. Nu spunea craiul Jicmont, când să pornească 
asupra Moldovei, când măria ta n-aveai nici zece ani, că se va ţine de 
îndreptările și învățămintele lui Iulie Chezarul, ca să nu mai fie bătut, ca 
frăţâne-său Olbricht, de şiretlicurile noastre? Faţă de puterea de acum a 
boierilor să ne folosim de un șiretlic ca să-ți scăpăm viața, și după, om 
vedea. La larg şi cu adevărat stăpân pe ţară să vă vedem și nu pe năsălie, 
pentru că pe un mort nimeni nu mai dă nici doi bani, oricât de mare domn ar 
fi fost. 

— N-au să afle c-am fugit, măria ta, i-a răspuns Hrană. 

— Cum n-au să afle când sunt atâtea suflete la curte? Pe soldați îi luăm 
cu noi, dar pe ceilalți? 

— În seara asta nu va părăsi nici o pasăre curtea domnească, a spus 
Petrică. Vor fi băgaţi la beci cu toţii. Cu binişorul şi ca să fie cinstiţi. Să li se 
dea să bea până or cădea pe jos. Unul din slujitori, spre ziuă, să-i închidă şi 
să fugă și el. Alţii să păzească toate intrările şi zidurile. În noaptea asta nu 
va pune geană pe geană nici un slujitor. 

— Şi dacă ne iau totuşi urma, dacă ne prind și ne căsăpesc ca pe nişte 
fugari? 

— O să ne punem noi toţi, ceştelalți capetele, de va fi nevoie, i-a răspuns 
Petrică, hatmanul. Domnia ta, numai o grijă trebuie să ai: cât mai grabnic să 
ajungi la Suceava. Noi te vom urma. Între zidurile cetăţii va fi cu mult mai 
bine. În drum vom chema și pe alți boieri pe care-i ştim că-s cu credinţă să 
vină fără întârziere la Suceava. Măria ta sa n-ai nici o teamă. Ce va mai fi 
de trebuință, ne vom îngriji noi. 

Pe la trei ceasuri din noapte, când încă nu cântaseră cocoşii întâia oară, 
Ștefăniță însoţit de fratele său Petru, de Petrică hatmanul și de Hrană 


părăsea curtea domnească, pe poarta din latura dinspre miazănoapte. La 
porţile din față se schimbau străjile cu mare larmă. La puţină vreme o altă 
ceată de slujitori sub mâna lui Cârjă şi a marelui armaș, duceau cu ei şi 
câteva lăzi cu lucrurile de preţ ale domnului. Curtea s-a golit, treptat, de 
slujitorii domneşti, afară de cei care făceau de strajă la porțile mari. O parte 
dintre aceştia din urmă au izbutit să fugă, alţii au fost prinși și hăcuiţi de 
boieri. 

Pe domn nu mai puteau să-l prindă, iar cât privește Suceava — numai un 
nebun s-ar fi gândit să pornească asupra ei. 

Boierii şi-au dat întâlnire la Neamţ unde erau pârcălabi Condrea și 
Costea. Acolo trebuiau să se strângă cu toţii, pregătiți de luptă sau să 
pribegească. Dacă Petrea Cărăbăţ nu li se alătura şi cel din Hotin nu trecea 
de partea lor, aveau nevoie de ajutor din afară. 

Peste câteva zile, la Neamţ soseau călăreți dinspre miazăzi și 
miazănoapte. Veștile aduse de ei erau rele: Petrea Cărăbăţ nu era hotărât să 
treacă de partea lor, iar Maxin Udrea trecuse în Lehia. 

Cei doi pârcălabi au urcat pe cai sculele de preț și au pornit-o pe 
submunte ca să treacă și ei în Lehia, iar de vor fi încolţiți de oamenii 
domniei, să ia calea Bistriţei. 

În ochii lor, norocul trecuse de partea tiranului. 


VIII. 


Când Ion a strigat Lehia și s-a repezit înspre grajdurile hanului, Nicoară 
a înţeles că feciorului de boier i s-a întunecat mintea și este în stare să facă 
mari nebunii pe care el va trebui să le lecuiască. Dar cu ce și cum? Avea el 
priceperea cerută de împrejurări? Putea să iasă din încurcăturile în care avea 
să-l vâre Ion, fără ca să-l supere nici pe el nici pe tătâne-său, pe boierul 
Cosma Movilă? Toate astea s-au vălmășit ca într-o fulgerare în mintea lui 
Nicoară şi s-a trezit într-aceeași clipă strigând cu mare îngrijorare la Pătru și 
la Cârstea: 

— Lucrurile şi pe cai! Fără zăbavă! 

Pătru a pufnit cu năduf și s-a pus în mişcare așa de repede, încât oricine 
ar fi rămas uluit de sprinteneala arătată de matahală. Cârstea era iute din fire 
ca un ţipar, aşa că n-a fost nevoie de prea multă vreme şi cei doi puseseră 
tot ce era de trebuință pe cai și erau gata să se ridice în şa ca să-i ţie 
tovărășie tânărului lor stăpân până și „dincolo”, pe tărâmul celălalt, dac’ar fi 
nevoie să ajungă şi pe acolo, mormăia cu glas gros Cârstea, aşa fel încât să 
nu fie auzit decât de Pătru Manciul. Ce nu” înţelegea Pătru și Cârstea era 
supărarea şi îngrijorarea arătată de Nicoară. Le părea rău de el să-l ştie în 
suferință pentru o nimica toată. Mânzul ăsta al Hudiceștilor o să-și încure el 
căldurile o vreme și o să se astâmpere. Arăta întunecat la față și dus parcă 
pe altă lume de atâta nesomn și zbucium. Aşa-s copiii, deşi, Pătru avea 
dreptate să spună că ce se întâmplă cu stăpânul lor era prea de tot. Vrăjile, 
frățioare, îl lămurea Cârstea, dar orice boală-și are leac şi boala lui Ion era 
dintre cele care se vindecă mai ales cu vremea, chiar dacă nu i-or da femeile 
fierturi și nu l-or descânta. Rău este că nu scoate nici o vorbă și nimeni nu 
izbutea să-l smulgă din muţenia în care se închisese. Ce înțelegeau cu toții e 
că mergeau spre miazănoapte, spre hotarul leşăsc. Dacă ar fi luat-o la 
dreapta, spre soare-răsare şi-ar fi trecut apa Sucevei și mai apoi şi apa 
Siretului, ar fi fost limpede ca lumina zilei că se duc spre Hudeşti. 

Pormiră pe chindie din Suceava şi acum, când soarele cernea pulberi de 
lumină peste obcină, intrau în Rădăuţi. Ion ar fi vrut să meargă mai departe, 
dar Nicoară i-a cerut să zăbovească cât să mănânce oamenii și să mai ia cu 
ei şi ceva în desagă, pentru că în drum nu se ştie dacă vor da sau nu peste un 
han. Ion a primit în silă spusele lui Nicoară și s-a supus, nici el nu ştia de 
ce. De fapt, slugile îl stinghereau în toate și mai ales îi puneau plumb în 
picioare atunci când el ar fi vrut să călărească în neştire, până avea să se 


ostoiască nebunia din el și ştia că aşa ceva n-avea să se întâmple, decât dacă 
o găseşte pe fata ticălosului de Condrea. Îi venea să-și zdrobească ţeasta 
când înţelegea cât de netrebnic fusese. În timp ce se împăuna, crezând că el 
este buricul pământului şi nu-şi mai încăpea în piele când şi cei de la 
Hudești și Condreştii i-au dat ascultare și nu l-au descurajat în nici un fel. 
Acum înţelegea că tată-său avea în gând, mai întâi, pietrile de ceară, lâna 
oilor, capetele de vite care trebuiau alese în toamnă pentru a fi pornite spre 
iarmaroacele Europei şi puţinâi păsa lui de arşiţa care-l topea pe fecioru- 
său, iar Condrea trebuie să-l fi privit ca pe un bezmetic încurcă-lume de 
care era bine să scape lăsându-l în apele lui. L-a lăsat să-i vorbească despre 
nuntă, iar el avea în minte grija avutului şi a capului său pe care trebuia să-l 
scape pribegând cu ai săi. Om în toată firea şi fără minte. Ce-i trebuia lui 
răzvrătire? Nu putea să stea în bună pace la Neamţ? Şi acest besmetic și-a 
râs în barbă de el și asta îl făcea pe Ion să se rușineze şi să se simtă umilit. 
Scrâşnea din măsele și de s-ar fi ivit pârcălabul, l-ar fi hăcuit ca pe un lotru. 
Dar ticălosul avea noroc, pentru că de ucis nu-l putea ucide. Cum să-i iei 
fata dacă l-ai omorât? S-ar mai fi uitat ea la dânsul, ucigașul părintelui ei? 
Fireşte că nu. Va trebui să se arate în fața lui supus până i-a da fata şi după 
aceea... Dar cum să-i dea fata când el, Ion, nu ştie nici măcar unde se află 
boierul pribeag? Nu se dumirea nici el cum de i se puteau învălmăși 
gândurile în aşa chip încât nu mai putea nici el să le dea de capăt. 

Se mânia atunci când, după socoteala lui, ajungea la încheierea că toţi îşi 
bătuseră joc de el, i se topea această mânie când chipul fetei curat şi 
nevinovat i se înfățișa așa cum a văzut-o el la Neamţ, în puţinele clipe cât 
au fost singuri împreună. Ce preţ puteau să aibă socotelile de vătaf ale lui 
Cosma Movilă și fala deșartă a lui Condrea când alături, de el se afla fiinţa 
aceea plăpândă şi neîntinată? Îi înlătura pe toţi cu îngăduinţă și își lăsa 
închipuirea să zburde fără frâu în jurul dragostei lui, ca până la urmă să se 
trezească îndurerat de faptul că toate nu erau decât plăsmuiri ale minţii lui 
bolnave care-i sporeau și mai mult dorul după fată şi-l îmboldeau să nu 
cunoască pace și liniște până nu va da de urmele ei. 

A gustat şi el din bucatele pe care i le-a pus în față hangiul, mai mult în 
silă şi pentru că, măcar într-o anumită privinţă îi da dreptate lui Nicoară: 
pentru împlinirea planurilor sale avea nevoie de putere și nu de slăbiciunea 
trupului. E adevărat că trupul lui nu vroia să primească hrană, dar era bine 
ca să mănânce. Nimeni n-avea nevoie numai de oasele și de pielea lui, după 
câte băgase sluga de seamă, postul negru cere închiderea între zidurile unei 


chilii, pe când el se afla în șa de atâta vreme şi nu se ştie câte zile va trebui 
să îndure nu numai greutățile drumului, dar și alte primejdii nebănuite. 

Nicoară s-a bucurat, fără s-o arate, când a văzut că îndemnurile lui 
începeau să fie urmate de tânărul său stăpân. Până acum se ferise să-l 
ispitească prea mult pe Ion, îl lăsa în pace şi-l urma supus. Vroia să-i câştige 
încrederea şi când va socoti că este potrivit, atunci o să încerce să-l 
sfătuiască şi în alte privinţe. L-a îndemnat pe Ion să guste o ulcică de vin și 
a stăruit până ce feciorul lui Cosma a băut una. Vinul i-a strecurat căldură-n 
măruntaie și atunci nu s-au mai răzvrătit nici ele împotriva hranei şi 
mâncarea ceva mai multă a îngăduit și o a doua ulcică de vin. 

— la stăpâne şi-a să fie bine, îl îndemna Nicoară. Ce faci domnia ta nu e 
firesc. Vrei să te prăpădești înainte de a fi făcut ceva? Fata, stăpâne, e bine 
şi sănătoasă, de furat n-o s-o fure nimeni, de așteptat o să te aștepte măcar o 
vreme, pentru că pribegia-i boală cu cântec, pâinea-n ţară străină n-are 
gustul celei de-acasă și printre oameni de alt neam nu mai ai nici fala și nici 
puterea pe care ai avut-o în Moldova. 

Căldura vinului și vorbele lui Nicoară trezeau nădejdi în sufletul 
zbuciumat al tânărului, iar nădejdile îl cuprindeau ca o ușoară amețeală și 
puţinul curaj căpătat îi sporea încrederea că truda și zbuciumul lui n-aveau 
să fie zadarnice. Hăul care se deschisese în fața minţii lui nu mai era aşa de 
adânc, răul nu i se mai părea atât de mare, el se putea schimba în bine, asta 
era credința nestrămutată a lui Nicoară. Pe lume se pot întâmpla multe 
nenorociri. Lui încă nu i se întâmplase niciuna. Fata n-a murit. Asta ar fi 
fost cea mai mare nenorocire pe care n-o mai putea îndrepta nimeni. El este 
întreg, sănătos, chipeș, în stare să răsucească nu numai gâtul fetei lui 
Condrea, dar și altora mai dihai decât jupâniţă asta. Ion n-a primit un 
asemenea gând. Fată ca Măgdălina nu mai poate fi cât îi lumea de mare și 
Nicoară n-a mai tăgăduit. A lăudat-o şi el şi înduioșat peste măsură, Ion a 
mai sorbit, pe îndelete, încă o ulcică de vin. După ce i-a descoperit fundul, 
întunericul care zăcuse până atunci peste lume a început să se mai destrame. 
S-au ivit şi spărturi care lăsau să se vadă lumină și bucurie, ceva mai 
depărtate, dar ele nu mai erau închipuiri cu neputinţă de înfăptuit ea până 
acum. Nicoară avea credinţa că un viteaz ca stăpânul lui nu se afla în lumea 
toată. Nu s-a ivit prilejul ca să-și arate iscusinţa și îndemânarea, dar nu era 
nici o grabă, căci timp era berechet, oamenii de aia au fost făcuţi, ca să se 
sugrume unul pe altul. 


După ce-a mai. sorbit o ulcică, Nicoară l-a asemuit cu Alicsandru 
Machidon, viteaz fără pereche-n lume. Așa că fătuca lui Condrea nu se 
poate să nu plângă acum după el şi sa ofteze aşteptându-l. Pentru că, unde-o 
să mai găsească ea un tânăr ca feciorul lui Cosma Movilă? Păcat că este 
acum la leși, dar asta numai pentru un timp. Leşii nu-i pot face ei nimică, și 
nici nouă, iar de vor îndrăzni ceva, musai mergem asupra lor și va fi amar 
de ei. Ion a încercat să spună că acum e clipa, dar nici picioarele şi nici 
trupul nu-l mai ascultau. Câteva ulcele de vin îl dovediseră din pricina 
nemâncării, a zbuciumului şi veghei. Simţea cum alunecă toate de sub el şi 
în jurul lui. Nicoară l-a domolit, arătându-i că în clipa aceea nu se poate 
face nimic. De ce? Pentru că e întuneric și n-ai cum să-i stropşești pe leşi. 
Mâine o să se poată. Cum se crapă de ziuă, ei trei cu Machidonul lor în 
frunte au să treacă hotarul Lehiei și prăpăd va fi, de nu se vor pleca şi nu-i 
vor aduce pe fata lui Condrea. L-a sprijinit pe fecior şi l-a urcat într-o odaie, 
aşezându-l cu mare trudă pe pat. S-a întors apoi la tovarășii săi, care 
înduioșşaţi de soarta prietenului lor, băuseră zdravăn, se îndârjiseră, ar mai fi 
băut şi aveau chef de bătaie. Amorţiseră de când călăreau și iarăși călăreau 
fără ca în ăst timp să mai facă și altceva. Nicoară i-a liniștit cu mare 
greutate. Cu el nu se puteau bate așa că până la urmă au înţeles că trebuie să 
se hodinească, pentru că a doua zi va fi o zi cum n-a mai fost alta. Nu s-au 
lămurit prea bine de ce o să fie o zi deosebită Abia la ziuă când i-a trezit 
Nicoară şi le-a arătat ce au de făcut şi să fie cu mare băgare de seamă, au 
priceput de ce trebuiau să fie nevătămaţi şi cu mintea limpede. 

S-a trezit destul de devreme și Ion. Simţea o mică greutate în ceafă, dar 
apa rece l-a mai limpezit. A înghiţit cu mare lăcomie un sfert de ciutură 
pentru a potoli fierbinţeala dinlăuntru și şi-a turnat ce rămăsese pe cap 
pufnind șistropind, pentru a-și astâmpăra fierbințeala pe care o simţea la 
tâmple. Nişte caş cu ceapă şi pâine proaspătă şi încă o ulcică de vin aveau 
să aşeze toate lucrurile la locurile lor. Au înșăuat și au pornit-o iarăși la 
drum când soarele se ridicase cât un stat de om. Ion se înviora pe măsură ce 
se apropia de hotar. Au trecut Siretul prin vad şi s-au apropiat de Cernăuţi. 
Ziua aceea avea să fie pentru Nicoară una dintre cele mai chinuitoare și mai 
grele. Mai întâi trebuia să-l ispitească pe Ion ce are de gând să facă și să-i 
arate primejdiile pe care avea să le întâmpine. Dar când și cum să deschidă 
vorba? Au făcut un popas ca să adape și să mai răsufle caii, chiar pe malul 
Siretului. Pătru şi Cârstea s-au îngrijit de cai. Rămânând cu Ion, Nicoară l-a 
întrebat: 


— Stăpâne până unde mergem și ce-ai de gând să faci? 

— Ştii bine ce caut. Am aşteptat cu mare silă să mă întrebi aşa cum ai 
făcut-o acum. Nu vreau să-mi steie nimeni în cale, chiar dacă ce fac eu este 
o nebunie. 

— Stăpâne, eu nu-ţi stau în cale. Faci cum crezi, dar sunt dator să-ţi arăt 
că ceea ce vrei să faci este cu mare primejdie. 

— Știu, dar nu pot face altfel. 

— Nu e vorba nici de ce este în sufletul domniei tale, nici de fata după 
care alergi. Dacă nu s-ar fi întâmplat nimic în Țara Moldovei, erai liber să 
alergi după năluca ta, dar acum, trecerea hotarului înseamnă hiclenie. 

— Nu hiclenesc pe nimeni, eu mă duc după norocul meu. 

— Uşor de zis, dar norocul tău se numește Măgdălina, şi ea este fata lui 
Condrea, un hiclean. O să-ţi dea Condrea fata fără să-ți ceară să stai alături 
de el? 

— Nicoară, omule, eu nu-ţi cer să vii cu mine. Eşti slobod să pleci unde 
vrei. Te duci la Hudeşti sau în altă parte, cum este voia ta, lasă-mă pe mine 
să-mi văd de drumul meu. 

— Stăpâne, eu te las să faci ce vrei, nu mă pot împotrivi dacă ţii cu tot 
dinadinsul să-ţi pierzi capul. Dar iarăşi sunt dator să-ţi arăt că până atunci îți 
va fi foarte greu. Când iau drumul pribegiei boierii duc cu ei galbeni, scule 
de aur, haine scumpe pe care le pot schimba pe bani ca să poată să-și ducă 
traiul de pe o zi pe alta. Domnia ta nu știu dacă mai ai în pungă doi zloți. Cu 
ei ai să fii o povară şi pentru Condrea care a avut grijă să-și ia cu el cât s-a 
putut lua, dar care nu-i poate ajunge o veșnicie. 

— Mă descurc eu. 

— Ai să poţi să trăieşti, dar n-ai să poţi să ajungi acolo unde-ai vrea să 
ajungi. Nu e zadarnic tot ce faci? Te vei face vinovat de hiclenie ca să-ţi 
spună Condrea că nu-și dă fata după un sărăntoc? 

— Şi dacă boierii sunt ajutaţi de crai și vor izbândi? 

— Pentru o vorbă ca asta pot cădea capete în Moldova în clipa de faţă. 

— Când scapătă soarele voi fi dincolo. 

— Stăpâne, ascultă-mă, nu face un asemenea pas. Așteaptă o vreme 
până se limpezesc apele. Vezi ce face și părintele tău. Noi nu știm către cine 
înclină boierul cel bătrân. E de partea domnului sau de partea boierilor 
pribegi? Nu e mai bine să mergi la Hudești să vezi ce este acolo, mai întâi? 

— Ca să nu mai pot ieși? Nu, Nicoară. Duceţi-vă voi la Hudeşti. Eu tot 
nu am cu ce să vă ţin, iar pan Cosma Movilă abia așteaptă să afle ce-i fac 


oile, vitele, pietrele de ceară... 

— Stăpâne, mi-e greu să mă despart de tine. Îngăduie-ne să te însoţim 
până la hotar, iar de vrei, vom merge și mai departe. Eu stărui, totuși, să mai 
ai răbdare. 

— Nu pot să am pentru că nu mă pot stăpâni. Dacă nu alerg acum după 
ea, mai bine mă prăpădesc. Știu că e cu primejdie, dar, cum îmi va fi 
norocul! Întâi s-o văd. După aceea poate mă voi linişti. Fără ea viaţa mea n- 
are nici un rost. Că pier acum sau mai târziu nu-mi mai pasă. Dacă am fost 
blestemat să mă ridic împotriva domnului şi a alor mei, din pricina unei 
fete, asta-i soarta mea. N-am dorit rău nimănui, n-am făcut rău altora şi nici 
n-aş vrea să sufere cineva din pricina mea. Dar nici eu nu pot să-mi bat joc 
de mine și de dragul altora să nu mă bucur de ceea ce norocul mi-a scos în 
cale. 

Pătru şi Cârstea s-au apropiat de cei doi și destăinuirea feciorului de 
boier s-a încheiat aici. Nicoară a înţeles că nu se poate face nimic pentru a-l 
scăpa pe lon. De lăsat nu-l putea lăsa singur și de-ar fi fost numai atât ar fi 
hălăduit cu nebunia lui până s-ar fi ales într-un anume fel. Dar în seara în 
care a părăsit Hudeştii, în sfatul cu boierul Cosma el a primit o poruncă 
strașnică să nu-l lase pe Ion să se vâre în vreo încurcătură. L-a și lămurit 
despre ce este vorba, cerându-i să-i pecetluiască gura. Ion să se întoarcă 
acasă şi acolo avea să hotărască el, boierul Cosma, cum este bine. Nimănui 
nu-i trecuse atunci prin minte că va fi vorba și de pribegia cuiva. Rămânea, 
așadar, porunca boierului cel bătrân ca să se facă în așa chip, încât feciorul 
lui să ajungă bun și nevătămat la Hudești, iar ei se aflau acum pe drumul 
Cernăuţilor, iar de acolo. până la Prut nu mai era decât o aruncătură de băț. 

La sfatul lui Nicoară s-au oprit în Cernăuţi ca să mănânce și să ia şi ceva 
merinde pentru drumul lung pe care-l aveau de făcut. L-a îmbiat pe Ion să 
soarbă şi puţin vin. Zadarnic. Nici gândul c-ar putea fi ultima petrecanie și 
nici îndemnul să bea pentru izbânda călătoriei nu l-au făcut pe tânăr să se 
atingă de băutură. Hotărârea pe care o luase îl apăsa. 

Ştia că până nu va da fata lui Condrea nu va cunoaște liniștea, își da 
seama, însă, de grozăvia faptei sale şi de urmările pe care aceasta le-ar fi 
avut. Avea nevoie să cântărească până în ultima clipă, cu mintea limpede, 
tot ce face. Era în el o încordare pe care nu voia s-o alunge cu băutura. lar 
Nicoară își pusese nădejdea în vin. Câteva ulcele l-ar fi muiat pe feciorașş și 
s-ar fi putut umbla uşor cu el, dar ce să te faci cu un nebun stăpân pe braţele 
lui? Le-a făcut semn lui Cârstea și Pătru să iasă. A cerut apoi și el 


îngăduinţa pentru a cerceta cum stau caii, ce trebuie luat pentru hrana 
acestora. După ce toate s-au tocmit cum se cuvine cu ajutorul lui Pătru și 
Cârstea, Nicoară s-a sfătuit cu cei doi ce-i de făcut. Să-l însoţească toți 
dincolo de hotar sau să meargă numai el, Nicoară. urmând ca ceilalți doi să 
se întoarcă la Hudeşti și să dea veste despre cele întâmplate. Cârstea și 
Pătru au fost de părere că este mai bine să meargă tustrei. Nicoară le-a 
arătat că Ion, după bănuiala lui, nu are bani pentru un drum lung ca să 
îndestuleze atâtea guri. Cârstea şi Pătru aveaufiecare câte ceva la ei şi la 
nevoie se puteau întrajutora. Era bine să se cumpere încă din ţară ceva 
merinde şi mai cu seamă niște pastramă de oaie şi de capră. Nu mai 
rămânea de cumpărat decât pâinea, iar apă, slavă domnului, se afla 
pretutindeni din belșug și fără nici o cheltuială. Ion a primit cele ce 
hotărâseră cei trei, era bucuros că-l vor însoţi, le era recunoscător fără s-o 
arate cu nădejdea că se va ivi prilejul pentru a-şi dovedi această 
recunoștință. 

Era aproape de mijlocul zilei când au părăsit târgul şi s-au îndreptat spre 
Prut. Au coborât la marginea apei aşteptându-l pe podar. La munte plouase 
şi apele Prutului erau mâloase şi ameninţător de mari. De la Cozmeni au 
luat-o în sus spre Davideşti. Au hotărât că este mult mai bine și cu fereală să 
nu treacă hotarul în dreptul Sniatynului, unde s-ar fi putut întâlni la tot pasul 
cu oameni ai căpitanului cetăţii, care străjuiau hotarul în acele locuri, ci să 
urce, în sus, spre Malitineţi sau Şiscăuţi. Ei trebuiau să se îndrepte cu cea 
mai mare grabă spre Colomeea, loc pe unde treceau cei ce pribegeau din 
Moldova şi dacă nu reușeau să-i afle pe Condreşti în acele locuri, să le ia 
măcar urma spre marele târg al Liovului, unde se aflau, fără nici o îndoială, 
mulți dintre pribegi. Totul s-a desfășurat așa cum plănuiseră până la 
Colomeea. Acolo au fost întrebaţi de oamenii căpitanului cetăţii cine sunt, 
de unde vin, încotro merg și să înfăţişeze cartea de liberă trecere. Ei n-aveau 
o asemenea carte, nici de la căpitanii și starostii de hotar leşi, nici de la 
pârcălabii sau de la domnul Moldovei. N-aveau pentru că nimeni în 
Moldova nu le-ar fi dat o asemenea carte, îl lămurea Nicoară, care rupea 
rutenește, pe cel ce părea a fi căpetenia gărzii. Fi erau fugari, pentru că s-a 
ridicat stăpânul lor, (și-l privea pe Ion, care n-avea nimic falnic în felul în 
care se arăta aşa cum ar fi trebuit să fie un mare boier român), împotriva 
domnului țării oare este un tiran cum nu s-a mai văzut altul pe faţa 
pământului. S-a ridicat odată cu alți boieri care au pribegit și ei, fugând în 
ţara craiului Jicmont. Căpetenia trebuia să cunoască una ca asta şi-l ruga 


fierbinte să le spună unde pot fi găsiţi ceilalți boieri, pentru ca stăpânul să se 
sfătuiască cu ei. Se pare că lămuririle date de Nicoară nu l-au mulţumit pe 
oştean care le-a cerut să-l însoţească. I-a dus la mai marele cetăţii, au fost și 
aici întrebaţi ce gânduri au și până la urmă s-a hotărât să rămână acolo până 
vor găsi pe unul dintre boierii cunoscuţi și în care aveau ei încredere. Ion 
era ca pe jăratec. Era nerăbdător să scape cu bine de leşi dar era nerăbdător 
să dea ochi şi cu un boier de-ai săi în nădejdea că va afla ceva. Dintre marii 
boieri ai Moldovei care pribegiseră în Lehia, Săcuian ceașnicul se afla 
atunci în Colomeea. Din pricina unor necazuri rămăsese câteva zile în 
cetatea care nu era departe de hotarul Moldovei, urmând ca după aceea să-i 
găsească pe ceilalți boieri la Liov. Nicoară se străduise să-i facă pe oamenii 
cetăţii să vadă în Ion un mare boier moldovean. Spre norocul tânărului 
Movilă, Săcuian avea un sat pe Başeu, numit Baliţa, nu departe de Hudeşti, 
așa că-l cunoştea pe Cosma Movilă a cărui dregătorie, de altfel, o luase cu 
mulți ani în urmă. Când au aflat că Săcuian este în Colomeea, Ion a cerut să 
meargă la el, cu cineva dintre oamenii căpitanului cetăţii, ceea ce s-a şi 
făcut. N-a fost greu să-i arate lui Săcuian cine este și marele boier s-a 
bucurat că Hudiceştii merg alături de răzvrătiți. A garantat cu numele său că 
Ion este feciorul unui mare boier şi i s-a dat o cartede liberă trecere în Lehia 
şi dreptul de a se așeza la Liov. Despre Condrea, însă, Săcuian nu ştia 
nimic. Dar asta nu spunea mare lucru, pentru că, deocamdată, încă nu se ştia 
bine cine şi încotro a pribegit. De altfel, nici fiul nu ştia ce a făcut părintele, 
cum era cazul lui Ion, şi părintele ce-i fac urmașii. De abia de acum încolo 
aveau să se lămurească unele lucruri, se vor face legături între toți pribegii 
ca să poată lucra împreună spre folosul lor, al tuturor. Așa că Ion să meargă 
la Liov unde se vor strânge cei mai mulți pribegi şi poate că acolo va afla 
ceva. Săcuian, pe lângă treburile sale de care trebuia să îngrijească, avea să 
stea de vorbă cu șleahticii de hotar pentru a încerca să-i atragă de partea 
celor fugiți ca să-i ajute cu bani și cu oameni pentru înlăturarea lui 
Ștefăniță. Despăgubirea urma să se facă, cu dobânda cuvenită, atunci când 
ei vor fi stăpânii ţării. Era lucru cu primejdie, o ştiau şi șleahticii dar și pofta 
de câștig a unora nu cunoştea margini, încât Săcuian trăgea nădejde să facă 
o afacere bună. Ion a plecat în cea mai mare grabă la Liov. Îl mâna dorinţa 
de a o regăsi pe Măgdălina, dar și lipsa banilor. Trebuia lucrat cât mai 
repede și cum nu se mai ferea de nimeni, pentru că avea la mână toate 
îndreptările, în scurt timp intra cu cei trei oameni ai săi pe porţile Liovului. 
I-au găsit cu destulă greutate pe unii pribegi, dar niciunul n-a ştiut să-i 


spună ce s-a întâmplat cu pârcălabii de la Neamţ. Cel mai bun lucru, îl 
sfătuiau unii pe feciorul lui Cosma Movilă, e să mai aștepte în Liov. Se prea 
putea ca cei doi pârcălabi să fi zăbovit pe undeva și cum zilnic creştea 
numărul fugarilor, nu era deloc nepotrivit să nădăjduieşti ca într-o zi-două 
să se ivească şi Condrea cu ai săi. Așteptarea îl mistuia pe Ion. Făcând 
prostia de a trece fără încuviințarea nimănui în ţară străină credea că această 
nebunie a lui îl va duce la limanul suferințelor, dar iată că timpul trecea şi 
nici gând să găsească pe Condreşti. A răscolit tot Liovul, a stat de vorbă 
aproape cu toți pribegii și nimeni nu-l văzuse pe Condrea. Pe măsură ce 
trecea timpul, se vădea limpede că pârcălabul de la Neamţ, chiar dacă a 
pornit-o pe drumul Sucevei când a plecat în pribegie, el nu s-a îndreptat 
spre Lehia. Câţiva dintre foștii dregători se aflau în Liov şi ei ar fi trebuit să 
aibă o veste de la Condrea și oricum, până în vremea aceea el ar fi fost 
printre ei dacă fugise în Lehia. Ion și cu ai săi dormeau și mâncau prost, 
pentru că puţinii bani care-i aveau se topeau treptat și fără mare greutate, 
Nicoară a îndrăznit să-l sfătuiască pe stăpânul său arătându-i că este cu 
mare primejdie să mai rămână în ţară străină. N-are încuviințarea părintelui 
său, nu o are nici pe cea a domnului, oricând îl poate socoti oricine că este 
un hiclean. Şi nu se cuvine să pată atâtea în zadar. S-au repezit și la curțile a 
doi șleahtici unde se bănuia că s-ar fi oploşit careva dintre boierii pribegi, 
dar truda lor a fost zadarnică. Ion arăta ca o umbră. Slăbise și mai mult, faţa 
îi era suptă, numai ochii străluceau în găvanele care se lărgeau de 
nemâncare, de veghe şi de suferință. Nicoară și ceilalți doi tovarăşi erau 
îngrijoraţi și le era teamă să nu se îmbolnăvească. Cum atârnau straele pe el 
părea că vine din altă lume. Trăia în mijlocul închipuirilor lui, rareori 
aflându-se în atingere cu lumea cea adevărată din jurul său. A priceput că 
nu-și află nici un rost șederea lui în Lehia și cu o mare strângere de inimă s- 
a hotărât sa se întoarcă în ţară. Ca să-i caute pe Condreşti în altă parte era o 
nesăbuinţă, socotea Nicoară, arătându-i stăpânului că numai cu ce au ei n-o 
să poată cutreiera toate ţările vecine Moldovei și vor fi lipsiţi, în scurtă 
vreme, să intre în slujba vreunui boier de prin acele țări ca să-și ţină zilele. 
Cuminte era să se întoarcă acasă și acolo se va vedea ce se mai poate, face. 
Până la Sniatyn au mers pe șleaul cel mare al neguţătorilor pe care ar mai fi 
putut întâlni pribegi. Se opriseră iarăşi la Colomeea, fără nici un folos, prin 
cetatea asta neaflându-se nici un pârcălab. De la Sniatyn au luat-o la stânga, 
pentru a găsi un loc potrivit de trecere, departe de drumul cel mare, în 
nădejdea că nu vor da peste străjile moldovenești. 'Trebuiau să se strecoare 


ca nişte tâlhari şi Cârstea a fost acela care a pornit-o în față, în fapt de 
noapte, iar ceilalți l-au urmat cu caii de dârlogi, gata la cel mai mic semn să 
încalece şi să o pornească în cea mai mare goană a cailor. Zorii i-au prins 
însă la o bucată bună de drum de hotar. Urme n-au lăsat pentru că pământul 
era tare. S-au odihnit câteva ceasuri ca să mai prindă putere şi ca să se 
hrănească şi caii, după care au purces întins la drum. Noaptea i-a aflat pe 
celălalt mal al Prutului, la câteva ceasuri de Hudeşti. Cu toate că locurile le 
erau cunoscute, pentru că le bătuseră de nenumărate ori după vânat 
toamnele și iernile, n-au cutezat să treacă apa pe întuneric așa că au mai 
trecut o noapte sub cerul limpede, spuzit de stele, care s-a răsucit încet pe 
osia lui, aşa de încet încât lui Pătru Manciul, hămesit de foame, i se părea că 
n-o să mai apuce să vadă niciodată soarele răsărind. Pe Ion l-a cotropit un 
somn greu, de plumb, care n-a durat mult, dar l-a făcut să, mai capete puţină 
putere. În zori au pornit-o iarăşi la drum, au căutat un vad și-au trecut apa, 
iar când erau trei ceasuri din zi, cei patru călăreți pătrundeau în curțile 
boierului Cosma Movilă din Hudeşti. Când şi-a văzut jupâneasa Teodosia 
feciorul a înmărmurit. A dat să ţipe dar a apucat-o o slăbiciune de inimă și 
n-a putut. A izbutit să bolborosească doar atât: 

— Ioane, băietul mamii, tu eşti bolnav rău. Spune-mi ce ai, ce te doare, 
te-a tăiat cineva? 

— N-am nimic mămucă, a răspuns Ion, încercând să zâmbească, pentru 
a întări cele spuse şi pentru a-și linişti mama. 

— Cum n-ai, feciorul mamii, ce eu n-am ochi să văd? S-a uitat 
bănuitoare la Ion și l-a iscodit. Trebuie să afle numaidecât despre ce-i vorba 
ca să-i poată veni în ajutor. Când a înţeles jupâneasa din bâiguielile 
feciorului ei că toate i se trag de la jupâniţa lui Condrea pe care n-o mai 
găsea, a răsuflat uşurată. Pentru așa ceva avea dumneaei leac. Privindu-și 
odrasla cea mare i s-au înmuiat privirile: arăta, bietul de el, de parcă i-ar sta 
moartea în preajmă. 

— Scorpiile, a şoptit printre dinţi jupâneasa Teodosia, au vrut să-mi 
ucidă feciorul. Feciorul mamii prost şi neajutorat. O să vedem noi cine este 
mai tare. 


IX. 


După sfatul cel mare pe care l-a avut la Suceava, Ștefăniță căpătase o 
mare încredere în puterile sale: o parte dintre marii boieri erau alături de el, 
boierii cei mici au fost întotdeauna credincioși domniei pentru că ea era 
aceea care-i apăra de lăcomia celor mari, iar răzășimea, care se socotea ca 
făcând parte din tagma boierească, pentru că răzășii erau oameni liberi, 
stăpâni de pământ, nu găsea îndurare și înțelegere decât tot la stăpânul țării. 
Prostimea din târguri și vecinii de pe pământurile boierești, domneşti sau 
bisericeşti, datorau ascultare domniei. 

Cei mai mulți boieri pribegiseră în Lehia, câţiva fugiseră în cealaltă țară 
românească, și o mică parte dintre ei se oploşise în Transilvania. De temut 
erau cei din ţara leşască. Domnul a hotărât, după ce s-a sfătuit cu ceilalți 
dregători, să le ceară bistriţenilor să-i dea prinşi pe pribegii de acolo, cei 
mai de seamă dintre ei fiind Gavrilă vistiernic, Costea și Gheorghe. 

O solie a fost repezită la craiul Jicmont ca să-i ceară pe trădători, în 
temeiul înțelegerii dintre cele două ţări din 1517. Bistriţenii au ţinut să-l 
anunţe pe domn că boierii ceruți de domn nu se mai află la ei ci fugiseră cu 
puţin timp înainte de a veni solia lui, îndreptându-se spre ţara leșească. 
Minţeau, pentru că boierii au fugit după sosirea soliei lui Ștefăniță la 
Bistriţa. Se adunau așadar cu toţii în Lehia. Ștefăniță mărturisea că nu 
pricepe ce-l face pe craiul Jicmont să ia asupra capului său o primejdie așa 
de mare. Turcii, în Bugeac, împreună cu niște tătari se mișcau dincolo de 
Nistru, năzuind spre hotarul ținuturilor stăpânite de rege. S-ar fi putut uni cu 
ei şi ar fi pustiit, aşa cum făcuse Bogdan tatăl său, când a ars până la Liov, 
dar nu-l îndemna inima spre o faptă ca aceasta, tocmai acum când otomanii 
se străduiau să cucerească insula Rodului şi prin Mahmet-beg de la Dunăre 
să se înstăpânească dincolo de Milcov. Boierii erau de părere că atât ei cât şi 
celelalte țări creștine ar trebui să fie cu mare băgare de seamă, altfel cu 
ușurință ar fi ajuns cu toţii sub jugul păgânului. Nu înţelegea craiul Jicmont 
ce se petrece în jurul său? 

De la hotar, un om al pârcălabului de la Hotin îi aducea domnului vestea 
că o mare solie leșască, în frunte cu Laurentius Miedzilieski, episcopul 
Cameniţei, se şi îndrepta spre Suceava. Ce vroia regele? Să-i ia ochii cu o 
solie mare, sau să se ajungă cu adevărat la o înțelegere? Se apropia sfârşitul 
lui iulie când episcopul şi însoțitorii săi au intrat în Suceava. Primit cu toată 
cinstirea ce i se cuvenea, preasfinţitul a dovedit de la primirea lui că, de 


fapt, el vine numai cu sfaturi din partea regelui. I se aducea iarăși aminte 
domnului că întreaga creştinătate se află în mare primejdie, ca și cum 
domnul n-ar fi ştiut şi nu i-ar fi arătat, prin Luca Cârje, cu un an mai 
devreme, cât de adevărată și de mare era această primejdie. Ștefăniță îl 
asculta pe episcop și spumega. Îşi băteau joc de el, se purtau cu el cum te-ai 
pur ţa cu un copil neajutorat. Era sfătuit de rege — spunea preasfinţia sa — ca 
să-i ierte pe sfetnicii săi, chiar dacă i-au greșit, să le redea dregătoriile și 
rangul pe care-l avuseseră și să le ascultesfatul lor aşa cum a făcut-o și 
părintele lui şi să nu uite că tot ei l-au crescut pe el. Domnului nu-i venea să 
creadă, îl asculta pe episcop şi se minuna cum acest om al lui Dumnezeu nu 
roşește, nu-i plesnește obrazul de ruşine! Să-i fi cerut iertare pentru trădători 
era una, dar să i se ceară ca să-i primească și să intre de bunăvoie, numai 
așa, că voia regele, sub ascultarea unor nemernici al căror loc ar fi fost în 
ţeapă, iată la ce nu se așteptase Ștefăniță. Ar fi vrut să-i reteze vorba şi să-l 
umilească pentru îndrăzneala lui pe episcop, dar Cârje, Petrică, portarul 
Sucevei, şi ceilalți boieri, credincioşi lui, îl priveau în aşa chip, încât a 
înţeles că trebuie să se stăpânească. Preasfinţia sa a priceput că vorbele lui îl 
turbură pe domn, dar şi-a continuat vorbirea. Spunea preasfinţia sa că 
fugarii, după cum socotea măria sa craiul, erau oameni versaţi în politică, 
aveau o mare experiență, de aceea, în folosul domnului, al ţării sale și al 
creştinătăţii era recomandabil să-i primească şi să-i cinstească după meritele 
lor. Vorbe frumoase, rostite într-o latinească elegantă, asta era zestrea 
misiunii episcopului de Camenița. Hiclenii erau deştepţi, ştiau ce trebuie și 
ce nu trebuie, fără ei nici domnul și nici ţara nu puteau ființa. Era limpede 
că Jicmont îl lua pe Ștefăniță drept un copil pe care trebuie să-l dădăceşti. 
Mai era limpede încă un fapt: craiul nici nu se gândea să păzească cele 
hotărâte în tratatul din 1517. Ștefăniță a reuşit să se stăpânească, l-a lăsat pe 
episcop să-şi rostească solia, i-a răspuns cuviincios la închinăciunile 
acestuia și i-a cerut solului să aștepte hotărârea sa și a sfatului său. 

— Măritului rege, a spus Ștefăniță, rămas numai cu sfetnicii săi, ar 
trebui să i se taie din unghii Vrea să ne umilească fără să-și dea seama în ce 
horă primejdioasă ar putea să intre. Turcii jefuiesc acum nestingheriţi 
Podolia, și în loc să ne cinstească şi să se sprijine pe noi pentru a lupta cu 
câștig împotriva dușmanului care ne ameninţă pe toţi, deopotrivă, ne învaţă 
cum să ne chivernisim ţara, el care nu și-o prea poate chivernisi pe-a lui. Ne 
îndeamnă să ne supunem boierilor care ne-au trădat şi să-i ascultăm, cam 
aşa cum trebuie să asculte el de seimul lui. Dacă i se pare rânduiala din casa 


lui bună, de ce să ni se pară şi nouă? Pentru ce vrea să se amestece în 
treburile noastre, când l-am făcut să înţeleagă, nu o dată, că nu-i vom 
îngădui nici lui și nici altora s-o facă? Să i-o mai spunem încă o dată? 

— Măria ta, a fost de părere Cârje, să aşteptăm să vină solia noastră de 
la Cracovia şi atunci ne vom gândi cum este mai bine să facem. 

— Până atunci, să se îngrijească de buna găzduire a episcopului. 

— Asta înseamnă să nu i se îngăduie să se întoarcă în ţara lui? — a 
întrebat Negrilă. 

— Întocmai. _ 

— Măria ta, încălcăm dreptul de care trebuie să se bucure solii, drept 
care trebuie să-l respecte orice stăpân de popoare. 

— Şi craiul Jicmont face același lucru când nu ni-i dă pe trădători. 

— Măria ta, totuși solii nu sunt niște trădători. 

— Cu atât mai mult. Asta este voința mea și sunt încredințat că 
episcopului o să-i meargă bine în ţara Moldovei. 

Când i s-a adus la cunoștință episcopului că este dorința domnului că 
sămai rămână și când i s-a spus, la împotrivirea acestuia, că nu este bine să- 
] supere pe domn, Laurentius Miedzilieski a cerut, indignat, să fie primit de 
domn. 

Întâlnirea dintre domn şi episcop a fost furtunoasă, așa cum avea să 
relateze Miedzilieski regelui, şi la argumentele episcopului că domnul 
încalcă prin purtarea sa dreptul ginţilor, Ștefăniță i-a răspuns mai întâi 
ironic, după aceea a ridicat tonul la preasfinţia sa, insultându-l pe craiul 
Jicmont că nu este în stare nici să-și apere regatul, nici să respecte tratatele. 
N-a fost chip să oprească torentul de vorbe al tânărului domn care se 
revărsa nestăvilit, precum apele umflate, care coboară pantele abrupte ale 
munţilor, rupând și distrugând totul în cale, fără să ţină seama de nimic. 

Solia venită din Lehia i-a adus domnului vestea că regele nu-i va da pe 
cei ce pribegiseră în hotarele crăiei sale. Drept răspuns, domnul l-a ţinut în 
Moldova ca zălog pe episcop și pe însoțitorii săi și nu le-a dat drumul decât 
atunci când craiul Ungariei l-a rugat pe domn, în numele alianţei dintre ei, 
să-i dea libertatea cuvenită solului episcop. 

Purtarea domnului l-a mâniat pe craiul Jicmont și l-a întărit în credința 
lui că acest domn tânăr și turbulent trebuie înlăturat din scaunul Moldovei. 
Singur însă nu putea să facă nimic pentru că nu avea mijloacele trebuitoare 
pentru întocmirea unei oști şi pentru strângerea banilor în vederea năimirii 
oștenilor. Ar fi fost de dorit să se amestece și nepotul măriei sale, craiul 


Ungariei, pentru că ceea ce urmărea Jicmont era o treabă în folosul ambelor 
crăii: restabilirea liniştei în Moldova. 

De aceea, măria sa craiul Jicmont a scris nepotului și după ce a amintit 
cât de rău și cu câtă obrăznicie s-a purtat Ștefăniță cu solii săi, i-a arătat 
craiului Laioş că „tirania și insolenţa principelui Moldovei nu mai poate fi 
suferită de supușii aceluia, socotindu-l ca pe o ciumă”. Regele nu se îndoia 
„Că acest principe va da odată socoteală în fața supușilor săi de toate 
crimele sale”. Încercând să-l convingă pe Laioș că acest lucru se va 
întâmpla oricum, el era de părere ca totuşi pedeapsa să vină cât mai repede, 
căci vipera tulburată din cuibul său, spunea regele polon, devine periculoasă 
şi poate produce mult rău. 

Craiul Ungariei n-a muşcat din nada întinsă de Jicmont. Moldova putea 
să fie ca o fortăreață pentru cele două regate, spunea Laioș, şi n-ar fi bine 
ca, ridicându-se împotriva lui Ștefăniță, să-l facă pe acesta să se arunce în 
braţele sultanului spre cea mai mare pagubă pentru ei. Şi ceea ce nu-i 
mărturisea Laioş, era că nu-i convenea ca puterea lui Jicmont să crească și 
mai mult prin ridicarea în scaunul Moldovei a unui domn care i s-ar fi arătat 
supus și recunoscător. 

Pribegii au stăruit și ei pe lângă cei doi crai ca să nu-i părăsească ci să-i 
sprijine, cei din Lehia făgăduindu-i supunere lui Jicmont, iar cei din 
Ungaria făgăduind același lucru craiului Laioş. Ca să-i facă pe cei doi crai 
să-i ajute, ei au ameninţat că vor merge la Țarigrad şi se vor închina cu toţii 
Turcului. La craiul Jicmont a mers mai întâi o solie a boierilor de pe la 
sfârşitul lui iulie, iar Cosma Șarpe s-a înfățișat şi el craiului în luna august. 
Marele boier era socotit de toţi pribegii și de către crai ca adevărata 
căpetenie a celor care-l dușmăneaupe Ștefăniță. Cosma Șarpe era 
încredinţat că vor izbândi, mai ales după ce craiul a primit nişte cărţi de ia 
episcopul Cameniţei din care se vădea că mai sunt și alți boieri potrivnici 
domnului, care abia-i așteaptă pe pribegi pentru a li se alătura. 

Dintre boierii rămaşi în ţară îl îngrijora pe Cosma Șarpe, vornicul Țării 
de Jos, Petrea Carabăţ. Se dovedise iscusit oştean în luptele cu tătarii şi avea 
mare trecere față de boiernașii și răzășii din Ţara de Jos. Trebuia câştigat de 
partea pribegilor şi la stăruinţele lui Cosma Șarpe, craiul Jicmont a făcut 
niște cărți către Petrea Carabăţ pe care avea să i le ducă diacul Dumşa, om 
de încredere al lui Cosma. Nu se știa, de asemenea, ce face Trotușan 
logofătul care rămăsese în Transilvania și nu mai da nici un semn de viaţă. 
În schimb, sosiseră Condrea şi Costea, foştii pârcălabi de la Cetatea 


Neamţului și cu ei alți boieri care doreau o schimbare de domn, unii pentru 
că sperau să se petreacă ceva, un soi de minune care să-i facă să intre în 
stăpânirea unei ocine cât de mici, sau să aibă parte de o altfel de răsplată, 
cum ar fi numirea într-o dregătorie mai însemnată. Fel de fel de oameni, fel 
şi chip de socoteli de înavuţire. 

Pribegii s-au hotărât să-l aleagă domn pe Petru Pribeagul. Acesta nu se 
trăgea din neamul lui Ștefan cel Mare și izbutise să câștige bunăvoința 
craiului. Primise o sumă de bani din vistieria regală, cam secătuită, îi mai 
împrumutaseră niște șleahtici în nădejdea câștigului, încât Petru Pribeagul 
şi-a putut încropi un pâlc destul de însemnat de mercenari tocmiţi din 
provinciile aşezate la marginea de miazăzi și răsărit a regatului unde se 
găseau destui oameni fără căpătâi, gata să slujească pe oricine în schimbul 
unei simbrii. Mai era și nădejdea ca să pună mâna pe o pradă bună: un cal 
de rasă, hainele de preţ și armura unui mare boier român, jefuirea unor 
târguri sau sate. La război niciodată nu știi de unde sare iepurele, din care 
pricină oamenii erau gata să-și cerce norocul. Spre sfârşitul lunii lui august, 
se adunaseră în Rutenia mai multe mii gata să năvălească în Moldova. 
Cosma Șarpe s-a bucurat peste măsură când în aceeași vreme sosea printre 
pribegii aflaţi la Colomeea și Petrea Carabăţ. Era un mare câştig pentru ei şi 
un semn bun că toate li se vor împlini aşa după cum visau ei. 

La sfatul care s-a ţinut în legătură cu purtarea războiului au fost cu toţii 
de părere că Petrea Carabăţ are dreptate când spune că ei nu trebuie să 
pătrundă din Pocuția în Moldova, ci printr-unul din păsurile munţilor care 
despart Moldova de Transilvania. În felul acesta, mai puteau culege 
niscaiva mercenari și din Transilvania, iar odată ajunşi în ţară, s-ar fi aflat în 
legătură nemijlocită cu Ţara de Jos de unde Petrea Carabăţ nădăjduia să 
strângă mulțime de răzeși şi de norod. Cât privește pe craiul Laioș al II-lea, 
n-aveau a se teme, măria sa va fi cu cine câștigă, iar ei, îndată după izbândă, 
vor trimite soli ca să-l întărească în credinţa că Moldova va fi alături de 
țările creștine, gata să se ridice împotriva puterii lui Suliman sultanul. După 
ce s-a înfățișat craiului Jicmont, Cosma Șarpe a venit la Colomeea aducând 
încuviințarea craiului pentru fapta lor. Prin păsurile munţilor, în cete mici, 
pribegii și mercenarii lui Petru Pribeagul au început să se strecoare în 
Transilvania. Locul de adunare era în dreptul trecătorii de la Ghimeș 
Palanca. Fuseseră repeziţi olăcari lapribegii din Transilvania şi Țara 
Românească pentru a-i îndemna să li se alăture și ei cu oamenii lor. În 


primele zile ale lunii septembrie din anul 1523, se începea trecerea 
Carpaţilor. 


La Hudeșşti se părea că toate se desfăşoară neschimbat după legile firii. 
Asta li se părea unora, dar nu și lui Ion, care nu se dumirea ce-i cu el, cum 
de s-au putut întâmpla atâtea fapte într-un timp atât de scurt. Se străduia să 
le găsească un rost, dar strădaniile lui erau zadarnice. Ajungea și la curțile 
boierești din când în când câte un zvon despre cele ce se petrec în ţară, 
despre o solie de la craiul Lehiei care l-ar fi ameninţat pe domn şi Ștefăniță 
i-a vârât la beci spre învăţătură de minte, că s-ar fi amestecat, în hora asta în 
care intrase Moldova, și craiul Ungariei fără să se ştie lămurit de partea cui 
mai era şi acesta. Hiclenie, pribegi, crai și domni de prin prejur se 
vălmășeau în mintea lui Ion și nu pricepea cum de soarta lui a trebuit să fie 
legată de nişte lucruri cu care el nu avea nici în clin nici în mânecă. Norocul 
şi bucuriile lui au trebuit să se risipească fără ca el să fi putut mișca un 
deget. Era un gând care-l înnebunea. Adică, se gândea el, omul nu-și poate 
face și singur norocul? Și atunci, care-i rostul omului pe pământ? Bine, 
primea el, pe părinţi trebuie să-i asculți şi să li te supui, pentru că te-au făcut 
şi te-au crescut, dar ce am eu cu craiul Jicmont și cu craiul Laioş, sau mai 
bine spus, ce au ei cu mine? Vor ei să se amestece în treburile Moldovei, dar 
de ce prima lui mare bucurie să fie strivită pentru că ei vor să se amestece în 
această ţară? Pentru că de n-ar fi fost craii aceștia, s-ar mai fi ridicat ei, 
boierii, împotriva domnului? Ar fi fost stropşiți de cum încercau să-și 
clatine bărbile a nesupunere. Pe când așa? Având unde să se oploșească s-au 
iţit ticăloşii și, neizbândind cu puterea lor, au fugit ca niște nemernici, la 
adăpostul altora mai mari şi mai puternici. Și iată cum pe el, feciorul 
boierului din Hudeşti, l-a părăsit norocul. Toate-i merseseră bine până într- 
un loc, așa cum nu s-ar fi aşteptat, de parcă trăise un vis frumos în care 
toate se leagă şi se dezleagă de la sine, ca să ţi se îngăduie să treci lin de la 
o bucurie la altă bucurie. Și, dintr-o dată, prăpădul de pe lume. Tot ce-a 
făcut nu s-a împlinit, de parcă ar fi fost blestemat. Nu pricepea cum de s-a 
petrecut această schimbare. Cine a întors roata norocului care se învârtise 
până atunci atât de bine? Se chinuia să găsească o dezlegare pentru 
nenorocirea lui și nu izbutea. Zvonul ajuns și la Hudești, că pribegii se 
pregătesc să năvălească asupra domnului, a făcut să se nască în sufletul lui 


un strop de nădejde. Dacă-i aşa cum se zvoneşte, gândea Ion, apăi atunci nu 
va trece multă vreme și pribegii or să vină peste Ștefăniță. Dacă ei câștigă, 
înseamnă că și Condreștii se vor întoarce cu toții după izbândă. Dar dacă 
ieşea biruitor domnul? Atunci slabă nădejde s-o mai vadă pe Măgdălina. S- 
o caute? Nu i-ar fi îngăduit boierul Cosma Movilă să se însoare cu ea, ar fi 
însemnat să-l supere pe domn și supărându-l pe domn, l-ar fi supărat şi mai 
tare pe tatăl său. Ce frumos s-au deschis toate drumurile odată şi ce bine sau 
ferecat după aceea! 

Jupâneasa Teodosia, după ce a căzut la mare îngrijorare, dar numai 
pentru puţină vreme, când şi-a văzut feciorul cu sufletul atât de cătrănit, a 
şiînceput să se agite. Mai întâi i-a descântat de deochi stingându-i cărbuni în 
apă pe care a probăluit-o Rafira, ţiganca cea bătrână, care ştia să şi 
ghicească şi i-au dat să bea apa, dar n-a ajutat la nimic. l-au mai dat nişte 
fierturi de ierburi despre care Rafira spunea că nu se poate să nu-i ajute, dar 
nici buruienile nu i-au ajutat. S-a mai gândit dumneaei, jupâneasa Teodosia, 
şi la o vrăjitorie care să-i vină de hac celui sau celei care-i supără băiatul, 
dar s-a spăriat și s-a temut să nu facă un rău atât de mare cuiva care nu o fi 
chiar aşa de vinovat şi până a face un aseminea păcat, a lăsat să mai treacă 
vreme. Mai era şi Cârstina din Mlenăuţi, muiere tânără, dar vrăjitoare, 
căreia i se dusese numele în şapte sate. Se spunea despre ea că este în stare 
să-l scoată şi pe Necuratul din om şi lumea se temea de o asemenea putere 
care înseamnă că ea, vrăjitoarea, are legături tainice cu Ducă-se pe pustii. 
Popa Năftănăilă spunea despre ea că ar trebui arsă, așa cum a auzit el că se 
întâmplă în alte părți de lume, dar norodul ăsta prost al românilor nu era în 
stare de o faptă aşa de cruntă. Le era şi frică, dar oamenii se mai gândeau și 
la folosul lor: Cârstina era în stare să vindece orice rană. Era şi asta o putere 
care sta sub bănuiala tuturor, dar decât să-l vezi pe cineva drag cum se 
topeşte sub ochii tăi, mai bine să-l vezi viu şi înzdrăvenit de leacurile 
vrăjitoarei care nu-ţi cerea în schimb să-ţi vinzi sufletul lui Ucigă-l toaca. 
Numai dacă ar fi făcut una ca asta ar fi fost pricină, dar așa, omul vindecat 
de ea se putea duce la biserică de Paşti şi de Crăciun, se putea spovedi și 
bea grijanie, semn că nu sălășluiau în el duhurile necurate. Ș-apoi 
vrăjitoarea asta ferea satul de strigoi la nevoie, păzea vitele să nu le ia 
laptele puterile nevăzute, și câte alte. Jupâneasa Teodosia aflase multe 
despre ea, bărbatul ei lucra pe pământul boierului, pentru că Mlenăuţii era 
satul Movileștilor, dar niciodată nu s-a gândit la ea, iar acum, dacă-i venise 


în minte, parca o încerca un fior de teamă şi a socotit dumneaei că e mai 
bine să mai aştepte un timp. 

Boier Cosma Movilă de cum l-a văzut pe feciorul lui cel mare cât de 
netrebnic se purtase şi ce nebunie fusese în stare să facă, s-a scârbit şi o 
vreme nu i-a mai tihnit nimic. Pentru ce să faci copii, spunea boierul, îl 
creşti, te munceşti cu el să-l aduci în rândul lumii şi când să-ți pui nădejdea 
în el, îi fug minţile după o arătare. Nici n-a mai dorit să-l bage în seamă, 
căci nu putea să sufere să vadă cum un om în toată firea poate să se piardă 
mai rău ca o femeie. 

Norocul lui Ion a fost, în parte, Cârstea. Cum nu putea să le sufere pe 
femei, Cârstea şi-a pus în cap să-l scoată pe boierul cel tânăr din starea de 
lâncezeală în care se afla și, ca și cum nu s-ar fi întâmplat nimic, l-a îmbiat 
pe Ion să călărească, să umble cu eretele în pădure și să-l înveţe să asculte 
de unele porunci. Boierul cel mare l-ar fi trimis la munte, să colinde după 
ciobani şi turmele de vite, să se înfrunte cu ursul şi cu alte jivine, dar se 
temea să nu o ia razna, purtat de nebunia lui, mai ales că hotarul era 
aproape. Cârstea şi-a zis că ce-ar fi putut face la munte, se poate face şi aici 
şi în pădurile de la răsărit de satele Hudiceştilor de pe Viliia, care semănau 
cu niște mari pustietăţi, pentru că până să dai de alte sate era cale lungă. De 
aici n-avea unde să se ducă, decât în alte pustietăți și mai mari, şi mai 
primejdioase, în care te pândea săgeata tătarului de oriunde. 

Zile de trudă trupească petrecute în silă, la început, când nici mâncarea 
nu-i plăcea, când nu găsea în tot ce făcea nici o bucurie. Dar cu încetul, 
firea a început să-şi spună cuvântul. Osteneala de fiecare zi l-a făcut să nu i 
se mai pară mâncarea atât de rea cum i se păruse până atunci. Cârstea se 
pricepea de minune să pregătească vânatul sau peştele, iar foamea l-a 
împins să-și facă datoria obișnuită față de pântece. Erau toată ziua în şa, 
toată vremea în mișcare neostoită, iar nopțile îi prindeau prin păduri, 
departe de orice aşezare omenească, La început i se lipea greu geană de 
geană și orice gând sau vis legat de Măgdălina îi da o strângere de inimă, îi 
pierea somnul și punea stăpânire pe el o stare ascuţită de trezie, zorile 
găsindu-l şi mai trudit de cum se culcase. Cârstea îl simţea cum se 
zbuciumă, blestema în minte neamul păcătos al femeilor, şi-i da pace. Își da 
seama că e zadarnică orice încercare de a-l aduce pe pământ. Și a durat 
starea asta mai multe zile, până când a simţit cum pătrunde os prin os de 
atâta călărie și zbucium și osteneala trupului a început să biruie tăria 


sufletului, doborându-l treptat, până când într-o seară a simţit cum se 
prăbușește, capul fiindu-i gol de orice gând. 

Cârstea s-a bucurat şi mai mult când l-a văzut cum doarme buştean după 
aproape două luni de zbucium. 

Odată cu somnul şi cu hrana s-a născut și o mare nădejde în sufletul 
tânărului boier: de ce să nu se ivească prilejul să-și vadă visul odată 
împlinit? S-au văzut pribegi care au fost primiţi și iertați de domnul lor. De 
ce să nu-i ierte și Ștefăniță pe cei fugiți acum? Și dacă lucrurile se mai 
împăcau i se putea lua urma lui Condrea în Transilvania sau în Polonia, prin 
oamenii care se duceau cu cirezile spre vânzare, până dincolo de Lipsca. La 
Bistriţa, peste munte, se putea repezi oricând cu încuviințarea lui Cosma 
Movilă. Trebuia să aibă răbdare, asta era tot. De ce să creadă că a venit 
sfârşitul pământului odată cu fuga fetii? 

— Lasă, boierule, îi spunea Cârstea, să vezi domnia ta ce nuntă o să-ți 
facem, dacă ţii cu tot deadinsul să te nenoroceşti, de o să se ducă vestea în 
şapte hotare. Numai să ai răbdare şi să te îndrepți la trup că aşa cum arăţi 
domnia ta acum, ești bun să te vâre pan Cosma la o mănăstire. Și nu cred eu 
că jupânița aceea cu ochi verzi te-ar lua dacă te-ar vedea prăpădit și 
sălbăticit cum eşti. Pune domnia ta mâna și ia de mănâncă zdravăn ca să 
capeţi puteri, căci știi domnia ta cum e, războiul și muierea nu dorește decât 
putere şi os tânăr, că-i mai uşor de ronțăit și-i mai bezmetic şi mai 
nestăpânit, din care pricină cade pradă cu mai multă uşurinţă. 

Cârstea avea dreptate şi feciorul lui Cosma Movilă, deşi nu-și găsise 
liniştea deplină, devenea, odată cu trecerea timpului, mai încrezător în 
soarta lui. Fata și aşa n-avea nici un zor să se mărite, pentru că nimănui din 
neamul ei nu i-ar fi ars acum de nuntă. Pricină să nu-l dorească nu avea, 
doar s-au despărțit juruind unul altuia credință pe vecie. Și atunci? Avea 
dreptate Cârstea. Numai că pârdalnica de inimă nu prea ascultă și nu se 
supune omului cum vrea el, pentru că îşi are și ea legile ei. Trebuia s-o 
stăpânească şi ca să ajungă acolo, era nevoie să-și adune gândurile de pe 
drumuri, să privească mai cu grijă la toate câte sunt în preajmă, ființe sau 
lucruri, și să nu-și risipeascăzadarnic zilele. Odată cu somnul şi mâncarea a 
început să-i crească iarăşi puterea, şi, odată cu ea, plăcerea pe care o simţea 
când îşi muncea trupul, până credea că n-o să mai fie în stare să se țină pe 
picioare, ca a doua zi să se trezească cu o durere domolită în oase şi carne, 
semn că este viu şi sănătos, că puterea se adaugă din această durere. I se 
desfăceau greu încheieturile şi pe măsură ce sporea truda nu mai simţea 


nimic până când se scufunda iarăși într-un somn adânc şi binefăcător. În 
două săptămâni, din clipa când a simţit gustul mâncării şi binefacerea 
somnului, s-a făcut la trup aproape aşa cum arătase mai înainte de a-l 
năpădi necazurile. Cârstea a socotit că este vremea să se repeadă pentru 
câteva zile măcar, la curţile de la Hudești. Era bine să afle ce mai este în 
lume şi să cunoască voia stăpânului în legătură cu atâtea treburi câte se 
adunau acum spre sfârşitul verii. Ion nu s-a împotrivit, deşi nu i-ar fi plăcut 
să dea ochi cu tatăl său. Îi era ruşine pentru slăbiciunea arătată şi-l zădăra 
faptul că tatăl său nu arătase nici o înţelegere față de suferința feciorului 
său. Jupâneasa Teodosia, în schimb, a suferit alături de el, a căutat să-l aline 
şi Ion simţea că i se face dor de ființa asta care era numai suflet şi dragoste. 
Au ajuns la Hudești când zilele scăzuseră bine, iar în timpul nopţii izvora 
din necunoscut o undă de răcoare care făcea să se înfioare frunzele 
copacilor, prevestind schimbarea timpului şi a firii. 

Când şi-a văzut feciorul, jupâneasa 'Teodosia s-a stăpânit cu greu să nu 
verse lacrimi de bucurie: Ion era frumos ca mai înainte, iar o umbră de 
tristeţe care-i întuneca ușor chipul îl făcea și mai frumos. Pan Cosma n-a 
spus nimic, dar din felul în care se purta se vedea că i-a trecut pornirea 
împotriva păcatelor săvârşite de fiul său. N-au avut însă vreme nici ca să se 
bucure nici ca să se supere de cele ce s-au petrecut în casa lor. Spre sfârșitul 
lunii august trimișii domniei în toate colțurile pământului Moldovei au 
strigat ridicarea la oaste a ţării. Staroştii şi pârcălabii credincioşi lui 
Ștefăniță vodă şi-au trimis oamenii în sate ca să-i cheme pe toți bărbaţii, în 
stare să poarte o armă, la oaste. Domnul şi ţara erau primejduite de hicleni 
care veneau cu putere peste capul tuturor. 

Boierul Cosma Movilă şi-a chemat grabnic slugile din satele aflate în 
Țara de Sus, a poruncit ca oamenii din satele sale să se înfăţișeze unde-și 
aveau locul fieştecare sub steagul starostiilor și pârcălabilor. Boierul ar fi 
dorit să-l aibă alături și pe cel de-al doilea fecior, dar lacrimile jupânesei 
Teodosia l-au înduplecat aşa că a părăsit Hudeștii numai cu Ion și cu 
celelalte slugi, îndreptându-se spre Todireni, acolo unde hotărâse să-i vină, 
în caz de primejdie, şi slugile din Ţara de Jos. Vroia să se înfăţișeze cu cât 
mai multă putere și să stea alături de domn cu toată credinţa așa cum au 
făcut şi înaintașşii săi. Drumul pe Jijia s-a făcut cu mare repeziciune. 
Întâlneau în drum pâlcuri de oameni călări, unii pe cai frumoşi de rasă 
moldovenească, cei de rând pe gloabele pământului în stare să rabde de 
foame şi de frig, să se hrănească cu te miri ce. Acestor dobitoace, când li se 


schimba părul, primăvara, până să biruiască cel nou, neted și lucios, 
smocuri din cel vechi, murdar şi spălăcit, stăruiau peste tot locul încât 
păreau că atunci ieşiseră hărtănite din colţul fiarelor. Cu căciuli înalte pe 
cap, deși încă nu se făcuse frig, dar se apropia toamna şi nimeni nu știa când 
avea să se încheie socoteala cupribegii, cu haine de dimie aruncate pe 
umeri, şi dulamele strânse și legate în spatele șeii, păreau umbre pământii 
care se scurgeau pâlcuri, pâlcuri pe sate, pe starostii, mergând la trap 
mărunt, cu rare opriri, înotând împotriva timpului şi a distanțelor, în tropot 
mărunt, cu stăruință și vrednicie. Boierii cei mari şi cu gânduri strâmbe îi 
priveau pe acești ţărănoi cu ură și pufneau pe nări, la pretenţia acestor 
sărăntoci de a se socoti tot boieri. 

Erau mândri de libertatea lor şi era o cinste pentru ei ca să se bată pentru 
moșia cea mare care era ţara, pentru domnul lor, în faţa căruia se duceau 
fără sfială ca să se plângă împotriva celor mari, atunci când aceștia năzuiau 
să-şi întindă moşia lor şi peste ocinile lor prăpădite. Nişte nevoiaşi și 
nemernici care nu-și cunoşteau interesul. În loc să intre sub aripa 
ocrotitoare a unor mari boieri ca să scape de dăbilari şi alți trimeşi ai 
domniei și să fie datori numai cu dijma față de stăpân, ei se puneau în 
coarne, îşi scoteau sulițele, săbiile, ghioagele și ce mai aveau și porneau 
război împotriva oricui, chiar şi a domnului, dacă nu le păzea drepturile, ca 
să apere, ce? — niște curele de pământ de pe care strângeau atât cât să nu 
moară de foame. Pas de te pune cu asemenea nebuni în stare să-şi pună 
capetele pentru nimica toată. Acuma călăreau cu sârg, cu traista la şold, în 
care se afla pâine și brânză, tain pentru câteva zile, cât să-și ţină sufletul, 
fără să le pese de nimeni. 

Şi dacă ar fi fost numai ei. Dar până şi nemernicii de pe moşiile boiereşti 
sau mănăstirești se ridicaseră. Era dreptul lor şi nimeni nu-i putea împiedica 
să o pornească la chemarea domnului, când se făcea strigare să-i vină ţara-n 
ajutor. În loc să stea ţintuiţi pe pământurile pe care le munceau aşa cum se 
întâmpla în toate ţările pe care le cunoșteau ei, cei umblaţi și avuţi, îşi 
îngăduiau să nu mai asculte de nimeni în asemenea împrejurări, în afară de 
oamenii domniei. Veneau și ei tot călări, care cu ce putea: ghioagă, arc făcut 
de mâna lor, coasa înfiptă în sus în coporâie, o porneau cu căciulile trase 
până-n ochi, gata să se schimbe în fiare dacă cineva s-ar fi legat de ei. Nu 
era bine să-i ia cineva în derâdere pentru că îndrăzneala lor nu cunoştea 
margini şi din nişte „vecini” prăpădiţi te trezeai cu niște bătăuși care nu mai 
cunoșteau nici frica şi nici cinstea ce se cuvenea celor mari. 


Lui jupân Cosma Movilă-i creştea inima când vedea că ţara se ridică cu 
mic cu mare pentru domnul ei. Nu că i-ar fi plăcut domniei sale faptul că 
vecinii și-au părăsit moşiile pe care se hrăneau, dar nici nu prea-l supăra o 
asemenea apucătură, dacă aşa s-a pomenit în țara asta românească. Țară 
mică, ţară care scăpase din toate năcazurile ce se abătuseră asupra ei tocmai 
pentru că tot omul era dator s-o apere, aşa cum grăise și măria sa Ștefăniță 
cu multă înţelepciune la adunarea de la Suceava, de la începutul verii. Mai 
ştia pan Cosma că este aşa şi din cele trăite de domnia sa în anii când s-a 
luptat și l-a slujit cu credință pe măria sa Ştefan vodă cel Bătrân. Câţi n-au 
vrut să ne cotropească ţara? A venit han-tătar şi Mahmet sultanul cu toată 
puterea lor, şi-a încercat norocul și Matiaş craiul. Pe toţi aceştia nu i-a 
apucat pan Cosma, pentru că ori abia se născuse, ori era prea mic ca să pună 
mâna pe o armă. Era însă în toată puterea, când a venit Olbricht, craiul 
leşesc, cu toată puterea, cât era oaste de nu i se cunoștea numărul. Ce s-ar fi 
făcut marele domn dacă s-ar fi bizuit numai pe boieri? Ar fi făcut el faţă 
puhoiului numai cu câteva mii de oameni călări câţi erau ei, boierii 
Moldovei? 

Pesemne, gândea boierul de la Hudești, așa i-a fost dată țării ceştia să 
aibă o alcătuire osebită tocmai pentru a scăpa de toate răutăţile care o 
pândeau de peste tot locul. lar acum, de parcă n-ar fi fost de-ajuns câţi îi 
râvneau pământul, s-a împietrit şi inima celor mari şi se ridică fără nici o 
sfială împotriva domnului și a vechilor orânduieli, aducând și străini cu ei 
pe capul bietei ţări. 

Seara, la popasuri, în jurul focurilor, oamenii se întrebau și încercau să 
ghicească cu ce putere vine duşmanul. Nu era încă prea frig ca să facă 
focul, dar aşa-i obiceiul românului, când a găsit loc de mas peste noapte, 
adună câteva găteje și încropește un foc, chiar şi când nu-i de trebuinţă. 
Focul înseamnă vatră, adică legătura cu pământul pe care te afli și lumina 
lui poate să-i apere pe oameni de multe rele, el curăţă și sfințește locul unde 
a fost făcut şi oamenii ştiau sau simțeau că este așa, din care pricină se şi 
sfiau să spurce un asemenea loc, ferindu-l la nevoie. Mai întâi că alunga 
întunericul, care se află sub puterea Celui Rău, iar întunericul câte n- 
ascunde? Răpușşi de oboseală, oamenii cădeau roată în jurul focului, după ce 
puseseră piedici cailor şi când se crăpa de ziuă își adunau lucrurile, le urcau 
pe cai și porneau iarăși neosteniţi la drum. Pan Cosma întâlnise nenumărate 
pâlcuri de orheieni, soroceni, iar slugile sale, pe care i-a întâlnit la Todireni, 
i-au spus că lăpușnenii şi tighecenii, cu toată Țara de Jos, se îndreaptă spre 


Cetatea Nouă a Romanului unde pusese domnul beleag, adică tabăra unde 
urma să se adune cei ce rămăseseră credincioși domniei. 

De la Todireni, pan Cosma Movilă cu ceata lui a trecut peste culmile 
domoale dintre Jijia şi Miletin, după care a luat-o spre Hârlău şi de aici la 
Târgu Frumos, coborând apoi pe apa Siretului până aproape de Roman, 
unde se afla beleagul. Ștefăniță alesese acest loc pentru că de aici el s-ar fi 
putut repezi în calea dușmanului ori de unde s-ar ivi acesta. Faţă de păsurile 
care duceau dincolo de munte el se afla la mijloc, iar de Lehia, de unde ar fi 
putut năvăli pribegii, la o depărtare care să-i îngăduie răgazul să strângă o 
oaste cât mai numeroasă. 

Primul lucru pe care l-a făcut Cosma Movilă a fost acela de a se înfățișa 
domnului cu ceata lui. Ca mare boier, se cuvenea să facă acest lucru și 
Ștefăniță l-a primit cu mare bucurie. Alături de bătrânul boier sta feciorul 
lui cel mare. Umblaseră unele zvonuri în legătură cu unele fapte ale acestui 
fecior, dar nu mai era timp acum de deslușit vorbele care umblau în toată 
ţara, nu numai despre Ion Movilă dar și despre alţii. El era acum alături de 
tatăl său, purta o platoşă de oţel după moda leșească, frumos lucrată care 
primea şi întorcea lumina soarelui în fulgere scurte. În spatele celor doi 
boieri erau rânduiţi treizeci de slugi, bărbaţi aleşi, unul şi unul, cu cămăși 
grele de zale peste îmbrăcăminte și coifuri de oţel, pe cai puternici și iuți. 
Cetele unor asemenea boieri erau floarea oastei moldovene și multe 
asemenea cete se aflau acum sub puterea vrăjmașilor domnului. Ștefăniță i- 
a mulțumit lui pan Cosma pentru credinţa lui. A doua oară într-un an, faptă 
oare l-a bucurat pe bătrânulboier și l-a făcut pe Ion să se simtă stingher și 
vinovat. Era acum sănătos trupește, dar icoana fetei pârcălabului Condrea 
nu se ștersese din inima lui. L-a ascultat pe tatăl său și a pornit chiar cu 
bucurie la oaste. Nădăjduia că înfruntarea dintre pribegi și domn ar fi putut 
să-i aducă şi mântuirea lui. Nu ştia cum ar fi putut să-i vină această 
mântuire şi nici nu vroia să pună în cumpănă credința faţă de domn și soarta 
dragostei lui. Spera într-o minune, pe care minune n-o vedea nici el prea 
lămurit. Poate că norocul lui cel bun avea să-l slujească de data aceasta şi 
să-i aducă alinarea de care avea atâta nevoie. Acum sta în fața stăpânului 
țării care se bucura de credinţa tătânelui său, deci şi de credinţa lui. A simţit 
cum îl scutură fiorii, pentru că pe faţa nevăzută a sufletului său biruise 
uneori nădejdea împlinirii dorințelor lui în pofida celor vroite şi nădăjduite 
de domn. Și nici acum inima lui nu-i da ghes să făgăduiască, măcar în 
închipuirea sa, credinţă cuiva care era cu puţin mai în vârstă ca el, dar care 


ştia să întruchipeze toată măreţia cuvenită unui domn pe deplin stăpân pe el 
şi stăpân pe alţii, îl zăpăcea credinţa nestrămutată a tatălui său. Puterea și 
bogăţia îl îndrituiau să facă parte din sfatul domnesc și iaca, trecuseră zece 
ani de când nimeni nu s-a gândit la una ca asta. Și, în loc să fie supărat, pan 
Cosma se purta ca şi cum ar fi fost omul căruia i se arătase numai cinstire 
din partea domniei. I se părea că neamului lui i se făcuse o nedreptate. Cu 
toate că avea multe pe inimă, pentru a nu-l privi cu dragoste pe domnul său, 
Ion nu înţelegea de ce stăruia în el un simțământ de supunere și de credință 
faţă de acesta atunci când se afla în preajma domnului. Nu mai înțelegea 
nici el bine ce ar trebui să facă pentru a fi cu sufletul curat faţă de cei cărora 
le era îndatorat cu o asemenea stare. N-a primit cu bucurie poftirea 
domnului făcută tatălui său de a lua parte la sfatul ce avea să se ţină în 
cortul măriei sale sau în Cetatea cea Nouă a Romanului. I s-a părut firesc să 
fie așa. Ceea ce-l turbura pe feciorul de boier era războiul în sine. Era 
pentru prima dată când avea să ia parte la o înfruntare pe viață şi pe moarte 
între oameni. Această înfruntare era înfricoșătoare pentru că oamenii de 
acelaşi neam și aceeași lege urmau să se ucidă cu încrâncenare unii pe alții. 
Era ca şi o luptă între frați. Pentru prima dată în viaţa lui avea să ia parte la 
o bătălie. Va trebui să ucidă ca să nu fie ucis, avea să stea față-n față cu 
moartea. Nu-i era frică, în starea în care se afla, dar nici nu se gândea cu 
nepăsare la ea şi-l tulbura şi mai mult gândul că n-a avut norocul ca această 
primă și cea mai de seamă încercare din viața unui bărbat să se fi petrecut 
cu un dușman de altă limbă şi altă lege. I-ar fi fost uşor să ştie că se bate 
pentru moşia lor, pentru marea moșie care era ţara, că se bate pentru 
libertate, pentru credință, pentru neamul și urmașii neamului său. Pe când 
aşa? Unii boieri l-au hiclenit pe domn, dar sunt numai câţiva? Nu s-a aflat, 
în drum spre Roman, că și alţi boieri, care nu pribegiseră, au trecut de 
partea celor care s-au ridicat împotriva lui Ștefăniță? Greșeşte unul, doi, dar 
să greșească atâția! Nu cumva or avea şi ei o dreptate a lor pe care n-o 
înțelege el? Îi era teamă să-i destăinuiască lui pan Cosma asemenea 
gânduri, pentru că-l vedea prea strâns legat de credinţa lui față de domnie, 
iar cu alţi boieri, pe care-i întâlniseră în drum şi cu care tatăl său stătuse în 
mai multe rânduri la sfat, iar nu intrase în vorbă din sfială dar și dintr-o 
nelămurită teamă faţă de pan Cosma, Îi căşunase atâta necaz tatălui și când 
a înţeles cât ar fi însemnat pentru pan Cosma hiclenirea lui, a crezut că e 
mai bine să fie ascultător şi cuminte pentru o vreme, nu ca să-i intre lui în 
voie, dar ca să n-o supere pe jupâneasa de la Hudești, s-o ştie liniştită și mai 


ales să n-adaoge la grijile ei și alte necazuri pe care le-ar fi adus el pe capul 
neamului său. 

Erau zile pline de lumină, o lumină blândă de toamnă, iar dimineaţa în 
răsăritul soarelui erau asemenea limpezimi că se vedeau strălucind Ceahlăul 
şi mai spre miazăzi, culmile domoale ale Tarcăului. Tabăra se întocmea de 
pe o zi pe alta, pe măsură ce veneau oamenii altor ţinuturi. În timp ce 
iscoadele aduceau vești despre mișcările pribegilor, la beleagul de lângă 
Roman se putea vedea acum că de partea domnului era cea mai mare parte a 
țării. Domnia se bucura de credinţa celor mulţi și Ștefăniță înțelegea și mai 
bine, în asemenea împrejurări, că datoria unui domn drept este aceea de a-i 
apăra pe cei slabi împotriva celor puternici. Tăria domnului și tăria țării nu 
sta numai în boierii cei mari și nici măcar în toţi boierii. Răzăşimea era o 
parte de nădejde din oastea țării şi nici ceilalți oameni de rând nu erau de 
lepădat. Pe toți aceştia nu trebuia să-i uite un domn care dorea să fie 
atotputernic. Erau buni să plătească birul, dar iată-i acum venind să-şi pună 
capetele pentru domnul lor. De data aceasta era vorba nu de soarta țarii, ci 
de scaunul lui Ștefăniță și după câte înțelegeau ei cu mintea lor, era vorba și 
de o soartă ceva mai rea pe care pribegii ar fi dorit să le-o croiască pentru 
vremurile viitoare. 

În primele zile ale lunii septembrie, din şirurile aduse de iscoade se 
vedea limpede că cea mai mare parte a pribegilor venea din Transilvania 
prin pasul Ghimeş-Palanca. Laioșş craiul nu-i putuse opri, pentru că nu avea 
nici o putere în aceste părţi, iar domnii locului nu-i priveau cu ochi răi pe 
pribegi, îngăduindu-le să treacă nestingheriți peste moşiile lor şi să 
tocmească oameni în leafă ori în dobândă atât cât credeau de cuviinţă şi-i 
țineau băierile pungilor. În loc să ajungă la Roman, unii dintre boieri au 
ținut drumul înainte spre soare-apune în întâmpinarea pribegilor. La trei 
septembrie cetele pribegilor răzbeau la Bacău, unde rămâneau o zi ca să 
aştepte întăriri din Țara de Jos. În următoarele două zile au început să urce 
pe îndelete pe valea Siretului spre Roman. Petre Cărăbăţ nu era mulţumit de 
câți oameni veniseră la chemarea lui și trăgea nădejdea că mulți alţii îl vor 
ajunge din urmă. În șase septembrie pe seară, pribegii ajungeau la 
Chelăreşti. Dincolo de apa Moldovei se vedea cetatea ridicată de Ștefan 
Vodă cel Bătrân şi târgul Romanului. Știau că Ștefăniță este cu oastea acolo, 
dar în afara unor pâlcuri de călăreţi care se trăgeau repede îndărăt, nu-și 
dădeau seama câtă oaste este în fața lor. La sfatul ţinut la Trifeşti, unde a 
înnoptat oastea pribegilor, s-a hotărât să rămână pe loc până află ce putere 


le stă împotrivă. Nu trebuia să se grăbească şi să atace ei mai întâi. Ei 
trebuiau să aştepte pe malul drept al Moldovei. Dacă Ștefăniță Vroia să-i 
atace, atunci să treacă el apa, pe malul pe care se aflau ei. De nu, era dată 
poruncă strașnică să nu se clintească nici un pâlc de oaste înainte. 
Conducătorul cu numele era Petru Pribeagul, în fapt cel care avea 
însărcinarea să-i ducă, pe oameni la luptă era Petrea Cărăbăţ. Pâlcurile de 
boieri și demercenari pedeștri și călări, tocmiţi în Polonia şi Transilvania 
erau conduse de pârcălabii Condrea și Costea, Cosma Șarpe trebuia să stea 
în preajma viitorului domn. 'Trotușan logofătul şi Săcuian ceașnicul, deși se 
lipiseră de la început de boierii care se ridicaseră împotriva lui Ștefăniță, 
rămăseseră în Transilvania spre marea mânie și nemulţumire a lui Cosma 
Șarpe şi a lui Petrea Cărăbăţ. 


X. 


În aceeași seară, în tabăra de la Roman, Ștefăniță ţinea sfat cu toți 
boierii. Domnul avea să conducă oastea. Petrică hatmanul avea să fie în fața 
domnului cu cetele boierilor. Pe partea stângă, peste răzăşimea călare era 
numit Grozav, pârcălabul Romanului. Hurul spătar și Barbovschi aveau să 
conducă pe partea dreaptă, unde se aflau boiernaşii și lefegiii. Gloatele 
pedestre aveau să stea în spatele domnului împărţite în mai multe pâlcuri 
aflate sub conducerea postelnicului Liciu, Comisului Hârsu și a pârcălabilor 
Vlad şi Scripcă. Ceilalţi boieri din sfat, cu cetele lor trebuiau să stea în 
preajma domnului. Același lucru i s-a cerut lui Cosma Movilă. Lui Ion nu i- 
a plăcut o asemenea cinste. Ar fi vrut să fie în faţă, lângă boierii aflaţi sub 
conducerea lui Petrică hatmanul. Dar voia era la alţii şi el a trebuit să se 
supună. 

În zorii zilei de şapte septembrie, când primele raze de soare făceau să 
răsară din umbre crestele Ceahlăului, oastea domnească s-a pus în mişcare 
în luncile Moldovei unde nu se făcuse încă lumină deplină. Cete de călăreţi 
trecuseră mai înainte apa şi înaintaseră spre 'rifeşti. Oastea a trecut cu 
tocmeală peste Moldova, după care s-a rânduit așa cum fusese hotărât în 
Sfatul ţinut decuseară. Totul s-a făptuit fără sunet de tobe sau trâmbiţă. Se 
auzeau numai glasurile căpeteniilor poruncind scurt şi era o minune să-i 
vezi pe oamenii rupţi de pe ogoarele lor cum se mișcau și se orânduiau de 
parcă oastea le era meşteşugul de căpetenie. 

Străjile pribegilor cum au simţit că oastea lui Ștefăniță se mișcă au dat 
de veste căpeteniilor lor. Oamenii și-au pregătit cele de trebuinţă pentru 
luptă cu mare grabă și întreaga tabără aștepta poruncile celor mari. Cosma 
Șarpe, Petrea Cărăbăţ, Condrea şi Costea au grăbit spre buza dealului pentru 
a se dumeri în legătură cu puterea oastei lui Ștefăniță. Erau însoţiţi și de 
căpitanii mercenarilor aduși din Polonia și din Transilvania. Nu le-a fost 
greu să-şi dea seama că în faţa lor se afla o oaste numeroasă, mai 
numeroasă decât aceea pe care izbutiseră s-o ridice ei. Deși numărul 
boierilor care se alipiseră pribegilor, de cum trecuseră munţii în Moldova, 
era destul de mare, se vădea în dimineaţa zilei de șapte septembrie că 
rămăseseră încă mulţi din cinul lor alături de Ștefăniță. 

— Gloatele sunt împotriva noastră, a mârâit în barbă Petrea Cărăbăţ. 
Toţi momârlanii şi netrebnicii, toată pleava care-ar trebui să stea cu fruntea 


în ţărână, iată că s-au ridicat la oaste, mândră oaste, bună de păzit turmele și 
de mânat porcii la jir. 

Vorbele fostului vornic de Ţara de Jos n-au fost luate în seamă de 
tovarășii săi care priveau îngândurați felul cum se buluceau şi se orânduia 
pâlc după pâlc călărimea şi pedestrimea lui Ștefăniță. Erau ei netrebnici şi 
nu oșteni adevăraţi, dar erau mulţi. La așa ceva nu se așteptaseră. Ei îşi 
închipuiseră că vor avea de luptat cu puţini lefegii din jurul domnului, cu 
cetele câtorva boieri rămași credincioşi acestuia, poate și cu boiernașii cu 
care marii boieri aveaudin ce în ce mai numeroase pricini, dar în socotelile 
lor nu intraseră oamenii pământului, nu crezuseră că îi va sări toată ţara într- 
ajutor. Era prostime multă sub steagurile domnului, care nu se putea măsura 
ca îndemânare şi nici ca vitejie cu ei, care erau boieri mari și n-avuseseră în 
viaţa lor altă grijă decât aceea de a deprinde din fragedă tinereţe mânuirea 
paloșului, a lancei, a arcului. Mai erau şi răzeșii, unii pedestriţi, alții călări 
și nu era greu să-i deosebeşti de oastea boierească. Îmbrăcămintea lor era de 
culoarea pământului, erau mai bine înarmaţi și nu cunoșteau ce-i frica. Nici 
moartea nu-i speria pe neamul acesta de oameni al dracului de îndărătnic, 
mergeau la luptă ca la nuntă, fără fereală, încredinţat fiind fiecare că de-i va 
fi să moară, se va întâmpla oricum, iar de-i va fi să scape, va scăpa și din 
iad. Cum ţi-o fi scris, spuneau ei, şi nu le mai păsa de nimeni, lepădau orice 
grijă și porneau la luptă cu inima ușoară, ca la orice altă muncă ce se cerea 
să fie făcută temeinic şi la timp. Scoteau strigăte înfricoşate când porneau la 
luptă, iscându-se o hărmălaie că nu se mai înţelegea ce se petrece nici în cer 
nici pe pământ, ştiau să se sprijine unii pe alţii, erau sprinteni și aveau vână 
tare, stau dârji ceasuri în şir, fără şovăire, fără să simtă slăbiciunea braţului 
de-atâta trudă. Erau nişte mişei, nişte sărăntoci. Cea mai mare parte dintre ei 
veneau la oaste cu sumanele de nuntă, care erau acum păstrate pentru 
moarte, pentru că altele și de mai aveau, erau soarbe şi nu se cuvenea să se 
înfăţișeze domnului cu nădragii rupţi în părţile ruşinoase. Trebuiau să arate 
bine la nuntă și la înmormântare, iar războiul era un soi de nuntă cu multe 
înmormântări, înmormântare încă cu fală, pentru că moartea nu-l doborâse 
pe om ca pe un netrebnic din pricina bătrâneţii sau a vreunei slăbiciuni 
trupeşti, ci ca pe un viteaz, în plină putere și în folosul tuturor. Când toată 
oastea lui Ștefăniță s-a orânduit în valea Moldovei, o parte din călărime 
urcând coasta mai în sus de Trifești, căpeteniile pribegilor au hotărât ce 
trebuie făcut într-o asemenea împrejurare. Deși își dădeau seama că în faţa 
lor stă multă oaste a cărei putere nu trebuia luată în derâdere, au fost toţi de 


părere că este potrivit ca să se primească lupta. Fuseseră făcute prea multe 
sforțări ca să adune atâta oaste şi era păcat să nu-și cerce norocul acum. 
Numai că orânduiala făcută decuseară trebuia lăsată de o parte și lupta avea 
să se desfăşoare după un alt tipic. Oastea pribegilor era alcătuită din 
călărime. Era o oaste aleasă și ca oameni și ca arme. Ca să biruie, s-a 
hotărât ca să atace, în rânduri strânse și într-o singură alcătuire. Îi aveau în 
față pe boierii credincioşi lui Ștefăniță, călărime răzășească și lefegii, 
floarea oastei domnului. Dacă această oaste era ruptă de o izbitură 
puternică, atunci bătălia era ca şi câștigată. lureșul trebuia să se 
prelungească și peste pedestrimea din spate, pentru ca izbânda să fie 
deplină. 

S-au format pâlcurile ce trebuiau să meargă unul alături de celălalt și au 
coborât pe îndelete în lunca Moldovei, loc larg și neted numai bun pentru 
desfăşurarea unei oști de călăreți. 

Soarele se înălța pe boltă înecând în lumină întreaga vale a Moldovei. 
Nu era nici cald nici frig, o vreme numai bună pentru o treabă ca aceea 
pentru care se afla atâta mulțime de oameni în lunca Moldovei nici că se 
putea. Pe măsură ce se apropia clipa când va sta față-n față cu un om pe 
care nu-lcunoştea, dar pe care trebuia să-l supună pentru a nu fi răpus, Ion 
simţea cum îl cuprinde o stare de neliniște şi parcă de slăbiciune. Cercându- 
şi armele pentru a le ști la locul lor, a rămas descumpănit. Sabia dreaptă, cu 
două tăișuri, i se părea o jucărie, atât era de ușoară. Îi era teamă că nu va 
putea cu o sculă aşa de bicisnică să poată vătăma pe vrăjmașul necunoscut 
pe care-l vedea ca pe un uriaş gata să se prăvale asupra lui și să-l strivească. 
S-a uitat la tătâne-său şi boierul Cosma Movilă nu arăta nici o îngrijorare. 
Sta în şa neclintit, nu-i păsa cine se află în față nici cu ce putere avea să se 
înfrunte el şi ai lui. Ion s-a uitat în spate și pe feţele slugilor lui pan Cosma 
se citea aceeaşi linişte. I-a întâlnit privirea lui Nicoară, şi acesta a făcut un 
semn din ochi şi cu capul, ceea ce-nsemna că toate au să fie aşa cum 
trebuie. În clipa aceea s-au auzit chiuituri în depărtare, apoi ropotul surd al 
copitelor izbind pământul şi valul de călăreţi care se aflau în faţă s-au 
mișcat, punând repede caii la trap. A urmat izbitura dintre cele două valuri 
de călăreți şi lupta s-a purtat o vreme, fără să încline nici de o parte nici de 
alta. Când pe partea lui Hurul și Barbovschi s-a simţit o oarecare slăbire, 
apoi când şi inima oastei şi pe partea lui Grozav s-au ivit semne că pribegii 
sunt gata să-i cotropească pe oamenii domnului, Ștefăniță a ridicat spada 
domnească tăind văzduhul cu ea și, în clipa aceea, cu domnul în frunte s-au 


prăvălit înainte cetele boiereşti, urmate la pas domol de pedestrime care 
trebuia să sprijine mai întâi cele două aripi aflate în nevoie şi după aceea să 
se repeadă acolo unde era de trebuinţă vrednicia celor mulți. 

Ion s-a folosit mai întâi de lance şi lovitura a fost atât de puternică, încât 
n-a mai putut-o desprinde din trupul celui ce să prăvălea. Era ameţit, toate i 
se învăluiau în faţă, nu izbutea să deslușească decât locul unde trebuia să 
izbească. Scutul sau sabia înlăturau lovituri pe care le ghicea mai degrabă. 
Alături îi simţea pe oamenii lui pan Cosma cum lucrau cu multă sârguinţă și 
îndârjire. Pe măsură ce trecea timpul, clipele nu mai erau nemăsurate, cât un 
veac, lucrurile începeau să se retragă în matca lor, iar mișcările deveneau 
mai limpezi. Ion a început să deslușească ce-i cu el şi ce este în jurul său. O 
mișcare spre dreapta și roibul asculta și lua parte la luptă ajutându-și 
stăpânul, de parcă ar fi fost o ființă cugetătoare, o împunsătură dibace 
urmată de descumpănirea şi apoi de prăbuşirea celui atins. O namilă-n faţă, 
pregătindu-se să-l zdrobească cu o lovitură năpraznică de ghioagă, dar 
săgeata ţintită fără greş de Cârstea l-a făcut să se holbeze mai întâi și apoi să 
se frângă-n două peste oblâncul șeii. După aceea s-a petrecut un lucru pe 
care el nu l-a înţeles: În față, falnic, cu sabia pătată de sânge, neînduplecat 
în priviri i-a apărut Condrea pârcălabul. Pentru o clipă, lon a rămas 
descumpănit, și până să se dumirească ce se-ntâmplă cu el, a simţit cum îl 
săgetează ceva fierbinte. A încercat să-și sprijine bine picioarele în scările 
de la șa, dar o negură ca o aripă uriaşă de pasăre i-a acoperit treptat ochii și 
atât a putut să-şi dea seama că este pierdut şi n-a mai simţit şi n-a mai ştiut 
nimic din cele ce se petreceau în jurul lui. 


XI. 


S-au vălmășit în minte-i chipuri cunoscute și neștiute, apăreau 
împărecheri stranii, se topeau ca să facă loc altora ca, la rândul lor, și ele să 
dispară, alunecând de parcă n-ar fi avut trupuri din carne şi oase care să le 
pună în legătură trainică cu pământul. Această fugă halucinantă a feţelor era 
însoțită de un vuiet nemaipomenit. Strigăte şi ţipete, izvorâte nu se ştie de 
unde, făceau să fie înfricoșătoare această vedenie. 

Chiar şi atunci când pe chipurile ce se prindeau într-o neostenită mișcare 
se vădea o mare veselie, nu era vorba de o bucurie pământească, ochii lor 
aveau o sticlire de gheaţă care făcea ca râsul să se preschimbe-n rânjet. Și 
din această vălmășeală a răsărit chipul bărbos al lui Condrea, pe faţa căruia 
se vedea un zâmbet drăcesc, şi creştea matahala acoperind toată zarea, se 
apropia amenințând cu o ghioagă uriașă, bucurându-se dinainte că nu-i va 
scăpa prada care avea să fie strivită într-o clipă. Ion a încercat să se 
ferească, să fugă, dar picioarele nu i se puteau desprinde de pământ, și l-a 
cuprins o groază fără margini. După care toate au fost supte de o putere 
năpraznică spre una dintre laturile zării şi nori vineți au acoperit iarăși firea. 
S-au așternut şi câteva clipe de mare liniște, clipe care au durat cât un veac, 
pe care le-ar fi dorit fără de sfârșit, când i s-a arătat chipul Măgdălinei. 
Venea şi ea pe trâmbe de lumină care o purtau pe deasupra unor pajiști ce se 
întindeau la nesfârşit, sta cu capul puţin aplecat într-o parte și se citea pe 
chipul ei o tristeţe nemărginită. L-a privit fără ură, fără bucurie sau fără 
milă, ca și cum l-ar fi privit un străin pe care nu-l văzuse niciodată. Era un 
gând al ei pe care el îl înțelegea fără ca ea să rostească o vorbă. A întins 
mâinile spre ea şi a strigat-o cu un glas în care el vroia să fie și dragoste şi 
disperare, dar fata luneca încet fără să ia aminte la nimic. Și atunci, aceeași 
pasăre neagră ce și-a întins aripile peste mintea și lumina ochilor lui, s-a 
repezit cu ghiarele ca niște căngi de oţel ca s-o prindă pe fată și s-o ducă pe 
alte tărâmuri şi Ion a strigat înnebunit că o pierde iarăși fără ca măcar să-i fi 
auzit glasul, a vrut să se repeadă spre fată, dar n-a izbutit să-și urnească 
trupul care era țintuit de pământ și s-au topit iarăși și s-au vălmășit toate 
rămânând stăruitoare ţipetele de mai înainte care izbucniseră, însoţite de 
izbituri de fiare ce sunau ascuţit prefăcându-se în şuierături nefiresc de 
puternice care făceau să-i ţiuie urechile şi tot capul. Şi negura a cuprins 
iarăşi toată fiinţa lui Ion şi flăcăul a simţit nevoia să vâslească în sus, spre 
înălțimi ca să descopere un fir cât de mic de lumină. Hăuri se căscau 


deasupra altor hăuri şi el încerca să se smulgă din întunericul care-l trăgea 
în jos, lipindu-se de el ca o smoală fierbinte, năclăindu-i trupul și sufletul, 
aburi se vălătuceau în sus învăluindu-l și încordarea lui a crescut, dorul și 
năzuința spre lumină au fost și mai puternice. Și atunci s-a împlinit 
minunea: Întunericul și fumul aburilor s-au vârtejit, alungându-se cerc după 
cerc până când s-a făcut o spărtură prin care a răzbit lumina şi albastrul 
cerului. A clipit nedumerit pentru că n-a înțeles ce se întâmplase cu el. 
Lumina și culoarea cerului au fost rupte detrupuri de oameni, adică părți de 
trupuri pe care le putea zări el şi de copite sau crupe de cai care se 
împingeau cu mare strigare şi se sprijineau unii pe alţii. Încet, încet Ion şi-a 
dat seama ce s-a întâmplat cu el. Trăia deci și lupta se purta mai departe. A 
încercat să privească locul unde se afla căzut dar n-a putut să-şi miște în 
voie capul. A zărit spre dreapta, nu departe de umărul lui, cum atârna capul 
unui țăran, asta se vedea după căciulă, frânt parcă din grumaz. I se 
prelinsese o dâră de sânge la colțul gurii și rămăsese cu capul ridicat într-o 
parte, cu ochii deschişi, privind neclintit în tina cu care trupul lui se înfrățise 
iarăşi pentru veșnicie. Ion a încercat să-și miște o mână ca să se sprijine în 
ea, dar o durere ascuţită l-a săgetat iarăși. Aceeași aburi, ca un fum alb s-au 
învălătucit acoperindu-i ochii și fiinţa lui a lunecat iarăși în întunericul care 
l-a sorbit fără să i se mai poată împotrivi. 

Când a pornit la atac măria sa Ștefăniță Vodă, cu cetele de boieri care 
stătuseră în preajma lui şi cu lefegiii pe care-i ţinea domnia, s-a urnit și 
gloata pedestră ca să sprijine strădania celor din faţă. 

Năvala pribegilor a fost oprită, zadarnic s-a vârtejit în mai multe rânduri 
ca să poată frânge puterea din faţa lor, că n-a fost chip: Cetele lor s-au 
tălăzuit fără să poată trece peste digul de care se izbeau, lupta s-a încins 
temeinic pe toată linia de bătaie şi asta însemna pieirea lor, pentru că 
puterea cea mare şi multă se afla de partea domnului. Petrea Cărăbăţ, 
bătrânul Cosma Șarpe şi alte căpetenii ale pribegilor au cercat să-și ducă cu 
multă vitejie cetele la luptă, fără să se cruţe, îmbărbătându-i pe ceilalți cu 
curajul lor. Ci nimica nu au folosit pentru că în inima pribegilor a început 
să-şi facă loc frica şi spaima. Știindu-și moartea de-a pururea înaintea 
ochilor şi că nici loc de odihnă nu se află pentru ei, nu le-a mai stat inima la 
război. Au picat mulţi dintre ei. Condrea pârcălabul, după ce l-a împuns pe 
Ion, a încercat să sprijine o lovitură dintr-o latură pe care se grăbea să i-o 
dea lui Nicoară, care venise în ajutorul stăpânului său, dar n-a mai avut timp 
să-l întâmpine pe Pătru Manciu care l-a izbit cu sete peste coiful de oțel, 


după care l-a împuns de pe cal și i-a pus juvăţul de gât. A fost prins și cel 
de-al doilea pârcălab de la Neamţ. Aceeași soartă au avut și alții, fiind 
cotropiţi pribegii de numărul cel mare al oamenilor domniei. Alţii au fost 
hăcuiţi și nu se putea aștepta nimeni la nici o îndurare. Acum nu mai era 
vorba de o luptă oarecare, avea loc o răfuială între cei de rând şi boierii care 
nu mai cunoşteau nici o îngrădire în pofta lor de a avea pământ și putere. 

După o vreme pribegii și-au dat seama că vor pieri cu toţii, căci nu pot 
izbândi pe un domn căruia i-a sărit ţara într-ajutor. Și atunci, în frunte cu 
Petrea Cărăbăț, cu Cosma Șarpe și cu pretendentul Petru Pribeagul au 
năzuit în jos, spre Bacău, ca să apuce calea munţilor şi să scape în 
Transilvania. 

N-au putut să rupă lupta cu tocmeală, ci s-a rășchirat oastea lor fugând 
care încotro au văzut cu ochii. Cei ce-au izbutit să-i urmeze pe căpeteniile 
lor au scăpat cu bine, fără prea mare sminteală, cei care s-au răsfirat însă în 
cete mici, au fost urmăriţi prin păduri și pe potecile de munte, unii fiind 
prinși, mulţi dintre ei fiind măcelăriți. 

Ștefăniță, mulțumit de izbândă, a trimis numai o mică parte dincălărimea 
sa ca să ia urma pribegilor, pe ceilalţi i-a mai oprit o zi pe loc, după care i-a 
slobozit la căşile lor. În ziua aceea, când au rămas cu toţii în preajma 
domniei a avut loc și o judecată a pribegilor prinși. Domnul a hotărât să li 
se taie capetile ca mari trădători ce erau și atunci au pierit Condrea, Costea 
pârcălab, Sima vistiernicul, Ivanco logofătul şi mulți alţii, că osteniseră 
călăii de atâta muncă. Pe alţii, domnul i-a răsplătit cum se cuvine și mulți 
inși au fost dăruiţi și multora li s-a făcut cinstea de a fi numiţi viteji de către 
domn. 

S-au grijit apoi fiecare de morţii și de răniții lor. Bătrânului Cosma 
Movilă, Ștefăniță i-a mulţumit pentru credința arătată şi l-a chemat pe 
doftorul măriei sale ca să-i dea îngrijire feciorului de boier. Slugile lui 
Cosma au tocmit un soi de împletitură pe doi pari care au fost legaţi de doi 
cai şi pe împletitură au aşternut pocladă și straie după care l-au pus peste ele 
pe Ion. Tânărul a izbutit să mai deschidă ochii odată când au pornit la drum, 
de la Târgul Romanului spre Hudești și a înţeles că viaţa lui este în mare 
primejdie, încurajările celor din jur pomeau din inimă, dar prea erau rostite 
cu un ce, în glas, care l-au făcut să priceapă că norocul lui cel bun de până 
atunci l-a părăsit. Simţea o durere ascuţită lângă umărul drept dar nu-și da 
seama ce s-a întâmplat. Ghicea că nu este bine ce se petrecea cu el. Dacă ar 
fi fost ceva uşor nu şi-ar fi pierdut firea de atâtea ori și nici n-ar fi zăcut în 


neştire. Dar nu apuca să revină printre cei vii şi iarăși se afunda în neştiinţă 
şi întuneric. Boierul cel bătrân știa că fiului său i-ar fi prins mai bine să stea 
nemișcat dar nu avea nici o curte pe aproape și nici nu putea s-o lase pe 
jupâneasa lui să se prăpădească de grijă. Poruncise să meargă la Hudești 
pentru că acolo feciorul avea să fie bine îngrijit. Printre oamenii săi se afla 
şi unul priceput în oblojitul rănilor, Avram din Balasănești, vornic al curților 
boierești de dincolo de Prut. 

Au călătorit greu, pentru că se mișcau cu multă îngrijire ca să nu-i 
dăuneze feciorului lui Cosma Movilă. Avram avea mână ușoară, era în stare 
să pună la loc orice os rupt sau numai sărit din încheietură, dintr-o singură 
mișcare, şi fără prea multă durere. Cel oblojit de el simţea o junghietură 
mare şi când se holba de durere şi încerca să sloboadă un răcnet, simţea 
cum se alină şi se ostoia durerea de parcă era luată cu mâna. Avram era slab 
în descântece. Asta era o treabă a muierilor, nu a bărbaţilor. Cunoștea însă 
puterea multor buruieni şi ştia cum să se folosească de ele pentru a vindeca 
răni diferite. I-a mărturisit stăpânului că rana lui Ion este cu mare primejdie. 
Va putea să scape dacă îl va ajuta tinerețea și puterea lui. 

După o săptămână de drum, boierul Cosma cu slugile pe care le avea în 
Ţara de Sus îşi făcea intrarea în curţile de pe apa Başeului. Jupâneasa 
Teodosia, care stătuse de veghe în ultimele zile când la Hudești începuseră 
să vină veşti despre ciocnirile și lupta cu pribegii, veşti amestecate din care 
nu puteai lămuri mare lucru, cerceta ba bobii, ba visele avute, cu o ţigancă 
bătrână și pricepută, în nădejdea că va desluşi ceva din ceea ce se petrecea 
departe de casa ei. Nici unele, nici altele nu i-au dezvăluit nici o taină și iată 
acum, pe porţile curților domniei sale pătrundea ceata de oamenii care-i 
slujeau pe ei, pe urmașii Hudiceștilor și pe feţele lor nu se citea bucuria 
întoarcerii la vatră. Un semn rău și ochii jupânesei au căutat pricina 
acestuirău, l-a zărit pe pan Cosma, nu l-a zărit însă pe Ion și printre călăreţi 
a văzut targa purtată de cai și a înţeles că nenorocirea s-a abătut asupra casei 
lor. A dat un țipăt ascuţit, s-a clătinat o clipă și slugile i-au sărit în ajutor, 
după care a strigat cu glas mare și a cerut să i se spună dacă feciorul ei 
trăiește sau nu. Pan Cosma a grăbit, s-a aflat repede lângă ea și i-a strigat şi 
el, la rândul său, că Ion trăieşte. 

Jupâneasa Teodosia s-a întors spre femei, a cerut să vină Rafira, ţiganca 
pe care toată lumea o socotea a fi un vraci neîntrecut, a poruncit să i se 
fiarbă apă şi să se pregătească odaia cea de lângă cuhnie pentru Ion. După 
care le-a cerut oamenilor să coboare cât mai repede pe fecior. Acesta 


începuse să aibă și o ușoară fierbinţeală. Avram spunea că asta nu e bine 
deloc. Jupâneasa și-a privit feciorul care zăcea alb și neputincios și iar a 
simţit o mare slăbiciune în trupul său după care, însoţindu-l, mărturisea cu o 
voce abia stăpânită, printre lacrimi, toată dragostea şi durerea pe care le 
trăia dumneaei în acele clipe. Era o jelanie, ca la mort, și asta l-a mâniat pe 
pan Cosma, care și-a văzut de ale sale şi ale slugilor. Viaţa trebuia să intre 
iarăși pe făgaşul ei firesc, după această turburare pe care o stârnise nebunia 
marilor boieri ai ţării. Armele trebuiau curățate și îngrijite ca nişte lucruri de 
preţ ce erau. Cât îl priveşte pe fiu-său, dracu să mai înțeleagă, păgubos ca 
ăsta rar să mai vezi pe cineva. Când să te aştepţi la mari foloase din partea 
lui, căpiază după o muierușcă și bate hotarele ca s-o găsească, iar la război, 
să-i plângi de milă nu alta. Pan Cosma nu-și putea închipui cum un tânăr cu 
îndemânarea lui Ion s-a lăsat răpus, de un războinic bun ce-i drept, dar 
feciorul său nu era singur, slugi vrednice, a căror vitejie a fost dovedită în 
atâtea rânduri, erau alături de el, îl putea deci dovedi el pe Condrea. Nicoară 
spune că a fost ceva acolo, nici el nu ştie bine ce, numai Ion de se va 
înzdrăveni va putea să lămurească, dar la război nu-ţi este îngăduit să ai 
clipe de șovăială sau de nebăgare de seamă. Dacă nu omori tu, te omoară 
dușmanul pe tine. Să nu ţie minte o învăţătură atât de simplă! Pe ce lume și- 
o fi închipuit că trăiește băiatul asta? O mângâiere avea pan Cosma: ceilalți 
feciori, deşi mai mici, se arătau a fi cu picioarele pe pământ, nu cum era 
zăludul ăl mare. Era cu inima cătrănită boier Cosma și pornit rău împotriva 
prostiei altora, de aceea a lăsat-o pe jupâneasa Teodosia să se descurce cum 
o şti şi cum o putea. 

Erau clipe de alinare, când fierbinţeala părea că este în scădere. Faptul 
că sta nemișcat şi că scăpase de hurducătura care-l chinuise zile în şir, îl 
făceau să-şi vină în fire, pentru scurtă vreme. Era ca o desprindere de ceva 
greu, nedeslușit, care-l trăgeau în jos, iar revenirea printre cei vii și sănătoși 
era ca o limpezire, ca o plutire uşoară. Îi vedea chipul Teodosiei cum îl 
priveşte. În ochii ei îndureraţi era şi milă şi dragoste nesfârșită. Se bucura 
că-i poate spune câteva vorbe şi că el o ascultă și o înţelege dar bucuria ei 
izvora dintr-o mare deznădejde. 

Când creştea iarăși fierbinţeala, simțea cum se pierde şi orice încercare 
de a se păstra cu mintea întreagă în lumea Hudeştilor pe care o cunoştea în 
toată alcătuirea ei, fiind în stare să spună în ce vreme a anului se află numai 
după, cântatul unui cocoș şi cârâitul găinilor, sau după zbaterea pomilor, 
sauputerea vântului și a ploii, toată această strădanie a lui era zadarnică. 


Toate se topeau în timp ce fiinţa lui luneca într-o scufundare, care era ca o 
curgere fără oprire. Uneori, această lunecare se prefăcea într-o prăbuşire în 
neguri fără fund. Ceea ce-l îngrozea era faptul că hăul care se deschidea sub 
el era brăzdat de pânze uriașe de metal, subţiri ca nişte pânze de joagăr, fără 
zimţi, cu dunga de sus ascuţită ca o lamă de brici, iar el se prăbușea printre 
aceste lame, înțelegând că orice atingere ar fi însemnat despicarea lui. Era o 
repede prăbuşire, ameţitoare, cu zvâcniri într-o parte și alta pentru a se feri 
de primejdie şi nu pricepea cum de se înfăptuia minunea și scăpa teafăr. 
Creștea însă groaza odată cu această nălucire care nu părea să se mai 
sfârşească odată, iar cei din jurul lui nu înțelegeau de ce uneori geme și 
tresare cu faţa schimonosită. Le puneau pe toate pe seama durerii şi 
îngrijorarea jupânesei 'Teodosia era mare și cu temei. Cocea locul rănii și 
dacă nu se oprea această coacere, copilul ei avea să se prăpădească. 
Înţelegea lucrul ăsta şi îşi chinuia mintea ca să găsească leacul care să-i 
scape feciorul. Rafira, ţiganca, îşi pusese tot meșteșugul ei la încercare. 
Fierturile și oblojelile ei nu dovedeau că schimbă cu ceva starea lui Ion. Și, 
deşi n-ar fi vrut, gândurile ei începeau să se adune și nădejdile ei să se 
reazime într-o singură ființă de care-i era puţin teamă: Cârstina din 
Mlenăuţi. Până într-o zi, când l-a chemat pe Nicoară și i-a cerut să încalece 
şi s-o aducă pe vrăjitoarea din satul aflat peste părău. Rafira s-a împotrivit 
cu îndârjire. Puterea și tainele în stăpânirea cărora se afla nu trebuiau puse 
în cumpănă. Pan Cosma a pufnit, în semn că nu-i face plăcere o asemenea 
dezlegare. Dorinţa jupânesei Teodosia de a-și scăpa odrasla era însă mai 
tare decât voinţa altora şi a treia zi după Sântă Maria Mică, pe chindie, 
Cârstina şi-a făcut intrarea în curţile de la Hudeşti. Era așteptată cu nădejde 
amestecată cu teamă. O vrăjitoare trebuie să arate ca şi Ucigă-l-toaca cu 
care era însoțită. Chiar dacă nu i se văd corniţele de sub testemel și nici 
codița de sub catrință, nasul trebuia să fie musai coroiat și ascuţit, ochii 
sfredelitori, scăldându-se în ape murdare şi urdori, gura pungită și fața 
numai o încrețitură, gârbovită gata să încalece pe un ţap spurcat sau pe un 
măturoi și să străbată văzduhul ca și gândul. Cei care știau că vine și o 
aşteptau, nu le-a venit să-și creadă ochilor când au văzut pătrunzând pe 
poarta cea mică, o nevastă tânără și frumoasă, cum rar se află printre 
oamenii de rând şi necăjiţi, în al căror trup se vădea întipărită truda de zi cu 
zi. Şi iată că din acești robi ai pământului răsărise, ca prin minune, o floare 
aleasă în care toate se îmbinau într-o fericită alcătuire care nu poate trece 


fără să stâmească o mare turburare între bărbaţi și multă nemulțumire între 
femei. 

Femeia nu arăta nici îndrăzneală, dar nici sfială. S-a purtat cu multă 
bună-cuviinţă în faţa jupânesei Teodosia care s-a arătat mirată că o fiinţă 
atât de tânără a avut răgazul să pătrundă în taina atâtor lucruri încât să i se 
ducă faima dincolo de hotarul satului în care văzuse lumina soarelui. A 
întrebat-o dacă a adus cele trebuitoare pentru un bolnav cum era feciorul ei 
şi Cârstina a mărturisit că-l ispitise pe Nicoară despre cele ce se petreceau la 
curtea boierească, așa că a venit cu toate câte credea ea că-i vor fi de folos. 
Învelită în cârpe curate de în, se aflau în straiţa ţesută din lână, cu baeră 
frumosânflorată, rădăcini, frunze şi flori, al căror rost îl știa numai ea. A 
cerut să-l vadă pe bolnav. lon zăcea dus, cuprins iarăşi de o mare 
fierbinţeală. I-a pus mâna pe frunte şi a priceput că nu-i de șagă. Avea o 
mână cu degete lungi, de parcă neam din neamul ei nu pusese mâna pe sapă 
sau pe seceră. Erau mâini arse de soare, dar nu bătucite de muncă. L-a 
mângâiat pe bolnav pe frunte şi pe păr și mai mult șoptit îi curgeau vorbele 
din gură, împerechindu-se în stihuri, într-un descântec pe care cei din jur 
nu-l înțelegeau. Mâna rece și mângâierea ei l-au smuls pe Ion din starea lui, 
a clipit cu greu și a încercat să înţeleagă ce se petrece cu el. Erau femei în 
jurul lui, a zărit-o pe jupâneasa Teodosia căreia a vrut să-i zâmbească, mai 
mult o schimonoseală al cărei tâlc a fost înțeles de mamă. Una dintre ele, 
necunoscută, i-a cerut îngăduința să-i vadă rana. A încuviinţat din ochi, s-a 
lăsat în seama unor mâini care lucrau ușor, aproape fără să le simtă. După 
ce i-a cercetat rana, Cârstina a rugat-o pe jupâneasa Teodosia să-i dea voie 
să treacă la cuhnie și acolo a cerut slugilor să i se dea anumite vase şi să fie 
lăsată singură. 

— Crezi Cârstina că poate scăpa? a întrebat-o jupâneasa 'Teodosia cu 
îndoială în glas. 

— Stăpână, datoria noastră este să încercăm. Nu pot să făgăduiesc 
nimic. Dacă l-aş fi îngrijit de la început n-aş fi avut nici o îndoială. Acum e 
cam târziu. Mi-e frică să nu biruie coptura ce se poate întinde, dar am să 
încerc să-i vin de hac. Făgăduiesc să fac tot ce pot. Sunt însă puteri și mai 
mari decât noi. Se întâmplă să izbândesc uneori acolo unde, alteori, trebuie 
să mă dau bătută. Am cu mine tot ce-mi trebuie: ierburi bune de pus pe 
rană, dar și ierburi pentru fierturi care să-l întărească. Numai un lucru 
doresc, stăpână, dacă este cu putință. Să fiu lăsată în pace, de acum încolo 
să nu se mai amestece nimeni, în nici un chip. 


— Şi dacă-i cu primejdie? s-a temut jupâneasa. 

Cârstina a zâmbit. Știa că oamenii au nevoie de ea, doresc ajutorul ei, 
dar că se şi tem de ea. 

— Eu nu-i voi face nici un rău, stăpână. Numai că taina pe care o păstrez 
eu, trebuie să nu o cunoască nimeni, altfel îşi pierde puterea tot ce făptuiesc. 
M-am legat cu strașnic jurământ să nu spun nimic, până la moarte, când o 
să încredinţez tot ce ştiu unei alte ființe. Dar numai una trebuie să afle, nu 
mai multe. E un legământ pe care trebuie să-l ţiu. 

Să nu vă fie frică. Se spun multe despre noi, dar puţine sunt adevărate. 
Ceea ce este adevărat și vă pot spune, e că fiecare boală își are leacul ei, 
numai că trebuie să știi care este buruiana aia lăsată de Dumnezeu, când 
trebuie culeasă şi cum trebuie luată. Sunt şi părți de la păsări şi de la 
animale bune pentru leac. Iar pentru fiecare boală sunt vorbe care trebuiesc 
rostite numai într-un fel și într-o anumită vreme, când se pregătește băutura 
sau unsoarea. Eu, stăpână, nu sunt vrăjitoare, deşi lumea crede altfel. Nu m- 
am încumetat și nici nu mă încumet să trec dincolo de cele lumești, pentru 
că mă tem pentru sufletul și pentru viaţa mea. 

— Fă-ţi datoria fără grijă și te-oi răsplăti cum se cuvine. Spune părintele 
Naftanailă că numai prin rugăciune și credință se poate tămădui cineva, 
pentrucă orice tămăduială vine de la Dumnezeu. 

— Părintele Naftanailă are dreptate, stăpână, dar vezi domnia ta că toate 
câte sunt sub cer și pe pământ sunt tot de la Dumnezeu lăsate. Și buruiana, 
şi vietatea de care mă folosesc eu, ca şi darul pe care-l am de a vindeca, 
sunt tot de la Dumnezeu. 

Toate astea au fost spuse cât Cârstina își căuta şi împărțea seminţele, 
frunzele, florile pe care le scotea rând pe rând din straiță și când s-a oprit, 
semn că vrea să-și vadă singură de meşteşugul ei, jupâneasa Teodosia a 
ieşit, împăcată oarecum de vorbele femeii, vorbe cuminţi și așezate, rostite 
cu frică de Dumnezeu, ceea ce însemna că nu are nimic cu Necuratul şi 
jupâneasa și-a făcut cruce şi s-a stuchit în sân. 

Aceeași femeie, al cărei chip nu-l cunoștea, l-a silit pe Ion să soarbă o 
bătură amară, când întunericul se lăsa peste curţile de la Hudeşti. Îi era mai 
greu când se lăsa noaptea. A sorbit cu mare scârbă băutura dată cu multă 
îndemânare, după care o ţigancă împreună cu femeia aceea l-au lăsat uşor 
între perine. A urmat apoi desfăcutul rănii. Fesele desprinse împrăştiau un 
miros greu. Aceleași mâini care-l cercetaseră spre seară, aproape pe 
nesimţite, au spălat rana cu o fiertură anume făcută, după care a pus unsoare 


şi peste unsoare frunza lată a unei plante pe care n-o luase în seamă până 
atunci. I-a fost greu şi durerea l-a săgetat în mai multe rânduri. Vorbele 
femeii curgeau mereu, fără nici o noimă pentru el, căci n-avea putere să le 
pătrundă înţelesul şi femeia ştia asta, din care pricină își vedea liniştită de 
treburile ei. La lumina opaiţului, oblojeala a mai fost schimbată o dată în 
timpul nopţii. La ziuă, Ion a fost silit să bea iarăși fiertura amară și iar s-a 
schimbat oblojeala. Rana era curățată de patru ori pe zi şi o dată noaptea, 
băutura aceea amară a trebuit să o soarbă de trei ori pe zi. Bolnavul zăcea 
pierdut mai toată ziua și Cârstina îl vedea cum se zbuciumă în somnul lui 
primejdios, care-i muncea și mai mult trupul și sufletul. Sta mereu în 
preajma lui de parcă s-ar fi bătut și ea cu boala, când îl scutura rău 
fierbinţeala, îi cuprindea fruntea cu palma și rostea vorbe numai de ea 
ştiute. Fura câteva ceasuri de somn, într-o odaie a slugilor, în care mai 
văcuia o bătrână, după care iarăşi venea lângă patul lui Ion. Ştia că boierii 
din Hudeşti au un flăcău, și-l zărise de câteva ori de departe, dar niciodată 
nu-l privise pe Ion de aproape ca acum. Privindu-l și grijindu-l toată 
vremea, în sufletul ei și-a făcut loc o mare părere de rău la gândul că un 
asemenea fecior, puternic și frumos, ar fi putut să închidă ochii pe vecie. 
Când rămânea numai ea cu Ion şi acesta era cuprins iarăși de fierbinţeală, îi 
mângâia fruntea și pletele, sufla peste faţa lui rostind cu mare încordare 
vorbe care să-i aducă alinare. Când Ion își venea în fire și deschidea ochii, 
ea se aşeza cuminte pe un scaun, nu departe de patul bolnavului şi aștepta. 
l-ar fi părut nespus de rău ca un flăcău ca Ion să se prăpădească, dar 
gândurile ei erau curate şi toată fiinţa ei trăia într-o mare încordare, 
străduindu-se cu toată puterea darului ei să-i vină în ajutor feciorului care se 
afla între viaţă şi moarte. A mai adăugat încă o fiertură pe care Ion a trebuit 
s-o înghită cu anevoie și după trei zile de zbucium și de înfruntare, a apărut 
primul semn că boala ar putea sa fie biruită. Ion a rămas treaz mai multă 
vreme. Avea mintea limpede şi pentru prima dată decând fusese rănit pe 
câmpul de luptă, era stăpân pe gândurile sale, în stare să înțeleagă ce s-a 
întâmplat cu el, cât de mare a fost şi era încă primejdia care-i amenința 
viaţa. Cârstina s-a strecurat pe ușă şi a chemat-o pe jupâneasa 'Teodosia ca 
să-şi vadă fiul în stare de veghe. Chipul mamei, pe care se citea durerea dar 
şi fiorul primei nădejdi, vorbele ei în care se simțea cât de mare îi era 
îngrijorarea, l-au mișcat pe Ion. S-a bucurat pentru bucuria și căldura cu 
care-l învăluia singura ființă pe lume care nu-i cerea nimic în schimbul 
simțămintelor ei. Pricepea acum că trebuie să dai ca să ţi se dea, că nu 


există nici o împrejurare în viaţă în care să fii unicul părtaş al unor mari 
bucurii sau dureri, cu excepția acestei ființe care se apleca asupra lui 
stăpânindu-și cu greu şuvoiul de lacrimi ce sta să zbucnească nestăvilit — de 
durere dar și de bucurie — atunci când era vorba de soarta vlăstarului ei. S-a 
întristat pentru nevolnicia omului și mai cu seamă pentru starea lui de 
atunci care-i arătă cât de firavă şi de neputincioasă este ființa omenească. Se 
socotise tare, de nebiruit și iată că acum zăcea ca un netrebnic, puterea lui 
sufletească n-avea nici un preţ, iar slăbiciunea lui trupească-l umilea. N-a 
dat glas gândurilor sale pentru că n-a vrut să-şi supere mama. Jupâneasa 
Teodosia nu l-ar fi înţeles și s-ar fi întristat şi mai mult. Îi căşunase şi aşa 
destule griji, n-avea de ce să le sporească cu nemulțumirea care zăcea în 
sufletul său. Zvonul de glasuri şi mișcarea pe care a simtit-o în casa și 
curțile de la Hudești nu i-au spus nimic. Prăbuşirea aceea nesfârşită în hăul 
plin de capcane care-i bântuia mereu mintea cuprinsă de fierbinţeală, poate 
că ar fi dus până la urmă la o scufundare lină în neființă și o asemenea 
încheiere i se părea că ar fi fost mai potrivită. Mintea şi sufletul lui erau 
turburi nu numai din pricina suferințelor trupești. Acestea se adăogaseră 
altora, mult mai adânci. Într-un moment în care nădăjduise o dezlegare 
pentru chinurile care-i pustiiseră inima din primăvară şi până în toamnă. Şi 
ce s-a ales din toate nădejdile sale? Acest gând i-a răvășit întreaga ființă, l-a 
cuprins iarăşi o mare slăbiciune şi a închis ochii. Cei ai casei l-au părăsit 
pentru a nu-i spori cu prezenţa lor neodihna. S-a așternut iarăși liniştea în 
odaia lui. 

Când a deschis ochii, în lumina potolită care umplea încăperea, a 
desluşit, de data aceasta și mai bine, chipul acela de țărancă ce se amesteca 
mereu în vedeniile lui. Era deci o ființă din carne și oase, care-l veghea pe 
el, o ființă pe care n-o cunoscuse până atunci și al cărei rost nu-l înțelegea. 
A privit-o îndelung, așa cum o făcea fără să-și dea seama și în alte dăţi, cu 
alte lucruri din casă, până ce ele se vălmășeau împletindu-se cu altele pe 
care le năştea mintea lui înfierbântată. De data aceasta, însă, a rămas treaz şi 
femeia tânără, din fața lui, s-a păstrat ea însăşi neclintită, într-o așteptare al 
cărei tâlc îi scăpa. Nu era în stare să înțeleagă dacă-i frumoasă sau nu, 
pentru că mintea lui nici nu putea să cuprindă asemenea gânduri, dar o 
simțea ca pe ceva care-i făcea bine, cum ar fi o apă care-ţi potoleşte cu 
răcoarea ei arșița ce-ţi chinuie trupul. O stare ciudată a sufletului său, 
nelămurită, pe care o primea aşa cum venea, fără să-i caute rostul. 


Într-un târziu a izbutit s-o întrebe, cu un glas în care se vădea slăbiciunea 
lui, cine este, de unde vine şi ce caută ea acolo. 

Iar fiinţa asta, care stăruia în același loc, s-a dovedit că are glas, deci nu 
era nicicum o închipuire, iar glasul ei era plăcut, învăluind vorbele ce 
izvorau fără nici o opreliște cu un sunet care avea în el mari limpezimi, şi 
această înlănțuire era ca o vrajă, ca un leac menit să-i strecoare pe nesimţite 
liniștea de care întreaga lui ființă avea nevoie. 


XII. 


Părinţii Cârstinei se născuseră vecini pe pământurile care ţineau de 
moșia străveche a Hudiceştilor de la Hudeşti și Mlenăuţi. Ultimul sat era 
aşezat spre soare-apune față de Hudeşti și dintre casele lui se înfiripa un 
izvor care se vărsa în Başeu. De pe coastele printre care se scurgea pârâul se 
puteau zări curțile, morile și helăștaele boiereşti de pe Bașeu. Mlenăuţii nu 
era un sat mare, abia douăzeci și cinci de gospodării. Case mărunte şi 
prăpădite, care se înălțau cu greu deasupra pământului, se pierdeau între 
grădinile cu pomi şi salcâmi printre care erau risipite știubee cu albine. 

Coste Streşină moștenise gospodăria părintească ce se afla chiar pe locul 
de unde izvora pârâul iar casa lui, cu cele ce se cuprindeau în ea, nu se 
deosebeau prea mult de celelalte gospodării din sat. Nici viața 
mlenăuţenilor nu se deosebea prea mult una de a altuia, bucuriile și 
nenorocirile fiind asemănătoare pentru ei toţi, pentru că și unele şi altele 
veneau, îndeobşte, de sus. 

Când se arătau semnele că primăvara se va statormnici în Ţara de Sus, pe 
vremuri, venea vornicul curților boiereşti de la Hudeşti, se aduna toată 
obştea satului şi se împărțeau delnițele din moşia boierească, fiecare delniță 
cuprinzând loc destul de sămănat mei şi grâu cât să ajungă celor din casă şi 
să se dea și zeciuiala cuvenită boierului. Pășunea era în folosința obștii și 
deoarece făcea parte tot din trupul moşiei boierești, oamenii erau datori să-i 
dea boierului un miel în săptămâna Paştilor, și tot a zecea parte din brânza și 
din lâna oilor. Pentru vitele mari, fiecăruia i se da, după numărul capetelor 
de vite, câtă fâneaţă era dator să cosească pentru boieri, câte zile să facă la 
pădure, pentru curăţatul ei dar şi pentru a nu lipsi curțile din Hudești de 
lemnele de care aveau nevoie în timpul iernii. 

După ce se făcea această împărțeală, rămânea în grija cerului ca oamenii 
să se bucure sau nu în anul acela. De ploua și da căldură la timp, era belșug 
din toate și viaţa părea că are un rost pe pământ. Când era secetă, cât se 
usca totul pe câmp şi pe coaste, iar de ploua mult şi putrezeau toate sub tină, 
încât omul nu avea cu ce s-o scoată la capăt până la culesul din anul 
următor, era un chin și pentru fiinţele omenești dar și pentru vite. De aceea, 
cerul era privit când cu bucurie, când cu dușmănie, deşi pentru simțământul 
din urmă popa satului le spunea că era mare păcat, ca şi cum ar fi fost o 
ființă vie, apropiată sau străină, binevoitoare ori potrivnică, după 
împrejurări. 


De la o vreme, delniţele se moșteneau de urmași, nu mai era nevoie de 
împărţirea lor primăvara, fiecare ştiind ce are de făcut. Pământ era destul și 
dacă era nevoie, se putea curăța o parte de pădure, sau se putea ara și 
sămăna mai multe prăjini din fâneaţă. Dar numărul oamenilor nu creştea, 
pentru că mulţi copii să prăpădeau înainte de a se înălța pe picioare, iar de 
se întâmpla ca toate să se scurgă în folosul omului, ani de zile în şir, veneau 
molimele care dijmuiau strașnic viața omului, fără alegere, tineri şi bătrâni, 
femei şi bărbațiprăpădindu-se pe capete, încât multe case rămâneau pustii. 
Când moartea era biruită, gospodăriile se întemeiau cu greu, în timp, din 
care pricină Hudiceştii se purtau cu mare grijă pentru supușii lor, pentru că 
buna lor stare depindea de numărul de suflete care se aflau pe moşiile lor. 
Mai erau şi războaiele care-şi cereau și ele partea de viaţă, iar domnia 
măriei sale Ștefan Vodă fusese cu belșug în această privință. Spre sfârşitul 
zilelor marelui domn, s-au pornit iarăşi războaie cu păgânul care se 
înstăpânise peste cetățile din latura de miazăzi a ţării, vornicul Boldur se 
repezise ca un leu cu oaste de călăreţi, izbise noaptea, prădase şi arsese 
răspândind moarte și groază peste tot, dar fără să poată pune mâna pe una 
din cetăţi. Creştinii care făgăduiseră că-și vor uni cu toţii puterile pentru a-l 
izgoni pe dușmanul comun dincolo de strâmtori și după aceea spre 
pustiurile de unde venise, nu s-au ţinut de cuvânt și, furios, domnul s-a 
ridicat împotriva leahului, pentru o pricină mai veche, moştenită de pe 
vremea străbunicului său. Au urmat prădăciuni de o parte şi de alta, cete de 
călăreți au pătruns în regat şi au pustiit în mai multe rânduri spre Camenița 
şi Liov, iar boierii leşi au ridicat și ei oaste de călăreţi care a trecut hotarele 
Moldovei prădând ţinuturile de margine. Hudeştii și Mlenăuţii scăpaseră cu 
bine, o vreme, dar când Cârstina se ridicase numai cu o şchioapă peste 
genunchii maică-si s-a prăvălit din senin nenorocirea peste casa și satul lui. 
O ceată de călăreți tocmiţi de un șleahtic de margine, ca să meargă în 
dobândă, în Moldova, s-a desprins de grosul oștirii şi a năvălit asupra 
curților Hudiceştilor. Nădăjduiau să pună mâna pe o parte din neamul 
boieresc şi pe casa acestora, unde bănuiau că se află mari averi. Printre 
oamenii șleahticului se afla şi un tâlhar care-și avea sălașurile lui pe Nistru, 
la Bacuta şi Studenica și cunoştea o parte din Țara de Sus, unde dăduse mai 
multe lovituri. Era pe jumătate rutean, pe jumătate moldovean așa că 
bântuia Podolia şi când i se lua urma acolo, pentru o vreme hălduia prin 
pădurile de dincoace de hotarul Moldovei. El era călăuza năvălitorilor. 
Coste Streşină se afla cu nevastă-sa, Anita, cu treburi, spre Başeu, unde erau 


nişte helăştae ale Hudiceştilor, nu departe de Suharău, când au fost loviți de 
călăreţii leşi. N-au avut timp să-și dea seama cine sunt aceşti călăreţi și nici 
să fugă. Au încercat să se ferească din calea lor, când au înţeles că nu sunt 
oamenii ţării, au fost însă ajunși și hăcuiţi, din fuga calului. S-au prăbușit, 
despicaţi, în pulberea drumului, au fost călcaţi sub copita cailor, sângele și 
trupurile lor amestecându-se cu țărâna. Satul a fost răvăşit în câteva clipe, 
focul a cuprins casele și clăile cu fân, cei care n-au avui timp să se ascundă 
au fost măcelăriți fără milă și fără deosebire. Cârstina care nu avea decât 
patru ani a privit cu groază cum peste buna ei după mamă s-au prăbuşit 
grinzile care ţineau acoperișul și bătrâna, lovită în moalele capului, a căzut 
şi a ars odată cu casa. Cum de a scăpat copilul, a fost o minune! După ce a 
trecut primejdia şi s-a potolit pojarul, cei ce scăpaseră au găsit-o pe fetiță 
sleită de groază și de plânset. Părinţii ei au fost aduşi după aceea și 
înmormântați în ţintirimul satului. Neamuri care s-o ocrotească n-au mai 
rămas; oamenii au privit-o încurcaţi, căci nu ştiau ce să facă cu acest copil 
într-o vreme în care toți erau năuciţi de nenorocirea ce se abătuse din senin 
peste satul lor. Numai baba Maria, vrăjitoarea satului, scăpase neatinsă din 
acest necaz. Locuinţa ei, mai mult un bordei, pe jumătate în pământ, 
jumătate afară, aşezat la marginea satului dinspre Hudeşti, rămăsese 
întreagă. Împinsă de dorinţa de a şti ce li s-a întâmplat altora, o pornise 
agale pe uliţa satului şi încerca să facă socoteala morţilor şi a celor rămași 
în viaţă, ispitindu-i pe cei care erau în stare să-i spună câte ceva. Așa a 
descoperit-o pe Cârstina, încă îngrozită, cu privirea rătăcită, singură și 
pustiită. 

Cercetându-i pe vecini şi înțelegând că fetița nu mai are pe nimeni pe 
lume, babei Maria i s-a părut ca o firească împlinire a soartei s-o ia cu ea, 
deşi ea însăși îşi ducea cu greu traiul de pe o zi pe alta. Nu mai avea putere 
trupească să poată munci pământul. Mai ajuta din când în când pe unul sau 
pe altul, când era vorba de munci mai ușoare, dar ajutorul ei nu era primit 
cu bucurie și oamenii, de frică, îi dădeau răsplată mult mai mult decât i se 
cuvenea pentru cât făptuise. Decât un blestem de la o asemenea ființă, mai 
bine o vorbă bună, chiar dacă n-ar fi ajutat la nimic. Câșştigul babei era însă 
altul. Veneau la ea mai ales femeile și nu numai din Mlenăuţi, dar și din 
satele vecine, pentru felurite descântece și farmece, unele știute, altele 
rămase o taină între vrăjitoare şi cele care ceruseră lucruri socotite de mulţi 
mai presus decât firea. 


Cârstina nu şi-a dat seama, la început, ce se petrece în casa bătrânei. Era 
mult prea mică pentru a înţelege ceva. S-a obișnuit cu tot ce era în locuinţa 
ei, mai puţin niște lucruri păstrate cu grijă lângă homul casei. Pe corlata 
care mărginea hornul şi mai ales, în partea dinspre peretele potrivnic ușii, 
unde era întuneric, îşi avea baba Maria uneltele și cutiile sale cu fel de fel 
de lucruri pe care nu dorea să le arate nimănui, îi ceruse şi Cârstinei să nu 
umble acolo şi atunci când copila, cățărată pe un scăunaș, încerca să vadă ce 
se află în partea cea mai luminată, baba s-a oţărât la ea, a ameninţat-o cu 
joarda şi i-a strigat să n-o mai prindă că o ucide. Avea baba în privire o 
lucire care o făcea strașnică la vedere şi Cârstina s-a temut. Credea că cea 
care o culesese de pe drum este în stare de o asemenea faptă. 

Crescând, ea şi-a dat seama, în joaca cu ceilalți copii, că este privită cu o 
anume sfială, parcă altfel decât se priveau între ei ceilalți tovarăși de joacă. 
După aceea, a înţeles care este motivul pentru care este privită astfel. O 
fetiță, mai îndrăzneață decât ceilalți, împinsă și de o mare dorință de a şti 
ceea ce era oprit să se ştie, a întrebat-o în mare taină pe Cârstina, dacă este 
adevărat că în casa babei Maria trăiesc jivine blestemate sau aducătoare de 
mari necazuri şi, mai ales, dacă este adevărat că la anumite ceasuri și în 
anumite nopţi, baba stă de vorbă cu Ducă-se-pe-pustie. Cârstina a 
înmărmurit. 

Vorbele spuse în șoaptă, privirile îngrijorate ale femeilor și încordarea 
care se citea pe faţa lor atunci când se aflau în casa lor, acopereau deci o 
mare taină și de aceea fusese alungată, fără nici o îngăduinţă, atunci când 
vroise să se apropie pentru a asculta și ea cele ce se vorbeau în asemenea 
împrejurări. 

Până în clipa aceea, tot ce văzuse în locuința în care-şi petrecea 
copilăria, i se păruse firesc. De atunci încolo, însă, o oarecare teamă s-a 
strecurat în sufletul ei şi şi-a pus în minte ca să afle câte ceva din cele ce 
făptuia baba Maria. 

Baba nu lipsea însă decât rareori din casă, încât cercetarea ungherelor în 
care se ascundeau acele lucruri de care se ajuta în farmecele sale, nu se 
putea face decât cu mari riscuri. Se mai adăuga şi teama: acolo puteau 
sălășlui puteri nevăzute, în stare să te pocească, să rămâi fără grai, sau să-ți 
pierzi minţile, ori să rămâi beteag de o mână sau de un picior şi câte altele. 
Sau, dacă erau într-adevăr şi jivine primejdioase? O buhă îţi poate scoate 
ochii cu ghiara sau cu clonţul, o năpârcă te poate ucide cu o mușcătură și 
atunci cum să te apropii de primejdii atât de mari? 


Era întuneric beznă în toată locuinţa și era timpul greu și plin de 
primejdii din crucea nopţii. Simţea, ştia acest lucru şi de aceea, când pe 
ferăstruică ce da spre tindă, aşezată în dreapta ușii, a zărit un licăr de 
lumină, a început să-l cuprindă o mare spaimă. Lumina aceea era 
nefirească, pentru că niciodată nu fusese o asemenea lumină în acel loc. Şi 
când spaima din el creștea odată cu convingerea că în tindă se afla o putere 
neomenească, a răului, a avut dovada în ușa care a început să se deschidă 
încet, lunecând ușor împinsă de puterea razei de lumină care izvora de 
dincolo. Groaza a pus stăpânire pe el atunci când în cadrul uşii a apărut și 
purtătorul luminii: era El, Necuratul, cu picioare de ţap, cu corpul păros, cu 
cap de om și coarne tot de ţap, alături de care urechi ascuţite, de pisică, 
stăteau țepoase în sus. Era roşcat, ca și lumina din juru-i, pășea rar și 
apropierea lui era ca o ameninţare de moarte. S-a zvârcolit, încercând să se 
smulgă din pat și să fugă, deși ştia că n-o să poată să scape, a gemut, s-a 
ridicat în coate, a simţit cum toată groaza se adună în ochi, şi ochii-i 
creşteau în cap gata să iasă din găvanele lor, și parcă puterea aceea l-a prins 
de mână şi când a dat să urle a văzut, de data asta treaz fiind, că uşa spre 
care se uita cu adevărat, era închisă, iar pe braţul lui se afla mâna Cârstinei, 
iar pe chipul ei care se deslușea în lumina palidă a lumânării se vădea 
îngrijorare. 

— Ce s-a întâmplat, stăpâne, l-a întrebat ea mai mult în șoaptă, ţi-e rău, 
cumva? Nu ţi-a crescut nici fierbinţeala, şi spunea asta în timp ce-i apăsa 
ușor dosul palmei pe frunte, ce rău poate fi? 

Ion i-a povestit visul și ea şi-a dat seama că toate câte fuseseră închipuite 
porniseră de la cele ce i se petrecuseră în copilărie, erau în legătură cu 
povestirile ei. 

— Dar, stăpâne, eu nu ţi-am vorbit niciodată despre așa ceva și nici nu 
cutez a-i spune numele. Nu știu nici acum dacă era adevărat ce se spunea 
despre baba Mana, pentru că ea n-a apucat să-mi dezvăluie toate tainele. 
Mi-am început ucenicia la ea cu buruienile de leac. Ea spunea că nu este 
nimic mai de preț pe pământ decât sănătatea omului. Din pricina păcatelor 
lui, sau pentru că aşa i-a fost dat, omul este însă pradă ușoară multor boli, 
unele firești, altele şi le face el cu mâna lui, așa cum ţi s-a întâmplat și 
domniei tale. Ţin minte o vorbă a ei și anume că nu este boală să nu-și aibă 


leacul. Leacul este în buruieni, dar trebuie să ştii care buruiană se potriveşte 
bolii pe care vrei s-o tămăduieşti, când trebuie adunată şi cum trebuie dată 
bolnavului. Asta m-a învăţat. Despre vrăjitorie şi câte altele era în stare să 
facă ea n-a mai apucat sămi le împărtășească, pentru că s-a prăpădit. A 
apucat-o o slăbiciune trupească şi s-a topit ca o lumânare. Și ea, care i-a 
tămăduit pe atâţia, n-a fost în stare să se tămăduiască. Când o întrebam ce-i 
trebuie, spunea că n-are nevoie de nimic, că ştie bine că n-o mai poate ajuta 
nimeni și că s-a împlinit sorocul să meargă acolo unde-i este orânduit 
fiecăruia dintre noi să se ducă. Mi-a părut rău că nu sunt în stare să-i dau 
nici un ajutor, am plâns-o cum aș fi plâns-o, poate, pe maică-mea, am 
astrucat-o în cimitir şi m-am întors la necazurile mele. Eram o fată mare 
acum, în stare să muncesc și să-mi agonisesc hrana, dar eram singură pe 
lume. Am umblat atunci în toate câte au rămas de la ea, am cercetat toate 
ungherele. Am găsit și unele lucruri care-mi vădeau că bătrâna fusese și 
vrăjitoare. Mi-am mai dat seama că a fost aşa şi de la unele femei care 
veneau la mine şi-mi cereau să fac ceea ce nu știam, pentru că nu 
învăţasem. Dacă ar fi trăit, poate că mi-ar fi arătat pe rând și lucruri care 
pentru mine au rămas o taină. 

Visul domniei tale a fost numai o spaimă născută din închipuire, iar 
spaimele închipuirii noastre trec cu mult, uneori, peste ceea ce noi credem 
că se întâmplă aievea, sau peste ceea ce ştim noi. Mulţi sunt în stare să pună 
mâna-n foc că ei l-au văzut pe cel visat de domnia-ta, dar nu-mi vine să 
cred c-ar fi adevărate spusele lor. De frică, închipuirea noastră o ia razna. 
Eu am colindat după buruienile mele poieni aflate în mare singurătate, 
pentru că așa o cere tipicul lor. A trebuit să merg noaptea singură, neştiută şi 
nevăzută, pentru că altfel sar fi rupt vraja şi ceea ce făptuiam eu n-ar mai fi 
avut nici o putere. Uneori mi-a fost frică şi atunci mi s-a părut că văd tot 
felul de lucruri cumplite. Încremeneam de spaimă, vroiam să ţip, câteodată, 
dar nu mai aveam nici glas; aş fi vrut să fug dar picioarele nu mă mai 
ascultau și din marea mea slăbiciune se năştea iarăși puterea de a privi şi 
atunci vedeam că totul nu fusese decât închipuire, tufele sau ramurile 
mișcate de adierea vântului nu se umeau din loc, zbaterea lor nu era deloc 
primejdioasă și numai închipuirea mea le dăduse un rost pe care nu-l aveau. 
Când m-am obișnuit şi mai mult cu pădurea şi i-am cunoscut mai toate 
tainele, nu mi s-a mai arătat nimic. În întunericul aproape de nepătruns din 
codru, până-n răsăritul lunii, ştiam cine stârneşte frunzele uscate de pe jos, 
ce păsări şi ce jivine se pot mișca. Asta nu înseamnă că nu mi-a mai fost 


teamă, dar ea a scăzut pe măsură ce drumurile mele îmi arătau că nu mi se 
poate întâmpla ceva rău dacă mă strecuram cu grijă. Baba care m-a crescut 
m-a învăţat că sunt multe puteri nevăzute și neştiute omului şi că de ce ţi-e 
scris nu scapi, vorbe care pot să-ți dea curaj, dar şi să te pună pe gânduri. 
Cum pot fi cunoscute asemenea puteri şi cum te poţi feri de ele nu mi-a mai 
arătat. 

Istovit din pricina bolii, Ion o asculta pe femeia tânără care-l străjuia și-l 
grijea până ce-l fura somnul, sau slăbiciunea prea mare îl făcea să zacă şi 
atunci iarăşi se înstrăina de cele ce se aflau în juru-i, căzând pradă somnului 
sau lunecând într-o lume în care legăturile dintre lucruri urmau altă noimă 
decât cea obișnuită. Se trezea atunci când trebuia să soarbă fierturile făcute 
de Cârstina sau când îi schimba oblojelile. Îi simţea mâinile cum se mișcă 
cu deosebită îndemânare, îi auzea iarăși glasul plăcut şi vorbele ei îl 
învăluiau și-lpurtau într-o lume al cărei rost abia acum începea să-l afle. De 
la o vreme, a început să-i placă nu numai sunetul pe care îl avea vocea ei, 
dar şi felul în care era îmbrăcată. Se înfățișa mereu cu straie curate, fapt pe 
care nu-l luase în seamă până acum la alte ființe omenești, aceste straie 
curate aveau un miros de ierburi, de sulfină și de busuioc. Când îl oblojea, 
trebuia să se plece asupra lui şi atunci simţea cum pătrund în odaia lui toate 
câmpurile şi dealurile pe care le bătuse în copilăria și tinereţea lui. Era un iz 
de sănătate care-i trezea simţurile și dorul de a se mișca iarăşi ca o 
sălbătăciune printre ierburile înalte şi prin codrii de pe dealurile care 
mărgineau Bașeul şi Prutul. Dar va mai apuce el asemenea clipe? 

Ciudată-i ființa omenească. Nişte straie simple din în şi din lână, cu 
puţine podoabe care răsăreau din țesătură îi trezea stări de suflet şi cugetări 
asupra cărora mintea lui buimacă de până atunci nu stăruise. Cârstina era o 
femeie ca oricare alta și totuşi atât de deosebită numai pentru simplul fapt 
că ştia să-şi poarte de grijă. Îi plăcea ei să fie curată și straiele să-i vină bine 
pe trup, spre deosebire de alte femei de seama ei, care se lăsau biruite de 
trudă și de sărăcie și uitau că trebuie să arate în așa fel încât să stârnească 
plăcerea celor din jur. Se părea că asemenea gânduri nu trebuie să se învârtă 
decât în căpșorul jupâneselor tinere ca și Cârstina, dar bogate şi care mai 
aveau pe deasupra și răgazul ca să se îngrijească numai de făptura lor. 

O privea câteodată când era în stare să rămână cu gândurile treze. Erau 
clipe de mare liniște, încât se auzea cum zvâcneşte inima. Cârstina sta 
cuminte și nemișcată pe scăueșul ei, părea încremenită acolo şi nu o ființă 
vie. Numai zbaterea genelor lungi peste lumina ochilor era o dovadă că e un 


om viu. Avea sprâncene groase, negre, arcuite frumos şi ochii ei erau mari şi 
negri ca păcura. Era uneori atâta lumină în aceşti ochi, încât culoarea lor nu 
se mai putea desluşi cu ușurință. Tresărea când îşi dădea seama că el este 
treaz şi o priveşte, se mișca repede şi abia simţit, îl întreba dacă are nevoie 
de ceva şi când el îi spunea să stea liniștită, pe faţa ei se citea un fel de 
bucurie pe care el n-o înțelegea. Cârstina își da seama că rana lui merge 
spre vindecare, nu numai din felul cum arăta, dar și din felul cum se purta 
feciorul de boieri. Faptul că momentele de liniște şi trezire se prelungeau 
era un semn bun. Dacă el vroia ca ea să vorbească de una sau de alta, o 
făcea cu plăcere. Biruia meşteşugul ei și această biruinţă îi stârnea bucuria 
al cărei înțeles nu-l desluşea Ion. 

Statul la curtea boierească îi prilejuise aflarea multor fapte din câte se 
petreceau acolo şi lui Ion îi plăcea să asculte felul în care-i povestea 
Cârstina înfruntările dintre jupâneasa Teodosia și jupân Cosma, clevetirile 
slugilor mai însemnate de care-l legau atâtea întâmplări și petreceri, 
ciocnirile dintre cei doi frați mai mici, răbufnirile Rafirei, ţiganca cea 
bătrână care o privea cu mare dușmănie pe Cârstina. Le povestea pe toate 
fără patimă. La fel cum îşi povestise sau povestea întâmplări din viaţa ei. 

Se măritase la 18 ani cu un om venit din lume şi care se oploşise, așa 
cum avea să se vădească, numai pentru puţină vreme la Mlenăuţi. Era un 
muntean înalt și bălan, domol în mișcări şi la vorbă, cu ochii albaştri. De 
cum a văzut-o pe Cârstina a început să se aţină pe urmele ei. Nu i-a fost 
greu fetei săghicească ce-i în sufletul lui Minea ciobanul, cum i se spunea în 
sat omului de pripas, şi l-a îngăduit ispitindu-l să vadă ce se ascunde în 
sufletul și mintea lui. Minea i-a vorbit de munţi, de pajiștile înflorate pe 
care le întâlneşti numai acolo sus, aproape de cer, unde toate-s mai limpezi, 
mai curate, de parcă ar ști că-s mai aproape de Dumnezeu, i-a înfățișat viaţa 
grea a ciobanilor, grea nu numai din pricina sălbăticiunilor care se întâlnesc 
la tot pasul, dar şi pentru că cere multă muncă, multă răbdare şi mai ales 
tărie trupească de a înfrunta vântul, ploaia şi zăpada care acolo sunt mult 
mai iuți și mai aprige şi în același timp schimbătoare. Fusese cioban în 
munţii Călimanilor, în partea de moșie a Arbureştilor. Nu știa nici el de ce a 
plecat de acolo. L-a apucat un dor de ducă, vroia să vadă și să trăiască în 
locuri mai desfăcute și mai domoale în alcătuirea lor. Era putemic și 
îndemânatic, deşi nu-l arăta înfăţişarea lui mătăhăloasă. I-a cerut învoire 
boierului Cosma Movilă să se aşeze în Mlenăuţi și l-a cercetat și pe 
conducătorul obștii dacă-l primesc oamenii cu voie bună. I s-a răspuns că 


dacă l-a primit boierul, îl primesc și oamenii, numai să fie de treabă şi să-şi 
vadă de ale lui. Şi-a ridicat un fel de colibă și s-a pus pe muncă și obştea l-a 
privit cu ochi buni. După ce s-a destăinuit Cârstinei, a întrebat-o dacă-l vrea 
de bărbat, legându-se că o va cinsti cum n-a cinstit alt bărbat vreodată pe 
nevasta lui. S-a lăsat biruită de stăruința și de cuminţenia lui. Și totul a mers 
bine un an de zile, după care Minea ciobanul n-a mai avut stare. Tânjea 
după munte. L-a simţit şi l-a silit să-și lămurească întâi lui ce vrea și să-i 
spună și ei ce-a hotărât. Când Minea a înţeles că trebuie să meargă la munte, 
a încercat s-o înduplece pe nevastă ca să-l însoțească. Cârstina n-a vrut. 
Atunci s-au înţeles ca să ia în grijă o turmă de oi a boierului din Hudeşti, pe 
care-ar fi putut-o duce la iernat în bălțile Prutului, ceea ce i-ar fi îngăduit să 
se vadă şi să stea împreună tot timpul iernilor. Doi ani s-au petrecut după 
cum chibzuiseră ei, în al treilea Minea n-a mai coborî din munte, nici vorbă 
n-a trimis şi nici n-a venit nimeni cu vreo veste de la el. Ce se știa e că a 
lăsat turma în grija altora și el s-a făcut nevăzut. 

Oamenii se bucură și suferă la fel, de-i boier sau de-i țăran, s-a trezit Ion 
cugetând la cele spuse de femeia care-l tămăduia. Erau acum semne limpezi 
că merge spre bine, nu era nevoie să i-o spună altul. În purtarea Cârstinei 
era mai multă siguranţă, se vedea pe fața ei că a reuşit să stăpânească răul. 
Șederea ei la Hudeşti era aproape de sfârşit. Se bucura pentru biruinţa ei, îi 
făcea plăcere gândul că se va întoarce la ale sale, avea însă și o părere de 
rău pentru curţile de la Hudeşti. Lumea se purtase frumos cu ea, i se dăduse 
cinstirea ce se cuvenea celui care aduce alinare. Se bucura pentru boierul 
cel tânăr care în câteva zile nu va mai avea nevoie de ajutorul ei. De acum 
încolo îl putea îngriji oricine, iar tinereţea lui avea să fie vraciul neîntrecut. 

Stăpân acum pe gândurile sale, Ion a încercat să se lămurească pe el 
însuşi în legătură cu simțămintele lui față de fata lui Condrea. Își da seama 
că după cele petrecute era greu să mai ajungă la inima Măgdălinei, chiar 
dacă ar fi găsit-o. Că era să moară de mâna celui pe care și-l dorise socru, 
nu-i păsa, dragostea lui pentru odrasla acestuia era mai mare decât ura 
pentru cel care era gata să-l arunce în groapă. Dealtfel, dacă se gândea bine, 
nici nu aveapricină să-l urască pe Condrea. Războiul nu-i o joacă. La război 
trebuie să ai ochiul ager şi mâna să nu-ți tremure. Asta se-nvaţă pe pielea 
fiecăruia, iar Condrea ştia ce are de făcut. A plătit apoi cu capul, deci unui 
mort nu mai ai ce să-i ceri. Dar pieirea lui Condrea s-a datorat Hudiceştilor 
şi acest lucru se ştia. Vestea morţii trebuie să fi ajuns la nevastă şi la fiică şi 
odată cu ea nu se poate să nu se fi aflat și împrejurările în care a pierit. L-ar 


fi iertat jupâneasa Nastasia, ea care şi mai înainte, când toate erau la locul 
lor, nu-l putea suferi în preajmă-i? l-ar fi dat Măgdălina mâna unui peţitor 
care era ucigașul tatălui ei? 

De căutat avea să o mai caute atunci când se va face sănătos și de va fi 
cu putinţă are să-şi încerce norocul care se dovedise până atunci că nu-i de 
partea lui. Dar cu ce nădejde? Simţea cum se prăbușește ceva înlăuntrul 
fiinţei lui, i se înăsprea privirea şi faţa i se crispa şi atunci ţăranca asta 
tămăduitoare îl privea cu îngrijorare, gata să-i vină în ajutor, ca să-i aline 
durerea, fără să bănuiască însă care este rostui acestei zbateri. Simţea în nări 
iarăşi mirosul de sulfină şi de busuioc, acel iz de proaspăt și de curat şi 
acum, de când se îndrepta văzând cu ochii, nu s-a putut să nu bage de 
seamă, cum sânii rotunzi şi bogaţi ai Cârstinei împungeau iia de în, iar 
bundița, care abia-i mai cuprindea în copci, trebuia să stea desfăcută 
arcuindu-se pe rotundul lor. Când i se schimbau oblojelile, simţea uneori 
cum umărul sau braţul lui striveau asemenea alcătuire delicată și, cum nu 
gândea cu păcate simţea un soi de sfială care te cuprinde de obicei în fața 
unor lucruri neîngăduite. 

lar când a venit ziua în care Cârstina a părăsit curţile de la Hudești, 
tânăra nevastă i-a urat sănătate şi-n ochii ei i s-a părut că vede cum joacă 
lumini de bucurie dar şi de părere de rău și plecarea ei a însemnat pentru 
Ion o însingurare. Se obişnuise s-o vadă acolo, nu departe de patul lui, s-o 
asculte şi, acum, îi lipsea. Cârstina fusese nu numai un bun vraci, dar 
prezenţa ei însemnase liniște, cu bunul ei simț înnăscut crease o bună 
cumpănire atât de dorită şi de necesară: sufletului lui. 

Treptat, la Hudeşti, toate intrau în matca lor obișnuită. Jupâneasa 
Teodosia nu mai încăpea de bucuria pe care i-a adus-o însănătoșirea 
feciorului ei cel mare, pan Cosma a început să-l privească pe Ion cu mai 
multă îngăduință, Văscan și Gavrilă, fraţii lui mai mici se bucurau în 
nădejdea că-i va, lua cu el la vânătoare în toiul iernii, prin pădurile din 
preajma curților, iar slugile legate de el așteptau clipele când își vor 
dezmorţi oasele şi se vor porni petrecerile din toiul iernii. 

Când s-a urcat pentru prima oară în şa, un vânt subțire se iscase dinspre 
răsărit, învolburând fulgi de nea care se porneau din norii grei ce se 
învălmășşeau năzuind să cuprindă tot cerul spre soare-apune. Copitele 
calului muşcau din zăpada mult prea albă pentru ochii lui învăţaţi cu lumina 
potolită din: casă, șfichiul vântului îi ardea obrajii, trebuia să încline capul 
pentru a scutura fulgii aninaţi în gene, picioarele s-au încordat în scară 


pentru a stăpâni cu pulpele mișcările calului, și-i era greu să-şi stăpânească 
o anumită mulțumire care creştea în el. Biruise moartea şi era o mare 
biruinţă şi toate ar fi fost minunate dacă întâmplările cumplite din acel an 
nu ar fi curmat cea mai mare bucurie a vieţii lui. Chipul fecioarei de la 
Neamţ avea să rămână tăinuit îninima lui și în clipe de mare singurătate 
avea să-l reînvie cu ochii minţii, chiar dacă o ceață uşoară începea să-l 
învăluie. Icoană de neînlocuit a unor vremuri de vrajă şi de bucurii 
neîmplinite, icoană a unei tristeţi izvorâtă din părerea de rău pentru tot ce 
nu mai poate fi reînviat și se înmormântează odată cu clipele care 
hotărmnicesc trecerea noastră prin viaţă. 


XIII. 


Iarna care s-a înstăpânit asupra Ţării de Sus a fost foarte aspră în acel an, 
cu zăpezi mari și geruri năprasnice, cu viscole care troieneau omătul peste 
sate, oamenii trebuind să trudească din greu pentru a leşi la lumină și pentru 
a lua legătură unii cu alții. Lemne se aflau îndestul în pădurile care se 
întindeau peste tot locul, dar căratul lor era anevoios, mai ales pentru o 
nevastă singură cum era Cârstina, sau pentru alți nevoiaşi, slăbiți de vârstă 
sau de vreo boală, care cu greu puteau să răzbească prin omătul înalt. Mai 
erau şi haitele de lupi, care nu se sfiau să pătrundă pe ulițele satelor urlând 
înfricoşător, încât ieșitul afară din casă, mai ales în vreme de noapte, era cu 
mare primejdie. 

Pentru Ion, această iarnă s-a scurs anevoios. La vânătoare nu se prea 
putea ieși, iar în curţile de la Hudeşti se simţea ca într-o cușcă. Nu-și aflase 
nici liniştea și bucuria de a trăi, de altă dată. Biruind moartea i se părea că 
acum se născuse pentru a doua oară într-o lume nouă, pe care o privea cu 
alți ochi, parcă dinafară, mirându-se pentru multe laturi pe care le 
descoperea abia acum. Dacă mai înainte toate fuseseră create pentru a se 
bucura de ele din plin, acum între el şi lumea din jur se trăsese un hotar 
despărțitor, nevăzut, dar pe care el îl simţea la fiecare pas. Între el şi lume, 
sau între el cel de azi și cel de dinainte? Abia acum își dădea seama că 
alături de bucurie este multă suferință, că inima omului nu se deschide 
dintr-odată, iar prietenia și dragostea erau lucruri scumpe pe care nu le 
întâlnești pe orice cărare. Lumea nu fusese făcută numai pentru el, ea era un 
dar al tuturor, numai că unii izbuteau să se înfrupte și din partea altora 
cărora nu le mai rămânea decât nevoia, umilinţa, din care pricină se 
ticăloşeau şi se îndușmăneau cu totul. Sluga sau robul îţi surâdea în față, dar 
te-ar fi înjunghiat pe la spate dacă n-ar fi fost frica de pedeapsă. Popa 
propovăduia fericire în lumea de dincolo, dar raiul, oricât de ademenitor ar 
fi fost, n-o făcea nici pe cea mai păcătoasă şi urgisită ființă omenească să se 
despartă de viaţa asta nenorocită de pe pământ de care ţinea cu dinţii şi pe 
care nu voia s-o piardă oricât de atrăgătoare şi de frumoase erau 
făgăduinţele privitoare la lumea de dincolo. 

A mai înţeles că averea înseamnă putere, iar puterea era aceea care-i face 
pe oameni să ţi se plece. Privea la curcanul din curte cum se înfoaie, cum se 
uită ţanţoş într-o parte şi alta, zvâcnind din aripi, războindu-se cu văzduhul 
sau cu închipuirile care-i bântuiau numai mintea lui. Fusese și el uneori 


aidoma acestei paseri bicisnice și gândindu-se la unele fapte ale sale se 
ruşina de propria-i îngâmfare. Se amăgise cu gândul că numai înfățișarea lui 
falnică şi frumoasă — la acest din urmă cuvânt se ruşinase și mai înainte — 
era menită să stârnească mirare amestecată cu bucurie. Dacă ar fi fost un 
om de rând s-ar mai fi uitat fetele și nevestele tinere cu aceeași plăcere la 
el? Și puterea, care-ţi poate aduce multe mulțumiri, cât poate să dureze? O 
veşnicie? lată-l pe bietul Boţea fost vornic al curților din Hudeşti, om bine 
alcătuit, voinic şi puternic, de frica lui tremurând mai multe sate, cum zace 
acum fără putere, fără mărire,așteptându-și un sfârşit care nu mai vine să-l 
mântuie odată. Şi ţiganul cel mai prăpădit se uită cu milă sau cu scârbă la 
pielea și oasele care întârzie să se amestece cu țarina. Pricepea acum că 
multe-s deşertăciune, înțelegea târziu că sfaturile părinţilor, ale celor mai 
vârstnici aveau un miez, dar adevărul și puterea lor nu izbutise s-o cunoască 
decât pe pielea lui. 

Crezuse că și ceilalți oameni sunt plămădiţi din acelaşi aluat ca și el, 
erau doar făpturile lui Dumnezeu, înzestrate la fel, cu ochi şi cu minte ca să 
vadă și să pătrundă taina lumii, nu se puteau deosebi de el, ca să-și dea 
seama că fiecare, în parte, are o altă fire și că sufletul celor mai mulți era 
plin de ascunzișuri, surâsul acoperea pizma, iar bunăvoința — ura cea mai 
adâncă. Răul și ura își aveau uneori o îndreptăţire, dar de cele mai multe ori 
ele nu aveau nici o noimă. 

Într-o vară şi în puţine clipe înţelesese mai multe taine decât în cei 18 
ani cât petrecuse din viață. Aceste descoperiri îl speriau, se simţea 
însingurat și părăsit într-o lume care se dovedea că nu este croită pe măsura 
lui. 

Trebuia deci să-și deschidă mai bine ochii minţii, să asculte mai mult și 
să vorbească mai puţin, să se stăpânească pentru a nu-i nemulţumi pe alții 
față de care firea se dovedise mult mai zgârcită. Una din marile lui plăceri 
fusese aceea de a străluci printre ceilalți de seama lui nu numai prin bogăția 
straielor dar şi prin vorbele de duh, prin răspunsurile aspre, tăioase 
câteodată, cum e buza briciului, umilindu-l pe cel din faţa lui pentru a 
triumfa plin de încântare față de alții. Asta însemna să-ți aduni dușmani din 
pricina unor vorbe-n vânt, numai de dragul de a-i face pe câţiva netoți să-și 
descreţească faţa. Va trebui să se înfrâneze, mai ales față de cei mai slabi 
decât el. Prostul nu te iartă niciodată dacă l-ai făcut prost, adică dacă i-ai 
spus adevărul. Adevărul are și el mai multe feţe, și alegerea uneia sau alteia 
cere o pricepere care nu se-nvaţă nicăieri. Să se înfrâneze, să renunțe la 


parte din propria lui bucurie de a se mișca și de a trăi. Va fi greu, foarte 
greu. Se va arăta în stare să împlinească o asemenea cerință pentru ca 
drumul în viaţă să-i fie mai neted? 

Semne de trecere a iernii erau ieșirea la larg și ameţeala care-l 
cuprindea, ca o stare de uşoară beţie, pe care primăvara i-o strecura ca pe o 
dulce otravă în toată fiinţa. Ieşirea la lumină și la o nouă viață nu se poate 
face fără chin şi fără ca rana din inimă să nu sângereze iarăși. 

Odată cu păsările au început să sosească în singurătatea de la Hudeşti şi 
veşti din lume, o lume în care se-afla și dragostea lui, foarte depărtată, mai 
nedeslușită. Amintirea ei îl cotropea ca o nesfârşită tristeţă, licările de 
nădejdi se stingeau repede, pentru că numai o minune ar fi putut îndrepta 
totul, iar minunea n-avea de unde să vină. 

După înfrângerea de lângă cetatea cea nouă a Romanului, boierii hicleni 
s-au pripăşit în ţările vecine Moldovei, încercând mai ales prin Petrea 
Carabăţ să obţină ajutoare de la principii străini ca să-l răstoarne pe domnul 
lor. Zbatere zadarnică, pentru că nici sultanul, nici tătarii, nici craiul 
Jicmont al Lehiei nu aveau răgaz şi nici nu-şi puteau îngădui să cheltuie 
mari sume de bani ca să strângă oști pentru a porni împotriva Moldovei, 
acum când se făcuse toamnă şi se apropia iarna. A trecut şi iarna și în 
primăvara care a urmat iarășin-au găsit sprijin la nimeni. Craiul Jicmont ar 
fi dorit să întreprindă ceva împotriva unui domn semeţ cum era Ștefăniță, 
dar, odată cu venirea primăverii, umblau zvonuri tot mai stăruitoare că 
Suliman sultan și-ar strânge ostile pentru a porni împotriva Ungariei. 
Sangeacii de la hotare și porniseră harțurile, semn că nici în acel an nu va fi 
linişte pentru creştinătate. Ceea ce-l îngrijora pe craiul Lehiei erau veştile 
pe care i le aduceau iscoadele sale: la Cetatea-Albă și la Chilia păgânul 
trimitea oşti proaspete, însoțite de puști mari în stare să bată ziduri de 
cetate. Tătarii se mișcau şi ei spre soare-apune. Vroiau otomanii să atace 
Moldova sau regatul? Greu de ghicit. Şi care avea să fie purtarea tânărului 
şi prea îndrăzneţului; domn al Ţării Românești din hotarul Lehiei? Ţinând 
seama de cele petrecute în anul trecut, Ștefăniță nu putea fi decât dușmanul 
craiului. El s-ar fi putut întovărăşi cu turcul și cu tătarul ca să pustiască 
Lehia, dacă pronia cerească nu le-ar fi îndreptat paşii acestora asupra 
Moldovei. Iscoadele din aceasta Valahie arătau că domnul face şi el mari 
pregătiri. O parte din oastea cea mică a boierilor și altor stăpâni de pământ 
primise poruncă să se strângă în [ara de Jos. Staroştii şi pârcălabii de la 
hotarul de răsărit al ţării primiseră porunci straşnice să stea neclintit de 


veghe, să trimită mereu iscoade în stepele de dincolo de Nistru pentru a lua 
urma ceambulurilor tătăreşti, ca nu cumva acestea să se reverse fără veste 
peste pământurile ţării. 

S-ar putea să nu fie o înţelegere între domnul român și păgâni, dar craiul 
era de părere că e mai potrivit pentru interesele sale să se răspândească 
zvonuri că lucrurile stăteau astfel. În cazul în care i-ar fi mers toate cu 
noroc, atunci s-ar fi putut gândi la boierii pribegi şi un amestec în Moldova 
ar fi părut în ochii tuturor ca o justificată răzbunare a cerului împotriva 
atâtor păcate săvârşite de un principe care nu se sfiiește să uneltească 
împotriva creştinătăţii. Pentru a preîntâmpina atacul tătarilor, al turcilor şi 
poate şi pe acela al românilor, craiul a poruncit tuturor căpitanilor de 
margine, palatinilor și castelanilor ca să se pregătească grabnic. Au fost 
tocmiți mercenari, s-a strâns oastea șleahtei din Rusia, Podolia și Volhinia, 
încât pe la mijlocul lunii aprilie craiul se putea considera mulțumit. Sub 
flamurile sale se adunaseră 30-40 000 de oameni și conducătorii acestei oști 
îl asigurau că vor fi în stare să respingă orice dușman, oricât de tare s-ar fi 
dovedit. 

Tassa Bassa pașa care primise înalta porunca a Porții ca să conducă 
expediţia oștilor strânse la gurile Dunării, i-a cerut hanului tătar să-și 
îndrepte hoarda spre Podolia. De Carabogdan nu trebuiau să se atingă. Dacă 
Allah va fi de partea oștilor purtătoare de biruinţe, atunci flamura verde a 
Profetului se va înălța deasupra zidurilor Cameniţei, cea mai de seamă 
cetate a craiului Poloniei în faţa oștilor tătaro-otomane. După aceea, lui 
Carabogdan, împrejmuit din toate laturile de oștile prea puternicului 
împărat, nu-i rămânea decât să se închine, aşa cum o va face și beiul 
celeilalte țări românești, în vara acelui an. 

Oastea otomană s-a mișcat pe câmpii de pe stânga Nistrului și nu 
departe de hotarul leșesc, tătarii au venit în tabăra lui Tassa Bassa. Iscoadele 
lor arătau că leşii au strâns o mare oaste şi nu s-au lăsat surprinși ca 
altădată. În asemenea împrejurări nu era potrivit să se împotmolească urdia 
sub zidurileunei cetăţi puternice cum era Camenița. Căpeteniile oștilor 
tătaro-otomane au hotărât să pustiască provinciile de margine ale regatului. 
Au lăsat puștile pe loc sub bună pază și numai călăreţii au pornit-o în iureș 
peste Podolia și Rusia. 

Au fost jefuite și arse sate și târguri, iar oamenii și vitele care au putut fi 
prinse au fost trimise în mare grabă spre răsărit. Oştile craiului Jicmont s-au 
mișcat încet. Căpitanii lor se aşteptau la o campanie îndelungată, în care 


aveau să-i arate iscusința lor de strategi, cu mișcări de trupe bine gândite. 
Această năvală nebunească i-a surprins și deşi s-au grăbit să-i ajungă pe 
păgâni n-au reuşit să înfăptuiască nimic. 

Maria sa Ștefăniță voievod nu s-a lăsat înșelat de mișcările oștilor de 
dincolo de hotar. El a urcat cam în același timp cu ele, spre miazănoapte, 
poruncind tuturor locuitorilor din Ţara de Sus să se strângă pe apa Prutului, 
în dreptul cetăţii Hotinului care primise întăriri și hrană îndestul. Locul de 
strângere a oștilor nu era departe de Hudeşti și boierul Cosma Movilă își 
simţea măcar o parte din sate la adăpost de orice lovitură. 

Toate acestea se petreceau în luna mai a anului 1524. Evenimentele nu-i 
îngăduiau nici de data aceasta răgazul necesar pentru a se îngriji de 
propriile sale treburi. Ion Movilă se afla în tabără împreună cu tatăl său, cu 
slugile lor, atât cele din Țara de Sus, cât şi cele din Ţara de Jos și cu frate- 
său, Văscan, care împlinise 17 ani şi era acum un flăcăiaș mândru, în stare 
să-şi măsoare priceperea şi puterea în luptă. Pregătirea, pentru luptă, viaţa 
de tabără i-au luat timp şi i-au dat un rost. Ion nădăjduia, ca şi mulți alţii, că 
ţara lor va fi ferită, de primejdie. Mânuirea armelor, deprinderea celor mai 
puţin, înzestrați sau obișnuiți cu viața de oștean era petrecerea obișnuită în 
tabără. Cete de călăreţi erau trimise spre hotar să cerceteze și să privegheze. 
Ion ceruse să facă și el parte, cu oamenii săi, dintr-o asemenea ceată şi 
părintele său, mai întâi şi vodă, după aceea, i-au împlinit dorinţa. Străbăteau 
sate şi păduri în bună rânduială și prin mişcări repezi erau când într-un loc, 
când într-altul. Era o viață mai aspră dar care-i priia. Trupul răspundea la 
toate încercările, sănătatea lui era acum întreagă. De la Camenița primiseră 
veste că năvălitorii! s-au prelins pe sub zidurile cetăţii năboind spre 
miazănoapte, în loc ca furtuna să se abată asupra zidurilor Cameniţei, 
înlăuntrul cărora se aflau oșteni încercaţi în lupte și obișnuiţii cu nevoile, ea 
se abătea asupra satelor lipsite de apărare. 

La începutul lunii mai au început să apară fugari de dincolo de 
Horodenca şi Sniatyn. Toată Pocuția era în flăcări şi câți scăpaseră fugeau 
înspăimântați spre munte sau spre Ţara Moldovei. În primele zile ale lui 
iunie, se putea vedea de pe înălțimile de la hotar încotro se mișcau ostile 
tătaro-otomane. Fuioare de fum negru sau luminarea zării în puterea nopții, 
când într-un loc, când în altul, erau semne ale nenorocirilor care se 
abătuseră asupra regatului vecin. 

Și, pe neaşteptate, în ziua de 6 iunie, călăreţi ai stepelor de răsărit și din 
sudul Dunării se apropiau în mare grabă de hotarul Moldovei. În aceeaşi zi, 


Ion și câţiva dintre oamenii săi se înfățișau domnului cu această ştire. A 
doua zi, mânând în faţă robi şi cirezi de vite, năvălitorii pătrundeau 
dincoace de hotar.Ce i-au făcut să ia o asemenea hotărâre, au lămurit-o unii 
fugari. Ostile regale se apropiau în mare grabă de provinciile jefuite și 
călăreții uşor înarmaţi ai lui Tassa Bassa şi-au dat seama că este timpul să 
iasă cu mare grabă la larg. Cei aflați în Pocuția nu aveau cum să scape de 
încercuire decât străbătând o parte din Moldova şi răzbind dincolo de 
Camenița, unde nu-i mai putea ajunge nimeni. 

Domnul a ţinut sfat. Dacă-i lasă pe turci şi pe tătari să treacă 
nestingheriţi, atunci ei îşi vor face un obicei din a călca o ţară neînstare să-şi 
apere hotarele. Și mai este obicei la turci şi la tătari să socotească pământ al 
padișahului oriunde a călcat copita calului călărit de oamenii acestuia. Ai 
lăsa să hălăduiască în pace ar fi cu primejdie pentru anii ce vin. Dacă-i 
lovesc acum s-ar putea mânia Suliman sultan, care, după căderea insulei 
Rodului, a ameninţat că va călca toată creștinătatea. Unii sfetnici au înclinat 
spre cuminţenie şi răbdare, alţii însă şi-au adus aminte că bunul domnului 
de acum, măria sa Ștefan cel Bătrân, nu s-a sfiit într-o împrejurare ca 
aceasta să-l atace pe Malcoci begul. Datoria lor era aceea de a nu-l lăsa pe 
vrăjmaş să creadă că ţara este slabă, fără apărare. Doritor de fapte mari, şi 
pentru a-l umili pe vecinul său care răspândise zvonul că domnul Moldovei 
s-a alăturat dușmanului creștinătății, Ștefăniță a hotărât să se facă pregătiri 
temeinice pentru luptă. Faptul că oastea care călcase hotarul era numeroasă 
şi puternică, l-a făcut pe domn să recomande prudenţă. Lovitura urma să se 
producă pe neașteptate şi dacă se putea, într-un loc bine ales. Petrică hatman 
şi portar al Sucevei va conduce această bătălie care se va desfășura sub 
ochii domnului. Străji bine întocmite aveau sarcina să urmărească toate 
mișcările dușmanului, retrăgându-se în așa fel încât să nu se ajungă la o 
ciocnire cu el. Nu era potrivit să li se stârnească bănuiala că ar fi atacați 
Tassa Bassa și însoțitorii săi. 

Odată ajunsă pe pământul Moldovei oastea de tătari şi de turci s-a oprit, 
alcătuind o tabără nu departe de Șepeniţ. Aici s-au strâns prăzile şi tot aici 
au fost primite cetele care întârziaseră şi fuseseră urmărite de oștile polone 
până-n hotarul românesc. După trei zile de odihnă, Tassa Bassa şi-a pus în 
mișcare oamenii. Oastea turco-tătară înainta pe malul stâng al Prutului, pe 
îndelete și fără prea mare tocmeală. Avea nevoie de trei-patru zile ca să 
răzbească dincolo de Nistru unde s-ar fi aflat în siguranță deplină. Noaptea 
de 10 spre 11 iunie au pus tabără la 'Tărăsăuţi. Vremea era bună. Spre ziuă s- 


au grămădit nori pe cer mânaţi de vântul de la miazănoapte. O ploaie repede 
şi scurtă a căzut când se îngâna ziua cu noaptea. Când ultimii stropi se 
răsfirau, semn că ploaia încetase, au răsărit strigătele şi ţipetele străjilor 
aflate dincolo de Tărăsăuţi, spre răsărit Erau strigăte de luptă. Tabăra era 
atacată de un dușman pe care nimeni nu-l prevăzuse. Tassa Bassa nu 
crezuse că Ștefăniță va îndrăzni să ridice sabia împotriva Semilunii. 
Ghiaurul rău și spurcat era îndemnat de nebunia lui la trădare. Au sunat 
tobele şi surlele pentru luptă. Buimăciţi de somn, spahiii şi achingiii au pus 
în grabă șeile pe cai şi s-au tocmit așa cum cerea orânduiala în timpul 
luptei. Când se lumină bine de ziuă, căpeteniile turcilor și tătarilor au văzut 
cum călăreţii ghiauri se aruncă precum haitelesălbatice asupra primelor 
cete, cum se învălmășesc și cum drept-credincioșii sunt călcați sub copitele 
cailor. În sprijinul lor au pornit-o alte pâlcuri, bine tocmite. Oamenii se 
treziseră bine acum şi își dădeau seama că pentru ei nu mai există decât o 
singură scăpare: să-și croiască drum spre Nistru, altfel aveau să piară cu 
toţii. Încleştarea a ţinut ceasuri în şir. Cădeau şiruri de oșteni, alții le luau 
locul și izbânda nu se înclina nici de o parte, nici de alta. Ștefăniță privea cu 
încordare cum se desfășoară cea mai de seamă bătălie la care lua parte 
pentru prima dată. Ar fi dorit ca oamenii lui să treacă-n iureş peste tabăra 
din faţa lui, iar câţiva sfetnici, dintre cei care apucaseră mai multe războaie, 
îi cereau să aibă răbdare. Războiul cerea multă trudă, mult sânge și multă 
pricepere. Stăpânirea de sine era cea mai de seamă calitate a 
conducătorului. Mintea lui trebuia să rămână mereu limpede, ochiul ager pe 
care să nu-l întunece nimic din câte se petreceau în față-i, să chibzuiască și 
să-și folosească oamenii acolo unde era nevoie și în clipa cea mai potrivită. 
Petrică hatmanul se vedea că este nu numai o slugă credincioasă și un 
bun sfetnic, dar că este şi un bun conducător de oști. Distrusese o parte din 
cetele dușmane lovind fără veste; după aceea când bătălia s-a întemeiat, şi-a 
împins cetele acolo unde era nevoie, a sprijinit la timp orice încercare de 
învăluire pe care au făcut-o tătarii. Spre prânz însă, când lucrurile nu se 
desfășurau așa cum trebuie, acolo unde se afla temeiul luptei, el a pornit în 
sprijin cu un pâlc de călăreţi aleşi. Izbitura a fost cumplită şi cetele dușmane 
s-au prăvălit spre spate. Petrică n-a mai apucat să se bucure de fapta lui. O 
săgeată i-a străpuns grumazul şi hatmanul oastei românești a bătut aerul cu 
mâinile după care a lunecat moale, pe o parte. Una din slugile sale i-a prins 
calul şi s-a tras înapoi cu trupul stăpânului. Atunci s-a arătat că numele 
pârcălabului de Roman este mai mult decât o potriveală oarecare. Grozav 


pârcălabul şi-a împins calul în faţa domnului și i-a cerut să-l lase pe el să 
pornească. Domnul a înclinat capul şi Grozav a răcnit cât s-a auzit peste tot 
câmpul de bătaie, a ridicat sabia spre tăria cerului și cetele de călăreţi din 
Ţara de Jos s-au năpustit ca trăsnetul acolo unde oamenii hatmanului 
munceau din greu. Cădeau capetele dușmanilor ca tărtăcuţele, cetele lui 
Tassa Bassa erau împinse înapoi, peste tot locul, dar turcii și tătarii n-au 
slăbit lupta. Înapoi, în Polonia, nu puteau să se retragă, în față nu răzbiseră. 
O încercare de fugă spre stânga fusese oprită de orheieni, soroceni și 
lăpușneni, oameni obișnuiți cu felul de a se lupta al călăreţilor din stepele 
de dincolo de hotar. Nu le rămânea decât să se bată cu disperare în nădejdea 
că o minune îi va scăpa de la pieire. 

Ion și ai lui s-au prins în luptă din zorii zilei. Când au pornit-o în trap la 
atac, l-a văzut pe Văscan, care mergea în stânga lui, cum îi piere sângele din 
obraz. Îi bătea şi lui inima, dar de data aceasta era îndârjit şi gândul lui era 
nu să scape, ci cum să doboare tot ce întâlneşte în cale. Şi să-l ocrotească pe 
ţâncul ăsta de lângă el. Nicoară, Pătru, Cârstea și celelalte slugi erau alături. 
Bătrânul Cosma Movilă călărea voinicește alături de oamenii săi. După 
aceea, în minte i s-au întipărit numai fragmente: un ochi care se cască 
deasupra morţii, un bărbos ce se răstoarnă, scrâșnetul lamei de oţel când 
alunecă pe os, o lovitură zdravănă primită în umărul stâng, care era gata să- 
Idescumpănească, o împungere piezișă la subsoara turcului care şi-l alesese 
pe Văscan, urlete, chiuituri, izbituri surde, horcăituri, nechezatul cailor 
înnebuniţi de loviturile primite, de înaintarea înceată, dar sigură. Un atac 
dat de un pâlc pe latura celor care-i avea în față şi pământul a fost măturat 
de vrăjmași. Steagul lor s-a retras pentru scurtă vreme, cât să-și tragă omul 
sufletul și pentru ca starostele de Dorohoi să poată chiti care-i locul unde 
trebuie să intre-n hora morţii. Au căzut unele slugi, Cosma bătrânul a fost 
ușor scrijelit pe obraz, sângele i se amestecase cu barba și arăta straşnic în 
mânia cu care izbea în dreapta şi-n stânga. Alături de el mergea Pătru, care 
nu-l scăpa din ochi. A văzut cum îi sticleau ochii lui Văscan. Fiara din el 
începea să fie întărâtată la vederea sângelui. Lovea repede, se ferea cu 
mișcări de sălbăticiune, era ca un râs, sau ca un jder. Privirea încă nu-i era 
limpede, dar omul se învaţă să ucidă treptat, şi cu cât dispare mai repede 
orice tulburare din sufletul și mintea lui, cu atât mai precise, mai sigure sunt 
mișcările şi loviturile. Ce ucigași zac în noi?! 

Pământul s-a zvântat și copitele cailor stârnesc praful ce se ridică, 
învăluindu-i pe luptători. Parcă-s umbrele morţii. Se apropie de nămiezi şi, 


afară de un scurt răgaz, s-a muncit pe ruptele. Simte cum începe să-l doară 
braţele. Semn rău. Oasele și carnea nu i s-au învăţat cu truda îndelungată. 
Un bun războinic trebuie să reziste mai mult. Dacă va scăpa, știe ce are de 
făcut. Duşmanii din față cedează treptat. Sunt măcinaţi din toate părţile, se 
bat cu îndârjire, oboseala zilelor trecute nu-i iartă nici pe ei. Mai bine s-ar 
da prinși, dar ei nu vor să arunce armele şi nici domnul n-ar vrea să 
hălăduiască prea mulţi din câţi au poposit la Tărăsăuţi. Satul rămânea în 
urmă, în cale sticleau printre zăvoaie apele Prutului. La câţiva paşi de locul 
în care oamenii sunt frământaţi cu pământul, viaţa se desfășoară liniștită. 
Păsările îşi văd de treburile lor, gâzele trudesc în ierburile și florile care își 
desfac mirezmele în căldura unui soare care străluceşte indiferent pe un cer 
limpede spălat de apa ploii din faptul zilei. 

Tătarii au început, în cete mici, să se furișeze spre larg. Nimeni nu are 
grija lor. Cei rămași împreună cu oamenii lui Tassa Bassa nu mai pot ţine 
decât până spre chindie. Spătarul Hurul şi Barbovschi, pârcălabul de la 
Hotin, îşi dovedesc, sub privirile domnului, priceperea în ale războiului și 
credinţa faţă de el A căzut cel de-al doilea pârcălab de la Neamţ și alături de 
el alți boieri mari, fără să se mai pună la socoteală oamenii de jos. Țăranii 
din satele "Ţării de Sus au muncit din greu. Gloatele lor au întovărăşit orice 
năvală a călăreţilor şi cu coase, cu sulițe, cu topoare cu coadă lungă, au tăiat 
vinele cailor, au tras din şa cu cârligul toporului pe spahiii și pe achingiii 
sălbatici. Au pierit și dintre ei mulţi, trupurile lor zac amestecate cu ale 
dușmanilor, iar cei rămași în viaţă trudesc mai departe cu sârg, cu îndârjire, 
fără nici o sfială, de parcă s-ar duce la petrecere. 

Îşi simte trupul năclăit de sudoare sub armura scumpă și grea, se mișcă 
din instinct şi braţul îl ascultă deşi încheieturile parcă-i amorţesc de-atâta 
muncă. De n-ar mai dura acest măcel care se desfășoară încet, prea încet, 
clipele par cât o veşnicie, ceasurile nici nu mai pot fi măsurate. Soarele a 
trecutde crucea cerului. La el nu te poţi uita decât într-o răsucire a pâlcului 
care se regrupează, când altul i-a luat locul, pentru a se avânta, scară lângă 
scară, ca un berbec care izbește şi încearcă să pătrundă prin zidul viu de 
oameni și cai. lar dușmanul dă dosul de prea multe ori, dovadă că i-a scăzut 
puterea. Sunt clipele cele mai spornice, pentru că, lovindu-l din spate, îi poţi 
provoca pierderi mari și oamenii noștri simt că soarta le-a surâs lor, se 
nevoiesc pe întrecute pentru a scurta cât mai mult din chinul acestei zile. 
Când simţi că va fi câştigul de partea ta, puterea-ţi creşte ca prin minune, te 
cuprinde o mare bucurie şi creşte hărnicia. Căpitanii de steaguri atacă rând 


pe rând, nelăsând nici o scăpare adversarului, n-a mai rămas de multă 
vreme om care să nu numere mai multe ceasuri de când se bate, dar parcă 
întreaga oaste a fost zguduită de o încordare nouă, izvorâtă din înțelegerea 
că izbânda este aproape. Pâlcurile de călăreți se aruncă unul după altul, cu 
disperare, linia alcătuită de dușmani începe să se destrame. Izbiturile sunt 
însoțite de chiuituri de parcă cei care se aruncă-n luptă abia acum ar fi 
poposit pe câmpul de bătaie. Caii sunt în spume și când cetele străpung 
liniile din față, alte pâlcuri se aruncă izbind în lături. Acum, încăierarea se 
desfăşoară aparent fără noimă, dar este ultima încordare. Dușmanul este 
bulucit, înţărcuit de ziduri vii. Unii o rup la fugă. alții pun armele jos, dar 
scăpare nu mai este pentru niciunul. 

Și când soarele începe să lungească umbrele spre răsărit, izbânda este 
desăvârşită. Grupe de călăreţi îi urmăresc pe fugari iar oastea țării se strânge 
încet, steag după steag, pentru a-și număra morţii dar și pentru a-l saluta pe 
domnul lor în ochii căruia străluceşte bucuria deplină. Se spune că au mai 
căzut alţi doi sfetnici, dar nu se știe bine cine, câteva mii de oameni sunt 
morți sau zac răniți pe câmpul de lângă Tărăsăuţi. Domnul le mulțumește 
tuturor și-i pofteşte pe toți de Sfântul Niculae la Suceava. Rudele își caută 
morții şi răniții, vracii muncesc din greu pentru a îndrepta oase, a închide şi 
obloji rănile. 

Pleanul prins de turci și de tătari în Lehia a rămas în puterea domnului. 
Oamenii, erau câteva mii, au fost aduși în faţa măriei-sale care a cerut 
tălmaci. După ce i-a mulțumi Domnului pentru marea biruință pe care 
oamenii săi au avut-o asupra păgânului, le-a făgăduit tuturor libertate. I-a 
slobozit să meargă înapoi la casele lor, iar celor care ar fi vrut să rămână în 
tara Moldovei le-a făgăduit pământ şi scutiri cum nu cunoscuseră ei sub 
şleahtici. Cu toţii i-au mulțămit și l-au proslăvit pe stăpânul destoinic care 
ştie să-și ocrotească supușii și ţara. Mulţi au vrut să rămână în Moldova și 
au fost daţi în grija dregătorilor, și mai mulți au năzuit să-și revadă căminul 
pustiit, să-și caute familiile, dacă izbutise să mai scape cineva. Au fost 
însoțiți spre hotar de oșteni aleşi anume, după ce primiseră fiecare tain în 
pâine, brânză şi pastramă. 

A doua zi, 12 iunie, după o odihnă binemeritată şi după ce s-a ridicat 
movila unde au fost înmormântați cei mulţi și neștiuţi care-și apăraseră glia 
cu viaţa lor, domnul şi-a slobozit oștile. Barbovschi, pârcălabul Hotinului și 
cu starostele Lăpuşnei au pornit cu răzăşii de dincolo de Prut ca să curețe 


pământul de dușman și să privegheze la hotare până ce oștile sultanului, 
pornite asupra Lehiei, se vor topi în stepa Bugeacului. 

Jupân Cosma Movilă şi-a strâns oamenii pentru sfat scurt. O parte 
aveausă meargă cu Barbovschi, spre satele lor, alţii aveau drum lung până 
în Țara de Jos. Cei din satele din Ţara de Sus n-aveau decât să treacă Prutul 
şi a doua zi erau acasă. Ion și câţiva oameni să se ducă la Novăsăliţa, la 
Cobăliia și mai apoi la Broscăuţi şi la Hreţeni, în ţinutul Dorohoiului, 
pentru a cerceta starea locurilor și a oamenilor, după care să se întoarne la 
Hudeşti. După o furtună ca aceasta, multe se puteau schimba, mai ales că 
satele din Ţara de Sus se aflau, o parte, în locurile unde poposiseră oștile 
noastre, altă parte în locurile care fuseseră călcate în mare grabă de tătarii şi 
turcii fugari. 

Cu Văscan, acum mândru ca un păun că făcuse faţă, cu cinste pentru anii 
lui, unei zile atât de grele cum fusese ziua de 11 iunie, bătrânul Movilă avea 
să meargă de cea parte a Prutului, pe Viliia și apoi mai jos, până în ţinutul 
Sorocii, unde-şi avea sate. Câteva slugi erau repezite la Hudești s-o 
liniştească pe jupâneasa Teodosia, să grijească de curți și să vegheze ca 
muncile câmpului, din satele boierului, să nu sufere nici o întârziere. 

Trecuseră cu toţii printr-o mare primejdie și cei mai mulţi erau teferi, 
ceea ce însemna un mare câștig pentru boier. Câţiva ruteni, dintre cei care 
doriseră să rămână în Moldova, i-a luat Cosma Movilă cu sine, pentru a le 
da pământ într-o pustie de lângă satul său Cusareul, din ţinutul Hotinului. 
Fusese un loc pe care-l arseseră tătarii în vremea lui Ștefan cel Bătrân, 
ducând cu ei tot ce rămăsese în viaţă. Loc bun și bogat, nemuncit de mulţi 
ani, unde s-ar fi putut întemeia nu un sat ci două. 

După încă o noapte petrecută deasupra Tărăsăuţilor, oamenii s-au 
împărţit, aşa cum rânduise Cosma Movilă, și au pornit fiecare spre casele şi 
la treburile sale. Puțin după răsăritul soarelui, Ion și cu slugile sale, căutau 
un vad ca să treacă Prutul. Fuioare de nor alb străluceau în înălțimi în 
lumina soarelui. Peste apa Prutului plutea o pâclă străvezie de aburi. Şi-a 
lăsat oamenii în pace, pentru căutarea locului potrivit trecerii, iar el s-a 
dezbrăcat şi a intrat în unda rece a râului. Trebuia să se curețe de toate câte-i 
apăsau trupul şi sufletul. 


XIV. 


Îi slobozise pe ceilalți oameni, îndemnându-i spre Hudeşti, iar el cu 
Nicoară au pornit-o de la Verbia peste dealuri, prin păduri și fâneţuri, 
mergând agale, în voia calului, fără nici o grabă. O şi vedea pe jupâneasa 
Teodosia cum îi sare în cale și cum îi strălucesc ochii de bucuria revederii 
odraslei ei. Fa era singurul om din lume care-l înduioșa, pentru că prea 
suferise pentru el și cu greu poate fi cuprinsă în cuvinte bucuria pe care a 
trăit-o atunci când au fost semne că feciorul ei se va face bine. Dacă nevasta 
din Mlenăuţi i-ar fi cerut atunci, i-ar fi dăruit Cârstinei tot ce avea în 
sipetele ei mai de preţ, și-ar fi dat zile din zilele ei, nici o cerință pe care să 
o poată împlini nu i s-ar fi părut prea mare, dacă ar fi reușit, cu sacrificiul 
ei, să-şi scape fiul. Devotamentul unei asemenea făpturi îi făcea bine. 
Nedumeririle şi lămuririle lui îl îndepărtau de lume, dar ele întâmpinau și 
un obstacol peste care nu putea trece: dragostea, mila şi bucuria jupânesei 
Teodosia. Dacă ar fi fost numai o asemenea ființă pe pământ, şi tot merita 
să-ți trăieşti viaţa. 

Se lăsase seara şi luna strălucea pe cerul limpede. Ierburile aveau încă 
mirosuri tari, pe care răsuflarea pământului cald le ridica în văzduh, pădurea 
din față părea că se ghemuise pentru somn, tăcută şi nemișcată. Au intrat pe 
o potecă în codru. Cântecul privighetorilor sporeau vraja locului, iar ţipetele 
cucuvelelor arătau că există o lume a vietăţilor care se desfășura numai în 
puterea nopţii. Urcau agale pe potecă spre culmea dealului. Nu simţea 
nevoia somnului și l-a întrebat pe Nicoară dacă este în stare să-l urmeze. 
Simţea cum tot trupul îi este plin de vlagă, iar în sufletul său se așternuse o 
mare liniște pe care n-o mai cunoscuse până atunci. Timpul se torcea pe- 
ndelete, pentru el, clipă de clipă, îngăduindu-i să se bucure de toate câte se 
desfăşurau în jurul său, de parcă atunci fuseseră create atâtea minuni anume 
pentru desfătarea sufletului său. 

Tainele codrului veneau nelămurite spre el, cotropindu-i fiinţa, se simţea 
înlănţuit de această lume nevăzută și necunoscută cu niște fire subţiri care 
porneau de la el și se răsfirau pentru a cuprinde întreaga fire, care-l 
năpădise cu vraja ei. Avea senzaţia stranie că trăieşte în vis și nu aievea, iar 
când au ajuns într-o poiană, deasupra dealului, inundată de lumina lunii, a 
încremenit, îi venea să se frece la ochi ca în faţa unei priveliști din altă 
lume. Aproape de mijlocul poienii, o făptură, care părea a fi femeie, 
îmbrăcată în alb, cu părul despletit, ridica mâinile spre cer, după ce se 


înclina spre pământ, spre ceva pe care nu-l putea vedea de acolo unde se 
afla el. Era o rugă sau un descântec pe care se sfia să-l destrame și de la 
care cu greu își putea întuma privirea. Erau nopți de sânziene, înainte de 
Rusalii, şi și-a adus aminte că asemenea nopți sunt pline de capcane, când 
ielele pun stăpânire peste fire şi pot să aducă și rău şi bine, dar mai cu 
seamă rău. Şi când teama a început să se înfiripe în inima lui, o mogâldeaţă 
neagră s-a desprins din pădure, într-o latură, îndreptându-se cu mişcări 
repezi şi pe furiș către făptura înveşmântată în alb,fără ca aceasta să simtă 
ceva, cuprinsă fiind de puterea descântecului ei. Numai când acea 
mogâldeaţă neagră s-a aruncat asupra ei, a scos un țipăt cumplit de parcă ar 
fi înjunghiat-o. Ion, abia în clipa aceea, și-a dat seama că totul se petrece 
aievea, a înfipt pintenul în coastele calului care a zvâcnit în sus, după care a 
pornit ca o vijelie. Nicoară era în coasta lui. Tropotul cailor și chiuitul lui 
Ion l-a descumpănit pe cel care se repezise asupra femeii. S-a desprins de ea 
şi năucit, a căutat în lături ca să vadă și să înţeleagă ce se întâmplă. Până să 
se dezmeticească bine, s-a simţit împins de pieptul puternic al cailor lui Ion 
şi Nicoară. 

— Pune stăpânire pe el și leagă-l, a poruncit Ion. El a sărit din șa, s-a 
repezit la făptura în alb care izbutise să-și culeagă nişte lucruri aflate pe 
pământ şi vroia să fugă. Câţiva pași, și a fost lângă ea, strigându-i să nu se 
teamă. Atunci femeia i-a făcut faţă și, privindu-se, nu le-a venit să-și creadă 
ochilor. 

— Cârstina? s-a trezit Ion vorbind cu glasul pierit de surpriză şi emoție. 

— Stăpâne, a şoptit femeia, plecându-se şi sărutându-i mâna. 

lon şi-a tras mâna, parcă o pară de foc îl atinsese și cu multă 
nemulțumire i-a spus să nu mai facă așa ceva. Și nici el nu ştie cum s-a 
făcut că s-a trezit cuprinzându-i umerii cu braţul drept şi a lipit-o ușor de el. 

— Ai păţit ceva? 

— O, nu stăpâne, n-am păţit trupeşte nimic, dar nemernicul ăsta mi-a 
făcut un mare rău, mie și unei fiinţe care n-are nici o vină şi care aştepta de 
la mine să-i aduc în noaptea asta alinare. 

Femeia vorbea cu multă obidă-n glas și Ion nu pricepea înțelesul 
spuselor ei. Îi privea părul bogat, negru, cum se revărsa peste umeri până la 
mijloc şi nu s-a stăpânit să nu-l atingă uşor cu mâna, așa cum ai mângâia un 
lucru de preţ, pe care ţi-e teamă să nu-l strici. 

Ion a strigat la Nicoară să purceadă degrabă la Hudeşti, căci îl va ajunge 
el din urmă. 


Femeia s-a întors şi a ridicat privirea spre el. Sub lumina lunii ochii ei 
aveau adâncimi ameţitoare, fața părea și mai frumoasă, iar gura, 
întredeschisă, era ca un trandafir în plină floare. Nu era linişte pe chipul ăsta 
frumos și asta l-a făcut pe feciorul de boier să încline capul şi să-i atingă 
gura cu buzele lui. 

— Nu, stăpâne, a gemut femeia, nu se cuvine şi a vrut să se desprindă de 
el. Dar Ion a apucat-o bezmetic de mijloc, i-a răsturnat cu cealaltă mână 
capul şi ca o fiară hămesită și-a înfipt dinţii în aşa fel încât să nu-și mai 
poată mișca gura fără primejdia de a fi sfâşiată. 

Femeia s-a zbătut o vreme, după care s-a lăsat copleșită de nebunia care 
pusese stăpânire pe feciorul de boier şi gura ei i s-a supus sorbindu-i 
răsuflarea fierbinte și a simţit cum toată carnea ei este mistuită de arșiţa 
dragostei. S-a lăsat mângâiată, mâinile lui cercetându-i toată ființa cu 
înverşunare, au alunecat în iarbă și trupurile lor s-au căutat în neştire. L-a 
primit cu un geamăt abia auzit, mistuindu-se într-o frământare scurtă și 
pătimașă. A ridicat-o și i-a spus să se pregătească de drum. Femeia își 
acoperea trupul cu mișcări încete, ca şi cum mâinile n-ar mai fi ascultat-o 
cum trebuie.Simţea un soi de rușine amestecată cu bucurie. Ar fi vrut să 
vorbească dar nici ea nu ştia ce-ar putea să mai spună. Se petrecuseră toate 
atât de repede, încât nu reușea să se dumirească ce se petrece cu ea. Ion o 
privea zâmbind. Îşi râde de dânsa? L-ar iscodi dar îi este teamă să-l întrebe. 
Flăcăul n-are nici o vină, păcatul şi vina erau doar ale ei. Era cu câţiva ani 
mai mare, deci în stare să judece mai bine, era o femeie măritată, chiar dacă 
ungureanul ei nu mai fusese văzut de atâta amar de vreme. 

Și, apoi, ea era o femeie necăjită, în timp ce bărbatul din faţa ei, căruia 
abia acum îi dau tuleiele, era fiul unuia dintre cei mai mari boieri din ţara 
Moldovei. Era stăpânul ei, dar nu avea dreptul s-o umilească. Dar o umilise 
oare? E bine să te mânii pentru asemenea clipe sau să te bucuri că ţi-a dat 
Dumnezeu norocul să le trăieşti? Şi feciorul zâmbeşte. Asta o scoate 
aproape din sărite. De-ar fi un altul l-ar plesni să-i scapere ochii şi când 
femeia simţea că-și stăpâneşte greu supărarea care dospea şi creștea 
înlăuntrul fiinţei sale, Ion i-a întins mâna liniștit, atât de firesc şi de liniștit, 
încât nu s-a putut stăpâni să nu i-o dea pe a ei. 

— Pleci, stăpâne? a reuşit Cârstina să îngâne. 

— Plec Cârstina, plec cu o femeie frumoasă spre Mlenăuţi. 

— Nu se poate, s-a întors femeia speriată spre el, nu trebuie să te faci de 
râs și nu trebuie să mă nenorocești și pe mine. 


— De ce să mă fac de râs, Cârstino, şi de ce să te nenorocesc? 

— Ne poate vedea cineva. 

— Nu ne va vedea nimeni. 

— Dacă vine bărbatul meu? 

— Tu nu mai ai demult bărbat, Cârstino. Ai spus-o tu, în toamna trecută, 
la Hudeşti. Iar de vine, îl voi primi cum se cuvine, nu-ţi fie teamă. 

— Dar el are un drept, stăpâne, și nu-ţi poţi pune viaţa şi obrazul în joc 
pentru o femeie de nimic. 

— Îmi vei lămuri toate gândurile şi nedumeririle tale mai târziu. Acum, 
Cârstino, eu voi merge să te duc acasă, şi după aceea om vedea noi ce-a mai 
fi. 

— Stăpâne... 

— Nici o vorbă, Cârstino. De-ar curge apele la deal și munţii ar sta cu 
piscurile în jos și vârfurile de brad ar împunge măruntaiele pământului spre 
tărâmul celălalt şi nu m-ar înturna din hotărârea mea. Acum faci cum spun 
eu, iar mie nu-mi pasă acum de nimeni, sunt în stare să duc război c-o lume- 
ntreagă, decât să-mi schimb gândul. Te duc, vom vedea noi după aceea. 

Cârstina a înţeles din felul hotărât în care vorbea feciorul din faţa ei că 
nu se poate face altfel decât cum dorește el. S-a supus cu gândul că pe drum 
vorbele ei înțelepte şi gândul cel bun îi vor schimba hotărârea. 

Ion şi-a adus calul, s-a urcat uşor în şa, a întins mâna și a săltat-o pe 
femeie în spatele lui. I-a cerut să-l cuprindă cu braţele de după mijloc şi să-i 
spună care este drumul cel mai scurt spre Mlenăuţi. Femeia și-a încolăcit 
braţele, şi-a lipit pentru o clipă obrazul de spatele lui lat și puternic, a oftat 
și i-a părut rău de propria ei fiinţă. Îi era teamă. Dacă toate s-ar fi oprit la 
cele petrecute în poiana lui Călian, cum avea să afle Ion mai târziu că se 
cheamăpoiana unde-o găsise pe Cârstina, ar fi fost toate bune și la locul lor. 
Dar aşa? Ce se va întâmpla cu ea dacă nu izbuteşte să-l facă pe Ion să 
priceapă cât de deosebite erau rosturile lor. Era o femeie necăjită, dar nu se 
plângea de soarta ei. Le primise pe toate așa cum au venit ele de la 
Dumnezeu, fără să se bucure prea mult, dar nici să se mânie din cale-afară. 
Dar ce să caute în viaţa ei un fecior de boier mare? Nu i se părea că aşa 
ceva ar aduce ceva bun cu sine. Nenorocitul care o urmărise în noaptea 
aceea era un bărbat cu câțiva ani mai mare decât ea, din Hreţeni, un sat care 
se afla dincolo de Mlenăuţi. Rămăsese fără nevastă care i se prăpădise odată 
cu copilul pe care nu-l putea naște. Și de la o vreme îi cășunase să se 
însoare cu Cârstina. Femeia, la început, a luat spusele lui Colun, așa-l 


chema pe hreţean, în glumă, dar în scurtă vreme și-a dat seama că omului îi 
cășunase și nu era chip să-l faci să-nţeleagă nici că-i măritată, asta ca să nu-l 
supere, nici că nu-i arde de alt bărbat, ceea ce pe șleau înseamnă că nu-i 
place de el. Dar lui Colun orice i s-ar fi spus, el o ţinea una și bună, că nu se 
lasă până nu s-o însura cu ea, chiar de şi-ar pune şi capul. În noaptea asta. 
Dumnezeu ştie de unde o fi aflat că ea pleacă de acasă. Sau a pândit-o şi-o 
mai fi făcut-o și altă dată fără ca ea să ştie. O rugase o fată tocmai de la 
Șendriceni, de dincolo de Dorohoi, să-i facă de dragoste. Îi era drag un 
flăcău şi acesta nu se uita la ea. Plângea ca o proastă, deși era o fată bine 
tocmită şi deloc urâtă. Cârstinei i s-a făcut milă de ea şi a pornit-o acum, în 
ajun de Rusalii, să culeagă pe „împărăteasa” buruienilor, în loc depărtat și 
neumblat, nevăzută şi neauzită de nimeni. A aflat-o pe „împărăteasă” şi-i 
descânta și o cinstea după tipic, dar toată vraja şi puterea ei au fost 
destrămate de acest nemernic de Colun. Îşi pusese în cap s-o siluiască 
acolo, ferit de oameni, într-un loc pustiu unde nu avea cum să-i vină cineva 
într-ajutor, ca după aceea s-o silească să-i devină dacă nu nevastă, cel puţin 
ibovnică? Atâta minte avea acest om ca să nu înţeleagă că dragoste cu sila 
nu se poate? Pentru asta putea să primească o pedeapsă straşnică şi Ion 
făgăduia să fie nemilos cu un asemenea ticălos, dar Cârstina l-a înduplecat 
să nu fie atât de aspru. Boierul, ca stăpân, avea acum drept de viaţă şi de 
moarte asupra lui pentru cele făptuite, sau putea să-l schilodească, dar cel 
mai bun lucru era să-l lase în pace după o bătaie care să-l răcorească 
putintel. Păcat însă de fata din Şendriceni. O să-ncerce să-i dea altceva ca 
să-l lege pe flăcău de ea, sau să aştepte încă un an, dar se pare că-i ard 
călcâiele de nerăbdare ca să se vadă măritată. 

După o vreme, calul n-a mai avut sprinteneala de la început, începea să 
simtă greutatea celor doi şi călcătura lui nu mai era așa de uşoară. Ion îl 
îndemna deşi îi era milă de el, dar isprava lui nu suferea întârziere şi până-n 
ziuă trebuiau să fie în Mlenăuţi. Când cântau cucoșşii de ziuă, trecuseră 
Başeul, au urcat dealul cu mare grabă şi s-au strecurat spre casa Cârstinei. 
Se-ngâna noaptea cu ziua. I-a plăcut feciorului de boier că locuinţa femeii 
era într-o margine, ferită de priviri. A priponit calul, i-au dat niște grăunţe 
agonisite-n grabă de Cârstina după care Ion a coborât în încăperea cea bună, 
aşteptând-o pe femeie să aducă în mare grabă apă de la izvorul de alături. 
Ion era trudit de drumurile lungi, era și prăfuit şi apa rece parcă-l trezea din 
morţi. Lucruripuţine în casă, dar toate curate și puse acolo unde le şedea 
mai bine. Mirosea a sulfină şi a busuioc şi adulmecând mirezmele, 


gândurile lui se îndreptau spre toamna în care zăcuse între viaţă şi moarte 
vegheat de această nevastă frumoasă, a cărei frumuseţe n-o prea băgase-n 
seamă, aşa cum nimic nu se putea lega de sufletul lui în acele clipe. În 
încăperea de alături unde era și vatra pentru pregătit mâncarea în timp de 
vară, se auzea o vie mişcare. Cârstina, îmbujorată de apa rece, a apărut cu 
un talger de lemn pe care era brânză și pâine. Ion a înfulecat în grabă, 
femeia abia s-a atins de o fărâmiţă, n-avea poftă de nimic, pentru că nu avea 
linişte. Nu izbutise să-l convingă pe acest fecior să-şi urmeze drumul său şi 
să-i dea pace. Vroia să-şi petreacă viaţa fără mari zguduiri. Făcuse o singură 
greșeală atunci când se însoțise cu Minea. S-a crezut mai tare ca muntele și 
tot ce făcuse parte din viaţa lui de până atunci. Ungureanul nu era însă un 
om ca oricare altul, el îşi avea ale lui, la care ţinea și pe care nu le-ar fi 
lepădat pentru nimic în lume. I-a părut rău c-a părăsit-o? Oricărei muieri 
trebuie să-i pară rău atunci când o lasă bărbatul, dar pe ea n-o părăsise 
pentru alta, ci pentru nebunia care mocnea în el şi care avea să-l biruie până 
la urmă. L-a așteptat, a nădăjduit că o să mai vină? Cine poate să spună ce-a 
fost în sufletul ei? Acum îl priveşte pe acest lup cum își înfige colții albi și 
puternici în pită, îi place încordarea obrazului când mestecă, este frumos în 
orice împrejurare și despre acest lucru se dumirise încă de la Hudești, căci 
avea ochi să vadă și să cântărească urâtul și frumosul. Dar cum să râvneşti 
la o asemenea comoară? S-a trântit pe pat cu faţa în sus și a tras-o spre el. I- 
a luat capul în mâini și a privit-o îndelung în lumina ochilor. Nările-i 
fremătau şi-i tresăreau buzele, i-a zâmbit, dar în privirea lui era atâta 
duioşie amestecată cu o dorință pe care nu era greu s-o citească. I-a înclinat 
capul pe piept şi i-a cerut să stea cuminte. N-au trecut nici câteva clipe şi 
simțind cum îi tresare mâna, şi-a dat seama că a aţipit. A stat nemișcată 
ascultându-i răsuflarea şi cum i se zbate inima. Toate se petreceau aievea şi 
nu-i venea totuși să creadă. Și-a ridicat capul încet să nu-l trezească. Ochii i 
se adânciseră în găvane, faţa i se supsese puţin. Așa ar fi putut să arate fără 
viață, dacă nu era ea. Roua noptii îi încolăcise în bucle părul care-i cădea 
spre tâmplă. Nu s-a putut stăpâni să nu-și apropie buzele și să-i culeagă 
răcoarea. Când a vrut să-l privească iar, Ion şi-a deschis ochii. Lumina lor 
era limpede ca şi cum somnul nu trecuse peste ea, i-a zâmbit, și-a strecurat 
mâinile prin părul ei, i-a apropiat capul şi gurile lor s-au căutat lacome. 
Trupul ei dogorea, parcă era învăluită într-o aură de lumină și căldură, 
coapsele ei generoase îl primeau cu patimă. A urmat o încleştare îndelungă, 
simțeau cum li se destramă fiinţa şi se topeşte în această nebunie şi supremă 


bucurie şi plăcere pe care ne-a dăruit-o firea. Flăcăul se dovedea a fi mai 
mult decât bine hărăzit de la Dumnezeu şi Cârstina a înţeles că alături de el 
poate cunoaște o fericire de care puţine femei se pot bucura. A simţit cum se 
scufundă dincolo de fire de mai multe ori, fără ca el să se dea biruit încă. 
Era și mai frumos, faţa i se schimbase de parcă s-ar fi petrecut o minune, o 
iubea pe îndelete, statornic, storcând-o de vlagă, când îi atingea gura 
tresărea de parcă s-ar fi trezit din altă lume, mai avea putere să-i mângâie 
trupul ca până la urmă s-o încolăcească cu braţele și să se risipească într-o 
ultimă încercare de a se topi unul în fiinţa celuilalt. A rămas ca răstignită pe 
pat, era istovită şi paloarea chipului ei o făcea dumnezeiesc de frumoasă, o 
frumuseţe încă a ispitei și păcatului. Până atunci Ion nu cunoscuse cum se 
cuvine dragostea. Totul se petrecuse în grabă, fără să se gândească la ce 
simte şi crede femeia de alături, bucurându-se de izbânda lui, de faptul că a 
avut curajul să fie bărbat, negândindu-se la cele ce s-ar fi putut petrece în 
sufletul unei femei care i se dăruia. Abia acum pricepuse ce-i dragostea. 
Muierea asta tânără şi frumoasă de lângă el știa să se bucure cu toată ființa 
ei, din creştet până-n tălpi, de un dar atât de mare cum era dragostea 
trupească. 

După o vreme de încremenire şi-a adunat cuviincios straiele pe trup, a 
vrut să se furişeze cuminte şi supusă din pat, dar Ion a prins-o de braţ și a 
făcut-o să se așeze lângă el. Zâmbea şi acum, aşa cum zâmbise în pădure şi 
Cârstina şi-a dat seama că nu-și bate joc de ea. Zâmbetul lui era un prisos al 
bucuriei pe care o trăia ca-n vis feciorul de boier. 

— Nu spui nimic? a întrebat-o el, moale, fără s-o scape din ochi. 

— Stăpâne, va trebui să pleci, și nici eu nu ştiu cum să faci să nu te vadă 
careva dintre săteni. 

— lar ţi-e frică? De cine te temi, tu, Cârstino? 

— Mai întâi de mine, stăpâne, după aceea de lume. 

Ion o privea cu o uimire mereu crescândă pe această făptură pe care 
întâmplarea i-o scosese în cale atunci când aproape c-o uitase. Și, iat-o, 
acum, cuminte şi supusă, nedorindu-și decât linişte, având tăria să păstreze 
numai pentru ea taina acelei nopţi, fără ca să ceară nimic în schimbul 
bucuriei dăruite, fără ca să fie mândră de arşiţa pe care o stârnise în inima 
lui, feciorul unuia dintre cei mai bogaţi şi mai puternici oameni ai 
Moldovei. 

Această stăpânire de sine pe care o întâlnea acolo unde credea că ea n- 
are cum să se nască, îl făcea să se simtă un pic stingher. Purtarea acestei 


femei răsturna multe dintre prejudecățile sale. În mintea lui, oamenii erau 
împărțiți după o socoteală foarte simplă în câteva trepte care nu se prea 
puteau amesteca, nu pentru că averea ar fi fost un obstacol, ci pentru că 
sufletul și mintea lor aveau alcătuiri diferite care nu îngăduiau nici o 
comunicare. Și iată că o femeie ca vrăjitoarea din Mlenăuţi se dovedea a fi 
altfel decât îşi închipuise el că ar trebui să fie. Avea mândrie, simțăminte 
înalte, o bună cuviință pe care n-o prea întâlnise prin casele prin care 
umblase și, pe deasupra tuturor, era frumoasă. Sta acum liniștită, așa cum 
dorise el, a simţit nevoia s-o mângâie şi s-a trezit spunându-i să nu-i fie 
teamă cât va fi alături de el. 

— Alături nu putem sta, stăpâne, i-a răspuns Cârstina zâmbind. 

— Şi de ce să nu se poată? 

— Pentru că sunt cine sunt, iar domnia ta eşti cine eşti, i-a răspuns cu 
îndârjire Cârstina. Pentru o jumătate de noapte de drum și o dimineață 
petrecută împreună crezi că se pot şterge toate câte sunt între noi? Lasă-mă 
să fiu cuviincioasă așa cum se cade unui om de starea mea, nu-mi cere 
lucruri pe care nu le pot face fără să-ncalc obiceiurile străvechi şi te du, 
domnia ta, în lumea în care te-ai născut. 

— Nu-mi vorbi mie de lume, pentru că nu-mi pasă de lume. 

— Stăpâne, nu-mi face rău. Era acum în genunchi, îi cuprinsese 
picioarele cu mâinile şi-n privirea ei era atâta rugă încât nu se putea să nui 
te supui. Gândește-te la viața mea. Nu-ţi cer nimic, pentru că n-am nici un 
drept s-o fac, dar nu mă pot ridica împotriva tuturor datinilor fără să nu 
primesc pedeapsa ce mi se va hărăzi. Nu are nici un rost să-ţi irosești timpul 
cu mine, te aşteaptă bucurii mari și potrivite cu cinul tău, uită-mă şi va fi 
spre binele tău şi al meu. 

— Spre al tău, da, Cârstino, dar să vedem cum vom sta cu binele meu. 
Eu am să plec acum, nu mă va simţi nimeni, voi încerca să te ascult, dar nu- 
mi cere să-ți făgăduiesc ceea ce nu pot ţine. A ridicat-o spre el, și-a lipit faţa 
de faţa ei, a sărutat-o scurt, s-a uitat îndelung la ea şi a pornit-o spre ușă, 
păşind de parcă i-ar fi fost teamă să nu destrame starea de vrajă pe care o 
trăise în căsuţa umilă din Mlenăuţi, a alunecat ca o sălbăticiune spre cal, a 
pornit-o pe pripor în sus şi s-a înfundat în pădure. 

Cârstina a rămas descumpănită după plecarea feciorului Movileştilor. 
Dintr-odată a văzut şi a simţit pustiul care se întindea în jurul ei. Fusese 
mulțumită până atunci cu starea ei ca într-o noapte de sânziene să răsară în 
viaţa ei acest flăcăiaş ca să-i turbure viaţa. Buna-cuviinţă nu i-ar fi îngăduit 


să se gândească cu păcat la un asemenea om şi iată că el a venit spre ea, 
călcând datini, trecând peste cinuri, aşa, dintr-odată, în fapt de noapte, cum 
s-abate trăsnetul din senin. N-a avut putere să i se împotrivească, pentru că 
nu a avut timp să se dumirească și nici nu şi-a închipuit că nu se vor încheia 
toate acolo sus, în poiana lui Călian. Nici acum n-ar fi prea târziu, dacă el îi 
va da pace. A plecat fără să făgăduiască nimic. Nici că va veni, nici că nu se 
va mai arăta. Bine era să nu mai vină, asta o știa Cârstina, dar niciodată nu 
se simţise o femeie împlinită şi nu cunoscuse până atunci o bucurie mai 
mare decât în dimineaţa aceea. Avea să-i fie recunoscătoare toată viaţa 
pentru cât îi dăruise în scurtul timp cât fusese împreună eu el. Ştia că-i va 
duce dorul, că va tânji de acum încolo după nebunia din ziua aceea, dar va 
trebui să uite totul. Cu cât mai grabnic, cu atât mai bine. Buruienile, 
nevestele şi fetele ei cu doruri şi păsuri de vindecat şi de ostoit, bărbaţii 
necăjiţi care nu mai aveau timp să se gândească și la altceva decât la munca 
din zori şi până-n noapte ce le istovea trupurile şi le golea inima şi mintea 
de orice simţire, va trebui să se simtă bine între toate acestea, iar ceea ce i-a 
dăruit atunci acest fecioraș bezmetic să fie dar pentru binele ce i l-a făcut. 
Ion își simţea trupul și inima ușoare. Calul își recăpătase sprinteneala și 
mai degrabă au plutit decât au umblat până dincolo de Başeu spre curțile 
părinteşti. Jupâneasa Teodosia i-a ieşit în întâmpinare așa cum se așteptase, 
s-au dat porunci să i se aducă hrană din belșug și puţină băutură ca să-i 
stârnească şi mai mult pofta de mâncare. Când au rămas, pentru scurtă 
vreme, numai el singur cu jupâneasa, aceasta l-a privit şi cerându-i să-i 
povestească cele câte i se întâmplaseră de când nu s-au văzut şi cum se 
poartă tâtâne-său şi celălalt fecior, l-a ispitit în legătură cu întârzierea din 
dimineaţa aceea. Parcă n-a venit odată cu Nicoară, şi sluga venise cu cineva 
despre care nu se ştia lămurit ce-i cu el. De unde această nepotriveală și ce 
se petrecuse înaceastă vreme? Ardea de nerăbdare jupâneasa să afle dacă nu 
s-au întâmplat lucruri noi care să-i schimbe sufletul și gândurile care-l 
pustiiseră mai an. lon a zâmbit, apoi a râs, i-a răspuns că n-a întâlnit-o încă 
pe Ileana Cosânzeana, să fie dumneaei liniştită, pentru că de se va întâmpla 
o asemenea minune va fi prima care o va afla. Jupâneasa Teodosia n-a 
stăruit şi n-a stăruit nu de altceva, dar a simţit că inima fiului ei este altfel 
decât până atunci, nu i-a mai surprins în priviri tristeţile care-l copleşeau 
altădată și-l făceau să nu cunoască bucurii depline, aşa cum se cuvenea unui 
fecior căruia toate-i mergeau în plin sub aripa ocrotitoare a mamei lui. 


Lui Colun, Ion i-a spus doar atât: să-și vâre minţile-n cap, să-și caute 
muiere oriunde-n Moldova sau oriunde aiurea în lume, numai la Cârstina 
din Mlenăuţi să nu se mai gândească. Și dacă nu se va supune, el, feciorul 
lui Cosma Movilă, îl va ciopârți și-l va arunca în pădure, hrană 
sălbăticiunilor. Şi să nu pomenească nimănui nimic, iar dacă va deschide 
gura, să i se și piardă urma. 

Nicoară n-a înţeles nimic. Nici nu l-a ispitit pe stăpân. Aştepta ca timpul 
să lămurească o taină pe care n-o pătrundea acum. 

Timp de câteva zile, Ion a încercat să-și lămurească sieşi starea lui. Mai 
întâi era Măgdălina și dragostea lui neîmplinită care-l urmărise un an de 
zile. N-o mai iubea pe fata lui Condrea? Dar cum să iubeşti la nesfârşit pe 
cineva pe care nu-l mai vezi, căruia nu-i poți împărtăși dragostea care te 
mistuie, pe care poate că n-ai să-l mai vezi niciodată? Dacă ea-l mai iubea şi 
poate că-l aştepta undeva, într-un colţ uitat de lume? Gândind aşa simţea 
cum i se strânge inima şi chipul jupâniţei i se înfățișa trist, nedumerit de 
păcatul pe care el îl făptuise. Dar imaginea aceasta, întrevăzută ca printr-o 
pâclă, se topea nu după multă vreme şi nu după ce el îşi făgăduise să o caute 
în vara şi toamna aceasta, în nădejdea că poate i-o da de urmă. 

După aceea era Cârstina. Cu această femeie era limpede un lucru: de 
însurat nu se putea însura cu ea, se ridicau prea multe împotrivă. O iubea pe 
această ţărancă? Greu de zis ceva și nici nu trebuia să-și facă din pricina ei 
prea multe gânduri. Îi ceruse doar ea să-i dea pace, nu-și putea reproşa 
nimic și poate că cel mai bun lucru era s-o asculte şi să-și vadă de-ale lui. Și 
doar erau atâtea de făcut. Nicoară, după lupta de la Tărăsăuțţi, i-a spus-o în 
treacăt: ca să ucizi, stăpâne, îţi trebuie braţ de oţel, iar pentru asta, nu ţi-e 
îngăduit să leneveşti nici o clipă. Nenorociri ca acelea se pot abate oricând 
şi atunci eşti nevoit ca să fii gata în orice clipă. L-o fi simţit că a avut 
momente când nu s-a simţit în largul său la Tărăsăuţi? Oricum, va trebui să 
muncească de-acum încolo fără să pregete nici o clipă. Se zvonea că 
Sultanul Soliman se sfădea cu Persul și că Moldova nu-i primejduită din 
latura de miazăzi, dar puterea sultanului era mare, și Sangeac-beii lui de la 
hotar aveau cu ce să dea de furcă oricărui vecin, așa cum o făceau cu 
cealaltă "Ţară Românească şi cum o făceau şi cu crăia rigăi Laioş. 

Va trebui să călărească iarăși pentru a cerceta satele lor după cum va 
porunci pan Cosma, când se va întuma. Vânătorile se vor ţine lanţ și-n 
toamna asta vor merge în munte la urși şi la mistreți. Lupta cu fiara te învaţă 
cum să tebaţi, mai stăpân pe tine, cu omul. 


Și, deşi îşi pusese în minte să nu se mai gândească la nevasta din 
Mlenăuţi, după câteva zile, nici el nu știa cum se făcea că împotriva 
hotărârilor sale, chipul acesteia și amintirea cărnii ei care dogorea ca un jar, 
începeau să pună stăpânire pe ființa lui. Strădaniile lui de a o înlătura din 
gândurile sale se dovedeau a fi prea slabe. Noaptea-n vis îi răsărea nevasta 
din toamna trecută, cu mirezmele şi cu mirosurile ei de strai și piele curată, 
o simțea cum se apleacă asupra lui să-l îngrijească, dar lucrurile se 
amestecau și în loc de oblojeli și unsori, Cârstina era numai ispită căreia nu- 
i putea face faţă, sau i se arăta aşa cum o văzuse el în dimineața aceea 
stârnind în el dorinţi care-l mistuiau. Într-o seară, târziu, nu s-a mai putut 
stăpâni. L-a trezit pe Nicoară, i-a destăinuit ce vrea să facă şi sluga i-a scos 
calul său în aşa fel încât nimeni să nu bage de seamă că feciorul boierului a 
părăsit curtea. În miez de noapte, Ion se furișa spre geamul de o palmă de la 
casa Cârstinei în care bătea lumina lunii. A ciocănit ușor şi a strigat-o pe 
nume. Chipul femeii s-a ivit buimăcit la geam, după care s-a repezit să 
desfacă zăvoarele de la ușă. Era turburată. L-a întrebat dacă i s-a întâmplat 
ceva, dacă are vreun necaz. A liniștit-o și, deşi femeia i s-a împotrivit la 
început, a izbutit s-o adune şi s-o lipească de el. Venise pentru ea, împins 
parcă de o putere și de o dorință mai mare decât voinţa lui. Încă nu-și da 
seama ce-i cu el, ştia că femeia are dreptate, dar a dorit-o într-atâta, încât nu 
s-a mai putut stăpâni. Venise ațâţat de patimă să-i prade trupul ei care-i 
întunecase mintea. Şi Cârstina, lăsând ca soarta ei bună sau rea să hotărască 
ce are să se întâmple cu ea după aceea, i-a răspuns bărbatului nestăpânit cu 
toată arșşița care zăcuse în sufletul şi trupul său tânăr. Când s-a apropiat de 
ziuă, erau istoviți şi mulţumiţi. Cârstina i se supunea acum biruită de 
dragostea ei, pentru că ea iubea cum se poate iubi o singură dată în viaţă, şi 
mai avea norocul ca această dragoste să fie împărtășită măcar într-un anume 
fel. Nu ştia cât va ţine acest noroc, poate până mâine, poate o lună... Îi era 
teamă să se gândească la ce avea să vină, și se mulțumea să se înfrupte cu 
nesat din fericirea şi bucuria pe care i-o oferea clipa de faţă. Se ţineau 
înlănţuiți în umbra calului şi se căutau de parcă i-ar fi despărţit o lume, 
flăcăul ăsta era frumos și puternic, nebănuit de puternic şi lacom în dragoste 
şi se purta de parcă sfârşitul pământului ar fi venit câteva clipe după 
împlinirea dorințelor lor. De altfel, aveau și unul și altul sentimentul că 
toată legătura lor nu poate fi decât vremelnică, din care pricină ea se 
desfăşura sub o zodie a disperării, adunând în clipa pe care o trăiau 


împreună tot timpul irosit până atunci și tot ce aveau să risipească atunci 
când soarta va pune o stavilă între ei. 

A venit după aceea aproape noapte de noapte. Cârstina nu se mai sfia 
acum, deşi purtarea ei a rămas cuviincioasă. La stăruinţele lui a trebuit să-i 
spună pe nume, dar asta n-avea nici o însemnătate, ceea ce o încânta peste 
măsură era faptul că acum își putea îngădui să-i mărturisească dorinţa și 
dragostea ei, să-l alinte, să-l iubească pe-ndelete și mereu împătimită. Îl 
simţea al ei, stăpânit de arşiţa pe care ea o stârnea în trupul lui. lar el nu 
reușea să cunoască saţiul, pentru că această muiere tânără şi frumoasă, 
croită parcănumai pentru a fi iubită, ştia să fie mereu alta, tot atât de 
proaspătă și de aţâțătoare ca-n primele întâlniri. Când îşi aducea aminte cât 
de cuminte, de neclintită putuse să-și petreacă zile în şir la căpătâiul lui, de 
parcă nu era alcătuită ca orice ființă din trup şi suflet, când își scormonea 
mintea ca să găsească în purtarea ei de atunci cel mai mic semn care să 
arate că-i femeie şi, ca orice femeie, nu se poate să nu se alinte sau să se 
sclifosească în fața unui bărbat, dar nu găsea nimic, nu pricepea cum poate 
stărui într-o ființă de rând atâta mândrie care să-i asigure o perfectă 
stăpânire de sine. Dar era Cârstina o femeie de rând? Cum se poate să fie 
atât de mărunt şi s-o coboare în loc s-o ridice pe scara valorilor impuse de 
lumea lui? Era o ţărancă, era săracă alături de neamul lui cel pricopsit, dar 
ce suflet avea femeia asta, ce minte ageră şi cât de bogate-i erau gândurile 
Cât de bine îi ghicea firea și unele stânjeneli ale lui și cu câtă pricepere 
reușea să-l facă să treacă peste ele. Se deschidea în fața lui ca o comoară 
nesfârşită din care el n-avea decât să prade cât doreşte, fără să-i ceară nimic 
în schimb. Niciodată nici o învinuire, nici o cerinţă. 

Firea lui năvalnică și vârsta l-au făcut să treacă în câteva rânduri o 
anume măsură. A fost îndeajuns ţinuta ei liniştită, muţenia ei ca totul să 
intre pe făgaşul cel bun. În câteva rânduri a simtit-o cum se închide în 
propria-i ființă, cum se depărtează și atunci i-a fost teamă să n-o supere şi 
mai mult decât atât, i-a fost frică să n-o piardă. O iubea? Îi era teamă că da. 
Nu era numai o dorinţă trupească ce-l împingea spre ea ci şi altceva, ce se 
dospea în el nelămurit şi de care-i era puţin teamă. Glasul ei atât de plăcut 
care-i răsunase în urechi la Hudeşti, ca o alinare, se putea dezlănțui în 
cântece pe care nu le mai auzise; pe care i le spunea aproape șoptit, și 
rareori. O surprinsese odată scufundată în sine și lăsând fără să vrea să se 
reverse dorul şi duioșia cuprinsă în vorbe măiestrit alcătuite, împletite cu 
sunete triste și prelungi în stare să răscolească și o inimă împietrită. Era și 


mai frumoasă atunci, o frumuseţe stranie care-l uimea pentru că nu 
înţelegea cum de se poate transfigura un om într-atâta. În ochii ei scăpărau 
lumini pe care nu le cunoștea, iar buzele se arcuiau şi cuprinse de o zbatere 
ușoară care mlădiau sunetele, erau și mai frumoase. Ar fi vrut atunci mai 
mult ca oricând, să i le acopere cu gura și să o readucă în lumea lui, să-i 
alunge tristețea sau bucuria pe care o trezeau cântecele ei şi care o făceau să 
se desprindă de el, de lumea din jur. O vroia numai a lui cu trupul şi cu 
sufletul ei, se trezea robit de o dorință de a stăpâni cum nu mai fusese 
încercat până atunci. 

Jupâneasa Teodosia a simţit nu după multă vreme că fiul ei bate anumite 
drumuri şi poteci și, ca om întreg la minte, s-a bucurat. Era firesc să fie așa, 
dovedea feciorul ei că este un bărbat adevărat și mai ales că a priceput că 
trebuie să uite nălucirile care-l mistuiseră cu un an mai înainte. Fete de 
măritat se găseau destule în țara Moldovei, i le putea găsi și ea la nevoie, 
deși, după cum o pornise Ion, nu mai era nevoie de ajutorul altora pentru a 
se lega la cap. Prima alegere nu fusese rea și numai nenorocirea 
Condreştilor a făcut ca totul să se destrame spre nenorocul lui, dar nu și din 
vina lui. 

Când a aflat încotro își îndreaptă pașii nu s-a bucurat. I-a fost chiar şi un 
pic teamă. Să nu-i fi făcut femeia aceea ceva ce întrece firea noastră. Dar n- 
azis nimic, pentru că a nădăjduit ca totul să treacă repede, până ce altă 
femeie îi va leşi în cale. 

Ion nu gândise chiar aşa de lămurit ca mama lui, pentru că nu i-o 
îngăduia vârsta și firea. Nevoile pe care le ridica averea întinsă a 
Movileştilor, l-au împins ba peste Prut, ba spre Țara de Jos. A călărit, a mers 
la vânătoare, şi-a muncit trupul încercându-și priceperea şi puterea în 
mânuirea armelor alături de slugile lor şi de fraţii săi, Gavrilă, cel mai mic 
dintre feciorii lui Cosma Movilă, crescând și el văzând cu ochii. Revenind 
spre Hudeşti, drumul lui s-a oprit statornic la Mlenăuţi. Venea și ziua, fără 
fereală, dar până la urmă s-au găsit ochi care să-l vadă și oamenii nu se 
dumireau cum de un fecior de boier se poate uita la una dintre ei, pe 
deasupra și femeie măritată, chiar dacă bărbatul ei nu se mai arătase de 
mulți ani prin acele locuri. Unele femei credeau chiar că o asemenea 
poveste nu poate sfârşi cu bine, chiar dacă tânăra nevastă cunoștea unele 
lucruri neînțelese pentru omul obişnuit. N-au condamnat-o pentru că aveau 
nevoie de Cârstina şi mai ales pentru că se temeau de ea. Respectul ce se 


cuvenea unui astfel de om i-a făcut să nu-și sloboadă gura, să primească, 
tăcut, faptele aşa cum erau. 

Orice lucru are un început și un sfârşit. O să vină şi clipa când feciorul 
lui Cosma Movilă o să se sature și, punându-și cuşma pe-o ureche, o să se 
ducă după o altă fustă, socoteau oamenii din Mlenăuţi, socotea și jupâneasa 
Teodosia. Ba o să-i vină şi sorocul să se-nsoare și cine ştie peste ce jupâniţă 
va da, una care să-i pună laţul de gât și o să stea cuminte şi supus, de să-i 
plângi de milă pentru tinereţea lui şi pentru fala şi frumuseţea lui. 

Şi-n drumurile lui multe, când lipsea cu săptămânile și chiar cu lunile, i- 
au ieșit şi alte femei în cale şi Ion nu s-a ferit. A cunoscut femei care erau 
bine clădite de la Dumnezeu, altele erau veștede deși erau încă tinere, aveau 
gura ca iasca și trupul lor rămânea liniștit, atunci când i se supuneau și, 
pesemne, că ori de ar fi făcut dragoste cu el, ori de ar fi stat de vorbă cu o 
vecină peste gard, pentru ele ar fi fost totuna și asta-l făcea să-l apuce un fel 
de lehamite. Unele, după ce rămâneau încremenite atunci când trebuiau să 
fie zguduite de plăcere, se smiorcăiau și-i aminteau ce mare păcat au comis 
pentru dânsul, cerşind o vorbă frumoasă de la el ca să poată dormi, 
pesemne, liniștite. Erau şi nebune care i se dăruiau chicotind și 
zbuciumându-se de parcă erau duse la goniţă, încât îi venea să le întoarcă 
cu faţa-n jos şi să le croiască peste bucile lor mari și albe cu teaca de la 
sabie. 

Cârstina nu l-a întrebat niciodată nimic, ca și cum n-ar fi existat o altă 
lume în afară de lumea ei. Îl primea cu aceeași dragoste statornică, cu 
aceeaşi cumpănire în gesturi şi în vorbe, patima ei se împlinea după un 
ritual al cărei secret numai ea îl cunoștea și care-o făcea să fie cu mult 
deosebită de celelalte femei. I-a descoperit treptat şi trupul, parte cu parte, 
cuprins uneori de o uşoară teamă de a nu se risipi vraja pe care o stârnea 
această femeie. De fiecare dată era uimit pentru că niciodată nu văzuse o 
alcătuire mai bine închegată. Firea nu fusese deloc zgârcită tocmai cu 
această țţărancă oropsită. Pulpe rotunde, picioare lungi, nici subțiri, nici 
groase, o linie curbă pleca de la coaste adâncindu-se sau arcuindu-se peste 
şolduri într-o șerpuire care-lstârnea să întindă palma și să cuprindă într-o 
mângâiere ușoară toată această minune. Pielea era netedă și avea o culoare 
care bătea ușor în arămiu și numai vederea şi atingerea ei îl ațâţau, îi venea 
să înfigă dinţii ca într-un fruct plin de dulceaţă și de miresme, să o soarbă 
toată, iar sfiala ei neprefăcută îl făceau şi mai lacom. Încet, încet se dumirea 
că între Cârstina și celelalte femei este o deosebire ca între o măgură din 


hotarul satului şi Ceahlăul, că nu se poate lipsi de o asemenea bucurie de a 
o strânge în brațe, de a o mângâia, de a o iubi pe-ndelete, bucurându-se de 
fiecare clipă, sau de a se dezlănţui, uneori, de parcă atunci pentru prima 
dată în viaţa lui ajungea să cunoască taina dragostei. Știa că este iubit. 
Cârstina i-o spusese cu vorba, cu mângâierile ei, cu disperarea pe care o 
citea în ochii ei atunci când îi lua chipul în palme și-i cerceta faţa, 
afundându-și privirea în ochii lui ca și cum ar fi vrut să afle înlăuntrul 
ființei sale răspuns la întrebările și nedumeririle ei. Dar nu spunea nimic, 
ofta abia simțit și, drept încheiere, îi înfiora gura cu sărutări mărunte, după 
care venea încleştarea de întreaga lui ființă de parcă ar fi vrut să se 
risipească pentru totdeauna, în clipele de mare bucurie când simţea că fiinţa 
ei se împletește într-o tainică comuniune cu firea întreagă. 

Mica şi neajutorata vrăjitoare din Mlenăuţi îi dăruia ce nici o femeie nu 
izbutise să-i dăruiască până atunci, și cu cât se înverşuna uneori să găsească 
bucurii asemănătoare şi în altă parte, de atâtea ori îşi dădea seama că 
încercarea lui este zadarnică şi că fără această femeie viaţa lui ar fi fost 
searbădă, iar după asemenea încercări se întorcea la Mlenăuţi pentru a se 
împărtăși cu și mai multă patimă din darurile și bucuria pe care Cârstina știa 
să i le ofere supusă şi cuminte. Nici o altă femeie din câte cunoscuse nu era 
în stare să împărtăşească lumină şi căldură tuturor lucrurilor cu care veneau 
în atingere, să ţese în jurul ei acea stare de vrajă care-i copleșea simţurile și 
mintea și cu cât vroia să fie mai tare, mai stăpân, pe el, cu atât se pierdea și- 
şi vâra fără să vrea gâtul sub un jug pe care nu-l bănuise. Ce avea să se 
aleagă din toată nebunia asta a lui? Nu-și da seama și până la urmă renunţa 
la orice lămurire a lui, a ei, a legăturilor lor și se lăsa pradă dragostei acestei 
femei. Era în stare să se mărturisească oricui că nu este îndrăgostit, că nu 
iubeşte dar, în același timp, îi era peste putință să rabde o vreme mai 
îndelungată fără s-o vadă, fără să o simtă a lui, numai a lui. Era urmărit de 
ochii ei, de gura şi de gâtul ei, de pieptul şi rotunjimea coapsei ei, de tot ce 
ținea de ea și venea spre toate aceste minuni împins de dorință, împins și de 
alte porniri care se năşteau în sufletul și mintea lui și cărora nu mai vroia să 
le afle nici un înţeles. Se lăsa purtat de patima pe care o stârnise Cârstina în 
el și această patimă îl ducea neclintit pe același drum pentru a o afla în 
acelaşi loc de unde izvora pârâul care cobora în valea Bașeului. 


XV. 


Când jupân Cosma Movilă a aflat că fiul său s-a încurcat cu o muiere de 
rând dintr-unul din satele sale, mai întâi s-a zbârlit, după care a ridicat din 
umeri a neputinţă şi n-a zis nimic. Niciodată n-avusese o părere prea bună 
despre feciorul său, dar întâmplarea cu fata lui Condrea îi dezvăluise cât de 
slabă era firea feciorului său, iar ceea ce auzea acum îl lămurea definitiv că 
mare lucru de capul unui asemenea bărbat nu poate fi. Era Moldova plină 
de muieri și Ion al lui îşi împleticea norocul la doi pași de Hudești. Ca 
stăpân ar fi putut s-o pedepsească aspru pe muierea care-și înșală bărbatul, 
ar fi putut-o alunga din satele sale, dar şi-a zis că totul e zadarnic și n-a vrut 
să-şi încarce sufletul cu un păcat, convins fiind că nu muierea aceea era de 
vină ci feciorul lui netrebnic care nu-și cunoştea menirea și interesul. A 
întrebat-o doar atât pe jupâneasa Teodosia: l-a ademenit femeia aceea, când 
l-a îngrijit la Hudeşti? Jupâneasa i-a răspuns că așa ceva nu s-a întâmplat 
atunci, că mult după aceea i-a ieşit în cale... Era ceea ce bănuise, Ion era un 
netrebnic și dacă lui îi place să-și petreacă vremea în felul ăsta, n-are decât 
s-o facă. Ca părinte se simţea însă dator să se îngrijească de viitorul 
feciorului său. 

Neam mare și fruntaș al ţării, trebuia ca şi feciorii lui să năzuiască spre 
cele mai de seamă dregătorii. Dar pentru asta erau necesare niște deprinderi 
care se căpătau în timpul unei ucenicii pe lângă alți mari dregători; mai era 
nevoie și de puţin noroc pentru că și alții năzuiau să ajungă în preajma 
domnului, chiar daca întâietatea o aveau cei mai puternici. Ce nădejde să ai 
însă în Ion, iată ce-l frământă pe boierul din Hudești. Domnul ţării se 
dovedise, până acum, destoinic în toate, se putea vorbi de o domnie bine 
aşezată şi respectata de toţi vecinii. Craiul Jicmont îl trimisese ca sol pe 
nobilul Nepielschi ca să-l felicite pe domn pentru izbânda de la Tărăsăuţi. 
Ceea ce nu izbutiseră oamenii săi, împlinise domnul Moldovei, ca bun 
creştin, pentru creştinătate. Ștefăniță nu s-a sfiit să-i răspundă că nu s-a 
bătut pentru nimeni, ci numai pentru ţara lui, că așa cum alţii vor ajutoare 
așa ar dori să fie şi el ajutat, numai că nimeni nu se gândeşte s-o facă, 
pentru că principii creştini nu-s în stare să se ajute pe ei înşişi. Era tânăr 
domnul, dar aprig ca un leu. Se bucura de o sănătate strașnică, erau semne 
că domnia lui va fi îndelungată spre binele ţării și al oamenilor destoinici. 

Craiul Laioș, al Ungariei, îi trimitea în fiecare an bani ca să-și cumpere 
arme, pentru că vedea în Moldova un scut al creștinătății și în domnul ei un 


vrednic luptător. 

Craiul Jicmont şi-a dat și el seama de foloasele unei bune vecinătăţi cu 
Valahia și atunci a trimis soli ca să înlesnească schimbul de mărfuri între 
cele două ţări şi să se facă rânduială la hotare, ca să nu mai fie nici o pricină 
de ceartă între cele două ţări. 

Putea să fie pace la hotare și dacă principii vecini ţării s-ar fi înţeles între 
ei, nici Sultan Suliman n-ar fi îndrăznit să pornească împotriva vreunuia 
dintreei. 

Jupân Cosma se gândea că așa cum o arată împrejurările din acel an — al 
7033-lea an de la facerea lumii — toate aveau să-i meargă în plin domnului. 
Era, deci, de datoria lui să câștige bunăvoința lui Ștefăniță pentru feciorii 
lui. În Văscan avea încredere, iar cel mic se arăta de acum viclean şi uneori 
nestatornic, cum nu fusese mai nimeni în neamul lor. Prâslea ori va ajunge 
mare, ori îşi va frânge gâtul, după cum îl va sluji norocul lui cel bun sau cel 
prost. 

Când s-au întâlnit în toamnă, la curtea domnească, la marea adunare 
poruncită de domn după Tărăsăuţi, numele lor a fost pomenit cu cinste. Îl 
slujiseră pe Ștefăniță cu credinţă şi domnul i-a făgăduit lui jupân Cosma că 
nu-l va uita. Se putea duce și cere ca feciorul lui cel mare să fie primit, dar 
unde? în ce slujbă. În mânuirea armelor se dovedise greu de întrecut:și după 
străduința pe care o depunea pentru a-și spori măiestria, s-ar fi putut 
îndrepta spre o slujbă de oștean — Petrică hatmanul murise la 'Tărăsăuțţi, în 
locul lui fusese ridicat pârcălabul Barbovschi de la Hotin, unde rămăsese 
numai un pârcălab aşa cum era și la Cetatea Nouă. Să slujească la o 
căpitănie de margine, la Câmpulung sau în altă parte ca să-şi arate 
destoinicia şi să capete deprinderi care se cer unui iscusit luptător? De acolo 
se putea urca, o pârcălăbie nu i-ar fi stricat peste câţiva ani, neamul lui și 
averea îl puteau împinge și-i dădeau dreptul ca de tânăr să ajungă în sfatul 
domnesc. Se muncea bietul pan Cosma cu gândurile, Ion îşi vedea de-ale lui 
fără să-i pese de nimeni. Cică şi-ar fi pus ţăranca la adăpost de treburile mai 
grele, cum era seceratul. Nu se istovise ea nici până atunci, pentru că erau 
destui proşti pe lume care i-ar fi făcut orice muncă pentru o ulcică de 
fiertură din buruienile ei, dar acum se ivise netrebnicul ăsta s-o ocrotească 
el, să-i dea bani sau cine ştie ce mai este în stare să facă. O să ajungă de 
râsul boierilor de n-o să se mai uite nici dracul la el. Poate că ar trebui să 
pună piciorul în prag și să-l însoare, dar dacă nebunului nu-i este de 
însurătoare cum să nenoroceşti o fată cuminte a unui boier cumsecade? 


Până să se dumirească ce-i de făcut cu feciorul lui, iată că nici domnul 
țării nu era scutit de necazuri în privinţa căsătoriei. Cât fusese tânăr şi 
asculta de sfatul celor mari, cele două ţări ce se învecinau pe Milcov au fost 
în strânse legături de pace şi prietenie. Neagoe Basarab văzând că tânărul 
domn se bucură de o creştere aleasă și că este înconjurat de sfetnici 
destoinici, s-a gândit să întărească și mai mult legătura dintre cele două ţări 
surori şi i-a făgăduit lui Ștefăniță că i-o va da pe cea de-a doua fiică a lui, pe 
Ruxandra, care i se potrivea ca vârstă și despre care se spunea că este foarte 
frumoasă. A rămas această înțelegere până la sfârşitul acestui an, când s-a 
prăpădit soţia lui Radu de la Afumaţi, domnul muntean. Neamurile lui 
Neagoe au stăruit la turci și la unguri ca Radu s-o ia pe una din fetele 
fostului domn și Radu i-a cerut craiului Laioș să-i îngăduie uneia dintre 
domniţe — fetele se aflau cu mama lor Despina sub aripa ocrotitoare a 
regelui după moartea lui Neagoe — să vină în ţară. Craiul a fost de acord, dar 
a cerut să se respecte făgăduiala făcută lui Ștefăniță și-atunci, voievodul 
Transilvaniei, lanăș Zapolia le-a scris celor doidomni români să pună soroc 
şi loc unde se vor întâlni pentru a-și alege soţia. 

Alegerea a fost fixată la 14 ianuarie 1526, apoi amânată până la 17. 
Ștefăniță a cerut o amânare pretextând că nu-și poate părăsi ţara, acum când 
este amenințată de tătari. 

Adevărul este că umblau zvonuri din vara trecută că Suliman sultan face 
mari pregătiri de oşti pentru a porni împotriva creștinătății. Tătarii primiseră 
poruncă să se miște la semnul cuvenit și după cum soseau veşti în Moldova, 
aceștia își începuseră pregătirile și era de așteptat ca spre primăvară să-și 
facă apariţia în hotarul Moldovei. Puteau să treacă prin Bugeac spre sudul 
Dunării ca să se unească cu marea urdie otomană, dar puteau să se abată 
asupra Moldovei dacă aşa le-ar fi poruncit sultanul. În asemenea împrejurări 
lui Ștefăniță nu-i prea ardea de nuntă și, în afară de asta, lui i se promisese 
una din fete, Ruxandra, de ce mai era nevoie de atâta zbatere când toate 
aveau să se aranjeze la timpul potrivit, în linişte, pentru ca bucuria 
domnului să fie și bucuria celor mulți? Numai că Radu, împins de 
neamurile lui Neagoe, profită de împrejurări și îşi alese de soţie pe cea mai 
frumoasă dintre fetele lui Neagoe, deci pe Ruxandra. Supărarea domnului 
Moldovei a fost mare. Totuşi, ca să nu se strice legăturile dintre cele două 
țări şi ca mândria lui să nu fie ştirbită, i-a cerut craiului Laioş să mijlocească 
în aşa fel încât lui să i se recunoască titlul de Mare voievod al Ţării 


Româneşti (Valahiei), iar Radu să-și zică voievodul cel Mic al Ţării 
Româneşti (Valahiei). 

Dacă locuitorii celor două ţări le numeau în așa chip încât să se ştie 
despre care este vorba, atunci când se adresau unor străini ei numeau 
ambele ţări cu același nume — Valahia — adică Ţara Românească, iar nunțiul 
papal de la Buda, ca să-i lămurească pe stăpânii săi scria, referindu-se la 
cele ce se petreceau atunci că „aceste două provincii, Moldova și Muntenia, 
sunt Valahia, colonie de romani”. 

Toate astea, Ion le-a aflat de la Coste, fiul marelui logofăt Toader, la 
Suceava, în vremea Bobotezei, când se afla cu anumite treburi trimis de pan 
Cosma Movilă în cetatea de scaun. Îl cunoscuse pe Coste și mai înainte, iar 
de data asta au tras niște chefuri straşnice, să se ducă pomina, cu care prilej 
l-a cunoscut pe un alt Ion, fiul lui Ivanco Moţoc. 

Ion venise cu gândul să meargă la portarul Sucevei, ca să-i ceară un sfat 
în legătură cu ce ar trebui el să facă, numai că, în urma petrecerilor cu 
Coste, a crezut că n-are nici un rost să-şi mai irosească timpul cu planuri de 
mărire. Radu, domnul muntenesc nu primise propunerea lui Ștefăniță şi, 
după cum credea marele logofăt, care-i cunoștea bine firea domnului său, 
nu va trece mult și vor trebui să încalece ca să pornească spre miazăzi 
pentru a răzbuna umilinţa pe care o suferise nepotul marelui Ștefan. 

Lui Ion i-a plăcut de fiul lui Moţoc. Erau cam de aceeași vârstă, iar noul 
său prieten era pe măsura lui: puternic trupeşte, minte ascuţită, bun ia vorbă, 
vrednic la petrecere. Un lucru-i deosebea: Moţoc nu punea nici un preţ pe 
femei. Încalecă, descalecă şi pleacă era vorba şi convingerea lui, de parcă ar 
fi fost vorba de o tabără ostășească și nu de ființe cugetătoare ca și ei, aşa 
cum o arătau în multe privinţe chiar datina și unele obiceiuri ale țării. Dar, 
fiecare cuursita şi apucăturile lui. În ceea ce-l priveşte, el avea să încalece 
degrabă şi va îndemna spre Hudeşti, deși era iarnă aspră, cu destul omăt și 
haitele de lupi începuseră să iasă la drumul mare. A ţinut drumul drept spre 
casă, pentru a-i spune lui pan Cosma cele aflate. 

— Prostii, a pufnit boierul cel bătrân, mâniindu-se pe feciorul său care 
cască gura la toate prostiile în loc să-și vadă de treburile sale, crede tot ce i 
se spune și-n loc să-și chivernisească un loc ce i s-ar cuveni, (dar iată că nu- 
| merită), vine fuga acasă pentru a împrăștia nişte zvonuri. 

Pe Ion nu l-a mişcat supărarea tatălui său. Dealtfel nici nu avea răgaz ca 
să-şi chinuie mintea cu toate nimicurile. A așteptat prilejul potrivit ca să 
încalece şi să se furişeze dincolo de apă, peste deal, la izvorul ştiut de el. A 


găsit-o în ogradă, pe Cârstina, îmbujorată de frig, a prins-o și a răsucit-o 
purtând-o ca-ntr-un vârtej spre casă. Râdea și se bucura ca un nebun, iar 
femeia înţelegea pentru a nu știu câta oară că unui asemenea om nu i se 
poate împotrivi. 

Câteva zile Ion și-a împărţit timpul între Hudești și Mlenăuţi, și când 
toate păreau că îndreptăţesc supărarea boierului Cosma, a picat vestea că 
toată ţara este chemată în mare grabă în tabără la Vaslui. 

Freamăt și zor mare la Hudești. Bătrânul mormăia-n barbă când se ivea- 
n preajmă Ion, care era pe deplin nepăsător. Dreptatea fusese de partea lui, 
dar nu-i păsa de această dreptate. Gândul lui era acum la tabără, aștepta cu 
nerăbdare întâmplările neprevăzute pe care i le va scoate-n cale soarta, se 
gândea la femeia tânără, parcă și mai frumoasă de la un timp, care avea să 
înfrunte omătul de una singură. Îl primise şi-l petrecuse cu aceeaşi dragoste 
şi bucurie nesfârșită, i-a urat un singur lucru: să se-ntoarcă întreg și pentru 
asta să-și poarte singur de grijă. 

Dar n-a mai fost nevoie de nici o grijă. Ștefăniță a pătruns în Țara 
Muntenească cu mare urgie, fevruarie în cinci zile şi a mers până la 
Târgşoru fără a i se împotrivi careva. Radu vodă i-a trimis soli de pace şi cu 
vorbe bune s-au învoit de i-au potolit semeţia. S-au nevoit și ceilalți crai și 
împărați să-i împace, şi craiul Laioș şi Suliman sultan și-au trimis degrabă 
solii lor și până la urmă cei doi s-au împăcat, urmând ca Ștefăniță să se 
căsătorească cu Stana, fata cea mare a lui Neagoe, iar Radu să-i dea pe 
boierii pribegi câţi se aflau în stăpânirea sa. Cum s-a întors în ţară i-a scurtat 
de cap pe hicleni cu mare grabă şi l-a trimis pe Oancea pârcălab la Sibiu 
unde se afla doamna Despina și Stana, fiica ei. 

Neavând pe cine să înfrunte, Ion s-a întors cuminte, cu tatăl său în Ţara 
de Sus, când iarna nu se ostoise şi-i puse în palmă Cârstinei un inel cu 
matostat. În iulie mergea la nunta domnească şi, ca în alte dăţi, la petrecerile 
care s-au desfăşurat la curtea din Suceava, multe jupâniţe și jupânese au 
băgat de seamă nu numai straiele strălucitoare ale tânărului Movilă, dar și 
mișcările lui de sălbăticiune mlădioasă, chipul lui ars de soare și frumos, 
iscodind, fără să afle mare lucru, către ce faţă își îndreaptă el privirile şi 
inima. Era şi pan Cosma de față, cu pălăria lui cât roata carului, nădușind şi 
necăjindu-se din pricina căldurilor prea mari; lui Ion i-ar fi plăcut să 
glumească pe seamanecazurilor tatălui său, dar știa că bătrânul este aprig la 
mânie. Iar cu acest prilej, parcă pan Cosma s-a mai îmblânzit, l-a privit pe 
feciorul său cel mare cu mai multă îngăduință. Se vedea din patima pe care 


o punea în petrecere, din faţa lui deschisă, neumbrită de nici o grijă, că nu-i 
stă gândul aninat cine ştie pe unde, cum bănuise dânsul. Era vorba deci de 
porniri şi de păcate ale tinereţii care trec cu vremea şi care se iartă. Îi plăcea 
şi tovărășia lui Ion cu feciori unul şi unul. Trebuia să se gândească în chip 
temeinic și la însurătoarea acestui fecior. 

Dar timp de însurătoare nu se afla. Tătarii sosiseră în mare număr la 
hotarul din nord al ţârii gata să atace Moldova sau Polonia, iar Suliman 
sultan se îndrepta cu întreaga-i urdie spre inima Ungariei. Îndată după 
nuntă, Ștefăniță s-a mişcat cu toată curtea spre miazănoapte unde se afla 
tabăra. Nu avea cum să-l ajute nici pe craiul Laioș, pentru că nu-și putea 
părăsi ţara în faţa oștilor tătare, din aceeași pricină nici sultanul nu-i cerea 
ajutor împotriva lui Laioş. Nu s-au ridicat nici alți principi în apărarea 
creştinătăţii, care erau feriți de primejdie și aveau şi mijloacele s-o facă. Şi 
aşa se face că în câmpia Măhaciului, la 29 august, oastea craiului Ungariei 
era spulberată, Laioșş își află moartea nu departe de câmpul de luptă şi o 
parte din Ungaria intra în stăpânirea otomană. 

Sultanul ar fi dorit ca cei doi domni români să intre şi să supună 
Transilvania pentru sine, dar cei doi cumnaţi s-au gândit să-l înșele pe 
padişah simulând un conflict între ei şi, spre toamnă, când tătarii se topiseră 
în stepele dinspre răsărit, Ștefăniță intra iarăşi cu oastea în tara 
muntenească. A mers pe unde i-a plăcut şi s-a întors iarăși fără nici-o 
sminteală şi nici de solii de pace n-a mai fost vorba, amândoi domnii 
plângându-se către vecini de necazurile pe care le-au avut unul cu altul. Din 
această „plimbare”, domnul s-a ales cu o boală căreia nici vracii nu i-au dat 
de cap. Se părea că va fi ceva trecător și pan Cosma Movilă s-a grăbit să 
primească, îndată după Bobotează, pe domn la curţile sale cu toată cinstea 
ce i se cuvenea. Măria sa mergea la Hotin unde-l aștepta solul regelui 
Ferdinand, dar boala s-a înrăutățit de la o zi la alta și în 14 ianuarie se 
prăpădea, în floarea vârstei, unul dintre cei mai destoinici domni pe care-i 
avusese Moldova. Pan Cosma și Ion au fost de faţă şi după aceea i-au însoțit 
trupul neînsuflețit pentru a-l astruca la Putna, lângă tatăl și bunul său, 
marele Ștefan. 

Ca să nu se tulbure pacea ţării, boierii l-au ales domn pe Petru, fiul lui 
Ștefan cel Mare cu Maria din Hârlău. Taina o ştiuse mitropolitul care se 
prăpădise cu câţiva ani în urmă, nu înainte de a-i spune lui Ștefăniță cine-i 
Petru măjarul, acest vrednic negustor de peşte, iar Ștefăniță când a simţit că 
i-a venit sfârşitul le-a spus boierilor din jurul său pe cine să aleagă domn. 


Ion se gândea la întâmplările lui trecute şi îşi amintea cum îl certase pan 
Cosma, amenințându-l cu lunga domnie a lui Ștefăniță şi iată că soarta nu 
este după cum gândeşte omul. Îi părea rău că nu a îndrăznit atunci mai mult 
decât făcuse? Nu putea spune că nu-l cuprindea un soi de duioșşie atunci 
când se gândea la Măgdălina, dar chipul ei se arăta din ce în ce mai 
nelămurit, oricât s-ar fi străduit el să reînvie clipele puţine pe care le 
petrecuseră împreună. Încercase să afle ceva despre ea, ispitind pe unii şi pe 
alții, atunci când avuseseră loc petrecerile de la Suceava, dar zadarnic. 
Poate că acum, sub o nouă domnie să se ivească jupâneasa Nastasia cu fiica 
ei, şi atunci, ce se va întâmpla cu el? Se va supune nălucirilor din anii 
trecuţi sau o va privi pe fata lui Condrea cu alţi ochi? 

Cum se apropia primăvara și pan Cosma simţea că-i slăbeşte puterea, că 
nu mai are nici măcar sprinteneala pe care o avusese până atunci şi se mișca 
mai greu decât cu un an mai înainte, și-a pus în cap să-și însoare feciorul cel 
mare. Dacă-i va fi ursit să se prăpădească să-l lase măcar pe Ion cu casă 
întemeiată şi atunci va închide ochii ceva mai liniştit, așa că l-a chemat și i- 
a spus ce are de gând să facă. Nădăjduia ca feciorul său să arate dacă nu 
bucurie măcar supunere, dar mare i-a fost mirarea când la văzut cum se 
schimbă la faţă şi spune nu, și după cum își cunoștea odrasla, pan Cosma a 
înţeles că „nu” ăsta nu poate fi schimbat, chiar de l-ai pica cu ceară pe cel 
care-l rostise. 

— Atunci, ce vrei, măi omule, s-a răstit boierul cel bătrân, spune-mi ca 
să înţeleg şi eu ceva. 

— Nimic. 

— Cum nimic, măi? s-a holbat pan Cosma. 

— Nu mă însor. 

— Cum să nu te-nsori, nemernicule, cum să nu te însori când omul de 
asta-i făcut, să se-nsoare, să facă și el copii, ca să-i fie de ajutor, cum adică, 
să nu te-nsori? 

— Nu mă însor. Sta drept, cu capul puţin plecat într-o parte și fălcile 
încleștate. Pan Cosma era ispitit să-i crape ţeasta și să vadă dacă poate găsi 
ceva acolo. 

— Şi n-ai să te-nsori niciodată? 

— Nu ştiu. 

— Vrei să iei tu, pe cineva, anume? l-a întrebat pan Cosma, 
străfulgerându-l un gând pe care ar fi vrut să-l alunge cât mai grabnic. 

— Nu vreau pe nimeni. 


Boierul cel bătrân s-a mai liniștit, s-a uitat încă o dată la chipul odraslei 
sale, pe care se citea o îndărătnicie în stare să-l scoată din ţâţâni și pe cel 
mai cumpătat om din lume, după care l-a alungat cu mare scârbă. Cică să 
mai faci copii! Decât copii ca ăsta, mai bine, lipsă! Era convins bătrânul pan 
Cosma că de fiul lui nu se va lipi nimic, își va irosi viaţa fără nici o noimă. 

A doua mare nedumerire a stăpânului de la Hudeşti a fost în toamna 
anului în care se urcase pe tronul Moldovei, măria sa Petru voievod, 
poreclit şi Rareş. Ion i s-a înfățișat cu respect, dar fără să arate nici supunere 
şi nici dragoste de fiu şi i-a spus că ar vrea să-și facă ucenicia în cancelaria 
domnească, sub ocrotirea marelui logofăt Toader. Coste, fiul lui Toader, îi 
mijlocise acest lucru. Pan Cosma credea că visează el sau că fiul său 
aiurează. Neam de neamul lor nu făcuse pe diacul. El ştia să-și recunoască 
doar numele pe uricele și hrisoavele domneşti, avea pecete verde ca oricare 
mare boier cu care întărea orice hotărâre, dar să-și bată capul cu buchiile, 
asta i se părea o treabă mult prea rușinoasă pentru rangul lui. Că ar fi putut 
ajunge marelogofăt? Asta nu însemna că trebuie să ştii carte. Dregătoria e 
una, buchiile-s alta. Dregătoria ţi-o dă domnul dacă vrea, iar ca dregător n- 
ai decât să dai porunci, dar nu să-ţi strici mintea cu tot felul de încârligături 
şi să ţi se frângă limba-n gură ca să scoţi cine ştie ce prostie. Asta o fac unii 
călugări, pentru că nu au alte treburi. Să-și bată capul ei, dar un boier nu se 
cade să se coboare la asemenea prostii. Și cum de a ajuns Ion al lui la o 
asemenea alegere, iată un lucru pe care nu-l înțelegea pan Cosma. Băiatul 
ăsta, se vede din tot ce face, a fost plămădit pe dos! Să mânui sabia, sulița și 
arcul cum o face el şi să le pui în cui pentru o pană de gâscă! Mare minune! 

De fapt nu se întâmplase nici o minune. Pe lon l-au impresionat 
frumuseţea unor hrisoave și mai cu seamă niște manuscrise ale căror 
miniaturi l-au fascinat. 'Ţesătura elegantă a liniilor și culorile rafinate au 
trezit în sufletul lui emoţii noi, pe care nu le cunoscuse până atunci. Și a mai 
fost și o vorbă a marelui logofăt care i s-a înfipt în minte şi anume că omul 
nu trebuie să trăiască numai ca un dobitoc. Dumnezeu l-a înzestrat cu o 
putere care l-a făcut stăpânul celorlalte fiinţe, iar înțelepciunea unora s-a 
întrupat în scris dând astfel putinţa ca şi alţii să se împărtășească din ea şi 
nu este altă bucurie şi mângâiere mai mare pentru sufletul și mintea omului 
decât cunoașterea acestei înțelepciuni. În faţa ochilor feciorului lui pan 
Cosma s-a deschis dintr-odată o lume nouă, nebănuită până atunci și în 
sufletul lui s-a născut dorinţa de a pătrunde tainele acestei lumi. 


Când marele logofăt a vrut să-i cerce priceperea, lon a mărturisit că nu 
ştie decât să deseneze literele care alcătuiau numele său. Era prea puţin, și 
pan Toader a râs. Asta nu i-a dezarmat, după cum n-avea s-o facă nici 
înfățișarea greutăților pe care avea să le întâmpine. Era vorba de răbdare, de 
multă trudă, de timp. Timp avea, deocamdată, cât vroia. Celelalte calităţi 
urma să le descopere după aceea. 

Ca să-l lămurească pe pan Cosma că lumea s-a mai schimbat și că 
printre cei care-și fac ucenicia ca dieci în cancelaria domnească se află 
acum mai mulţi feciori de boieri, nu avea nici un rost pentru că tot n-ar fi 
înţeles. Esenţial pentru ei era faptul că i-a îngăduit „să-şi facă de cap” și de 
data aceasta și Ion și-a început ucenicia la școala de la Curtea domnească 
din Suceava. S-ar fi putut duce la una din mănăstiri unde se învăţa temeinic, 
mai ales limba slovenească, dar la Neamţ nu i-ar fi plăcut, din pricine ştiute 
de inima lui, la Bistriţa era prea departe de Mlenăuţi, iar la Suceava ar fi 
putut să înveţe şi latineasca, atât cât să se poată înțelege cu cineva, dacă 
toate-i vor merge aşa cum ar fi dorit-o el. 

Printre ucenici, Ion era cel mai răsărit ca vârstă şi ca înfăţişare. Era ca un 
fel de măgar între oi: zdravăn, cu mustaţa bine împlinită, cu mersul sigur, al 
bărbatului care-și cunoaște puterea şi este stăpân pe el. De aceea, dascălii l- 
au primit cu multă îndoială, pentru vârsta lui, dar și pentru deprinderile sale 
foarte potrivite pentru un oştean iscusit. Era și o oarecare sfială, o temere 
nemărturisită în faţa unui bărbat în toată firea, care le-ar fi putut pune la 
încercare răbdarea, stăpânirea de sine și altele. Le era teamă ca nu cumva 
autoritatea lor față de ucenici, să fie zdruncinata de purtarea buiacă a 
acestuifecior de mari boieri despre care se spuneau lucruri nu tocmai de 
laudă. Ar fi putut deveni și un rău sfetnic al celor mai puţin vârstnici, gata 
să se lase dominați și să cadă în admiraţia acestui bărbat puternic şi priceput 
în mânuirea armelor. El ştia multe și i-ar fi putut stârni să facă cine ştie ce 
nebunie prin cârciumile din târg şi în loc să se ţină de învăţătura lor s-o 
aleagă pe aceea a omului făcut să petreacă şi să fie dorit de partea 
femeiască. Şi cum să-l stăpâneşti pe unul ca acesta, care este în stare să-ţi 
cresteze pielea cu sabia cât ai clipi, fără să-i pese de nimeni? cât despre ce 
va fi în stare să deprindă el din ştiinţa lor, aici nu mai rămânea nici o 
îndoială. Toţi erau de părere că de un om ca ăsta nu se poate lipi cartea şi 
nădăjduiau ca după primele zile de încercare să părăsească singur gândul de 
a învăţa scrisul, cititul şi vreo limbă dintre cele ce se foloseau în cancelaria 
domnească. Se îndoia cel mai mult pisarul Margire Malaevici. El era un 


Mălai de-al nostru, dar când întocmea un act domnesc iscălea Malaevici, ca 
să sune mai frumos, mai bisericește. De altfel, nu-și spuneau toţi marii 
boieri din sfatul domnesc pan Negrilă, pan Hurul, nu-şi pusese în coada 
numelui un „schi” și pan Barbovschi, care era acum portar al Sucevei? Era 
pisarul Mălai un om subţire la trup, avea umerii puţin răsuciţi de parcă 
fuseseră prost înşurubaţi pe trupul lui, din felul cum îi cădeau nădragii se 
vedea că trupul lui este făcut numai din oase şi piele, că nu are rotunjimi 
nici măcar acolo unde le are tot omul. Mergea împungând aerul într-o parte, 
de parcă l-ar fi purtat un soi de vârtej. Avea un păr de culoarea cânepei însă 
ce era de mirare la el, era fața. Parcă cineva i-o turtise, strâmbându-i-o în fel 
şi chip. Nasul pornea de la rădăcina sprâncenelor drept în faţă, ca după 
aceea să se frângă spre gură. Un obraz era pus într-un fel, celălalt fusese 
croit pentru o altă față. Purta mustață tăiată scurt peste o gură ce se 
deschidea ca o bortă neagră, sporind și mai mult asimetria feţei. Dinţii 
crescuseră strâmb, împingându-se unul pe altul, călcând unul peste celălalt. 
Se fălea Malaevici cu darul vorbirii. Îi curgeau cuvintele șuvoi şi era în 
stare să-i turuie gura ceasuri în şir. Vorbea puţintel cam pe nas, și le ştia pe 
toate. Psaltira pe sârbie, cum îi spunea el, era slăbiciunea sa, o ştia ca pe apă 
şi trudea să o tălmăcească în românește, dar treaba mergea foarte greu. Mai 
întâi că nu toate vorbele noastre se loveau cu cele slovenești, îl mâncau 
buricele deştelor pe pisarul Malaevici s-o întoarcă mai pe departe ca să iasă 
mai pe înţelesul tuturor și să curgă și vorbele mai frumos, căci era doară 
viers nu alta, dar se spăimânta singur când se gândea ce păcat mare poate 
săvârşi dacă nu se ţine cuvânt cu cuvânt de cartea sfântă. Căci, spunea 
pisarul, asemenea cuvinte n-au fost scornite din mintea omului, cum este 
alcătuită, de exemplu, Alixăndria în care se povesteşte viaţa şi vitejiile 
împăratului Machedonici, ci ele au venit de la Domnul prin gura profetului 
şi nu-i chip să clinteşti ceva fără să păcătuiești. Ar mai fi fost o dezlegare, 
recunoștea Mălai, dacă ar fi ştiut elinește, prima limbă în care s-a tălmăcit 
din jidoveşte Cartea sfântă. Dar dânsul n-apucase să-nveţe o asemenea 
limbă, luat cu atâtea necazuri şi treburi câte avea la cancelaria domnului, 
sau cu necazurile și treburile părţilor de sate pe care le stăpânea, unele fiind 
danie domnească pentru cinstita și greaua slujbă ce-o făcea cu credință 
nestrămutată față de domnul său. 'Trudea la tălmăcirea Psaltirii îndemnat de 
râvnă faţă de biserică dar şi de neștiința popilor noştri. Găsise el justificare 
pentru tălmăcirea dintr-o limbă sfântă chiar în vorbele apostolilor, dar, în 
vremea sa, mai că nu mai era nevoie să dai seamă pentru o asemenea faptă, 


căci ajunsese până la urechile sale cum un neamt Luvter s-a ridicat 
împotriva papistaşilor și primul lucru pe care l-a făcut a fost acela de a 
întoarce pe limba neamului său Biblia. 

Și câte nu ştia diacul, că era de mirare cum de poate ține minte atâtea 
lucruri. Rămâneau ucenicii cu gurile căscate când se pornea el să le spună 
despre ce-au fost pe lume de la începutul ei și până în zilele noastre. Le 
depăna pe toate cu însuflețire dar și cu o tainică plăcere de a se asculta și de 
a se făli cu câte ştia el, pentru că era convins pisarul Mălai că altul mai 
deştept ca el nu se află în [ara Moldovei. Când a aflat că Ion Movilă 
doreşte să înveţe la școala domnească, pisarul a rămas puţintel descumpănit: 
ce să caute zdrahonul ăsta aice? şi-a spus Mălai și nu se dumirea ce l-o fi 
apucat pe omul ăsta, care n-arătase prin nimic că ar avea vreo înclinație spre 
buche, să se apuce, la o asemenea vreme, de învăţătură. 

Îndoiala și temerile dascălilor s-au topit repede, pentru că Ion avea o 
purtare mai mult decât cuviincioasă. Ceea ce i-a uimit însă pe dascăli, a fost 
ușurința cu care se descurca acesta. Mintea lui era neatinsă de umbra 
vreunei cunoașteri în ale cărturăriei și, deşi mai săltat în ani ca ceilalți, 
dovedea aceeași sprinteneală în deprinderea buchilor și mai ales o ţinere de 
minte strașnică, de care lua cunoștință și el abia acum. Ce învăţa i se 
întipărea surprinzător de repede și temeinic, nu era silit ca alţii să se zbată 
ceasuri multe din zi pentru a i se întipări în minte învăţătura dascălilor săi. 

A deprins cu ușurință buchile, și pe cele sloveneşti şi pe cele latinești. 
Apoi cuvintele câte trebuiesc pentru a întocmi un uric. Pentru o asemenea 
treabă nu era nevoie de prea multe pentru că se repetau de la un act la altul. 
Atâta vreme cât buchiile îi fuseseră interzise și se gândea la ele cu o 
anumită sfială, îl privise, dacă nu cu respect, cel puţin cu o ascunsă invidie, 
pe diacul Mălai. Acum însă, îngâmfarea aceluia i se părea ridicolă, pentru 
că ştiinţa lui nu era chiar atât de mare pe cât lăsa el să se înţeleagă celor 
oare nu știau să folosească drept instrument al cunoașterii decât buricul de 
la degetul cel mare. Îl asculta totuşi cu plăcere pe diac cum toarce firul 
poveştilor de parcă s-ar afla în strană, ca un ţârcovnic care înadins lălăeşte 
cuvintele pe nas. Numai că diacul îți deschidea ochii minţii asupra atâtor 
lucruri pe oare nici nu le-ai fi bănuit că există pe lume, sau și de ai fi ştiut 
câte ceva, nu le-ai fi înțeles rostul. În liniştea odăii, în această zi de început 
de vară când căldura nu este prea supărătoare, vocea diacului pune întrebări 
şi răspunsuri: „ — Câte ape cură din raiu? 4. 

— Cum să chiiamă aceale 4 ape? 


— Fison, Gheon, Tigru, Eufrathu. 

— Pe unde cură acele ape? 

— Fison încungiură tot pământul Evilatului (unde-o fi Evilatul? se 
întreabă Ion şi-şi ascute urechea) și pre această apă să află argint mai curat 
decât aurul, să află o piatră anthrax, adecă cărbune, şi alte pietri verzi 
scumpe.Gheon, acesta încungiură toată Ethiopia, adecă ţara arăpească, și în 
luna lui august se umflă și udă tot pământul Misirului (care este Eghipetul, 
gândeşte Ion), că ploae nu ploae într-acea parte de loc, ci din umezeala lui 
să fac seminţile. Tigrul, acesta curge asupra Asurii, care o numesc unii 
Dunăre. Efrathu, acesta curge asupra Endiei şi Persiei”. Prin faţa ochilor 
minţii se perindă lumi necunoscute, cu fiare neştiute pământului nostru, 
cum erau inorogul și stratocamilul, sau se pun tot felul de întrebări al căror 
tâlc cere multă istețime şi multe cunoștințe. Pe Ion îl încântă toate lucrurile 
noi pe care le deprinde la școala domnească, mintea lui se desface ca o 
floare care a dat de apă și de lumină și ce-i place cel mai mult este faptul că 
lumea începe să capete alte margini și să-i dezvăluie taine pe care nu le 
bănuise. Și parcă simţea și altceva, un sentiment pe care nu-l mai avusese 
până atunci: Ion lua cunoștință temeinică de sine, începea să se descopere, 
judecându-se şi cântărindu-se nu în raport cu ceilalți, ci cu el însuși. Omul 
nu este ca un dobitoc, îi spusese marele logofăt Toader şi acum pricepea 
tâlcul acestor vorbe. Fiinţă aleasă, omul se poate înălța prin cunoaștere, îi 
stă în putință să simtă şi să prețuiască frumosul, să înțeleagă rostul și locul 
lui pe lume, să priceapă înlănţuirea faptelor care au trecut sau se desfășoară 
sub ochii lui. Ascultă, înțelege, învaţă și se bucură. Noile lui izbânzi îl fac 
să zâmbească, uneori stânjenit, de o seamă de fapte și de gesturi ale sale 
dintr-un trecut nu prea îndepărtat. 

Cum are un pic de răgaz se repede la Mlenăuţi și la Hudeşti. Lui pan 
Cosma au început să-i scârțâie toate încheieturile, deşi vrea să se arate în 
putere și falnic, jupâneasa Teodosia a îmbătrânit şi domnia sa. I se păruse 
până atunci că toate vor rămâne neclintite, că viaţa este lungă, aproape cât o 
veşnicie şi iată că timpul se arată necruţător cu ai lui, pe care i-ar fi dorit să 
rămână neschimbaţi, pentru ca bucuria lui să nu fie stânjenită de nici o 
umbră. Timpul se arată însă neîndurător și cu ceilalți dar şi cu el însuși. 
Văscan e un bărbat în toată puterea cuvântului, Gavrilă la fel, iar Ion îşi dă 
seama că timpul trece şi pe lângă el destul de repede. Tot ce a agonisit ca 
învăţătură l-a făcut să prețuiască așa cum se cuvine dragostea Cârstinei, 


cuminţenia acestei femei (care nu pretinde nici acum nimic), și frumuseţea 
ei de femeie aflată în plină înflorire. 

Nu a primit nici un sfat din partea nimănui privind însurătoarea lui. I-au 
fost înșirate nume de fete de mari boieri care ar fi fost încântate să-și 
unească viaţa cu el, dar nu l-a interesat niciuna. Zadarnic se plângea 
jupâneasa Teodosia că-i trece vremea și va rămâne un holtei pe care nici 
babele și apoi nici dracul n-o să-l mai poată însura. Nu-l atingea nimic. Era 
ca şi cum ai fi vorbit cu un lemn și jupâneasa Teodosia începuse să se teamă 
în mod serios de soarta fiului ei cel mare. Ar fi dorit să-l vadă la casa lui, cu 
rostul lui, adică însurat și cu urmași, dar îi era teamă că n-o să mai apuce o 
asemenea clipă. În această privinţă mama nu-și înţelegea nicicum feciorul, 
nu reușise să găsească nici o urmă care să o ducă spre inima și mintea lui 
pentru a desluşi care este cauza acestei împotriviri statornice de a se însura. 
Explicaţia lui, sinceră de altfel, nu era suficientă. 

— N-am chef, îi spunea el jupânesei Teodosia, și dânsa nu pricepea 
cumvine asta să n-ai chef, ca şi cum o treabă serioasă cum este însurătoarea 
se face pe chefuri. 

Cârstina era atât de ademenitoare încât orice i s-ar fi întâmplat, Ion 
simțea nevoia să meargă la Mlenăuţi sau s-o aducă pentru o vreme la 
Suceava, fără ca să ştie cineva despre întâlnirile lor. Avea o măsură a 
lucrurilor pe care nu o întâlnea la femeile de neam mare și mai ales îl 
impresiona demnitatea cu care se purta Cârstina în toate. Fără să o 
mărturisească, Ion o iubea pe mica lui vrăjitoare, cum îi plăcea s-o alinte, o 
dorea ca ibovnică, ştia însă că nu se poate însura cu ea. Și-ar fi ridicat toată 
lumea în cap, lumea lui, a boierilor şi curtenilor, dacă ar fi făcut un 
asemenea gest, ar fi supărat-o de moarte pe jupâneasa Teodosia. 

Ghicindu-i gândurile, Cârstina ştia să-i liniştească cugetul, iar 
înţelepciunea ei o făcea să-i fie și mai dragă. Uneori, îi spunea ea, trebuie să 
ştii să te mulțumești cu ceea ce ţi se dă, prea multă fericire și bucurie pot fi 
izvorul unor mari dureri. Să știi să te împărtășești din plin din ceea ce ai, 
este semnul cuminţeniei, şi femeia asta, al cărui trup era ca o pară de foc, 
croit parcă anume pentru dragoste, i se dăruia cu patimă, o patimă neostoită 
care-l stârnea pe bărbatul din el și care-o făcea să fie mereu alta, de parcă 
atunci, în clipa în care i se dăruia, ar fi ajuns pentru întâia oară să-i 
descopere farmecele încă necunoscute, şi să simtă arome nebănuite. O lăsa 
să plece la Mlenăuţi și timpul petrecut departe de ea îi ațâţa și mai mult 
dorința de a o cuprinde, de a-i măsura trupul palmă cu palmă, să o simtă 


cum freamătă de dorinţă şi de plăcere, cum i se precipită răsuflarea și chipul 
ei se schimbă devenind şi mai frumos, o frumuseţe stranie care răsfrângea 
toată arşiţa ce-i mistuia fiinţa. 

Se iubeau cu înfocare, căutarea şi zbuciumul lor era ca o scufundare în 
neştire pe tărâmuri necunoscute. Doreau ca acele clipe să rămână fără de 
sfârşit, iar revenirea era ca o dezlegare dintr-un cumplit şi dulce blestem. O 
privea şi nu se mai sătura privind această alcătuire minunată şi toate câte 
țineau de ea se dovedeau a fi fără saţ, în ciuda timpului și a oamenilor. 


XVI. 


Ucenicia se face cu întreruperi, după împrejurări pe care Ion le înţelegea 
acum mai bine și dintr-un alt unghi de vedere decât o făcuse cu ani în urmă. 
Se mișca între oameni care erau în stare să cântărească faptele oamenilor și 
urmările lor. Până nu demult, de o parte se aflase el cu neamul lui și restul 
lumii de partea cealaltă. Zâmbea când se gândea că la un moment dat el, 
singur, se răzvrătise împotriva tuturor, deoarece prima lui mare bucurie 
fusese destrămată, după cum crezuse el, de toţi cei care se aflau în jurul său, 
cu o excepție: jupâneasa Teodosia. Acum se afla atât de departe de acele 
clipe şi, uneori, se înduioșa de propria-i neputinţă şi copilărie. Pe jupâniţa 
lui Condrea n-o mai găsise (se pare că se măritase în Lehia, undeva, 
departe, spre miazănoapte, dar nimeni nu a reușit să-i deslușească exact 
starea ei). Războaiele la care luase parte îl învăţaseră și ele multe lucruri. 
Înţelesese mai întâi ce înseamnă să ai în jurul tău oameni de nădejde, iar pe 
acei oameni nu-i poţi strânge decât dacă ai putere. Deci, toate se învârteau 
într-un anume fel în jurul puterii, care putere izvora din moşia pe care o 
stăpâneai. Dar moşia asta, oricât de mare ar fi fost, nu-ţi îngăduia să trăieşti 
departe sau împotriva celorlalți. Acest lucru se vădise mai cu seamă atunci 
când se ridicaseră marii boieri împotriva lui Ștefăniță și nu cu multă vreme 
în urmă Gonţa vornic, împins nu se ştie de ce nebunie, își pusese nume de 
domn şi se ridicase împotriva lui Rareş. Nu izbutise să întreprindă nimic. A 
fost prins de oamenii domniei şi adus de grumaz în faţa lui vodă. A cerşit ca 
un nemernic milă pentru viața lui pe care a încercat s-o răscumpere cu 
pământurile pe care le avea din străbuni și a avut noroc, pentru că domnul l- 
a iertat, în loc să-i reteze capul. 

Începea să înțeleagă, de asemenea, că între oameni se stabilesc anume 
legături după limbă, lege și obiceiuri pe care nimeni nu le poate rupe, pentru 
că aceste legături au izvorât şi sau întărit din nevoia de a se apăra împotriva 
altora de altă lege, de alt neam și de altă limbă. Erau legături care au crescut 
în clipele cele mai strașnice din viaţa omului, atunci când se înfruntă cu 
altul şi are moartea-n față, clipe în care nu te mai poţi juca cu simțămintele 
şi te arăţi tu cel adevărat, dacă nu în ochii altora măcar în proprii tăi ochi. 
Atunci îl simţi alături de tine pe alt om, pe care nu l-ai cunoscut şi nici nu-l 
vei mai vedea poate, cum îţi stă în sprijin şi cum îţi risipește teama numai 
cu prezenţa lui. În asemenea clipe îi pierzi pe unii dintre prietenii sau 
neamurile tale și simţi că tu trebuie să fii aici, de partea asta și împotriva 


celor ce ţi-au provocat asemenea pierderi. După aceea este legătura cu 
pământul, nu numai pentru că-ți dă să mănânci, dar şi pentru că este o altă 
legătură tainică, deoarece şi tu eşti plămădit din tina în care zac oasele unui 
şir necunoscut de oameni care au fost înaintea ta şi care au trăit şi au murit 
pentru acest pământ. 

Începea să înţeleagă treptat și felul în care gândea tatăl său. Boierii 
trebuie să se arate supuși şi cu credință faţă de domnie. Nu se poate altfel, 
dacăse are în vedere alcătuirea ţării şi nevoile ei. Supunere înseamnă, într- 
un asemenea fel unire în faţa tuturor. Țara nu se poate păstra neatinsă fără 
această unire și credință faţă de domn. Era prea tânăr să înțeleagă felul în 
care-i certase Ștefăniță pe boieri, dar din felul în care s-au petrecut 
evenimentele, tânărul domn avusese dreptate cu prisosință. Craiul Laioș 
fusese înfrânt pe câmpia Măhaciuiui, unde-și aflase şi moartea, din pricina 
dezbinării celor mari. Unii dintre aceştia n-au vrut să ia parte la luptă, 
zicând că apărarea coroanei este treaba regelui; lanăș, voievodul 
Transilvaniei nu şi-a părăsit ţara lui, zicând că trebuie s-o apere de turcii 
care năboiseră peste Dunăre, în Țara Românească. Și iată cum, din neunirea 
celor mari s-a spulberat una dintre cele mai întinse și puternice crăii ale 
Europei, împlinindu-se proorocirea lui Ștefăniță vodă. 

După nenorocirea de la Măhaci, alergau după coroana Ungariei 
Ferdinand, fratele împăratului Carol al Germaniei, Spaniei și Italiei, și 
lanăș, voievodul, iar sultanul, stăpân până în inima țării, i-a dat-o lui lanăș, 
pentru a nu crește prea mult puterea neamţului. 

La Suceava a venit omul lui Ferdinand, sasul Georg Reicherstorffer, ca 
să-l îmbie pe domn să fie de partea lui şi împotriva păgânului, a cărui putere 
ameninţa toată creștinătatea. Rareş se temea mai mult de creşterea puterii 
otomanicești, pentru că împărăţia turcului era în coasta ţării sale, iar de când 
tătarii ascultau acum de sultan, Moldova era sugrumată din două părți. Ca 
să se ridice împotriva sultanului nu se putea bizui numai pe craiul 
Ferdinand, ale cărui stăpâniri erau departe de Moldova. Era nevoie ca 
vecinul dinspre miazănoapte și răsărit, craiul Jicmont, să se ridice şi el 
împotriva turcului, pentru ca Moldova să aibă, în felul acesta, spatele 
acoperit. Pentru aceasta au fost trimiși în Lehia pârcălabii Vlad și 
Barbovschi. Mai dorea Rareş ca să-l atragă în alianţa împotriva sultanului și 
pe ţarul Moscului. Strădaniile domnului au fost însă zădărnicite de craiul 
Jicmont, care nu a vrut să strice bunele relaţii pe care le avea cu Poarta, 
deoarece el se afla ameninţat dinspre soare-apune și dinspre miazănoapte de 


puterea nemţească pe care cavalerii teutoni o chemau în sprijin, și dinspre 
soare-răsare de moscovit care dorea să-și întindă stăpânirea asupra 
pământurilor care ţineau de Lituania, ţară care-și unise soarta cu Lehia. 

Rostul acestor legături dintre domniile mai multor ţări îi aflase Ion din 
cele ce se vorbeau la curte şi mai ales în cancelaria domnească unde se 
alcătuiau soliile scrise în slavoneşte sau latineşte. 

Strâns din toate părțile, măria sa a trebuit să treacă de partea craiului 
lanăş. Sultanul se pregătea încă din vara anului 1528 să pornească asupra 
Vienei. A i te împotrivi în asemenea împrejurări ar fi însemnat să atragă 
urgia asupra Moldovei. Pe de altă parte, lanăș îi oferea domnului noi moșii 
peste munţi în schimbul ajutorului dat. Faţă de făgăduielile lui Ferdinand, 
care erau străvezii şi subţiri ca și fumul, lanăş dăruia cetăţi și sate şi o 
înstăpânire mai temeinică în Transilvania era prea ademenitoare ca să nu-l 
convingă pe Rareș de partea cui trebuie să treacă. În jurul Moldovei se 
încingea o horă năpraznică iar domnul trebuia să aleagă și de alegerea 
făcută de el depindea soarta lui, darşi soarta ţării, deci a noastră a tuturor. 
Ion începea să pătrundă rostul pe care-l avea puterea domniei de a hotărî, în 
clipe de mare cumpănă, calea care putea să ducă la mântuirea ţării sau la 
ruina ei. Deci, această latură a activităţii desfăşurate de domn, cu ajutorul 
sfatului, era cea mai importantă deoarece de inteligenţa și talentul dovedit 
în fiecare clipă care solicita o hotărâre, depindea totul. Acestei activităţi 
trebuia să i se subordoneze celelalte. Să înţelegi rostul tău pe lume, este 
una, dar să înţelegi rostul unei țări și să ştii să o călăuzeşti spre limanul cel 
bun şi liniştit, era un lucru care cerea o înţelepciune și o înţelegere 
deosebită. 

Când Malaevici îşi pleca pe o parte capul și împungea în dreapta și în 
stânga cu întrebări care să-l pună în încurcătură pe cel întrebat, lui Ion îi 
venea să zâmbească. „Ce prooroc fu cu arepi?”, sau „Ce copaci au fost întâi 
pe lume?”, sau „Ce pământ au văzut soarele numai o dată?” Îi luceau ochii 
lui Mălai şi se bucura dinainte de triumful ştiinţei sale asupra neştiinţei 
celorlalți, fără să înțeleagă însă ceea ce se petrecea cu el şi cu lumea din jur, 
umflându-se ca o gogoaşă de îngâmfare și socotindu-se mai presus altora 
pentru darul pe care-l avea de a scrie frumos și de a alcătui literele de la 
începutul unui cap cu tot felul de flori și încrângături. Era mai presus decât 
toate cuvântul Domnului, striga Malaevici cu gândul la versetele Psaltirei, 
la a cărei tălmăcire tindea, dar Ion vedea şi latura cealaltă a lucrurilor care-i 
scăpa diacului. De pildă, riga franţujilor, un domn prea-creștin, i-a cerut 


sultanului să nu dea pace neamţului, iar mai mulţi principi chiar din 
Germania s-au ridicat împotriva împăratului, căzând în erezia lui Luvter, de 
dragul moșiilor pe care le-ar fi luat de la mănăstirile care se aflau în țările 
lor. lar pentru că Secuii n-au fost cuminţi și au ucis niște negustori români şi 
nici nu sunt hotărâți de partea cui să treacă, de a lui Ianăş sau Ferdinand, 
domnul a poruncit ca oastea cea mică să se strângă pe Trotuș. Era la 
mijlocul lunii ianuarie 1529, când Ion se îndrepta spre Hudeşti și Mlenăuţi 
pentru o scurtă petrecere și pentru a-și lua în mare grabă unele lucruri şi 
câteva slugi, după care s-a îndreptat cu mare sârg în tabăra domnului. 
Munţii au fost trecuţi cu repeziciune, și oastea împărţită în două, a cuprins 
ca într-un cleşte, scaunele secuieşti, abătându-se cu mare urgie asupra 
satelor și târgurilor aflate pe valea Oltului. Cinci scaune se supun domnului 
şi-i jură credinţă iar după ce a aşezat pârcălabul la Sânzieni şi la Breţcu, 
domnul s-a întors cu pace în scaunul său. Pace care nu ţine decât până în 
mai când se strânge oastea iarăși pentru treburile ardelenești. Suliman 
sultanul pornise cu urdia spre Viena. Rareş le cerea braşovenilor să fie 
cuminţi şi să se supună lui lanăș, dar în Transilvania lumea era împărțită în 
două şi craiul, care se bucura de sprijinul sultanului, îl vrea şi pe acela al lui 
Rareș, făgăduindu-i cetăţile Ungurașului, Rodnei și Bistriţei pe lângă Ciceul 
şi Cetatea de Baltă pe care le stăpânea domnul român. Cu satele care se 
aflau în jurul lor, cu cele cinci scaune secuieşti care recunoșteau autoritatea 
domnului Moldovei, o bună parte din Transilvania de răsărit s-ar fi aflat sub 
stăpânirea lui Rareş. Bucuria acestuia n-a fost însă deplină, pentru că și cei 
mari sunt supuși sorții ca și cei mici şi în această privință Mălai avea 
dreptate. Doamna lui Rareş a căzut la pat și domnul, deși ar fi dorit să 
treacămunţii în fruntea oștilor sale, a crezut că este de datoria lui să rămână 
lângă femeia care-i dăruise patru copii. L-a mai mâniat pe domn și vestea 
uciderii pârcălabului său, Toma de la Ciceu, de către oamenii lui lanăș 
craiul. Era o uneltire a craiului sau oamenii acestuia trecuseră dincolo de 
îndatoririle lor pentru a pune mâna pe cetatea Ciceului? 

În asemenea împrejurări, domnul a trimis porunci dregătorilor să treacă 
munţii prin două locuri: o parte din oaste, sub ascultarea lui Danciul Hurul, 
pârcălabul Romanului, să apuce calea Câmpulungului și a Dornei şi să facă 
în aşa fel încât să aducă cetatea Ciceului în stăpânirea domnului său; cea de 
a doua oaste, sub marele vomic Grozav să treacă pe la Oituz și să-i 
amenințe pe braşoveni și pe sighişoreni ca să se supună lui lanăş. 


Ion se afla cu grosul oastei în părţile Brașovului. Secuii s-au ridicat şi ei 
la porunca domnească, încât Grozav avea oaste destulă ca să aducă la 
ascultare o cetate ca aceea a Brașovului. După ce zăbovise în secuime 
câteva zile, Nicoară Grozav îşi poartă trupele spre Brașov și la 20 iunie 
începe atacul. Ion ia parte la asaltul unui fort de lemn pe care brașovenii îl 
ridicaseră, ca și pe altele, în afara zidurilor cetăţii. Aici erau așezate tunurile 
cu batere lungă şi cea mai bună oaste a cetății. După ce tunurile moldovene 
bat o vreme bastioanele cășunând pierderi și mari necazuri celor din forturi, 
s-a dezlănţuit atacul general. După o luptă scurtă şi îndârjită, forturile erau 
în mâna alor noştri. lon se bătuse ca un oștean deosebit, sporind fala 
numelui şi a neamului său prin laudele pe care i le-a adus chiar marele 
vornic. După o asemenea ispravă, cei din cetate au ridicat steaguri albe, 
semn că se supun, numai că marele vornic nu a avut răgazul să se bucure de 
izbânda sa, deoarece oștile ferdinandiste se aflau la Feldioara. A doua zi de 
dimineaţă, oastea lui Grozav s-a pus în mișcare și când soarele se urcase 
bine pe cer, se aflau lângă Feldioara. Balint Turcul, Ștefan Maelat, 
castelanul Făgărașului și cu Pempflinger sasul au socotit că oastea lui 
Grozav nu este atât de tare și au ieșit din cetate, să deie lupta în câmp 
deschis, punându-i în faţă pe secuii lui Marton-Frenţiu, din scaunele ce nu 
ascultau de Rareş. Aceştia se retrag de la prima ciocnire, saşii se cred 
trădaţi, dar Marton își duce oamenii deoparte și lupta se dă până la căderea 
nopţii. Și în această zi Ion a fost ca un leu. Și-a purtat oamenii cu mare 
vitejie şi îndemânare, avea mâna puternică și ochiul sigur, n-a șovăit nici o 
clipă, s-a avântat mereu acolo unde se purta greul luptei, învăţătura lui 
Mălai nu-i slăbise puterea trupului, îi ascuţise însă agerimea minţii. El cu 
ceata lui şi cu ceata lui Ion Moţoc, cu care iarăşi se întâlnea ca bun prieten, 
cu Glăvan pisarul, ginerele lui Dragotă Săcuian, fostul ceașnic, care se 
hiclenise în vremea lui Ștefăniță, au pus mâna pe tunurile cele mari ale 
ferdinandișştilor. Nicoară Grozav iarăşi s-a dovedit a fi un mare căpitan care 
ştie să-și ducă oștile la izbândă, oastea partizanilor craiului de la Viena fiind 
spulberată în noaptea de 21-22 iunie. Plină de prăzi, culegând multe tunuri 
din tabăra ferdinandistă, oastea condusă de Nicoară Grozav se întorcea în 
țară. Vestea marilor izbânzi obţinute de vornicul său îi aducea o uşoară 
mângâiere domnului, a cărui soţie se prăpădise intre timp. 

lon avea iarăşi un scurt răgaz pentru treburile lui. Pan Cosma, 
deşisupărat pe un fecior care nu vroia să-și croiască un rost, ca să închidă 
ochii liniștit după ce-și va fi mângâiat primul nepot, se bucura pe ascuns că 


Ion se dovedise și acum a fi unul dintre cei mai de seamă oșteni ai țării. 
Credea bătrânul boier că a venit clipa să i se încredinţeze feciorului său o 
slujbă cât mai însemnată, socotind că ucenicia lui lon la cancelaria 
domnească fusese numai o toană a unui tânăr bezmetic. Feciorul nu și-a 
contrazis tatăl pentru că, cel puţin în vara și toamna aceea, nimănui nu-i 
ardea de scris, ţara era mereu în fierbere, oștenii poposeau pentru scurtă 
vreme pe la casele lor, după care erau iarăși chemaţi în tabără. Până acum să 
dăduseră lupte pentru a supune Transilvania craiului lanăș, soarta 
creștinătății avea să se decidă abia de acum încolo. Marea urdie otomană se 
revărsa în valuri nenumărate spre câmpiile dintre Dunăre și Tisa. La 19 
august, lanăș, craiul Ungariei, se prezenta în faţa sultanului pe acelaşi câmp 
al Măhaciului şi punea genunchiul pe pământ în faţa sultanului, semn de 
supunere şi ascultare, peste câteva zile intrau în Buda, unde un paşă avea 
să-i poarte grija craiului, după care sultanul pornea spre Viena. Principii 
creştini nu crezuseră că turcii vor ajunge cu atâta ușurință în inima Europei 
şi deşi mulţi doriseră scăderea puterii Habsburgilor, acum se temeau pentru 
soarta cetăţii de pe Dunăre şi doreau cu toţii ca zidurile ei să fie mai tari 
decât oastea otomană. Sultanul ajunsese sub zidurile Vienei, fără hrana 
trebuincioasă, deoarece o parte din cămilele folosite pentru aşa ceva s-au 
prăpădit în cea mai mare parte pe drum. Nici tunurile de care ar fi avut 
nevoie sultanul n-au putut fi aduse sau turnate decât într-un mic număr și 
când au început ploile și frigul în octombrie, Suliman sultan s-a văzut 
nevoit să ridice cortul şi să se tragă pe îndelete în josul Dunării. 

În Transilvania, însă, lucrurile nu se limpeziseră şi mai înainte ca 
sultanul să ridice asediul Vienei, ferdinandiștii ridicau capul și încercau să-i 
smulgă lui lanăş craiul cea mai mare parte a țării. Petru Rareş care-şi avea 
oastea strânsă pentru a fi aproape de cele ce se petreceau dincolo de munți, 
văzând că nici lanăș nu se-ndeamnă să-i dea cetăţile promise, a pătruns din 
nou prin pasul Oituzului spre Brașov. Tot neamul Movileştilor era de faţă, 
de la pan Cosma până la Gavrilă, cel mai mic dintre feciori, acum copt și el 
pentru trebile războiului. Luptele s-au dat mai ales sub zidurile Braşovului 
şi sub ochii lui vodă. Ion și ceata lui se arăta iarăşi vrednic de toată lauda 
pentru destoinicia și vitejia lui. Fusese un an numai de lupte și de petrecut 
în tabără, cu scurte răgazuri pentru ca oștenii să-şi vadă casele și să aducă 
ceva hrană pentru o nouă campanie. Ion se simţea în largul său; se ştia acum 
stăpân pe el în orice împrejurare, oricât de grea ar fi fost, oamenii îl urmau 
orbeşte pentru că acum credeau în steaua lui cea bună. Domnului i-a plăcut 


purtarea Movileştilor, dar nu şi-a arătat mulțumirea în nici un fel spre marea 
dezamăgire a lui pan Cosma. Ion râdea de supărarea boierului bătrân, care 
nu înțelegea pricina pentru care se bucură feciorul său. De fapt nu dorea 
pentru el nimic în chip deosebit. Era mulțumit cu ceea ce avea şi îi arăta 
tatălui său că ei, cu averea lor, n-au de ce să râvnească la mila sau pomana 
cuiva. Era puternic și se bucura de puterea și sănătatea lui, era vesel dar nu 
peste fire, avea însă un prost obicei, după chibzuiala lui pan Cosma: Îi 
plăcea să ia în şfichiul vorbii peunul sau pe altul, atunci când nu te aşteptai: 
era o plăcere a lui pe care boierul cel bătrân n-o înţelegea, mai ales că o 
asemenea plăcere putea să-i cășuneze multe necazuri. Nu toţi primeau cu 
inima deschisă glumele lui, ba pe unii îi vedea cum se schimbă la față, chiar 
dacă prin viu grai nu arătau ce simt. Ce era și mai rău, era că Ion nu-i cruța 
nici pe cei mari, adică pe cei mai vârstnici și în mari dregătorii. Unii îl 
prețuiau pentru firea lui deschisă, alţii vedeau în purtarea lui obrăznicia 
marelui boier de viță veche, în stare să nu se încline în faţa nimănui. Unii 
dintre tineri i se alăturau voioşi, pentru a se bucura de prietenia unui bărbat 
puternic, cu minte ascuţită, alţii îl pizmuiau pentru atâtea daruri cu care-l 
înzestrase firea, dar lui nu-i păsa nici de unii, nici de alţii. Îi plăcea tovărăşia 
celor de seamă cu el, îi îngăduia pe cei mai tineri, se bucura însă atunci 
când era prețuit de un boier ca marele vornic Grozav, un om dintr-o bucată, 
oare nu se sfia să-şi arate în faţa oricui gândurile și judecăţile sale. 

— Cu o asemenea fire şi cu o limbă ca a ta n-ai să ajungi departe, îi 
spunea pan Cosma. 

Ion îşi privea amuzat tatăl şi-i răspundea cu un aer plin de nevinovăție: 

— De ce să n-ajung, domnia ta? Dacă mi-a fi voia şi oi avea îngăduinţa 
domniei tale pot ajunge şi la Țarigrad şi la Mosc și la Râm și oriunde mi s- 
ar năzări. 

Boierul cel bătrân avea însă dreptate şi Ion şi-a dat seama nu peste multă 
vreme de acest lucru. În anul 1529, an plin de războaie, nimeni n-avusese 
vreme de scris, în afară de sfinţia sa, episcopul Macarie care se străduia să 
izvodească un letopiseţ pentru a nu se pierde şirul faptelor ce se petreceau 
sub ochii săi. Chiar şi diacul Malaevici a trebuit să-și lase sculele și 
Psaltirea pentru a însoţi curtea la Huși, la Roman și până la Brașov, în 
toamna când a mers și măria sa. De cum au început războaiele nici oamenii 
n-au mai avut timp de judecăţi, nici urice nu s-au mai întocmit, pentru că 
nimănui nu i-a mai ars de vândut, de cumpărat sau de schimbat moșii. 


După ce a căzut turnul cel mare de la Braşov şi-ai noştri au luat tunurile 
şi tot ce se găsea în el, târgoveţii iar s-au supus domnului, plătindu-i și o 
sumă mare de bani ca să-i ierte, făgăduind să arate supunere deplină acelora 
dintre crai pe care-i va arăta domnul. Sighişorenii, când au aflat cele 
petrecute în Ţara Bârsei, i-au trimis domnului daruri şi i s-au închinat; la fel 
au făcut şi făgărășenii pe care-i tot stârnea unul din neamul lor, Ştefan 
Maelat, să se ridice pentru craiul Ferdinand. Era oștean viteaz, priceput şi 
neostenit şi Petru Rareș l-ar fi dorit alături de el, și unul și altul fiind de 
aceeași lege şi de aceeași limbă, dar, se vede că acest Ștefan dorea mărirea 
pentru el și încerca să-și aleagă un stăpân mai depărtat, cum era Ferdinand, 
pentru a fi el însuși stăpân deplin în ţara Ardealului al cărui domn năzuia să 
ajungă. Și iată cum această dorință de mărire avea să-i învrăjbească mereu 
pe cei doi voievozi români, în loc să-i unească în folosul neamului lor. 

Cu tunurile luate de la ferdinandiști sporise mult puterea oastei 
moldovenești. Faptul că o parte din Transilvania asculta de poruncile sale l- 
au făcut pe măria sa Petru Rareş să se sumeţească peste măsură. 

Ion a stăruit în dorinţa lui de a-și însuși cunoştinţe noi şi temeinice pe 
lângă cancelaria domnească. Sloveneşte învățase atât cât era necesar pentru 
întocmirea unui uric. Ca să meargă mai departe, cum îl îndemna cam cu 
inima îndoită Malaevici, nu găsea nici un rost. Nu avea de gând să se 
călugărească, iar cărţile sfinte cereau multa muncă al cărui rost nu-l vedea, 
ca mirean. De aceea, a depus strădanie în deprinderea limbii latinești, 
folositoare nu numai pentru întocmirea unor scrisori domnești către 
principii vecini Moldovei, dar și pentru a îndeplini unele solii, iar de 
asemenea oameni avea nevoie domnia. În Transilvania ştiau româneşte mai 
marii ţării, dar la Buda, la Cracovia sau în ţara talienilor era nevoie să ştii 
latineşte. Nu era prea ușor, dar lui Ion i se părea că poate să înveţe și o 
asemenea limbă. 

Deşi se împotrivea oricărei învățături, pan Cosma nu putea în sinea lui 
să nu se mire de o minte ca aceea a feciorului său, aşa că n-a mai spus 
nimic. Îl necăjea însă purtarea domnului, care se arătase nerecunoscător faţă 
de faptele unui neam cum era acela al Movileştilor, dar și față de alți mari 
dregători pe a căror credinţă și vrednicie urcase el atât de sus. Ion încerca să 
înțeleagă şi să-l lămurească şi pe pan Cosma, când mergea pentru câteva 
zile la Hudeşti, pentru că boierul cel bătrân nu mai vroia să coboare spre 
Suceava, Hârlău sau unde se afla curtea domnească, în legătură cu cele ce 
se petreceau şi rostul acelor fapte ale domnului care stârneau mirare și 


nemulțumire pentru unii. În luptele din anul care trecuse, Grozav, marele 
vornic și Barbovschi, portarul Sucevei, se întrecuseră în a-l sluji cu credinţă 
şi au dovedit o mare iscusinţă în tot ce au făptuit. Și iată că cei doi mari 
dregători erau înlocuiţi, Grozav cu Efrem Hurul, al cărui frate, Danciu, 
ajungea pârcălab de Neamţ, iar Barbovschi cu Mihul, arbănaș, după cum 
credeau cei mai mulți, pe care domnul îl urcase în cele mai mari dregătorii, 
trecând peste atâţia mari boieri ai țării. 

Ce l-a îndemnat pe domn să facă asemenea schimbări? De ce, în loc să-i 
răsplătească pe Grozav şi pe Barbovschi, îi înlătura din sfat, punând pe un 
venetic, cum era Mihul, portar al Sucevei, deci o dregătorie care presupunea 
încrederea deplină a domnului, portarul fiind unul dintre cei mai apropiaţi 
slujitori ai voievodului? L-a schimbat pe Felea paharnicul cu Popăscul, dar 
Popăscu ca Popăscu, acesta n-avea merite deosebite, nici nu făcuse vreun 
rău cuiva, dar de ce l-a pus, cu un an în urmă ca vistier pe Dumșa, care 
pribegise odată cu ceilalți hicleni, în vremea lui Ștefăniță? Iar acum, 
Dumnezeu să-l mai înțeleagă pe Pătru Vodă, pe Dumșa l-a schimbat cu 
Glăvan, fostul pisar. S-a arătat vrednic el la Feldioara, dar era ginerele lui 
Săcuian, fostul ceașnic, cel care se ridicase împotriva nepotului său de frate. 
Mă rog, a fost Săcuianu generele 'Tăutului logofăt, dar asta nu înseamnă să- 
ti vinzi sufletul și să-ți pui nădejdea în oameni care-s schimbători ca apa şi 
ca vântul. L-a mai iertat şi pe 'Trotuşan căruia i-a întărit prin uric toate satele 
pe care le avea în Moldova. Noi, boierii credincioși, care am stat statomic 
alături de domn, nu ne-am ales cu nimic, iar hiclenii hălăduiesc în bună 
pace în ţara Moldovei și se bucură de toată prețuirea stăpânului ei. 

Ion încerca să-l liniștească pe bătrân. Timp avea în față destul ca 
săajungă lângă scaunul domnesc, dar pan Cosma îi răspundea, cu semeţie, 
că la vârsta lui, el era în Sfatul lui Ştefan cel Mare, domn cum n-a mai fost 
şi n-o să mai fie altul în Moldova. Și Ion, în sinea lui, îi da dreptate tatălui, 
căci orb de-ar fi fost şi tot şi-ar fi dat seama că acest domn, Petru Rareș, om 
aprig din fire, nu l-a prea băgat în seamă, așa cum s-ar fi cuvenit, pentru 
faptele sale de vitejie. Simţea și el că ceva nu merge cum trebuie. Era primit 
şi privit îndeobște cu multă plăcere, iar asta se vedea pe fața oamenilor, 
oriunde s-ar fi dus sau s-ar fi aflat, i se adresau numai vorbe frumoase, iar 
jupâniţele şi multe jupânese îl priveau în aşa fel, că adormit să fi fost şi tot 
înţelegea că le este plăcut, uneori mai mult decât s-ar fi cuvenit s-o arate 
ele. Unde apărea se înseninau feţele, oamenii aşteptau de la el vorbe de duh, 
povestea întâmplări pline de haz și, fără nici un efort, îi făcea pe cei din jur 


să-şi hlizească gurile, arătând unii sau unele dinți mai frumoși sau mai urâţi, 
după cum fusese dăruit de bunul Dumnezeu. Ştia să-și păstreze cinul, dar un 
gest sau schițarea numai a unor mișcări prin care sugera felul de a fi al 
cuiva, stârneau hohote de râs. Tovărăşia lui era căutată, semn că nu putea să 
fie urât de nimeni pentru că se știa curat în cugetul său. Nu făcuse rău și nici 
n-ar fi dorit să supere pe cineva. Încât, făcându-şi el socotelile, reieşea că în 
chip firesc ar fi trebuit să fi fost mai mult decât era el în acea clipă. Și 
atunci? O asemenea încheiere l-a pus pe gânduri. Şi s-a întrebat el singur 
dacă nu cumva tot ceea ce vede şi simte şi crede despre sine sunt numai 
aparenţe și, fără să se lepede de firea lui și fără ca asta să-i strice cheful de a 
trăi și de a se purta aşa cum îl îmboldea inima, și-a pus în gând să se uite cu 
mai multă grijă la cele ce se petrec în jurul său, să mai şi asculte, cum îl 
sfătuise pan Cosma. Diacul Grigore de la care învăţa latineşte, îl învățase și 
el o vorbă: adevărul se află în vin, ceea ce s-a și confirmat în scurta vreme. 
În timpul unei petreceri straşnice, unii dintre prietenii săi au scăpat 
vorbe pe care, legându-le și punându-le cap la cap, începeau să aibă un tâlc, 
dacă mai erau legate de anumite fapte şi de anumiţi oameni. Glăvan ajuns 
acum vistier, era de părere că odrasla Hudiceştilor ar avea și niște calităţi, 
dar, şi acest „dar” era foarte nelămurit, îndoielile lui împotriva lui Ion nu le 
trâmbiţa în gura mare. Le ţesea în jurul lui ca o plasă de păianjăn, făcându-i 
şi pe alții să se îndoiască de valoarea reală a acestui boier. Şi era foarte uşor 
să-l scadă în toate pe acest bărbat tânăr și frumos, pentru că cei slabi sunt 
gata întotdeauna să se bucure că cel socotit de toți ca un exemplar ieșit din 
comun, nu este, de fapt, altceva, decât un om ca toţi ceilalţi, de o pildă ca şi 
ei, pentru că de ce ar fi acest Movilă mai presus altora? Are ochi și gură și 
trup ca şi ceilalți, iar de-i face pe alţii să se hlizească, e pentru că e un 
măscărici. În loc să nu ştiu ce, şi decât să facă nu ştiu cum, mai bine... ei, 
mai „binele” ăsta avea atâtea înţelesuri și justificări câte minţi și suflete îl 
cântăreau cu un ochi întors împotriva orcărui bine. Aşadar, Glăvan era unul 
dintre cei care-l pășteau iar el se afla acum exact acolo unde vorba lui avea 
mare greutate. De ce nu-l iubea glavă ăsta? Pan Cosma avusese deci 
dreptate atunci când îi spunea să-și ţină limba. În cel de-al doilea război din 
Transilvania, Ion, în glumă și fără nici un gând rău, îl împunsese cu o vorbă, 
iar Glăvan a părut că râde, cam strâmb șinu din toată inima, și iată că acea 
vorbă, împărecheată, pesemne, şi cu alte motive care-i scăpau lui Ion, l-a 
ridicat împotrivă-i pe unul care avea să ajungă în mare grabă şi spre 
surprinderea multora, întruna dintre cele mai mari dregătorii ale țării. 


Nici Mălai, Malaievici, nu-l avea la inimă. Asta l-a mirat cel mai mult pe 
Ion, pentru că el n-avusese niciodată nimic cu diacul. Pentru ce l-ar fi putut 
pizmui diacul? I se arătase prieten și-i prețuia pentru mintea lui ascuţită, 
pentru uşurinţa cu oare prindea tot ce i se spunea. E adevărat că se putea 
ghici şi o oarecare îngăduință în ceea ce spunea Diacul, dar acesta nuanţă o 
sesiza Ion abia acum, când judeca lucrurile dintr-un alt unghi, prevenit 
asupra cugetului cel adevărat al lui Mălai. Îi admirase pe diac pentru 
cunoștințele lui, fără nici o reţinere și crezuse că între acești oameni cu 
minte mai subțire nu poate să încapă simțăminte mărunte, obișnuite la 
oamenii de rând. Diacul, cum avea să afle Ion, încetul cu încetul, îl lăuda pe 
Ion în aşa fel încât ieşea mai scăzut în ochii celorlalți decât dacă i-ar fi 
arătat dușmănie pe față. Subţirimea minţii era folosită pentru a lovi deci cu 
mai multă dibăcie şi Ion îşi dădea seama că în Glăvan, și el om de carte, şi 
în Mălai îşi aflase doi dușmani primejdioşi; pentru că n-aveai cum să-i 
dovedeşti, lunecau ca apa printre degete, ei lucrau pe-ndelete, timpul fiindu- 
le prieten. Cum să lovești în Mălai când, de fapt, el lucra în ascuns 
semănând îndoială şi neîncredere în mintea celor mari, arătând cea mai 
mare bunăvoință fată de fiul lui Movilă şi manifestând cea mai sinceră 
părere de rău că se iroseşte un om ca acesta, plămadă buna de altfel, din 
care ar fi putut să iasă ceva. Și tot gândindu-se la Mălai, l-a fulgerat un 
gând: odată, la o petrecere dată de diac. Ion fusese izbit de frumuseţea și 
tinereţea nevestei acestuia. Se bucurase pentru norocul lui cel bun și se 
purtase mai mult decât cuviincios cu ea, deşi — i se păruse lui? — din ochii, 
de un albastru-alburiu, foarte curaţi și ciudaţi ca, culoare ai jupânesei 
Malaevici, se citea parcă prea multă însuflețire atunci când sta de vorbă cu 
el. Gând au stat la masă, Ion a căzut în dreapta jupânesei Mălai (și ăsta 
obicei de cărturar cuminte și cumpănit în toate, pentru că, de obicei, bărbaţii 
petreceau cu bărbaţii, ca să poată răcni omul după pofta inimii când s-a 
înfierbântat de băutură, să se prăvălească sub masă, dacă a cinstit ulcele mai 
multe decât trebuiau și câte altele îngăduite bărbaţilor şi de la care 
bunacuviinţa le îndepărta pe femei). A fost o petrecere ștearsă, deoarece nu 
s-a chefuit cum trebuie, mulți l-au înjurat după aceea pe diac, socotindu-l un 
nătărău și un zgârie-brânză. Vinul bunicel, din Țara de Jos, unde-și avea 
Mălai o jumătate de sat cu mori şi iaz şi o faţă de deal, loc binecuvântat 
pentru vie. Fără să vrea, lon a avut prilejul să-i admire părul cânepiu al 
jupânesei care ieșea frumos împletit de sub o năframă dintr-un văl de 
mătase verde, tivită cu aur și perle. Cămaşa jupânesei tot din văl, cu guler 


aurit și nasturi de argint, lăsa să se ghicească destul de bine ce vroia să 
acopere, iar rochia din belacoasă roșie era închisă cu niște sponci de argint 
cu smalţ care porneau chiar din locul în care se îngemănau sânii şi despre 
care Ion nu și-a putut face nici o părere, nici că-s prea mici sau că sunt 
potriviţi. Numele ei era Erina şi s-a bucurat că Ion este ca şi ea din Țara de 
Sus. S-a purtat cu el ca şi ceilalți comeseni, deşi de câtevaori lui i se păruse 
că ochii ei spun ceva care ţintesc inima lui. Şi a înţeles că este așa atunci 
când a simţit cum o încălțare uşoară și delicată îl apasă discret pe piciorul 
dinspre partea jupânesei și când s-a uitat intrigat la dânsa, l-a întâmpinat cu 
cel mai dulce zâmbet din lume. N-a zis nimic atunci, aproape că o uitase pe 
jupâneasa Erina, până într-o zi când a întâlnit-o întâmplător în târg, după 
cumpărături. La învinuirile jupânesei că se ascunde de lume. Ion l-a uitat pe 
Malaevici şi câte-i datora pentru învăţătura agonisită de la el și mai mult în 
joacă, i-a spus jupânesei că din seara aceea o tot așteptase şi n-a venit. 

— Unde? a fost întrebarea mirată a jupânesei Erina şi Ion, ne mai având 
încotro, i-a spus uliţa și casa, iar a doua zi, dumneaei era acolo. ÎI iubea şi-l 
copleşea cu sărutările și mângâierile, ca o femeie care nu cunoscuse până 
atunci marea bucurie de a fi stăpânită și dovedită de un bărbat atât de tânăr 
şi frumos cum era Ion. 

După câteva asemenea întâlniri pe Ion l-au apucat remușcările faţă de 
Malaevici şi când a mărturisit păcatul în ochii Erinei a ţâșnit, ca un 
străfulger, o undă de ură şi de răutate, cerându-i să nu-l mai pomenească pe 
nemernicul acela care i-a mâncat zilele cu pilde din Psaltire, explicate, 
bineînţeles, pe-ndelete, ca să priceapă o minte mai puţin coaptă de femeie, 
sau cu pilde din Eclesiast. 

— Cum, se mira femeia, nu ţi-a spus şi ţie că toate-s deşșertăciune, și că 
viața noastră pe pământ este numai, așa, ca o părere, pe când cea de 
dincolo, ehei! — câte bucurii și câte plăceri? 

— Diacul ştie mai multe ca noi, a încercat s-o înduplece Ion. 

— Ştie pe dracul să-l ia, a răbufnit femeia, mai bine ar fi ştiut și ar fi fost 
în stare să facă ce faci tu, pentru că atunci când l-am întrebat care-s acele 
plăceri din viaţa de dincolo, mi-a vorbit de muzici dumnezeiești, de miere şi 
lapte, numai că eu din astea n-aveam nevoie şi atunci când l-am făcut să 
înţeleagă ce plăceri aştept acolo, dacă nu le am aici, ştii ce mi-a răspuns? — 
că-s o muiere destrăbălată care vieţuiește ca un dobitoc oarecare și dă-i, și 
dă-i, că făcuse Malaevici al meu spume la gură. Şi când am tipat la el că ar 
fi trebuit să mă lase Dumnezeului cu sărăcia şi cu soarta mea, dacă minţile-i 


erau în catastihe și nu acolo unde trebuie, m-a ameninţat, cu ochii ieşiţi din 
găvane, că o să pună slugile să mă biciuiască ş-are să-l cheme pe omul lui 
iscusit la îngrijirea dobitoacelor să mă ardă cu fierul înroșit ca pe scroafe, ca 
să-mi ostoiască şi mie căldurile. lar tu-mi vorbeşti acum de „săracul” 
învăţător! 

Ion nu şi-a prea bătut el capul cu ceea ce i se întâmpla jupânesei lui 
Malaevici şi toate s-ar fi desfăşurat fără nici o dodăială, dacă n-ar fi fost în 
ziua aceea de mai, în care Erina a apărut pe neașteptate, iar în casă la Ion, se 
afla Cârstina, venita de la Mlenăuţi fără ca el să fi ştiut că vine, Ion, 
încurcat, i-a cerut jupânesei să plece, dar dumneaei, în loc să înțeleagă şi să- 
i dea pace, a simţit cum se răzvrăteşte ceva în măruntaiele ei și, aproape 
țipând, i-a spus s-o dea afară pe țăranca aceea şi nu pe ea. Ion s-a schimbat 
la față, lucru la care Erina nu se aştepta, privirea lui era de oțel, s-a apropiat 
de ea și-i părea jupânesei că se desfăşoară ca un uriaș, așa părea de mare și 
de înfricoşat în clipa aceea, a apucat-o ușor de mână, dar mâna lui a simţit-o 
ca pe un cerc defier din care ştia că n-are cum să se desfacă dacă ar fi 
încercat, și a purtat-o spre ușă şi, încă o dată, pe un ton potolit dar hotărât, i- 
a spus să plece. A vrut să mai spună ceva însă acest bărbat, pe care-l crezuse 
ușor de stăpânit, s-a arătat neînduplecat şi, de frică, s-a supus. Odată afară, 
jupâneasa Erina a simţit cum îi fuge pământul de sub picioare. Ea crezuse, 
în primele clipe, că femeia aceea din casa lui Ion este o slugă oarecare, 
venită cu treburi ale gospodăriei și când colo, înţelegea ea cu întârziere, era 
vorba de cu totul altceva, pentru că altcum, de ce ar fi dat-o afară pe ea? Să 
fie atât de umilită din pricina unei țărănci? Din clipa aceea l-a urât pe Ion cu 
o înverșunare pe care nu o cunoscuse până atunci. Ar fi vrut să se răzbune, 
dacă l-ar fi avut în puterea ei l-ar fi schingiuit mai rău decât o făceau călăii 
cu victimele lor în beciurile cetăţii, dar şi-a dat seama în scurtă vreme că n- 
are nici o putere și că singurul fel în care îi poate dăuna acestui ticălos este 
să-l asmuţă pe Malaevici împotriva lui. Și nu i-a fost prea greu. Chiar dacă 
Mălai nu-l avea la inimă pe Ion, totuşi nu se gândise să-i facă cine ştie ce 
rău, dar argumentul hotărâtor al jupânesei — că Ion a vrut s-o necinstească — 
l-a întărâtat cumplit pe diac şi de atunci şi-a pus toată priceperea pentru a-i 
căşuna cât mai multe neajunsuri. Malaevici înţelesese, petrecându-și atâta 
vreme la curte, că urcușul spre marile dregătorii este din ce în ce mai greu 
cu cât de apropii de vârf. Ca la munte. Acolo se adună oboseala, coastele 
abrupte care-ţi stau în cale, ploile, ninsorile sau vânturi mari. Aici, piedicile 
ți le ridică oamenii, cei care ca și tine ţintesc să ajungă tot acolo, sus de tot. 


În aceşti concurenţi pe care soarta-i scoate la iveală şi-a găsit Mălai aliații. 
Prin ei a început munca lui de cârtiță de a-l compromite pe acest fecior al 
Hudiceştilor, de a-l prezenta şi de a le deschide și celorlalți ochii asupra 
felului în care trebuie să lucreze pentru a-i stăvili urcușul. De-o pildă, 
portarul Mihul, veneticul, era de aceeaşi părere cu Mălai că nu vechimea 
neamului și numărul satelor îl îndrituiesc pe cineva să ajungă mare dregător, 
ci îndemânarea şi mintea cea ascuţită pe care Dumnezeu, în marea lui milă, 
a hărăzit-o numai celor puţini și aleși. Pe alţii era uşor să-i ațâţe pe temeiul: 
de ce el şi nu eu, fiecare considerându-se mai îndreptăţit decât altul să 
primească mila domnească, iar vorbele bune spuse de Mălai loveau în 
punctul cel mai sensibil, mândria, înfumurarea care zac în noi şi ne fac 
neîndurători cu aproapele. 

Ion a priceput până la urmă că în jurul său se urzește ca o plasă, ceva 
care-l împiedică să ajungă acolo unde trebuia, calea spre scaunul domnesc 
şi spre înțelegerea lui Pătru vodă fiindu-i blocată de această urzeală. După 
părerea lui pan Cosma ar fi trebuit să se zbată și să răzbească. Nu 
întotdeauna ţi se dă ce ţi se cuvine şi atunci trebuie să dobândești acest 
lucru prin stăruință, prin dibăcie, pe orice cale. Uşor de spus, greu de 
înfăptuit pentru un om căruia îi era lehamite de toată această nimicnicie 
omenească, mai ales acum când pricepuse care-i sunt stavilele și cine i le 
ridică în faţă. Iar cei care l-ar fi putut ajuta, deoarece se bucura de prețuirea 
lor, fuseseră înlăturați din jurul domnului de acești neprieteni ai lui, buni 
uneltitori și gata să vândă pe oricine dacă era în joc jeţul lor de mare 
dregător. Printre cei îndepărtați se număra şi Nicoară Grozav, omul care 
dovedise în atâtea rânduri o pricepere întreburile ostășeşti pe care n-o 
întâlneşti pe toate drumurile și de care domnul și ţara ar fi avut nevoie în 
împrejurările grele ce avea să vină. Buruiana năpădește cu ușurință ogorul 
pe care stăpânul nu se pricepe să-l îngrijească la timp. 


XVII. 


Cârstina venise la Suceava mânată de dorinţa de a-l vedea pe Ion. Când 
a văzut-o pe Erina lui Malaevici a simţit că-i fuge pământul de sub picioare, 
a pălit, ar fi dorit să plece cât mai repede, să alerge, dacă se putea, spre 
pacea şi liniştea de la Mlenăuţi. Nu s-a așteptat la reacţia tânărului boier, așa 
că purtarea lui a înmărmurit-o. Până să-și dea seama ce se petrece cu ea, 
boieroaica cea bălană era purtată de puterea de neînțeles pe care o avea 
acest bărbat tânăr. Până să se întoarne Ion, ea își strânsese bocceluţa, o 
urcase pe umăr și era gata de drum. L-a văzut mânios și încurcat și i-a părut 
rău de cele întâmplate, ar fi vrut să spună ceva, dar vorbele nu-i răsăreau cu 
ușurința pe care o ştiau amândoi, mai ales atunci când erau numai ei. Avea 
faţa împietrită, ochii ei nu mai lăsau să se întrevadă nimic dincolo de 
lumina lor, care se transformase în hotar de netrecut spre lăuntrul ființei 
sale. A păşit spre prag şi a îngăimat buimacă: 

— lartă-mă, domnia ta, n-am vrut să-ţi cășunez nici un rău. 

— Ce-ai de gând? a strigat Ion la ea, tăindu-i calea şi a văzut cum ochii i 
se holbaseră în cap. 

— Ce pot să fac, stăpâne. Mă duc acolo de unde am venit, i-a răspuns 
femeia. 

Ion s-a repezit la ea, a prins-o în braţe, a întors-o de unde plecase, i-a 
spus să se aşeze, că de nu, în clipa aceea se va întâmpla o mare nenorocire 
pentru amândoi. Avea ceva înfricoșător în glas, mâinile lui erau ca niște 
căngi de oţet, încât femeia a trebuit să se supună. Au stat unul în faţa altuia, 
clipe cât un veac și în acest răstimp Cârstina a înțeles că ea este aceea care 
va trebui să aline mânia, ruşinea și umilinţa care dospise în ei. Ion avea 
fălcile încleştate și nu era greu de ghicit că dezlegarea lor se va face cu 
anevoie. Și-a lăsat lucrurile deoparte, s-a apropiat de el, l-a mângâiat, abia 
atingându-i pletele și i-a şoptit: ? 

— Dacă vrei, plec, dacă nu, rămân. Nu fi mânios şi nici nu-ţi face griji 
din pricina mea. N-am nici un drept asupra ta și dacă e să fim cinstiţi, eşti 
îndrituit să-ţi tocmeşti viaţa potrivit cinului tău şi nu să ţi-o iroseşti. 

— Cine ţi-a spus ţie că mi-o irosesc? a mârâit Ion printre dinţi. 

— Nu trebuie să-mi spună nimeni ce se cuvine şi ce nu. Ceea ce ţi s-ar 
cuveni acum este mireasa de viță mare pe care tot neamul tău o doreşte și pe 
care ar trebui să i-o aduci. 


Ion s-a aruncat pe pat cu faţa în sus. Cârstina i-a cuprins o mână, iar 
mâna lui s-a arcuit cuprinzându-i-o pe a ei ca un cleşte. Simţindu-i 
încordarea care-l stăpânea, femeia a fost cuprinsă de un soi de duioşie 
pentru acest bărbat puternic ce se purta ca un copil și toată împotrivirea care 
crescuse în ființa ei s-a topit. De fapt, triumfase ea, o femeie amărâtă, 
asupra unei boieroaice, iar el îi arătase prin tot ce făcuse că o alege pe ea. S- 
a surprins plină de trufie şi Cârstina s-a mirat şi i-a şi fost puţin teamă de 
gândurile ei. L-a privit cât era defrumos şi, gândindu-se câtă putere avea 
acest bărbat în toate privinţele, a cuprins-o iarăşi nedumerirea şi nu mai 
înţelegea nici ea, dacă soarta o ocrotește, sau a vrut să-şi bată joc de ea. Şi- 
ar fi dat şi sufletul pentru el şi până să ajungă la o asemenea încercare şi-a 
apropiat faţa de a lui ca să-l poată privi mai bine, i-a mângâiat chipul, s-a 
prăbușit învinsă de dragoste, și-a înfipt capul în pieptul lui lat și puternic şi 
i-a cerșit îndurare şi iertare. Era atâta fervoare în vorbele care-i picurau 
neostoite de parcă s-ar fi aflat într-un moment de mare încordare, când își 
şoptea stihurile ei de farmec și de vrajă, încât Ion, uitând de toate câte se 
petrecuseră în ziua aceea, s-a trezit cum o cuprinde și îi mângâie capul și 
faţa și trupul în neștire. Și dragostea ei i-a turnat iarăși dulceaţa aceea, pe 
care numai ea ştia s-o stârnească în tot trupul, i-a sorbit cu lăcomie 
răsuflarea şi i-a răspuns cu patimă dragostei ei, trăind clipe al căror sfârşit 
n-ar mai fi vrut să-l afle niciodată. Pentru a nu știu câta oară el îşi dădea 
seama că nimeni nu știa cum să-l domolească şi nici să-i dea liniştea deplină 
pe care i-o dăruia această femeie. Nu era nici vrajă şi nici farmec pentru că 
şi ea era biruită şi se supunea dragostei de parcă s-ar fi desprins de lumea 
asta și ar fi pătruns pe tărâmul fermecat din basme, de unde revenea 
anevoie, pe faţa ei transfigurată de bucuria trăită citindu-se oboseala care-i 
mistuise trupul dar și o fericire pe care n-o putea cuprinde în cuvinte. 
Numai privind-o și simţea cum tristeţile şi necazurile se topeau ca prin 
farmec, nimic nu-l mai atingea şi nici un rău nu mai avea putere asupra lui. 
O stare pe care n-o trăia decât alături de ea, din care pricină avea nevoie, 
uneori, de prezenţa ei, cum ai nevoie de aer şi de apă. lar acum că totul se 
sfârşise cu bine, nu ştia cum s-o facă pe vrăjitoarea lui să uite cu desăvârşire 
întâmplarea cu Erina lui Mălai. Și, ca de obicei, ea a fost aceea care a știut 
cum să treacă peste aceste clipe greu de îndurat pentru unul și pentru 
celălalt. A făcut-o să rămână mai multă vreme în Suceava, ca să-i îngăduie, 
atunci când treburile o chemau acasă, să plece spre Mlenăuţi. A încercat ca 
şi altă dată să-i cumpere podoabe scumpe, dar femeia l-a convins să renunțe 


la asemenea daruri care nu i se potriveau. Nu vroia să le primească nici 
măcar în chip de avere care s-o pună la adăpost de necazuri. Nu-i era teamă 
de ce avea să vină şi de aceea nu dorea să se desprindă de lumea ei pentru 
ca nu cumva să sufere mai mult decât se cuvenea, atunci când boierul cel 
tânăr avea să-și facă un rost al lui. Se obişnuise cu gândul că va veni şi clipa 
în care el avea să o părăsească, i se părea firesc să fie așa şi nu altfel, de 
unde și bucuria și fericirea depline pe care o trăiau alături de el, multumind 
soartei pentru tot ce i-a dăruit. 

Ura pe care Erina a știut să o strecoare-n sufletul lui Malai nu l-a afectat 
pe Ion, fapt care l-a întărâtat şi mai mult pe diac. Ion nu avea însă grija lui. 
Pătrundea acum rostul schimbărilor din sfatul domnesc şi pe măsură ce se 
lumina creştea şi îngrijorarea lui. Măria sa, Pătru Voievod se sumeţise peste 
măsură. Spusese faţă de unii dintre sfetnicii săi apropiaţi că niciodată 
Moldova n-a fost atât de puternică așa cum s-a aflat îndată după izbânzile 
din Transilvania. Acest lucru era adevărat și ar fi fost spre marea lui faimă 
dacă s-ar fi mulțumit cu această constatare. Numai că măria sa nutrea 
gânduri de mărire care puteau să ducă și la ceea ce, visa el, dar să aducă și 
necazuri maripe capul ţării. Câştigase mare putere și înrâurire în 
Transilvania așa cum nu avusese nici părintele domniei sale, Ștefan cel 
Mare. Supusese această ţară cu sabia şi a dăruit-o lui lanăş, craiul, în 
schimbul multor cetăți. Numai că lanăș nu se purtase cinstit. Tărăgănase 
împlinirea celor făgăduite la Lipova, unde-l găsiseră solii moldoveni, când 
Suliman sultanul pornise asupra Vienei. Se dovedise a fi omul turcului și 
împotriva creștinătății. Principii din Apus se împăcaseră atunci când au 
văzut cât de mare este primejdia otomană, dar lanăş era alături de sultan și 
acum se purta cu credință neclintită faţă de cel care-i dăruise coroana, din 
care pricină se făcuse urât de toată lumea. Alături de el nu mai rămăsese 
decât craiul Jicmont, care se simțea amenințat la apus de împăratul 
Germaniei şi la răsărit de marele cneaz al Moscovei. Între împăratul de la 
apus şi marele cneaz s-au făcut mai multe înțelegeri ca să se sprijine unul pe 
altul pentru a smulge coroanei leşești cât mai multe provincii; cu craiul de 
apus ţineau cavalerii teutoni, cijacii, care doreau să stea sub ascultarea unui 
principe de limba lor și nu sub aceea a craiului Lehiei, iar tătarii se aflau 
oricând bucuroşi să treacă de orice parte dacă se ivea prilejul să prade 
nestingherit provincii întregi. De aceea, craiul Jicmont căuta prietenia și 
alianţa Turcului, pentru a nu avea un duşman în plus, dar şi pentru a avea un 
aliat împotriva împăratului de la apus, al cărui frate, Ferdinand, se 


încoronase ca rege al Ungariei și dorea stăpânirea Transilvaniei, a Cehiei și 
Sileziei. Prin alianţa cu sultanul, craiul Lehiei îndepărta și primejdia 
tătărească, hanul fiind, în vremea de faţă, un supus al sultanului. Apropierea 
de sultan făcea ca Jicmont să apară ca un dușman al creștinătății alături de 
aliatul său, craiul lanăş. 

Maria sa Pătru voievod, simţea însă că cea mai mare primejdie pentru 
țările românești era împărăția otomană. Același lucru l-au gândit cu bun 
temei și voievozii de mai înainte de el, iar domnia lui Ştefan arătase cât de 
dreaptă era această Judecată. Deocamdată, Turcul fusese silit, sau aşa a 
socotit el, că este mai bine să se bată într-un hotar sau altul al împărăției 
care-l despărțeau de Moldova, dar nu trebuia să se îndoiască nimeni că 
atunci când se va ivi prilejul, el avea să pornească asupra Moldovei ca s-o 
îngenunche și s-o supună puterii sale. Era o chestiune de ani. Dacă ar fi 
izbândit în războiul său dus asupra Vienei, Moldovei nu-i rămânea decât să 
se închine de bunăvoie, pentru că n-ar fi găsit sprijin nicăieri. Singurul 
principe care l-ar fi putut ajuta pe măria sa ca să-şi scape ţara de urgie, ar fi 
fost craiul Jicmont. Dar, iată că acesta îi este prieten Turcului, fără să se 
gândească ce rău mare va fi pentru Lehia pierderea Moldovei, care era o 
pavăză pentru ţara și provinciile coroanei. Dacă ar fi avut ajutorul lui 
Jicmont, măria sa i-ar fi putut opri pe otomani pe pământul Moldovei, i-ar fi 
atacat pe tătari când aceştia ar fi năzuit să prade Lehia. Moldova singură cu 
greu ar fi putut face față puterii otomane și tătărăști, dar cu un sprijin din 
afară, de numai câteva mii de oameni împlătoșaţi, s-ar fi bătut cu succes şi 
ar fi reușit să împingă la sud de Dunăre orice încercare de cotropire. 
Moldova avea călărime multă și vitează, o parte a acesteia se putea pedestri, 
deoarece oamenii erau obişnuiţi cu greul și într-un chip și într-altul și cu 
greu s-ar fi putut înstăpâni un străin peste această țară plină de ape și 
depăduri de locuri tari spre munte, bune de apărare şi în care o oaste mare 
n-ar fi avut nici loc unde să se miște în voie sau să facă tabără pentru mai 
multă vreme. Se putea pustii locurile din jurul acestei tabere, l-ar fi hărțuit 
neîncetat pe dușman, pricinuindu-i pierderi mari zi de zi, noapte de noapte, 
până când l-ar fi silit să părăsească o ţară atât de neprietenă celor care nu-i 
cunoşteau rostul. 

Până în acest punct judecata măriei sale nu avea nici un cusur. Abia de 
aici încolo începeau nepotrivelile dintre felul cum gândea domnul și cum 
gândeau unii supuși de-ai săi. Oameni pricepuţi în ale războiului cum se 
dovediseră Grozav, fostul vornic şi Barbovschi, fostul portar al Sucevei, 


fuseseră de aceeaşi părere cu măria sa ca să se trimită solii în Lehia pentru 
a-l îndupleca pe Jicmont să-şi schimbe gândurile şi să sprijine Moldova azi, 
pentru a-și păzi propria lui coroană, mâine. Dar atunci când domnul a 
socotit că Jicmont trebuie atacat, în cazul în care rămâne alături de Turc, cei 
doi boieri şi alţii ca ei, s-au împotrivit. Măria sa le-a arătat că motive de 
învrăjbire sunt: craii Lehiei nu au plătit nici până acum banii pe care i-au 
împrumutat de la stră-străbunicul lui, un alt Petru voievod, bani pentru care 
zălogiseră Pocuția. Pentru această datorie neplătită, măria sa are tot dreptul 
să ceară ceea ce i se cuvenea și să ia cu puterea, în cazul în care craiul ar fi 
refuzat să-i dea provincia. Deci nu era vorba de încălcarea păcii, ci de o 
dreptate care ar fi trebuit să i se facă Moldovei. O altă pricină ar fi fost 
neînțelegerile dintre staroștii și castelanii de la hotarul dintre cele două ţări. 
Zadarnic ceruse domnul să se întrunească oamenii craiului cu oamenii săi 
pentru a judeca acele neînţelegeri, s-au hotărât chiar şi soroace, dar leşii nu 
s-au prezentat niciodată. 

Grozav şi Barbovschi au încercat să-i arate domnului că Pocuția nu 
merită prețul păcii cu Jicmont. Este adevărat că acest crai are pace cu 
Turcul, dar nu a arătat până acum nici o dușmănie faţă de Moldova. Acum 
când a dispărut crăia Ungariei, de la care domnii Moldovei ar fi putut 
nădăjdui un ajutor, și când crăia lui Ferdinand nu s-a întemeiat, Moldova 
este singură în faţa puterii otomane. Nu se ştie dacă în caz de primejdie 
craiul Jicmont ar lăsa să piară o ţară care este ca o pavăză pentru ţara sa, 
dar, chiar dacă n-ar sprijini Moldova cu nimic și tot este în câștigul acesteia 
de a nu avea doi duşmani laolaltă. Părintele măriei sale, Ștefan vodă cel 
Bun niciodată nu s-a certat cu doi vecini, şi de aceea, de fiecare dată când a 
fost nevoie, el s-a bătut numai cu un singur dușman. Cât priveşte pricinile 
de hotar, pentru ele nu poate fi învinuit craiul, cât mai ales Oto de Ciodecia, 
starostele Haliciului, Colomeii, Sniatinului, Liovului şi Lubaciovului, care 
dușmănea Moldova din motive pe care ei nu le înțelegeau. Acest sfat al 
celor doi mari dregători nu i-a plăcut măriei sale şi deoarece unele vorbe ale 
lor au fost spuse faţă şi de alți dregători, Pătru voievod le-a socotit ca o 
ofensă adusă în chip public unui stăpân care se așteaptă la supunere deplină 
din partea supușilor săi. Așa au crezut și alți boieri, ca Mihul pârcălabul, 
Trotuşan, fost mare logofăt, Popăscul, paharnic, care arătau mare însufleţire 
faţă de orice plan al măriei sale. N-apuca măria sa să spună ceva că ei se şi 
grăbeau să-i dea dreptate şi mai mult decât atât, sălaude fără nici o ruşine, 
faţă cu ceilalți dregători, marea înțelepciune şi prevedere de care da dovadă 


feciorul marelui Ștefan. Încât, măria sa n-a stat mult pe gânduri şi i-a 
îndepărtat pe neprieteni din sfat — așa-i socotea el pe Grozav şi pe 
Barbovschi — şi l-a pus pe Mihul portar al Sucevei și mare hatman peste 
oștirea Moldovei. 

Toate acestea i le-a deslușit lui Ion grămăticul Grigore, dascălul său de 
lătinie, care nu era altul decât sasul din Transilvania care se numea pe limba 
lui Gregorius Rosenberger. La rândul său, Ion încerca să-l dumirească pe 
pan Cosma, când trecea pe la Hudești, cu destulă greutate, mai ales că-n 
ultima vreme îi scăzuse auzul. Pan Cosma era de părere că domnul de acum 
dă dovadă de trufie și nu e bine. Ion, la rândul lui, socotea că un asemenea 
om cu greu va câștiga dragostea şi credința oamenilor drepți și de bună- 
credință. Îndepărtarea lui Grozav şi Barbovschi o considera și el ca şi alţii 
ca un act de tiranie. Un domn înţelept și drept este dator să asculte sfatul 
celor chemaţi să-l dea, fără supărare. Alegerea îi revenea lui, dar datoria de 
a-i asculta pe sfetnicii săi nu trebuia încălcată, pentru că în felul acesta 
oamenii se puteau feri să mai spună ceea ce gândesc cu adevărat Cu mare 
ușurință se pot găsi din aceia care sunt în stare să vorbească în aşa fel numai 
pentru a-i face plăcere domnului și pentru a păstra jeţul de mare dregător, 
dar cu mare greutate îl vei găsi pe omul cinstit și drept. 

Ion simţea cum creşte depărtarea dintre el şi domnul pe care trebuia să-l 
asculte şi să-l cinstească. Îl judeca din ce în ce mai aspru pe Rareș, 
considerându-l incapabil să-şi judece oamenii pe care-i avea sub îndemână 
şi de slujba cărora ar fi putut profita şi el şi ţara. Din pricina unui asemenea 
domn, el, feciorul unei familii atât de mare, era ţinut deoparte. Se 
încredința, pe măsură ce trecea timpul, că numai prin lingușire se putea 
ajunge sus, iar el nu-și descoperea în nici un chip o asemenea însușire şi 
nici nu întrevedea vreo posibilitate mai apropiată pentru a rupe urzeala 
țesută de alţii cu dibăcie în jurul numelui și al faptelor sale. Vinovat pentru 
toate acestea era tot domnul şi simţea cum în sufletul lui încolțeşte nu 
numai un sentiment de nemulțumire împotriva lui Pătru voievod, ci ceva 
mai mult, și-i era chiar teamă de acest sentiment care putea dospi, 
transformându-se în ură. 

— Când ai să fii prea mare, a răspuns Cârstina îndoielilor sale, atunci n- 
o să mai ai timp şi pentru mine. 

Era ca o alintare pe care nu și-o îngăduise niciodată și Ion a fost surprins 
de pretențiile micii vrăjitoare, femeie în floarea vârstei acum, a cărei 
frumuseţe crescuse și odată cu ea şi dorinţa și priceperea de a iubi cu o 


dibăcie pe care nu ţi-o pot da decât anii. Într-un fel el a fost de părere că 
dreptatea este de partea femeii. O dregătorie i-ar fi adus niște venituri în 
plus, şi nu era rău, dar la puterea şi bogăţia neamului său n-ar fi însemnat 
prea mult. Punând în cumpănă această creştere a averii și dragostea 
Cârstinei, Ion era de părere că un judecător cinstit avea să-i dea dreptate 
femeii. Bucuriile trăite alături de ea preţuiau ele însele mai mult decât o 
mare avere, pentru că nu toţi pot avea norocul pe care-l avusese el de a 
întâlni o ființă așa cum era mlenăteanca lui. 

Și când erau toate nădejdile că Moldova se poate bucura de linişte şi 
pacepe cel puţin câţiva ani, măria sa Pătru voievod a socotit că a sosit 
momentul să se răfuiască cu craiul Jicmont. ÎL ajutase pe Vlad să ia scaunul 
celeilalte Ţări Românești în acel an, 1530, şi-i promisese drept soţie pe Ana, 
una din fiicele sale din căsătoria cu răposata Maria. Reluase legăturile cu 
marele cneaz al Moscovei, Vasile, și solul român îi prezentase moscovitului 
un plan comun de acţiune împotriva Lehiei: Vasile să atace Chievul în timp 
ce oastea românească va ocupa Sniatynul, Colomeea și Haliciul. 

În aceeaşi vară, domnul își luase mireasă nouă, pe Elena-Ecaterina 
Brancovici, fiica fostului despot sârb Iovan Brancovici. Sora acesteia, 
Despina, fusese căsătorită cu Neagoe al Munteniei, iar o altă soră, 
Magdalena, era soţia cneazului polon lan Vijnovieţchi, iar vara primară a 
doamnei se căsătorise cu Vasile al III-lea, marele cneaz al Moscovei. Prin 
nevastă, Rareş se înrudea cu marile familii domnitoare câte fuseseră în 
răsăritul Europei, de la Țarigrad la Mosc. 

Pe de altă parte, socotea să prezinte conflictul cu Jicmont ca unul între 
Poartă și Lehia, el, Rareş, luptând ca vasal al sultanului. Dacă Suliman ar fi 
primit cu plăcere o asemenea acţiune, iar Jicmont ar fi crezut că domnul 
Moldovei se bate pentru sultan, atunci ar fi izbutit să-i învrăjbească pe cei 
doi vecini ai săi, creîndu-și sieși posibilitatea de a alege, la momentul 
oportun, de partea cui trebuie să treacă. Planuri îndrăzneţe, planuri demne 
de cele mai ascuţite minţi politice ale timpului, considerau Mihul, Trotușan 
şi ceilalți, cădelniţari de pe lângă tronul domnesc. Altfel le-au privit alții, şi 
nu puţini, când s-a aflat că în luna lui august, o solie mergea la Lehia să-i 
ceară craiului Jicmont ca să-i cedeze domnului ţara Pocuţiei ce i se cuvenea 
din vechime. S-a mâniat craiul și le-a arătat solilor că în privinţa acestei 
provincii de margine a încheiat tratate pe care au jurat şi el și fratele măriei 
sale, Bogdan voievod, că nu se va mai ridica o asemenea pricină între ei și 
același lucru l-a recunoscut și nepotul măriei sale, Ștefăniță voievod. În 


afară de asta, ar fi spre cea mai mare ruşine pentru un mare crai, cum era 
Jicmont, să cedeze o parte din provinciile supuse coroanei sale, fără nici un 
motiv. 

Acest răspuns nu l-a mulțumit pe Petru Rareș. Domnul a trimis grabnice 
porunci spre sfârşitul lui noiembrie curtenilor și slujitorilor ca să se strângă 
lângă Prut, în faţa Cernăuţilor. La începutul lui decembrie deci, într-o vreme 
în care nu se purtau lupte, pentru că aprovizionarea oastei era aproape 
imposibilă, oastea domnului a pătruns pe neașteptate în Pocuția pe care a 
cuprins-o în numai câteva zile. Cele câteva garnizoane din târgurile mai 
însemnate ale acestei provincii s-au retras cu mare repeziciune înlăuntrul 
regatului. După ce au fost puse garnizoane românești în cele 12 târguri, 
grosul oastei s-a întors, înainte de Crăciun, în ţară. 

Maria sa s-a bucurat peste măsură de această nouă izbândă. Ion s-a 
bucurat de întoarcerea grabnică la Hudeşti, unde a poposit de sărbători. Pan 
Cosma era de părere că ceea ce s-a făcut nu va fi spre binele nimănui. Nu 
trebuia turburată pacea cu Lehia, oricâte păcate ar fi avut craiul Jicmont. 
Niciodată nu poți să prevezi care va fi sfârșitul unui război şi atunci, nu este 
mai înțelept să nu-l faci, dacă nimeni nu te-a supărat cu nimic? Toate 
socotelilemăriei sale or fi bune dar nu era și mai bine să fi aşteptat ca să-i 
încurce dracu pe cei mari și puternici? De ce să creadă măria sa că poate 
descurca ițele atât de încâlcite ale politicii europene, împingându-l pe crai 
să facă un pas necugetat? Şi dacă Jicmont nu-l va face? Ospeţele cu 
megieșii întrerupeau asemenea gânduri ale bătrânului boier, iar Ion se 
folosea de orice prilej pentru a-și îmboldi calul până dincolo de Bașeu, 
unde-l aștepta mirosul de busuioc şi de sulfină, un vin bun pe care îl alesese 
el anume și-l trimisese Cârstinei. Era o căldură plăcută în căsuţa pe care 
femeia nu vrusese s-o schimbe pe o casă mai mare, şi nu se deosebea de 
căsuţa pe care el o cunoscuse pentru prima oară, decât prin lucrurile noi şi 
frumoase pe care le agonisise în anii din urmă, unele dintre ele daruri ale 
tânărului boier. Poposind aici simţea că intră într-o altă lume, de tihnă, şi de 
bucurie, de care se bucura pe îndelete. Se întorcea la zarva petrecerilor de la 
curtea boierească şi n-ar fi zis că nu-i place, să închine un pahar de vin cu 
ceilalți boieri, cu fraţii lui. Îi făcea plăcere să se ştie privit şi dorit de 
femeile tinere, unele dintre ele strălucind de sănătate și frumuseţe în straiele 
lor bogate, surprindea priviri ce se plecau rușşinate și oricât de stăpân se 
socotea pe sufletul şi inima sa, această pândă nevinovată sau cu înțelesuri îl 
făcea să se simtă puternic, partea cea mai slabă a ființei sale era măgulită. 


Această putere n-o folosea spre răul nimănui şi zâmbea când îi auzea pe 
ceilalți bărbătuși cum se laudă cu biruinţi reale sau imaginare. Dacă dădeau 
dovadă de această slăbiciune care te împinge să destăinui în gura mare fapte 
petrecute în umbră, acolo unde să nu te ştie și nici să te vadă alţii, însemna 
că nu era mare lucru de capul lor. Lauda de sine înseamnă dorinţa de a 
depăși praguri peste care nu poți trece. Îi privea însă pe toţi cu îngăduinţă, 
nu era în stare să turbure plăcerea altora, după cum nu suferea ca să-i stea 
cineva împotrivă. Îi îndemna pe cei din jur să petreacă cu şi mai mare chef 
şi când picau toţi în juru-i de oboseală și de băutură, se strecura sub cerul 
adânc, spuzit de stele, dincolo de pârău, înviorându-se sub șfichiul gerului 
care-i ardea fața, fiind întâmpinat statornic cu o nesfârșită bucurie pe care o 
deslușea în luminile care-i aprindeau apele limpezi ale ochilor ei mari și 
frumoşi. Descoperea mereu alte feţe ale acestei făpturi pe care credea că o 
cunoscuse bine și nu-i mai poate ascunde nimic și se împărtășea cu aceeași 
poftă neostoită ca-n primele dăţi, din căldura trupului a cărui alcătuire 
desăvârşită îl chema ca un blestem peste care nu putea trece. 

A urmat apoi drumurile curții domnești spre Hârlău, lași şi Vaslui, de la 
una din ele pornind o solie spre seimul de la Piotrkow, ca să-l lămurească pe 
craiul Jicmont că acea ţară pe care a cuprins-o oastea moldovenească va fi 
apărată cu cea mai mare străşnicie și, de va fi nevoie, vor fi chemate oști din 
Transilvania și Ungaria, sau oști de la tătari şi din sudul Dunării. Craiul i-a 
scris domnului să-i înapoieze ce i-a luat cu sila şi să nu strice pacea, dar s-a 
văzut că mai marii crăiei erau îngrijoraţi. Nu se ştia la curtea craiului cât 
este sau nu adevărat din cele spuse în legătură cu îngăduința pe care 
sultanul i-ar fi dat-o domnului Valahiei ca să atace regatul. Până la 
deslușirea acestei taine s-a hotărât ca nimeni să nu-i atace pe români și a 
fost trimis, prin Transilvania, sol la Poartă pentru a iscodi şi lămuri care este 
cugetul sultanului şi vizirilor săi.Așa că primăvara anului 1531 a fost 
liniştită, nu s-au petrecut fapte deosebite care să turbure liniştea oamenilor, 
în afara vânzolelilor dinlăuntru, obişnuite, pentru că se iviseră încă înainte 
de întemeierea ţării şi aveau să dureze veacuri al căror sfârşit nu-l putea 
prooroci nimeni în vara acelui an, când măria sa a chemat toată călărimea să 
se strângă la fel ca-n iarnă, în apropierea Cernăuţilor. Leşii aflaseră că 
sultanul nu aprobă purtarea domnului român. Mai mult, Suliman îi cerea lui 
Rareş să părăsească Pocuția și să păstreze pacea la hotare, amenințându-l cu 
pierderea capului dacă va face altfel. Sultanul începuse pregătirile pentru o 
altă expediţie spre Viena, pe care dorea s-o cucerească în anul următor. De 


aceea, păstrarea păcii cu Polonia era, în ochii acestuia, chezășia succesului. 
Dar „Barbarul”, cum îl numeau leşii pe Rareș, nu i-a păsat nici de socotelile 
şi nici de amenințările lui Suliman. 

Ion a purces din vreme spre Ţara de Sus. Primise îngăduință să meargă 
la oaste cu steagul Movileştilor şi nu printre slujitorii care se rânduiau în 
chip firesc sub steagul marelui logofăt Toader. Până să se strângă oastea în 
tabăra ce se afla nu prea departe de curţile de la Hudești, Ion şi-a petrecut o 
parte din timp cu pregătitul celor necesare pentru luptă, iar altă parte cu 
Cârstina. Mica vrăjitoare era neliniștită. Stăruia în sufletul ei o teamă 
nelămurită, pe care Ion o simţea uneori în mângâierile ei. I se dăruia cu o 
disperare pe care nu i-o cunoscuse, alteori era abătută şi cu greu alunga o 
tristețe pe care nu și-o lămurea. Se bucura pentru răgazul pe care tânărul 
boier și-l îngăduia înainte de a începe nebunia războiului. Ion încerca s-o 
liniștească, îl bucurau temerile ei şi-l îngrijora încăpăţânarea tatălui care 
ținea morţiş să meargă la oaste. Rugile jupânesei 'Teodosia, stăruințele lui şi 
ale celorlalți feciori n-au reuşit să-l înduplece. Bătrâneţea și slăbiciunea 
trupului nu-l speriau. Un om ca el trebuia să fie acolo unde are țara nevoie, 
striga pan Cosma, iar jupâneasa Teodosia era de părere că mintea i s-a dus 
odată cu anii cei mulţi pe care i-a trăit. Înainte cu câteva zile de Sântă Maria 
Mare tabăra era tocmită, iar la o zi după această sărbătoare, pârcălabii 
Barnovschi și Vlad erau repeziți în Pocuția pentru a recuceri târgurile din 
care garnizoanele moldovene fuseseră alungate de Nicolae Sieniavschi care 
venise cu un pâlc de călăreţi al căror număr nu se ridica nici la două mii de 
oameni. Ion a cerut îngăduință să facă parte din acest detaşament de 
avangardă, iar cererea i-a fost împlinită, deoarece el făcea parte din acei 
luptători care aveau armuri şi se puteau măsura cu șleahticii poloni înarmaţi 
după moda apuseană. Și-a luat cu el mai multe slugi, și ele bine echipate și 
s-a aşezat sub comanda pârcălabului Vlad. 

Înaintarea s-a făcut repede. Era cald, dar o căldură în care începea să se 
simtă, mai ales noaptea, că se apropie toamna. În seara zilei de 18 august, 
straja repezită în față se retrăgea grabnic pentru a-i vesti pe cei doi 
conducători că au întâlnit oșteni de-ai regelui și au zărit o tabără, nu departe 
de cetatea Gwozdziec pe care Vlad şi Barnovschi vroiau s-o recucerească. 
Au înnoptat pe loc şi în zori, cei șase mii de călăreți moldoveni s-au 
apropiat de tabăra lui Sieniavschi, pregătiţi fiind să se orânduiască în orice 
clipă, în linie de bătaie. Cei doi pârcălabi au socotit că pot porni la atac, 
părându-li-se că oastea din față nu este prea puternică. În orice caz, numărul 


leșilor era mic, chiar foartemic și acest lucru provoca mirarea lui Vlad și 
Barnovschi. Într-o asemenea situaţie, prudent ar fi fost pentru căpitanul leah 
să se fi retras din timp din faţa unui adversar mult mai numeros. Cât îi 
priveşte pe ei, porunca domnului era limpede: să învingă și să-i alunge pe 
leşi din Pocuția. N-aveau altă alternativă, încât oastea a fost rânduită pe 
steaguri şi pâlcuri şi la patru ceasuri din zi, cetele din faţa porneau în trap 
mărunt, şi pe măsură ce se apropiau de oastea leșască, oamenii au început să 
îmboldească caii cu pintenii, strigătele de luptă au izbucnit şi s-au prăvălit 
asupra dușmanului. Mai întâi, ai noştri n-au înţeles de ce călărimea lui 
Sieniavschi rămâne neclintită şi nu iese în întâmpinare, după obicei. Când s- 
au apropiat de tabără, a urmat desprinderea călăreților din față care au 
pomit-o la dreapta și ia stânga, rămânând în prima linie câteva rânduri de 
pedestrași. Era o manevră pe care n-o mai întâlniseră în nici o luptă la câte 
luaseră parte până atunci cei mai în vârstă dintre oştenii români, iar această 
mişcare a oastei leșeşti li s-a părut o nebunie. Călărețul trebuie să-l 
întâmpine pe călăreț, altfel pedestrașul lăsat de izbelişte în faţa călărețului, 
este o victimă sigură. Toate aceste gânduri s-au vălmășit în mintea alor 
noştri îi numai câteva clipe. Când s-au apropiat la câţiva pași de duşmani — 
mai erau numai câteva salturi — atunci au înţeles rostul celor ce se petreceau 
în față. Au bubuit câteva tunuri câte avea Sieniavschi cu el şi în aceiași timp 
au trăsnit puştile pedestrașilor, după care aceştia au dat dosul retrăgându-se 
printre rândurile de călăreți care porniseră la trap în întâmpinarea alor 
noştri. Acea descărcătură de foc de la începutul luptei a frânt sau a desfăcut 
rândurile călărimii moldave. Cei rămași în şa s-au izbit fără nici un folos de 
călărimea leşască Erau călăreţi îmbrăcaţi în platoșe, încât săgețile trimise de 
la distanţă n-au făcut nici o pagubă, iar lănciile şi săbiile se izbeau de fier şi 
lunecau în lături, din care pricină puţine dintre loviturile date au izbutit să 
răstoarne şi să trimită pe lumea cealaltă pe duşman. În schimb, ai noştri au 
pierdut mulţi oameni și au fost împinși cu destulă uşurinţă înapoi. Vlad şi 
Barnovschi au înţeles de la această primă izbitură că ziua aceea va fi foarte 
grea. Și-au împins caii în faţă și au cerut oamenilor să nu se descurajeze, 
căci izbânda va fi oricum de partea lor. Au pornit în fruntea pâlcurilor și în 
faţa lor s-a mișcat aproape toată tabăra leşască. A urmat o învălmășeală care 
a ţinut o bună bucată de vreme. Leşii luptau în șiruri strânse, care alcătuiau 
un fel de fortăreață vie, mișcătoare. Ion și oamenii săi munceau cu râvnă, 
dar sforțările lor erau zadarnice, pentru că se izbeau de fierul în care erau 
îmbrăcaţi cei din față. Vitejia devenea neputincioasă în faţa metalului și 


oamenii piereau într-o încleştare oarbă, fără nici un spor. Iscusinţa era 
singura salvare. Să-l provoci pe leah și după aceea să nu-i primeşti lovitura, 
să-ncerci să-l surprinzi şi să-l răstorni de pe cal, sau să-i lovești calul din 
fugă, să-l zăpăceşti cu mişcări iuți pe care el nu le poate face, fiind prea 
greu. Oamenii lui au înţeles din răcnetele lui Ion, ce dorește stăpânul lor, au 
priceput şi alţii care luptau în aceeași ceată, dar lupta se prelungea și mulţi 
oșteni cădeau fără ca leşii să poată fi răpuși. Spre mijlocul zilei, după multă 
osteneală şi după multe pierderi, dușmanul începuse să dea semne de 
slăbiciune. Au fost clipe când cei doi pârcălabi și mulţi dintre ai noștri au 
simţit că izbânda nu le mai poate scăpa. Și-au refăcut rândurile și au pornit 
iarăşi la atac din faţă și de pe lături. Sieniavschi a început să se retragă și 
când să izbucnească strigătele de izbândă, pe latura pădurii din spatele 
taberei leşeşti, şi-au făcut apariţia noi cete de călăreţi care zoreau spre 
câmpul de luptă. Nu era vorba de o ceată două, ci de o oaste în toată puterea 
cuvântului. Așa cum aveau să se desluşească lucrurile mai târziu, 
Tarnowschi venea cu toată puterea aflată sub comanda sa în sprijinul 
căpitanului aflat la mare strâmtoare. Barnovschi și Vlad n-au mai avut 
vremea ca să-și, retragă oamenii, să-i regrupeze și să atace sau să se 
topească de pe câmpul de luptă. Ca număr, oastea leşască o întrecea cu mult 
pe cea românească. lIzbitura noilor sosiți pe câmpul de luptă a fost 
năpraznică, călăreţii noștri au trebuit să scape din încleştare pentru a nu 
pieri cu toţii în ziua aceea, năzuind spre larg. Acum totul nu mai depindea 
decât de sprinteneala cailor. Barnovschi şi Vlad s-au străduit să-i dea o 
noimă acestei fugi, câteva cete rămase încă în bună tocmeală au pornit la 
atac, nu pentru a obţine izbânda care se dusese odată cu întăriturile pe care 
le primea mereu Sieniavschi, ci pentru a-i obliga pe adversari să se 
orânduiască de luptă și să primească această ultimă mișcare ofensivă a 
oastei româneşti. Ion cu oamenii săi, unii dintre ei sângerând, se afla alături 
de Vlad. A urmat o cumplită vânzoleală. Vlad a fost rănit sub ochii lui 
Movilă care i-a sărit în sprijin reuşind să-l scape, iar când au simţit că vor fi 
striviți de numărul şi de puterea dușmanului, s-a dat semnul retragerii. 
Fiecare s-a desprins cum a putut de un adversar care se simţea biruitor și 
căuta să pună mâna pe o pradă cât mai bogată. Platoșele şi armele lor cele 
grele nu le-au fost însă spre folos în această împrejurare. Caii moldovenești 
de rasă şi chiar cei care nu erau de soi, se mişcau cu repeziciune și nu 
puteau fi ajunși încât, spre seară, urmăriţii reușiseră să se desprindă de 
urmăritori. Căutau acum cu toţii să ajungă la șleaul cel mare care ducea prin 


Sniatyn în Moldova. Erau acoperiţi de colbul iscat în timpul luptei, aveau 
toți feţele pământii, unii sângerau și mai mult din fugă încercau să-și 
oblojească ranele. O asemenea ruşine n-o mai păţiseră de când se știau. 
Erau înfrânți și nu izbuteau să dea de rostul acestei nenorociri care se 
abătuse asupra lor. Îşi făcuseră datoria din plin, nimeni n-a şovăit în timpul 
luptei. Mai mult de o treime dintre ei căzuseră pe câmpul de luptă, câţiva 
fuseseră prinși, alții încă rătăceau prin pădurile Pocuţiei năzuind spre 
hotarul ţării lor, urmăriţi și hăituiţi fiind nu numai de cetele de călăreți 
pornite pe urmele lor dar şi de oamenii de prin sate, care se arătaseră atât de 
binevoitori cu ei numai cu o zi mai înainte. Erau de o lege și acest fapt 
înlesnea apropierea între ei şi localnici, dar nădejdea câştigului îl face pe 
om să uite multe. Vlad și Barnovschi erau striviţi sub povara răspunderii pe 
care o purtau pentru înfrângerea suferită. Se îndreptau cu inima cernită spre 
ţara lor, ştiind că dincolo de hotar, unde ar fi trebuit să se simtă în siguranţă, 
vor fi nevoiţi să dea seamă de tot ce s-a întâmplat în fața domnului și 
stăpânului lor. Ion se afla în preajma lor, şi era primit cu bunăvoință de cei 
doi pârcălabi. Pusese un viteaz printre viteji, Dumnezeu ştie cum a scăpat 
un om ca el; şi-a făcut mai mult decât datoria și, mai ales, n-a precupeţit 
nimic pentru a-l salva pe pârcălabul Vlad. Era de față la toată frământarea 
sufletească ce pusese stăpânire pe ei și încerca, păstrând toată cuviinţa ce se 
cuvenea într-o asemenea împrejurare, să-i liniştească. Ceea ce urmărea 
fiecare în parte, era aflarea rostului celor petrecute, cum de fusese cu 
putință să nu câștige lupta până în clipa în care i-au venit lui Sieniavschi 
ajutoare proaspete. Sau a fost o greşală însuși faptul că au atacat? Să fi 
păstrat o distanţă între oastea lor şi cea a dușmanului, până se lămureau câtă 
putere aveau în față? Poate că ar fi fost mai înțelept să procedeze în felul 
acesta, dar cum timpul nu mai putea fi întors, toate aceste socoteli nu-și mai 
aveau nici un sens. Gândul de a se prezenta în faţa domnului după o 
asemenea umilință pe care o încercaseră în faţa Gwozdziecului era de 
nesuferit. 

Petru Rareş îşi mișcase și el tabăra după plecarea lui Vlad, Barnovschi și 
a lui Neagoe care se afla în fruntea unei alte străji. Fugarii de la Gwozdziec 
l-au întâlnit pe voievod când acesta trecuse hotarul ţării şi pătrunsese cu 
toată puterea în Pocuția. Vestea înfrângerii celor doi pârcălabi a căzut ca un 
trăsnet. Nimeni nu se aştepta la așa ceva şi Pătru voievod nu înțelegea cum 
de a fost cu putinţă ca o oaste, cel puţin egală cu aceea a lui Tarnowschi, era 
înfrântă numai de căpitanul acestuia. Din cele povestite de fugari nu se 


desprindea lămurit cum s-a desfășurat lupta şi domnul a poruncit să 
înainteze grabnic pentru a-i întâlni pe cei doi pârcălabi, dar și pentru a spăla 
ruşinea suferită de oastea sa printr-o izbândă asupra leșilor. 

În noaptea de 20 spre 21, Toma Barnovschi şi Vlad soseau în tabăra 
domnului. Ruşinea şi durerea care se citeau pe feţele lor nu l-au impresionat 
nicidecum pe stăpân. Când cei doi au pus genunchiul pe pământ în faţa lui, 
Petru voievod a răcnit ca un leu poruncind ca cei doi trădători să fie 
aruncaţi în lanţuri. La lumina făcliilor nu s-a văzut paloarea care s-a 
aşternut pe feţele celor doi, în schimb, ochii acestora aveau în ei lumini și se 
ascunseră parcă în găvane încât vedenia lor a rămas multă vreme în 
amintirea celor de faţă ca semnul unei mari dureri şi a unei mari deznădejdi. 
Ceilalți boieri, câți se aflaseră acolo, au rămas descumpăniţi. Niciodată, 
după câte-şi aduceau aminte, niște mari dregători n-au fost umiliţi și 
batjocoriţi așa cum a făcut-o domnul cu Vlad şi Barnovschi. Era, de fapt, o 
ruşine pentru tot cinul lor. Ion a simţit cum se răsucește totul în el de 
neputinţă și de revoltă. În acea clipă l-a urât pe Rareş. Vedea în el un tiran, 
un stăpân care nu-și cinstește oamenii, ceea ce însemna că nici pe sine nu se 
cinstește. Era adevărat că nu i se putea cere ca să-i primească pe cei doi cu 
surle și trâmbiţi, dar era de datoria lui să-i asculte, să afle din gura lor cum 
s-au petrecut faptele, să-i cerceteze şi pe alţii, şi dacă ar fi reieşit că erau 
vinovaţi, atunci n-avea decât să-i arunce în lanţuri. Dar aşa? S-a retras cu 
obidă în suflet căutându-i pe ai săi. N-a avut timp să stea cu ei de vorbă pe- 
ndelete. Erau osteniţi de drum, pentru că au călărit întins toată ziua care 
trecuse și nici nu li s-a dat pace de către slugile Mihului, portarul, și ale lui 
Trotuşan. Îl căutau pe Ion şi i-au cerut să meargă degrabă la cortul 
portarului Sucevei. Asemenea cinste n-o mai cunoscuse lon din partea 
acestor boieri pe care-i ştia mai mult ca neprieteni decât ca prieteni. S-a 
dumirit repede în legătură cu ceea ce doreau câţiva dintre marii boieri, de 
față fiind și alți mari dregători. Vroiau să știe din gura cuiva care luptase 
laGwozdziec, alături de cei doi pârcălabi, cum s-au petrecut lucrurile pentru 
a-i cere domnului, în cunoștință de cauză, iertarea lui Barnovschi şi Vlad. 
După ce l-au ascultat pe Ion, toţi au convenit că fiul lui pan Cosma Movilă 
era cel mai potrivit să-i înfățişeze domnului felul în care s-a desfășurat acea 
luptă; nefericită. Ion s-a împotrivit zadarnic. N-ar fi vrut să dea ochii cu 
Rareş pentru că nu-l suferea pe acest om ale cărui judecăţi erau năpraznice 
şi nedrepte. Vroia să-şi facă datoria ca oricare alt oştean, dar cât mai departe 
de cel de la care nici el și nici neamul lui nu cunoscuseră până atunci nici 


un semn de milă. Până la urmă a trebuit să se încline. Erau prea stăruitoare 
rugăminţile acestor oameni mai în vârstă şi mai mult de ruşine a acceptat 
ca, a doua zi, atunci când vor socoti ei de cuviință, să se înfăţișeze 
domnului. În zorii zilei de 21 august domnul afla de la iscoadele sale că 
Tarmowschi cu toată oastea lui se află lângă Obertyn. A ţinut sfat cu câţiva 
dintre marii dregători în legătură cu cele ce urma să facă. Portarul Mihu l-a 
rugat pe voievod să-i îngăduie unuia dintre cei care au fost la Gwozdziec ca 
să-i povestească ce s-a petrecut acolo. 

— S-ar putea ca din spusele lui, măria ta să tragă unele învățăminte şi 
foloase, a mai adăugat portarul Sucevei și domnul a îngăduit cererea lor. 

— Măria ta, a început să vorbească Ion, după ce atinsese pământul cu 
genunchiul drept, îmi este greu să povestesc cu de-amănuntul toate câte s- 
au petrecut acum două zile și am încercat în răstimpul care s-a scurs de 
atunci până în clipa de față să deslușesc cum de-am păţit noi toţi care am 
fost la Gwozdziec o asemenea rușine. Nu se poate spune că a lipsit vitejia. 
De trei ori s-au refăcut cetele boierilor noştri și au atacat cu toată puterea și 
îndemânarea lor, dar n-a fost chip să smulgem biruinţa unui dușman care s-a 
dovedit puternic şi care a primit ajutoare atunci când se părea că nouă nu ne 
mai poate scăpa izbânda. 

— Atunci de ce aţi fost bătuţi? l-a întrebat domnul, în glasul căruia se 
simţea o mare scârbă pentru cei care au fost la Gwozdziec. 

— Doamne, a cuvântat Ion, din câte am aflat de la cei care i-au mai 
înfruntat pe leşi şi în alte rânduri, niciodată aceştia n-au fost mai bine 
pregătiți de război ca acum. Am avut în față o oaste puternică, bine tocmită, 
cu căpitani pricepuţi și mai cu seamă o oaste bine echipată, cum n-am văzut 
până acum. 

— Am să văd eu armata aceea bine echipată, a pufnit domnul. 

— Măria ta, au multe tunuri și mulţi pixidari, oameni pedeștri, cu puşti, 
iar mare parte din călărimea lor este alcătuită din luptători care au platoşe 
groase, greu de străpuns, par a fi îmbrăcaţi în fier din creştet până-n tălpi și 
li se spune, după cum am aflat, catafracţi. 

— O să-i vedem noi pe acești înfieraţi cum o să se miște când i-om lega 
cu funiile pe care le-am pregătit înadins pentru această luptă în care-i vom 
strivi. 

— Măria ta, noi dorim cu toţii ca să câştigăm. 

— S-a văzut din ce-aţi făcut la Gwozdziec, a răspuns Rareş privindu-l pe 
Ion cu dispreţ. 


— Să-mi îngăduie măria ta să merg la steagul meu, a îngăimat Ion cu 
obrajii în flăcări și la semnul făcut cu mâna de domn, s-a înclinat și a 
ieşitfierbând de mânie și de revoltă împotriva unui stăpân care nu ştie să 
asculte, dar știe să insulte. Când a ajuns între ai săi, era pământiu la faţă și 
n-a fost chip să se vorbească atunci cu el, pentru că sufletul lui era plin de 
ură, o ură pe care n-o putea mărturisi. 


XVIII. 


La rugăminţile marilor dregători, în frunte cu portarul Mihu, măria sa i-a 
scos din lanţuri pe Barnovschi și pe Vlad. Alţi boieri care fuseseră la 
Gwozdziec mărturiseau că niciunul dintre ei nu s-au gândit o clipă că ar 
putea pierde acea luptă, iar dovada că s-au bătut vitejeşte era aceea că au 
pierit dintre ei mulțime mare, cât piereau altă dată într-o bătălie la care lua 
parte toată oastea țării. I-a iertat măria sa pe cei doi de hatârul sfetnicilor săi 
credincioși, dar nici o clipă nu s-a îndoit de vinovăția lor. Dacă s-au bătut cu 
vitejie, se poate, dar să lupţi orbește, fără nici o iscusință, este alta. A 
poruncit să pornească toată oştea în mare grabă, iar în faţă a fost trimis 
portarul Mihu cu zece mii de oameni. Avea drept misiune să-l ajungă pe 
duşman şi să-l constrângă să steie pe loc și să primească lupta când va sosi 
şi măria sa cu partea de oaste rămasă în urmă. Să se străduiască să 
înconjoare tabăra lui Tarnowschi, pentru că acesta nu avea ca număr, oastea 
ce se afla sub comanda lui Mihu. 

S-a mers fără odihnă în ziua aceea. Se stâmeau nori de praf şi pâlcurile 
de călăreţi se desfăceau unul de altul ca oamenii și dobitoacele să poată 
răsufla în voie. Spre nămiezi căldura devenise înăbușitoare sub un cer vânăt 
și fără nici o adiere. Înaintau luptând cu dogoarea neclintită, curgea apa 
chiar şi de pe călărețul aflat în șa, ca să nu mai pomenim chinul 
dobitoacelor. Spre seară, portarul Sucevei a ajuns în faţa taberei lui 
Tarmowschi, care se afla dincolo de Obertyn. Căpitanul leah își retrăsese 
oastea de lângă sat, la o bătaie de tun pe un deal care se înălța spre 
miazănoapte şi scăpătat. În spatele taberei la mică distanţă, începea pădurea, 
cât vedeai cu ochii. 

Portarul Sucevei s-a mulțumit să-și așeze tabăra la poalele dealului, la 
câteva sute de paşi de tabăra lui Tarnowschi, în aşteptarea domnului său. 
Pan Cosma Movilă i-a amintit portarului că vodă le-a poruncit să 
împresoare pe leși dacă-i prind din urmă, dar Mihu a mârâit în barba lui cea 
neagră: „Nu te-amesteca, domnia ta, căci știm și noi ce avem de făcut”, 
răspuns care nu l-a mulţumit pe bătrânul boier. Lui pan Cosma i se părea că 
arbănașul, sau ce Dumnezeu va fi fiind, nu se prea pricepe în treburile 
ostășeşti, și nu s-a sfiit să mărturisească și celor din jur ceea ce gândea. 

În timp ce ai noştri se odihneau în aşteptarea domnului care trebuia să 
sosească cu oastea ce rămăsese în urmă, în tabăra leşască toată noaptea au 


luminat făcliile şi se auzeau zvon de glasuri, de parcă leșii n-ar fi avut 
nevoie de odihnă. 

La puţin timp după miezul nopţii a sosit și măria sa. 

Mihu i-a ieșit în întâmpinare pentru a-i arăta cum stau lucrurile și timp 
de câteva ceasuri a fost linişte. Spre ziuă au fost trimise câteva pâlcuri de 
călăreți ca să pună mâna pe caii leşilor aflați la păscut în afara taberei, dar 
fără mare izbândă. 

Dușmanul se așteptase la una ca asta și străjile au dat de veste la timp 
celor care păzeau caii şi aceştia s-au topit îndată la adăpostul taberei. 

Când s-a luminat bine de ziuă, măria sa Petru Rareș, însoţit de câteva 
sute de călăreţi, a urcat puţin spre stânga, cum se ieşea din tabăra oastei 
sale, pentru a cerceta tabăra leşilor. 

Acum se lămurea și zvonul de glasuri care nu încetase toată noaptea: 
Tarmowschi își întărise tabăra cu şanţuri pe toate laturile, tunurile fuseseră 
aşezate spre vale, de unde trebuia să vină adversarul; dincolo de şanţuri, pe 
creasta de pământ erau legate carele de provizii, sub care erau așezați 
pedestrașii cu arme de foc, iar înlăuntrul taberei călărimea era împărțită în 
două: o parte spre intrarea din faţă și alta cu faţa spre intrarea din spatele 
taberei. 

Domnul a dat poruncă să se împingă la deal, în dreptul intrării din față 
cele 50 de tunuri câte avea oastea sa, în spatele tunurilor să stea un steag de 
călăreţi, iar celelalte steaguri să se desfăşoare spre stânga şi spre dreapta 
pentru a împresura tabăra leşască. Sigur de izbândă, măria sa era preocupat 
de un singur lucru: cum să facă pentru a nu scăpa nici un leah. 

Tarnowschi şi-a adunat și el căpeteniile la sfat în zorii zilei. După cum 
avea să lase mărturie scrisă a celor plănuite atunci, Martin Bielski, 
cronicarul ce se afla în tabără, multe căpetenii au fost de părere că ar trebui 
să se retragă la adăpostul pădurii: Valahul avea oaste numeroasă, căreia nu i 
se puteau împotrivi multă vreme. Ajutoare n-aveau de unde să aştepte, 
proviziile se puteau termina repede, iar după câteva zile de împotrivire, 
măcinaţi de nevoi și de numărul cel mare al adversarului, ar fi fost siliți să 
se predea. Tarnowschi i-a ascultat pe toţi și le-a dat, în parte, dreptate, dar 
le-a arătat că o retragere în momentul acela ar fi dus la pierderea tuturor 
tunurilor, ceea ce ar fi însemnat o pagubă mult prea mare pentru regat. Se 
cheltuiseră mulţi bani pentru alcătuirea acestei oști, una dintre cele mai 
puternice pe care craiul le putea ridica în părțile de miazăzi şi răsărit ale 
regatului. I-a mai fost apoi hatmanului ruşine să dea dosul fără să se bată și 


s-a gândit apoi la rușinea unchiului său, cancelarul Sidlovieţchi, care 
stăruise pe lângă rege să se înceapă războiul cu Valahul şi să i se dea 
nepotului său comanda oastei care se strângea pentru a pătrunde în Pocuția. 
În ochii celor care se sfătuiau în clipa aceea, o izbândă era privită ca o 
minune dumnezeiască. S-a rămas totuşi la hotărârea hatmanului de a se 
bate; tabăra era ca o cetate pe care o oaste de călăreți n-o putea cuceri cu 
ușurință, oastea leșască avea puşti cum n-aveau moldovenii, iar de vor 
vedea că nu mai pot continua lupta, spre seară vor porni-o cu tabără legată 
înlăuntrul regatului. Hatmanul le-a cerut tuturor să nu iasă din cuvântul său. 
Să se apere cu strășnicie dar să nu atace nimeni, chiar de ar fi vorba de un 
singur oştean, fără îngăduinţa sa. 

Când s-au apropiat de tabăra leşască, ai noştri au fost întâmpinați de 
focul tunurilor, care n-au făcut cine știe ce pagubă. Tunarii domnului şi-au 
aşezat piesele şi au început și ei să tragă, în timp ce steagurile de călăreţi 
înaintau pe laturile taberei leșeşti. Rareş și-a dat seama că tunurile sale bat 
anapoda şi nu unde trebuie. S-a repezit la popa papistaş, care conducea 
tragerea, l-a acoperit de sudalme şi l-a ameninţat că-l spintecă pe loc dacă 
nu trage acolo unde trebuie. 

Cât au amuţit tunurile, pentru că leşii nu se mișcau din tabără, un tânăr 
moldovean s-a apropiat şi i-a batjocorit cerându-le să iasă careva dintre ei şi 
să se înfrunte cu el, în luptă dreaptă, în câmp deschis. N-a apucat să 
sfârşească vorbele, a lucit de sub care o flăcăruie, s-a auzit o detunătură și 
tânărul s-a prăbușit fără suflare de pe cal. 

Când tunurile noastre au început să bată, se vedea că leșilor nu le merge 
bine, pentru că unele ghiulele loveau în oameni dar şi în căruţe stricând și 
răsturnând pe unele din ele. 

Temându-se pentru viața hatmanului, căpeteniile leşilor l-au rugat pe 
Tarmowschi să facă o ieşire cu călărimea grea și să părăsească în felul acesta 
tabăra. Considerau cu toţii că moartea acestuia sau prinderea lui de către 
români ar fi fost o mare ruşine pentru regat, dar hatmanul a rămas neclintit 
în hotărârea lui de a conduce singur această bătălie. Cunoştea arta 
războiului, avea experiență şi miza mai cu seamă pe armele de foc ce-şi 
făceau atunci loc în oștile europene. Carol al V-lea îl biruise pe Francisc I în 
câmpiile Italiei nu datorită vitejiei oștilor sale, ci tunurilor şi infanteriştilor 
oare aveau arme de foc. Ştia prin spionii săi că Rareş, în afara tunurilor, nu 
mai are şi alte arme moderne. Era convins de vitejia moldovenilor, dar mai 
era convins și de faptul că această vitejie este neputincioasă în faţa glontelui 


şi a armurei moderne, lucrată în chip special pentru a-l proteja pe luptător 
împotriva armelor de foc. Nu era sigur de victorie, pentru că o luptă nu 
poate fi considerată câştigată decât la terminarea ei, dar vroia, avea ambiția 
să-şi dovedească lui şi altora calităţile de strateg şi de tactician, să arate că 
nu obținuse titlul de hatman numai pentru că era nepotul cancelarului 
regatului. Fără să-și cruţe viaţa, hatmanul a călărit pe toate laturile taberei 
încurajându-și oamenii, arătându-le, prin prezenţa lui, acolo unde era greul 
că nu se teme și deci nici ei nu trebuie să se teamă. 

Jon călărea cu steagul care asculta de porunca marelui vornic, Efrem 
Hurul. Îşi îndemna oamenii și, cu îngăduinţa căpeteniei steagului, le arată și 
celorlalți ce trebuie făcut în lupta cu călărimea leşască: să nu atace şi să nu 
primească lupta din faţă, om la om, să folosească ușurința cu care se, putea 
mișca pentru a evita lovitura adversarului și să încerce să-l răstoarne pe 
acesta, fie săgetându-i calul, fie agățându-l, din latură, cu cârligul de la 
cotorul lancei. Să alunece pe lângă leah și să-l izbească atunci când nu mai 
luptau om lângă om, pentru că nu se putea trece, nici nu se putea rezista 
zidului de fiare. 

Mulţumit de rezultatul obţinut de artileria sa, Rareş a trimis poruncă 
steagurilor să împingă oamenii până în spatele taberei leșești, pentru a o 
încercui. Se temea măria sa să nu-i scape careva din mână şi grăbea oamenii 
ca să-i împlinească planurile. Când călăreţul i-a adus lui Efrem Hurul 
porunca domnească, Ion i-a strigat marelui vornic că aşa ceva nu trebuia să 
se facă. 

— Cine eşti tu ca să pui în cumpănă poruncile domnului, s-a răstit cu 
mânie marele vornic. 

— Nu te supăra, domnia ta, dar leşii nici n-au fost bătuţi, nici nu dau 
semne că ar vrea să fugă. Ar trebui lucrat cu mare băgare de seamă. Priveşte 
şi domnia ta! Asta nu-i luptă aşa cum știm noi că trebuie să se poarte. Aici 
estevorba de meșteșug, de foc, de viclenie. Suntem mai mulţi, dar nu avem 
tăria lor în arme. Ei sunt la adăpost, noi în câmp deschis. Cred că ar fi bine 
să păstrăm rândurile strânse, la tăria lor să răspundem cu vicleşugurile pe 
care le ştim și noi. Să avem mereu într-un singur loc mai mulți oameni ca 
ei, unii să primească atacul, alţii să atace când ei nu mai pot păstra o bună 
rânduială, iar o altă parte să aştepte şi să se amestece în luptă la vremea 
potrivită pentru a o câştiga. 

— Să dai aceste sfaturi şi să te ţii de ele când te vei afla tu în fruntea 
oastei, i-a strigat marele vornic. Noi avem aici datoria să ascultăm de o 


poruncă, nu să facem pe deștepțţii. 

— Domnia ta, iartă-mi stăruința, dar măria sa poate fi sfătuit până nu-i 
prea târziu. 

— Ce te sperie, Movilă? 

— Dea Domnul să fie bine pentru noi şi sufletele noastre, a răcnit Ion, 
îndârjit şi umilit de vorbele marelui vomic, a înfipt pintenii în coastele 
calului şi și-a luat locul în ceata lui. Nu-i era frică, dar văzuse ce se poate 
întâmpla la Gwozdziec, dacă nu se ține seama de duşmanul pe care-l aveau 
în față. Măria sa se grăbeşte să-i prindă pe leși înainte de a-i fi bătut. Asta 
înseamnă să pui căruţa înaintea cailor. Dacă leşii ar fi părăsit tabăra, ar fi 
fost spre folosul alor noștri, pentru că i-ar fi urmărit pas cu pas, i-ar fi 
hăituit și împiedicat să agonisească hrana și apa pentru ei și vite și în puţine 
zile, oastea aceasta falnică şi tare s-ar fi topit treptat, fără mari pagube 
pentru noi. Dar ce se poate face împotriva voinţei unui om care dă dovadă 
că nu se pricepe în treburile ostășești și pe care soarta l-a pus stăpân pe 
vieţile multora, vieți ce se pot prăpădi fără nici o noimă? 

Steagurile s-au despărțit în pâlcuri, pâlcurile în cete pentru a acoperi din 
toate părţile tabăra lui Tarnowschi. lar leahul sta neclintit. Nici o mișcare. 
Se purta ca şi cum în jurul lui ar fi fost tihnă și pace. Era un motiv temeinic 
de îngrijorare. Ce-l scotea din ţâţâni pe Ion era indiferența arătată de toţi cei 
care nu fuseseră la Gwozdziec. Cei mai în vârstă nu pricepeau de ce se 
frământă atâta, ei erau mai mulţi, nu se temeau de nimeni. Și chiar de ar fi 
fost să moară, nu se făcea gaură nici în cer şi nici în pământ dacă aveau să 
piară Sima Turluianu sau Jurja Căcărează. Doar de aceea-i război ca unii să 
biruie şi să se bucure de biruință, iar alţii să-și dea sufletul şi să se ducă 
acolo unde le este rânduit, că doar avea cine să le poarte de grijă, pe urmă, 
cu pomeni și tot ce se cuvine într-o asemenea împrejurare. Ion s-ar fi 
bucurat din toată inima să aibă ei dreptate deşi nu credea că tot ce gândea 
este o urmare a sperieturii de la Gwozdziec, despre care unii aduceau vorba 
de departe ca să nu-l supere prea tare. 

Când a fost acoperită și poarta din spate, tabăra leșilor era pe deplin 
înconjurată, fără ca Tarnowschi să facă ceva. Câteva cete de călăreți, 
prinzând curaj, au încercat să se strecoare în tabără prin acest loc, dinspre 
pădure. Tunurile nu încetaseră să bată nici o clipă la poarta din faţă, iar 
primele ciocniri între călărimea noastră şi cea leşască s-au produs acum, din 
nerăbdarea alor noştri de a-l înfrunta pe duşman. Căpeteniile 
leșilor, Troianovschi, Baliţchi şi alți rotmiștri erau pregătiți să primească 


acest atac. S-a luptat o vreme, cu vitejie, de amândouă părţile, şi călărimea 
noastră s-a dovedit a fi vrednică de laudă. În ciuda faptului că românii nu 
aveau platoşele şi armurile leșilor, se luptau cu multă pricepere și mai ales 
cu un curaj nebunesc. Izbânda a stat în cumpănă multă vreme în acest loc. 
Tarmowschi i-a îndemnat pe căpeteniile tunarilor și pedestraşilor aflaţi la 
poarta din faţă să facă tot ce le stă în putință pentru a-i împiedica pe români 
să pătrundă în tabără prin partea aceea, a lăsat o parte din catafracţi să 
sprijine strădania acestora și să atace numai dacă va fi nevoie să respingă pe 
adversar, în cazul în care acesta pătrundea în tabără, iar restul călărimii a 
trimis-o la poarta din spate. Hatmanul urmărea să-i respingă pe români şi să 
rupă încercuirea, de era cu putinţă. Mişcarea lui a fost încununată de succes. 
Călărimea noastră a fost silită să se retragă, împinsă de zidul de fier. 

Maria sa, Petru voievod, urmărea desfășurarea luptei de pe o ridicătură 
care-i îngăduia să îmbrăţișeze cu privirea tot câmpul de bătaie. Manevra lui 
Tamowschi a fost interpretata de domn ca o încercare disperată a 
hatmanului leah de a fugi din tabără. Și ca să nu-i scape prada, măria sa a 
poruncit ca o mare parte din călărimea care se afla în spatele tunurilor să se 
îndrepte grabnic spre ieşirea dinspre pădure pentru a-i Închide calea 
fugarului. Rămâneau ca să apere tunurile numai câteva cete de călăreţi sub 
conducerea paharnicului Popăscul. Mihul, portarul Sucevei, călărea acum în 
fruntea celor câteva mii de călăreţi ce se îndreptau spre pădure. 

Când a văzut Tarnowschi că Românul își lasă tunurile fără o pază 
straşnică, i-a chemat pe rotmiștrii catafracţilor și le-a cerut să-și aducă 
oamenii cât mai repede cu putinţă, în ordine de luptă, spre poarta din faţă. 
Câteva sute de pușcași care se aflau în acea parte au fost rânduiți cum se 
cuvine pentru a sprijini atacul călărimii. 

Și-atunci s-a produs minunea dorită de Martin Bielski și alți tovarăşi de 
ai săi. Izbitura catafracţilor n-a putut fi oprită numai de călărimea pe care o 
avea sub mână paharnicul. Zadarnic s-a vânzolit Popăscul şi oamenii săi: 
aveau în faţă o putere ce nu putea fi frântă cu ușurință. După ce au atacat, 
roatele de catafracți s-au întors pentru a se alcătui iarăși în linie de bătaie. 
Paharmnicul a vrut să-i lovească din spate, numai că în faţa lui au răsărit 
pedeştrii şi când s-au pregătit călăreţii noștri să-i culce cu săbiile și lăncile, 
s-au pomenit trăsniți de focul acestora; mulţi au căzut, caii s-au speriat, iar 
printre șirurile pedeștrilor veneau la trap mărunt escadroanele de catafracţi; 
mișcarea lor era înceată, dar se cutremura pământul sub greutatea lor. 
Paharmnicul şi-a îndemnat oamenii, a urmat iarăși o încleştare oarbă după 


care ai noştri au trebuit să dea înapoi. Paharnicul și-a dat seama că o 
retragere în clipele acelea însemna pierderea celor mai multe tunuri şi, ca 
turbat, fără să mai precupeţească nimic, s-a aruncat cu oamenii ce-i 
rămăsese, hotărât să moară dar să nu părăsească acel loc. Câteva roate de 
catafracţi i-au izbit pe ai noștri din lături, spărgându-le orice tocmeală, și 
pentru a nu muri ca niște nemernici, striviți de numărul și armele acestor 
vedenii care păreau că nu pot fi răpuse, cei care au rămas teferi au încercat 
să scape la larg. Paharnicul a fost rănit demai multe ori și împins din toate 
laturile, slăbit de sângele pierdut, nu s-a mai putut împotrivi atunci când i- 
au aruncat juvăţul şi l-au aruncat de pe cal. Tunurile noastre erau acum în 
mâna leşilor, iar oastea ruptă în două. 

Domnul privea uluit această întorsătură a lucrurilor și când s-a dumirit 
că hatmanul leah nu are de gând să fugă cu orice preţ, a tras sabia din teacă, 
s-a repezit în calea fugarilor încercând să-i îmbărbăteze și să-i ducă din nou 
la luptă. Atunci s-a produs însă un lucru pe care nu l-a înţeles nici domnul și 
nici alți oşteni care au fost la Obertyn. Vestea că inima oastei, unde se aflau 
tunurile, a fost străpunsă de leşi și tunurile luate, a luat minţile oamenilor. 
Mihul, portarul Sucevei și-a pierdut cumpătul şi în loc să atace spre poarta 
taberei dinspre pădure, a șovăit o vreme ca, în cele din urmă, să se hotărască 
să vină în sprijinul domnului său. Cetele s-au răsucit într-o parte și alta, iar 
oamenii au gândit că cele petrecute la poarta din faţa taberei leşeşti nu e un 
semn bun. Ceva n-a mers, a trădat careva, n-a fost lucru curat şi cum nu 
aveau putinţa de a desluși a cui a fost vina, s-au descurajat. Efrem Hurul, 
marele vomic, care luptase cu oamenii săi la intrarea dinspre pădure şi-a 
văzut oamenii împuţinaţi şi mai ales descurajaţi de cele ce se petrecuseră de 
partea cealaltă a taberei. Cum se afla în locul cel mai nepotrivit pentru a 
duce lupta, rupt de ai săi şi cu spatele la pădurea care ducea înlăuntrul 
regatului, s-a străduit să-și ducă oamenii spre răsărit pe culmea dealului, ca 
să poată veni, mai apoi, în sprijinul domnului. 

Aceste mișcări descusute ale căpeteniilor noastre i-au îngăduit lui 
Tarnowschi să lovească acolo unde i se părea că rezistenţa este mai slabă, să 
dezorganizeze orice încercare de regrupare a tuturor forțelor adversarilor, să 
stârnească panică. 

Movileştii pierduseră câteva slugi și s-a întâmplat așa mai mult din vina 
boierului celui bătrân, căruia mereu trebuia să-i stea în ajutor alţii pentru a-i 
străjui neputinţa. Văscan şi Gavrilă erau luptători iscusiţi și se descurcau 
bine. În timp ce alţii îşi râdeau de fratele lor mai mare, pe care-l credeau 


speriat de vedenii ce stăruiau încă în mintea lui, ei nu s-au îndoit nici o clipă 
de vrednicia şi dreptatea lui Ion și în ziua aceea se dovedise că acesta ştia ce 
vorbeşte. Au ajuns în preajma domnului când cetele care nu se risipiseră 
porneau la atac în nădejdea că fapta lor le va insufla bărbăţie celor care se 
gândeau acum cum să-şi scape pielea. S-au rânduit alături de oamenii 
domnului şi au pornit-o cu nădejde și fără nici o teamă de luptă. Ion era ca 
un demon, căruia nu-i păsa de nimeni și de nimic, se mișca iute și lovea cu 
iscusință, para lovitura adversarului după care îşi împingea calul într-o 
lăture şi lovea sau împungea, căuta mai degrabă grumazul calului decât pe 
al călăreţului, pe care n-avea cum să-l nimerească printre cercurile de metal. 
Până la urmă au fost împinși în spate de roatele de catafracţi care atacau 
după o rânduială pe care ai noștri n-o mai cunoscuseră până atunci. S-au 
vârtejit pentru a-și reface rândurile, iar Rareș a trimis în locul lor, pentru a-i 
opri pe leşi, alte cete de călăreţi care se rânduiseră sub flamura lui. A urmat 
al doilea atac și în timpul încăierării, pan Cosma a fost izbit între ochi de 
lancea unui catafract, prăbușindu-se, fără să mai aibă timpul să scoată 
măcar un geamăt. Ion i-a strigat lui Pătru Manciu să-l scoată și să plece de 
acolo cu leșul bătrânului, s-a repezit cu ceata lui și a reuşit să-l protejeze 
atât cât a fost nevoie ca trupul lui pan Cosma să fie cules și aruncat pe cal. 

Când s-a istovit şi acest atac, au bătut înapoi și atunci Ion l-a zărit pe 
Rareș însângerat şi încolţit de catafracți. Nici el nu şi-a dat seama ce se 
petrece în sufletul lui, dar în clipa aceea i s-a părut că pieirea domnului 
înseamnă pieirea întregii oști și cu puteri care izvorau nici el nu știa de 
unde, s-a repezit cu ceata sa în sprijinul voievodului. Acesta nu da semne că 
ar fi înfricoșat, deși sângera, se bătea strașnic și acest lucru l-a impresionat 
pe tânărul boier. Au reușit să se retragă și după ce au gonit o bucată de drum 
spre satul Obertyn, domnul s-a oprit şi, răcnind ca un leu, s-a străduit să-i 
întoarcă la luptă pe oştenii săi care fugeau în neorânduială. S-au tocmit 
iarăși cetele și domnul și-a încercat iarăși norocul, mergând el însuși în 
fruntea alor săi, dar toată zbaterea a fost zadarnică. Pedestrașşii au detunat 
răsturnând pe mulți călăreţi din primele rânduri, iar catafracţii au stat ca un 
zid neclintit. S-au zbătut ai noştri în jurul acestei gadine de fier, s-au străduit 
să-i spargă rândurile, domnul era rănit pentru a doua oară şi înconjurat de 
curtenii săi cei mai credincioși, a izbutit să iasă la larg. 

Când a privit în juru-i, măriei sale i s-a întunecat și mai mult chipul. A 
înțeles că nu mai are nici o putere asupra oamenilor săi care fugeau în 
neorânduială. Cei mai mulți trecuseră dincolo de Obertyn, iar soarele își 


întorcea faţa de la una dintre cele mai triste zile din istoria ţării pe care o 
cârmuia, scufundându-se peste vârfurile copacilor de pe dealul de dincolo 
de pârâul pe marginea căruia resturile oastei sale îl însoțeau credincioase 
spre Moldova. 

Ion cu ceata lui făcea parte din oştenii care rămăseseră alături de domn. 
Leşii nu s-au încumetat să-i urmărească. 

Treptat, fugarii se regrupau pe drumurile care duceau spre Moldova, și 
când au ajuns la apa Prutului, mare parte din oaste se rânduia sub ascultarea 
domnului. Se încerca să se facă o socoteală a pierderilor dar era greu de 
ştiut câți au murit şi câţi au fost prinși. Ion îl repezise pe Pătru Manciul și 
alte câteva slugi să aducă degrabă leșul bătrânului Movilă la Hudești. Va 
sosi și el de i se va îngădui, de nu, să-l înmormânteze și să-l caute. Era 
îndurerat de moartea tatălui, dar și mai mare și apăsătoare era tristeţea care-l 
cuprinsese după lupta nenorocită de la Obertyn. Era o rușine a lui, o 
umilință a lui, dar era o umilință mai greu de îndurat, aceea a ţării, a 
neamului său. Domnul se arăta mișcat de pierderea atâtor vieţi omenești, 
dar cel mai tare îl nemulțumea pierderea tunurilor. Oamenii se nasc, cresc, 
înlocuindu-l unul pe celălalt, dar pentru apărarea ţării era nevoie şi de arme, 
de tunuri pe care nu le poți agonisi într-un timp scurt, deoarece trebuiesc, 
meşteri iscusiţi şi mai cu seamă bani mulţi. Nu se temea domnul și nici 
oamenii, care se adunau neîncetat în jurul său, de leşi. Aceştia nu aveau 
puterea să-l atace dincolo de hotarul regatului. Gândurile măriei sale băteau 
mai departe. Toată zbaterea lui de a leşi din cercul care se închidea în jurul 
țării sale prin aliaţii sultanului se năruise într-o singură zi. Va trebui să 
renunţe la gândul de a rezolva cu forţa raporturiledintre Moldova și regatul 
polon. Diplomaţia va trebui să ia locul armelor. Era nevoie pentru a salva și 
faima lui ca şi pentru tăria ţării, să-şi recapete prizonierii făcuţi de leşi la 
Obertyn şi mai ales să-și recapete tunurile. 

Marii dregători erau striviţi sub povara rușinii suferite, numai 
Barnovschi și pârcălabul Vlad, care se purtaseră și acolo cu mare vitejie, 
amândoi fiind ușor răniţi, găseau o lămurire pentru înfrângerea de la 
Gwozdziec. 

Unii, și printre ei se număra cel mai mare dintre Movilești, îl considerau 
pe domn vinovat de toate nenorocirile. Fire aprigă, n-a avut răbdarea care se 
cere unei căpetenii în timpul luptei. Într-un război, soarta poate să încline 
când spre o parte, când spre alta, niciodată nu poţi cunoaște dinainte cine va 
fi câştigătorul. Petru voievod s-a socotit dinainte câștigător și în loc să fie 


prudent și să se străduiască să ghicească gândurile adversarului, pentru a 
preîntâmpina loviturile acestuia, el nu s-a gândit decât la felul în care poate 
culege toate roadele unei victorii. N-a avut nici sfetnici pe măsura 
împrejurărilor. Mihul s-a dovedit că este un nepriceput în ale războiului, iar 
acum nu ştie cum să-l linguşească pe domn ca să uite ruşinea păţită. Alţii n- 
au ştiut, sau n-au avut curajul să-i arate ce e rău şi ce este bine. Abia acum 
se vădea de câtă uşurinţă dăduse dovadă măria sa când îi îndepărtase pe 
Grozav şi Barbovschi. Cei doi foşti dregători luptaseră cu cetele lor alături 
de vornicul Efrem Hurul, își făcuseră datoria cu credinţă, iar acum tăceau și 
îşi vedeau de necazurile lor, nu luau parte la nici un sfat, aşteptau slobozirea 
oștii pentru a se retrage la curțile lor, iar cumințenia lor izvora din 
înţelepciune și nu din teamă. Dacă domnul s-a încrezut unor venetici, sau 
le-a dat cinstire unor oameni de mijloc, să culeagă roadele pe care le-a 
semănat! Păcat de ţară, dar împotriva prostiei sau a oamenilor cu multe feţe, 
care-şi găseau un ocrotitor în Petru voievod, nu se putea lupta şi nici nu 
vroiau să se zbată, din pricina unei mândrii pe care mulți n-o găseau 
justificată. Datoria tuturor, ziceau aceştia, e ca să-ţi pui toată credinţa şi 
virtutea în slujba domnului și a ţării, slujbă care nu este ferită uneori de 
primejdii. Trebuie să ai tăria să înfrunţi uneltirile ce se tes împotriva ta, 
pentru că adevărul tot va izbândi până la urmă. 

Vorbe, gânduri şi multă tristeţe care acopereau oastea ce se întorceai spre 
țară. La hotar, nu departe de Sniatyn, se puteau face socotelile. Pierderile 
fuseseră foarte mici în oameni, ceea ce sporea şi mai mult nedumerirea 
unora în legătură cu felul în care se încheiase lupta de la Obertyn. 

Ion asculta mai mult decât vorbea şi se străduia şi el, ca și alții, să 
înţeleagă ce s-a petrecut în ziua de 22 august. Din povestirile unuia şi altuia 
se închega, treptat, o imagine mai limpede a faptelor, dar nici această 
înțelegere nu aducea vreo alinare. Mai cu folos ar fi fost să se știe ce 
învăţătură s-a tras din cele petrecute și ce se poate face de acum încolo. 

Se gândea la pan Cosma, la străduinţele depuse de toţi ca să rămână la 
Hudești şi erau clipe când îl cuprindea mânia împotriva nesăbuinţei unui 
bătrân care nu vrea să înțeleagă nimic. Supărarea se topea însă repede şi, 
deşi nu se înţelesese prea bine cu tatăl său, era greu să lupte cu slăbiciunea 
ce-l cuprindea atunci când avea răgazul să se gândească mai mult la el. 
Vinovatpentru neînțelegerile dintre ei doi nu fusese bătrânul. El îi cășunase 
multe necazuri prin purtarea lui nesăbuită din tinerețe, sau prin 
încăpăţânarea cu care respingea orice sfat menit să-l facă să intre și el în 


rândul lumii, agonisindu-și un rost așa cum o face orice tânăr de rangul lui. 
Bătrânul avusese dreptate şi moartea lui, trebuia s-o recunoască, era o 
moarte de oștean, de viteaz. A venit așa cum și-a dorit-o bătrânul, pe 
câmpul de luptă. Pan Cosma fusese stăpânit de un gând statornic: să 
îndeplinească slujbă credincioasă față de domnie şi de ţară, faima lui să 
crească prin faptele sale şi s-o păstreze neîntinată până la moarte. A izbutit, 
spre cinstea și lauda lui, să păzească această rânduială pe care şi-a făcut-o 
singur. Era un noroc că oasele lui n-au înălbit câmpul de luptă ci se vor 
orândui alături de ale străbunilor. Îi părea acum rău pentru necazurile pe 
care i le făcuse bătrânului, îi părea rău că n-a fost în stare să-i aducă 
mulțumirea dorită. Văscan se arătase mai vrednic şi făcuse nuntă cu un an 
mai înainte, aşa cum rânduise şi dorise pan Cosma. Au fost petreceri mari la 
Hudeşti, în toamnă, iar bucuria tuturor n-ar fi cunoscut margini dacă și el și- 
ar fi ascultat părinţii. Era stânjenitor ca cel mai mare dintre feciorii lui pan 
Cosma să rămână holtei, deşi puţini bărbaţi se puteau întrece cu el la făptură 
şi purtare, fapt pentru care multe jupânițe oftau și-și roteau ochii în 
nădejdea că-l vor face să descopere frumuseţea și farmecele pe care ţi le dă 
vârsta, bogăţia. El se purta prevenitor cu ele, ca unul mai bătrân care 
înţelege, dar se și fereşte să treacă de un anumit prag. Erau măgulite de 
purtarea lui blândă şi curtenitoare, dar când se convingeau că între ele și el 
rămâne ceva peste care nu se poate trece, pe sufletul lor punea stăpânire 
obida, iar dacă vreuna se înverşuna și ținea cu orice chip să izbândească 
asupra acestui om care se purta atât de firesc şi trebuia, deci, să se supună 
aceloraşi mișcări sufletești ca oricare alt om, până la urmă obida se 
transforma în ură. Ion le privea cu egală îngăduinţă și se străduia să nu 
stârnească pojaruri pe care nu le putea stinge. Asta, atunci când era vorba de 
jupâniţe, dovedindu-se însă ceva mai slab față de nevestele care-i cereau 
numai preţul unei iubiri scurte și tăinuite, cu toate că după aceea, cele ce 
izbutiseră să-l cunoască, multă vreme nu-l mai uitau. 

Când au trecut hotarul ţării și domnul a rămas pentru o zi în târgul 
Cernăuţilor, Ion s-a trezit cu marele armaş care-l caută pentru a-l duce în 
faţa măriei sale. Pentru ce? l-a întrebat Ion, dar acela nu știa nimic, aşa că s- 
a înfățișat plin de nedumerire și îndoială în faţa domnului său. 

— Movilă, l-a întâmpinat Petru Rareş, un domn drept trebuie să arate 
milă și recunoștință faţă de slugile sale credincioase. 

Vorbele stăpânului l-au uluit pe Ion și Rareș a înţeles acest lucru, așa că 
şi-a urmat vorba. 


— Te-ai purtat cu vitejie, aşa mărturisesc cei care te-au văzut cum te-ai 
luptat, şi o poate mărturisi și domnia mea. Ai fost cu credinţă și ţi-ai pus 
capul ca să-l aperi pe al nostru. Am arătat îndoială fată de tine şi de alţii, iar 
îndoiala noastră a fost răsplătită cu credinţa ta. N-ai dorit nimic în schimbul 
acestei credinţe şi te-ai ţinut deoparte. O asemenea purtare a câștigat toată 
încrederea noastră. Te lăsăm, acum, căpetenie a unuia dintre steagurile pe 
care leorânduim spre paza hotarului, iar când timpul o va îngădui, să te 
înfăţişezi la curtea noastră pentru a te milui cum se cuvine. 

Ion s-a închinat cu supunere și a vrut să grăiască, dar domnul nu l-a 
lăsat. 

— Știu că s-a prăpădit tatăl tău, unul dintre cei mai de seamă și mai 
destoinici boieri. Ți se îngăduie să te repezi pentru îngropăciunea lui, să te 
întorci însă grabnic pentru a priveghea la hotare. 

Movilă a înţeles că în afară de semnul care arată ascultare și recunoștință 
nu mai este nimic altceva de făcut. S-a supus cu greu acestei îndatoriri. Era 
nedumerit de schimbarea domnului față de el şi abia mai târziu avea să afle 
că Rareş dorise cu orice chip să afle care a fost viteazul care l-a scăpat într- 
un moment de mare cumpănă. Se ivise, așadar, o împrejurare în care 
valoarea lui a ieşit la lumină fără ca pizmătărețţii și clevetitorii care roiau în 
jurul stăpânului s-o mai poată cobori şi anula. 

I se încredința o primă slujbă şi se bucura în sinea lui că este o slujbă 
ostăşească. Oricât preț punea pe învățătura câștigată până atunci i se părea, 
ca şi altora de o seamă cu el şi oameni ai timpului lor, că adevărata bărbăţie 
se vădeşte atunci când trebuie să stai în fața morţii, iar faima câștigată pe 
câmpul de luptă este cea mai curată şi cea mai demnă de laudă. Dascălii îi 
arătaseră că cei mai de seamă stihuitori din toate timpurile proslăviseră pe 
eroi, pe cei care nu şi-au precupeţit viaţa ca să treacă dincolo de tot ce-l 
leagă pe om de acest pământ. Era adevărat că amintirea faptelor de vitejie s- 
ar fi pierdut în negura vremii, dacă nu ar fi fost stihuitorii, oameni înzestrați 
cu har pe care l-au sporit cu multă trudă și învăţătură, dar de ce şi-au ales 
stihuitorii tocmai asemenea oameni și fapte? Pentru că ele au plăcut mal 
mult celor care ascultau stihurile sau pentru că așa au simţit ei? 

Spre seară, târziu, lon intra în curţile de la Hudeşti, prilej pentru 
jupâneasa 'Teodosia să verse iarăși lacrimi şi să-l jelească pe bărbatul ei 
încăpățânat care zăcea acum înțepenit, în loc s-o asculte şi să-şi isprăvească 
zilele în tihnă. A doua zi, lespedea de piatră înflorată frumos cu mulți ani în 
urmă se aşeza peste sicriul marelui boier din Ţara de Sus. Cârstina se afla 


printre ceilalți oameni din satele aşezate în jurul Hudeştilor. Nu era nici 
clipa potrivită și nici prilej n-a avut să-i vorbească. S-a aşternut masă mare, 
cu pomană boierească, sfințită de preoţi, s-a petrecut cuviincios, după 
datină, deşi unora începuseră să le joace ochii în cap de câtă băutură 
istoviseră pentru sufletul mortului. Încă nu se număraseră toţi morţii și jalea 
care cuprinsese ţara la vestea celor întâmplate dincolo de hotar, cerea măcar 
câteva clipe de uitare cum se prilejise acum cu înmormântarea boierului. 
Băutura şi mâncarea bună îl face pe om să mai uite din necazuri, sau să le 
primească mai împăcat cu soarta, căci altfel s-ar fi prăpădit oamenii cu 
firea. 

Noaptea, când răsărea cloșca cu pui, Ion pornea spre hotar. Drumurile 
erau înțesate de oșteni și din câte a aflat de la unii dintre ei, domnul 
slobozise cea mai mare parte a oastei, rămânând numai câteva steaguri de 
pază la hotar, o parte sub ascultarea starostelui de Cernăuți, Barnovschi, altă 
parte sub ascultarea pârcălabului Vlad de la Hotin. Steagul lui Ion făcea 
parte din oasteacomandată de Barnovschi. Zi și noapte, cete de călăreţi 
făceau de strajă pândind mișcarea dușmanului. Prin iscoade se știa că mai 
multe roate de călăreţi leşi se aflau între Sniatyn, Colomeea și Horodenca, 
dar încă nu se cunoşteau planurile căpeteniilor acestora. Abia la începutul 
lunii septembrie s-a aflat că oştenii de dincolo de hotar se strâng la un loc. 
Era semn că vor să întreprindă ceva, dar unde vor lovi şi când — iată ce nu 
ştiau căpeteniile steagurilor noastre și Barnovschi. Vlad era înștiințat de 
aceste mişcări și i se cerea să trimită ajutoare în cazul în care, în hotarul său, 
nu se întâmplă nimic. Ion își împărțise oamenii în așa fel încât acopereau 
hotarul de la Cernăuţi la Nistru. Fiind împărţiţi în cete mici, acestea nu 
puteau opri pătrunderea unui adversar numeros, de aceea, fiecare dintre 
căpeteniile cetelor avea poruncă să nu primească lupta ci să se retragă şi să 
dea de veste celor din jur unde se află dușmanul și încotro se îndreaptă. 

În ajunul Sfântei-Mariei-mici, leşii pătrundeau mai sus de Cernăuţi. 
Călărind în mare grabă, oamenii lui Ion s-au strâns la Coţmani, gata să 
treacă Prutul pentru a primi ajutoare. O parte dintre oamenii lăsați 
pârcălabului Vlad veniseră și ei în sprijin. A treia zi, Barnovschi socotea că 
este clipa potrivită pentru a-i lovi pe năvălitori lângă apa Prutului. Mulţi 
dintre ei au fost ucişi, puţini au reușit să scape cu fuga, fără pradă, unii 
dintre ei — cea mai mare parte — fiind răniţi. Un semn pentru cei care visau 
prăzi obținute fără nici o greutate, că ţara este pregătită să se apere. 


Maria sa trimisese soli în toate părțile ca să obțină sprijinul craiului 
Ferdinand, sau al lui lanăș în vederea încheierii păcii în condiţii care să nu-l 
umilească. Adică dorea măria sa să i se întoarcă prinşii și tunurile şi să se 
încheie socoteala hotarelor dintre Moldova şi Polonia. Era trimis sol la 
sultan pentru a justifica faptele domnului. În același timp se făceau 
pregătiri. Pisarii primiseră poruncă să primească în leafă luptători buni, 
indiferent de neam și de lege. Bistriţenii, cetăţile sale din Transilvania și 
ruda măriei sale, episcopul loan Statilius, aveau să depună toate străduinţele 
pentru obținerea fierului, oţelului și plumbului necesare turnării tunurilor, 
lucratul săbiilor și a altor arme. 

Craiul lanăș a depus cele mai mari strădanii ca să-l împace pe domn cu 
craiul Jicmont. Solii săi au mers la Suceava și la Cracovia, apoi de la 
Cracovia la Suceava și de la Suceava la Cracovia fără să facă mare ispravă. 
Căpeteniile leşilor nu credeau în sinceritatea domnului. Se temeau ca acesta 
să nu lovească iarăși regatul și nu vroiau să primească niciuna din cererile 
lui Rareș fără încheierea unei păci trainice pe care s-o garanteze nu numai 
craiul lanăș, dar şi sultanul. Multe căpetenii erau împotriva păcii. Biruiseră 
la Obertyn, socoteau că este potrivit să răzbune toate relele care se 
abătuseră asupra regatului din pricina vecinului de acum, a tatălui său şi a 
tuturor strămoșilor lui. 

După isprava de la începutul lunii septembrie, numărul oștenilor din 
hotarul Moldovei a scăzut treptat, încât se părea că zbaterea soliilor avea să 
aducă pacea. Au fost slobozite la începutul lunii octombrie și steagurile care 
fuseseră lăsate de strajă sub ascultarea pârcălabilor Barnovschi şi Vlad. 

Înainte de a se înfățișa domnului, aşa cum fusese hotărât la încheierea 
campaniei din Pocuția, Ion a mers pentru câteva zile la Hudeşti. El era acum 
stăpânul averilor Hudiceştilor; fiind cel mai mare dintre fraţi, devenea un 
soi de părinte al familiei, trebuia să poarte de grijă întregului neam. Un 
neam puţin numeros față de moşiile pe care le stăpânea. Surorile lui pan 
Cosma muriseră fără să lase urmaşi, așa că întreaga avere risipită de la 
hotarul de miazănoapte al țării și până în marginea ei de miazăzi, revenea 
feciorilor lui pan Cosma. Era bine, pentru că se înfruptau din ea puţini 
oameni, dar asta numai la prima vedere. Movileștii erau siliți să ţină un 
mare număr de slugi și nu slugi oarecare, ci slugi de ispravă, bine înarmate, 
ca să facă faţă oricărei primejdii. Unele sate ar fi vrut să scape de stăpânirea 
boierească, trupuri de moșie erau râvnite de megieși și dacă nu aveai 
oameni cu care să frângi orice împotrivire, averea se fărâmiţa. Trebuia să 


poarte grija uricelor prin care domnii de mai înainte întăriseră satele pe care 
le stăpâneau ei acum. Câte judecăţi n-avuseseră loc în faţa domnului pentru 
satul Dumbrăveni, de pe Siret! Uricul arsese când venise Mahmet sultanul 
cu toată puterea lui asupra lui Ștefan voievod cel Bătrân şi satul căzuse în 
stăpânirea domnească, după care fusese dăruit unuia și altuia, pentru că nici 
laţco Hudici şi nici pan Cosma n-aveau cu ce să justifice dreptatea lor. Nici 
el nu va trebui să renunţe la acel sat. Se va strădui să afle la momentul 
potrivit chipul cum ar fi putut să intre iarăși în stăpânirea lui. Până acum nu 
se bucurase de mila domnească, era chemat la curte, dar poţi să ştii dinainte 
cum va fi drămuită această milă? Nu prea avea încredere în domnul țării, 
pentru că până în clipa aceea nu-și plecase ochii asupra lui şi asupra 
neamului său Purta grija mai degrabă a celor mai puţin avuţi ca să se poată 
folosi mai ușor de ei, dar el, ca urmaș al unei mari și bogate familii 
boiereşti, se îndoia de foloasele unei asemenea alegeri. Războiul pornit în 
vara aceea arăta pripeală şi necunoașştere sau nerespectarea unui străvechi 
obicei: acela de a nu te bate pe pământ străin. O incursiune de pradă se 
putea face, ba se puteau face și mai multe, pentru că ai noștri se mișcă 
repede ca şi vecinii lor din răsărit, tătarii. Dar nu era în obiceiul tării ca să-ţi 
duci oastea şi să faci război cu un dușman care-și avea oastea bine 
întocmită, pe pământ străin. Erau de aceeași părere şi alți boieri şi acest 
lucru se vădise atunci când încercaseră să deslușească înfrângerea suferită. 
N-avea decât să-l lase pe hatmanul leşesc să stea o lună, două, trei, că venea 
toamna şi oastea lui tot s-ar fi risipit și atunci n-aveau decât să pătrundă 
călăreţii noştri şi să facă tot ce le era voia. 

Toamnă cu lumină şi căldură blândă revărsată peste pădurile care 
acopereau dealurile din preajma Bașeului. Începuse să ruginească frunza, 
peștele nu mai despica oglinda de apă a heleșteelor, era vremea bună de 
vânat, acum când holdele fuseseră strânse şi puse la adăpost. Un an bun în 
grâu şi mei, iarbă fusese din belşug și părul vitelor lucea în soare. Trebuiau 
pornite turme spre Transilvania și de aici spre Viena, în împărăţia 
neamţului. Războiul, oricât de dorit era de unii, pentru că aducea schimbări 
neprevăzute și prin moartea unora se nădăjduia izbăvirea altora, se dovedea 
în această împrejurare că nu este priincios negoţului. Drumul cel mai scurt 
spre Lipsca era prin Liov,iar acest drum era acum închis, spre paguba 
tuturor. 

Fraţii săi, Văscan şi Gavrilă, sunt acum oameni în toată firea: unul are 
24 de ani, celălalt 23. Văscan este mai ascultător sau se înțeleg ei mai bine 


între ei. Gavrilă este mai greu de înţeles și de stăpânit, îţi alunecă printre 
degete ca un ţipar. Iscusit la minte, ştie să-și ascundă starea sufletească cea 
adevărată şi nu-ţi dai seama dacă, atunci când îţi zâmbeşte, o face din toată 
inima. Va trebui să i se găsească și lui o mireasă, dar cum să aduci vorba 
despre așa ceva când toată lumea așteaptă mai întâi însurătoarea lui, ca cel 
mai vârstnic? 

Cârstina îi dă aceeași liniște ca întotdeauna, și totuși, parcă este ceva nou 
în privirea şi în purtarea ei, al cărui rost nu-l poate pricepe. Merge la 
Mlenăuţi fără să-i mai pese de nimeni. Tot nu mai are ce ascunde. Se miră 
acum mai mult decât înainte, de ascuțimea minţii acestei femei și de bogăţia 
sufletului ei. Ce-nseamnă să știi însuţi mai multe, se îngâmfă ei și se amuză. 
Și, totuşi, ce se petrece în sufletul ei, ce se ascunde într-unui din ungherele 
acestuia? O priveşte cum se mișcă, i se pare că nu mai are sprinteneala de 
altă dată şi simte cum îl năpădeşte o stranie senzaţie de duioșie. Cât de 
ciudată este soarta noastră! Făptura asta mică și neajutorată ar fi putut să nu 
se afle, în miez de noapte, într-o poiană năpădită de lumina lunii, și atunci, 
viaţa lui ar fi avut altă curgere? Cine poate sa spună dacă ar fi fost cu totul 
altfel, pentru că, îi vine să zâmbească, este cu putință ca vrăjitoarea asta 
mică să-i fi înrâurit în mare măsură viaţa lui? A fost slobod să facă ce vrea, 
ea singură nepretizându-i niciodată să pună stăpânire deplină pe sufletul lui. 
S-a mulţumit cu puţin, n-a cerut nimic, sau tocmai în această slăbiciune a ei 
a stat puterea cu care l-a ținut până atunci alături de ea? Nu crede că este 
aşa şi, de altfel, ce importanţă are acum ce-a fost sau cum ar fi trebuit să 
fie? Iat-o că se aşază cuminte pe laviţă ca să-l privească cum îmbucă ceva şi 
soarbe un strop de vin. Strânge totul și stă apoi cuminte cu mâinile 
împreunate în poală. O întreabă totuși ce se petrece cu ea. I se pare că se 
îmbujorează şi este puţin stânjenită, deci este ceva la mijloc. O îndeamnă, 
blând, să i se destăinuie. Trebuie să stăruiască pentru că mica vrăjitoare se 
codeşte să-i spună ceva. Încearcă să se ferească, făcându-l să creadă că nu-i 
nici o primejdie, dar el stăruie, pentru că simte că este într-adevăr ceva şi, 
curios din fire, vrea să ştie ce gânduri sau ce necazuri s-ar fi putut abate 
peste această femeie, încă tânără şi frumoasă, deși se apropie, dacă nu i-o fi 
împlinit, de treizeci de ani. Până la urmă femeia nu se mai poate feri, ar 
însemna să-l supere și asta nu s-a întâmplat de când se ştiu împreună și 
chiar dacă a fost câteodată ceva, nu din pricina ei. Nu ştie cum să-i spună, 
mai degrabă n-ar fi dorit să-i spună nimic, pentru că se teme, nici ea nu știe 
precis de ce anume, dar parcă se petrece ceva pe care numai ea-l poate 


simţi, care nu poate să aducă nimic bun. Nu ştie de unde să înceapă, ce 
vorbe ar fi cele mai potrivite într-o asemenea împrejurare. Încurcată, îi 
destăinuie boierului și stăpânului ei că toate fierturile pe care le știe să le 
facă şi pe care le-a luat n-au ajutat-o cu nimic. 

— La ce să te ajute? 

— Astă-vară, când ai trecut pe aici, atunci s-a întâmplat. 

— Ce s-a întâmplat? o întreabă el enervat și mirat în același timp, 
înțelegând că ceea ce s-a întâmplat e și din vina lui. 

— Copilul, a răspuns femeia și a tăcut, privind într-o lăture. 

— Aşa, se trezeşte boierul răcnind și zvâcnind în sus, de parc-ar fi gata 
să treacă prin tavan şi să revină pe culmea acoperișului, iar femeia nu a 
înţeles dacă trebuie să se înspăimânte sau să i se ostoiască gândurile și 
grijile care au hărțuit-o în ultima vreme. 

Nici nu îndrăzneşte să-l privească. Îl simte că se apropie şi o mână grea 
îi cuprinde umărul. Degetele nemiloase și puternice o apasă, din încleștarea 
lor nu te poţi desface şi, de fapt, nici nu mai are puterea să se zbată. Ce bine 
ar fi fost ca el să fie departe acum, să nu fi venit cu întrebările lui, iscodind- 
o până ce, ca o femeie lipsită de putere, s-a pomenit vorbind tocmai despre 
ceea ce ar fi trebuit să fie o taină a ei. Mâinile puternice au cuprins-o de 
amândoi umerii, căngile se strâng dureros pe oasele rotunde şi mici, 
forţând-o să se ridice, îi vine să plângă de neputinţă, ca într-o clipită să 
crească în ea o putere de împotrivire pe care n-o bănuia și care-i îngăduie 
să-l privească, gata să-l înfrunte. Îi întâlneşte privirea și nu-şi dă seama ce 
se petrece în sufletul lui, pentru că fața lui nu spune nimic. Ar vrea să se 
desprindă, dar o putere cu mult mai mare decât a ei o împinge spre el și 
înţelege când îl aude grăindu-i potolit: 

— Acesta-i primul vlăstar al Movileștilor! 

Cârstina, uluită, nu pricepe dacă Ion glumește sau nu și când își ridică 
iarăşi faţa spre ei, bărbatul i-o cuprinde-n palme și buzele lui ating buzele 
ei, ca şi cum ar fi fost vorba de o binecuvântare. 

Acum zâmbește ea, gândindu-se la prostiile care i-au trecut prin minte. 
Cum să poţi tăinui faptul că ai să dai naștere unei alte vieți? Boierul nu este 
supărat, numai că se-ntrece cu gluma atunci când îi da numele lui, al 
neamului. Așa ceva este cu neputinţă. Pe lângă toate câte-i despart, n-au fost 
şi nici nu pot fi legiuit soţ şi soție, așa că fată sau băiat, va fi numai copilul 
ei. Dar bărbatul din faţa ei se împotriveşte. Nu este pentru prima dată când 
tatăl sau neamul își recunosc urmașul și nici nu-i împotriva firii să fie așa. 


Temerile ei n-au nici un rost, doar s-au întâmplat asemenea lucruri chiar și 
unor case ceva mai de soi ca a Movileştilor. Domnul care se află acum în 
scaun, nu este feciorul lui Ştefan cel Mare și Bun? Și cine ştia despre acest 
lucru până acum patru ani, când toţi îl credeau feciorul Rareșoaiei din 
Hârlău, şi iată că nimeni nu s-a supărat, nici bortă-n cer nu s-a făcut, atunci 
când însuşii mitropolitul ţării şi nepotul său, răposatul Ștefăniță voievod, 
aduceau la cunoștința ţării că-i os domnesc şi i se cuvine scaunul Moldovei. 
De ce să nu fie copilul ei os din osul Movileștilor? Că-i va sta lui în cale 
atunci când va vroi să-și afle o nevastă? Dar cine spune că el o să-și caute o 
nevastă? Şi dacă va fi așa, de ce să-i stea în cale? Cine-l va lua, să-l ia așa 
cum este, cu toate câte sunt ale lui, averi, haine, turme de vite dar şi un 
copil. Iar ceilalți fraţi nu se pot supăra pentru că nu au nici un drept asupra 
vieţii lui şi chiar dacă i s-ar pune toată lumea împotrivă, nu-i poate cumpăra 
el, Movilă, un sat feciorului său, ca nimeni să nu-i mai poată spune nimic? 
Ce nu-i stă în putere bărbatului din faţa ei? Şi-l lasă să-ivorbească despre ea 
şi copilul ei și nici ea nu mai înţelege ce-o fi aflând la ea acest boier care nu 
şi-a făcut nici el un rost până acum şi nici ei nu i-a îngăduit să-și vadă de 
necazurile sale. Nu-l poate învinui, căci i-a fost drag peste măsură și 
bucuriile pe care i le-a dăruit el cu greu le-ar fi găsit în altă parte. Legătura 
lor nu intră, totuși, în ordinea firească a lucrurilor şi zadarnic încearcă să-i 
arate acest fapt, pentru că lui nu-i pasă de nimeni și de nimic, este omul care 
face numai ce-i place deși, la anii săi, ar fi trebuit să înțeleagă și el că, 
împotriva voinţei noastre, sunt lucruri îngăduite și unele mai puțin 
îngăduite. Ea ar fi dorit ca să nu facă acest copil, temându-se de câte 
necazuri s-ar fi putut ivi în viitor. Din bucuria lui Ion înțelege însă că va fi 
la adăpost de orice necaz, făgăduielile lui nu-i dau însă liniştea pe care 
râvneşte, deşi ar fi dorit-o ca pe o izbăvire. 


x k 


Măria sa se afla la curțile domnești din Hârlău și Ion a călărit cu sârg 
într-acolo, fără prea multă nădejde-n suflet. De fapt, nici nu ştia ce i-ar fi 
putut cere domnului în cazul în care acesta ar fi vrut să-şi arate mila față de 
credinţa lui. 

O credinţă pe care atâtea îndoieli o puseseră în cumpănă, dar măria sa n- 
avea de unde să cunoască aceste îndoieli, o credință care s-a vădit atunci 
când a fost nevoie, fără nici un efort din partea lui, părându-i-se firesc să 


facă aşa și nu altfel, deşi, dacă era cinstit cu el însuşi, nu se poate spune că 
nu l-a trecut și un fior nelămurit care i-a fost imbold, atunci când l-a văzut 
în mare primejdie pe stăpânul țării. Era pace în sufletul său şi această stare 
îl făcea să se simtă stăpân pe el, pe soarta lui, îi da tihna necesară ca să se 
bucure de toate câte firea ţi le scoate în întâmpinare. O mică petrecere în 
târgul Sucevei cu alţi boieri i-a dat prilejul să afle câte se petrec în lume. 
Mergeau solii de pace dintr-o parte într-alta, iar ei trăgeau nădejdea că până 
la urmă toate se vor așeza în matca lor, deși unora le-ar fi plăcut zâzania, 
războiul și toate câte-l însoțesc, de dragul războiului dar și dorinţa de a 
răzbuna înfrângerea suferită în vară, o înfrângere ale cărei cauze nu le 
înțelegeau. Ion îi asculta cu îngăduință. Cât îl priveşte pe el, dacă soarta 
lumii ar fi depins de voinţa lui, atunci ar fi fost pace, nu pentru că s-ar fi 
temut pentru viaţa lui, dar omorul de dragul omorului îi părea ceva lipsit de 
noimă. Un gând pe care se sfia să-l mărturisească, deoarece n-ar fi fost 
înţeles și, în cel mai bun caz, ar fi trecut în ochii altora un om lipsit de curaj. 
Cei mai mulți dintre oamenii de seama lui visau o faimă care să le ducă 
numele cât mai departe cu putinţă, iar această faimă nu se putea câștiga 
decât pe câmpul de luptă, cu arma în mână. Cântecele pe care le ascultau îi 
proslăveau pe eroi, inimile lor tinere se înflăcărau și în acele clipe nu visau 
altceva decât războaie şi felul în care ei se acopereau de glorie și de faimă 
în zăngănitul și în strălucirea armelor. Nu se temeau de moarte, în nădejdea 
că-i va ocoli pe ei, pe fiecare-n parte şi de era să se întâmple una ca asta 
erau de părere că mai bine să te plângă lumea pentru tinereţele tale, decât să 
fii privit cu îngăduință pentru neputinţa şi slăbiciunea bătrâneţelor. Le da 
dreptate, pentru a nu supăra pe nimeni. Ştia că nu este un fricos, dimpotrivă, 
şi mai ştia că are darul de a vedea, în timpul luptei, cu mare limpezime ce 
trebuie făcut clipă cu clipă,hotărârea venea spontan şi alegerea făcută de el 
se dovedise de fiecare dată că este cea mai bună. Îi fusese lăudate vitejia și 
priceperea de care a dat dovadă în toate războaiele la care luase parte. Chiar 
dacă erau unii care-l pizmuiau pentru îndemânarea și talentul lui de a duce 
oamenii la luptă faptele erau prea grăitoare ele însele. Glăvan, Mihul, 
Trotuşan încercaseră să-i scadă meritele, dar Efrem Hurul era prea cinstit ca 
să nu-l laude pentru acţiunile pe care le inițiase și condusese în timpul luptei 
de la Obertyn, iar domnul văzuse el însuşi, cu ochii săi și spre norocul său, 
că lon Movilă este un mare viteaz și un războinic ce dă dovadă de 
înţelepciune. Lucruri pe care le afla din gura unuia și altuia, dar Ion nu 
punea mare preţ nici pe laude, nici pe clevetiri. 


Cugetase şi el îndelung asupra celor petrecute în vară și gândurile lui se 
întorceau deseori spre acele clipe. Participase la două lupte pe care partea 
lui le pierduse, deşi ar îi putut să le și câștige. Cel puţin în ultima luptă 
aveau o superioritate numerică ce ar fi trebuit să ne aducă izbânda și n-a 
fost să fie așa. Îl urmărea imaginea tânărului ieşit din rânduri ca să-i 
provoace pe leși la luptă dreaptă, cavalerească şi curajului acestuia i se 
răspunsese cu foc, de la adăpost, dinapoia carelor. Aşa ceva nu se mai 
văzuse până atunci, iar dacă socotea bine, orice încercare făcută de călăreţii 
noştri de a se apropia de tabăra leșască era primită cu foc. Se speriau caii, 
cădeau, răpuși de plumb, călăreţii. Tunurile nu lipsiseră din nici o luptă la 
care luase parte, şi ele începeau să fie din ce în ce mai numeroase, iar 
căpeteniile oștilor erau nevoite acum să ţină seama de bătaia lor, din ce în ce 
mai puternică, în stare să oprească un atac. Dar iată că noile puști, cu mult 
mai mici, apăruseră şi se-nmulţiseră, iar la Obertyn ele au fost partea tare a 
oastei lui 'Tarnowschi. Pe laturile taberei pe care erau așezați pușcașii şi 
tunurile nu se putea pătrunde în iureșul cailor. Era nevoie de altceva, de 
răbdare, de tunuri care să bată până la destrămarea unei părți pe unde ar fi 
putut pătrunde călărimea. Călărimea leșască se schimbase și ea, mulți 
călăreți erau îmbrăcaţi în fier care-i ferea de gloanţele puștii și pe care nu-i 
puteai întâmpina în față decât dacă ai fi fost încătărămat ca şi ei. Toate 
aceste constatări constituiau motive de îngrijorare, nu pentru clipa de faţă, 
ci pentru ce urma să vină. Domnul avea de ce să se zbată pentru tunuri, dar 
numai tunurile nu mai erau de ajuns. Ca să învingi era nevoie de aceşti 
pixidari, cum aflase că le spune purtătorilor de arme de foc, ca și de 
catafracţi. Pentru asemenea scule era nevoie de bani mulţi, puţini erau cei 
cărora le da mâna să-și procure asemenea arme, iar cei mai mulţi dintre ei 
deveniseră niște meseriaşi iscusiți în mânuirea acestora și își vindeau 
priceperea cui plătea mai bine. Boierii noştri, cei mai avuţi și-ar fi putut 
face rost de armuri mai potrivite cu nevoile de atunci, dar restul oastei, 
răzeşii sau gloata săracă, de unde sau pe ce să ia banii? Erau galbeni în 
vistieria domnului care să-i îngăduie să tocmească mercenari peste hotare? 

Ion își da seama că din anul acela începea o lume nouă. Vremea 
cavalerilor, a vitejiei și a bărbăţiei, a înfruntării față în faţă cu cel cu care 
trebuia să lupţi, s-a dus. De acum încolo locul vitejiei era luat de viclenie, 
de fier, de distanţa la care bătea pușca. 

Mulţi dintre cei care luptaseră în vara aceea blestemau timpurileticăloase 
pe care le-au apucat, erau indignați împotriva acestor arme diavolești care-i 


anulau luptătorului toate calităţile care constituiseră până atunci motive de 
faimă, de glorie. Unii considerau, constrânși de realitate, că şi în asemenea 
situație destoinicia, curajul aveau încă posibilitatea să strălucească pe 
câmpul de luptă. Cu puţin noroc, insă, altul decât cel nădăjduit de luptător 
până atunci. 

La curtea de la Hârlău, Ion s-a înfățișat domnului și acesta i-a cerut să-și 
aleagă o dregătorie, în al doilea rang, pe care ar fi dorit-o. Alegerea l-a pus 
în încurcătură. Să aleagă logofeţia pentru care se pregătise, nu-i plăcea din 
pricina unora dintre oamenii care se aflau pe lângă marele logofăt. Cu 
acesta din urmă nu avea nimic, nici în bine nici în rău, dar Malaievici şi alţii 
ca el nu-l puteau suferi. La visterie se afla Glăvan, despre care ştia că nu-l 
privește cu ochi buni. I-ar fi plăcut să capete o slujbă de oștean, dar nici cu 
arbănașul de Mihu nu s-ar fi înţeles. A stat de vorbă cu marele vornic Efrem 
Hurul și acesta s-a arătat gata să-l primească dacă asta era voia lui și a 
domnului. Ştia să scrie, deci putea să judece și să întocmească acte, era un 
oștean priceput, așa că o dregătorie ca aceasta era numai potrivită. Deoarece 
în Țara de Sus erau multe pricini de judecat, iar paza hotarului dinspre ţara 
leșească cerea întărirea acelei părți de ţară, era potrivit să meargă acolo. 
Dorohoiul se afla nu departe de curţile boiereşti ale Movileștilor, iar acest 
târg urma să devină locul statornic al vornicului Ţării de Sus. Cum nu 
fusese numit un asemenea dregător. Ion avea să-i ţină locul. Nu se simţea 
însă în largul său într-o dregătorie la care nu se gândise şi nici n-o dorise. 
De aceea i-a cerut lui Efrem Hurul să-l îngăduie pe lângă el pentru a 
deprinde o parte din meșteșugul pe care-l cerea dregătoria încredințată şi 
cum măria sa a îngăduit cererea celor doi boieri, Ion s-a așternut pe lucru cu 
râvnă, dornic fiind să înveţe cât mai repede, măcar acele date esenţiale care 
să-i îngăduie să se descurce în situaţiile ceva mai delicate. 

lama l-a prins lucrând în preajma marelui vornic. Plecarea lui la 
Dorohoi nu era grăbită de nimeni, toată lumea nădăjduia că va fi, pentru 
mai multă vreme, pace şi liniște la hotare. Se ştia prin iscoade că cea mai 
mare parte a mercenarilor recrutați de Tarnowschi se împrăştiaseră în cele 
patru colţuri ale lumii în căutarea unor principi care să aibă nevoie de 
meșteşugul lor. Solii măriei sale merseseră la Țarigrad să se plângă 
împotriva craiului Jicmont. Acolo se aflau și solii leşilor care cereau 
sultanului ca semeţia domnului să fie pedepsită, dar nu obținuseră 
deocamdată nimic. Chiar dacă sultanul se arătase împotriva acțiunilor 
întreprinse de Rareş împotriva Lehiei, el nu dorea ca Moldova să ajungă în 


puterea, craiului Jicmont, din care pricină marele vizir îi sfătuia și pe unii şi 
pe alţii să păstreze pacea la hotare. Craiul lanăș nu mai ostenea cu 
stăruinţele să-i împace pe cei doi adversari şi se vorbea de încheierea, 
deocamdată, a unui armistițiu pe câteva luni, în timpul căruia s-ar fi purtat 
discuţiile în vederea stabilirii unei păci trainice între cele două părţi. Motive 
de îngrijorare nu erau aşa că Ion avea răgazul să deprindă din tainele 
dregătoriei pe care urma să o îndeplinească. 


x K 


Era o iarnă cu ger aspru și puțină zăpadă. Se putea străbate țara cu mare 
ușurință dintr-o parte într-alta; peste ape firea durase poduri de gheaţă, 
şleaurile nu mai erau înfundate de noroaie. O asemenea vreme ar fi fost 
prielnică numai unei incursiuni tătărăști, dar hanul se afla acum sub 
ascultarea sultanului care nu avea nici o pricină ca Moldova să fie prădată. 
Planurile sale pentru anul ce urma să vină nu erau cunoscute nimănui. Se 
ştia doar că se fac pregătiri pentru strângerea unei mari oști. Unde avea să 
se strângă această oaste și încotro avea să pornească era o întrebare căreia 
nimeni nu-i afla răspuns, sultanul nedestăinuindu-i nici măcar marelui vizir 
gândurile sale. Marii dregători ai Porții îndeplineau cu sârg poruncile 
primite și se fereau să afle mai mult decât li se îngăduia să ştie. O 
curiozitate mai ascuţită se putea plăti cu capul iar asupra lor nici banul și 
nici alte daruri de preţ n-aveau nici o putere, deoarece padișahul, în prea 
înalță-i înţelepciune, avusese grijă, prin taina care învăluia toate gândurile 
sale, să-i ferească pe prea plecaţii şi credincioşii dregător: de a cădea în 
păcat. 

În această vreme în care nu exista nici o teamă din nici o parte, după 
sărbătorile de iarnă, șleahticii din provinciile de margine ale regatului, 
vecine cu Moldova, s-au hotărât să se strângă pentru a pătrunde şi a prăda 
Ţara de Sus. Nu aveau îngăduinţa nimănui și nici nu se gândeau s-o ceară. 
Nu-i îngrijora cele petrecute la începutul toamnei anului trecut, când oastea 
leşască ce pătrunsese în Moldova a fost risipită cu mari pierderi pentru ai 
lor. Gândeau că o asemenea acţiune era sortită eșecului de la început, 
deoarece oastea românească nu fusese slobozită în întregime, parte din ea se 
afla la hotar, la pândă, pe când acum oamenii se aflau la casele lor, nimeni 
nu se gândea la război, deci n-avea cine să-i întâmpine, succesul părându-li- 
se ca și asigurat. Era numai călărime. Planul lor era să pătrundă fără veste, 


să răzbească cât mai adânc și să prade tot ce întâlnesc în cale. Succesele din 
vara trecută îi ameţise și după câte înțelegeau ei, măria sa regele n-ar fi 
condamnat o asemenea acțiune, deoarece el însuşi ar fi dorit continuarea 
ostilităţilor, din care pricină se opunea încheierii oricărei înțelegeri cu 
„Valahul”. Jicmont fusese martor la dezastrul din Codrul Cosminului, ştia 
câte lupte se duseseră la hotarul Moldovei cu Ştefan cel Mare, cu fiul 
acestuia, pe care nu reuşise să-l biruie. Victoria de la Obertyn era privită ca 
o mare faptă de arme, se organizaseră triumfuri lui Tarnowschi, i se 
închinaseră versuri de laudă, acest succes fusese trâmbiţat până în cele mai 
depărtate colțuri ale Europei. Sosise poate momentul unei răfuieli 
hotărâtoare, era o speranţă nutrită de mulți nobili din anturajul regelui. Ceea 
ce-l reţinea pe Jicmont era poziţia sultanului în cadrul acestui conflict. Dacă 
nu-l ocrotea pe domnul Valahiei, atunci războiul s-ar fi putut continua. În 
caz contrar, era recomandată prudenţa pentru a nu avea un nou focar de 
lupte, jafuri şi nenorociri în hotarul de miazăzi și răsărit al regatului. 
Șleahticii cunoșteau șovăiala regelui, de aceea s-au hotărât să atace fără să 
mai ceară încuviințarea acestuia. În felul acesta, regele s-ar fi putut 
disculpa, la nevoie, că nu este vinovat de cele petrecute, nobilii de la hotar 
încălcând dispoziţiile și acţionând împotriva voinţei sale. 

La sfârşitul lunii ianuarie, într-o vreme în care oamenii își vedeau 
detreburile lor, a picat vestea că leşii trec hotarul. S-au aprins fumurile pe 
dealuri şi oamenii, înmărmuriţi, priveau cum călăreţii duc vestea spre 
cetatea de scaun și la dregătorii ținuturilor ca să se pregătească de luptă. O 
năvală a dușmanului în vreme de iamă era privită ca o mare nenorocire. 
Vara, oamenii se puteau ascunde cu ușurință-n codru, dar pe gerul din zilele 
acelea cum să stai în codru, când nici acesta nu era de mare ajutor, nu numai 
pentru că nu era înfrunzit și se puteau zări la mare distanță îngrămădirile de 
oameni și de vite, dar și pentru că fumul de la focurile absolut necesare ar fi 
fost o călăuză pentru străin. În cotloanele mai ascunse au fost bulucite 
vitele, oamenii pândind ceasul în care era potrivit să te fereşti din calea 
năvălitorilor. Aceştia au năzuit spre apa Prutului, evitând locurile întărite de 
om sau de natură, cu gândul să ajungă spre Dorohoi și Botoşani. Curțile 
boiereşti și târgurile erau căutate în nădejdea prăzilor bogate, satele erau 
arse, iar cei întâlniți în cale uciși fără nici o milă şi fără alegere. Nu se uitau 
că-i bărbat, femeie, bătrân sau copil. În urma lor rămânea scrumul, moartea 
şi jalea. Nici păgânii nu s-ar fi purtat cu o asemenea cruzime cum o făceau 


acești închinători ai lui Cristos. Jefuiau şi odoarele bisericilor, fără nici o 
rușine şi fără frică. 

Ştirea pătrunderii leşilor în Moldova l-a prins pe domn la curţile din 
Hârlău. Mânia lui Rareş n-a mai cunoscut margini. Chiar dacă nu o spunea, 
îşi da seama că sămânţa acestui pojar fusese semeţia lui. Trebuiau luate 
măsuri grabnice pentru a-l alunga pe duşman. În apropierea Sucevei se 
strânseseră deja o parte din oaste, când domnul a pătruns în cetate cu curtea 
sa, iar călăreţii trimişi de domn îi îndrumau spre tabăra ce se înjgheba cu 
repeziciune pe oștenii care veneau din ţinuturile primejduite. Văscan, 
Gavrilă, jupâneasa Teodosia și slugile Movileştilor din satele aflate în Țara 
de Sus l-au găsit pe Ion la Suceava. Efrem Hurul, marele vornic, primise 
porunca domnească să conducă oastea împotriva leşilor. Marele vornic i-a 
cerut pârcălabului de Hotin să fie pregătit cu cât mai mulţi oameni pentru a 
se îndrepta spre locul pe care avea să i-l arate la timpul potrivit. Ion, ca 
dregător aflat sub ascultarea lui Hurul şi ca oștean a cărui pricepere fusese 
dovedită nu o dată, era numit căpitanul primelor cete care se strânseseră în 
apropiere de Suceava. Avea sub mână cam 1 500 de oameni, luptători de 
mare valoare, o parte mai bine înarmată formată din boierii din Țara de Sus, 
iar alta parte era alcătuită din câmpulungeni. Cu aceşti oameni trebuia să se 
îndrepte cu mare grijă spre Botoşani, să-i întâmpine pe leşi, dacă era cu 
putinţa să angajeze lupta cu cetele desfăcute de grosul oștii dușmane, să-i 
pipăie puterea și să lovească ori de câte ori va socoti el de cuviință. Pe 
urmele lui vor fi trimise întăriri pe măsură ce se vor aduna ostenii. Era o 
vânătoare a oamenilor, în toiul iernii, cum de puţine ori se întâmplase în 
istoria acestei țări. Câteva pâlcuri de călăreţi fuseseră trimise spre Siret. În 
cazul în care leşii apăreau pe acest drum, Ion era obligat să se miște cu mare 
prudentă pentru a nu-i cădea duşmanul în spate. Greu de crezut una ca asta, 
deoarece, după socoteala lui, dacă năvălitorii au ajuns la Dorohoi, nu 
îndrăzneau să înainteze spre Suceava, iar din cele ce ştia, ei au apucat 
drumul cel mai uşor și ferit care trecea prin Vălculești, sau dacă au pornit-o 
cu toţii pe valea Jijiei, atunci ei nu se puteau desprinde de ea decât 
lajumătatea drumului dintre Dorohoi şi Ungureni, sau undeva în 
împrejurimile acestui din urmă sat. Presupunerile lui Ion s-au adeverit. 
După ce a trecut Siretul, călăreţii care mergeau cu veşti spre Suceava îl 
anunțau că leşii au ajuns pe Sihna, mai sus de Botoşani. Nu știau ce s-a 
întâmplat pe pământurile străbătute de călăreţii leşi, umblau însă zvonuri 
care făceau să ti se ridice părul măciucă în cap. Starostele de Dorohoi o 


pornise cu ce Oameni avea spre Suceava, ce gândeau și ce făceau 
botoșănenii, greu de spus. Băjenarii umpluseră potecile şi drumurile. 
Fugeau înspăimântați, în ochii lor, oastea dușmanului apărea ca o hidră cu 
multe capete, care se rășchirase cuprinzând tot pământul. Cât era de mare? 
Părerile înclinau spre cifre enorme, dar spusele lor se bizuiau pe zvonuri. 
Ion trebuia să acţioneze împotriva unui adversar despre care nu știa mai 
nimic: nici ce forţă are, nici unde se află exact. A trimis străji pe toate 
drumurile spre miazănoapte şi răsărit. Oamenii din partea locului s-au grăbit 
să-i ajute. Prezenţa unei oști pământene le da curaj, bărbaţii începeau să se 
grupeze din satele din jur sub porunca lui Ion, pe potecile cunoscute de ei 
prin păduri şi peste dealuri se putea înainta cu fereală. A doua zi de la 
plecarea din Suceava, Ion se afla în faţa Botoşanilor. Când oamenii săi 
urcau dealul dinspre miazănoapte de târg, o strajă venea să-i dea de veste că 
leşii nu erau departe. Nu puteau spune câţi oameni erau. Ion și-a luat o ceată 
şi a pornit în întâmpinarea acestora. Veneau pe valea Sihnei şi nu erau 
mulți. Le-a poruncit oamenilor să stea la adăpostul pădurii şi să atace la 
semnul lui. Avusese vreme să le arate cum trebuie să lucreze. Dacă nu-i 
împrăștiau din prima izbitură, trebuiau să se retragă în mare grabă spre 
pădure, să descalece şi să primească lupta pedestru dacă erau urmăriţi, sau 
să se strângă sub steagul său. Leşii nu s-au aşteptat să întâmpine rezistenţă, 
au încercat să oprească atacul alor noștri, dar n-au izbutit. Erau prea puţini, 
fuseseră acoperiţi de pretutindeni şi cu rândurile strânse au încercat să-şi 
croiască drum spre miazănoapte. Oamenii lui Ion i-au hărțuit mereu, lovind 
şi săgetând din fugă, până când leşii n-au mai putut suferi să piară pe- 
ndelete, unul câte unul, şi au fugit spre larg. Puţini însă au putut să scape. 
Cădea seara și prinşii, duși lângă focuri şi îmboldiţi cum se cuvine de ai 
noştri, au mărturisit în cele din urmă câţi sunt şi unde se află ceilalți. 
Fugarii, aveau să le dea de veste că în faţa lor se afla oaste bine tocmită, 
ceea ce însemna că vor începe să se tragă îndărăt. Mişcările lor erau însă 
stânjenite de armamentul care-l aveau și mai cu seamă de prăzile adunate. 
Ion repezea oamenii spre Suceava ca să i se trimită ajutoare, prin târgul 
Siretului pe Prut, în zona Cosminului, alții trebuiau să se strecoare dincolo 
de Prut și să-i zorească pe oameni să ajungă degrabă în apropiere de Hotin, 
pentru a supraveghea trecerea peste Prut. El însuşi cu oştenii săi s-a 
îndreptat spre miazănoapte. Nu trebuia să-i turbure pe leşi până nu avea 
suficiente forțe. Aceştia trebuiau să se retragă prin locuri pe care le 
prădaseră şi abia acum Ion vedea cât rău făcuseră. Arseseră totul, iar morții 


zăceau îngheţați pe drumuri, întregi sau resturi rămase, pentru că pe urmele 
năvălitorilor apăruseră haitele de lupi și cârdurile de corbi. Acest dezastru 
era semnul unei oarbe înverşunări, năvălitorii dăduseră dovadă de o cruzime 
rar văzută. Dincolo de Dorohoi se afla înaintea leșilor. Vornicul Hurul venea 
pe urmele lor; peste Prut, pârcălabul Vlad avea şi el mai multe cete de 
călăreți. Cu un pâlc de călăreţi s-a repezit să vadă dacă a mai rămas ceva 
din satele lor și din curţile de la Hudești. Ruine și morţi. Și-a împins 
oamenii mai întâi spre Mlenăuţi. Nu se vedea nimeni. Parcă era pustiu. 
Satul fusese ars. S-a desprins de oamenii săi și a căutat casa Cârstinei. 
Arsese şi aici. Izbutise să scape? Îi zvâcneau tâmplele, încerca să caute sub 
grinzile arse, să găsească o urmă. Ar fi putut să scape fugând din calea 
leșilor. Dar a aflat la timp? Dintre ai lui nimeni nu se gândea la ea, pentru că 
legătura lui cu această femeie nu era privita cu ochi buni nici de fraţi, nici 
de slugi, nici de săteni. Pe unii îi înţelegea, pe alţii nu. Căuta cu îndârjire 
peste tot, spre izvor, pe coasta dimpotrivă şi pe măsură ce nu găsea nici un 
semn, creştea nădejdea că ea reuşise să scape. A întors morţii întâlniți în 
cale, nu era. A ajuns în ţintirim și printre crucile de lemn câteva mogâldeţe 
negre, acoperite de un strat subțire de zăpadă — fusese numai o slabă 
fulguială în ultimele zile — zăceau fără suflare. Le-a luat pe rând. După 
îmbrăcăminte şi-a dat seama că o femeie zăcea cu faţa în jos. S-a aplecat și 
s-a străduit s-o întoarcă cu faţa în sus. Ghiaţa îi prinsese carnea de pământ și 
când a reușit să-i vadă faţa, a rămas îngrozit. S-a cutremurat toată fiinţa lui, 
ar fi vrut să scoată un strigăt mare de durere, dar era ca şi paralizat. Era ea, 
cu ochii holbaţi de groaza morţii. O şuviță de sânge i se prelinsese din gură 
spre bărbie, și nu era greu să se vadă că fusese străpunsă cu paloșul 
deasupra sânului stâng. Nu mai avea mult și trebuia să nască. Și acum 
încremenise şi ea și copilul care încă nu văzuse lumina zilei. Oamenii săi l- 
au găsit cu privirile rătăcite. Încerca să curețe chipul și părul moartei de 
gheață. Nu auzea și nu înțelegea nimic, era ca şi cum căpetenia lor nu se 
mai afla pe această lume. Nu-și da seama nici dacă este frig şi nici ce 
lumină revarsă cerul în jurul lui. 

Au încercat să-i vorbească și nu auzea ce i se spune. Pătru Manciul a 
cerut să se aducă uneltele de trebuinţă și în scurtă vreme a fost săpată o 
groapă şi alcătuită o cruce de lemn. L-au ridicat de lângă ea. I se supsese 
faţa şi privirile îi erau rătăcite. Pentru el se prăbușise cer şi pământ, nu-și 
mai avea rost nimic din câte ne-nconjoară și de care ne bucurăm, sau luăm 
măcar cunoştinţă de ele. În faţa ochilor şi a minţii lui fusese trasă parcă o 


pânză albă care-l împiedica să vadă sau să simtă ceva. Când pământul a 
început, să acopere trupul femeii, din ochi au țâșnit două pâraie de lacrimi. 
Oamenii îl priveau nedumeriţi și cei care nu-i cunoșteau povestea nu 
pricepeau ce are boierul cu această țărancă, ce sminteală a putut să-l 
cuprindă aşa, dintr-odată, când pe drumul lor întâlniseră și văzuseră atâția 
morți. 

A încălecat greu, de parcă trupul îi era de plumb. L-au sprijinit slugile ca 
pe un moşneag și cu anevoie şi-a putut desprinde privirea de cele două 
cioturi de lemn încrucișate. A călărit spre Hudeşti dar şi aici erau toate arse 
şi risipite. Căpetenia lor a privit şi n-a spus nimic. Au rămas o vreme acolo, 
slugile străduindu-se să afle ceva de mâncare, iar boierul a stat în acest 
răstimp neclintit, parcă era o stană de piatră și nu un om. Când soarele 
cobora spre culmea dealului și dincolo de Bașeu, a tresărit ca şi cum s-ar fi 
trezit dintr-un vis, i-a văzut pe oşteni şi a cerut să vină Nicoară. I-a întrebat 
dacă-s pregătiți de drum, dacă pot merge, Acolo nu se putea sta. 

Un călăreț care cunoștea locurile a fost repezit spre Cosmin să-i 
vestească pe oşteni ca să stea pregătiţi de luptă. Înfruntarea cu năvălitorii 
putea să aibă loc în orice clipă. Cu ceilalți călăreți a coborât spre miazăzi, 
pe urmele leşilor. Începea vânătoarea cea mare. Nu era o acţiune cugetată și 
nici nu i s-ar fi îngăduit să procedeze așa, dacă mai marii lui ar fi fost de 
față. Dar lui Movilă nu-i mai păsa de nimeni. Singurul lucru care-l obseda 
era răzbunarea. Să stingă lumina vieţii din trupul, celui care-i ucisese 
femeia și copilul. Cum nu avea să afle niciodată care dintre năvălitori era 
ucigașul, atunci, singura socoteală era pieirea tuturor. Numai în felul acesta 
era sigur că acel tâlhar n-a scăpat de pedeapsă. Avea toate simţurile treze, 
era în el o încordare pe care n-o cunoscuse niciodată. Le-a cerut oamenilor 
să se mişte cu grijă şi să aibă încredere. Rostul lor era acela de a hărțui şi de 
a ucide pe orice leah căzut în mână. S-au strecurat ca niște umbre pe 
potecile pădurilor până dincolo de Dorohoi, când au dat de grosul oastei 
dușmane. l-au pândit până în seară, s-au apropiat ca lupii, lunecând pe 
zăpadă ca nişte umbre, a urmat un scurt iureş care a aruncat spaima și 
neorânduiala între năvălitori. Au fost și câţiva morți. Căpeteniile, şi-au 
adunat oamenii și i-au așezat în ordine de bătaie, dar pe români îi înghiţise 
pământul. Vegheatul şi nesiguranța îi storceau pe leşi de vlagă, gerul aspru 
îi făcea pe unii să nu-și mai simtă trupul. Retragerea începea să devină 
chinuitoare. Fiind obligaţi să ia toate măsurile pentru a nu fi surprinși, 
vremea se scurgea fără nici un folos pentru ei. Aveau nevoie de nutreţ și de 


lemne de foc, dar orice desprindere de grosul oștii însemna moarte. 
Neliniștea îi cuprinsese pe toți. Se ştiau urmăriți, își dădeau seama că orice 
mișcare a lor este pândită, dacă încercau să rămână într-un sat, acesta era 
ars noaptea. Era de-ajuns să se aprindă o casă ca focul să le cuprindă şi pe 
celelalte. Vedeau cetele de călăreţi, uneori, cum se mișcau la margine de 
pădure ca să dispară, de parcă-i sorbea văzduhul. La loc strâmt se trezeau 
loviți din spate, sau în faţă și când rândurile se formau pentru a primi lupta, 
aşteptau în neclintire o vreme, până ce se dumireau că dușmanul s-a făcut 
nevăzut. Era un duşman viclean și necruţător, împotriva căruia armele şi 
vitejia lor nu foloseau la nimic. Le lipsea hrana și nu şi-o puteau procura. Ar 
fi fost nimerit să grăbească spre hotar, dar orice încercare de a rupe o 
anumită rânduială era folosită de căpetenia românilor ca să-i lovească. 
Incursiunea lor. pe care cei mai mulți o văzuseră ca o petrecere, le apărea 
acum ca o încercare de care ar fi dorit să scape ca de un coșmar, dar omul 
care-i urmărea se dovedea iscusit și viclean. 

Ion se bucura de fiecare pierdere pe care i-o putea provoca adversarului. 
Trăia pentru a pândi, pentru a lovi și ucide. Oamenii lui îl ascultau, îi 
împlineau poruncile, dar se și temeau de un om care se transformase în 
fiară. Nu aveau somn, nici odihnă, nu-i păsa de mănâncă sau nu, grija lui 
era aceea de a nu-i lăsa să-i scape nici un prilej pentru a măcina pe șleahticii 
care-ar fi vrut să scape la larg. Când s-au apropiat de Prut, a trimis om să-i 
aducă de dincolo de apă, la Şipeniţ, pe oştenii aflaţi la Cosmin. Călăreţi 
erau trimiși să-l vestească pe pârcălabul Vlad unde se află. Să grăbească și 
domnia sa Să vină acolo, iar dacă leşii se aflau pe marginea Prutului, atunci 
să-i lase să-l treacă şisă le ia urma, dacă aveau oameni îndestul. În seara 
zilei de 1 februarie, leşii se aflau pe dreapta Prutului, iar pârcălabul Vlad le 
pândea, cu o mie de călăreţi, trecerea. Ion le-a cerut oamenilor să încalece şi 
să pornească spre Tărăsăuțţi. 

Satul se afla în faţa taberei leșeşti. Focurile aprinse în tabără se vedeau 
de pe malul cestălalt al apei. La miezul nopţii, oamenii lui Movilă zăreau 
luminile care când răsăreau, când păreau că le înghite întunericul ca să se 
ridice iarăşi pentru o clipă. Ion le-a cerut oștenilor să descalece şi să-și afle 
adăpost. Să nu se aprindă nici un foc şi în zori să fie pe cai. Când s-a crăpat 
de ziuă, peste valea Prutului plutea o pâclă străvezie. Ion a trecut prin faţa 
cetelor. Avea plivirea întunecată. A dat o singură poruncă: 

— Oameni buni, niciunul din cei din faţa voastră nu trebuie să scape cu 
viață. Numai atât vă cer! 


— O asemenea poruncă nu se mai pomenise. 

Când s-a luminat bine de ziuă, s-a auzit larmă peste apa îngheţata și nu 
după multă vreme, călărimea leşască, bine tocmită, rând după rând, trecea 
pe gheaţă și aștepta să vină și rândurile celelalte. Când toată oastea se afla 
pe malul cestălalt, a pornit să urce coasta care mărginea lunca Prutului. 
Când primii călăreţi au ajuns sus, din direcţia în care se afla ţara lor a apărut 
călărimea românească. Șleahticii n-au mai avut vreme să se rânduiască aşa 
cum se cuvine şi lupta s-a dezlănţuit. Ion se afla în fruntea unui pâlc și cu 
paloșul ridicat le arăta celorlalte pâlcuri cum să atace: din faţă, de pe laturi. 
Parcă era un demon dezlănţuit. O singură vorbă a scos în timpul primului 
atac, atunci când, ferind lovitura unui leah, s-a ridicat, a strigat, 
„ucigașule!...” și l-a împuns cu atâta sete încât celălalt n-a mai avut vreme 
nici să geamă. Cetele noastre s-au desprins după primul iureș, au pornit-o 
cu mare iuțime, de parcă ar fi vrut să fugă de pe câmpul de luptă și s-au 
întors ca la un semn repezindu-se iarăși ca un uliu asupra prăzii. Când s-a 
istovit şi acest al doilea iureș, leşii au căutat să profite de cele câteva clipe 
de răgaz ca să se adune și să se tragă înapoi, spre sat, dar în clipa aceea, 
oamenii pârcălabului Vlad năboiau pe ulițele 'Tărăsăuţilor. Prinși ca într-un 
cleşte, șleahticii au încercat să ţină lupta o vreme, dar au fost până la urmă 
cotropiți de numărul și de înverşunarea românilor. Au încercat unii să ceară 
îndurare, strigându-și numele în speranţa că o bună răsplată le va mântui 
viaţa, dar n-a fost nici o iertare. Cei care au vrut să scape cu fuga au fost 
repede prinși şi hăcuiţi. Spre mijlocul zilei de două februarie 1532, din cei 
peste două mii de șleahtici câţi trecuseră hotarul Moldovei, nu mai rămase 
niciunul în viață. Ion arăta groaznic la înfățișare. Privirea-i era cruntă, 
armele pline de sânge. Când a ajuns şi vornicul Hurul la 'Tărăsăuțţi, în seara 
acelei zile, a aflat că totul s-a încheiat. A dorit să-l vadă pe Ion Movilă, iar 
când la avut în faţă şi-a dat seama că s-a întâmplat ceva deosebit cu tânărul 
boier și l-a slobozit să-și vadă de ale sale. Le puneau toate pe pagubele 
suferite de Movileşti, ale căror sate din Ţara de Sus fuseseră arse. 

În noaptea aceea, cerul s-a acoperit de nori, iar a doua zi, când Ion și-a 
luat slugile şi s-a îndreptat spre Hudeşti, era o ceață groasă şi gerul slăbise 
simţitor. În mintea lui stăruia un singur gând: să părăsească aceste locuri 
aşezate în calea primejdiei cât mai repede. 


XIX. 


Curțile de la Hudești au fost refăcute datorită stăruințelor jupânesei 
Teodosia, care ţinea să-și petreacă ultimele zile, acolo unde cunoscuse 
bucurii şi dureri. În ochii săi, Hudeştii erau rostul unui neam și al vieţii ei. 
Ion s-a supus, deși lui i-ar fi plăcut să stea undeva mai spre munte şi până la 
alegerea unui asemenea loc, întreaga familie s-ar fi putut așeza la Suceava. 
Jupâneasa vroia însă linişte şi spaţiu, se simţea bine între dealurile şi 
pădurile de deasupra Bașeului, iar de năvălitori nu-i păsa. Au venit, or să 
mai vină, dar pentru un asemenea fleac n-avea de ce să renunţe la lumea ei 
şi nu înţelegea ce l-a apucat pe feciorul ei să se lepede, cu atâta uşurinţă și 
fără vreo pricină deosebită, de vatra strămoşească a Hudiceştilor. 

Nici Văscan nu dorea să se despartă de vechile curți. Cât îi priveşte pe 
mezin, acesta înclina să-i dea dreptate lui Ion. Era nerăbdător să ajungă sus, 
iar pentru asta era de părere că trebuie să te afli pe lângă scaunul domnesc, 
să te vadă stăpânul cel mare, sa te zbaţi, să dai din coate dovedind pricepere 
şi vrednicie. Dacă-ţi petreci viaţa între codri și în tovărăşia dobitoacelor, te 
vor cunoaște copacii şi-ţi vor lua frica sălbăticiunile, dar nimeni n-o să le 
întrebe pe acestea cât eşti de destoinic şi de harnic. Darurile cu care te-ai 
născut, iscusința pe care ai căpătat-o nu se pot preţui decât de cei care au 
nevoie de ele şi acolo unde se află preţuitori. E adevărat că se duce faima, 
dar ochii care nu se văd... 

După lupta de la Tărăsăuţi, unii au crezut ca Ion Movilă și-a surpat 
singur trecerea căpătată pe lângă domn când cu lupta de la Obertyn. Prea se 
arătase crunt și neîndurător și cum domnul dorea încheierea păcii, poate că 
ar fi fost bine ca în afara celor căzuţi în timpul luptei să fi căutat să-i prindă 
pe ceilalți, din doua motive: unul, șleahticii cărora li se ierta vina de a fi 
încălcat hotarul ar fi putut mijloci împăcarea prin însăși îndurarea arătată de 
domn; al doilea, prinşii noştri puteau fi răscumpăraţi cu prizonierii leşi. 
Deci, oricum ai fi socotit, era în folosul nostru să arătăm îndurare. Or, 
Movilă a fost ca o fiară, prinşii aduşi în faţa lui, până în ziua luptei de la 
Tărăsăuţi, erau înjunghiaţi ca niște vite, fără nici o milă. 

Când i s-a arătat măriei sale de către marele vornic Efrem Hurul cum s- 
au petrecut lucrurile, Rareş a zvâcnit din jetul domnesc și pe faţa lui s-a citit 
bucurie. Inima lui fusese însetată de ură, umilința suferită ar fi dorit-o 
răzbunată într-un fel; or, iată că prin vrednicia boierilor săi și mai cu seamă 
a acestui Movila, li se plătea leşilor peste măsură. 


— Le-am cerut pace, a strigat măria sa, în schimbul oamenilor și al 
tunurilor şi n-au vrut să audă. S-au crezut atotputermnici și că pot să ne 
stropşească sub copita calului. Acum iată-i că au pierdut aproape tot atâţia 
oameni cât am pierdut eu la Obertyn. Numai că printre morţii mei se 
numărau şi oameni de jos, pe când acum [ara de Sus a fost înălbită numai 
de oasele unor șleahtici. Îngâmfarea craiului și a celor din jurul său, după 
izbânda dinvara trecută, va fi spulberată de jalea care va cuprinde și va 
îndolia familiile nobililor din provinciile de margine, clopotele care 
bătuseră în semn de sărbătorire a unui mare triumf îşi vor preschimba 
sunetele în dangăt de jale, bucuria prea mare trâmbiţată în toată lumea va fi 
umbrită de durerea provocată de pierderile suferite acum. Umilinţa este 
răsplata trufiei fără margini. 

Greşise? 

Se poate, dar pedeapsa care a căzut pe capul său a stat nu numai în 
puterea oamenilor, ci și în a Celui de sus care, pesemne, își întorsese faţa de 
la el lăsând ca norocul să fie de partea cealaltă. În loc de înţelegere, craiul 
arătase dispreţ şi înverșunare, în fond, ce dorea măria sa şi sfetnicii din juru- 
i? Ca Moldova să fie îngenuncheată? În folosul cui? Nu era limpede pentru 
oricine că pieirea acestei țări va fi cu mare primejdie pentru vecinii săi 
creștini? Când va ajunge sultanul în hotarul Lehiei şi se va ivi prilejul să 
lovească într-acolo, se va împiedica de dorinţa craiului de a păstra prietenia 
cu Poarta? 

Până acum măria sa dorise pacea în mod sincer şi în nădejdea că până la 
urmă se va ajunge nu numai la o bună vecinătate, dar și la o întrajutorare 
care să fie în folosul tuturor. Acum însă, nu va mai fi aşa. Să ceară craiul 
pacea şi o va obţine numai dacă el, domnul Valahiei, va fi mulțumit. 

Când s-a înfățișat Ion în fata domnului, ochii stăpânului străluceau de 
bucurie și de mulţumire și pentru prima dată mila acestuia s-a revărsat 
asupra casei Movileştilor. I s-a dăruit satul Cobâle, pe care-l ţinuse vornicul 
Goanţă şi pe care-l pierduse pentru hiclenie. Ion i-a arătat măriei sale că nu- 
i place Dorohoiul şi măria sa a încuviinţat să-și aleagă o altă dregătorie. 

Domnul îl ridicase pe Glăvan, ginerele lui Săcuian ceașnicul, în marea 
dregătorie de vistier, dar din câte află, credința acestuia față de scaun era 
şovăielnică. Așchia nu sare departe de trunchi, iar neamul acestora se vădise 
a fi mereu potrivnic unor rânduieli statornice în ţara Moldovei. De aceea, 
Glăvan a fost îndepărtat şi în locul său a fost ales Mateiaş, bărbat destoinic 
şi învăţat. Ion îl cunoştea pe Mateiaș şi s-a bucurat de alegerea făcută de 


domn, și când i-a cerut lui Mateiaș să-l primească alături de el, acesta s-a 
înfățișat domnului și măria sa fost fericit că-și poate arăta încă o dată 
mulțumirea față de Movilă. 

Faptul că Rareș aprobase felul în care se purtase Ion în timpul luptei cu 
leşii i-a surprins pe mulţi. Ion însuși se schimba și îşi da seama că în ceea 
ce-l priveşte, au fost încheiate socotelile cu o parte din viaţa lui. Privind în 
urmă, avea sentimentul că-şi irosise cei mai frumoși ani căutând bucurii 
acolo unde nu le-a găsit sau unde n-ar fi trebuit să le caute. Nu-i părea rău 
de legăturile lui cu Cârstina, iar moartea acesteia a însemnat pentru el clipa 
în care în sufletul lui s-au făcut schimbări neprevăzute. Nu se putea plânge 
că ar fi avut noroc. Soarta fusese aspră sau numai nedreaptă, nu căuta să 
dezlege tainele vieţii, ceea ce înțelegea, după o simplă socoteală, era că în 
două rânduri fusese lovit peste măsură. Bucuria lui de a trăi se transformase 
în amărăciune Nimic nu se rânduise pe măsura firii sale, marile bucurii pe 
care le visase şi care se puteau împlini cu ușurință îl ocoliseră, deși avea tot 
ce i-ar fi trebuit unui om să fie fericit și să-i facă și pe alţii fericiți. 
Înflăcărarea şi încrederea în oameni îiscăzuse simţitor. Prea aveau grija unul 
altuia ca să-şi mai vadă de propriile lor necazuri, nu era numai o constatare, 
deoarece îşi dovedise în ultimul timp că poate să trăiască fără a mai fi 
nevoie să le arate altora câte calităţi are el şi câtă înțelepciune a dobândit. 
Era reținut acum în relaţiile cu ceilalți; unii, care-l cunoscuseră mai înainte 
ca om de petreceri, bun de glume și ghidușii, credeau că s-a ţicnit după cele 
petrecute în timpul luptelor din iarnă, săltau din umeri şi-l lăsau în pace. Îşi 
impusese să fie cumpătat în vorbe şi fapte, se purta ca un om cu mult mai în 
vârstă decât anii pe care-i avea, spre mulțumirea unora dintre prietenii 
tatălui său, acum mari vatagi sau staroști ai unor ţinuturi. Dregătoria 
dobândită cerea multa chibzuială şi pricepere și căuta să-l mulțumească pe 
Mateiaș, marele vistier și pe vodă, în prejma şi sub privirea căruia se afla 
acum mai toată vremea. 

Spre sfârşitul iernii, domnul și curtea sa coborau în Țara de Jos. Veneau 
veşti de la Țarigrad că favoritul marelui vizir și al sultanului, Aloisio Gritti, 
fiul natural al dogelui Veneţiei Andrea Gritti, era trimis la nord de Dunăre 
pentru a rezolva treburile de cea mai mare însemnătate privind soarta mai 
multor ţări. Un papistaş în slujba păgânului! Dracu să mai înțeleagă ce se 
petrece pe lumea asta! Papa de la Rain vorbeşte de lupta sfântă pentru 
cruce, de unitatea lumii creştine față de primejdia comună și fiul căpeteniei 
statului care a suferit şi avea să sufere vreme îndelungată din pricina puterii 


otomane, devenea sluga credincioasă a sultanului, îşi punea toată iscusința 
la încercare pentru a-l sluji cât mai bine. 

Oastea strânsă de sultan avea să se îndrepte spre Europa. Locul de 
strângere al acesteia era Adrianopolul. Acest Aloisio venea în numele 
sultanului pentru a-i asigura colaborarea domnilor ţărilor românești și din 
cate aflaseră iscoadele noastre, să-l împace pe măria sa Petru Voievod cu 
leşii. Având asigurat sprijinul ţărilor românești și liniştea Poloniei, Suliman 
sultanul avea posibilitatea să acţioneze spre inima Europei, fără ca cineva 
să-i stânjenească mișcările. Numai că măria sa nu dorea împăcarea cu 
regele Jicmont. Cel puţin deocamdată. Mai întâi să pornească urdia 
otomană și să se vadă limpede împotriva cui se ridică sultanul. După aceea, 
să se vadă urmările acestei campanii. Ca să se ajungă aici, trebuia ca acest 
papistaş să fie împiedicat, să nu-și poată împlini planurile. De aceea, câteva 
mii de călăreți trebuia să se strângă în mare grabă şi în cea mai mare taină, 
ca să-l întâmpine la hotar și să-i facă de petrecanie. Printre cei care s-au 
străduit să execute poruncile domneşti a fost și Ion Movilă. Iscoadele au 
urmărit drumul pe care l-a făcut Aloisio Gritti de la Adrianopole la Dunăre 
şi de aici la Târgoviște, unde i-a ieşit în întâmpinare domnul, cu boierii și 
mitropolitul ţării. Era îmbrăcat veneţianul numai în haine cu fir, damascuri 
şi purta şalvari din catifea neagră înflorată cu aur. Călărea un cal de mare 
preţ iar pintenii şi frâiele erau bătute în aur și argint. Sultanul îl numise 
guvernator al Ungariei, ceea ce însemna că era al doilea om după craiul 
lanăș. 

După ce a stat câteva zile la Târgovişte, a pornit-o spre hotarul Valahiei 
Superioare, cum îi spunea el Moldovei, dar după două-trei zile de mers, 
straja l-a vestit că trecerea hotarului dintre cele două țări româneşti va fi cu 
mareprimejdie, deoarece sunt așteptați cu arma în mâna de cincisprezece 
mii de oameni. Frica sporise numărul oștenilor care pândeau sosirea 
înaltului oaspe și acesta, prudent, a făcut cale întoarsă. 

Cine i-a vestit pe turcii papistaşului despre cele ce se urzeau la curtea lui 
Rareș, nu s-a aflat. Guvernatorul era însă mânios peste măsură, când a sosit 
la Târgoviște. Una din misiunile diplomatice care-i fusese încredințată de 
sultan, și anume împăcarea lui Rareş cu Sigismund, regele Poloniei, eșuase 
din pricina celui dintâi. 

La puţină vreme după intrarea lui în Târgovişte, soseau solii domnului 
Moldovei cu daruri de mare preţ, pe care le înmânau guvernatorului cu 
multe cuvinte de laudă însoţite și de părerea de rău a domnului lor că nu l-a 


cinstit cu prezența propriei sale persoane. Dacă pe domnia sa l-au 
împiedicat treburi mult mai importante ca să vină la curtea lui Rareș, acesta- 
i făgăduia, pentru stima şi consideraţia ce i-o purta, să-i vină în ajutor cu 
toate puterile sale, de va fi nevoie. Guvernatorul și-a înghiţit supărarea, a 
zâmbit puţin cam strâmb, și-a exprimat regretul de a nu-l fi văzut pe 
domnul Moldovei și i-a trimis porunca padișahului să stea pregătit cu oastea 
sa şi la momentul potrivit să se deplaseze acolo unde i se va porunci. Îi 
făgăduia, în gând, o răsplată pe măsură. 

Domnului i-a părut rău că i-a scăpat o pradă atât de strălucită, şi-a 
slobozit oamenii, dar a trimis porunci staroştilor de ţinut și pârcălabilor să 
fie pregătiți și mai cu seamă să fie bine vegheat hotarul dinspre răsărit. 
Tătarii ar fi putut face multe răutăți ţării, în mișcarea lor pentru a veni în 
ajutorul oastei otomane. 

Din luna mai se ştia că sultanul va porni spre Ungaria și în lunile care au 
urmat, întreaga urdie sub comanda lui Soliman s-a mișcat pe-ndelete până 
sub zidurile Vienei. Măria sa, Petru Voievod nu s-a clintit din ţară, deşi i-au 
venit porunci să trimită cât mai mulţi oșteni călare pentru a se uni, în 
câmpia de lângă Buda, cu urdia otomană. I-a trimis sultanului soli, 
plângându-se că nu-i poate face pe voie, deoarece se teme de craiul 
Jicmont, care unelteşte împotrivă-i și, o dovadă a sentimentelor pe care 
craiul le nutrește față de padişah, o constituie numărul mare de șleahtici 
care luptă sub flamura craiului Ferdinand, pentru apărarea Vienei. Faptă 
care s-a adeverit cu mare ușurință provocând mânia sultanului. Măria sa 
dorea cu orice chip să-i asmuţă pe turci împotriva leşilor, să strice relațiile 
bune dintre cele două ţări pentru a produce cât mai mult rău craiului de la 
miazănoapte, care nu vroia să înțeleagă câtuşi de puţin că răul tuturor vine 
din sudul Dunării. 

Ion urmărea cu încordare felul în care se desfășurau evenimentele, 
străduinţele întreprinse de domn pentru a pune Moldova la adăpost, și 
înţelegea, din cele ce le discuta cu Mateiaș, nelipsit din sfaturile de taină ale 
lui Rareş, că soarta lor va depinde de modul în care se va încheia această 
luptă diplomatică ce se va duce pe malurile Bosforului, unde se-ntorcea, în 
toamnă, sultanul, fără să fi făcut nici o ispravă sub zidurile Vienei. 

Șleahticii și mai marii regatului erau împărţiţi în două: unii ar fi dorit o 
împăcare cu Rareş, și-l sfătuiau pe rege să ducă tratative în acest sens, iar 
alții,şi printre ei vicecancelarul Petru 'Tomiţchi, credeau că trebuie trimisă o 
solie la sultan ca să încheie pace pe cât mai mulţi ani și, în același timp, să-l 


acuze pe domnul Valahiei că împrăștie zvonuri false în legătură cu 
maiestatea sa, fapt pentru care ar merita să fie pedepsit. Craiul a împărtăşit 
sfatul vicecancelarului său și, la începutul lunii octombrie, era trimis ca sol 
la Poartă, Petre Opalinschi, castelanul de Lodz și magistru al curţii fiului 
regelui. Pentru nai multă siguranţă, drumul solului trebuia să treacă prin 
Buda, unde avea să-l informeze pe craiul lanăș despre cele plănuite, dar şi 
pentru a se feri de cursele pe care Rareş le-ar fi întins dacă ar fi străbătut 
Transilvania. Opalinschi trebuia să-l caute pe Gritti și să obțină sprijinul 
acestuia împotriva voievodului. Prezentându-se sultanului, solul leah a 
mărturisit dorința craiului său de a păstra bunele relații cu padișahul în 
timpul domniei sale, a fiului său și, dacă era cu putinţă, atât cât vor dăinui 
cele două puteri pe fața pământului. Motivul de discordie îl constituie 
domnul Valahiei. Dacă era înlăturat acesta, atunci pacea n-ar mai fi fost 
turburată vecie. Cât îi priveşte pe leşii aflați în tabăra lui Ferdinand, Valahul 
le-a exagerat numărul. Craiului îi pare rău că s-a întâmplat ca supuși de-ai 
săi să meargă împotriva sultanului, dat acest lucru s-a făcut fără ştirea lui. 
Lui Gritti i se arăta că în Polonia, șleahticii se bucură de toată libertatea și 
regelui îi este greu să-i ţină în frâu. Oricum, numărul mic al răzvrătiţilor nu 
trebuie luat în seamă, deoarece întregul regat a respectat înțelegerile avute 
cu sultanul. 

Darurile lui Opalinschi dar şi purtarea Valahului l-au făcut pe Gritti să 
lucreze pe lângă sultan în favoarea leșilor. Solii domnului n-au izbutit să 
stânjenească, prin plângerile lor, încheierea unei păci perpetue între Polonia 
şi Poartă. Sultanul a înclinat spre această soluţie deoarece plănuia o mare 
campanie împotriva șahului Persiei, care încălcase hotarul împărăției încă 
din vara anului care trecuse. De aceea, nu i-a fost greu lui Gritti să 
demonstreze vina domnului român pentru toate tulburările începute în anul 
1530, continuate în anii următori, ca şi atitudinea semeaţă a acestuia atunci 
când a încălcat toate poruncile padișahului privind păstrarea păcii cu leşii, 
dar şi încălcarea poruncilor pe care le primise de a se prezenta cu oastea lui 
în tabăra sultanului. Prin neastâmpărul şi neodihna lui, Karabogdanul era un 
răzvrătit, care merita să fie pedepsit, nu să se bucure de îngăduința și 
bunăvoința stăpânului lumii. 

La începutul anului 1533 se încheia pacea perpetuă între înalta Poartă și 
regatul polon. Toată zbaterea domnului de a destrăma alianța polono- 
otomană se dovedise zadarnică. Îi mai rămânea lui Rareş un licăr de 


speranţă: să-l prindă pe solul leah, să-i ia pergamentele cu turaua sultanului 
şi să amâne cât se putea tratativele dintre cei doi vecini ai săi. 

Trimitea oameni să-i întindă curse solului leah încă de la trecerea 
munţilor din sudul Dunării; în taină, îi cerea noului domn al celeilalte ţări 
românești să i-l dea prins în schimbul unor mari daruri şi al sprijinului său 
(din păcate, ginerele său, Vlad, fostul domn, se înecase în Argeș, ca un 
netrebnic, în timpul unei vânători, iar locul lui era luat de un alt Vlad, numit 
şi Vintilă). 

Opalinschi, protejat de o gardă turcească numeroasă, a fost petrecut până 
la Dunăre, iar Vlad-Vintilă l-a primit în al doilea ceas al nopții și i-a arătat 
scrisorile lui Rareș. Vroia să se pună bine cu craiul Lehiei pentru a-l sprijini 
pe lângă sultan ca să-l întărească în domnie. Îi era mai drag scaunul decât 
interesele creştinătăţii şi proiectele îndrăzneţe ale domnului de peste Milcov 
îl făceau să-l cuprindă un soi de ameţeală. De aceea, s-a îndreptat către cei 
care-l puteau ajuta pe lângă Poartă, ferindu-se de orice act care i-ar fi 
supărat pe cei mari din Țarigrad. 

La Braşov, orășenii l-au avertizat pe Opalinschi că Rareş le-a poruncit 
secuilor să-l prindă. Să meargă deci cu mare fereală. Călăreţi de-ai 
domnului, din cetăţile aflate în Transilvania, îi pândeau de asemenea 
drumul. A ajuns cu greu la Mediaș, dar aici a trebuit să stea închis între 
zidurile cetăţii, deoarece românii îl pândeau. Nu s-a mișcat până nu i-a venit 
în ajutor Emeric Balassa, omul lui Gritti, cu 500 de călăreţi; s-au mai 
adăugat şi două sute de orășeni înarmaţi şi aşa, păzit de aceștia dar şi de alţi 
oșteni veniţi de la Cluj, a reușit să ajungă în acest oraş și de aici la Gilău, 
unde-l lua în primire episcopul Transilvaniei. 

Cu bani mulţi, unul din viziri le arăta solilor lui Rareş că sultanul și-a 
întors fața de la domnul lor, ceea ce însemna că la prima ocazie padișahul 
va face tot ce-i stă în putinţă, ca să-l înlocuiască pe Rareș. Gritti se străduise 
să-l aducă pe sultan la această hotărâre. 

Dar, deocamdată, sultanul plecase spre Persia. Poate că norocul lui cel 
prost să-i aducă o mare înfrângere sau o boleşniță, ceva care să-l facă să 
ajungă în lumea celor drepţi cât mai repede cu putinţă. Peste un an începea 
războiul dintre Lehia şi moscovit. Deşi duceau tratative pentru a se ajunge 
la o împăcare, domnul nu vroia pacea decât în schimbul Pocuţiei. De ce se 
încăpăţâna măria sa în această hotărâre, era un lucru pe care Ion nu reușea 
să-l înțeleagă. Țara își văzuse de nevoile ei până atunci și fără cele câteva 


sate de ruteni; se putea descurca și de acum încolo fără ele, dar Rareş 
prefera să transforme acest pământ în pustiu decât să renunţe la el. 

Ce-i căşunase domnului această vrăjmășie pe care n-o putea stinge 
nimic? 

Împotriva leşilor nu se putea merge, chiar dacă erau încurcaţi în războiul 
cu moscoviţii, deoarece o nouă primejdie se anunţa în sudul Dunării: 
papistașul de Gritti. Acesta se pregătea să treacă iarăși prin ţările noastre. 
Umblau zvonuri că ar dori să-i ia locul craiului Ianăș, iar pe cei doi feciori 
ai săi să-i facă domni în Valahia Superioară și în Valahia Inferioară, adică în 
Moldova şi Muntenia. Mai mult, în Lehia, Gritti l-ar fi vrut crai pe Laschi, 
mare șleahtic, care se amestecase în toate apele politiceşti ale vremii. 

Pentru a afla cât adevăr cuprind aceste zvonuri, Rareş l-a trimis pe 
fratele său vitreg, Toader Bubuiog, în cealaltă ţară românească. Oamenii săi 
de încredere, şi printre aceştia se afla și Mateiaș vistierul, erau trimişi peste 
munte ca să arate craiului lanăș, lui Ştefan Maelat și sașilor din marile cetăți 
de unde vine primejdia pentru toţi. 

Braşovenii nu i-au deschis porţile  iscusitului venețian, iar 
ucidereaepiscopului Czibak, în urma uneltirilor şi a poruncilor lui Gritti, i-a 
făcut şi pe cei mai șovăitori să se ridice împotriva omului care urmărea să-i 
supună pe toți, Porții. Maelat și Bubuiog i-au luat urma spre Mediaș, iar 
Efrem Hurul le venea degrabă în sprijin cu alte 12 000 de călăreți. 

Gritti a înțeles prea târziu că îndrăzneala lui depăşise anumite limite. 
Crezuse că autoritatea sultanului era suficientă pentru a îngenunchea cu 
ușurință mai mulţi domni și principi, dar se înşelase amarnic. S-a închis în 
cetatea Mediaşului în aşteptarea ajutoarelor pe care le-a cerut pașalelor de la 
Dunăre, fără să ştie că oamenii trimiși pentru o asemenea treabă n-aveau să 
vadă apele marelui fluviu. Când oștile lui Maelat și Bubuiog au început să 
bată zidurile Mediașului, orășenii, de teamă să nu le fie arsă și prădată 
cetatea, l-au silit pe venețian să iasă şi acesta și-a încredinţat viaţa 
oamenilor lui Rareş, care n-au vrut să-l primească, trimițându-l lui Maelat. 
Acesta l-a dat pe mâna lui Chendi Frențiu care i-a retezat capul, faptă care i- 
a adus dregătoria de vicevoievod al Transilvaniei. Cei doi copii ai lui Gritti 
au fost duși de Hurul în Moldova, iar de acolo Rareş i-a trimis în 
Transilvania. Au pierit pe drum, în secuime. Unii vorbeau că uciderea lor s- 
a făcut la porunca domnului, alţii că la aceea a voievodului Transilvaniei. 
Oricine a fost, rar s-a văzut o cădere atât de năpraznică aşa cum s-a 


întâmplat cu casa lui Gritti. S-a întors în țarină în numai câteva zile unul 
dintre cei mai puternici oameni ai vremii. 

Craiul lanăş a trimis solie către marele vizir care se afla la Țarigrad 
arătând că vinovat de toate este „Românul”, iar Rareș deplângea, prin 
oamenii săi, pieirea unui asemenea om, cum fusese guvernatorul, din 
pricina unor răi, care se oploșiseră la curtea craiului. 

Teama tuturor era însă mare. Uciderea lui Gritti era semn de răzvrătire 
împotriva autorității Porții. De aceea, au ajuns la încheierea că numai o 
strânsă alianţă îi poate salva. Craiul Ferdinand, mulțumindu-se deocamdată 
numai cu Ungaria de Sus, a intrat şi el în această alianță. Inima acestei 
alianţe erau cei trei voievozi români, iar Rareş depusese cele mai mari 
străduinţe pentru realizarea ei. 

Ion Movilă urmărea cu pasiune aceste schimbări, începuse să-l prindă 
acest joc al mişcărilor politice. Înţelegea acum că cea mai grea şi mai plină 
de răspundere activitate pe care o poate desfăşura un om este activitatea 
politică. Ea cere o încordare a tuturor darurilor pe care le avea un principe, 
fie că le căpătase de la natură, fie că le agonisise prin învățătură. Un 
principe trebuie să cunoască bine legile şi obiceiurile unei ţări, iar acestea 
sunt aşa de multe încât cu greu pot fi cuprinse de mintea unui singur om. El 
trebuie să-şi cunoască supușii ca să-i poată utiliza în folosul său și al ţării, 
iar oamenii sunt atât de diferiţi ca fire și înțelepciune! I se cere să întrevadă 
cum se vor desfășura evenimentele, or această putere de pătrundere este 
întâmpinată de greutăţi aproape de netrecut. Faptele sunt atât de multe și de 
încâlcite şi, pe deasupra, cursul lor poate fi schimbat de întâmplări 
neprevăzute, încât numai o minte deosebită și un simţ pe care puţini îl au, îl 
pot călăuzi în acest hăţiș. 

Îi era limpede că meseria de domn era de departe cea mai grea, iar dacă 
cineva a izbutit s-o facă aşa cum se cuvine, numele lui a câștigat o 
faimănepieritoare, aşa cum s-a întâmplat cu Ștefan cel Mare. Stând mai 
mult în prejma domnului și bucurându-se de încrederea acestuia, Ion 
înţelegea cât de complicate erau îndatoririle unui principe şi îşi da seama că 
îl judecase greşit până atunci, numai în lumina câtorva fapte pe care le 
cunoștea el. Ca oricare alt om, domnul era supus greşelilor, iar ca stăpân 
avea infinit mai multe şanse de a greşi în felul în care-i judeca pe unii 
oameni, sau în alegerea politică făcută la un moment dat. Chiar înfrângerea 
de la Obertyn n-o mai punea numai pe seama domnului, aşa cum o făcuse 
îndată după luptă. 


O ploaie repede, în ajun, desfundase drumurile și potecile, Domele se 
umflaseră şi surpaseră totul în cale, încât ceata mare de călăreți care năzuiau 
dincolo de munte, peste Bârgău, spre Năsăud, trebuia să meargă cu mare 
băgare de seama și numai unul în spatele celuilalt. Ar fi fost mai nimerit, 
pentru că drumul era mai bun, s-o apuce spre Bistriţa, dar de un an de zile 
intrase dihonia între transilvăneni și bistrițeni; iarăşi nu mai vroiau să 
asculte de măria sa, Petru Rareş. Craiul lanăş dovedise de data aceasta, fără 
să mai ascundă nimic, că nu-i place amestecul domnului de peste munți în 
Transilvania. Prea era mare puterea acestuia și cu primejdie. Locuitorii din 
țara Lăpuşului se alipiseră, fără să ceară îngăduința nimănui, de cetatea 
Ciceului unde se afla pârcălabul lui Rareş, pentru că erau de aceeași lege și 
vorbeau aceeaşi limbă ca și noul lor stăpân. Tot colțul de miazănoapte și 
răsărit al ţării se afla acum în puterea domnului Moldovei. Dacă 
maramureşenii ar fi fost cuprinși de aceeași nebunie, însemna că jumătate 
din ţară ar fi intrat sub stăpânirea lui Rareş. 

De aceea, craiul lanăş l-a numit pe Ștefan Maelat voievod, ştiindu-l 
vrednic şi ambițios. Ca să ajungă cât mai sus, acest valah se lepădase de 
legea lui şi se făcuse papistaș. Craiul nu numai că i-a îngăduit, dar i-a cerut 
ca stăpânirea lui să se întindă asupra ţării întregi. Ceea ce însemna că avea 
mână liberă ca să-i lichideze pe ferdinandiști, care încă erau puternici la 
Sibiu şi abia așteptau clipa potrivită pentru a se întări la Braşov, Sighişoara, 
Mediaş şi alte locuri, dar şi asupra secuilor care ascultau de Rareş. Cât 
priveşte cetăţile acestuia din Transilvania, se puteau găsi, cu timpul, căi 
pentru a ajunge și în stăpânirea lor. 

În loc să-i fie recunoscător, deoarece domnul român îl făcuse pe Ianăș 
crai în Transilvania, acesta se ridica împotriva fostului său aliat. Dar Rareş 
nu înțelegea să piardă orice stăpânire și influenţă în această ţară. 

Marele vistier Mateiaș, cel care conducea ceata de călăreți ce se îndrepta 
spre Năsăud, îi explica lui Ion Movilă, care-l însoțea, că, pentru domn, 
Transilvania reprezenta cheia oricărui succes în lupta împotriva puterii 
otomane. Cele două Valahii din afara Carpaţilor aveau oșteni buni și 
numeroși, dar nu se găseau nicăieri ca în Transilvania locuri tari pentru a te 
apăra. 


— Pentru asta, era de părere Movilă, ar trebui ca toate cele trei ţări să-și 
dea mâna și să-și unească puterile. 

— O treabă care întâmpină multe greutăţi... 

— Fiind trei domnii deosebite... 

— Nu-i vorba numai de domnii, ci de alte greutăţi și mai mari. Măria sa 
ştie că sultanului îi e teamă de puterea celor trei ţări, dacă ar fi unite, și de 
aceea s-ar ridica împotriva oricui ar încerca să devină singur stăpânitor al 
lor. Acest lucru nu-i convine nici craiului Ferdinand. 

— Din câte înţeleg, craiul de la Viena caută prietenia domnului nostru. 

— O caută, pentru că ar vrea să devină stăpân și el în Transilvania, dar 
cu ajutorul măriei sale. 

— Atunci cum o să putem noi împăca dorința domnului cu năzuinţa 
craiului? 

— Mai întâi că noi nu trebuie să-i arătăm solului acestuia care sunt 
adevăratele gânduri ale măriei sale. Sultanul, din câte se știe, i-a biruit pe 
perși şi se-ntoarce la Țarigrad. Ochii și poftele lui s-au și îndreptat iarăşi 
spre Europa. Ceaușul care a venit la curtea domnului nostru, i-a cerut măriei 
sale să pornească cu 6 000 de călăreţi, prin Maramureș, pentru a pune 
stăpânire, cu ajutorul a 3 000 de transilvăneni și 4 000 de munteni, pe 
ținuturile care se întind din Dunăre şi până în munţii care despart Lehia de 
împărăţia neamţului. Pentru o ispravă ca asta, sultanul i-a făgăduit 
domnului că va stărui pe lângă craiul Jigmont ca să-i dea Pocuția și, pe 
deasupra, vor fi uitate toate câte s-au petrecut în legătură cu Gritti. 

— Făgăduieli cum nu se mai poate de ademenitoare! 

— E adevărat, numai că măria sa nu se încrede în ele. 

— Are temeiuri pentru asta? 

— Are. Și de nu le-ar avea, este doamna care să i le înfățișeze. Să nu uiţi 
că această femeie are o minte deosebită, o mare ambiţie, că se trage din 
neam de despoţi, neam care s-a prăpădit în lupta cu Semiluna. Se pricepe să 
facă copii, ca orice muiere, dar mai mult ştie ce se petrece pe lume, 
cunoaște bine faptele care s-au întâmplat nu cu multă vreme în urmă și 
caută să le găsească un rost în felul în care ele s-au desfăşurat. De la ea, și 
din hrisoavele pe care le are, domnul a desprins bine istoria grecilor și cum 
împărăția împăratului Constantin s-a prăbușit fiind cotropită de puterea 
otomană. 

— Ce legătură are căderea împărăției grecești cu cele făgăduite de 
sultan, domnului? 


— Pentru cine privește lucrurile numai pe deasupra, nu are. Dar doamna 
Elena-Ecaterina, povestind cum au căzut toate crăiile din sudul Dunării sub 
stăpânirea otomană, arată ca făgăduiala de astăzi făcută de sultan nu trebuie 
ținută mâine, oricum nu trebuie ţinută de urmașul său, dacă nu este spre 
folosul împărăției lor. Un lucru este limpede din cele spuse de doamna 
noastră: Turcul a jurat și are legământ cu Allah ca să întindă credinţa 
acestuia pe toată faţa pământului. În ochii lui, această credinţă este cea mai 
bună, cea mai dreaptă și cea mai folositoare omului, de aceea ea trebuie 
răspândită prin orice mijloace. 

— Chiar dacă cei de altă lege se împotrivesc? 

— Cu atât mai mult. Omul, fiinţă slabă şi șovăitoare nu-și dă seama, 
spun ei, care este calea cea dreaptă spre izbăvire. Este uneori, nevoie să-l 
faci să înţeleagă... 

— Adică să-i bagi în suflet şi în minte, cu parul sau cu ascuţișul săbiei 
ceea ce unora li se pare că este bine... 

— Cam aşa... 

— Şi cine chezășşuieşte că ceea ce ei văd că e bine şi drept este cu 
adevărat aşa? 

— Credinţa lor. 

— Dar și ceilalți au o credinţă. Și este atât de greu să încapă pe lumea 
asta două credinţe sau chiar mai multe? 

— Se vede că-i foarte greu. Cei care au puterea năzuiesc spre mai multă 
putere, lăcomia creşte din lăcomie şi iată că mereu se ivesc oameni cărora 
nu le ajunge pământul şi ca să-l poată cuprinde au nevoie de un imbold, iar 
acest imbold este credinţa... 

— Biată ființă umană, şi nu se gândesc nici o clipă că fiecare în parte, 
când se întoarce în țărână, n-are nevoie de mai mult pământ decât cel pe 
care-l cuprinde umbra lui de amiază? 

— Puterea este cea mai primejdioasă amăgire care cuprinde mintea 
omenească și în numele ei orice crimă se schimbă în fapt de binefacere sau 
mântuire. 

— Şi cum îşi închipuie măria sa că poate lupta împotriva unei asemenea 
hidre? 

— Tot prin credință. Este convingerea lui și a doamnei că numai astfel 
poate fi salvată ţara noastră și creștinătatea răsăriteană. În ultima vreme 
zidarii, pietrarii și zugravii noștri au mai mult de lucru așa cum n-au avut 
poate niciodată. Repară, ridică din nou și aştern pe pereţii de dinafară şi pe 


cei dinlăuntru cele mai frumoase zugrăveli pe care le poate închipui darul și 
priceperea lor. Celor veniţi de la Athos li se dau bani dar și hrană ca să 
poată menţine, la rândul lor, flacăra vie a credinţei neamurilor aflate sub 
puterea islamului printre care se află și neamul doamnei. Doamna nu 
osteneşte și îndeamnă şi pe celelalte femei care se află în preajmă-i ca să 
brodeze aere, epitafuri şi alte lucruri de podoabă care să dea strălucirea 
cuvenită lăcașului în care credinţa este împărtășită oamenilor. Pe ascuns, 
prin monahi, se trimit bani la Liov spre ajutorarea celor de acolo. 

— Nu sunt prea apăsătoare pentru o ţară mică, aşa cum este Moldova, 
atâtea cheltuieli care-i depășesc hotarele? 

— Măria sa nădăjduieşte că şi alţii se vor ridica în apărarea credinţei. 

— Leşii nu vor să ridice un deget, nemții se ceartă și sunt dezbinaţi 
tocmai din pricina credinţei, unde să găsești sprijin într-o lume sfâșiată de 
propria-i neputinţă? 

— Privirile domnului se-ndreaptă spre Mosc. Poate că l-ai cunoscut pe 
Vasca Merţalov, rusul ce se află-n slujba măriei sale. De la el a încercat să 
afle ce se petrece în ţara de la miazănoapte şi multe nădejdi se leagă de ea. 

— Este adevărat că fără credinţă, fără o anumită credinţă, nici o putere 
nu poate sta în picioare. Dar credinţa nu este de-ajuns, pe lângă ea se cere şi 
altceva. 

— N-ai nici o grijă. Domnul se gândește la toate. Sunt și alte pârghii 
pecare se sprijină puterea unui principe. Una dintre ele este dreapta 
cârmuire. 

— Care nu-i prea dreaptă la noi... 

— Judeci lucrurile numai ca mare boier. Cunosc gândurile și năzuinţele 
voastre spre mai multă putere. În acest loc este nepotrivirea dintre 
îndatoririle unui domn drept și dorinţa celor mari care urmăresc să devină 
mai puternici decât domnul. 

— Nu crezi, domnia ta, că domnul își pleacă privirile prea mult asupra 
celor mărunți şi nevoiaşi? 

— Este adevărat, dar n-o face nedreptățindu-i pe cei puternici. Domnul 
trebuie să fie neclintit în împărţirea dreptăţii, pentru că dreptatea este 
aceeași şi pentru cel bogat ca și pentru cel sărac. Nu se cuvine unui principe 
să încline balanţa dreptăţii în favoarea cuiva numai pentru că este bogat, 
deoarece atunci nu mai este nici o dreptate. 

Ion îşi da seama că Mateiaş are dreptate şi, totuşi, după părerea lui, 
domnul trebuie să se sprijine pe cei puternici, mila lui trebuie să se reverse 


mai întâi asupra acestora. 

— Măria sa, spuse marele vistier, nu gândește așa și nici nu poate s-o 
facă, fiind pe deplin încredinţat că cei mari şi puternici sunt o primejdie nu 
numai pentru scaunul domnesc, așa cum s-a vădit când cu ridicarea 
boierilor împotriva nepotului său, Ștefăniță voievod. Tot cei bogaţi şi 
puternici au pierdut împărăţia Ţarigradului. Măria sa spune că stă scris cum 
că nobilii greci au trădat şi au vândut împărăţia, cu judecăţile lor nedrepte și 
asuprirea creştinilor. Bogăția înseamnă lenevie, pentru că cel bogat caută să 
se bucure de averea lui şi nu se mai îngrijește şi de alte nevoi ale ţării. Așa 
şi grecii, s-au lenevit și l-au îndepărtat pe împărat de la treburile ostăşești 
prin vrăjile și ereziile lor. Din pricina lor, împărăţia grecească, credinţa 
creştină și frumuseţea bisericilor au ajuns toate sub stăpânirea păgânului. 
Din trufaşi cum erau au ajuns robi din pricina netrebniciei lor. lată de ce 
măria sa este împotriva celor avuţi. 

— Eu nu ştiu cum a pierit împărăţia grecească, dar ştiu un lucru: În ţara 
asta a noastră, cei care au dus greul luptelor de când s-a pomenit ea, au fost 
boierii. 

— Îi uiţi pe răzeși şi chiar gloatele. 

— Nu-i uit, dar la orice chemare a răspuns mai întâi oastea de curteni, 
oastea cea mică a boierilor. Ştii și domnia ta care-i alcătuirea noastră 
ostăşească, nu-i nevoie s-o înfățişez eu acum. Gloatele au mers numai 
atunci când era mare nevoie. Deci, mila domnului se cuvine să se reverse 
întâi asupra celor care și-au pus capetele și averea pentru domnie. 

— Dar tot aceştia s-au ridicat, au uneltit şi vor unelti împotriva domniei. 

— Eu şi domnia ta am uneltit noi ceva împotriva unuia dintre domnii 
noştri? Și nu înţeleg, a continuat Ion abia stăpânindu-şi mânia, domnia ta te 
ridici împotriva cinului din care faci parte? 

— Eu nu mă ridic împotriva nimănui, îți spuneam doar ce gândește 
domnul. Măria sa vede că numai judecata cea dreaptă poate să mântuiască o 
împărăție, sau o ţară. Judecăţile strâmbe ale grecilor au dus la prăbuşirea 
Țarigradului, în schimb puterea  otomanicească crește necontenit 
fiindcăMahmed sultanul a fost un împărat înţelept şi drept, măcar că este 
păgân, iar sultanul de acum, după câte se spune, este un vrednic urmaș al 
aceluia. Sub stăpânirea lui a crescut și mai mult puterea împărăției, s-a lățit 
în toate părţile şi sultanul însuşi se îngrijește ca legiuirile să fie drepte și 
bune. 

— Şi numai cu judecăţile drepte se ţine şi creşte puterea unei împărăţii? 


— Nu numai cu ele. Măria sa ştie că puterea unui stăpân stă şi în oștenii 
pe care-i are şi în vistieria lui. Judecăţile să fie făcute drept şi de oamenii 
domnului, iar nu de boieri, aşa cum li se pare lor că trebuie făcute. Banii din 
judecăţi să meargă în vistieria domnului ca și celelalte venituri ale ţării. Cu 
cât vistieria este mai bogată cu atât este mai mare puterea domnului. Având 
bani, domnul îi poate răsplăti pe oșteni pentru destoinicia şi credinţa lor. 
Căci, spune măria sa, „să-l ţii pe oștean cum creşti un șoim și întotdeauna 
să-i veseleşti inima şi să nu-i îngădui să fie supărat cu nimic”. 

— Dacă nu greşesc, în urma celor trăite de noi toţi în ultimii ani, şi în 
privinţa oștilor au loc mari prefaceri. 

— La ce te gândești? 

— La pixidari, la puştile lor și la felul lor de a fi. Ei nu mai sunt așa cum 
erau vechii oșteni, au devenit niște meseriași care se tocmesc și merg cu 
cine-i plăteşte mai bine. De unde să-i luăm noi pe pixidari şi, mai ales, de 
unde atâţia bani ca să-i tocmeșşti? 

— Să ştii că măria sa s-a gândit şi la asta. El îşi pune nădejde în lupta 
împotriva puterii sultanului, în împărăţia Moscului. Crede măria sa că ţarul 
este în stare să ridice 20 000 de oameni cu puşti, iar o asemenea oaste este 
mai tare ca una de 100 000 de oameni fără. Mai trage nădejde că şi craiul 
Ferdinand poate face multe în această privinţă şi rostul drumului pe care-l 
facem tocmai ăsta este. 

Chiar dacă nu-i erau pe plac toate ce le spunea marele vistier, Ion 
Movilă se dumirea în legătură cu multe purtări ale domnului, al căror înţeles 
îi scăpaseră până acum. S-au oprit la Ciceu pentru odihnă dar și pentru a 
lăsa pârcălabului poruncile măriei sale. Au pornit-o după aceea spre Oradea 
unde au ajuns la timpul potrivit ca să-l întâlnească pe trimisul împăratului 
Sfântului imperiu romano-germanic, Carol al V-lea. Era pentru prima dată 
când Ion făcea parte dintr-o solie. Și nu era o solie obișnuită. Mateiaş 
împlinise de mai multe ori asemenea misiuni, dar cea de acum presupunea 
taină şi credință mai mult ca oricând. Măria sa dorea să afle care sunt 
gândurile craiului Ferdinand în legătură cu lupta împotriva Semilunei ce 
putere are și cât se poate sprijini pe fratele său, împăratul Carol al V-lea. 

— Ca să pornească împotriva Porții, domnul îi ceruse craiului prin Petre 
Gerendi să-i dea 5 000 de oameni ca să pună stăpânire temeinică pe cetăţile 
Bistriţa şi Brașov. Domnul nu-şi mărturisise față de nimeni adevăratele sale 
gânduri, dar Mateiaş știa că ceea ce dorea măria sa ar fi fost stăpânirea 
asupra Transilvaniei, fireşte, în numele craiului. De altfel, domnul se arătase 


gata să recunoască suzeranitatea craiului și să fie socotit principe al 
împărăției. Stăpân peste cea mai mare parte a Transilvaniei, el ar fi avut o 
putere şi mai mare decât cea pe care o avea acum și cum ţara lui se afla 
departe de inimaîmpărăţiei, era limpede că libertatea lui nu ar fi fost ştirbită 
cu nimic. Principii nemți care se aflau înlăuntrul împărăției îndrăzneau să se 
ridice împotriva împăratului, ceea ce însemna că puterea acestuia nu era 
chiar atât de mare și nicidecum apăsătoare nici măcar în Germania. Cu atât 
mai mult împăratul n-ar fi avut cum să-l facă pe domnul Moldovei să-i fie 
supus, decât în măsura în care acesta îl recunoștea, atunci când vroia, 
suzeranitatea. În schimbul acesteia, împăratul s-ar fi simţit îndatorat să-l 
sprijine pe principele său împotriva oricărui dușman. 

Solul împăratului, episcopul Lund, era un om subţire la trup, înalt, cu 
faţa puţin ascuţită. Avea ochi sfredelitori şi din felul cum își alegea vorbele, 
se vedea că este stăpânul unei mari înțelepciuni. 

Ion a fost nelipsit de la întâlnirile dintre episcop şi Mateiaş. Preasfinţia 
sa a arătat mare interes pentru Moldova și domnul acesteia, dorind să afle 
cât mai multe lucruri. Vroia să ştie care este puterea domnului asupra 
supușilor şi a fost mulțumit când i s-a spus că puterea domnului nu este 
mărginită de nimeni. Mateiaș vistierul i-a arătat apoi că oastea ţării este 
foarte numeroasă şi oamenii sunt viteji din fire, lucru pe care episcopul îl 
ştia şi din altă parte. Țara Moldovei era îmbelşugată și în pământul și pe 
pământul acesteia se aflau tot felul de bogății. Așezarea ţării era potrivită 
pentru a porni de aici, pe drumul cel mai scurt, împotriva Ţarigradului. 

Domnul nu avea nevoie de bani. Era un lucru bun, deoarece, se înțelegea 
din spusele preasfinţiei sale, banii se găseau greu, foarte greu. Măria sa avea 
nevoie de câteva mii de oameni: cinci, chiar și patru dar să fie oşteni cu 
puști. Episcopul îl asigura pe marele vistier că dorința cea mai fierbinte şi 
grija statormică a împăratului era aceea de a scăpa creştinătatea de primejdia 
păgână și de a instaura pe cuprinsul ei dreapta credinţă. 

Marele vistier a lăudat în cuvinte adeseori foarte frumoase această 
năzuinţă a preaînălțatului împărat și era convins că domnul său va primi cu 
mare bucurie o asemenea veste. 

Au fost descusute toate legăturile dintre ţările Europei şi marele vistier a 
dovedit o cunoaștere exactă a acestora şi o mare pătrundere a treburilor 
politicești. Și atunci când i s-a părut că este momentul potrivit, a adus iarăşi 
vorba de acele mii de pixidari de care ar fi avut nevoie domnul său pentru a 
apăra cu succes creștinătatea. 


Episcopul l-a încredinţat că-i va prezenta împăratului această dorinţă a 
domnului. Numai că vroia să ştie ce planuri avea măria sa în legătură cu 
dușmanul care-i ameninţa deopotrivă pe toţi şi mai ales stăpânirile 
împăratului din Mediterana: Italia şi Spania. 

Mateiaș i-a arătat episcopului că domnul său făgăduieşte și poate să vină 
în ajutorul împăratului cu 40 000 de moldoveni, cu 20 000 de transilvăneni 
şi 25 000 de munteni. Cu cei 15 000 de oameni pe care i-ar trimite craiul 
Ferdinand, s-ar putea merge chiar și asupra Țarigradului. 

Preasfinţia sa a căzut pe gânduri şi, după câteva clipe de chibzuinţă, l-a 
întrebat pe Mateiaș în ce calitate poate domnul său să ridice pe oștenii care 
nu erau din Moldova. 

— Ca principe creştin care recunoaște puterea fără margini a 
împăratului, a răspuns pe loc marele vistier. 

S-au despărțit cu făgăduiala că fiecare va înfățișa stăpânului său cele 
discutate şi cu nădejdea că în cele din urmă, creștinătatea, măcinată 
dinlăuntru de eretici şi ameninţată din afară de o putere care creştea mereu, 
năzuind să cuprindă toată lumea, își va găsi unitatea de credinţă ca să poată 
înfrunta orice primejdie. 

Scriindu-i împăratului, episcopul nota, referindu-se la marele vistier: 
„Am încheiat cu omul acesta mare prietenie şi am hotărât să ne scriem unul 
altuia. În adevăr, e un om foarte modest, foarte bun și, pe lângă aceasta, 
foarte prudent și destul de cumpănit în afacerile sale, aşa cum n-aş putea 
găsi altul în acest regat”. 

În timp ce călărea în drum spre casă, marele vistier s-a întors la un 
moment dat către Ion și i-a spus, zâmbind: 

— Ai văzut câtă grijă purta episcopul, Transilvaniei? 


XX. 


Din prima solie la care a luat parte, Ion a înțeles că nu numai credința îi 
împinge pe anumiți principi ca să pornească împotriva Turcului. Deși față 
bisericească, episcopul de Lund avea în vedere, în primul rând, soarta 
Transilvaniei pe care o dorea craiul din Viena pentru sine. 

Cu niciunul dintre boierii cu care a discutat nu s-a putut lămuri 
încăpățânarea domnului de a câștiga cu orice preț Pocuția. Sultanul 
începuse pregătiri de război și nu era de mirare să pornească cu toată urdia 
împotriva Moldovei. Craiul Ferdinand se străduia să facă pace între Jicmont 
şi Rareș, iar ultimul primea propunerile craiului cu condiţia să i se dea 
Pocuția. Nici o ameninţare nu l-a putut clinti din această hotărâre. Uneori, 
gândea Ion, oamenii aleargă în întimpinarea propriei lor pierzanii. 

Când solii craiului Ferdinand i-au arătat că Jicmont mai degrabă va 
ridica 70 000 de oameni ca să zdrobească Moldova decât să cedeze o 
provincie din regat, măria sa a râs şi l-a întrebat pe marele vistier: 

— Mateiaș, câţi galbeni încap într-o oală? 

— O mie, măria ta. 

— Când o avea craiul Jicmont șaptezeci de oale cu bani, a grăit domnul 
solilor nemți, atunci va avea şi şaptezeci de mii de oşteni. Și nu mă tem de 
puterea craiului, pentru că de va da Dumnezeu să fiu înfrânt, aceasta se va 
întâmpla fiindcă m-am luptat cu un crai puternic și mare, iar de voi câştiga 
eu, cu atât mai mare va fi ruşinea măriei sale pentru că a fost bătut de 
domnul unei țări mici, cum este ţara mea. 


x k 


În luna lui aprilie 1537, oastea de curteni trecu în Lehia și jefui 
nestingherită ţinuturile de margine. Ion își da seama că în inima lui n-a mai 
rămas nici o umbră din drojdia răzbunării care-l stăpânise o vreme după 
moartea Cârstinei. Dacă i s-ar fi ivit atunci un prilej ca să pătrundă în ţara 
vecină, ar fi fost în stare să pârjolească totul, deoarece în ochii săi Lehia 
toată nu făcea cât o dragoste. Ura și pasiunile lui s-au tocit însă cu timpul. 
N-o uitase și nici n-avea cum s-o uite, clipele petrecute cu ea și ceea ce-i 
dăruise nu se mai puteau întâlni și căpăta de aiurea. Se dusese o parte din el 
ce nu se mai putea împlini. Visând-o, se trezea uneori și când își dădea 
seama că nu se mai pot întoarce unele lucruri simțea cum îl zdrobește 


neputinţa şi durerea. Dar ființa noastră netrebnică are putinţa de a trece 
peste orice încercare, chiar dacă toată viaţa o vei purta în suflet ca pe o 
povară care nu-ţi va mai îngădui niciodată să fii fericit pe deplin. Acum nu 
mai vroia moarte pentru moarte, îşi făcea datoria mergând acolo unde-l 
trimitea domnul său. 

Încercările de împăcare n-au avut succes şi în luna noiembrie a aceluiaşi 
an, câteva mii de leşi prădau o parte din Ţara de Sus. Drept răspuns la 
începutul lunii ianuarie, din anul următor, oastea domnească trecea iarăşi 
hotarul. Au hălăduit ai noștri pe unde au vrut, fără nici o sminteală şi când 
seîntorceau spre casele lor, la sfârşitul lunii, înainte ca oastea să fie 
slobozită, venea vestea că leşii, gătindu-se de război, le-au luat urma şi se 
apropiau de apa Siretului. La 1 februarie, chiar pe malul Siretului, cele două 
oști se aflau față-n faţă. Ai noştri au atacat cu atâta vitejie şi așa i-au strâns 
pe leşi, încât la două ceasuri de când începuse lupta, acestora nu le mai era 
gândul la arme, ci la fugă. Și dând în Siret, mulţi s-au înecat, mulţi au fost 
tăiați şi împunși, încât au pierit mai mult de două mii într-acel război, fără a 
mai pune la socoteală pe cei robiţi sau răniţi. Au pierit atunci şleahtici de 
seamă ca Venghischii, Pileţchii, iar pe Vlodec l-au prins viu ca și pe mult 
alții mai puţin cunoscuți. 


Odată cu venirea primăverii, iscoadele îl informau pe domn că pe 
câmpia Adrianopolului se strânge o mare oaste şi din cele culese de ei ar 
reieşi că sultanul va porni cu toată puterea asupra Moldovei. 

Din stepele răsăritului veneau veşti că tătarii de la Crâm sunt în fierbere. 
Ion era copleșit de câte treburi i le arunca pe umeri domnul sau marele 
vistier. Trebuia aduse arme, silitră şi sârmă pentru zale din Transilvania. Se 
purtau solii cu toţi vecinii pentru a-i convinge să trimită ajutoare grabnice. 
Primejdia se ridica amenințătoare din toate hotarele. După luptele din iarnă, 
craiul Jicmont ceruse adunări șleahticilor să voteze ridicarea unei mari oști. 
Craiul dorea să încheie pentru totdeauna socotelile cu acest dușman care-i 
sta ca un spin în coastă. Odată cu veștile, unele mai rele ca altele, creștea și 
îngrijorarea oamenilor. 

Ion îi asculta pe unii, încerca să-i îmbărbăteze pe cei mai slabi, să le 
arate că domnul nu este singur cum s-ar crede, deoarece cei doi crai, lanăş 
şi Ferdinand, căzuseră la învoială şi se împăcaseră, teama de Turc fiind mai 


mare decât lăcomia lor. Îi era la îndemână să stea de taină cu boiernașii sau 
chiar cu oamenii de rând, pentru că aceştia spuneau deschis ce aveau pe 
inimă, fără sfială, în nădejdea că o mântuire pentru ţară tot se va afla. 

Mult mai neplăcut era schimbul de vorbe cu unii mari dregători, Marele 
logofăt Toader, marele vornic Hurul erau oameni credincioși faţă de domn 
şi nu se temeau de nimic. De va fi să piară pentru moșie aveau s-o facă fără 
să crâcnească. Nici nu puneau în cumpănă faptele domnului. Mai erau și 
alţii ca ei, dar printre cei mari se aflau şi unii a căror credinţă era șovăitoare. 
Nu o spuneau deschis, se fereau de cei pe care-i ştiau cu credinţă statornică 
față de domn, dar Ion înţelegea că ei începuseră să urzească ceva împotriva 
domnului. Hâra chelariul și Ion Moţoc, pe care domnul îl făcuse sluger, 
începuseră să descurce niște fire. Ion se bucurase de faptul că prietenul său 
din tinereţe se afla acum în preajma domnului și se puteau vedea în voie. 
Anii nu-i îndepărtaseră. 

Gândurile lor de bărbaţi aflaţi în floarea vârstei, îi apropia pentru că se 
potriveau în judecata faptelor, rareori deosebindu-se în ceva. De la Moţoc 
aflase Ion că Mihul, hatmanul și portarul Sucevei, pe care domnul îl 
ridicase din ţărână la cele mai de seamă dregătorii, șovăia ca şi Trotușan, 
aflat în sfatul domnesc în loc să-l fi scurtat gâdea de câte ticăloșşii făptuise. 

Ca şi ei erau Crasnăş, și Ion s-a întristat când a aflat că şi Gliga, 
feciorulportarului Arbure, gândeşte în același chip. 

— Aceşti boieri, îi spunea Moţoc, cred că domnul este de vină pentru tot 
ce se-ntâmplă. L-a stârnit pe sultan împotrivă-i în mai multe rânduri, s-a 
ridicat împotriva craiului Jicmont, acum stă rău şi cu craiul lanăș. Țara este 
înconjurată numai de dușmani și toate aceste necazuri care or să se abată 
asupra capetelor noastre i se datorează numai domnului. 

— Nu le este frică să cârtească, înseamnă că uneltirile mers departe. 

— Nu ştiu dacă este adevărat şi nu avem nici o dovadă ca să-i poată 
trage cineva la răspundere. 


Trădarea dospea chiar lângă scaunul domnesc. După lon, o asemenea 
încheiere era firească. În loc să se-ncreadă în cei mai de seamă oameni ai 
țării, domnul crezuse că-și poate afla slugi credincioase între oamenii de 
neam prost, iar acum culegea ce a semănat. Ca să-i pedepsească pe cei 
bănuiţi fără a avea dovezile hicleniei ar fi fost primejdios în asemenea 


împrejurări. Era părerea marelui vistier și Ion credea și el că puterea 
domnului sta acum în credința marilor boieri. 

Primejdia răsărea și creștea de pretutindeni, și din afară și dinlăuntru. 
Cercul nenorocirilor ce aveau să se abată asupra ţării se strângea din zi în zi 
şi din ce în ce mai ameninţător. 

Lui Ion nu-i păsa de propria lui viaţă şi, la fel cu el, gândeau mulţi. 
Soarta fiecăruia era hotărâtă de mai înainte. De va fi să moară acum, el nu 
se putea împotrivi. Dar nu de soarta lui îi era grijă. Ceea ce-l frământă pe el 
și pe alţii era ce-o să se întâmple cu ţara. În faţa atâtor duşmani va reuşi să 
scape fără a fi supusă de sultan sau sfâșiată şi împărțită între craiul Jicmont 
şi Sultan? Va mai rămâne aici o domnie de-sine-stătătoare, cu sfat boieresc, 
cu oaste și întreaga ei alcătuire de până acum, sau pământurile vor fi luate și 
împărțite timarioţilor de oamenii lui Suliman? 

În asemenea împrejurări era de dorit ca toți să stea cu credinţă alături de 
domn, să încerce prin jertfa lor să salveze ce se mai putea salva. Domnul nu 
prea punea temei pe făgăduielile făcute de vecinii săi. Aflase de înţelegerea 
tăinuită dintre craiul lanăș şi Sultan. lanăș trebuia să facă în așa fel încât să- 
i închidă domnului toate trecerile spre Transilvania, iar de va încerca să 
fugă într-acolo, să-l prindă și să i-l trimită viu la Țarigrad. O nădejde își 
punea domnul în Jeronim Laschi, șleahticul cel mare, cel ce izbutise cu zece 
ani mai înainte să obţină coroana lui lanăș de la sultan. Acum Laschi 
trecuse de partea lui Ferdinand şi aduna oaste ca să-i vină lui Rareș într- 
ajutor. Trimisese vorbă ca domnul să se tragă cu oastea spre munte, dacă nu 
se putea împotrivi sultanului şi să treacă spre Maramureş, pe unde avea să-l 
întimpine el cu întărituri. Era un sfat bun şi se părea că va fi un aliat de 
nădejde, spre deosebire de cei doi crai, Ianăş și Ferdinand. Aceştia îl 
sfătuiau pe Rareş să se retragă în Transilvania, la nevoie și aici fiind locuri 
tari, putea rezista până se adunau oști îndestul ca să-și recapete ţara. 

Domnul știa însă că nu poate avea încredere în lanăș, iar pe deasupra, 
supușii săi erau învăţaţi să lupte pentru moșia lor, în locurile cunoscute de 
ei.Nu erau mercenari pe care să-i poţi plimba prin lume după voința 
stăpânului care-i plătea. 

Cele câteva mii de pușcași ceruţi lui Ferdinand se îndreptau spre Buda, 
nu spre Moldova. Ţara se afla, ca niciodată în trecutul său, singură, fără nici 
un sprijin de nicăieri. 

Veştile cele mai îngrijorătoare veneau din sudul Dunării. La Țarigrad, în 
mare taină, era proclamat „Războiul sfânt” pentru Moldova şi, pentru a opta 


oară de când se urcase pe tronul împărăției, sultanul Suliman lua 
conducerea marii urdii care se adunase la Adrianopol. La 8 iulie sultanul 
părăsea capitala, iar la 25 urdia se punea în mișcare. Drumul pe care 
porneau achingiii, spahiii, arzapii şi ienicerii arăta limpede că țelul acestei 
mari mișcări de oameni era Moldova. În câteva zile, această uriașă armată 
ajungea în sudul Dobrogei. 

Aflând care este hotărârea sultanului, Rareș a ţinut sfat în tabăra de la 
Roman, unde se afla strânsă oastea cea mică. 

S-a hotărât să fie trimis sol în tabăra turcească, cu daruri pentru sultan și 
rugămintea ca să nu atace Moldova. 

La 8 august, solul ajungea la Provadia unde-și așezase tabăra oastea 
otomană. Sultanul l-a primit într-un cort alb cu un fel de încrengături de 
culoare verde și ciucuri de aur, așezat pe perne din mătăsuri cusute cu sârmă 
de aur şi argint, iar pe jos și pe laturi erau numai covoare persienești și din 
Anadol, lucrate în culori care-ţi luau ochii. Nici nu a clipit când i s-au pus 
darurile la picioare. Semn rău, vădit îndată când a pus să-i tălmăcească 
solului că odată pornită, urdia nu se mai poate întoarce decât cu o singură 
condiţie: necredinciosul de Karabogdan să vină el însuși și să se închine la 
picioarele milostivirii prea înalte. 

A poruncit apoi ca împreună cu solul Karabogdanului sa plece şi Sinan 
Celebi, un român renegat, ca să întărească el, cu gura lui, porunca 
sultanului. După ce i-a înfățișat lui Rareş care este voința padișahului, 
acesta a ținut iarăşi sfat cu boierii de frunte. Le-a arătat ce vrea Turcul și le- 
a cerut să-şi arate gândul şi judecata. 

S-a ridicat mai întâi marele vornic Efrem Hurul, și în puţine cuvinte a 
mărturisit că judecata lui este aceea a domnului, ce va hotărî măria sa că 
este bine, el se va supune fără crâcnire acelei hotărâri. Hâra chelariul. s-a 
alăturat celor spuse de Efrem Hurul, la fel a făcut Danciu, fratele acestuia și 
Colun stolnic. 

S-a ridicat şi Mihul, şi nu putea să nu-și rostească părerea unul dintre cei 
mai de seamă dregători ai țării. 

— Eu, măria ta, a grăit cu glas stăpânit portarul Sucevei, socotesc că 
trebuie arătată multă chibzuire şi cumpătare în clipele de faţă. Solul nostru 
şi Sinan Celebi au vorbit de mulțimea nesfârşită a oștilor sultanului. N-or fi 
ele cât valurile mării sau cât stelele de pe cer, cum zice turcul, dar din cele 
aflate de noi, Suliman are sub mâna lui două sute de mii de oameni și două 
sute cincizeci de tunuri. Mai sunt şi tătarii care-i vin în ajutor, iar noi, 


doamne, suntem puţini și nu ne putem bizui nici pe ajutorul altora. Mă voi 
supune hotărârii măriei tale, dar cred că, ceea ce trebuie să facem îndată 
este, să neplecăm în faţa acestei puteri, să îndepărtăm prin supunerea 
noastră nenorocirile ce se pot abate asupra caselor noastre și a familiilor 
noastre. Închinându-ne acum, cât ţara este întreagă, o putem păstra neatinsă, 
pe când altfel, de vom fi înfrânți, niciunul dintre noi nu se va mai bucura de 
bunurile pe care le-a agonisit, pentru că sultanul este hotărât să-şi așeze 
oamenii lui aici şi în locul clopotelor se va auzi glasul hogei, iar bisericile și 
mănăstirile noastre vor fi prefăcute în meceturi. 

— Mihule, și dacă mergând în tabăra sultanului or să-mi arunce juvăţul 
de gât? 

— Măria ta, Sinan Celebi a vorbit numai de închinare! 

— Şi-l crezi pe frumosul de Sinan? 

— El a venit din porunca sultanului ca să ne aducă hotărârea acestuia, și 
nu văd de ce sultanul nu și-ar cinsti cuvântul. 

— Mai sunt și alți boieri care cred că este bine să facem așa cum spune 
hatmanul și pârcălabul Sucevei? 

— Măria ta, a cuvântat Ion, comisul, mulţi dintre boieri cred că este în 
folosul ţării și al nostru ca să ne supunem. Suntem împresuraţi de duşmani 
şi niciodată n-a pornit împotriva noastră o putere așa de mare ca cea de 
acum. 

— Ceea ce gândiţi voi, i-a luat domnul vorba comisului, este o părere 
greşită şi o nădejde deșartă. Puneţi mai presus de toate mărirea şi avuţia 
voastră. Unii doresc ca-n liniște să se bucure de averea pe care au agonisit- 
O, fără să se gândească atât cât trebuie ca să înțeleagă un lucru și anume că 
mărirea şi avuţia nu se pot câștiga şi nici nu pot fi păstrate prin lene şi 
nepăsare. Ne plecăm grumazul acum și s-ar putea ca să fim lăsaţi în pace. 
Dar nu vă întrebaţi pentru cât timp şi în ce condiţii? Credeţi că iertarea 
sultanului va veni pe degeaba? Dacă ar avea nevoie numai de capul meu, 
atunci aş primi îndemnul sultanului. Sunt încredinţat însă că el va arunca 
după aceea noi dări pe seama tării. Ar primi tara cu bucurie aceste dări? 

— Măria ta, a grăit Mihul, bani se mai pot scoate, birul este mic și poate 
spori, din pricina asta nu trebuie să ne punem cu toţii capetele. 

— Ai întrebat, Mihule, ţara dacă vrea să primească aceste dări? Ţara se 
strânge acum și-i putem întreba pe toţi cei care dau bir dacă sunt de aceeași 
părere cu tine. 


— Măria ta, oamenii de rând, prostimea de aia este lăsată de Dumnezeu 
ca să muncească şi să dea cele cuvenite stăpânului, dar nu să stea la sfat cu 
el. 

— Nu este vorba de sfat, Mihule, ci de avuţia ţârii care se va scurge în 
vistierii străine ca să ajute la mărirea şi creşterea puterii altora. Știu că nu va 
fi uşor. Cunosc bine primejdia ce ne pândește, cât este de puternic 
duşmanul, dar cunosc şi tăria acestei ţări. Nu trebuie să ne vindem ţara cu 
gândul că vom scăpa noi, căci ne vindem pe noi și dreptul de a ne bucura 
nestânjeniţi de ceea ce ne-a hărăzit dumnezeu și norocul nostru. Nu trebuie 
să ne înspăimânte nici mulțimea ce vine împotrivă-ne; ea poate fi spulberată 
în cele patru vânturi dacă vrea Dumnezeu. Avem oaste numeroasă și 
oamenii noștri nu sunt făcuţi să tremure în faţa vreunei primejdii. Codrii, 
dealurile, apele și munţii sunt alături de noi și împotriva dușmanului. Nu 
şovăiți gândind numai la binele vostru,puneţi mâna pe sabie şi folosiţi-o în 
aşa fel încât să se mire și dumnezeul războiului şi de la vitejia voastră să ia 
pildă vântul și focul trecător. Cât mă priveşte, mă leg în faţa tuturor să nu 
precupeţesc nici sânge, nici avere pentru a ieși biruitor din această 
încercare. Să cerem sultanului să ne deie pace, iar de nu va vroi, atunci să-l 
întâmpinăm cum se cuvine. Trebuie să ne batem și la nevoie să ne dăm viața 
pentru libertatea de a face ceea ce dorim şi năzuim în ţara noastră. Ca sclavi 
ai altora, nu mai poate fi vorba de viaţă. Numai dobitocul din noi va vieţui 
atunci și numai pentru nevoile sale, iar sufletul și credința noastră vor fi 
înmormântate odată cu ticăloşia și slăbiciunea de care am dat dovadă o 
singură dată. 

Inima domnului era mare, iar măreţia lui se putea măsura acum, în 
mijlocul atâtor primejdii. Cea mai mare parte a boierilor s-au ridicat şi au 
strigat din adâncul sufletului lor că sunt alături de domnul lor, dar nu i-a 
fost greu lui Ion şi prietenilor săi, care erau hotărâți să se bată până la 
ultima picătură de sânge, să observe că sunt printre ei mulţi care nu mai au 
nici o încredere, ei bănuiți de trădare nu s-au sfiit să-și arate pe faţă 
nemulțumirea, dar, fie că domnul s-a prefăcut că nu-i vede, fie că boierii 
credincioși au socotit că este mai bine să tacă pentru a nu stârni zâzania 
între supuşii domnului, s-a hotărât să se trimită sultanului răspunsul dorit de 
Rareș. 

De Sântămăria mare, la Roman, se aflau patruzeci de mii de oameni, 
luptători pe a căror pricepere şi vitejie se putea încrede. Se mai puteau 
strânge încă vreo câteva mii de oameni în [ara de Sus. Ion simţea 


încordarea tuturor: aşteptau veşti, iar acestea nu încetau să vină şi toate erau 
rele. După felul cum erau privite, tabăra se putea împărţi în doua: o parte 
dintre boierii cei mari, ca şi alții mai mărunți se frământau de grija zilei de 
mâine. Se gândeau la familiile lor dar și la averile lăsate în urmă. Erau 
chinuiți de multe gânduri. Nu ştiau dacă este bine ca femeile și copiii lor să 
rămână în ţară sau să ia calea pribegiei cu ce avere putea fi purtata pe 
spatele dobitoacelor. Domnul le ceruse celor bogaţi să-și trimită familiile în 
locurile tari din apropierea muntelui, dar aceste locuri nu li se mai păreau în 
siguranţă și se gândeau acum că era mult mai bine să repeadă slugi care să 
le îndrume dincolo de hotar. Cealaltă parte, și era cea mai mare, rămânea 
aproape liniştită. Erau răzeşii şi vecinii, aceștia din urmă trăind şi muncind 
pe moşiile domneşti, boiereşti sau mănăstirești. Cei dinspre munte nu se 
temeau de nimeni și de nimic. Cei din Ţara de Jos sau din locurile pe unde 
năvăleau tătarii îşi puneau nădejdea în Cel de Sus și în norocul fiecăruia. 
Cine trebuia să piară va trece dincolo oricum, cine va trăi n-are decât să se 
bucure, dacă unii dintre ei aveau de ce. Erau şi oameni mai tari la suflet. Nu 
se pierdeau cu firea decât cu multă greutate. O înțelepciune înnăscută îi 
făcea să primească răul și binele cu egală îngăduinţă. 

Nu se închegase bine tabăra de la Roman şi călăreţii trimişi de pârcălabii 
de la Hotin aduceau vestea că leşii încep să treacă hotarul. Sub conducerea 
hatmanului 'Tarnowschi se adunaseră douăzeci de mii de oameni, șleahtici şi 
lefegii. În tabăra acestuia, se aflau tunuri mari pentru zidurile cetăților. 

— Craiul, a rostit Rareş la aflarea acestei veşti, încearcă să răzbune tot 
răul pe care i l-am făcut. Nu se gândeşte că nu din pricina noastră s-a 
pornitzâzania şi nici nu doreşte să priceapă că răul pe care ni-l face acum se 
va întoarce împotriva coroanei sale, dacă nu acum, în orice caz nu peste 
multă vreme. 

Craiul, de fapt, nutrea gândul unei revanşe pentru cele petrecute în 1497, 
dar dorea și doborârea unui domn oare nu-l cinstise cum s-ar fi cuvenit ca 
rigă al unei mari crăii, ba, dimpotrivă, căşunase regatului său numai 
necazuri. De aceea, hotărâse ca această campanie să se desfășoare într-alt 
chip decât cea din 1497. Atunci unele căpetenii sfătuiseră pe Olbricht să 
cucerească mai întâi Hotinul, pentru a pune temeinic piciorul în Moldova și 
abia după aceea să înceapă cucerirea ţării. În afara acestei raţiuni, sultanul îi 
propusese regelui acea cetate dacă-i va închide drumurile domnului spre 
Polonia și-l va trimite prins la Poarta sa. 


Domnul a hotărât ca spătarul Drăgşan să coboare cu o mie de oameni 
spre Dunăre ca să privegheze mișcările pe care le face oastea otomană, să-i 
întârzie trecerea fluviului şi să-i urmărească drumul făcut pe pământul ţării. 
Toate acestea trebuiau aduse la cunoștința domnului zi cu zi. 

Când Mihul, Trotuşan şi soții lor au aflat că leşii atacă Moldova, au ţinut 
sfat de taină și au hotărât să trimită grabnic om cu scrisori în tabăra 
sultanului. Ei închinau ţara Moldovei care nu era vinovată cu nimic față de 
Poarta fericiri, numai Rareş cu firea și semeţia lui fiind sămânţa tuturor 
relelor. De aceea, cereau îndurare padișahului, să-i ierte pe ei și ţara lor, ca 
unor drepți şi credincioşi supuși și pentru ca prea înaltul stăpân să fie 
încredințat de devotamentul lor, iată că ei i se aruncau la picioare și-l rugau 
să vină cu putere pentru a-i scăpa de tiran. Și când oștile neînvinse ale 
islamului vor trece Dunărea, ei îi vor ieși în întâmpinare ca să cerşească 
pacea şi liniștea de la înaltul prag al fericirii. 

Hâra chelariul cumpărase pe o slugă a Mihului şi când acesta i-a 
dezvăluit cele puse la cale de acei boieri care-l hicleneau pe domn, Hâra l-a 
vestit pe domn. Strădaniile de a-l prinde pe cel care ducea scrisoarea 
boierilor trădători în tabăra sultanului, s-au dovedit zadarnice. Chemaţi în 
faţa domnului, Mihul, 'Trotuşan, Cozma, al doilea logofăt, Crăsnaș, 
vistierul, Pătrașcu, ginerele Mihului și Găneascu n-au recunoscut nimic. 
Domnul i-a pus totuşi la popreală, în cetatea Romanului, urmând ca după 
încheierea luptelor să se culeagă dovezi, să fie aduşi martori şi să-i judece 
după faptele lor. 

Rareş pornea cu toată oastea spre miazănoapte şi la 28 august își așeza 
tabăra nu departe de aceea a leahului. Steaguri de călăreți erau trimise să 
taie drumurile pe care ar fi putut veni hrană și întăriri lui Tarnowschi din 
regat. Cetele care s-ar fi despărțit de tabără în căutarea hranei, trebuiau 
distruse. Zidurile cetăţii rezistaseră timp de zece zile, puteau să ţină încă. 

În seara în care ajungea în apropierea Hotinului venea omul lui Drăgşan 
care aducea la cunoștință domnului că urdia otomană a început să treacă 
Dunărea cu două zile mai înainte. Acum era absolut necesar ca să se Încheie 
o înţelegere cu leahul. Solii lui Ferdinand şi ai lui lanăș craiul se aflau de 
mai multe zile la curtea lui Jicmont. Cei doi crai îi cereau, în numele 
creștinătății, să nu fie el unealta care va transforma această ţară românească 
în provincieturcească. Nemeșii unguri, cei mai de seamă din câţi se aflau în 
vremea aceea, i-au scris şi ei lui Jicmont rugându-l să-l lase pe Rareş în 


scaun, pentru că era de preferat un domn ca el într-o tară liberă, stăpânirii 
turceşti în hotarul 'Transilvaniei și al Poloniei. 

Ca să nu apară în faţa creştinătăţii ca om al sultanului, dar temându-se ca 
prin strădania lui să-i aducă pe turci în hotarul regatului, ceea ce ar fi 
însemnai o mare primejdie, craiul Jicmont a acceptat propunerea celor doi 
crai cu condiția ca domnul român să renunţe pentru totdeauna la Pocuția, 
urmând ca celelalte chestiuni să fie tratate după aceea. Solii celor doi crai i- 
au adus domnului aceste propuneri și Rareș le-a primit. 

Încheierea păcii cu craiul i-a bucurat pe toţi, în cercul de fier care 
înconjura Moldova apăruse o spărtură şi odată cu ea mijeau nădejdi. Ion 
călărea cu Moţoc în fruntea unor cete care supravegheau tabăra leșească 
când au aflat această mare bucurie. Numai Moţoc s-a pomenit întrebând 
depărtările în care se pierdeau privirile: 

— De ce n-a făcut vodă una ca asta cu opt ani mai devreme? Câţi voinici 
ar fi fost acum în jurul domnului și tunurile și banii aruncaţi fără nici un 
folos. 

— Nici o părere de rău și nici o dreaptă judecată nu mai poate întoarce 
din drum greșelile făcute, i-a răspuns Movilă. Vorba e, ce facem de-acum 
încolo? 

Ajunşi în tabără, Mateiaş îi destăinuia lui Movilă că domnul a cerut 
craiului Jicmont să-i dea, dacă nu toată oastea din faţa Hotinului, măcar o 
parte din pixidari, pe cheltuiala lui, sau câteva roate de catafracţi. Ion a 
rămas năuc. Numai la una ca asta nu se așteptase. Era el nebun sau domnul 
său trăieşte într-o altă lume? Mateiaș a zâmbit. Era greu de risipit o 
asemenea nedumerire, deoarece gândirea politică a lui Rareş era structurată 
cu totul altfel decât a unuia mai puţin obişnuit cu o activitate atât de subtilă. 
Rareș punea pe primul plan credinţa și primejdia comună care îi ameninţa. 
În faţa acesteia trebuiau să cadă toate prejudecățile şi să acţioneze solidar, 
lăsând pe plan secundar orice alt considerent. Ion se străduia să priceapă un 
asemenea sistem, dar gândirea lui pornea de la cele mai fireşti sentimente 
pe care le poate trăi un om obișnuit, încât cu greu ar fi acceptat schimbările 
atât de bruște ale domnului. 

— Cu o parte din oastea leșească, îl lămurea Mateiaș, domnul este sigur 
că poate câştiga o mare biruinţă asupra sultanului spre lauda și faima lui și a 
craiului şi mai cu seamă spre uimirea și recunoştinţa întregii creştinătăţi. 

Un principe care visează, gândeşte Ion, e adevărat că visează lucruri 
mari care s-ar putea realiza dacă toate s-ar desfășura după voința și 


gândurile sale, numai că lumea asta este mult mai încâlcit alcătuită și 
scripeţii pe care se mişcă ea sunt mai numeroși și greu de ghicit în tainica 
lor mișcare. 

Până una alta, fumurile se aprind iarăși pe culmi, venind de la hotarul 
din răsărit spre soare-apune. De douăzeci de ani n-au cutezat hoardele să ne 
calce pământul, şi iată-i pe tătari răspândind groaza şi jalea până în Țara de 
Sus. Fără pic de zăbavă cele patruzeci de mii de călăreţi coboară spre apa 
Prutului şi, urmând lunca râului, o apucă spre miazăzi. Olăcarii repeziţi 
despătarul Drăgşan arată că marea urdie turcească a trecut apa Prutului la 
Fălciu. Câteva mii de ţărani sunt trimiși spre Botoşani, sub poruncile lui 
Toader Bubuiog, fratele domnului, ca să aleagă loc potrivit pentru a-l 
întâmpina pe sultan. 

În apropiere de Ştefăneşti străjile trimise înainte îi zăresc pe tătari cum 
zoresc să treacă Prutul. Nu este vorba de o oaste numeroasă, ci de o trâmbă 
care s-a desprins de hoardă şi a pornit ca mânată de dorinţa unor mărzaci de 
a agonisi pradă cât mai bogată, să prade cât mai adânc înlăuntrul ţării, acolo 
unde nimeni nu se aştepta să le vadă ciuful împletit din creștetul capului, 
sau căciulile în formă de ceaun ascuţit, tivite cu blană de jder, de vidră sau 
alte animale, după putinţa şi bogăţia fiecăruia. 

Era pentru prima dată când Ion îi înfrunta pe temuțţii călăreți ai stepei. A 
fost însă o treabă ușoară pentru ai noștri: i-au acoperit din toate părţile, şi 
după ce au frământat pe loc pământul, năzuind să facă o spărtură pentru a 
leşi la larg, tătarii au trebuit să se închine, puţini dintre ei, câţi au reușit să 
scape, cerşind iertare în fața domnului. 

După această izbândă de la începutul lunii septembrie, domnul s-a tras 
cu întreaga oaste în sus, spre Drăgșani, unde Bubuiog lucra și la lumina 
făcliilor pentru alcătuirea unor întărituri menite să stăvilească înaintarea 
urdiei sultanului. 

Când s-au fost izvodit toate relele asupra ţării în vara acelui an, domnul 
a hotărât ca familia lui să se ducă şi sa se închidă în cetatea Sucevei, până 
ce aveau să se limpezească într-un fel lucrurile. Scăpat de leşi şi aflându-se 
în faţa puhoiului de oaste otoman și tătar, Rareş s-a gândit că este mai bine 
pentru soaţa și fiii săi să se închidă într-un loc mult. mai ferit cum era 
cetatea Ciceului. În Transilvania îi rămăseseră credincioşi bistriţenii, tocmai 
oamenii care i se împotriviseră ani de zile în şir, aşa că se putea trece peste 
munţi în siguranță. În drum spre Drăgșani, un aprod îl cheamă pe Ion 
Movilă la domn. Boierul se gândea că va fi vorba de o sarcină ostășească, 


dar ajuns în fața domnului, a fost descumpănit de cele ce-i spunea stăpânul 
ţării. 

— Te-am chemat pentru o treabă foarte gingașă, care cere încredere 
deplină și o preţuire deosebită. Este vorba de doamna mea, de cuconi și de 
jupâniţele mele. Doresc să meargă la Ciceu, iar până acolo e drum lung și 
greu, nu ferit de primejdii. 

— Măria ta, a îndrăznit lon, după câte ştiu avem legături trainice de pace 
şi întrajutorare ou craiul lanăş. 

— Aşa se pare, Movilă, dar ştiu de la oameni care nu mă pot înşela că 
Maelat și lanăș nu-mi vor binele și au înţelegere tainică cu sultanul să mă 
vândă. Nu te mira. Mă pizmuiesc pentru ce mi-au dat de bunăvoie, dar mai 
ales pentru puterea căpătată peste munţi. De aceea drumul spre Ciceu poate 
fi şi cu primejdie şi am nevoie de oameni destoinici și pricepuţi. Vreau să-ţi 
încredinţez ţie familia și o parte din averea mea ca să le treci munții și să le 
duci cu bine la Ciceu. 

— Măria ta este o cinste mult prea mare, între oamenii domniei sunt alții 
mai vrednici și, în afara de asta, în împrejurările de faţă mi-ar place să fiu 
înpreajma stăpânului ţării. 

— Lasă vorbele frumoase deoparte, nu te gândi la faptele de vitejie pe 
care ai putea să le faci. Nu uita că s-ar putea să ai şi nenorocul să cazi la 
prima ciocnire la care iei parte deci nici glorie, nici faimă. Vei fi mult mai 
folositor, chiar dacă nu se vede, dacă-mi vei da liniștea de care am nevoie 
ca să mă îngrijesc de apărarea țării. Werner, judele Bistriţei, mi-a trimis 
vorbă că lefegiii săi vin în întâmpinarea doamnei și a cuconilor prin 
Câmpulung. la-ţi degrabă slugile, și oştenii de care crezi că ai nevoie, ai 
cartea de liberă trecere la logofătul Toader și zoreşte spre Suceava şi de aici 
la Câmpulung. 

Ion s-a închinat şi a ieşit. I-a chemat pe Văscan şi Gavrilă. Văscan 
fusese făcut cu un an în urmă mare vatag al ținutului Dorohoi, mezinul era 
şi el jitnicer și se căsătorise nu de multă vreme cu fiica lui Coste Albotă. Cei 
doi frați hotărâseră să-și trimită familiile în Transilvania cu toate sculele de 
preț pe care le agonisiseră. Ion le-a cerut să-i trimită veşti în legătură cu ei 
şi ai lor. De găsit aveau să-i găsească la Ciceu, unde, la nevoie, se puteau 
refugia și ei. 

A luat cu el șase slugi şi i-a cerut marelui vornic Efrem Hurul să-i dea 
cincisprezece oşteni dintre cei mai buni. Ajuns la hotar, avea să-i sloboadă 
sau poate şi mai înainte, când, se va întâlni cu oamenii lui Werner. În 


dimineața zilei de opt septembrie Ion pornea spre Suceava unde ajungea în 
seara aceleiași zile, plin de colb şi hămesit de foame. Călătorise printr-o ţară 
pustie. Nici tu oameni, nici vite, toate intraseră în pământ Dacă nu cunoșşteai 
rosturile, te-ai fi crezut într-un loc sălbatic, necălcat de picior de om. Numai 
păsările cerului şi sălbăticiunile îşi duceau viaţa așa cum le învățase firea, 
fără nici o schimbare. Fusese o zi frumoasă și destul de călduroasă pentru 
începutul acelei luni. 

Cum a intrat în cetate a cerut să-i fie înfățișat de iznoavă doamnei. Cu 
toate că-și petrecuse multă vreme în apropierea curții domnești, Ion nu 
avusese până atunci prilejul să stea de vorbă cu Elena-Ecaterina Brancovici. 
Nici nu căutase acest lucru, părându-i-se prea semeaţă, prea încremenită în 
înfățișarea ei de „despotovna” sau „autocratorisa”, cum îi plăcea să se 
numească. Era în purtările ei ceva din măreţia împărătească sau, cel puţin, 
aşa i se părea lui. De data aceasta i s-a înfățișat o femeie pe al cărui chip se 
citea oboseala. După cum avea să-şi dea seama, doamna își chinuia trupul 
cu ceasuri lungi de veghe. Era îngrijorată nu de soarta ei, ci de soarta țării 
care o primise drept stăpână şi, mai ales, de soarta creştinătăţii. Cu cât 
creştea puterea otomană, cu atâta scădeau șansele ca țările stăpânite de 
moșii şi strămoşii săi să-şi recapete libertatea. 

Purta o rochie dintr-o stofă fină de culoare stacojie, cu talia sus, de unde 
porneau cute mărunte și regulate, cu răscroială prin care ieşeau mâinile, 
lăsând să se vadă mânecile ei simple, din mătase, pe care o împodobeau 
numai câţiva fluturi de aur. Umerii îi erau acoperiţi de o mantie din catifea 
venețiană, de culoarea castanei, pe cap un testemel tot din mătase. Deşi nu 
avea podoabe strălucite, ţinuta ei îi arătau neamul și rangul. 

Ion i-a înfățișat dorința domnului. 

— Sunt împrejurări atât de nenorocite, l-a întrebat Elena doamna, încât 
este neapărată nevoie să ne părăsim ţara? 

— Stăpână... i-a răspuns Ion, în faţa unor puteri ca cele care s-au ridicat 
asupra noastră, este greu să prevezi ce va să fie. Din prevedere, domnul 
vrea să vă ştie cât mai departe. Marea urdie otomană s-ar putea să acopere 
cea mai mare parte a ţării, luptele se pot prelungi până târziu, la începutul 
iernii. Cu ajutorul altor crai şi cu norocul nostru putem să-i alungăm pe 
cotropitori, dar până atunci domnul doreşte să vă ştie ferită de orice 
primejdie. 

— Şi când crezi că este bine să pornim la drum? 

— Cât mai repede stăpână, dacă se poate mâine, în zorii zilei. 


— Sunt și copii mici şi domnia ta are nevoie de hrană, de odihnă. 

— Nu trebuie să-mi purtaţi nici o grijă. Eu sunt gata oricând, măria ta va 
hotărî clipa plecării. Dorinţa domnului şi îndatorirea mea este aceea de a vă 
ruga să pornim cât se poate de repede. 

S-au dat porunci la cuhnii ca Ion şi oamenii lui să fie hrăniţi și să li se 
pregătească loc de dormit. Doamna și-a chemat slugile şi pe şușotitele au 
început să fie chitite în lăzi din lemn de stejar, prevăzute cu cercuri de fier şi 
lacăte iscusite, sculele de preţ, hainele și galbenii, toate acestea urcate în 
câteva care. În ciuda celor încărcate în acea noapte, rămâneau în tainiţele 
cetăţii averi a căror valoare n-o cunoșteau decât foarte puţini oameni. 
Pregătirile erau încheiate abia a doua zi la prânz. Doamna arăta un chip și 
mai obosit. Reușise să fure puţine clipe de somn în noaptea aceea. În afara 
lucrurilor de preț erau copiii, fiecare trebuia să-și ia hainele de trebuință 
pentru drum, drum lung, iar vremea se putea schimba de cum intrau în 
munte. 

Era Ana, cea mai mare fată a domnului, care fusese căsătorită cu domnul 
muntean Vlad înecatul, apoi sora bună a acesteia, Maria, apoi Chiajna, fiica 
doamnei Maria care răposase în 1529, și, în fine, copiii doamnei de acum: 
Iliaș de șapte ani, Ștefan de șase ani și Ruxandra care împlinise abia un an. 

În zori, Ion a pornit carele cu lăzile în care se adăpostea averea 
domnească. Le însoțeau oștenii veniţi cu el şi slugile sale în care avea 
deplină încredere, și alți zece oşteni pe care-i ceruse pârcălabului cetăţii de 
scaun, cu înţelegerea ca aceştia să se întoame în cât mai puţine zile. 
Doamna călătorea cu copiii cei mici într-un rădvan, la care erau înhămaţi 
trei perechi de cai. Fetele mai mari, Ana, Maria şi Chiajna, hotărâseră să 
meargă mare parte din drum călare. Cu această orânduială se pornea pe 
porțile cetăţii în ziua de nouă septembrie. Aproape de Humor erau ajunse 
carele, iar seara se opreau în satul unde apa Moldoviței se vărsa în 
Moldova. 

Doamna a fost adăpostită, împreună cu copiii, în cea mai arătoasă casă a 
satului. Dimineaţa în zori, porneau spre Câmpulung. Oamenii trimiși înainte 
pregătiseră cele necesare pentru un prânz îmbelșugat. În satele 
Câmpulungului nu mai rămăseseră decât bătrânii, femeile și copiii. Erau 
dornici să afle știri de la bărbaţii care plecaseră cu toţii, sub conducerea lui 
Spancioc, căpitanul lor. Aici s-au întâlnit cu lefegiii lui Werner şi Ion i-a 
slobozit pe toţi oștenii care-l însoţiseră. 


Trecând peste Mestecăniş, seara poposeau la valea Dornelor, iar a doua 
zi pe seară ajungeau în cetatea Bistriţei. Judele și conducerea orașului i-au 
ieșit întru întâmpinare doamnei care a fost găzduită într-una din cele mai 
frumoasecase ale cetății. 

Tot drumul, Ion călărise în apropierea rădvanului în care se afla doamna 
pentru a-i îndeplini la timp poruncile sau pentru a da unele scurte lămuriri 
în legătură cu locurile şi oamenii pe unde treceau. 

Cele trei fete călăreau și ele în apropierea rădvanului și Ion a avut 
răgazul să le privească şi să le cunoască unele priviri. Cea mare, Ana, parcă 
ar fi fost o călugăriţă și aşa avea să-și sfârșească până la urmă zilele. Părea 
resemnată, nu mai avea putere nici să trăiască marile bucurii și nici să 
îndure mari dureri. Maria, să fi avut 25-26 de ani, era o fată bătrână de 
acum. Plătea starea ei de fiică a domnului ţării spre care nu îndrăzneau 
mulţi ochi să se ridice, dar era de vină și cuminţenia ei prea mare. Neînstare 
să-și supere tatăl, om aprig din fire, se ferea parcă de lume, lăsa impresia că 
la inima şi sufletul ei cu greu se poate ajunge, fapt care i-a descurajat pe 
tinerii boieri care nutriseră gândul să se apropie de scaunul domnesc prin 
peţirea mâinii acestei odrasle de domn. E adevărat că nu era nici prea 
frumoasă, dar nici urâtă nu se putea spune că este. 

Chiajna era aprigă din fire. Se vedea din felul în care i se mișcau ochii în 
cap, după purtările ei, gata la cea mai mică împunsătură să-şi scoată 
gheruţele şi să sfâșie. Îi plăcea să domine, cu greu accepta să se supună 
voinţei altuia, oricine ar fi fost. La frăgezimea obrazului ei, pe care nu-l 
poate da decât o anumită vârstă, era o fetișcană frumoasă. Ochii de culoare- 
nchisă nu erau lipsiți de farmec mai ales în rarele clipe de linişte care-i 
cuprindea rareori întreaga ei făptură. Avea cincisprezece ani. Împlinită la 
trup, cu mintea-i ageră își putea da, atunci când vroia să se grozăvească, 
unul sau doi ani mai mult decât avea în realitate. 

Ion s-a purtat cuviincios cu fiecare în parte, sărindu-le în sprijin ori de 
câte ori era nevoie, cu o bunăvoință egală faţă de cele trei fete mai mari ale 
domnului, poate cu un strop de respect în plus față de domniţa Ana. 

În prima seară în care au poposit la Bistriţa, Chiajna nu s-a putut stăpâni 
să nu-i şoptească Mariei că însoţitorul lor era un bărbat frumos, fapt care a 
făcut să-i crească ochii celei mai mari de mirare și să-i lucească într-un 
anumit chip celei mici. Maria era copleșită de grija pe care o cereau 
împrejurările cumplite din acea clipă, boierul care le purta de grijă şi călărea 
alături de ele, era voinic, bine legat și chipul lui era mai mult decât plăcut la 


vedere, dar cui îi putea sta mintea la asemenea lucruri, într-o vreme ca 
aceea, decât unei fetițe lipsite de minte cum era Chiajna. 

După o noapte de odihnă cum se cuvine, Ion s-a înfățișat a doua zi 
doamnei lui Rareş pentru a hotărî împreună cât timp vor sta în Bistriţa și 
ziua în care se vor îndrepta spre Ciceu. Judele Werner a venit în persoană ca 
să primească poruncile înaltei oaspete şi cu toate că el îi arăta, în numele 
oraşului, că poate sta acolo cât pofteşte, a rămas stabilit că a treia zi 
dimineaţa, doamna și suita ei împreună cu treizeci de oșteni ai oraşului, vor 
pormi-o spre Ciceu. Până atunci, oraşul se va îngriji de, hrana tuturor celor 
care o însoțeau pe doamnă şi vor fi pregătite şi merindele pentru drum. N- 
aveau să fie uitaţi nici fagurii de miere pentru cuconii domnești. Din 
Moldova nu sosiseră veşti.Se ştia doar că oastea otomană se îndreaptă cu 
mare grijă spre Țara de Sus unde se afla domnul cu întreaga lui oaste, căruia 
toți îi doreau și îi urau izbândă asupra celui mai temut dușman al 
creștinătății. 

La masa oferită din partea conducerii cetăţii, Ion i-a surprins privirile 
Chiajnei aţintite asupra lui și abia s-a stăpânit să nu zâmbească atunci când 
s-a dumirit că drăcuşorul ăsta era în stare să-l privească în ochi fără să se 
turbure și fără să se rușşineze. Un copil, gândea Ion, dar un copil care 
făgăduia multe. Era un joc primejdios pentru oricare altă fată sau femeie, nu 
şi pentru o făptură ca aceasta în care toate pornirile se supuneau fără șovăire 
minții, în ciuda anilor puţini pe care-i avea domniţa. 

Pentru Maria, purtarea Chiajnei însemna necuviință. Nu se cade să-ţi uiţi 
rangul niciodată, în nici o împrejurare şi, în afară de aceasta, nu se cuvine 
unei fecioare care n-a ieşit încă în lume, să-şi îngăduie nici vorbe și nici 
gesturi care nu-s pe măsura ei. În seara acelei zile, când a izbutit să fie 
numai ea față în față cu sora mai mică, nu s-a putut stăpâni să n-o mustre. 
Chiajna și-a plecat capul și a privit-o cu obrăznicie dintr-o parte, după care 
şi-a mijit ochii şi i-a sâsâit printre dinți: 

— În loc de predici, mai bine te-ai fi măritat. Mă îndoiesc însă că 
minunea asta se va împlini cândva, după care a întors spatele și s-a mestecat 
printre ceilalți din casă ca sa nu mai fie nevoită să dea vreo socoteală pentru 
vorbele ei a căror gravitate o înțelegea pe deplin. 

Maria a simţit cum o cuprinde un val de căldură, avea senzaţia că se află 
pe un rug în flăcări și fără să vrea a simţit cum o cuprinde un soi de ură faţă 
de toţi anii tinereții ei pe care o știa irosită zadarnic, şi în acelaşi timp punea 
stăpânire pe ea o disperare oarbă, deoarece în faţa ei nu vedea venind de 


nicăieri o izbăvire care să-i îngăduie să-și trăiască viaţa în chipul cel mai 
firesc cu putinţă. Îşi dorise un bărbat şi copii, iar în anumite clipe când o 
străfulgera gândul că s-ar putea să rămână pentru toată viaţa o fată bătrână, 
dorea stârnirea unor mari nenorociri în vârtejul cărora să fie cuprinse 
neamuri întregi, și în mijlocul acestor dezastre să cunoască măcar o singură 
dată sentimentul că a devenit femeie, după care se puteau prăbuși toate 
împreună cu făptura ei părăsită şi neajutorată. Dorise să fie iubită şi să 
iubească, iar anii trecuseră peste ea fără să se ivească prilejul râvnit atât de 
mult iar vorbele sorei mai mici, copila rea şi fără minte, o loveau în punctul 
cel mai slab al ființei sale, făcând-o să sufere şi să-și aducă aminte, cu și 
mai multă înverşunare, că viaţa ei de până atunci se scursese sub semnul 
celei mai desăvârșite zădărnicii. Ar fi vrut să plângă dar lacrimile nu vroiau 
să se reverse din matca lor, îşi simţea sufletul uscat, se vedea searbădă, iar 
viaţa ei n-avea nici o noimă. În timp ce, cei din jurul ei trăiau momente de 
mare încordare, dorind și rugându-se pentru izbăvirea lor, a domnului, 
părintele, soțul și stăpânul lor și, odată cu acestea, mântuirea țării pentru a 
se putea întoarce la viaţa lor liniştită și înconjurată de prețuirea tuturor, 
Maria era aproape străină de toată această zbatere, alt prilej de nemulţumire 
întrucât îşi da seama ca simțămintele ei nu sunt firești, găsindu-se vinovată 
numai pe ea însăși de toate nemulțumirile ei. 

După ultima cină luată în cetatea Bistriţei i-a fost dat să surprindă 
unzâmbet păcătos care i-a luminat faţa Chiajnei atunci când Ion Movilă s-a 
înclinat în faţa lor, după care boierul a făcut faţă doamnei şi stăpânei sale 
pentru a primi ultimele porunci în legătură cu drumul ce trebuiau să-l facă a 
doua zi spre Ciceu. Încă o necuviință a mezinei care-i stârnea o mare 
turburare, cu toate că hotărâse, nu cu multă vreme mai înainte, să nu mai ia 
în seamă purtarea acesteia. 

A fost un drum anevoios pe o ploaie măruntă, cernută din niște nori care 
se buluceau de la răsărit spre apus, târându-se peste văi, izbindu-se de 
pădurile care acopereau dealurile ce mărgineau lunca Șieului, zdrenţuindu- 
se şi lăsând scame și fuioare ce se răsuceau besmetice spre înălțime de 
parcă ar fi vrut să smulgă după ele brazii şi fagii în ale căror vârfuri se 
împleticiseră. 

Pe seară, după arătarea scrisorilor domnești, pârcălabul Simion a 
poruncit să se lase podul greu pe scripeţi peste șanțul cu apă care înconjura 
cetatea, a pus genunchiul jos în fața doamnei şi i-a urat ca șederea în acea 
cetate să fie prilej numai de bucurie. 


Peste un ceas, când încă nu se ostoiseră căratul și orânduirea celor aduse 
de FElena-Ecaterina doamna, un muntean din părțile Bălaielor, folosit ca 
olăcar de bistrițeni pentru treburile de dincolo de munţi, îi aducea la 
cunoștință pârcălabului cetăţii, alături de care se afla Movilă, că până acum 
zvonurile în legătură cu cele ce se petreceau în Moldova se băteau cap în 
cap. Unii spuneau că domnul ar fi obținut o mare izbândă asupra păgânului, 
iar alţii, dimpotrivă, ziceau că Rareş s-a retras din faţa sultanului, năzuind 
spre munţii din partea de miazănoapte a ţării unde vroia să reziste până la 
venirea iernii și a ajutoarelor promise lui de principii creștini. 


XXI. 


Timpul se scurgea cu mare încetineală pentru cei ce se refugiaseră la 
Ciceu. Vremea era schimbătoare, când senin, când se lăsau norii peste 
dealurile dinspre răsărit şi miazănoapte, dar nu de vreme le păsa oamenilor. 
Toate gândurile erau spre ţară şi așteptau cu înfrigurare știri în legătură cu 
cele ce se petreceau acolo. În a treia zi de la sosirea lor, pe seară, veni un 
bistrițean ca să le arate că totul s-a sfârşit spre nenorocirea Moldovei. 
Mateiaș vistierul, sosise în ziua aceea la Bistriţa unde se afla, de două zile şi 
familia lui. Cele spuse de el nu mai puteau fi puse la îndoială. Fusese 
martor la trădarea boierilor. Îl părăsiseră cu toții, împrăştiindu-se care 
încotro. A fost printre ultimii dintre cei care rămăseseră alături de Rareș, 
dar, văzând că nu mai este oaste, că nu se mai poate încropi nici o apărare 
împotriva armatei otomane, fugise spre Transilvania împreună cu Pătrașcu 
comis, Toma logofăt, Nicoară medelnicerul, Bălţatul ușer, Sturza 
postelnicul şi Plaxa, cel care se însurase cu una din fiicele lui Luca Arbure. 

Nu ştia ce s-a întâmplat cu fostul său stăpân. Era în viaţă, a pierit — erau 
întrebări cărora nu putea să le dea un răspuns. La auzul acestora, a pierit 
sângele din obrazul doamnei care s-a îndreptat spre paraclisul cetăţii unde a 
vegheat ceasuri în șir, rugându-se pentru viaţa și sufletul domnescului ei soţ. 
Băieţii erau prea mici să înţeleagă bine despre ce este vorba; pricepeau Iliaș 
şi Ștefan că s-a întâmplat totuşi un mare rău tatălui lor. Cele două fete mai 
mari s-au retras în odaia lor în timp ce Chiajna ar fi dorit să afle cu de- 
amănuntul cum de-au îndrăznit ticăloşii de boieri să-și părăsească stăpânul. 
Îi scăpărau ochii de mânie şi trupul care nu avea astâmpăr arăta frământarea 
lăuntrică a acestei copile care-l uimea pe Ion. 

În zilele următoare alte veşti arătau că turcii, Zapolia și leşii luaseră 
măsuri ca să închidă hotarul Moldovei pentru a nu le scăpa omul de a cărui 
energie şi zbatere se temuseră cu toţii. Turcii tăbărâseră lângă Breţcu, 
Maelat aștepta la Oituz și înspre Bicaz, Werner primise poruncă de la lanăş 
craiul să pândească la Rodna. Singurul care venea în sprijinul lui Rareș era 
Laschi, care pornise spre Hustul Maramureșului în ziua de 19 septembrie. 
Craiul Ferdinand ceruse de la începutul lunii supușilor săi să-i vină în ajutor 
domnului, ca şi cum aceştia ar fi ştiut exact cine este domnul Moldovei, 
care erau cerințele lui și ce rost avea ţara sa în context politic și militar 
european. Împăratul, fratele craiului, făcea şi el promisiuni, pentru care nu 


se găsea acum nici cine să-i mulțumească, pentru că nimeni nu știa ce s-a 
petrecut cu Rareş. 

Zilele se scurgeau una după alta şi toți câţi se aflau la Ciceu trăiau clipe 
fără de sfârşit de chinuitoare aşteptare. Era limpede că domnia fusese 
pierdută. Sosiseră veşti că cei mai mulți boieri au făcut act de supunere, iar 
padișahul i-a iertat pe ei şi, odată cu aceasta, a părăsit gândul să mai 
transforme ţara în provincie otomană. Trotușan care izbutise să fugă la 
Braşov, venise la Suceava ca, împreună cu Mihul și oamenii lor, să trateze 
cu sultanul. Prezentautrădarea lor ca singura posibilitate de a salva Moldova 
de la pieire. 

Domn era acum un oarecare Ştefan. Se socotea urmaş al marelui Ștefan 
dar, din câte se zvoneau, el trecuse demult la legea turcească, fiind omul de 
credinţă al lui Suliman. 

Răzbătuse până la Ciceu un zvon în legătură cu o luptă, ultima pe care 
Rareş o dăduse cu ostile otomane, în timpul căreia pierise vitejește, cu sabia 
în mână. Doamna nu știa ce să mai facă, să se roage, să-şi pună haine 
cernite sau să mai aștepte câteva zile, când alte zvonuri arătau că Rareş 
scăpase și fugise la ţarul Moscului, sau chiar la Sahib Ghirai, hanul tătarului 
din Crâm. 

O mângâiere prin credință adusese Vlădica Atanasie de la Vad care se 
oploşise la Ciceu, în nădejdea că măria sa Petru voievod va izbuti să biruie 
pe necredincios. Doamna Elena îl primise cu mare bucurie și nădăjduia ca 
rugile preasfinţiei sale să înduplece mila Celui de Sus ca să-și îndrepte 
privirile asupra neamului şi casei sale. 

Ana, fiica cea mai mare, era pe deplin resemnată, Maria nu mai 
nădăjduia nimic. Cât se bucurase de mărire la curtea domnească nimeni nu 
se învrednicise să-i ceară mâna. Acum începeau ani de pribegie şi câte 
necazuri îi puteau aştepta printre străini. Chiajna se stăpânea și nu părea 
afectată de cele ce se petreceau cu ea, în adâncul sufletului ei nu simţea nici 
o îngrijorare, schimbările, oricât de dramatice ar fi fost, erau un prilej de a 
schimba locul, de a vedea alți oameni şi cunoaşte lucruri noi. Oricum, 
disciplina impusă de mama vitregă nu avea cum să mai fie respectată în 
noile împrejurări. Viitorul îi părea întunecat, era ceva nelămurit în care se 
putea sădi şi binele și răul, după fire, la alegere. 

Ion se afla acum la cheremul acestei familii domnești pe care n-o putea 
părăsi în aceste momente de mare îngrijorare și întristare: Îşi părăsise 
familia şi ţara, noul domn îl putea considera pribeag și hiclean, nu avusese 


răgazul să-şi agonisească o parte din avere. A încercat să sloboadă patru din 
cele cinci slugi, dar oamenii nu s-au grăbit să-l părăsească, iar când i-a 
împărtăşit doamnei gândurile, aceasta a socotit că este mai înţelept să-i 
păstreze lângă el atâta vreme cât socotește că vor sta cu credinţă în slujba 
sa. Ea nu-i cere şi nici nu-i poate porunci să rămână alături de familia sa, e 
liber să plece când și unde doreşte să meargă, dar pentru dânsa ar fi o mare 
ușurare să se știe sub paza unui boier care a dat dovadă constantă de 
credință fată de domn şi de casa acestuia. Nu i-a cerut să ia o hotărâre pe 
loc. I-a lăsat timp de gândire, ştiind că ceea ce-i cerea dânsa nu era ușor de 
împlinit şi ar fi dorit ca rămânerea lui la Ciceu, dacă avea să aleagă această 
cale, să nu fie ceva apăsător, deoarece avea nevoie, acum mai mult ca 
oricând, de oameni de nădejde și de încredere. 

În glasul Elenei Brancovici nu era nici o şovăire. Ştia să se stăpânească 
perfect şi să-şi păstreze demnitatea și în aceste împrejurări potrivnice. 

— Voi rămâne aici, stăpână, a grăit Ion cu un glas care nu însemna nici 
resemnare, dar nici entuziasm. 

— Vreau să înţelegi, domnia ta, i-a răspuns doamna Elena-Ecaterina, că 
nu am nevoie de milă, ci de prieteni. 

— Voi fi sluga credincioasă a măriei tale, dar nu din milă. O fac 
perăspunderea mea, nu doresc nici răsplată, nici recunoştinţă, nu voi 
pretinde niciodată nimic. Numai că, mărită doamnă, eu şi oamenii mei nu 
avem Nici O avere... 

— Nici nu este nevoie. Slugile vor sta alături de slugile noastre, iar 
domnia ta vei fi alături de noi, la bine şi la rău, ca sfetnic, ca prieten de-ţi va 
fi voia. 

Lui Ion îi venea să zâmbească. Prieten cu Elena Brancovici! Și-a plecat 
grumazul în semn de supunere și acceptare a celor spuse și dorite de această 
femeie deosebită. 

Sâmbătă, 28 septembrie, când se lumina de ziuă, Ion, care nu dormise în 
noaptea aceea prea bine, nici el nu ştia de ce, ieşi în curtea cetăţii. Răcoarea 
dimineţii l-a trezit și i-a limpezit mintea şi pentru că tot n-avea ce face, a 
urcat în turnul cel mare ca să vadă cum îşi petrec timpul străjerii. Era un cer 
curat şi de un albastru adânc a cărui puritate și tărie erau subliniate de 
culorile toamnei care pusese stăpânire pe pădurile din preajma Ciceului. 
Când razele soarelui au răzbit peste crestele pădurii de fag ce acopereau 
dealul dinspre răsărit, a simţit nevoia să-și ocrotească lumina ochilor cu 
mâna, şi s-a hotărât să coboare, căutând în același timp un rost pentru ziua 


care venea. N-ajunsese bine la capătul scărilor, când straja a strigat că vede 
călăreți îndreptându-se spre Cetate. Veneau veşti noi și era nerăbdător să 
afle ce s-a petrecut în ţară, ce s-a întâmplat cu domnul său. 

Aerul limpede îngăduia privirilor să ajungă, hăt, până departe, spre valea 
Someșului. Se vedea bine că este vorba de mai mulți călăreţi și pe măsură 
ce aceştia se apropiau, s-au deosebit călăreţii de mai mulți cai care nu 
purtau nimic pe spatele lor. De ce erau acei cai fără călăreţi era greu de 
ghicit Abia când au ajuns atât de aproape încât să se poată desluși rostul 
acestora, străjerii, pârcălabul Simion, care se într-armase între timp și 
venise la porţile cetăţii, și Ion au văzut că cei șase cai purtau un leagăn în 
care se afla un om. Această rânduială i-a mirat și mai mult pe oștenii de la 
Ciceu. Nu departe, în urma acestora, zărea o ceată de călăreţi ceva mai 
numeroasă și nu era greu de ghicit că cei din față zoreau să scape de cei din 
spate şi să ajungă grabnic la cetate. Pârcălabul Simeon a poruncit oștenilor 
săi să se pregătească, Ion şi-a chemat slugile, iar podul a fost lăsat peste 
şanţul de apărare. 

S-au dat porunci ca ceata de călăreţi din față să fie lăsată să intre, după 
care podul să se ridice de îndată. În curtea cetăţii au fost rânduiţi oşteni în 
așa fel încât cei ce aveau să vină să poată fi înconjurați din toate părţile. 

Încercările lui Ion de a desluși cine este omul din leagăn, au rămas fără 
rezultat. Chiar și atunci când era la numai două sute de picioare de cetate, 
cușma și straiele secuiești puneau la îndoială asemuirile unei feţe care i se 
părea cunoscută. 

Ropotul copitelor a sunat sec pe podina de lemn, roţile au scârțâit și 
lanţurile au început să scâncească pe scripeţii de fier în timp ce caii se 
înălțau pe picioarele din spate sau se ogoiau pentru a-și afla liniștea cerută 
de zmucitul sălbatec al zăbalelor. Grija călăreţilor era îndreptată spre 
boiarinul din leagăn și oștenii cetăţii au înţeles că n-au venit cu dușmănie, 
iar când a fost să-l coboarepe stăpânul lor, atunci Ion a înţeles că-l are în 
faţă pe domnul şi stăpânul său, care nu rătăcise nici la Crâm, nici la Mosc şi 
apărea ca prin minune la Ciceu, când toţi pierduseră aproape orice nădejde 
că-l vor mai vedea vreodată. 

Oștenii din afara zidurilor s-au vânzolit o vreme, au strigat la cei de pe 
ziduri amenințându-i și când şi-au dat seama că rămânerea lor acolo este 
zadarnică, au pornit-o iarăși la vale, spre apa Someşului. 

Doamna Elena-Ecaterina s-a ivit la una din ferestrele ce dădeau în curte, 
turburată de zarva ce se iscase și al cărei rost nu-l pricepea. În clipa în care 


a vrut să facă semn pentru a cere lămuriri, l-a zărit pe domnescul ei soț și a 
rămas pentru o clipă înmărmurită. 

Când şi-a văzut doamna şi copiii, cunoscând că sunt teferi şi sănătoși, 
măria sa nu s-a mai putut stăpâni și a dat curs lacrimilor și a suspinat de 
durere pentru toate câte le pierduse într-un atât de scurt timp şi s-a bucurat 
în acelaşi timp că și-a găsit doamna şi rodul inimii lui. Era veselie 
amestecată cu tristeţe şi abia când s-au liniștit cu toţii a reuşit să le 
povestească cele ce a păţit din cincisprezece ale lunii și până în răsăritul 
soarelui din ziua aceea. 

Când l-au părăsit boierii şi ţara la paisprezece septembrie, măria sa a 
năzuit cu 150 de oşteni spre cetatea Hotinului, dar noul pârcălab pe care-l 
hotărâseră boierii, nu i-a deschis porţile. Și atunci a luat-o în jos, pe malul 
Nistrului, mergând mai mult noaptea, până a ajuns în dreptul Iașilor. 
Bănuind că urdia sultanului și tătarii s-au îndreptat spre Suceava, a pornit 
spre soare-apune, a trecut Prutul şi, strecurându-se printre dealuri, a ajuns la 
Piatra lui Crăciun în șaptesprezece zile ale lui septembrie, unde a fost primit 
cu dușmănie de oamenii părcălabului de acolo, încât a trebuit să meargă în 
grabă spre munte şi ajungând la mănăstirea Bistriţei, a poposit noaptea 
acolo. Intrând în biserică „am căzut la pământ înaintea sfintelor icoane și 
mult am plâns, aşișderea și egumenul și tot soborul plângea, împreună cu 
mine, cu fierbinţi lacrimi. Și am dat făgăduinţa că, de mă voi întoarce iarăşi 
la scaunul meu cu bine și biruitoriu, atunci voi face ziduri noi și-i voi milui 
pe cei ce m-au primit cu dragoste”. 

În zorii zilei de optsprezece, când s-a uitat spre muntele de deasupra 
mănăstirii, şi-a dat seama că duşmanii lui ca un roi, de pretutindeni, 
înconjurară mănăstirea, ca să-l poată prinde. Și-a rânduit oștenii şi copiii de 
casă, care erau în număr de douăzeci şi cinci, şi-a pus, lucrurile de preț pe 
un cal, iar pe altul, dar al lui Gritti, l-a încălecat şi au pornit-o cu toții în 
galop spre munte, izbutind să treacă printre urmăritorii lor. După aceea, s-au 
împrăștiat cu toţii, aşa cum le fusese vorba, iar domnul cu câţiva copii de 
casă ce să încăpăţânau să-l urmeze, au intrat în munte. După o zi de mers, 
spre seară, în timp ce străbăteau un loc strâmt, au izbucnit chiuituri din față 
şi asupra lor au năvălit mai mulți oameni. Erau tâlhari de codru, iar 
îndrăzneala lor a fost plătită scump: s-au luptat și domnul a trebuit să 
muncească din greu, ca-n tinereţe, ca să le dea de cap. Copiii, îmbărbătaţi 
de stăpânul lor, s-au bătut cu inimă, unul dintre ei a fost ucis, doi răniţi, iar 
domnul, după ce-i aşternuse pe tâlhari la pământ, a simţit o fierbinţeală la 


şold. Fusese străpuns de sabie dar tăietura nu era adâncă. Au rămas noaptea 
în acel loc, după carecopiilor le-a poruncit să facă drum întors, miluindu-i 
pe fiecare și, singur, cu calul de povară după el, a urcat pe potecă de munte 
şi prin codrii neumblaţi, ţinând mereu spre soare-apune. După două zile de 
mers în locuri necunoscute, frânt de oboseală, a aţipit în șa şi nu s-a trezit 
decât atunci când a simţit o zmucitură. S-a speriat, crezând că-l loveşte 
cineva pe neașteptate, dar şi-a venit repede în fire când a înţeles că se oprise 
calul de povară, nu și-a dat seama din ce pricină, şi că o pornise la goană, 
înapoi, după care a alunecat pe un pripor şi nu l-a mai văzut. Pierduse și 
bruma de avere care-i mai rămăsese, merinde mai avea puţine, rana din șold 
îl supăra. După o noapte petrecută pe cetină sub niște brazi, mergând după 
soarele a cărei față se întrezărea din când în când după trâmbele de nori ce 
alunecau, spre soare-răsare, şi-a dat seama că numai trecând dincolo, peste 
culmea ce se ridica în faţă-i, ar fi răzbit spre Transilvania. Calul ne mai 
puţind urca pe clina priporoasă a muntelui, a trebuit să-i dea drumul şi cu ce 
reuşise să ia cu el, s-a străduit după ceasuri de luptă cu oboseala, 
nemâncarea și durerea, să treacă pe partea cealaltă. Acolo, sus, pe înălțimi, 
n-a dat de nici un izvor de apă şi a trebuit, împins de sete, să se lase la vale 
în căutarea unui pârâu. Nu mai avea nici merinde. Când a dat de apă, a 
înţeles că aceasta curge spre Transilvania. Urmând cursul ei, în după-amiaza 
zilei de douăzeci şi patru a auzit zvon de glasuri omenești. Ar fi vrut să se 
ascundă, dar nici el nu ştia cum se învăluise în josul apei încât s-a trezit, 
atunci când credea că este departe, în faţa unor pescari și s-a înfricoşat tare. 
lar pescarii luându-i seama, l-au primit cu bucurie și cu jurământ s-au 
jurat înaintea lui, cum că-i vor fi cu dreptate şi să n-aibe nici o teamă. 
Dăruindu-le şaptezeci de galbeni, aceştia au rămas uluiţi, nu le venea să 
creadă că a dat peste ei un asemenea noroc și l-au dus la otacul lor de l-au 
ospătat cu pâine și cu peşte fript, ospăț pescăresc, de ce au avut şi ei. Şi 
dacă s-a înserat, l-au îmbrăcat în haine proaste de-ale lor și cu comănac în 
cap și l-au scos la Ardeal. Și fiind oaste ungurească tocmită de strajă, la 
margine, i-au întrebat pe dânşii: „Ce oameni sunteți?” Ei au zis: „Suntem 
păscari”. Şi aşa au trecut prin straja ungurească și niminea nu l-au cunoscut. 
Ajungând în secuime l-au dus la casa lui Tămaş Chiopeci, judele din 
Târgul Secuiesc, iar acasă era numai jupâneasa și i-au spus pescarii pe taină 
că Petru vodă se află cu ei și jupâneasa l-a primit cu dragoste în casa ei și i- 
au făcut ospăț. Aici l-a ajuns pe domn un voinic, care-l căutase pe domn 
prin munte, până a dat de pescarii care erau cu domnul și cunoscându-l pe 


domnul său a căzut de i-a sărutat picioarele. Şi s-a bucurat domnul de 
credinţa acestei slugi și l-a luat cu sine. Jupâneasa lui Chiopeci i-a pregătit 
lui Petru Vodă, cât au aţipit, leagăn cu cai și doisprezece voinici într-armaţi 
şi pornind și mergând cu fereală pe poteci cunoscute numai de ei, au ajuns 
la casa nemeşului Tamaş Barabaş din Ciuc. L-a primit şi acesta cu mare 
bucurie, l-a ospătat și i-a gătit grabnic leagăn cu șase cai și i-a dat și voinici 
să-l însoţească şi i-a pornit îndată la drum, căci loc de a zăbovi nu era, că 
dindărăt, prinzând de veste straja ungurească cum că a trecut Petru vodă, s-a 
pornit după dânsul în nădejdea că-l va putea prinde. 

Ocrotit de Cel de Sus, domnul și însoțitorii săi au izbutit să meargă 
douăzile şi două nopţi, aproape fără odihnă, și aşa s-au mântuit între 
zidurile Ciceului, când nu mai era loc de scăpare. 

Petru vodă i-a mulțumit lui Movilă pentru credinţa lui și s-a legat cu 
jurământ că de va izbuti să câștige vreodată ceea ce pierduse în anul acela, 
atunci îl va răsplăti pe el şi neamul lui pentru slujba pe care i-a făcut-o. 

Au urmat câteva zile liniștite. Cei din Ciceu primeau de la Rodna și 
Bistriţa cele de trebuință pentru hrană, doamna Elena deși era mâhnită 
pentru toate câte fuseseră pierdute, era acum resemnată. Copiii îşi vedeau 
de joacă, iar fetele cele mari nu arătau nici bucurie nici întristare, afară de 
Chiajna care-și recăpătase vioiciunea de mai înainte. În clipele de răgaz și 
când vremea a îngăduit-o, s-au făcut mici plimbări călare pe dealul 
Ciceului, nu departe de cetate. Ion, însoţit de slugile sale, veghea să nu se 
întâmple ceva odraslelor domnești, gata oricând să se îndrepte spre cetate la 
ştiutul semn de corn. Chiajna și-a dat seama că boierul o priveşte ca pe un 
copil. Joaca ei nu mai avea deci nici un rost şi s-a liniștit. 

Greul a început după ce s-a încheiat prima săptămână a lunii octombrie. 
Oşteni călări au poposit în preajma cetăţii sub comanda voievodului Balaşa 
şi a vistierului craiului lanăș, fratele Martinuzzi. Cei doi i-au cerut lui Petru 
să se predea de bunăvoie şi să renunţe la toate drepturile moştenite asupra 
cetăţii Ciceului şi asupra Cetăţii de Baltă cu toate câte ţineau de acestea. În 
schimb, i se promitea libertatea intre hotarele Transilvaniei şi ale regatului. 

Tratativele dintre împresurați și asediatori au fost duse prin vlădica 
Atanasie. Acesta s-a purtat cu credință până la sosirea, în tabăra lui 
Martinuzzi, a unui sol de la Ștefan Lăcustă, care cerea să i se dăruiască lui, 
cetățile stăpânite de înaintașii săi pe scaunul Moldovei. Solul, om de 
încredere al lui Ștefan Lăcustă, avea însă și o misiune secretă, al cărei rost 
nu fusese simţit de călugăr și nici de cei din cetate. 


Într-una din seri, vlădica i-a făcut semn pârcălabului Simion că ar dori să 
aibă sfat de taină şi cei doi au ales, pentru mai multă siguranță, foișorul 
turnului din stânga porţii de la intrare. Tocmai se schimba straja când au 
urcat cei doi, iar pârcălabul a poruncit noului străjer să aştepte și să 
păzească ușa până ce va ieşi cu vlădica. În grabă, vlădica i-a arătat 
pârcălabului ce doreşte noul domn de la el: capul lui Petru în schimbul 
întăririi în slujbele pe care le aveau și a unei mari răsplătiți în scule sau 
galbeni peşin. Judecând împrejurările, cei doi au fost de părere că Petru nu 
mai are nici o scăpare. În ţară se afla acum un domn care se bucura de 
sprijinul sultanului. Acesta-i făgăduise lui Ștefan, noul voievod, că va 
trimite un ceauş la craiul lanăş ca să-i dea cetăţile din Transilvania, ceea ce 
însemna că până la urmă acestea tot aveau să încapă în mâinile stăpânului 
de acum al Moldovei. Slujindu-l pe Ștefan domnul, se ajutau pe ei. Partea 
slabă a pârcălabului era lăcomia și, cu toate că în urma celor auzite de la 
Atanasie nu mai avea nici o încredere într-o față bisericească ce și-a trădat 
stăpânul, a căzut la înţelegere cu el pentru a găsi un mijloc care să-l poarte 
pe Petru voievod în lumea celor drepţi. Trebuiau să izbândească acolo unde 
se împotmoliseră capete încoronate în frunte cu Suliman sultanul. 

În ziua care a urmat acestui sfat, Petru voievod l-a ispitit pe Vlădică în 
legătură cu soroacele împărtăşaniei, pe motiv că-n urma atâtor necazuri 
poate că era bine să i se facă slujbe care să-l curețe de toate păcatele. S-a 
mirat vlădica de neştiința fostului domn în cele bisericești şi, chibzuind 
bine, i-a spus că este cu putință o asemenea treabă, dar numai sâmbăta sau 
şi mai bine duminica în timpul unei slujbe anume orânduite pentru așa ceva. 
Dorinţa domnului venea la timp şi dacă până la data aceea pârcălabul 
Simion n-ar fi găsit o cale mai potrivită pentru a-i curma zilele lui Petru 
Rareş, atunci sfânta împărtășanie slujită de Atanasie avea să mijlocească 
trecerea acolo unde nu este nici întristare şi nici suspin, spre lauda celui 
prea înalt. 

Miercuri 16 octombrie, Petru l-a slobozit pe Atanasie să meargă în 
tabăra lui Balașa și Martinuzzi ca să le arate acestora îndreptările pe care le 
avea asupra cetăților din Transilvania. Vlădica s-a întors cu noi ameninţări: 
dacă domnul nu ajunge la înţelegere cu fratele George, cum îi plăcea lui 
Martinuzzi să-și spună cu o prefăcută modestie, atunci craiul îi poate 
recunoaște lui Ștefan drepturile cerute de acesta asupra Ciceului. Între mai 
multe rele, lui Petru Rareş îi rămânea, dacă asculta un sfat părintesc şi 


prietenesc, să închine craiului lanăș cetăţile și nu se va pierde nici sânge 
zadarnic, iar fostul domn se va bucura de ocrotirea craiului. 

Chemându-l pe pârcălabul Simion, Rareș i-a destăinuit că nu are prea 
mare încredere în vlădica Atanasie. De aceea, l-a rugat să-l însoţească a 
doua zi, joi, șaptesprezece octombrie, pe Atanasie în tabăra lui Martinuzzi. 
Pârcălabul a primit din toată inima, încrederea domnului fiind o dovadă că 
cele plănuite de el cu vlădica nu ajunseseră la cunoştinţa nici a celor mai 
buni prieteni. 

La sorocul hotărât, cei doi au ieșit pe poarta cetăţii şi s-au îndreptat spre 
cortul lui Martinuzzi. După o vreme, preţ de un ceas şi jumătate, pârcălabul 
şi vlădica s-au întors și ajunşi în faţa porţii, au cerut să li se deschidă. S-a 
deschis o fereastră de deasupra porţii şi Ion Movilă le-a cerut celor doi să 
plece unde ştiu și să-i poarte recunoştinţă lui Petru voievod care le-a iertat 
capetele pentru trădarea lor. 

Trăsnetul de-ar fi căzut între cei doi şi n-ar fi produs atâta turburare. 
Vlădica s-a trezit blestemând cu degetele rășchirate spre cer, iar pârcălabul 
ameninţa cu pumnii. Când o săgeată ţintită de Ion a șuierat pe lângă urechea 
vlădicii, abia atunci au priceput cei doi ce primejdie îi aşteaptă, au zmucit 
caii și au rupt-o la fugă spre tabăra lui Martinuzzi. Niciodată n-aveau să afle 
că una din slugile lui Movilă, surprinsă în foișorul unde avuseseră sfatul de 
taină, s-a ascuns acolo şi a auzit toată urzeala pusă de cei doi la cale. 

Balașa și Martinuzzi începeau să-şi piardă răbdarea. Se aflau de aproape 
două săptămâni sub zidurile Ciceului și nu rezolvaseră nimic. Nu înțelegeau 
de ce fostul domn se încăpățânează să reziste când este limpede că aducerea 
unor noi ajutoare cu tunuri potrivite aveau să hotărască soarta cetăţii şi a 
celor dinlăuntru. 

Acest lucru îl ştia și Petru voievod, numai că el avea nevoie de răgaz 
pentru a-și tăinui aici, la Ciceu, partea de avere ce-i mai rămăsese 
dupănenorocirile din vara și toamna acelui an. Vistieria domnească fusese 
prădată la Hârlău de Mateiaş, al treilea vistier, fiul lui Cozmin. Trădând, el 
şi fraţii săi au spart carele și au furat ca niște tâlhari de rând pe domnul lor. 
Averile ascunse în cetatea Sucevei, au fost și ele descoperite la porunca 
sultanului după căutări îndârjite de câteva zile şi în faţa atâtor bogății, turcii 
au rămas uluiţi, iar Suliman sultanul s-a bucurat și i-a miluit pe vrednicii săi 
slujitori cum se cuvine, îi rămăsese domnului numai averea pe care o 
trimisese cu doamna și copiii săi la Ciceu. Aceasta trebuia păstrată cu orice 
chip. 


— Am scăpat teafăr, Movilă, şi acesta este lucrul cel mai de seamă. 
Fiind eu în viaţă, niciunul din dușmanii mei nu va avea liniște deplină. Şi 
mă jur pe lumina ochilor că mă voi strădui din toate puterile ca să-mi 
recapăt scaunul şi atunci vor plăti cu toţii, aşa cum se cuvine, fiecare după 
fapta sa. M-au trădat ca nişte nemernici, oamenii pe care i-am ridicat şi pe 
umerii cărora credeam că-mi pot rezema domnia. l-am umplut de averi, i- 
am făcut să nu se simtă mai prejos decât voi, boierii cei mai vechi şi mai 
bogaţi din ţara Moldovei. Iar ei, drept recunoștință, n-au știut cum să mă 
vândă şi să scape cât mai repede cu putință de omul de la care nu 
cunoscuseră decât binefacere. M-ai slujit tu şi încă alții, puţini la număr, 
deşi nu v-am făcut nici un bine, au stat alături de mine nişte copii, cu inima 
curată. Erau prea tineri ca-n sufletul lor să se încuibe ticăloşia. Vreau să-mi 
recapăt scaunul cu orice chip și să le plătesc de data aceasta rău cu rău. 
Merită să trăieşti pentru asemenea clipe și de aceea cred că lucrul cel mai de 
preț pe care l-am putut mântui a fost viața mea, iar acum trebuie să scap 
banii și sculele ce mi-au rămas ca să cumpăr în dreapta și-n stânga oamenii 
de care am nevoie pentru a-mi recâștiga coroana. 

— lartă-mă, măria ta, a grăit Movilă, poate greşesc când cred, 
creştinește, că răului nu trebuie să i se plătească cu rău și, fără să-i acopăr 
pe boieri, s-ar putea ca, unii să se fi gândit la binele ţării. 

— Gândeşti la fel cu ei deşi te-ai purtat tocmai pe dos decât au făcut-o. 
Pentru orice trădare se găseşte și o lămurire menită să ne facă să credem că 
nu este așa. Ie-nșeli, Movilă. N-au făcut-o nici spre binele lor, nici spre 
binele ţării. Nu sunt de părere, cum ai înclina să gândeşti, că aș fi fost fericit 
dacă s-ar fi lăsat căsăpiţi şi stropşiţi de puterea cea mare a Turcului, numai 
de dragul unei faime neștirbite pe care s-o laude cei ce vor veni după noi. 
Un mort nu preţuiește cât un om viu, oricât de frumos ar fi murit. Sunt însă 
clipe când trebuie să primeşti jertfa, pentru binele tău și al altora, pentru 
faima şi gloria care o vor împodobi, şi o asemenea clipă era și aceasta când 
trebuia să-l înfruntăm pe sultan și nu să ne plecăm lui. Cu un asemenea preţ 
aş fi putut opri oștile otomane pe ţărmurii Dunării, dar n-am făcut-o 
deoarece am ţinut seama de binele ţării şi nu de binele meu. Îţi spun eu, 
Movilă, din septembrie anul acesta, Moldova nu va mai fi ce a fost până 
acum. 

— Doamne, norocul este schimbător ca și omul și nu se ştie ce poate 
aduce ziua de mâine. 


— Sunt praguri la care o dată ajuns nu te mai poţi întoarce. Aşa și acum. 
Oricât am încerca să dăm timpul înapoi, nu vom izbuti niciodată așa ceva. 

Movilă nu dorise acest schimb de vorbe care l-au amărât. Îl necăjea 
faptulcă fostul domn nu s-ar fi gândit nici o clipă că o parte din vină ar fi 
avut-o şi el în toată această dramă uriașă care se desfășurase în vara şi 
toamna anului 1538. Cu mai multă iscusință, primejdia care pândea 
Moldova putea fi întârziată dacă nu înlăturată pentru totdeauna. Domnul a 
ascultat numai de îndemnurile inimii lui, n-a ascultat părerea unor sfetnici 
încercaţi, a căror înţelepciune era cunoscută tuturor; s-a mulțumit numai cu 
părerea celor pe care-i ridicase el și care, din lingușire sau din prostie, nu i 
s-au împotrivit niciodată, pentru a nu-l supăra pe acela de care atârna 
bunăstarea lor. 

Când s-a încredințat domnul că averile lui sunt la adăpost, şi când a mai 
aflat că și Maelat umblă să-i ia cetăţile pe seama lui, aşa cum se străduise s- 
o facă şi în anii trecuţi, atunci s-a hotărât să trateze cu Martinuzzi și a fost 
de acord să închine cetatea regelui în schimbul protecţiei acestuia. 
Martinuzzi lăsa o garnizoană de lăncieri unguri sub porunca lui Petru, care 
se bucura în continuare de sprijinul bistriţenilor și al rodnenilor. Așa se face 
că la 17 decembrie meșteri zugravi din Bistriţa veneau la Ciceu și, în frunte 
cu zugravul Ieronim, zugrăveau capela cetății și încăperile în care locuia 
domnul cu ai săi. În aşteptarea unor vremuri mai bune, domnul se pleca, 
deocamdată, împrejurărilor. 

Ion era nelipsit de la masa domnului său, ca unul dintre cei mai apropiaţi 
sfetnici şi prieteni. Avea timp să cunoască pe îndelete familia acestuia, 
făcându-și o părere despre fiecare în parte după felul în care se purtau și 
vorbeau. Şi atunci când se socotea lămurit pe deplin în această privinţă, la o 
cină, din primele zile ale lui ianuarie 1539, în timp ce-și plimba ochii de la 
unul la altul, fără nici o noimă, sub privirile sale a ajuns și chipul Mariei. Ca 
şi cum ceva dinlăuntru ar fi avertizat-o că este privită, aceasta și-a ridicat 
capul şi ochii ei au întâlnit, lumină în lumină, ochii lui Ion. Pleoapele i s-au 
zbătut speriate, şi-a plecat iarăși privirile în taler, dar n-a putut să 
stăpânească zbaterea lăuntrică și a simţit cum sângele-i năvăleşte-n obraz. 
S-a supărat pe ea însăși din pricina acestor întâmplări neprevăzute pe care 
nu avusese puterea să le stăpânească. Îi era teamă, pe de altă parte, ca acest 
boier să nu creadă despre ea că este, şi nici ea nu-și da seama exact ce-ar fi 
putut fi. Pe măsură ce se gândea mai mult la această întâmplare, lipsită de 
orice însemnătate în realitate, dar care luase proporţii în sufletul și mintea ei 


obsedată de ideea că soarta a fost mai mult decât nedreaptă cu ea, 
condamnând-o să rămână fată bătrână, cu toate că-şi dorise din adâncul 
fiinţei să fie femeie şi mamă, se necăjea împotrivă-i din pricina stângăciei în 
purtarea ei, pentru că nu ştiuse cum să primească această uitătură și să 
desluşească dacă avusese vreun înțeles pentru ea, sau era numai o 
întâmplare. Nu-i venea să creadă că boierul ar fi putut-o privi într-un chip 
anume, deşi ar fi dorit-o din toată inima, nefiindu-i greu să vadă că Ion 
Movilă este un bărbat în floarea vârstei, puternic și frumos. Credinţa arătată 
de el, în împrejurările grele prin care trecuse familia ei, era de natură să-l 
ridice şi mai mult în ochii rareșeştilor și în faţa tuturor oamenilor care mai 
cred în cinste și omenie. Dar cum să faci pentru a şti dacă un asemenea om 
şi-ar fi plecat ochii asupra unei fete ca ea? 

Ion şi-a dat seama care este rostul frământării acestei fiice de domn, i- 
avăzut roşaţa ce-i acoperă obrajii şi nu i-a scăpat amănuntul că această 
turburare o prinde bine pe Maria. Urâtă nu era, dar ce-i lipsea să fie 
ispititoare? Timpul care trecuse peste ea o înăcrise, pentru că sufletul ei era 
gol şi pustiit, iar pustiul dinlăuntru se răsfrângea pe chipul și trupul ei care- 
şi pierdeau frăgezimea, strălucirea pe care ţi-o dă numai tinereţea și 
mlădierea ce poartă-n ea, uneori în chip inconștient, ispite şi chemări ce duc 
la împlinirea rostului unei femei pe pământ. 

Când s-au dus spre odăile lor ca să se culce, Chiajna s-a apropiat de 
urechea sorei mai mari și a întrebat-o cu cea mai mare nevinovăție: 

— De ce-ai roşit la masă, Maria? 

Câtă otravă poate să zacă în fetişcana asta! A fost o noapte rea, cu vise 
chinuitoare. S-a zbuciumat tot timpul, iar în zori, când s-a trezit de-a 
binelea, îşi făcea socoteală că toată zbaterea ei n-avea nici un rost. Trebuie 
să se stăpânească și să lase viaţa să se scurgă pe vechiul făgașş, fără bucurii 
și fără mari dureri. Îi rămăsese o strângere de inimă în legătură cu felul în 
care va trebui să se poarte față de Ion Movilă. Era nevoie să se arate în aşa 
chip, încât boierul să nu ghicească nimic. 

Alegerea lui Petru Rareş se dovedise a fi cea mai bună soluţie. 
Martinuzzi era lacom şi dorea să stoarcă de pretutindeni cât mai mulți bani 
spre folosul lui. A pus mâna pe venitul minelor de la Rodna, i-a supus pe 
bistrițeni, unor mari dări în bani peşin, se grăbise să cuprindă Cetatea de 
Baltă în nădejdea că averile fostului domn erau ascunse acolo, luându-se 
după un zvon pe care Rareş însuși îl făcuse să se răspândească. Craiul lanăş 
cerea și el, printr-un om al său sosit la Ciceu a doua zi de Crăciun, ca Rareş 


să renunţe la taxele de război pe care le ridica de la saşii din nord-estul 
Transilvaniei, în schimbul acestei renunțări, regele îi recunoștea fostului 
domn deplina stăpânire asupra domeniului Ciceiului, cu drepturi pe care le 
avea oricare mare magnat al regatului. Domnul i-a cerut craiului să-i dea 
3000 de oşteni ca să-și recapete tronul, fiind informat de partizanii săi că 
domnia lui Ștefan, omul turcilor, îi nemulțumeşte pe toţi supușii săi. 

Zmulgându-i domnului cetăţile, minele de la Rodna, însemna de fapt că 
i-a luat lui Rareş orice putere în Transilvania, din care pricină craiului lanăș 
îi convenea acum ca să rămână în starea la care-l aduseseră oamenii săi. Îi 
era teamă ca acesta să nu ajungă iarăși în scaunul Moldovei și să nu devină 
o primejdie pentru el personal, datorită prestigiului și simpatiei de care se 
bucura Rareș în miazănoapte, acum când își făurea planuri mari în legătură 
cu moştenirea sa. În ciuda înţelegerii din anul trecut dintre el şi Ferdinand, 
în urma căreia Transilvania i-ar fi revenit craiului de la Viena după moartea 
lui lanăș, acesta se răzgândise; între timp o peţise pe fiica craiului Jicmont 
şi acuma se afla în dârdora pregătirilor de nuntă. 

Nici de la craiul Ferdinand nu se aștepta să-l sprijine și, aflând că Ștefan, 
domnul Moldovei, trimite soli şi la lanăş și la Ferdinand, Rareş şi-a dat 
seama din cele petrecute până atunci că cei doi crai nu-l vor băga în seamă 
o vreme şi vor duce tratative cu domnul aflat în scaun pentru a obţine de la 
acesta mai mult decât avuseseră de la el. Rareş devenise, ca orice pribeag, 
un obiect deşantaj în mâna celor doi crai. Gândurile sale aveau să fie 
confirmate de hatmanul Petru Vartic, pe care Ștefan, devenit „Lăcustă” 
pentru nenorocirea pe care o aduseseră gâzele cu acest nume asupra 
Moldovei, îl trimisese în solie la Viena ca să încheie o alianţă cu Ferdinand. 
Printr-un om de taină, Vartic îi aducea la cunoștință care este starea 
sufletească a locuitorilor Moldovei față de domnul pus de sultan și ce 
planuri își făurea acesta. 

Toate acestea-l făceau pe Rareş să-și dea seama că, pentru o vreme, el 
era osândit să-şi petreacă viaţa la Ciceu, ca un mare boier oarecare. Trebuia 
să încerce altceva şi în sfaturile pe care le ţinea cu doamna sa, la unele 
dintre ele fiind chemat și Ion, s-a ajuns la încheierea, care l-a uluit pe 
Movilă, că numai sultanul i-ar putea reda scaunul. Laudele pe care vistierul 
Mateiaş le adusese cândva doamnei erau mai mult decât întemeiate: minte 
ascuţită şi o mare îndrăzneală izvorâtă dintr-o voinţă de fier. 

— Măria ta, s-a pomenit Ion vorbind aproape fără să vrea, mie mi se 
pare cu mare primejdie ceea ce se pune la cale. Nu te poţi încrede în sultan 


pentru că niciodată nu i se cunosc gândurile și e tiran la suflet. Nu a 
pregetat să-şi ucidă fiul pentru că greşise şi i-a luat capul și marelui vizir, 
Ibrahim, ginerele și cel mai credincios sfetnic al său, deoarece făcuse 
legături cu craiul Ferdinand pentru încheierea unei păci care să nu fie prea 
umilitoare pentru neamţ. Într-un om atât de aprig ca Suliman nu poţi avea 
încredere. 

— Ai dreptate Movilă, numai că tu nu cunoşti şi o altă latură a firii 
sultanului, şi îndeobşte a turcului. El este totdeauna prea bucuros să-l 
primească pe oricare principe ce i se supune, mai ales când acesta nu vine 
cu mâna goală. 

— Se poate măria ta să fie, şi sunt încredinţat că este așa, şi-a luat seama 
Ion, dar sultanul ţi-a luat comorile din cetatea Sucevei, ce altă nevoie de 
bani ar avea el acum? 

— Movilă, s-ar putea să nu aibă nevoie de bani, deși la o împărăție mare 
întotdeauna este nevoie de bani mulți, dar craiul lanăș i-a făgăduit 300 000 
de galbeni ungurești ca sultanul să se retragă cu urdia sa în bună pace în 
sudul Dunării, după ce supusese Moldova, iar craiul n-a avut de unde să-i 
dea banii. Aşa se face că Suliman este supărat pe lanăș, iar ce nu poate 
împlini craiul, pot face eu. 

Socoteli pe care Movilă nu le cunoscuse și care-l uimeau descoperind la 
domnul său o pătrundere a oamenilor şi a lucrurilor cu mult deasupra celor 
ştiute de el până în clipa ceea. Avea totuși o îndoială în legătură cu Ștefan 
Lăcustă. Nu fusese el pus în scaun de sultan și nu se bucura de toată 
încrederea acestuia? 

— Lăcustă n-are o vistierie, Movilă, şi unui domn fără vistierie i se 
clatină jeţul de sub el, oricât de domnesc ar fi acesta. 

„Și ştiind carte sârbească, Elena, doamnă-sa, au scris la împăratul cu 
mare jalobă şi plângere, poftind ca să să milostivească, să-i iarte”. 
Scrisoarea era trimisă printr-un sârb, o slugă credincioasă a doamnei, căruia 
i se arătase că trebuie să meargă cu mare fereală până ajungea în împărăţia 
turcului, ca să nu cadă acea scrisoare în mâinile craiului lanăș. 

La Ciceu era acum linişte. Lăncierii, lăsaţi de Martinuzzi, plecaseră, 
garnizoana cetății fiind alcătuită din românii satelor care aparţineau cetății. 
Fostul pârcălab, Simion, plecase, undeva într-un sat pe Someş, iar Atanasie 
trebuise să se refugieze ca simplu călugăr la Putna. Ion izbutise să ia 
legătură cu fraţii săi, care fugiseră în Polonia, după intrarea lui Suliman 
sultan în Suceava. Aceştia, însă, izbutiseră în iarna anului 1538-1540 să se 


întoarcă la ocinele lor din Moldova. În taină, ei îi trimiseseră la Ciceu bani 
şi o parte din hainele de preţ încât putea acum să se prezinte ca un curtean 
de vază în straiele-i strălucite, sau să-și tocmească arme și cele de trebuință 
la Bistriţa. Pentru unele cheltuieli făcute, Rareş l-a certat strașnic. Era 
adevărat că nu se mai afla în scaun, dar nu se cuvenea să-l jignească, 
socotindu-l atât de neajutorat încât să nu-și poată omeni o slugă căreia îi 
datora atât de multe. 

Se putea mișca în voie, la Bistriţa sau la Rodna, uneori ieșeau la 
vânătoare prin pădurile din preajma Ciceului în care mișunau sălbăticiunile. 


x % 


Teama Mariei se dovedise mai mult o închipuire a minţii ei. Boierul se 
purta ca de obicei, cu bună-cuviință, fără să arate că între ei s-a petrecut 
ceva, cum, de fapt, nici nu se întâmplase. Judecând liniștită lucrurile, îşi da 
seama că nu fusese vorba decât de o întâmplare, căreia ea-i dăduse un 
înţeles pe care nu-l avea, înțeles ce dospise și crescuse nemăsurat în mintea 
ei. Această constatare stârnea în sufletul ei aceeaşi neliniște şi nemărginită 
nemulțumire pe care i-o da sentimentul neîmplinirii ca femeie. Înţelegea că 
acest boier este un om ca oricare altul, din carne și oase pe care o femeie nu 
l-ar fi lăsat nepăsător. Dar pentru asta se cerea să ştii să te porți ca o femeie 
şi, deși îşi pusese în minte să fie mai blândă și surâzătoare, sau să dea 
dovadă de oarecare gingășie atunci când se afla în preajma lui, când apărea 
Ion, simțea cum îngheaţă şi încremenesc toate gândurile și pornirile ei 
fireşti. 

Noroc cu acest boier care nu înţelegea, sau se prefăcea că nu înţelege, ce 
se petrece în sufletul ei, purtându-se mereu egal și cuviincios. 

Să se ducă la mănăstire cum o sfătuise sora ei mai mare? 

Să afle mântuirea zbuciumului care-i răvăşea fiinţa prin credință? Nu s- 
ar fi dat în lături și ar fi primit și o asemenea dezlegare, dar simţea în 
străfundul fiinţei sale că niciodată nu se va împăca cu un asemenea gând. 

leşiseră afară din cetate, copiii alergau prin fineţurile ce crescuseră 
înalte, iar fetele mai mari se răzleţiseră în căutarea celor mai frumoase flori. 
Maria simţea cum zvâcneşte inima cu mai multă putere, miresmele 
îndumnezeiseră întreaga vale, soarele revărsa lumină din belșug, câteva 
scame de nori, ce păreau suspendate între tăria albastră și pământ, lunecau 
agale. 


Totul mustea de viaţă; privea năucită această desfăşurare de energii și i- 
ar fi venit să ţipe de bucurie şi de fericire dacă soarta ar fi fost numai în 
foarte mică măsură darnică cu ea. 

De fapt, era așa de puţin ce dorea şi acest puţin ridica între ea şi restul 
lumii stavila care o împiedica să se împărtășească din ceea ce firea și natura 
ne-a hărăzit tuturor. Era aproape de poalele pădurii când a simţit mișcare şi 
nu departe de ea a răsărit Movilă. Calul boierului mergea la pas, semn că nu 
segrăbea, şi când a zărit-o şi-a îmboldit șargul spre ea. Şi-a înclinat capul în 
chip de bineţe, l-a auzit că vorbește, făcând să răsară de sub mustaţa-i 
neagră cununa albă a dinţilor, i-a răspuns, nici ea nu ştia exact ce, pentru că 
o asemenea înfruntare venise cu totul pe neașteptate. 

Ion a înţeles tulburarea fetei, a spus ceva şi a râs, iar pe faţa lui era atâta 
lumină și bucurie liniştită încât Maria a simţit cum se topeşte tulburarea 
care pusese stăpânire pe ea. 

Privind-o de sus pe această fată de domn, Ion a găsit că nu este chiar așa 
de searbădă cum părea de obicei. Vântul făcuse să i se lipească rochia de 
trup, lăsând să se ghicească picioarele bine zidite, cu pulpa frumos arcuită. 
Avea sâni nu prea mari, iar faţa îmbujorată de soare şi de vânt nu era deloc 
urâtă. E. adevărat că măsura după care fusese croită era cam mare, dar nu 
lipsită de un anumit farmec, atunci când da semne că întreaga ei făptură este 
străbătută de un strop din bucuria vieţii. A descălecat şi i-a cerut îngăduinţa 
s-o însoțească. Cererea a turburat-o, făcând-o să se aprindă și mai mult la 
faţă. Stângăcia ei l-a amuzat pe boier și acesta s-a uitat de data aceasta în 
ochii fetei fără sfială. Îndrăzneala lui avea un tâlc, pe care mintea ei a 
refuzat să-l priceapă, iar când stăruința lui de a se face înţeles i-a învins 
orice îndoială, a simţit cum se pierde şi o cuprinde o uşoară amețeală. 
Boierul i-a prins mâna stângă deasupra cotului, ca și cum ar fi vrut s-o 
sprijine şi la atingerea acestei mâini, lacrimile au năvălit șuvoi. A încercat 
să le stăvilească, dar n-a fost în stare. Faţa ei nu arăta suferinţă și Ion, după 
ce şi-a făcut ochii roată ca să se ştie la adăpost de orice privire, s-a aplecat 
şi i-a atins buzele uşor cu gura lui, după care i-a şters faţa ca unui copil. Și 
era într-adevăr neajutorată, clipele trăite atunci o sleiseră. S-a depărtat puţin 
de boier, şi privind împrejurimile a căror frumuseţe i se păreau de basm, s-a 
simţit pentru prima dată după mulți ani de îndoieli și chinuri sufletești, că 
este fericită, că lumea este într-adevăr frumoasă, iar viața merită să ţi-o 
trăieşti. Când şi-a întors faţa spre boier, ochilor acestuia i s-a înfățișat parcă 
o altă fiinţă care era cu adevărat plină de farmec. Și atunci i-a întins gura și 


s-a lipit toată de el, să simtă cum trupul ei se înfăşoară pentru prima dată de 
trupul unui bărbat, iar când i-a simţit tăria braţului care o cuprinsese şi o 
strângea cu plăcere dar și cu grijă, Maria s-a lăsat cotropită de acea dulceaţă 
care nu se poate spune în cuvinte și pe care numai dragostea ştie să ţi-o 
picure în trup şi suflet. 

Când s-a desprins de Ion, îi era parcă ruşine de îndrăzneala ei, dar 
clipele acelea pe care le așteptase de ani de zile ca pe o mare izbăvire, erau 
prea frumoase și pentru ele merita să încâlci sfieli şi opreliști pe care numai 
sufletul ei le ridica în juru-i ca pavăză aducătoare numai de suferinţe. 


x K 


Când a sosit scrisoarea lui Rareş la înalta Poartă a fericirii, acolo unde 
popoarele își găsesc alinarea şi beii acestei lumi coroanele lor, marele vizir 
şi-a prefirat firele rare din barbă cu mâna și a șoptit îngândurat: 

— Acest ghiaur a înnebunit! 

Fusese și el creștin și își ajuta şi acum mama să îngrijească de bisericile 
din satele acelei părți a împărăției în care se născuse. Nu l-ar fi trădat în nici 
unchip pe stăpânul său de acum și nici legea în care fusese crescut, dar nu 
se putea stăpâni să arate uneori o tăinuită înțelegere pentru oamenii care 
împărtășeau credința mamei lui. Se gândea acum dacă este bine să arate sau 
nu o asemenea scrisoare prea strălucitului padişah. Îi era teamă să nu-i 
turbure liniştea și să-i stârnească mânia. Rareş căşunase atâtea necazuri 
împărăției încât era peste putință ca sultanul să-l privească vreodată cu 
îngăduință. Dacă n-o arăta, iar nebunul de ghiaur reușea să-i strecoare pe 
alta cale o altă scrisoare, pica rău marele vizir, aşa că nici el nu ştia ce să 
facă, dar, până la urmă, şi-a zis că tot mai bine este să i-o arate padișahului. 

Înalt prea fericirea sa a ridicat din sprâncene când a auzit despre ce este 
vorba, dar numai pentru o clipă, a căzut apoi pe gânduri preţ de două-trei 
clipe, după care a râs, iar râsul sultanului l-a descumpănit pe marele vizir. 

— Mi-ar fi plăcut, a grăit sultanul, să-l văd atârnat în căngi deasupra 
Bosforului și să văd cum păsările cerului îi sfârtecă trupul cu clonţul, dar un 
om care dă dovadă de atâta îndrăzneală merită să i se ierte viaţa şi dacă se 
poate; chiar şi păcatele. Să i se trimită poruncă craiului Ianăş ca să-i dea 
liberă trecere spre Poarta fericirii. Mărturisesc că nu-mi face plăcere să-l 
văd pe un asemenea om cum sărută poala caftanului stăpânului lumii. 


Era pe-nserate și vaerul stârnit de clopotele paraclisului cetăţii se topea 
în aerul limpede care stăruia deasupra văii Ciceului. Ion cugeta, la el, la fata 
domnului. Stârnise o mare patimă în sufletul Mariei, nici nu era nevoie să i- 
o mărturisească fata. Se citea multumirea pe faţa ei, nimănui din cei ai casei 
nu-i scăpase schimbarea ce se petrecuse în această ființă. Trebuia făcut ceva 
pentru a nu supăra sau a stârni suferinți şi mai mari. Fiind vorba de o fată de 
domn, lucrurile păreau simple: era spre cinstirea neamului său ca os din 
osul lui Ștefan cel Bătrân să devină o movilească. Odraslele lui ar fi putut 
năzui, din această pricină, cât mai sus, dar aceste gânduri, care-i veneau mai 
mult fără voie îl supărau. Nu fata de domn trebuia luată în seamă ci făptura 
ei, aşa cum o zidise firea. În două rânduri cunoscuse dragostea în cele două 
chipuri în care aceasta ne poate cuprinde mintea, sufletul și trupul. De data 
aceasta nu era vorba de dragoste. Nu putea spune că Maria nu-l atrăgea într- 
un anume fel, dar îndoiala ce stăruia era în legătură cu ceea ce fata aştepta 
de la el. Era în stare s-o facă fericită? și-și punea o asemenea întrebare 
pentru că, din păcate, înțelesese drama pe care o trăise această fiinţă şi 
gândea că merită și are tot dreptul să fie fericită. Și dacă din prea multe 
îndoieli se va îndepărta de ea nu cumva îi va face un rău pe care nimeni n- 
avea să-l mai acopere? Va fi în stare să se poarte cu ea în așa chip încât, 
măcar pentru o vreme, această femeie să se bucure de dragostea ei? 

Îi cântărea gesturile, îi măsura din priviri alcătuirea trupului, îi încerca 
mintea. Zile în şir aceeași privighere tăinuită şi aceeaşi luptă cu el însuși. 

Toată lumea este plecată la Bistriţa, pentru cumpărături. Judele Werner îi 
poftise şi trimisese şi rădvanele potrivite pentru o asemenea călătorie. Mai 
trebuiau încheiate şi unele socoteli. Ion rămăsese în cetate în chip de 
pârcălab, iar Maria, cum se întâmpla de obicei în asemenea împrejurări, 
avea niștedureri, greu de localizat, dar de nesuferit, deci nu putea părăsi în 
nici un chip patul. Spre amiază, a cerut să-l vadă pe „pârcălab”, și când Ion 
a intrat în odaia fetei, aceasta i-a făcut semn slugii să se ducă. 

Era puţin palidă, se vedea frământarea lăuntrică întipărită pe faţa ei. Nu 
era bolnavă, n-avea nimic, nici o suferință nu-i măcina trupul. Numai 
sufletul îi era pradă unei zbateri al cărui sfârşit l-ar fi dorit din toată inima. 
Și-a ridicat ochii spre el, a rugă parcă, și l-a întrebat: 

— Ce ai de gând să faci cu mine? 


Era în această întrebare și tristeţe şi o umbră de nădejde. Ion s-a apropiat 
de ea și a vrut să-i cuprindă cu mâinile capul, dar fata s-a ferit. 

— Nu înţelegi că așa nu se mai poate, că este nevoie de o dezlegare într- 
un fel sau altul? 

— Domniţă... 

— Nu-mi spune domniță, pentru că atunci când te-am strâns în braţe și 
mi-am aninat braţele de gâtul tău n-am făcut-o ca domniţă. 

Ion şi-a dat seama că acele clipe sunt hotărâtoare pentru soarta ei, dar şi 
pentru el. 

— Mi-e teamă, nu pentru mine, ci pentru tine. 

— De ce să-ți fie teamă? 

— Dacă nu te pot face fericită? Dacă un alt bărbat, mai tânăr și mai de 
neam... 

— Nu înţelegi că tu ești singurul bărbat pe care l-am iubit și că numai tu 
mă poţi face fericită? Nu-mi trebuie neam, pentru că și tu eşti de neam, nu- 
mi doresc nimic altceva decât să fiu femeia ta. 

Hotărârea nestrămutată se simţea din glasul ei, dar ceea ce a topit orice 
împotrivire a fost această dăruire fără nici o condiţie. Ion s-a apropiat de ea, 
a cuprins-o în braţe și a sărutat-o lung, un sărut care să-i dea liniștea 
sufletească, să o facă să uite de gândurile care-i măcinaseră inima. A simţit 
cum treptat i se topeşte orice rezistență, iar când gura ei a început să-l caute 
cu lăcomie, trupul ei s-a înfășurat pe al lui ca o viţă sălbatică. Pieptul i-a 
tresărit sub mângâierea mâinii şi și-a lăsat trupul pradă mâinilor lui, 
puternice și grijulii. I s-a dăruit cu spaimă amestecată cu bucurie, iar 
fericirea ei n-a mai cunoscut margini când trupul i-a fost mistuit pentru 
prima dată de adevărata dragoste. 

Când s-au despărţit, l-a privit pe bărbatul pe care îl așteptase parcă o 
veşnicie, cu nețărmurită recunoștință, îi străluceau ochii de împlinirea care-i 
desăvârşise sufletul şi trupul. În seara aceea, Ion a bătut la ușa ei, n-a mai 
ştiut cum e bine să facă şi-atunci a cunoscut iarăși pentru întâia oară ce- 
nseamnă să dormi în braţele unei fiinţe pe care-o iubeşti mai mult ca orice 
pe lume. 

Când rădvanele au poposit a doua zi spre seară la cetate, Petru voievod 
şi-a dat seama că boierului său i s-a întâmplat ceva sau că acesta trebuie să-i 
mărturisească un lucru de o deosebită importanţă. L-a chemat la el şi după 
ce s-a aşezat cu greutate în scaun, pentru că rămăsese cu un anume beteșug 
de când rătăcise prin munţi, lon Movilă a pus genunchiul la pământ, spre 


mareamirare a domnului, pentru că nişte veşti bune sau rele nu se spuneau 
în acest chip, și-a ridicat privirile spre Rareş şi a cuvântat: 

— Măria ta, pentru slujba pe care ţi-am făcut-o cu credinţă, milostiveşte- 
te de mine și îngăduie-mi să mă căsătoresc cu Maria, fiica măriei tale. 

Mirarea a pus stăpânire pe faţa lui Rareş. Nu ştia dacă trebuia să râdă 
sau nu. Acest boier nu numai că este credincios, dar nu-și cunoaște nici 
interesul. cât era domn și avea puterea să împartă bogății, bucurie şi durere, 
nu i-a venit un asemenea gând, și iată-l acum, când toate sunt de izbeliște, 
că-i arde de însurătoare. Mare minune şi făptura asta omenească. 

— Aşadar, s-a trezit vodă grăind, asta era cu Maria? Parcă simţisem o 
schimbare la această ființă, dar luat cu necazurile mele n-am găsit timp să 
aflu ce se petrece în sufletul alor mei. Și asta este dorinţa ta nestrămutată, 
Movilă? 

— Asta, măria ta! 

— Şi fata ce zice? 

— Să spună ea, măria ta, căci şi de soarta ei este vorba. 

Rareş a strigat să vină toată suflarea de față. Doamna Elena nu pricepea 
ce faptă-l făcea pe soţul ei s-o turbure acum, când abia picaţi de pe drum, 
încă nu izbutiseră să desfacă toate câte fuseseră cumpărate la Bistriţa. Când 
i-a văzut strânşi pe toţi, Petru voievod a luat-o pe doamnă de mână și i-a 
spus: 

— Se poate, mărită şi scumpă doamnă, ca şi în cele mai potrivnice 
împrejurări oamenii să-și caute fericirea și împlinirea pentru care au fost 
meniţi. Maria, apropie-te! Aşa și această fiică a noastră, slăvită doamnă, a 
trebuit să cunoască pribegia şi să ajungă între zidurile acestei cetăţi ca să-şi 
găsească perechea. Movilă, în față! Iar acest boier și-a pus genunchiul în 
faţa noastră şi ne cere să le încuviințăm unirea. Ce are de spus doamna 
mea? 

Elena doamna a zâmbit și a încuviinţat înclinând, iar Maria plângea de 
fericire pentru îndurarea de care au dat dovadă părinţii ei. Chiajna a șoptit 
mai mult pentru sine: 

— A avut noroc, adormita! Să fi avut numai cu cinci ani mai mult... 


In vară, Rareş afla că sultanul i-a dat dezlegare să meargă la Țarigrad, 
dar se împotriveşte craiul lanăș. Au fost trimiși în mare taină oameni la 


curtea marii împărăţii să se plângă împotriva craiului care-l asuprește pe 
fostul domn și-l ţine-nchis în cetate ca pe un prins de război și câte necazuri 
nu-i face. Când nici la a şasea poruncă nu s-a supus craiul, s-a mâniat 
Suliman sultan şi a trimis hochim împărătesc să-i dea cale liberă domnului, 
şi deşi craiul nu dorea în nici un chip ca Rareş să urce în scaunul Moldovei, 
a trebuit să se supună. La Ciceu venea omul lui lanăș cu scrisorile de liberă 
trecere îndată după sărbătorile de iarnă, iar în ziua de 25 ianuarie 1540, 
lăsându-și doamna şi cuconii în seama ginerelui măriei sale, Rareş pornea 
pe drumul 'Ţarigradului, drum semănat cu multe primejdii dar la capătul 
căruia se afla singura nădejde a fostului domn. 


XXII. 


Pribegii de la Ciceu şi-au petrecut iama în cetate ca în primăvară să 
meargă la Rodna, pentru câteva săptămâni, apoi iar la Ciceu și din august s- 
au stabilit la Bistriţa, în locuinţa pe care le-o oferise Werner. Așteptau, cum 
era şi firesc, cu încordare ştiri de la Rareş. Acestea au fost bune iar la 
începutul verii, fostul domn scria din Țarigrad judelui și Sfatului cetăţii 
Bistriţa, amintindu-l în mod special pe „bunul nostru prieten” 'Thomas 
Waldorfer. Printre altele se puteau citi și aceste cuvinte pline de nădejde: 
„Noi suntem la Constantinopol, bine sănătoşi, slavă Domnului, și ţinuţi bine 
şi în cinste de măria sa împăratul şi de viziri; nu ne lipsește nimic, slavă 
Domnului. Dacă lucrul (adică recâştigarea domniei) zăboveşte, trebuie să 
fiu cu răbdare... Nădăjduim în Dumnezeu că vom fi ce am fost, și mai mult 
decât atâta”. Doamna Elena avea răbdare, dar lunile se scurgeau și fostul 
domn nu reușise să câştige bunăvoința sultanului, ceea ce însemna că 
șederea lui pe malurile Bosforului nu prea erau cu folos. Abia în ultima lună 
a anului împrejurările au făcut ca Rareş să se bucure de mila padișahului. 

Împrejurările i-au fost prielnice pribeagului și se poate spune că 
dușmanii au lucrat în folosul său. Mai întâi, lanăș craiul a izbutit ca la 53 de 
ani să aibă un fiu, ceea ce anula înțelegerea avută cu Ferdinand, fapt care-l 
face pe acesta din urmă să-și trimită trupele pentru a ataca şi cuceri cetățile 
din Ungaria de Sus și chiar Pesta. Momentul părea potrivit deoarece Maelat 
şi Balașa trecuseră de partea craiului din Viena, iar lanăş se prăpădea la 
Sebeşul Săsesc la 22 iulie. Unul dintre cei mai de seamă adversari ai lui 
Rareş trecea în lumea celor drepţi fără să fi avut prilejul să infirme 
acuzaţiile pe care fostul domn i le aducea în faţa sultanului. 

Tulburările din Transilvania, ofensiva pornită de oștile imperiale în 
Ungaria de Sus l-a determinat pe Sultan să hotărască strângerea oștilor ca 
să-i respingă pe imperiali şi să câştige Transilvania. 

În Moldova, gineri şi nepoți de-ai lui Cosma Șarpe Gănescu şi Luca 
Arbure, „acei lei sălbatici şi lupi încruntaţi” s-au ridicat împotriva domnului 
care-i miluise şi-i primise la curtea lui şi l-au ucis în miez de noapte la 
Suceava, în foişorul cetăţii. Tot ei au pornit cu război împotriva sultanului 
şi, Suliman, ca să nu-i fie stânjenite mișcările în Ungaria, l-a numit pe Rareș 
domn. 

La sfârşitul lunii ianuarie 1541, Petru voievod intra în ţară numai cu 
două sute de oameni „și nu era nimeni să-i stea împotrivă”. Într-o scrisoare 


a unui străin alcătuită în acele zile, se spune că „poporul din Moldova s-a 
bucurat de reîntoarcerea lui Petru, deoarece îl apăra de nedreptăţile 
boierilor”, precizând că: „Mulțimea oamenilor de tot felul a trecut de partea 
sa şi i-a dat pe mână pe primii sfetnici şi pe dregători, care au fost puşi în 
lanţuri”. 

Mihul, Trotuşan, Crasnăș vistier și Cozma al doilea logofăt, au fost daţi 
pe mâna călăului care „cu grele munci i-au muncit, mai apoi le-au tăiat 
şicapetele”. 

Prima grijă a domnului a fost să-și aducă familia de la Bistriţa şi, în luna 
mai, ieșea în întâmpinarea alor săi cu mare alai în apropierea cetăţii de 
scaun a Sucevei şi „acolo multă bucurie şi veselie era la adunarea lor” după 
câte suferiseră în pribegie. 

În vară, sultanul a pornit asupra Budei pe care a transformat-o în 
paşalâc, socotind că pruncul nevârstnic al craiului lanăş nu poate să stea 
împotriva atâtor vrăjmășii. Intrând şi Rareș în Transilvania, cu gândul să-și 
recapete cetăţile, l-au prins cu vicleșugul pe duşmanul său Maelat pe care l- 
a trimis, împăratului plocon la Țarigrad. 

Peste un an, când Ferdinand și fratele său împăratul au strâns oaste ca să 
recucerească Buda, Rareş a făgăduit în mare taină să intre cu 40 000 de 
oameni în Transilvania, iar lui Ioachim de Brandenburg, cel care conducea 
oștile imperiale i-a dat cu împrumut 100 000 de galbeni, bani peşin, şi 200 
000 câştigaţi din vânzarea a 60 000 capete de vite în Polonia. 

Ion s-a bucurat de mare trecere în cea de a doua domnie a lui Rareş. 
Sfetnic şi slujitor de încredere, el i-a ţinut locul lui Mateiaș, fostul vistier, 
făcut acum mare logofăt. Ca să-l scoată pe Maelat din cetatea Făgărașului, 
l-a trimis zălog pe Mateiaş şi boierul avea să stea acolo mulţi ani până a 
izbutit să fugă în Ţara Românească, de unde s-a întors la domnul său. 

După isprava din 1542, Rareș n-a mai încercat nimic de ispravă, 
înțelegând că domnii dimprejurul lui nu au nici puterea și nici inima nu-i 
prea îndeamnă ca să se ridice asupra puterii otomane. lar pentru a nu stârni 
bănuieli sau mânia sultanului, în luna lui mai, în cincisprezece zile, l-a 
pornit pe feciorul său mai mare, pe Iliaș, la Țarigrad drept chezășie a 
credinţei sale. Așa încât ultimii ani din viaţă i-a petrecut domnul în pace şi, 
cum spune Ureche cronicarul de „nemică de alta nu-i era grijă, numai cu 
toată casa sa a petrece în ospeţe și în dezmierdăciune”. A împodobit 
lăcașurile ridicate de el sau de înaintașii săi, cu zugrăveli care aveau să ducă 
faima artistică a Moldovei peste secole și peste hotare şi să întărească 


credinţa locuitorilor acestei țări în rostul şi dreptul lor de a fi ei înşişi. În 
anul în care Iliaş pleca la Țarigrad, doamna Elena da naștere unui al 
patrulea copil, pe numele de Constantin, în amintirea împăratului cel Mare, 
adeverind spusele cronicarului despre bucuria şi dezmierdăciunile în care a 
trăit domnul și doamna lui după ce au îndurat atâtea necazuri. 

Ion făcea parte acum din familia domnească și se afla mereu în preajma 
voievodului. Maria se bucura pentru norocul pe care l-a avut, iar bucuria ei 
era umbrită doar de faptul că nu-și putea ţine soţul în preajmă și numai 
pentru ea. Înflorise parcă și ceea ce părea greoi, mai înainte, în alcătuirea ei, 
se îmbina acum plăcut, bucuria lăuntrică răsfrângându-se asupra chipului și 
trupului său. Mişcările îi erau mai mlădioase, uitătura era plină de 
înţelesuri. Numai măria sa era un pic nemulțumit văzând că doi tineri nu 
erau în stare să aducă pe lume o a treia ființă, aşa cum o făcuse el la 
bătrâneţe. I-o spusese numai fetei, iar Maria, în timp ce-și mângâia bărbatul 
ei pe care-l vedea frumos și puternic, înțelept şi cumpătat, mărturisea printre 
sărutări măruntenedumerirea tatălui și, aproape râzând, îşi arăta fericirea că 
n-a făcut încă un copii care să-i turbure bucuria de a iubi în tihnă. O stare 
sufletească pe care Ion o înţelegea mai puţin, dar femeia lui, amintindu-i că 
timp pentru aşa ceva aveau încă destul, iar tinereţea lor mai număra puţini 
ani, se ferea să-i arate că nu era vina ei că el n-avusese până atunci un copil 
şi nici nu vroia să-şi umbrească fericirea gândindu-se la anii pe care el i-a 
trăit din plin, iubind și fiind iubit. Dacă bărbatul ei n-ar fi fost încolţit de 
atâtea treburi, l-ar fi copleșit cu dragostea ei, își ura anii de tinereţe, ani de 
chinuri și de îndoieli, era în ea o îndârjire în a recâștiga măcar o parte din 
timpul irosit zadarnic, îşi da seama abia acum că ea fusese plămădită anume 
pentru dragoste, moştenea în sângele ei patima neamului, aceeaşi patimă 
care-l împinsese pe bunicul ei să-şi sădească sămânţa în toată Moldova, 
faptă pentru care, socotea în sinea ei fără să se ruşineze, merita să fie numit 
cel Mare. Același sânge îl împingea și pe tătâne-său să ia nevastă după 
nevastă şi să rodească aproape an de an, în ciuda bătrâneţilor. Vor face şi 
copii, să nu-i fie lui teamă, numai o întâmplare norocoasă amâna acest 
soroc, să se bucure deci de răgazul pe oare firea li-l îngăduia. 

lar acest răgaz a durat până în al şaselea an de când se căsătoriseră. Era 
anul în care Mateiaș reușise să ajungă în ţară primindu-și logofeţia, iar Ion 
era numit mare vistier. Văscan rămânea vornic al ținutului Dorohoi, în timp 
ce Gavrilă, fratele mai mic ajungea pârcălab la Hotin. Rareori se văzuse în 
sfatul Moldovei doi fraţi! 


S-a bucurat măria sa când a aflat că va avea un nepot și a trăit şi bucuria 
să vadă că este vorba de un băiat, căruia i-au pus numele Gheorghe, numele 
luptătorului al cărui chip se afla brodat cu sârmă de aur și de argint pe 
steagul ţârii. 

Nu l-a născut bine pe primul copil că Maria a rămas grea cu al doilea. 
Numai că Petru voievod nu l-a mai apucat şi pe acesta căci, aşa cum scrie la 
cronică, „fiind bătrân de zile şi căzând în boală grea, au plătit datoria sa, ce 
au fost dator lumii și s-au săvârşit septembrie 2, vineri, la miazănoapte 
(1546) și cu cinste l-au îngropat în mănăstire în Pobrata ce iaste făcută de 
dânsul, cu multă jale şi plângere, ca după un părinte al său...” 

Au fost repeziţi olăcari la Țarigrad ca să ducă vestea la Poartă și să-l 
cheme pe Iliaş în scaunul ţării, pe care-l doreau toţi boierii. Și nu putea fi 
altfel, căci toți marii dregători fuseseră cu credință nestrămutată față de 
Petru voievod. Vomicul Efrem Hurul și fratele său, pârcălabul Danciu, și 
Petru Vartic hatmanul, Movileștii, Borcea și Sturza, pârcălabi ridicați din 
rândurile boierimii mărunte, ca şi postelnicul Harbor şi Neagoe stolnic. 

Și mai era dorinţa şi voinţa, aproape de bărbat, a doamnei Elena care 
dorea să-și vadă feciorii urcați în scaunul părintesc. 

S-au bucurat cu toţii și l-au primit cu dragoste, cu toate că era aproape 
un copil. S-a bucurat și Ion cu Maria cărora li se năștea la puţine luni după 
aceea cel de-al doilea fecior căruia i-au dat numele de Teodor. 

Bucuria tuturor a scăzut însă treptat când au înţeles care sunt apucăturile 
noului domn. În cei patru ani pe care i-a petrecut la curteasultanului, copilul 
a căpătat deprinderi cu care ai noştri nu erau învăţaţi și al căror rost nu-l 
înțelegeau în nici un chip. Pentru a-l atrage la o nouă lege şi ca să-l facă să 
se lepede de cea veche, cei care i-au supravegheat creşterea au dat dovadă 
de mare iscusință. L-au înconjurat cu fast, i-au cultivat gustul pentru muzică 
şi dansul oriental, în jurul său au fost aduși tineri frumoși, pielea trupului 
său s-a obișnuit cu moliciunea mătăsii sau a altor stofe scumpe, viaţa se 
deschidea în faţa tânărului prinţ ca o grădină a plăcerilor, din care se putea 
înfrupta pe ales, dacă izbutea să ajungă la mărire şi putere, iar amândouă se 
puteau obține dacă trecea la legea islamului. Preoţii noii religii erau nişte 
înţelepţi, lucrau cu tact şi fără nici o grabă atunci când îi arătau 
superioritatea acesteia faţă de celelalte. O făceau cu o anumită detaşare ca și 
cum menirea lor era numai aceea de a deschide nişte căi, pe care te puteai 
angaja numai dacă vroiai și în cunoştinţă de cauză, spre deosebire de 
călugării noștri, pătimaşi, ale căror argumente erau încărcate de ameninţări 


grave: iad, pucioasă, flăcări, chinuri neînchipuite, iar răsplata, dacă erai 
demn de ea, ţi se oferea sub formă de lumină, lapte, miere și cântări. Altfel 
stăteau lucrurile dincolo: nici un efort în a demonstra existența unei puteri 
unice şi zâmbetul superior fată de cazna celorlalți de a arăta că trei fac unul. 
Iar la capătul drumului desfătări pe care lumea de pe pământ nu ţi le putea 
oferi și femei superbe, croite de Cel de Sus anume pentru a-i ferici veşnic 
pe credincioşii săi. 

Tinerii din preajmă l-au îmbiat cu dezmierdări pe care, la început, nu le- 
a înţeles, dar, treptat, a prins gustul unor plăceri despre care nu auzise, dar 
pe care Allah, în prea marea lui dragoste față de oameni, le îngăduia. Când a 
crescut ceva mai măricel, fete tinere şi frumoase, cu o îmbrăcăminte 
străvezie, care mai mult scotea în evidență decât ascundea, l-au slujit ca 
niște roabe supuse și fericite că se află în preajma lui, i-au încântat auzul cu 
cântece languroase, iar trupurile lor s-au unduit în mișcări care stâmeau 
simţurile, îmbiindu-l și învățându-l meșteșugul dragostei, ele fiind hărăzite 
numai pentru această bucurie trupească din care se înfruptau doar atunci 
când vroia stăpânul, fără supărare și fără nici o umbră de invidie. 

Când a lăsat Ţarigradul pentru scaunul Moldovei, Iliaș nu s-a putut 
despărţi de soţii săi cei tineri și înţelepţi şi nici de roabele care ştiau să facă 
din trupurile lor grădini pline de mirezme. Doamna Elena a căutat să-l rupă 
pe fiul său de asemenea apucături spurcate. Strădaniile mamei, oricât de 
iscusite au fost, s-au dovedit zadamice. Ziua și noaptea suferea în preajma 
lui numai pe acești soţi cu care venise de la Țarigrad spre marea supărare a 
dregătorilor pe care tânărul domn nici nu-i băga în seamă. În loc să 
grijească de trebile ţării și ale domniei, Iliaș își vedea de petrecerile sale, 
privindu-i cu vădită desconsiderare pe oamenii care se străduiau să-l 
slujească cu credință spre binele lui și al tuturor. Unii dintre marii au 
început să murmure și cea mai mare nemulțumire o arăta hatmanul Petru 
Vartic. Om dintr-o bucată, acesta nu s-a sfiit să-şi bată joc de apucăturile 
dosnice ale lui Iliaș şi să-și arate scârba şi mânia în faţa mai multor boieri. 

— Ne-au amăgit pe toți! a strigat Vartic. Geaba se arată pe dinafară pom 
înflorit, căci pe dinlăuntru e ca un lac împuţit. S-au depărtat de 
credinţastrăbunilor, umblă acum după legea mahmetenească numai de 
dragul preacurvirii cu turcoaicele ce le-a cărat până aice, de parcă s-a stins 
sămânţa muierilor din Moldova. 

Unii, cei mai mulţi, au fost de partea lui Vartic, dar au fost și ticăloși 
care i-au șoptit la ureche lui Iliaș, cum îl batjocorește hatmanul. 


Iliaş s-a mâniat cumplit la auzul acestor bârfeli și pe învățătura căpătată 
la Țarigrad, unde supusul trebuie să stea cu grumazul pururea plecat față de 
stăpân, fiind rob acestuia, a poruncit să i se taie capul hatmanului şi celor 
ce-au fost de față când a spus acele vorbe pline de îndrăzneală, inclusiv 
celor care veniseră să-l pârască pe Vartic. Nimeni nu trebuia să-i poarte lui 
de grijă ce face cu faţa sau cu spatele, iar cei care au îndrăznit să se 
gândească la aşa ceva, să plătească cu capetele. Și în sâmbăta de după Paşti 
din al doilea an al domniei sale, i s-a tăiat capul hatmanului în târg la Huși, 
iar trupul lui a fost astrucat în ctitoria lui Rareş de la Pobrata, ca să 
veşnicească alături de stăpânul pe care-l slujise cu dreptate şi credință. 

Această faptă tirănească i-a turburat pe boieri, pe care cu greu i-a putut 
linişti Elena doamna și Ion Movilă, cumnatul acestui tânăr zlobiv. Și nu 
erau numai boierii nemulțumiți, dar și ţara începuse să murmure socotindu-l 
vinovat pentru toate nenorocirile ce se abătuseră în anii domniei acestui 
călcător de credință. Din pricina lui, ziceau oamenii și-a întors și Dumnezeu 
faţa de la noi și a lăsat atâta certare, că și copacii şi pomii şi viile secaseră 
de geruri mari. 

Toate au fost răbdate până când lăcomia lui care nu mai cunoștea 
margini, l-a îndemnat să-i pună la bir pe boieri și mănăstiri. Mulţi dintre cei 
mari au pribegit care încotro, unii îndrăznind să meargă chiar la Țarigrad şi 
să se plângă împotrivă-i, că risipeşte ţara. 

Ion s-a dus la doamna Elena și i-a arătat că nemulțumirea tuturor este 
mare şi trebuie făcut ceva pentru a înlătura primejdiile ce se pot ivi în calea 
domniei. Până la acea dată, cel mai mare dintre Movileşti izbutise să se 
înţeleagă binișor cu o soacră ce nu-i era de fapt soacră, și nădăjduia că va 
găsi înțelegere la ea, aşa cum o găsise și până atunci. Când însă Elena 
Brancovici a auzit că supușii lui Iliaș se pot ridica împotriva acestuia, abia 
atunci lon a cunoscut o altă latură a sufletului acestei femei. S-a schimbat la 
faţă şi de mânie cu greu îi ieșeau cuvintele din gură. Nici glasul nu mai era 
cel obişnuit, iar ochii îi scăpărau de ură. Păcatele feciorului ei i se păreau 
mai mici decât vina celor care îndrăzneau să se ridice împotriva domnului. 
Se va arăta nemiloasă, fără să ţină seama de rang, de dregătorie. lar dacă 
chiar Macarie, episcopul Romanului, este nemulţumit, atunci să se ducă la 
mănăstire şi locul lui să fie luat de Mitrofan, faţă bisericească ce se arată 
supusă și nu vede nimic rău în faptele feciorului ei. 

— Mărită doamnă, i-a spus Ion, veţi schimba unul sau doi dregători, cei 
mai mulţi vor rămâne la locul lor, dar nu uitaţi că atunci când se va ivi 


prilejul, toţi îl vor părăsi și nu este vorba numai de câţiva mari boieri, ci de 
toți oamenii care au ceva de spus în ţara asta. 

— Vrei să spui că te vei ridica şi tu împotriva noastră? 

— Nu împotriva voastră doamnă, ci a unui singur om și nu eu mă voi 
ridica, ci alţii. Pribegii din Lehia pândesc, alţii li s-au adăugat după uciderea 
lui Vartic. 

— Şi ce-ai dori să facem? 

— Eu nu doresc nimic pentru mine, dar ţara vrea să ştie că la cârmă se 
află un om vrednic și credincios, nu un păgân. 

Nu s-au înţeles şi Ion și-a dat seama că Elena Brancovici iubeşte puterea 
mai mult decât credinţa și că fiului ei i se poate ierta orice, numai pentru că 
era domn. Socoteală proastă, gândea Ion, dacă se avea în vedere firea 
boierilor noştri, dornici de schimbări și când trebuia și când nu. 

Mama a încercat şi ea la rândul său să-și sfătuiască fiul, dar Iliaș nu a 
arătat că înțelege, sau că ar fi împotrivă. S-a închis în el și mama lui l-a 
lăsat în pace. L-a supărat atâta nesupunere și a crescut scârba lui împotriva 
unor supuși pe care-i socotea nevrednici să-i fie robi. Sufletul lui a tânjit 
după liniştea şi desfătările despre care-i vorbiseră învățătorii săi din 
Țarigrad şi, sfătuindu-se cu prietenii săi turci, a ajuns la încheierea că nu te 
poţi bucura în tihnă de toate plăcerile pe care ţi le oferă lumea, decât sub 
ocrotirea unui stăpân în faţa căruia nici un supus nu îndrăzneşte să ridice 
capul. Un asemenea stăpân era sultanul și lui i-au fost trimise scrisori 
tainice, prin care Iliaș făgăduia „că doreşte şi cinstește și îmbrățișează legea 
lui Mahmet”. 

Sultanul i-a poruncit să vină la Poarta fericirii, dar călătoria nu se putea 
face atât de uşor pe cât crezuse domnul. 

S-a mâniat şi a bătut din picior când Ion Movilă s-a dus la el, cu știința 
doamnei Elena, ca să-i înfăţişeze câte primejdii va întâmpina. Boierul și 
cumnatul nu s-a descumpănit. 

— Dacă e să pleci, i-a spus Ion, fă-o, măria ta, dar cu grijă. 

— Cine crezi tu că-mi va sta împotrivă? 

— Toată ţara, măria ta. 

— Sunt stăpân și fac ce-mi pofteşte inima! 

— Eşti stăpân cât te vrea ţara, măria ta, şi ţara doreşte acum unele 
lucruri. 

— Ce vrei să spui? și tânărul s-a învinețţit. 

— Că nu vrea să te scape, doamne, pentru câte ai făcut. 


— Îndrăznesc mişeii? 

— O vor face, măria ta. 

— Am să-i pun în lanţuri... 

— Nu poţi pune o ţară în lanţuri și măria ta nici nu are cu cine face o 
ispravă atât de mare. 'Tovarăşii şi sfetnicii pe care-i ai sunt prea subțiri 
pentru o treabă atât de anevoioasă. Așa că, zic eu, vezi ce se poate face 
pentru a scăpa cu faţa curată. 

Mânia i-a fost mulcomită uşor. Ceea ce-i trebuia ca să huzurească erau 
banii și atunci slugile domnești au fost trimise să adune birul. Temei pentru 
o asemenea treabă erau cheltuielile de drum și mai mult decât atâta, ca să 
curme orice bănuială, i-a chemat pe cei mai de seamă dregători și punând 
mâna pe cruce s-a jurat și a spus: 

— Iubesc și cred în legea creștinească, dar mă duc la împărat să ușurez 
şi să scad haraciul țării şi al săracilor şi nu, cum spun oamenii, că merg 
pentru turcire, iar cine face astfel de vorbe împotriva mea, va fi pedepsit cu 
capul”. 

Aflând ţara că domnul vrea să plece la Țarigrad, a alergat călărimea la 
Huși, unde se afla curtea și când s-a pornit spre Dunăre, mergea domnul cu 
marii dregători și cu câţiva lefegii în jurul său, iar ţara pe de lături. 
Temându-se să nu fie oprit i-a rugat și i-a îndemnat pe dregători să le spună 
tuturor că el se va întoarce, iar drumul pe care-l face este în folosul tuturor. 
Și aşa a mers cu mare teamă până la Galaţi și numai când s-a văzut dincolo 
de apă a răsuflat liniştit. 

A fost aşteptat o vreme, după făgăduiala lui, dar au venit olăcari de la 
Țarigrad, trimişi de boierii aflaţi acolo cum că Iliaş s-a turcit căpătând 
numele de Mahmet precum şi sangeacatul Silistrei. 

Atunci boierii şi ţara l-au ales pe celălalt fiu al lui Rareş, pe Ștefan, 
doamna Elena depunând mari stăruințe pentru odrasla ei. 

Începutul domniei l-a găsit pe Ion la curte; nu se arătase nici mulțumit, 
dar nici nemulțumit de noua alegere. Îl scârbiseră peste măsură faptele lui 
Iliaş. Petrecuse o vreme alături de Petru Rareș și cunoscuse înverșunarea 
fostului domn împotriva otomanilor și tot zbuciumul și strădaniile de a 
scăpa ţara de sub stăpânirea străină. Și iată că fiul unui asemenea om se 
turcise, semn rău pentru soarta țării dar și a locuitorilor ei şi mai ales a 
boierilor. Omul de rând ar fi putut să-și păstreze credinţa, atunci când turcul 
s-ar fi făcut stăpân la Suceava, dar, ei, boierii, nu aveau de ales. Ca să-și 


păstreze moşiile trebuiau să se turcească, altfel sultanul le-ar fi dăruit 
pământurile și satele oamenilor săi, timarioților. 

La ce se putea aştepta de la cestălalt fiu ai lui Rareş? De cum s-a urcat în 
scaun a încercat să-mpace feţele bisericeşti, nedreptăţindu-i pe toţi cei care 
nu erau de legea noastră. lată-l asuprindu-i pe armeni, iar pe alţi eretici 
silindu-i să se întoarcă la pravoslăvie, faptă ce nu se mai petrecuse până 
atunci în Moldova, fiecare fiind lăsat în pace să-și păzească legea. 

Puterea i-a luat minţile şi da semne că nu va fi ușor nici pentru ţară, nici 
pentru boieri cu un asemenea domn. Se vădeşte a fi, ca și frățâne-său, cum 
spune preasfințitul Macarie, copac frumos pe dinafară, dar putred pe 
dinlăuntru. Semne rele arătase de mic. Era un copil mereu pus pe harţă. Nu- 
| mulțumea nimic. Când a mai crescut și a înţeles că domnia va fi a lui Iliaş, 
nimeni nu s-a mai putut apropia de el. Gândul că nu va domni îl chinuia. 
Iliaş era numai cu un an mai mare, deci nici o nădejde să urce în scaunul 
domnesc. Când a înţeles acest lucru și-a urât fratele şi nu se sfiia atunci 
când închipuia prilejuri peste prilejuri în care Iliaș și-ar fi putut pierde viaţa 
ca domnia să-i revină. O vânătoare, un război, o boleșniţă sau un strop de 
venin strecurat în băutură l-ar fi scăpat de un frate pe care nu-l putea suferi. 
Când s-a vădit că Iliaş își petrece cea mai mare vreme cu soții săi turci şi cu 
țiitoarele aduse de la Țarigrad, pieirea acestuia era o faptă care ar fi scăpat 
țara de o mare nenorocire. Îi era teamă să mărturisească cuiva gândurile 
sale, fiindu-i frică de Iliaș, care, după moda turcească, l-ar fi putut sugruma 
oricând pe un fratenemulțumit. Se simţea la curte ca într-o închisoare, se 
ferea de cei care încercau să aducă vorba despre pasiunile nefireşti ale 
fratelui său, de teamă să nu fie acuzat de hiclenie. Se arăta cât mai puţin, 
pentru a nu da prilej clevetitorilor. Nu vroia să stârnească în nici un chip 
mânia fratelui său. Ajuns domn. Ștefan şi-a arătat în scurtă vreme adevărata 
lui faţă. Simţindu-se stăpân, a dat frâu liber patimilor care zăcuseră în el. 
Moştenise de la înaintaşi o înclinare deosebită spre partea femeiască şi dacă 
până a ajunge domn se străduise să înăbușe această pornire, acum nu se mai 
ruşina de nimeni. Şi n-ar fi fost vreo mare nenorocire dacă și-ar fi împlinit 
poftele cu un anume fel de muieri, care se aflau, slavă domnului, destule în 
tara Moldovei. Le-ar fi mulțumit pe cele doritoare să împartă așternutul 
domnesc, ar fi fost lăudat pentru bărbăţia lui, dar Ştefan nu cunoştea nici o 
opreliște, nici o rușine. 

La întâiul ospăț la care au fost chemaţi și dregătorii cei mari cu nevestele 
lor, după ce s-a înfruptat cu hărnicie şi a golit mai multe ulcele cu vin, când 


s-a pornit danţul s-a văzut din felul cum o privește, cum se învârte în jurul 
ei, că-i place Nastea, nevasta lui Dragotă, al doilea postelnic. Pe Dragotă 
părea că se prăbușise cerul, dar nu îndrăznea să-și arate mânia. 

Pe la miezul nopţii, mai mult cu silă, dacă împotrivirea Nastei o fi fost 
atât de înverşunată cum părea, a împins-o spre iatacul domnesc. Dragotă a 
vrut să plece, dar câţiva dregători l-au sfătuit să rămână, şi din clipa aceea 
cel de-al doilea postelnic a început să toamne oală după oală pană s-a 
prăbușit sub masă. 

Nu l-a văzut nici pe domn nici pe Nastea, nu-l mai interesa nimic, în 
mintea lui tulburată de aburul vinului nu mesteca decât un singur gând: cum 
să se răzbune. O asemenea rușine, în văzul lumii, nu mai păţise nici un 
boier mare, iar Dragotă n-a fost primul. 

O asemenea faptă l-a scârbit pe Ion și a doua zi. a stat de vorbă cu 
doamna FElena-Ecaterina Brancovici. Purtarea domnului putea stârni 
nemulțumirea boierilor. 

— Pentru o femeie? i-a răspuns doamna și Ion şi-a dat seama că în loc 
de înțelegere găsește împotrivire. Ochii doamnei aveau sclipiri de ură, iar 
buzele i se strânseseră de mânie. 

Cu ce drept, i-a mai spus doamna, vii să-mi dai sfaturi și de ce fapta 
poate necugetata, a unui tânăr să producă nemulțumiri așa de mari? 

Îl privea ţinta în ochi, provocatoare, ca o jivină gata să se arunce asupra 
prăzii. 

— Am crezut, i-a răspuns lon, că este bine să stau de vorbă cu măria ta, 
ca răul să nu se întindă. Și încă ceva, măria ta, nevestele noastre nu sunt 
târfele domnului. 

— Aha, care va să zică eşti de partea lor? 

— Eu am zis că sunt de partea noastră, dar n-am nici un drept să mă 
socotesc aşa, după cele spuse de măria ta. 

Turbulenţa Găneştilor şi Arbureştilor nu-i plăcuse lui Ion, nu din pricină 
că ajunsese să facă parte, oarecum, din familia domnească. În tinereţe nu 
ştiuse de partea cui să fie, judecata îi fusese influenţată de sentimentele lui, 
iarsoarta făcuse ca totul să se vălmășească, în așa fel încât cu greu ar fi 
putut alege binele de rău, şi strâmbul de drept. Ca mare boier care doreşte 
cât mai multă putere şi cât mai multe libertăţi față de domn, îl judecase pe 
Ștefăniță și chiar și pe Rareş cu un ochi foarte sever. Dregătoriile pe care le 
împlinise i-au îngăduit să cunoască mai bine rosturile domniei, legile și 
obiceiurile ţării, felul legăturilor dintre domn şi supușii săi. În ciuda 


descendenței dintr-o mare casă boierească și a prejudecăţilor moștenite, 
înţelegea că dreptatea fusese de partea lui Ștefăniță care se dovedise a fi un 
domn priceput și înțelept. Dacă ar fi trăit, multe foloase ar fi avut ţara. 
Recunoştea toate aceste adevăruri, iar amintirile lui din tinereţe cernute de 
scurgerea anilor care le îndepărta învăluindu-le într-o lumină plăcută, de 
basm, de parcă cele trăite nu s-ar fi petrecut aievea, nu-i mai stânjeneau 
judecata, simţea numai un fior pe care ţi-l dă această depărtare care 
înseamnă de fapt trecerea noastră mult prea repede prin această lume. Acum 
însă, nevrednicii fii ai socrului său duceau ţara de râpă. Turcitul ar fi vrut 
să-și întindă puterea și asupra Moldovei, iar cestălalt, în loc să privegheze 
asupra ţării ca s-o scape de primejdiile ce o amenințau, îi învrăjbea pe cei 
mari împotrivă-i. Ca să-l împiedice pe Iliaş-Mahmet să-i ia scaunul, l-a 
cumpărat pe ceaușul turc şi a mărit darea ţării față de Poartă cu încă cinci 
mii de galbeni. Boierii murmurau, și unii, cu mare fereală, și-au strâns 
partea de avere pe care puteau s-o poarte cu ei şi au fugit la leşi, unde se 
afla pribeag Petre stolnicul, feciorul lui Bogdan cel Orb. Ion Moţoc care nu 
mai avea nici o dregătorie, îl căutase în mare taină ca să se sfătuiască cum 
este bine să facă. Mai toți dregătorii din vremea lui Rareș, pe care-i 
moştenise Iliaş, și apoi Ștefan, căutau să scape de rușine, iar Dragotă îi 
stârnise pe mulți să-l părăsească pe un curvar care nu mai deosebeşte 
cinstea de ruşine. 

— Și-apoi, spunea Moţoc, e vorba și de soarta bietei țări, a cărei grijă n- 
o poate avea un asemenea domn. 

— Crezi că de asta s-au ridicat boierii împotriva lui? 

— Cum să nu cred? 

— Ascultă Moţoc, să nu umblăm cu vorbe goale. Multora nu le-a păsat 
de ţară, ci de altceva, ştii bine acest lucru. 

— Este adevărat că oamenii s-au gândit mai mult la ei, şi nu se poate 
altfel. Gândeşte-te că nu-i vine bine nimănui ca fecioara sau nevasta lui să 
fie purtată cu sila de slugile domnești în crivatul lui Ștefan și nici să-și bată 
joc de el într-alt chip. 

— Adică să nu-i dea în lături de la ceea ce ei cred că li se cuvine. 

— E şi firesc. În jurul lui roiesc numai netrebnici şi cinstea o au ei şi nu 
cei care sunt vrednici. 

— Şi ce crezi că-i bine să facem? 

— Pentru asta am venit să te-ntreb pe domnia ta. Ion a zâmbit. Politeţa 
lui Moţoc însemna multe. Ce putea să-i spună? Să-l îndemne împotriva 


domnului, să se ridice şi el? A rămas să se mai vadă și să se sfătuiască în 
scurtă vreme. 

Ion i-a chemat pe fraţii săi. Vroia să știe ce gânduri au și ei. Văscan era 
îngrijorat şi era de părere că boierii au dreptate. Gavrilă, însă, fusese chemat 
dela Hotin, unde era pârcălab şi doamna Elena cu Ștefan i-au arătat că l-ar fi 
dorit în preajma lor, în cea mai mare dregătorie. Chiar în ziua aceea se 
înfățișase domnului. 

— Mai bine o dregătorie mai mică dată de un domn puternic, decât o 
mare dregătorie care vine de la unul slab, a încercat să-l lămurească Ion. 

— Ştiu eu, a răspuns Gavrilă zâmbind, dacă ai dreptate? Știu că eşti mai 
vârstnic și nimeni nu se poate îndoi de înțelepciunea ta, dar ceva mă 
îndeamnă să nu-ţi dau ascultare. 

— Setea de mărire este de cele mai multe ori pândită numai de 
primejdii. 

— S-ar putea să ai dreptate, dar nu uita că domnul şi-a întărit scaunul 
cumpărându-l pe turc. 

— L-a cumpărat pe sultan, dar nu uita că în Lehia... 

— Să nu-mi vorbeşti de leşi şi de pribegii de acolo. Ştii bine că leşii n- 
au fost în stare și nici nu sunt ca să clintească din scaunul său pe un domn al 
Moldovei. N-a trimis Ștefan solie ca să ne ajute în cazul în care Iliaș ar veni 
cu noii săi supuşi asupra Moldovei? Și ce-au răspuns leşii? Că ar fi în 
folosul celor două țări ca să facă şi să dreagă, vorbărie goală, și nu i-ar fi 
fost greu nici unui om de rând să vadă că în afara acestor vorbe frumoase nu 
pot face nimic. Şi acum când domnul este întărit în scaunul său de sultan 
crezi că leşii vor îndrăzni să facă ceea ce n-au îndrăznit până acum? 

— Gavrilă, nimeni nu te îndeamnă să iei o hotărâre împotriva credinţei 
tale. Noi ca fraţi trebuie, suntem datori să ne sfătuim. Fiecare va face cum 
crede că este mai potrivit. M-aş fi bucurat ca noi să fim toți trei la un loc și 
la bine și la rău. Faci cum crezi, dar să nu uiţi că niciodată boierii n-au fost 
mai uniți şi mai hotărâți ca acuma. 

— Ştiu ce vrei să-mi spui, dar nici voi să nu uitaţi cum au pierit boierii 
cei mai mari sub Ștefăniță. Tu, bădie, erai mare și ai cunoscut cu de- 
amănuntul ce-a fost atunci şi nici n-ai să poţi să-mi arăţi o dată în care 
boierii l-au biruit pe domn. Eu zic că ar fi bine să vă gândiţi voi la cele ce 
vreţi să faceţi, să cântăriți fără grabă şi mânie și să hotărâți, când veţi hotărî, 
cu mare grijă. 


În vorbele fratelui celui mic se simţea semeţia. Îl ademenea puterea și ca 
o haită care simte sângele, vroia să se arunce asupra ei cu mintea înceţoșată 
de patimă, fără să mai ţină seama de nimic. Era în stare deci, să se rupă de 
ei, dorinţa de a ajunge cât mai sus îl îndepărta de ai săi, sângele, neamul nu 
mai aveau nici un rost. lon simţea de multă vreme că mezinul este un om 
greu de stăpânit, dar nu-și închipuise că în împrejurările de atunci el va 
merge pe un drum, iar ceilalți fraţi pe altul. 

— Nu vreau, i-a spus el lui Gavrilă, nici să te sfătuiesc, nici să te cert, 
nici să-ţi cer să mergi împotriva firii tale. Nu mai eşti un copil, îți poţi hotărî 
singur soarta. Eu şi Văscan nu vrem să-l slujim pe Ştefan. Atât, deocamdată. 
Om vedea dacă va trebui să mai facem și altceva. Tu vei ști ce se petrece cu 
noi şi de va fi să ni te alături, te vom primi cu bucurie. Aș dori să nu ne 
aflăm cândva faţă-n faţă ca potrivnici. Să ne ferească Dumnezeu de aşa 
ceva, chiar dacă avem cugetul împăcat că noi nu purtăm nici-o vină. 

— N-ai teamă bădie, voi ști să-mi port singur de grijă și nu cred că 
trebuie să vă fie milă de mine, dacă nu v-a fost milă de voi. Deşi-s mai 
tânăr, îngăduiți-mi să vă cer încă o dată să gândiţi bine ce faceţi. Alături de 
domn vom fi puternici, cei ce se ridică împotriva lui, vor trebui să-și plece 
capul în ţărână. Eu mi-am făcut datoria să vă spun ca frate unde-i binele şi 
unde-i răul. Ca mare vornic aș putea să vă fiu un sprijin. 

Se și vedea deasupra tuturor și înfumurarea mezinului l-a întristat pe 
Ion. Cu el nu mai era nimic de făcut. Rămânea ca împreună cu Văscan să 
hotărască soarta familiilor lor. 

Moţoc i-a destăinuit lui Ion că fuge-n Lehia și se va alătura lui Petre 
stolnicul. Alţi boieri luaseră drumul pribegiei. 

Ion nu-i spusese Mariei nimic. Nu vroia să-și supere nevasta care 
rămăsese iarăşi însărcinată după ce-i născuse până atunci patru copii, trei 
băieți şi o fată: Gheorghe, Toader, Ieremia şi Scheauca. Se mai împlinise și 
arăta de-a dreptul falnică la înfățișare, în mișcări şi în tot ce făcea. Nu-i 
plăcea să-și aducă aminte de anii în care suspinase după un bărbat. Alunga 
orice aducere aminte care i-ar fi turburat liniştea şi bucuria. Îl iubea pe Ion, 
ştia că pusese stăpânire pe el, chiar dacă, uneori, când se afla departe de 
casă, bărbatul ei, acum om în vârstă, nu rămânea ușă de biserică, după cum 
îi şopteau unele guri păcătoase. Era un bărbat frumos și nu pricepea cum de 
rămăsese neînsurat până la anii când o cunoscuse pe ea și se bucura de 
norocul ei, mai ales că faţă de ea Ion se arătase întotdeauna cu mare grijă. 
Avea purtări alese și vorba cumpănită. Părea un om care nu ştie ce este 


mânia, dar îl simţea cum clocotește și-i plăcea această forță care se putea 
stăpâni de dragul sau măcar din pricina ei. Nu i-ar fi plăcut să-l știe slab și 
aflase destule în legătură cu vitejia şi bărbăţia lui şi nu putea să nu se simtă 
mândră că şi-a legat soarta de un asemenea om. Ş-apoi un bărbat atât de 
vrednic, în stare să biruie orice femeie, nu putea fi decât iubit şi respectat. 
Când Ion i-a arătat ce gânduri nutrește, Maria nu i s-a împotrivit. Ea și 
copiii trebuiau să meargă la Hudeşti, fără nici o grabă, aşa cum se duce 
orice boier la curţile sale pentru a petrece sărbătorile de Paşti. Până la 
venirea lui Ion și a lui Văscan, a cărui nevastă se afla la Hudești, sculele și 
lucrurile de preţ trebuiau să fie pregătite. În seara când sătenii mergeau la 
înviere, însoţiţi de slugile lor, cei doi frați părăseau Hudeștii în mare grabă, 
treceau Prutul pe luntrii pregătite anume şi a doua zi seara erau în 
apropierea hotarului. Oamenii pârcălabului de Cernăuţi au vrut să-i 
oprească, dar Ion şi Văscan le-au arătat că orice împotrivire ar fi de prisos. 
Frau mai numeroși și mai bine înarmaţi, iar în timp ce avea loc acest 
schimb de vorbe, femeile și copiii celor doi boieri, bine străjuiți de oameni 
gata de luptă, treceau hotarul. 

Când s-a aflat la Suceava că Movileştii au trădat, mânia doamnei Elena 
n-a mai cunoscut margini. Nu-l credea pe Ion în stare de o asemenea faptă. 
Înrudirea, credinţa pe care fiecare supus o datorează domnului său, i se 
păreau de ajuns pentru ca să-i ţină alături de casa ei. Fuga altor boieri în 
Transilvania erau alte prilejuri de necaz. Gavrilă Movilă, marele vornic și 
sfetnicul de taină al domnului şi mamei acestuia nu se arăta însă descurajat. 
Trimisese solii înLehia şi regelui Ferdinand ca să obţină alianţa celor două 
țări, dar, în vara anului 1552, la porunca Porții, domnul a trebuit sa treacă 
munţii în Transilvania cu oastea sa, în fruntea căreia se afla marele vornic, 
pentru a restabili autoritatea fiului craiului lanăș. Se spulbera, în felul 
acesta, orice nădejde de a câştiga pe craii creştini, în schimb, supușii 
domnului aveau motive să se bucure, deoarece sultanul făgăduise o scădere 
a haraciului cu două treimi. 

Acești supuși se arătau însă a fi mai mult decât nerecunoscători. Este 
adevărat că domnul nu-și schimbase obiceiurile cu toate stăruințele mamei 
şi ale sfetnicului său, marele vornic Gavrilă Movilă. Mai mult, pe învăţătura 
fratelui său, turcitul, adusese la curtea lui ţiitoare din Țarigrad, alese cu 
mare grijă. Frau frumoase, fuseseră crescute și pregătite pentru dragoste și 
ştiau să stârnească patima cu cântecele și danţurile lor. Nu ţipau și nu se 
împotriveau, cum făceau boieroaicele noastre, chiar şi atunci când doreau 


patul domnesc, aveau trupuri curate şi pielea îmbălsămată, mângâierile lor 
năşteau dorinţi pe care le împlineau pe-ndelete, sporind şi mai mult 
desfătarea. Primise la curte și câţiva sfetnici turci, care se ţineau deoparte, 
dar s-a aflat repede despre aceste destrăbălări tăinuite de iatacul domnesc şi 
mulţi s-au temut să nu-l urmeze în toate pe fratele său mai mare. 

De teamă să nu ajungă ţara pe mâna sultanului, din dorinţa de a-i plăti 
umilinţele, boierii din Lehia s-au vorbit cu cei din ţară să-l piardă pe Ștefan. 
Spre sfârşitul lunii august, domnul se afla în tabără, la Ţuţora, unde se 
strânsese o parte din oastea mică a ţării. Într-o noapte, după a doua cântare a 
cucoşilor, când toată tabăra era scufundată în întuneric, Dragotă, fostul 
postelnic al doilea, care venise în mare taină din Lehia și se sfătuise cu unii 
boieri din ţară, se strecura, împreună cu câţiva oameni de nădejde, năimiţi 
anume pentru o treabă ca asta, dar şi cu câţiva boieri de seamă, spre cortul 
domnesc. Alţi boieri erau la pândă cu slugile lor, iar corturile unora slujeau 
drept acoperire pentru oamenii lui Dragotă. Năvala a fost scurtă. Cele două 
străji au fost înjunghiate înainte să-și dea seama ce se petrece, iar corzile 
cortului au fost retezate. Pânzele s-au prăbuşit peste crivatul domnesc, 
Dragotă și ai lui s-au repezit și au înfipt săbiile şi sulițele oriunde li s-a 
părut că mişcă ceva dedesubt. Totul s-a făcut în tăcere. Nu s-a auzit decât 
zăngănitul armelor, tropotul pașilor şi la sfârşit, gemetele înăbușite și scurte 
ale celor înjunghiaţi. Marele vornic şi-a dat seama că se-ntâmplă ceva, a pus 
mâna pe sabie şi s-a repezit urmat de două slugi afară din cortul tău, a răcnit 
să vină straja domnească, strigătele sale au stârnit larmă mare în tabără, dar 
până să se dezmeticească, boierii care se împotriviseră și-i doriseră moartea 
domnului se rânduiau în jurul cortului domnesc. Gavrilă a înţeles că nu-i 
poate birui, a cerut să i se aducă grabnic calul și cu câţiva oameni a ieşit din 
tabără la larg. L-au urmat oştenii care făceau parte din garda domnului și o 
parte dintre mercenarii pe care-i tocmise Ștefan. Ştia că doamna Elena se 
dusese la moșia ei de la Șipote și a năzuit într-acolo. 

Între timp, în tabăra de la Ţuţora, boierii care-l uciseseră pe Ștefan au 
ținut sfat cu toţi care s-au aflat într-acel loc şi mare parte dintre ei l-au 
ales,după cum se vorbise cu pribegii din Lehia, pe Petru Stolnicul ca să le 
fie domn. Alţii, mai mult pentru că n-au vrut să se amestece, au părăsit 
tabăra îndreptându-se spre casele lor, iar unii, credincioși încă faţă de casa 
lui Rareş s-au îndreptat spre Șipote unde aflaseră că s-a dus marele vornic 
ca s-o găsească pe doamna Elena. 


Niciodată ţara nu se găsise împărţită între atâtea nevoi şi mare turburare 
cuprinsese pe toţi locuitorii ei. Boierimea măruntă şi răzășii din Țara de Jos 
n-au primit cu bucurie vestea morţii lui Ștefan. Era o faptă a marilor boieri 
care nu avea să ducă la sfârşit bun. Lor nu le păsa de muierile unora și nici 
de petrecerile domnești. Atâtea amestecături în ţară aveau să o slăbească 
spre bucuria celor care doreau s-o robească. 

Când marele vornic a pătruns în curțile de la Șipote, doamna Elena se 
afla în pridvorul casei. Ropotul cailor, numărul mare de călăreţi care se 
îndreptau spre acel loc stârnise mirare și îngrijorare înainte de a ajunge în 
sat. Veneau cu prea multă grabă, ceea ce însemna că nu e lucru bun. Gavrilă 
a sărit de pe cal şi a urcat în fugă cele câteva trepte. Doamna a pășit ușor. Se 
vedea pe faţa marelui dregător că s-au întâmplat lucruri năpraznice. 

— Măria ta, nu mi-aş fi dorit niciodată să fiu vestitorul unei nenorociri. 
În tabăra de la Țuţora s-a făptuit o mare nelegiuire. 

— I s-a întâmplat ceva lui Ștefan? 

— Măria ta, o asemenea faptă nelegiuită nu s-a întâmplat nici când în 
mijlocul unei taberi. 

— Au ridicat mâna asupra copilului meu? 

— Din păcate, n-am avut nici când şi nici cu ce să mă împotrivesc. 

— Ticăloşii, a izbutit să șoptească doamna căreia i se înălbiseră și 
buzele. S-a rezemat de un stâlp. Gavrilă, văzându-i privirile rătăcite s-a 
grăbit să-i vină în ajutor. Dar doamna l-a împins uşor, şi-a recăpătat 
înfățișarea ei obişnuită de stăpână care ştie să dea numai porunci şi l-a 
întrebat pe marele vornic ce-i de făcut. 

— Dacă au îndrăznit să facă o asemenea crimă, vor năzui și la mai mult. 
Am venit, măria ta, să ne sfătuim şi să vedem dacă răul poate fi curmat 
înainte de a cuprinde toată ţara. 

— Pe ce oameni ne putem bizui? 

— Cred, măria ta, că ţara va fi alături de noi. Am lăsat oameni ca să-i 
îndrume pe toți cei care vă păstrează credinţă să se strângă aici. 

— În numele cui? 

— Asta este stăpână, trebuie să hotărâm ceva. 

— Constantin, fiul cel mic, se află la Țarigrad. 

— Nu cred că mai avem timp să trimitem veşti până acolo şi nici 
prietenii măriei tale nu vor avea când să ne vină în sprijin. Dacă nu l-ar fi 
surghiunit sultanul pe Iliaș... 

— Nu trebuie să-i crezi niciodată păgânului. 


— Hiclenii au legături în Lehia și ne putem aștepta la o năvală a 
pribegilor. Până la Țarigrad îi trebuie unui vestitor cel puţin șapte-opt zile, 
pe când pribegii în trei zile sunt la Suceava. 

— Nu ne rămâne decât să alegem un alt domn. 

— Un străin de casa domnească? 

— N-o să fie un străin. Ruxandra a împlinit cincisprezece ani. Ne 
trebuie un mire pe care să-l ungem domn și după aceea om vedea ce trebuie 
să facem. 

— Cine să fie mirele, măria ta? 

— Trebuie găsit printre boierii care ne-au rămas credincioși. Caută-l 
vornice, și de vom izbuti şi de data asta, nu te vom uita, cu toate că şi așa îţi 
suntem atât de îndatorați. 

În sfatul pe care l-a ţinut cu oamenii care-i rămăseseră, Gavrilă, marele 
vornic, le-a arătat care este singura cale pentru a pune stavilă uneltirilor 
hiclenilor. În asemenea împrejurări nimănui nu-i ardea de nuntă, dar Gavrilă 
stăruia, fiind convins că numai soluţia oferită de Elena doamna îi poate 
mântui pe toți. Faptul că spre Șipote veneau cete de călăreți pentru a se 
alătura doamnei lui Rareş îi da curaj lui Gavrilă. 

Cum nimeni nu se hotăra, atunci marele boier, după ce i-a cercetat pe cei 
mai de seamă boieri din câţi se aflau la curtea doamnei Elena, i s-a părut că 
Joldea, mare vatag în ţinutul Lăpuşnei, ar fi potrivit pentru o treabă ca aceea 
pe care o plănuise el cu măria sa. Joldea era un om la treizeci și cinci de ani, 
chipeș, însă blând din fire și neînstare de fapte neobişnuite. Când marele 
vornic i-a spus ce vrea de la el, bietului boier i s-a părut că visează, apoi s-a 
scuturat ca și cum ar fi dorit să scape de o grea povară și s-a împotrivit cu 
toată puterea. Gavrilă l-a simţit că este slab şi că nu i se poate împotrivi 
multă vreme şi până la urmă, mai mult cu sila, l-a dus în faţa doamnei. Se 
făcuse stacojiu când a dat cu ochii de Elena, îl stânjeneau mai cu seamă 
mâinile, vorbele îi ieșeau cu greu din gură și nici nu izbutea să le 
împerecheze cum trebuie. Când i-a fost înfățișată mireasa care i se hărăzise, 
s-a pierdut cu totul. Îi era milă de biata copilă, îi era milă de el şi nici n-a 
băgat de seamă privirile furișe ale Ruxandrei care-l cântăreau fără sfială. A 
cerut, bâlbâindu-se, să i se lase măcar timpul cât să-şi adune minţile și firea 
şi i s-a îngăduit să iasă afară, sub cerul liber. A sorbit cu nesaţ aerul și 
singura lui dorinţă, în clipa aceea, a fost să încalece şi să nu se mai oprească 
decât în satul său, departe de toate câte se năpustiseră pe capul său, lucruri 
la care nici cu gândul nu gândise. 


Domn al Moldovei, el care nu era os domnesc! Sau să i se arunce în 
braţe o copilă la care n-ar fi îndrăznit să-și ridice ochii, necum s-o dorească 
drept soţie. Erau clipe în care nu ştia de-i treaz ori visează, atât de nefiresc 
era tot ce i se întâmpla. Singur găsea curajul să se împotrivească, dar, fire 
slabă, când Gavrilă Movilă începea să-i vorbească sau când o vedea pe 
doamna Elena privindu-l când rugătoare, când amenințătoare, nu mai avea 
puterea să se împotrivească. Îi era teamă că vor face până la urmă ce vor cu 
el. Dacă l-ar fi întrebat cineva, nici el n-ar fi ştiut să spună de ce anume îi 
este teamă. Prea erau toate în afara oricărei rânduieli și se îmbulzeau 
împinse de o putere al cărui rost nu-l înțelegea. Soseau mereu oșteni la 
Șipote, dar umblau şi zvonuri neliniştitoare. Nu i se părea nimic temeinic 
din ceea ce punea la cale şi în care el era amestecat împotriva voinţei sale. 
Se spunea că pribegii vor să pătrundă în ţară, de n-or fi şi pătruns, iar unii 
credeau ca şi el că Rareşoaia nu se va lăsapână nu-l va vedea pe feciorul ei, 
aflat acum la Țarigrad, în scaunul ţării. 

Dar, cum se-ntâmplă în asemenea vremuri de mare amestecătură, mai 
mulți boieri, ce năzuiau spre marile dregătorii s-au și strâns în jurul lui 
Gavrilă Movilă şi la îndemnurile acestuia s-au adăugat ale lor, încât Joldea 
n-a mai ştiut ce să spună şi n-a mai aflat nici o putere de împotrivire. În faţa 
acestora, Rareşoaia i-a făgăduit mâna fiicei sale și cu toții l-au proclamat 
domn, iar ca să înlăture îndoiala și șovăirea din inimele celor care veniseră 
la Șipote, au trimis să-l caute grabnic pe episcopul de Roman ca să 
slujească la nunta domnească. 

În noua domnie, Gavrilă Movilă şi doamna Elena făceau și desfăceau 
totul, iar Joldea, necunoscător în treburile şi obiceiurile de la curte se lăsa în 
voia lor, fiindu-le dealtfel recunoscător pentru sfaturile și ajutorul celor doi. 

În ziua de nouă septembrie, Joldea călca alături de domniţa Ruxandra în 
alaiul destul de sărac, format mai mult din oșteni, spre altarul bisericuţei din 
satul Șipote. Aici avea să poarte cununa de mire. O privea cu fereală pe 
viitoarea lui soţie care păşea ţeapănă, cu faţa împietrită. Nu arăta nici 
bucurie, nici tristeță. Era ca şi cum tot ce se desfășura în ziua aceea n-o 
privea pe ea. S-au rânduit după cuviinţă, iar episcopul şi cei trei preoți care- 
| însoțeau au început slujba. Când episcopul rostea îndreptările din carte, 
potrivit cărora soţia trebuie să-și urmeze soţul, tropotul cailor ce crescuse 
până când s-a ostoit în ușa bisericii, a fost urmat de năvala câtorva oșteni 
care au pătruns în lăcaș şi au strigat cu mare înfricoșare. 

— Vin pribegii! 


Gavrilă Movilă care şezuse până atunci lângă doamna Elena și se arăta 
falnic la înfățișare, aşa cum se cuvenea unui mare boier care ajunsese să 
facă domni, a pălit, i-a făcut semn doamnei să fie liniștită, după care a grăit 
cu glas mare: 

— Preasfinte, să lăsăm nunta până ce-i vom risipi pe hicleni. Măria ta, i 
s-a adresat apoi lui Joldea, trebuie să încălecăm grabnic și să rânduim 
oastea, după care a părăsit grabnic biserica, lăsând-o pe Rareșoaia să-și 
mângâie şi să-şi ocrotească fecioara. 

Strigăte, mare vânzoleală, oșteni încălecând și orânduindu-se pe pâlcuri 
şi pe steaguri, boierii îmbrăcându-și armurile ajutaţi de slugile lor și 
îndreptându-se spre câmpul ce se întindea în marginea satului. Era și 
timpul, deoarece în zare se ridicau pulberi care vesteau un mare număr de 
călăreți. 

În vremea prânzului, fostul stolnic care purtase numele de Petru, iar 
acum, ca domn ales de pribegi, îl luase pe acela de Alexandru, călărea în 
fruntea a câtorva mii de oameni. Lângă el se aflau cei doi frați Movilă, Ion 
Moţoc, Tomşa, mai tinerii Spancioc şi Veveriţă şi mulţi alţii, nemulţumiţi de 
felul cum domniseră feciorii lui Rareş. Se deslușea în oastea lui Alexandru 
un pâlc de mercenari care purtau puști și un pâlc de șleahtici. Pe măsură ce 
se apropiau, pâlcurile de călăreţi se desfășurau treptat în ordine de bătaie. 
Când au ajuns la cinci sute de pași s-au oprit și din fruntea acestei oști s-au 
desprins trei călăreţi. Aveau semn că vor să spună ceva. La jumătatea 
drumului dintre cele două oști, au lăsat caii la pas, au mai mers preţ de o 
sută de pași după care, călăreţul care purta o armură strălucitoare, l-a strigat 
pe Gavrilă Movilă.Acesta a recunoscut glasul fratelui său mai mare, i-a 
făcut semn lui Joldea și acesta a încuviinţat înclinând capul și a ieșit în 
întâmpinarea lui Ion. 

Nimeni n-a auzit ce-au vorbit cei doi fraţi. Gavrilă s-a întors spre ai săi 
și le-a strigat să se gătească de luptă. În caz de izbândă, doamna făgăduise 
răsplată mare fiecăruia dintre cei care luptau pentru neamul ei. 

Când soarele se afla în crucea cerului, cele două oști s-au învăluit și 
după mai multe ceasuri de luptă încrâncenată, timp în care s-a amestecat în 
țărână sângele aceluiași neam, s-a văzut că biruinţa este de partea pribegilor. 
Boierii cei mai de frunte din preajma lui Joldea zăceau răpuși, printre 
trupurile acestora aflându-se și marele vornic Gavrilă. Joldea a fost prins, 
iar doamna Elena n-a mai aflat vremea să fugă. Seara, în curţile ei de la 
Șipote intrau căpeteniile învingătorilor în frunte cu Alexandru Lăpuşneanul. 


S-a ţinut sfat, alături de domnul învingător aflându-se Ion Movilă, marele 
logofăt, Giurgea marele vomic, Văscan Movilă... 

În faţa lor a fost adus Joldea, care arăta groaznic la înfăţişare. Se luptase 
ştiind că numai izbânda îl poate scăpa, hainele îi erau stropite cu sânge, fuse 
de două ori scrijelit numai de tăișul săbiei și cu greu izbutiseră să-l 
dovedească, prinzându-l cu laţurile din mai multe părți. 

Când i s-a cerut socoteala, și-a plimbat privirile rătăcite peste feţele 
celor care-l judecau după care şi-a plecat capul şi n-a fost chip să-l facă 
cineva să rostească o vorbă, nici atunci când unul dintre sfetnicii lui 
Alexandru a cerut să fie dat pe mâna călăului. Atunci s-a împotrivit doamna 
Elena arătându-le că ea l-a ales domn, dăruindu-i mâna Ruxandrei. 
Lăpuşneanul s-a arătat îngăduitor și i-a lăsat viaţa, a cerut, în schimb, să fie 
însemnat la nas și dus la o mănăstire. 

— Și acuma doamnă, a grăit noul voievod, ca să punem capăt tuturor 
relelor ce s-au abătut asupra ţării, pentru pacea și liniștea tuturor, dorim să 
câştigăm și bunăvoință domniei tale, față de care vrem să arătăm dragoste şi 
supunere. 

Vorbele Lăpuşneanului au stârnit mirarea tuturor, nimeni nebănuind ce 
dorește şi unde bat gândurile sale. Așa se face c-au rămas uluiţi cu toții și 
mai ales doamna Elena, atunci când acesta a spus doar atât: 

— Dacă soarta scaunului ţării atârnă de o nuntă, atunci această nuntă se 
va face mâine cu voia măriei tale. Iară noi, ca un ginere prea plecat, vom 
avea grijă ca nici fiica măriei tale şi nimeni altul să nu sufere vreo 
sminteală. 

Domnița Ruxandra l-a privit cu mare ură pe omul care-i hotăra soarta în 
chip atât de nefiresc şi n-a înţeles de ce boierii au ales domn pe un bicisnic 
ca acest lăpuşnean şi de ce se-ngăduie ca viaţa ei să fie călcată-n picioare 
fără ca nimeni să se-mpotrivească. Numai doamna Elena, ca o adevărată 
stăpână, s-a bucurat că puterea va sălășlui şi de atunci încolo în casa ei și a 
primit cererea noului stăpân al Moldovei. 

Ion şi Văscan au cerut încuviințarea să se grijească de cele de cuviință 
pentru îngropăciunea fratelui lor, al cărui trup pornea în aceeași noapte 
pentru a fi așezat alături de osemintele părinţilor săi, în biserica de la 
Hudeşti. 


XXIII. 


Pribegii l-au ales ca domn pe Petre Stolnicul deoarece era os domnesc, 
fiul lui Bogdan cel Orb şi al unei boieroaice de mâna a doua din Lăpușna. 
Fugise în Lehia de frica lui Rareş, îndemnat fiind și de Văscan Gănescu. 
Fapta a regretat-o ani de zile în șir şi numai fuga boierilor, la începutul 
domniei lui Ştefan Rareș, l-a făcut să creadă că norocul nu l-a părăsit cu 
totul. A primit propunerea lor de a fi domn, deși nu-i plăcea. Ei îl alegeau 
crezându-l slab şi ușor de îndrumat. Le-a făgăduit că nu va asupri pe 
nimeni, dar nu această făgăduială îl supăra, ci faptul că accepta ideea 
suprimării unui domn de către boieri. 

Acest gând nu l-a mărturisit nimănui, a primit pentru că nu avea altă 
alegere, în nădejdea că totul se va sfârşi spre binele tuturor. 

Ridicându-se împotriva unui domn aflat în scaun cu încuviințarea 
sultanului, trebuia să se sprijine pe cineva. Pribegii au dus tratative cu 
voievozii, cnezii, castelanii și căpitanii leşi din ţinuturile de margine. Le-au 
făgăduit închinarea Moldovei, faptă de necrezut, dacă se avea în vedere că 
de o sută de ani craiul leah a pierdut atâta lume și bănet ca să supună 
această ţară românească. Și acum, fără să piardă un om și: fără să 
cheltuiască un singur zlot, românii i se supuneau de bunăvoie. 

Va primi craiul această închinare? 

Șleahticii au fost de părere că, înscăunarea lui Petre Stolnicul odată 
împlinită cu ajutorul lor, craiul va trebui să accepte. De se va supăra 
sultanul, vina poate fi aruncată pe umerii lor, iar supărarea acestuia putea fi 
cumpărată cu bani şi cu făgăduielile craiului că toate vor rămâne aşa cum au 
fost. Aşa se face că la 5 septembrie 1552, la Bacuta, pe Nistru, noul domn, 
care-şi luase numele de Alexandru, jura credinţă craiului Jicmont August în 
faţa sfetnicilor acestuia urmând ca la timpul potrivit să se închine şi în faţa 
craiului. 

Ajuns domn, Alexandru, căruia i s-a zis şi Lăpuşneanul, a căutat să 
obțină alianţa craiului de la Viena, dar fără nici o izbândă, iar în dieta crăiei 
leșeşti, care s-a ţinut în iarnă, mai marii regatului erau împărţiţi: unii 
aprobau cele ce se înfăptuiseră de către șleahticii de margine în Valahia, alții 
erau împotrivă, iar craiul nu ştia nici el cum este mai bine de făcut. 
Alexandru şi sfetnicii săi, între care Ion Movilă, ca mare logofăt şi cumnat 
al doamnei, se arăta a fi cel mai de seamă dregător, au socotit că este 
nimerit să fie câștigată bunăvoința sultanului. Solii trimiși la Poartă au 


întâmpinat greutăţi din partea nevârstnicului şi ultimului fecior al lui Rareș, 
Constantin. Acesta făgăduise că va urca haraciul ţării și-i cumpăra cu bani 
grei pe sfetnicii sultanului, bani pe care-i lua cu împrumut de la o evreică 
din Țarigrad, care-i dăduse bani şi lui Rareş cu treisprezece ani în urmă. 
Oamenii Lăpuşneanului au mai aflat că în spatele acestor urzeli s-ar afla 
doamna Elena şi unii dintre marii boieri. 

Ion a încercat s-o facă pe doamna Elena să renunțe la planurile ei. 
Boierii nu-l vroiau ca domn pe Constantin. Asta, deocamdată. După aceea, 
era sprebinele ei, al feciorului ei şi al țării ca domnia Moldovei să nu fie 
tocmită ca orice marfă în bazarul țărigrădean. Odată început un asemenea 
obicei, lăcomia celor de la Poartă nu va mai cunoaşte margini. Vorbele lui 
nu au fost ascultate. Ochii doamnei erau plini de ură, de ambiţie, patima 
pentru putere era atât de mistuitoare, încât nu și-o putea ascunde şi Ion a 
înţeles că stăruințele lui sunt zadarnice. 

Movileştii şi ceilalți mari dregători au fost de părere să se mărească 
haraciul şi să fie înlăturat în felul acesta Constantin. Moţoc, căpitanul 
oștilor domnești, „oșteanul cel mai viteaz al Alexandrinilor (nume dat 
moldovenilor după numele domnului) pe care oastea îl iubește fierbinte”, 
era trimis cu o mie de oameni în Transilvania împotriva lui Castaldo, 
generalul imperial, pentru a-l înscăuna pe omul sultanului, pe Ion Jicmont, 
fiul craiului lanăș. 

În al treilea ceas, într-una din nopţile din acel an, doamna Ecaterina a 
fost trezită de o mișcare pe care a simţit-o la uşa ei. A aprins grabnic o 
luminare și a simţit cum o cuprinde groaza atunci când la întrebarea ei n-a 
primit nici un răspuns, fără ca să înceteze strădania celui — sau celor — de 
afară, de a deschide ușa. A încercat să strige după ajutoare, dar în clipa 
aceea ușa a fost aruncată în lături şi trei bărbaţi ca nişte namile s-au aruncat 
asupra ei. A încercat să se zbată ca să scape, sau să ţipe dar gura i-a fost 
astupată și în jurul gâtului i-au strecurat o coardă subțire care a început să se 
strângă, retezându-i răsuflarea. Ochii i s-au bulbucat de groază, gata să iasă 
din găvane, trupul i s-a zbătut o vreme iar când limba învineţită s-a ivit 
printre buzele lipsite de sânge, a încremenit. Ucigaşii i-au aruncat leşul pe 
pat şi s-au furișat afară fără a fi văzuţi de cineva. 

Felul în care a fost ucisă doamna Ecaterina i-a nemulțumit pe dregători. 
Lăpușneanu arăta o latură a firii sale pe care nu i-o bănuiseră. Doamna 
Ruxandra și-a plâns mama cum se cuvine unei fiice. Scârba și ura ei față de 
un soț bătrân și bolnăvicios au crescut şi mai mult. Trebuia să i se supună în 


rarele dăţi când venea în iatacul ei, înțelegând că orice împotrivire putea să- 
i aducă moartea. 

Abia când au fugit în Lehia s-a aflat că împotriva domnului uneltiseră, în 
strânsă înțelegere cu doamna Elena, mitropolitul ţării, hatmanul Simion 
Negrilă, Sava Capotă, fost stolnic, și alţi boieri. 

Lăpușneanu se temea la gândul că mulţi alţii ar putea să se ridice 
împotriva lui și acest gând i l-a mărturisit marelui logofăt, Ion Movilă. 

— Ce rău le-am făcut, se plângea domnul, n-am asuprit pe nimeni, m- 
am străduit să ţin cumpăna dreptăţii. 

— Oamenii noştri sunt nestatomnici, măria ta, şi mereu dornici de noi 
schimbări. 

— Dar, mitropolitul? Ce i-a lipsit acestui om care era dator să-i îndemne 
şi pe alţii la supunere și ascultare? Nu se poate, Movilă, să zidești nimic pe 
temeliile nestatormniciei. Asta ar fi putut cel puţin să înțeleagă un cărturar ca 
mitropolitul şi un mare dregător. Împrejurările sunt grele, ştii bine câte 
strădanii am depus împreună ca să îndrumăm ţara spre un liman liniştit, 
unde să fie ferită de vânturile și furtunile pe care alţii le stârnesc împrejurul 
nostru. 

— Să nu mi-o ia măria ta în nume de rău, dar se putea arăta mai multă 
milă faţă de doamna Ecaterina. Putea fi surghiunită şi pusă sub pază 
straşnică. 

— Deci, asta vă nemulțumește? Dar nu v-aţi gândit la răul pe care l-a 
făcut această femeie? 

— N-a izbutit să-ți clintească nici un fir de păr, măria ta. 

— Nu este vorba de mine, Movilă, ci de năpasta pe care a adus-o asupra 
țării. 

— Câteva mii de galbeni trimiși peste darea obișnuită la Țarigrad nu fac 
gaură-n cer. 

— Aşa crezi tu, Movilă, şi aşa cred şi cei mari ca tine. Este uşor să te 
arăţi îngăduitor pe seama altora, dar gândiţi-vă la nenorociţii care ne ţin pe 
noi şi pătimesc și aşa destul de multe. Vor trebui să-și rupă tot ei de la gură 
şi pentru ce? Pentru că doamna Ecaterina, ale cărei sipete erau înţesate cu 
averi greu de cântărit, vroia să-și vadă feciorul domn, ca să poată să facă ce 
i-ar fi fost pe plac? Putere-i trebuia? În loc să se gândească la pomneţi și 
cerneluri, căci i se apropia sorocul, îi ardea, la anii ei, de domnie? Dar, s-o 
lăsăm pe doamnă. Nu vă gândiţi că eu trebuie să ţin cumpăna dreptăţii între 
toţi supușii mei? 


— Este adevărat, măria ta, numai că asprimea faţă de o doamnă... 

— Care asprime, Movilă! Voi vorbiţi de asprime? $-apoi, Movilă, tu, ca 
mare logofăt și om de carte, cunoşti mai bine decât oricare locuitor al 
acestei țări de câtă linişte avem nevoie acum, pentru a nu fi sfâșşiați de corbii 
cei mari care abia aşteaptă o pricină ca să se năpustească asupra noastră. 
Pentru atâta amar de rău pe care această femeie vroia să-l arunce asupra 
țării merita nu milă, ci chinuri cumplite. 

Devenise de neînduplecat de când aflase cele urzite împotrivă-i şi teama 
față de boieri creştea neîncetat. Îi simţea că sunt împotriva faptelor sale, 
deşi se ştia cu cugetul împăcat. A respectat obiceiul pământului, n-a urgisit 
pe nimeni. Și atunci, se gândea Lăpușneanu, ce vroiau de la el? Nu-i făcuse 
nici un rău mitropolitului şi nici neamului acestuia. De ce s-a ridicat 
împotriva lui? Era o întrebare care-l chinuia, încerca să descopere în 
purtarea și în faptele sale acele greşeli care i-au nemulțumit pe boieri și 
oricâte strădanii depunea ajungea mereu la aceeași încheiere: cugetul, 
sufletul lui nu erau pătate. Numai firea nestatornică a acestor boieri l-au 
împins să poruncească ridicarea unei vieţi. Nu se poate domni lăsându-i pe 
alţii să te calce-n picioare și prefăcându-te că n-ai văzut, căci se duce ţara de 
râpă. Vor mereu mai multă putere și mai multă avere. Gurile lor nu pot fi 
umplute niciodată? 

În Lehia, șleahticii au izbutit să-i ia mai toată puterea craiului. Oamenii 
săi de taină i-au arătat că mulţi boieri de-ai noştri privesc cu ochi buni 
asemenea prefaceri şi le-ar dori înfăptuite și în Moldova, S-a gândit mult la 
toate aceste mișcări şi nemulțumiri și singura încheiere era că aşa ceva nu se 
poate îngădui. Trebuie să fie un stăpân ca să fie orânduială. Așa cum este 
unul singur stăpân al celor văzute şi nevăzute, la fel şi aici pe pământ, 
deasupra fiecărui neam trebuie să fie un păstor. Altfel, din pricina firilor 
deosebite ale oamenilor, nu s-ar înțelege om cu om și ar domni 
neorânduiala, iarneorânduiala prilejuieşte dezlănțuirea patimilor şi cei răi şi 
vicleni ar călca în picioare fără milă pe cei mai puţin tari și toată alcătuirea 
țării s-ar nărui. Cui folosește o asemenea stare? 

Îi simte pe boieri că sunt nemulţumiţi de faptul că lâncezesc la curtea 
domnească sau pe la curţile lor, în timp ce în jurul lor lumea se mișcă, 
fiecare stăpânitor căutând să sporească moștenirea primită. Nu-și dau seama 
că împrejurările sunt neprielnice. Nu poţi porni asupra Ţarigradului cu o 
mână de oameni. E nevoie, uneori, să stai și să aştepţi o clipă potrivită, 


pentru că numai dorinţa și voinţa noastră nu-i de ajuns, trebuie să ai și 
mijloacele care să-ți îngăduie să treci, la fapte de pomină. 

Boierii îl cred un laş, pentru că stă liniștit şi nu vrea să-și cerce norocul 
în nici o parte. Pentru ce sunt ei bărbaţi şi neam de viteji, lăudaţi de toți cei 
care i-au cunoscut, ca să lâncezească şi să li se ruginească armele? Sunt 
vorbele unuia și altuia care i-au ajuns la ureche și domnul nu înţelege cum 
de nu vor să vadă foloasele păcii. Lăpuşneanu își dă seama că îndemnurile 
la înțelepciune n-au nici o putere asupra cugetului lor. Sunt gata pentru 
orice schimbare, o adulmecă cum adulmecă fiara prada și-s pregătiți pentru 
orice faptă, oricât de nechibzuită ar fi. Nestatornicia și nemulţumirea lor n-a 
fost stârnită de purtarea domnului față de ei, ele izvorăsc din firea lor 
păcătoasă. 

Odată cu teama creşte şi ura domnului împotriva boierilor săi. Este un 
rău care-i cuprinde pe-ndelete, ca o otravă, toată, fiinţa, ar vrea să se lepede 
de orice patimă şi buna judecată să-i fie cumpănă faptelor sale, dar simte 
cum această otravă, pune stăpânire pe mintea lui în ciuda oricărei 
împotriviri. 

Boierii, pe de altă parte, boierii cei mari, mulți dintre cei de mijloc și 
chiar şi dintre cei săraci sunt din ce în ce mai nemulțumiți de domnul pe 
care l-au ales. Este el cumsecade dar se arată slab în tot ce făptuiește pentru 
că nu îndrăznește. Cuminte faţă de sultan, grijuliu să nu-i supere pe ceilalți 
vecini, mai mult muiere decât domn! El crede că prin purtările sale nu 
supără şi nu dăunează nimănui, dar boierii noștri îşi dau coate, se holbează, 
îşi fac semne și după aceea clevetesc pe la colțuri: cum se poate, îşi zic ei, 
că un om în toată firea şi încă şi stăpânul ţării, să-și piardă timpul meşterind 
la rotiţe, lănțuguri şi alte nimicuri? 

Pentru că măria sa are patima ceasurilor. Îi place să le cumpere şi să 
meşterească la ele, atunci când i se pare lui că ceva nu se-nvârte bine. Zile-n 
şir se chinuie ca să dibuie unde se află stricăciunea, iar când nu izbutește, 
trimite să-i vină meşter de peste munţi, de la Bistriţa. Sau trimite ceasul să 
i-l dreagă acolo. 

Făcutul și desfăcutul unui ceasornic nu ia numai timp, ci dăunează și 
ochilor. Cum nu mai este tânăr, vederea nu-l mai ajută cum se cuvine, iar 
strădaniile lui de a dezlega tainele din măruntaiele unei asemenea alcătuiri 
încâlcite şi delicate i-au stricat şi mai mult vederea. A trebuit să meargă 
oameni la Bistriţa și să ceară un doftor și bistrițenii l-au trimis pe chirurgul 
Andrei. Doftorul a ajuns la Suceava în fapt de iarnă, l-a văzut și i-a spus că 


numai în luna mai înfloresc anume buruieni care-i pot fi de folos, așa că l-a 
trimis încărcat de daruri, iar marele logofăt a tocmit scrisoare de mulțumire 
cătrepârgari, cerându-le ca să-i îngăduie doftorului Andrei să treacă iarăși 
munții la timpul potrivit. 

De bun gospodar, nu-i vorbă, că este şi se arată că ştie să scoată bani din 
orice. Pe seama lui și sub supravegherea sa cresc cirezi mari de vite în 
ocoalele şi braniștele domneşti. Când vine toamna, cirezi mari de vite 
pornesc spre iarmaroacele Europei şi banii curg în sipetele domnului. Au 
nevoie ardelenii de slănină, căci la ei vremea este mai rece şi slănina poate 
fi mâncată şi în miez de vară. Lăpuşneanu a pus să crească porci şi când se 
apropie iarna pornesc porcarii peste munte și-i aduc galbeni cu traista. 

O fi Lăpuşneanu bun gospodar, ca fiecare om la casa lui, dar ca domn, 
ca stăpân al ţării l-ar dori mai plin de viaţă, mai plin de virtute și nu cum se 
arată el, ca. o băbotenie cu ochii veşnic înlăcrimaţi pe care şi-i șterge cu o 
năframă subțire, și se întreabă ei, de unde o fi luat și obiceiul ăsta pe care-l 
au numai muierile? 

Și mai râd boierii de una: ca un ţap încornorat l-a împins dracul să-şi ia 
nevastă tânără. I-a făcut ea copii, şi se poate să fi fost şi el pe acolo când i-a 
plămădit, dar să-şi pună grumazul sub papucul domniţei şi să se-nvârtă în 
jurul ei ca un mucos care încă nu știe ce-i lumea și crede că toată fericirea 
de pe pământ se află ascunsă sub fusta domniţei, asta chiar că nu mai este 
de îngăduit pentru un om în toată firea și pe deasupra stăpânul lor. Numai 
un orb nu vede câtă greață se întipărește pe fața acestei muieruşti, când îl 
simte pe aproape, iar el o ia de bună și strâmbătura ei o crede izvorâtă din 
suferinţă şi nu ştie ce să facă, numai să-i intre în voie. Când de multă vreme 
a amuţit cucul, pentru că s-au trecut cireşile, domniţa, la iscodirile lui, îi 
spune că are nu ştiu ce la furca pieptului ce nu poate fi ostoit decât cu 
cireşe. Încalecă oamenii şi fuga peste munţi, spre Rodna şi Maramurăș, 
unde, din pricina locului înalt, cireşele se coc târziu de tot. Şi-i aduc în 
goana calului, pasămite, să nu se strice chiar toate, pumnul de cireşe dorit. 
Vrea domniţa pere sau jimble de un anumit fel, la cererea Lăpușneanului 
bistrițenii se grăbesc să-i împlinească toate poftele. Dorinţa ei se transformă 
în porunca domnului și se pare că nu află nimic pe lume pe care Ruxandra 
să-l dorească şi Lăpuşneanu să nu-l împlinească. Ia să fi fost el bărbat în 
toată firea și toată puterea, spunea Spancioc, mustăcind, i-ar fi dat mâna să 
răcnească de i-ar fi sărit sâmburii din gură domniţei și i-ar fi pierit cheful să 
pună lumea pe drumuri cu alintările ei... 


Râdeau boierii de neputinta domnului, iar Ion îi asculta pe unii şi pe 
alţii. Parcă i-ar fi dat dreptate Lăpuşneanului, pentru că era chibzuit în tot ce 
făcea, iar metehnele pentru care-l batjocoreau supușii nu dăunau cu nimic 
nimănui. Dreptate se poate să fi avut şi boierii, pentru că boier era și el şi 
nu-și putea învinui cinul, numai de dragul unuia dintre ei care ajunsese pe 
scaunul țării. Îşi petrecea vremea mai mult pe lângă domn supraveghind 
întocmirea zapiselor sau alcătuirea soliilor, toate fiind trimise cu ştirea şi 
învăţătura lui şi a Lăpuşneanului. Îi rămânea prea puţină vreme pentru ai săi 
şi-i părea rău. Maria i-a făcut nouă copii, aproape anul și copilul, după care 
s-a oprit, fără ca el să înţeleagă de ce și nici n-a avut timp să-și cerceteze 
nevasta în această privință, gândul răsărindu-i în minte rareori și numai 
atunci când era departede ea. Numai doi din cei nouă s-au prăpădit la 
naştere, ceilalți sunt teferi și cresc văzând cu ochii. Maria este acum o 
femeie falnică și mândră de rodul trupului ei. Băieţii sunt toţi vârtoși la trup 
şi ageri la minte, Gheorghe, cel mai mare, întrecându-i pe toți în istețime, 
deşi se spune că prâslea ar trebui să fie, în această privinţă, înaintea tuturor. 

Ghimpele care i-a rămas împotriva Hudeştilor l-a făcut să caute alt loc, 
mai ferit, pentru a-și ridica alte case. Maria n-a înţeles nimic din pornirea 
bărbatului, ei plăcându-i curțile de pe apa Başeului și nici lămurirea că 
acestea sunt prea aproape de hotar nu i s-a părut întemeiată. Atunci ce-ar 
trebui să facă cei care-şi au averile la margine de ţară? Gândul c-ar trebui să 
se înghesuie cu toții pe un loc care să se afle la mijloc o făcea să râdă de 
imaginea unei asemenea ţări, dar Ion a stăruit în hotărârea lui şi bucurându- 
se de trecerea pe care o avea la curtea Lăpușneanului, a izbutit să cumpere 
din ocolul domnesc al Volovăţului un loc de casă la Suceviţa. 

De la Rădăuţi porneşte un drum spre soare-apune şi după ce trece de 
dealul Osoiului, acolo unde se mai află încă o mănăstire de maici, a 
Horodhnicului, se ajunge la intrarea între înălțimile obcinei. Dealuri domoale 
şi împădurite se ridică de o parte şi de alta a apei și a drumului înmiresmând 
și dând tărie aerului. În apropiere de bisericuţa satului — alcătuit din câteva 
căsuțe — şi-a ridicat o casă şi curţi în stare să-i primească toată casa. Aceste 
curți se aflau cam departe de satele sale, dar prin grija marelui boier, toamna 
se porneau carele cu bucate, mălaiul de mei şi făina aflându-se din belșug în 
orice clipă a anului. Lemne se aflau din belșug, pădurile mai că nu se 
prăvăleau peste sat, au fost durate staule pentru vite, iarbă aflându-se din 
belşug. 


Vara, când căldura soarelui este prea iute, Maria și copiii vin aici la 
răcoare și linişte, iar băieții sunt cei mai bucuroși pentru că în râurile 
limpezi se găsesc păstrăvi, pădurile şi poienile sunt pline de jivine şi cu 
îngăduinţa brănișterilor și învățătura acestora încep să deprindă meșteșugul 
vânatului. Locul nu este nici prea înalt, nici prea friguros, ploile cad cu 
măsură, totul pare aici binecuvântat şi dacă raiul ar trebui să se afle pe 
pământ, un loc mai nimerit ca acesta nu s-ar afla nicăieri pe pământ. Așa 
cred copiii, iar bucuria lor o face fericită pe Maria. Au tot ce le trebuie ca să 
fie mulţumiţi: putere și bogăţie. Înţelepciunea marelui boier îl face să 
înţeleagă şi să se bucure de toate darurile din care se poate împărtăși. De 
aceea, nu l-ar bucura schimbările de nici un fel, pentru că ele aduc și 
tulburări iar tulburările, la rândul lor, pot aduce mari necazuri. 

Ion îi îndeamnă pe unii boieri mai aprigi din fire și mai slobozi la gură, 
să fie răbdători și cumpăniţi în tot ce fac și vorbesc. Nu i-a asuprit nimeni, 
iar gândurile domnului sunt gânduri de pace și de înţelegere, spre binele 
tuturor şi al ţării. 

Ion Movilă se bucura de cinstirea oamenilor, fiind socotit de toţi boierii 
ca unul dintre cei mai înţelepţi oameni ai țării. Străinii la fel, preţuiesc tactul 
acestui mare dregător care ştie să vorbească atunci când trebuie și numai 
atât cât se cuvine. Nu judecă faptele altor stăpâni din vecinătatea Moldovei, 
nici la ospeţele oferite de domn, unde vinul bun și din belșug înlătură multe 
opreliștiși dezleagă multe limbi, și nici în convorbirile de taină. Numai dacă 
este întrebat, el își spune părerea, în care se vădeşte înțelepciunea, tactul şi 
respectul ce se cuvine capetelor încoronate. 

De aceea, sfaturile lui sunt ascultate de cei mai vârstnici iar cei tineri 
gândesc, ferindu-se s-o spună-n gura mare, că marele logofăt s-a vândut 
sufletește Lăpușneanului. Se feresc pentru că acest dregător, care ştie taina 
scrisului și limba lui dezleagă vorbele și altor neamuri, are mâna grea și iute 
şi mulți îl pismuiesc pentru îmbinarea aceasta mai puţin obișnuită dintre 
iscusinţa oşteanului și înţelepciunea cărturarului. 

Și toate păreau să se scurgă pe un făgaș liniştit, până în al 58-lea an al 
veacului, când la curtea domnului Moldovei s-a oploșit un levantin, care 
cutreierase țările apusului și ajunsese până în Lituania şi de la curtea polonă 
coborâse în Transilvania ca de acolo să treacă munţii în Moldova. Îşi zicea 
Iacob Heraclid Despotul, spunând că se trage din Hercules și din împărații 
de demult ai 'Ţarigradului. La Brașov scosese de sub tiparniţă o cărțulie în 
care se arăta întreaga rădăcină a neamului său. Din această cărțulie se vădea 


înrudirea cu doamna Ruxandra, al cărei stră-străbunic, cneazul Lazăr, 
avusese tată de neam grec, spiță din care se trăgea şi acest Heraclide. Visa 
fapte mari şi despre el spunea numai lucruri care-i lăsa pe-ai noştri cu gura 
căscată. Nu era prea mare de stat, dar vânjos la trup, avea părul negru, faţa 
măslinie și ochii tot de culoare închisă îi sticleau în cap. Dinţii erau de un 
alb strălucitor şi când râdea părea că plesneşte de sănătate și bunăvoie. 
Trupul său nu cunoştea astâmpărul, era ca un armăsar greu de strunit. 

Lui Ion nu i-a plăcut veneticul. Prea era lăudăros şi îngâmfat, sau cel 
puţin așa i se părea lui că este. Apoi, prea era plin de vigoare și frumos ca să 
nu se nască în sufletul său, deși n-ar fi dorit-o o anume împotrivire faţă de o 
asemenea ființă. Este adevărat că ştie grecește, era doar samiot de neam și 
crescuse în insula Critului, vorbea însă și scria latineşte, deprinsese și limba 
franţujilor, căci urmase școlile înalte de la Montpellier, vorbea talienește și 
cum soarta îl purtase şi prin împărăţia neamţului, învățase și limba acestuia. 

E drept că povesteşte frumos. Are darul vorbirii, iar învăţătura multă pe 
care o agonisise prin lume, îi dă putinţa să se folosească de asemenea dar ca 
nimeni altul. Venea din lumea apusului nu numai cu ştiinţa dobândită acolo, 
dar şi cu amintiri, pentru vârsta lui prea multe. Le depăna cu plăcere cui 
vroia să-l asculte şi, mai cu seamă, arăta că se simte prea cinstit să 
povestească din „măruntele sale întâmplări”, cum îi plăcea să spună cu 
deosebită prefăcătorie, atunci când era de față măria sa doamna „verișoara 
noastră”, cum îi zicea el Ruxandrei Rareș. lar măria sa îl asculta cu plăcere 
pe un om ca Despot, care părea că are pe necuratul în el. N-avea astâmpăr 
trupul lui, iar ochii de păcură erau sfredelitori. Nu se putea să nu fie plăcut 
surprinsă de faptele minunate ale „vărului nostru” și privirile lui 
pătrunzătoare îi dădeau uneori un început de tulburare, o tulburare pe oare 
n-o cunoscuse până atunci. 

Ion a înțeles destul de repede că nici măriei sale, Lăpuşneanului, nu-i 
prea plăcea Levantinul, dar, pe măsură ce trecea timpul, împotrivirea 
marelui logofăt se topea treptat, în timp ce a domnului creştea. 

Lăpușneanu simţea, nelămurit, că într-un asemenea om nu trebuie să 
aibă încredere. Nu-l pizmuia pentru tinereţea, mintea și puterea trupului pe 
care o avea Heraclide, ci se temea din alte pricini. Trebuia să fie deci cu 
băgare de seamă. 

Împotrivirea lui Ion Movilă faţă de Heraclide a început să scadă când 
cele spuse de acesta au fost întărite de alții. 


Mai întâi de doftorul Blandrata (ai noștri îi spuneau Giurgiu, de la 
numele cel mic, Georgio), pe care Heraclide îl întâlnise la Braşov şi de aici 
veniseră împreună în Moldova. Și din Lehia au venit, de la oameni de 
încredere, veşti care dovedeau că cele povestite de Heraclide nu erau numai 
o închipuire a minţii lui bogate, ci fapte care se petrecuseră aievea. 

Nu se ştia de ce plecase de la Montpellier. Se pare că niște încurcături cu 
o femeie și nişte crime nelămurite, în care Heraclide ar fi fost amestecat, l- 
au făcut să fugă la curtea regelui Franţei. Întâmplându-se să se bată neamţul 
cu franțuzul pentru cetatea Meţului, Heraclide a mers și el acolo și prin 
purtarea lui vitejească a căpătat multă cinstire în ochii rigăi și celor de la 
curtea acestuia. 

Soarta lui însă i-a urzit să nu stea multă vreme într-un loc. Când se părea 
că toate-i vor merge din plin, la curtea franțuzului a poposit o veche 
cunoștință de-a Heraclidului. Temându-se ca acesta să nu dea în vileag cele 
făptuite de el la Montpellier, l-a pândit pe franţuz și când s-a ivit prilejul, l-a 
trimis pe lumea cealaltă, împungându-l cu sabia pe la spate. O asemenea 
faptă nu era spre cinstea lui Heraclid, prea puţini erau însă cei care o ştiau, 
iar el n-a pomenit-o niciodată. Din pricina asta, el a trebuit să fugă în 
împărăţia neamţului. 

A petrecut pe la curțile unor mari boieri din partea locului, iar când 
împăratul nemților, Carol, s-a bătut în anul 1554 cu riga Franţei, Heraclid a 
mers şi el în rândurile cavaleriei negre a împăratului, cel mai de seamă 
steag din oastea împărătească pe care o comanda Günther von 
Schwarzburg. Şi de data aceasta s-a purtat ca un adevărat viteaz şi fiind 
rănit rău de tot a trebuit să stea o vreme în cetatea Anversei. Şi cât a zăcut el 
acolo, a scris, atunci când s-a mai întremat, o scriere, pe numele: Scurtă și 
adevărată povestire despre luarea Terovanei și a Hesdinului, despre lupta de 
la Renty și despre toate cele cu schimbări de noroc petrecute între imperiali 
şi franci până la acest an 1555, de marchizul lacobu Basilicu, Despota 
Samosului. Această carte a fost, după spusele Heraclidului, închinată lui 
Filip al II-lea, fiul împăratului Carol. 

lară împăratul l-a primit după ce s-a însănătoșit, cu mare cinstire. 
Atunci, Heraclide a pus genunchiul pe pământ în faţa împăratului, și acesta 
l-a atins cu spada sa pe amândoi umerii, după care l-a îmbrățișat, semn că l- 
a făcut, pentru faptele lui de vitejie, cavaler și conte palatin, dându-i-se şi 
privilegii în acest scop. lon era de față când Heraclide povestea toate 
acestea şi a văzut cu ochii lui privilegiul și pecetea împărătească. lar dacă ar 


mai fi fost o îndoială în legătură cu cele spuse de levantin, aceasta era 
spulberată de veşti venite din Cracovia, în care se arăta că Heraclide era cu 
adevărat conte palatin şi avea dreptul să-i încununeze pe poeţi și să le dea 
anumite titluri, așa cum afăcut cu Ciprian de Sieradz, în cetatea de scaun a 
Lehiei. 

Când Moţoc l-a întrebat pe Ion ce-i de făcut cu veneticul, marele logofăt 
şi-a mângâiat mustaţa și i-a răspuns că acesta nu-i un om pe care să nu-l iei 
în seamă. 

Ştie marele logofăt ce-i în cugetul acestui vântură-lume? Marele logofăt 
nu ştie, dar își dă seama că un asemenea om este sortit să nască, pe unde 
ajunge, mari prietenii dar și mari dușmănii. Și măria sa, Lăpușneanu, ce 
crede despre un asemenea om? L-a câștigat, până la urmă, și pe măria sa, 
ştiind cum să-l laude și să-i cumpere încrederea. I se adresase 
Lăpușneanului pe lătinie, cu titlul de „prea ilustru domn al Moldovei și 
Ţării Românești”. A învăţat neașteptat de repede istoria ţărilor noastre, a 
pătruns rostul acestora de parcă ar fi viețuit de multă vreme pe aceste 
meleaguri. Cunoaşte legăturile dintre Lăpușneanu și cumnatul acestuia, 
Mircea Ciobanul, care s-a căsătorit cu Chiajna, sora doamnei Ruxandra. 
Chiar dacă Ciobanul a fost înlocuit de sultan cu Pătrașcu cel Bun, înlocuirea 
s-a făcut şi cu ştirea Lăpuşneanului, și ea nu va dura multă vreme, căci 
Rareşoaicele şi-au unit pungile și au pus în mișcare o întreagă lume ca să-l 
aducă iarăşi pe Mircea în scaunul său. Oricum, întâietatea căpătată de 
Lăpuşnean față de cealaltă ţară românească, este un motiv de mândrie şi 
Heraclid ştie că lauda este cheia de aur care deschide toate ușile, oricât de 
ferecate ar fi acestea. Mai mult, se poartă în așa chip încât domnul să apară 
ca un adevărat stăpân căruia el, smeritul dar şi iscusitul căpitan de oști, i se 
supune și este gata să-l slujească cu trupul şi cu mintea împotriva tuturor 
dușmanilor săi, dinlăuntrul și din afara ţării. 

Când măria sa doamna îl ascultă pe vărul său, nu poate să nu-l 
preţuiască pentru toate darurile cu care l-a înzestrat firea. Simte, pe măsură 
ce trece timpul, că se poate stăpâni cu mare greutate ca să-i primească 
uitătura, scurtă dar strălucitoare ca un fulger, fără să se turbure. În afară de 
asta, privirea lui, când îl întâlneşte întâmplător şi se află de faţă și altă lume, 
are ceva tainic în ea, pare că fiinţa lui, în asemenea clipe, este cuprinsă de o 
anume tristeță, şi toată se cuprinde și atârnă de lumina blândă și reculeasă a 
ochilor, care vine spre ea ca o rugă, tăcută şi nefericită. Ce se petrece în 
sufletul acestui om? Vieţuirea în sine pare a fi, pentru cine-i privește și-l 


ascultă, cea mai mare bucurie pentru un asemenea om. Dar aceste uitături 
descoperă o altă latură a sufletului său pe care cu greu ar ghici-o cineva. Şi 
atunci, de ce i se destăinuie, sau ar dori să-i dezvăluie numai ei adâncimi ale 
firii sale necunoscute altora? 

Heraclid nu a înţeles numai slăbiciunile domnului, ci și pe cele ale 
boierilor. Sunt oamenii noștri lesne încrezători, le plac petrecerile şi uşor 
leagă prietenie cu cei ce se dovedesc a fi deschiși la fire. Au arătat la 
început o oarecare sfială față de noul venit. Marchiz de Paros, conte palatin, 
despot al Samosului, numai titluri sunătoare. Apoi prietenia unor mari 
principi. L-a primit bine și l-a lăudat regele Franţei, apoi împăratul nemților, 
după care, atunci când împăratul și-a lăsat scaunul de prea mare scârbă 
pentru câte pătimise o viață întreagă. Heraclid a fost primit cu cinste şi 
lăudat pentru virtuţiile sale de ducele Brandemburgului, care era și mare 
maestru al ordinului 'Teutonilor, de care se legau şi niște fapte ale 
strămoșilor noștri. 

Același demon al neaşezării I-a împins la curtea lui Jicmont al doilea 
Augustul, riga de acum al Lehiei, şi s-a amestecat şi acolo în războiul cu 
livonienii, câștigând prețuirea tuturor pentru vitejia lui. Marele duce al 
Lituaniei, Nicolae Radzivil, l-a primit la curtea lui unde și-a câștigat 
prietenia multor oameni de seamă. 

Care dintre ai noștri s-ar fi putut lăuda cu atâtea fapte, când de ani de 
zile, din pricina unui domn lipsit de curaj, săbiile noastre trebuie să stea în 
teacă şi să ne trecem zadarnic viaţa pe pământ? 

Heraclid a priceput acest gând al boierilor. Le-a înflăcărat mintea cu 
povestirile sale. Le-a câştigat şi încrederea. Nu era un om de nimic, nici un 
lăudăros nu se putea spune că ar fi fost. Dacă cele mai de seamă capete 
încoronate i-au dat scrisori în care i se laudă însușirile de războinic şi de om 
înţelept, atunci înseamnă că aşa a fost, pentru că altfel, ce interes ar fi avut 
împăratul şi craii Franţei și Lehiei să-l laude? 

Pe noi ne apasă sultanul, dar Heraclid, ai cărui strămoşi au avut de 
suferit din pricina turcilor, se arată un bun cunoscător al oștilor turcești și al 
felului în care trebuie dus războiul cu păgânul. Celor trei țări româneşti nu 
le lipsesc oamenii ca să-l poată înfrunta pe un dușman, oricât de puternic ar 
fi. El a aflat din cărţi ce fel de oameni sunt românii, măcar că acum se află 
împărţiţi sub trei stăpâniri. Au cu toţii aceeaşi obârşie vestită, și puţine 
neamuri se pot lăuda cu strămoși ca ai lor. Li s-a dus vestea locuitorilor 
acestor trei țări că au moștenit virtutea strămoșească şi că sunt straşnici 


luptători. Dacă și-ar uni puterile și ar fi ajutaţi cât de puţin de unul dintre 
vecini, atunci s-ar putea porni cu mare putere împotriva dușmanului, iar 
dincolo de Dunăre, neamurile care împărtăşesc credinţa noastră și zac sub 
stăpânire străină, s-ar ridica cu mic cu mare ca să pornească asupra 
Țarigradului unde au stăpânit, cândva, stră-străbunicii săi. 

Aceste închipuiri măreţe şi ademenitoare erau primite de boierii noștri 
așa cum primește pământul ploaia binefăcătoare după o îndelungată arșiţă și 
uscăciune. Ion Movilă, unul dintre oamenii cei mai chibzuiţi, s-a străduit să- 
i domolească pe cei ce se arătaseră înflăcăraţi de planurile Heraclidului. Nu 
ştiau ei, oare, cât de greu l-ar putea urni pe Lăpuşneanu pe un asemenea 
făgaş? 

Mă rog, şi-au spus unii, dacă Lăpuşneanu nu poate fi urnit pe acest 
făgaş, n-ar putea fi împins pe altul care să găsească pe deplin tihna și pacea 
pe care le râvneşte atâta? 

Primejdios gând! 

Sămânţa oricum era aruncată, iar ogorul era pregătit mai mult ca oricând 
s-o primească, s-o facă să-ncolțească, să-i dea viaţă. 


x K 


În vară, măria sa a purces cu oastea peste munți. Aşteptase prea mult ca 
să i se facă dreptate în privința cetăților pe care toți domnii Moldovei le 
stăpâniseră în Transilvania. Nevrednicul și nevârstnicul de fiu al lui Ianăş 
craiul, lanăş Jicmont, dus de unul și de altul, stăpân fiind mai degrabă 
maică-sa, sora rigăi Lehiei, nu s-a grăbit să hotărască într-un fel sau altul, 
deşi cu sprijinul său, al Lăpușneanului, se urcase în scaun. Ba, mai mult, îi 
oploşise șipe unii pribegi în oraşele sale, aşa că domnul n-a mai putut suferi 
şi s-a dus de şi-a aşezat el, cu puterea lui, pârcălabi la Ciceu, Reteag și la 
Cetatea de Baltă. 

Venind toamna, domnul, grijuliu fiind cu sporirea averii sale, a poftit să- 
şi vadă cirezile de vite de la Jijia și de aici să coboare spre Ţara de Jos, la 
curțile de la Vaslui. Doamna Ruxandra, plângându-se de o anumită 
slăbiciune a trupului, ar fi dorit să rămână la Suceava. N-ar fi vrut să se 
despartă de măria sa, nici de prietenii măriei sale, pentru că mișcarea de la 
curte îi făcea mare plăcere, chiar şi atunci când rămânea închisă, vreme 
îndelungată, în iatacul ei. Dar măria sa a liniștit-o arătându-i că trebuie să-și 
facă datoria față de casa şi de supușii lui, iar pentru bucuria soţiei, va lăsa o 


parte dintre dregători la Suceava şi nici măria sa nu va întârzia mai mult 
decât i-o cer treburile grabnice ale domniei. 

Ion Movilă l-a însoţit pe domn. Scrierea zapiselor, hotărâri neașteptate 
pe care ar fi trebuit să le ia domnul în legătură cu vecinii ţării nu se puteau 
face fără sfatul şi priceperea sa. De la Suceava s-a mers la Botoșani, de la 
Botoşani au ajuns la Jijia, ca să facă un ocol spre curţile de la Hârlău de 
unde toată curtea a coborât la Iași. Aici, un boiemaş mărunt pe care nu l-a 
văzut şi nici numele nu i l-a aflat, a venit de la Suceava și a fost primit de 
domn în mare taină. Ce-a vorbit măria sa cu boiernașul nimeni nu ştia. 
Drept este că după aceea, Lăpuşneanu l-a chemat pe Ion Movilă şi după ce 
l-a dumirit pe marele logofăt cu tot ce dorește de la el, l-a trimis ca pe un 
om de încredere, la Suceava, pe lângă doamna Ruxandra ca sfetnic şi ca 
prieten bun al casei sale. 

Marele logofăt s-a bucurat că merge în cetatea de scaun, pentru că acolo 
se afla acum Maria cu cei șapte copii ai săi. cât priveşte grijile domnului, 
Ion a zâmbit în sinea lui și şi-a spus că orice drac își are şi el stăpânul său. 

Privirile lui Heraclid mărturiseau limpede, ceea ce nu putea să-i spună 
verișoarei sale. Curtenitor, marchizul, contele, despotul, îi ducea mâna la 
gură şi îşi apăsa buzele mai mult decât se cuvine. Erau ca jăratecul și 
căldura lor o străbăteau ca un fulger pe Ruxandra. 

Într-o noapte, când toată suflarea de la curte era scufundată în somn, 
Ruxandra s-a trezit buimăcită dintr-un vis urât în care i se înfățișau nişte ape 
tulburi, ale căror şuvoaie se înfășurau și creşteau sălbatic, amenințând totul 
în cale. Încerca să-și scape copiii şi năzuia spre o coastă, iar răsuflarea i se 
tăia de atâta strădanie. S-a trezit gâfâind şi, după ce s-a liniștit, a ridicat 
opaițul şi şi-a cercetat copiii. Dormeau şi pacea de pe chipul lor s-a pogorât 
şi în sufletul ei. S-a îndreptat spre odaia cea mare, unde-și uitase de cu seară 
o scurtă de blană și când să se întoarcă, de partea cealaltă a săliței stătea 
Heraclid înveşmântat cu hainele de zi. Se vedea după faţa-i puţin obosită că 
nu dormise. Şi aşa cum era, i s-a părut straniu de frumos. În lumina slabă a 
opaiţului părea un demon al păcatului. Ivirea neașteptată a Heraclidului a 
făcut-o pe Ruxandra să tresară și şi-a înăbuşit cu greu un strigăt de spaimă 
ce răsărise fără voia ei. Heraclid a zâmbit, dar zâmbetul lui era învăluit în 
tristeță, aceeaşi pe care o citea în ochii lui când o privea numai pe ea și își 
uita de lumea din jur. S-a apropiat de ea, parcă aluneca şi, pentru o clipă, 
Ruxandrei i s-a părut că totul se petrece ca într-un vis în care puterea și 
voinţa ei nu-i mai aparțineau, aflându-se subvraja acelor priviri adânci și 


pline de dorinţi. I-a cuprins mâinile, i-a luat opaițul și l-a aşezat într-o firidă. 
Faţa ei şi toată fiinţa ei arătau împotrivire, dar o împotrivire care se topea în 
ciuda voinţei sale. Iar când buzele Heraclidului i-au atins buzele ei și când 
trupul lui i-a învăluit trupul ei, braţele s-au încolăcit în jurul grumazului 
puternic al pretinsului văr, care a săltat-o și a purtat-o spre odaia ei de parcă 
ar fi fost o jucărie. În noaptea aceea și după aceea în fiecare noapte, la o oră 
tăinuită, doamna a trăit bucuria dragostei dintâi și nici un îndemn spre 
chibzuinţă n-ar fi izbutit s-o facă să se lipsească de ceasurile de patimă, pe 
care le-aștepta cu înfrigurare, la care se gândea tot timpul când Heraclid nu 
era alături de ea. 

Când marele logofăt a sosit la Suceava a înţeles din cele spuse de Maria, 
din cele ce se puteau citi pe fața Ruxandrei că temerile domnului său aveau 
temeiuri sporite. Lăpușneanu fusese încredinţat de acel boiernaș că s-ar urzi 
ceva împotriva lui şi domnul se temea de unii dintre marii boieri. Lucrurile 
se vădeau a fi potrivit temerilor Lăpușneanului. Portarul Sucevii era de 
părere că ţara trebuie să scape de un domn bicisnic cum era Lăpușneanu şi 
nu se sfiia s-o spună marelui logofăt în față, pentru că la fel gândeau și alți 
dregători, unii rămași la Suceava, alții aflându-se la Vaslui unde era domnul. 
Marele stolnic și marele comis, unii dintre pârcălabi și alți boieri de frunte 
se numărau printre aceştia. Un sfat cu Ion Moţoc, prietenul său din tinereţe, 
şi mare vornic al ţării, i-a arătat lui Ion că mai toţi boierii ar dori o înnoire a 
domniei. Mai mult o alegere fusese făcută. Heraclide era izvorul acestui duh 
nou de mărire și alături de el se afla și doamna. 

Maria făcea să i se vadă dinţii albi și puternici atunci când îl întreba pe 
Ion dacă măria sa n-a simţit cum îi cresc nu cormiţe de berbecuţi, ci coarne 
puternice cum sunt cele care împodobesc fruntea rasei de vite moldoveneşti, 
vestită în toată lumea. La nedumerirea marelui logofăt, Maria adăoga o alta 
şi mai mare, neînțelegând cum de sora ei cea dragă a așteptat atâta vreme. 
Fruntea Lăpuşneanului ar fi trebuit:să poarte o cunună cu care nici cel mai 
falnic cerb nu s-ar îi putut lăuda cu o asemenea podoabă. La auzul unor 
asemenea vorbe. Ion a încercat să-și certe nevasta, dar Maria l-a înfruntat 
mânioasă. Nu i se cade fiecăruia dintre noi, i-a spus ea, să-şi cunoască 
lungul nasului şi cu ce drept poate unul ca Lăpuşneanu să-și bată joc de 
viața Ruxandrei. El, un bătrân şi un... L-a cuprins pe marele logofăt un soi 
de ameţeală și s-a gândit pentru o clipă, dacă nu cumva și el se află vinovat 
față de nevastă. Măriei îi scăpărau ochii, înverșunarea ei i s-a părut 
nepotrivită şi numai o nemulțumire a sa ar fi justificat o asemenea pornire. 


Chipul lui Ion s-a întunecat, așa cum nu-l văzuse Maria niciodată. S-a 
speriat şi l-a iscodit: Îi este atât de scumpă soarta Lăpuşneanului? A ajuns 
el, marele boier, să se schimbe într-o slugă prea credincioasă și prea supusă 
faţă de un bicisnic care nu avea un drept mai mare ca el la scaunul 
domnesc? Ion s-a holbat. Niciodată nu se gândise la una ca asta. 
Îngrijorarea lui pornise din altă parte și când, încolţit de întrebări, a trebuit 
să arate care fusese temeiul acesteia, Maria a izbucnit în râs, s-a rușşinat mai 
apoi şi l-a privit în aşa fel, încât nu mai era nevoie de nici o vorbă care să-i 
mărturisească toată bucuria, fericirea și multumirea pe care i-aadus-o el. lar 
bărbatul ei era încă falnic şi puternic și nici ea nu mai era o femeie tânără. 

Se întâmplă uneori ca vârsta, în loc să te înăsprească, te face să te 
înduioșezi cu mai multă ușurință în faţa aducerilor aminte, și în faţa propriei 
tale petreceri prin această lume. Povestea cu scaunul domnesc nu este însă o 
vorbă aruncată-n vânt. Şi dacă Ion nu s-a gândit la una ca asta și nici vreme 
n-ar mai fi s-o facă, apoi feciorii săi, să n-o uite, sunt os domnesc. lar în 
ochii nevestii sale a răsărit mândria Rareșeștilor și a lungului șir de domni 
din care coborau acum și odraslele sale. 


x 


Când a fost vestită întoarcerea domnului la Suceava, Ion s-a sfătuit cu 
Moţoc ce trebuie să facă. Să-i spună Lăpuşneanului ce mestecă boierii şi ce 
se întâmplă în casa lui? Au ajuns la încheierea că este mai bine să stea 
deoparte şi în clipa hotărâtoare vor vedea ce este de făcut. Cum a ajuns la 
Suceava, domnul a fost cuprins de o mare fierbinţeală. Cu greu se puteau 
înțelege cu el, oricum, au izbutit să-l liniștească în privinţa treburilor 
domniei. Fierbinţeala i-a dat o mare slăbiciune a trupului și la îndemnul 
doamnei Ruxandra, Lăpuşneanu s-a lăsat pe seama lui Blandrata, doftorul şi 
prietenul Heraclidului, în ciuda sfatului unor căsași de ai săi. 

Era într-o după-amiază. Razele soarelui pătrundeau în odaia bolnavului, 
dar nu mai aveau puterea să încălzească. Stăruia în toate o anumită tristeţe 
care dăinuie uneori înainte de venirea iernii. Blandrata i-a pregătit domnului 
o băutură întăritoare, în care fiertura de buruieni era amestecată cu lapte 
pentru a fi mai uşor înghițită şi pentru că așa era rostul pregătirii ei. I-a dat- 
o unui copil de casă și i-a cerut să i-o dea domnului cu multă îngrijire cât 
timp el va face o altă fiertură. Copilul s-a apropiat cu ulcica de patul 
bolnavului. Lăpuşneanu l-a privit cu niște ochi care se scufundau în 


găvanele lor pe măsură ce-i creștea slăbiciunea. A înţeles şi a făcut semn 
copilului să-l sprijine, ca să se înalțe puţin între perne. A primit apoi ulcica 
și a dus-o spre gură. Îi tremura puţin mâna și când buzele sale s-au apropiat 
de gura ulcelei, l-a cuprins o tuse însoțită de o mare slăbiciune care l-a făcut 
să-i scape doftoria. Vasul s-a spart şi domnul l-a privit mânios pe copil. 
Acesta, înfricoşat, a fugit să ceară sprijinul doftorului. Mai să se 
prăvălească atunci când a ieşit din pricina unei mâţe care s-a strecurat în 
odaia domnului. 

Blandrata s-a arătat cuprins de o mare tulburare. I-a spus copilului că va 
mesteca îndată o nouă doftorie, trimiţându-l pe copil să-l cheme grabnic pe 
Heraclid. Acesta a pălit când i s-a spus cele întâmplate, s-a uitat la 
Blandrata şi i-a spus doar atât în limba doftorului: Eşti un cretin. Ţi-am spus 
s-o faci singur! După care i-a spus în limba ţării — Grăbeşte-te spre binele 
domnului. 

Lăpuşneanului nu-i plăceau mâţele. Iar stârpitura asta care-i intrase în 
odaie s-a şi pus pe lipăit laptele amestecat cu doftorie care se strânsese într- 
o adâncitură a podelei. După câteva clipe a crezut că l-a cuprins iar 
ameţeala, pentru că mâţa se mișca nefiresc, după care a început să se zbată, 
iar zbaterea ei n-a durat multă vreme și a rămas înțepenită. Când a apărut 
copilul de casă, ochii Lăpușneanului crescuseră înspăimântător, o şuviță de 
spumă i se ivise launul din colţurile gurii. A strigat atât cât i-a îngăduit 
starea lui: 

— Să vină armașul! Iar copilul a fugit îngrozit. 

Când Blandrata a intrat în odaia domnului cu un vas de cositor în care se 
afla doftoria, n-a mai avut timp să scoată nici o vorbă fiind luat pe sus de 
oamenii armașului. 

Ca din senin, la curtea domnească s-a iscat o mare forfotă. Oameni 
speriaţi ieșeau în mare grabă, își căutau caii, încălecau şi porneau într-o 
goană nebună spre Areni. Printre ei erau marele portar al Sucevei, marele 
stolnic și marele comis, Heraclide și încă alţi câțiva mari boieri. 

Călăreţii porneau spre cele patru colțuri ale ţării. Oamenii priveau 
nedumeriți şi înțelegeau că ceva straşnic a trebuit să se întâmple. S-au făcut 
tot felul de presupuneri: dau turcii, năvălesc tătarii, s-au pornit leşii, s-a 
răzvrătit o parte de ţară şi câte alte închipuiri. Spre seară, se ştia că, de fapt, 
viața domnului fusese în primejdie şi numai o mâţă a izbutit să-l scape. 
Cum s-a petrecut o astfel de minune, aveau s-o afle ei în noaptea aceea sau 
a doua zi. 


Doamna Ruxandra, însoţită de copiii ei, s-a înfățișat lângă patul 
domnului. Arăta mare îngrijorare, aşa cum o arătau și marele logofăt, Ion 
Movilă şi marele vornic Ion Moţoc ca şi alți mari boieri. 

Doamna s-a juruit că nu ştia nimic și Lăpușneanu, deși n-a crezut-o, a 
iertat-o. Ion a privit-o pe Ruxandra și faţa ei era de nepătruns. Când s-a aflat 
singur cu cumnata sa, aceasta a şoptit mai mult pentru ea, oricum să nu fie 
auzită de multe urechi: 

— A fugit ca un iepure! Ticălosul! 

În locul celor fugiți au fost numiţi, a doua zi, alți mari dregători: 
Dumitru, portar al Sucevei, Andreica, stolnic, Paşca, comis, Neagoe, 
Spancioc, Văscan Movilă rămânând la locurile lor. 

Fugarii n-au fost prinşi şi nici ai lor. Se așteptau, ticăloşii la una ca asta 
şi își pregătiseră fuga din vreme. Lăpușneanu închipuia tot felul de torturi 
împotriva fiecăruia, şi niciuna nu-l mulțumea. Pe Heraclide ar fi vrut să-l 
prindă. Să-l facă să ispășească prin moarte toate umilirile. Acesta însă se 
adăpostise în pământurile împăratului Ferdinand și de acolo se străduia să 
câștige bani și oameni ca să ia domnia Moldovei. Asta pândise și vânase, 
nememicul! 

În primăvara anului 1560, o seamă de boieri în frunte cu Lupu 
paharnicul se ridică, la îndemnul şi cu sprijinul lui Heraclid Despotul, 
împotriva domnului, dar hiclenii sunt prinşi şi Lăpuşneanu trăiește prima lui 
răzbunare: cei vinovaţi sunt uciși în faţa lui, a pus să fie traşi în ţeapă șapte 
preoţi, iar nouă mii de oameni sunt orbiţi. Mitropolitul ţării şi o seamă de 
boieri de frunte se plângeau împăratului Ferdinand de cruzimea domnului 
şi-i cereau ajutoare ca să-l înlăture. Erau cu toţii alături de Despot şi-l voiau 
ca domn. 

Primind bani de la împărat, Despot strânge mercenari. Alături de el se 
afla marele șleahtic Albert Laschi care-și zălogise moșiile ca să-l poată 
împrumuta pe pretendent cu zece mii de galbeni. O primă încercare de a-l 
înlătura cu forța pe Lăpuşneanu are loc în toamna anului 1560. Domnul 
aflaseprin iscoade ce urzeşte Heraclid Despotul şi ceruse ajutorul pașei de 
Silistra. Cu ajutor turcesc, Lăpuşneanu izbuteşte să-l respingă pe Despot. 
Un alt pretendent, în persoana principelui rutean Dimitrie Vijnovieţchi, era 
bătut de paşa turcesc şi silit să fugă. Acesta era strănepot după mamă al 


Marelui Ștefan și socotise că este îndreptăţit şi el să pretindă coroana 
Moldovei. 

Un an de încordare și aşteptări. Despot uneltea sub ocrotirea împăratului 
nemtesc, iar Lăpuşneanu prin dese solii și mari făgăduieli căuta să-l facă pe 
riga Lehiei să nu-i îngăduie tâlharului să treacă prin crăia sa, iar pe sultan 
să-i trimită ajutoare la nevoie. 

Prin octomvrie, una din iscoadele Lăpușneanului aducea vestea cea 
mare: Despot murise şi iscoada mai spunea că văzuse cu ochii săi cum i-au 
dus coșciugul la groapă. Toate pregătirile făcute se dovediseră zadarnice, iar 
Albert Laschi îşi plângea banii aruncați în vânt. 

La auzul acestor veşti, Lăpuşneanu s-a bucurat grozav. 

Scăpase și el și ţara de o mare ameninţare. I-a destăinuit cele aflate 
Ruxandrei căutând să-i citească pe față un semn care să-i întărească 
bănuiala pe care o hrănea ca pe o otravă în sufletul său, dar chipul doamnei 
a rămas neclintit. 

Era la puţine zile după Sânmedru, o vreme schimbătoare şi vântul rece îi 
îndemna pe oameni să soarbă cu mare bucurie vinul nou, adus atunci de la 
Cotnari pentru ospăţul dat de domn. Nimeni nu ghicise ce a putut să-l 
îndemne pe Lăpușneanu spre o asemenea risipă și nici el n-a lăsat să se 
înţeleagă rostul petrecerii. Ştia că mulţi dintre oamenii pe a căror încredere 
trebuie să se sprijine domnia, avuseseră legături cu Despot. Când cheful va 
fi în toi, le va vesti, ca și cum ar fi aflat, și el numai în clipa aceea, moartea 
vărului domniei sale, doamna Ruxandra. Se bucura la gândul acestei 
răzbunări, care va fi urmată de altele şi mai mari. Nu se putea să fie altfel, 
pentru că aceste capete tari şi seci nu vor răbda şi mulţi dintre ei își vor da 
arama pe faţă în puţină vreme. Se şi pregătise ca să întâmpine o asemenea 
hiclenie. 

Vestitorul care a venit în toiul ospățului nu era, cel rânduit și 
Lăpuşneanul l-a primit bănuitor. L-a ascultat și mesenii au văzut cu ușurință 
tulburarea ce se întipărea pe fața domnului. După care nu s-a mai stăpânit, 
s-a ridicat în picioare și a strigat atât de strașnic, încât toate au încremenit 
într-o nefirească liniște. 

— Să fie luat acest nemernic și să i se reteze capul. 

Omul a albit la faţă, s-a prăbușit în genunchi în faţa domnului și i-a cerut 
îndurare. 

— Vrei să semeni spaimă, a strigat la el domnul. 

— Măria ta, eu n-am făcut altceva decât să împlinesc o poruncă. 


N-a mai avut vreme să grăiască altceva pentru că armăşeii l-au luat mai 
mult pe sus și l-au scos afară. 

Domnul s-a străduit să-şi stăpânească tulburarea şi să arate un obraz 
liniştit, aşa cum se cuvine unui stăpânitor. În același timp, boierii își 
chinuiau mintea ca să găsească o dezlegare la cele ce se petrecuseră sub 
ochii lor. O stânjeneală a pus stăpânire peste toți cei ce se aflau la ospăţul 
domnesc și înloc de petrecere, boierii așteptau clipa în care avea să se 
sfârșească o masă la care nimeni nu mai avea nici un chef. 

Vinul, oricât de bun și oricâtă căldură ar fi strecurat în trupurile lor, nu-și 
mai arăta puterea, vorbele se legau cu greu și sosirea unui nou olăcar a fost 
privită ca o mântuire. 

Nici de data aceasta nu s-a ştiut ce spune vestitorul, Lăpuşneanu a părut 
că se dezmeticește ca dintr-un somn adânc şi când pe faţa lui s-a citit 
deplina înţelegere a celor ce se petreceau în juru-i, s-a ridicat şi, uitându-se 
la cei de față de parcă atunci i-ar fi văzut pentru prima dată, a rostit cu glas 
tare și limpede: 

— Tâlharul a trecut hotarul. Vă poruncesc tuturor să vă ridicaţi cu mic și 
mare pentru a-l întâmpina cum se cuvine. Movilă, Moţoc, Dumitru, Pasca, 
Andreica vă poftesc la sfat. Porunci pentru strângerea oastei să pornească 
degrabă în toată tara. 

În ziua de 16 novembrie, 1561, la Verbia, satul Movileştilor, aşezat nu 
departe de Dorohoi, Lăpușneanu își aşezase tabăra. Avea cu sine oastea 
mică şi ceva prostime din Ţara de Sus. În ziua următoare, la două ceasuri în 
zi, Despot îşi aşeza tunurile în linie de bătaie. În spate erau rânduiţi călăreții 
săi, oaste aleasă dar puţină. S-au bătut din tunuri toată ziua și niciunul nu a 
îndrăznit să atace. Abia în ziua de 18, domnul l-a îndemnat pe Moţoc să 
pornească el cu străjile sale, dar acest iscusit căpitan s-a retras îndărăt fără 
nici o izbândă. 

S-a mâniat Lăpușneanu şi le-a cerut sfetnicilor săi să dea dovadă de 
bărbăţie. Atunci, pârcălabul de la Cetatea Nouă a Romanului și-a împins 
calul în faţă şi i-a strigat domnului ca să audă câţi mai mulți oșteni: 

— Ai omorât pe cei mai buni dintre boieri, ca să le iei moșiile, ne-ai luat 
vitele de ţi-ai umplut cămara ta cu galbeni, acum adă boii și trimite-i să 
lupte pentru tine cu duşmanul! 

Mulţi s-au mirat de vrednicia arătată de un om pe care bolile îl scăzuseră 
mult la trup și în virtute. Lăpuşneanu s-a repezit în fruntea călărimii şi s-a 
bătut de parcă întinerise ca prin farmec. Un ungurean a izbutit să-i smulgă 


cu lancea gugiumanul din blană de samur și șuviţele rare de păr îi fluturau 
în vânt. Ion era alături de el și s-a cutremurat în fața unei atât de mari 
încrâncenări pentru păstrarea puterii. L-a ocolit și l-a împins înapoi. 
Zbaterea lui era zadarnică. Lupta fusese mai mult o închipuire. Numai două 
mii de oameni ai pământului așezați într-un loc bun, în viile de pe 
ridicăturile din dreapta câmpului de bătaie, au plătit cu viaţa lor acest 
simulacru sinistru. Căpitanii lui Despot adunaţi din toate ţările Europei 
trebuiau să-şi salveze onoarea anunțând o victorie din care n-a lipsit nici 
vărsarea de sânge. Lănciile și săbiile lor s-au înfipt şi au sfârtecat trupurile 
nevinovate ale acestor muncitori ai pământului, care s-au înfrățit cu ţărâna, 
numai pentru a îngădui unor semeni de-ai lor, fiare cu chip de om, dar mai 
răi decât fiarele, să se laude cu o izbândă pe care Despot o câștigase de 
multă vreme, când, în sfaturile de taină, boierii cei mari s-au hotărât să-l 
părăsească pe Lăpuşneanu şi să treacă de partea veneticului. 

Era o izbândă câștigată cu multă ușurință, al cărei rost mulţi 
dintrestrăinii de față nu l-au înţeles iar pentru ușurința cu care au primit-o și 
au crezut în ea mulți aveau să-și piardă capetele, nu peste multă vreme. 

Neputinţa l-a făcut pe Lăpuşneanu să se închine în fața evidenţei, 
privirile oglindeau ura care clocotea în sufletul lui, l-a întrebat pe Ion dacă-l 
va urma şi când acesta i-a spus că rămâne la Verbia, pentru a-și ocroti satul, 
domnul a şoptit cu buze înălbite un „bine” prevestitor de multe rele, după 
care a dat pinteni calului şi s-a topit în pulberile stârnite de copitele cailor 
slugilor domnești care aveau să-i țină tovărășie în fuga acestuia spre Țara de 
Jos. 


XXIV. 


Lăpuşneanul a avut răgazul să fugă la Huși unde-și trimisese nevasta și 
copiii ca să-i ferească de primejdie. A izbutit să strângă de iznoavă o nouă 
oaste, dar Despot a fost mai tare. Și era mai tare pentru că toți marii 
dregători ăi ţării se aflau acum în tabăra veneticului. Numai Andreica 
stolnicul, un bărbat prea frumos la înfățișare, cum îl zugrăvea un om al 
vremii, a rămas credincios fostului domn. Era ca şi cum nu se întâmplase 
nimic, atunci când Despot şi-a adunat primul sfat. Erau toți de faţă și în 
aceleaşi dregătorii: Ion Movilă, Barnovschi, Ion Moţoc, Spancioc, Văscan 
Movilă, Stroe vistierul și Ștefan Tomșa, om mare la trup, cu voce groasă şi 
având o putere care-i uimea pe oameni. Poate străinii de lângă domn, 
căpitani tocmiţi de el din îndepărtata Francie și până în Lehia vecină, arătau 
că totuși este vorba de o domnie nouă. Și s-a arătat Despot la început blând 
şi cu dreptate faţă de toată lumea. Negustorii căpătaseră libertate de a se 
mişca în voie încotro doreau, boierii nu mai erau asupriţi, iar mulțimea i-a 
fost recunoscătoare atunci când s-a aflat că n-a primit să ridice darea ţării 
către Poartă cu 20 000 de galbeni așa cum i-a cerut-o Ferhat aga, capugiul, 
care i-a adus steagul de domnie. 

A încercat să-l împace pe craiul Lehiei pentru încălcarea hotarului când 
şi-a trecut călăreţii în Moldova. A trimis soli la Viena și a primit din partea 
împăratului Ferdinand mari făgăduieli că va fi sprijinit cu bani și cu oameni 
pentru a lupta împotriva necredinciosului. Nevolnicia lui Ianăş Jicmont din 
Transilvania l-a făcut să nutrească nădejdea că această ţară o va putea trece 
în stăpânirea sa și le vorbea cu patimă boierilor despre planurile sale de a 
reface Dacia, patria cea străveche a neamului nostru. Spancioc, boier tânăr 
şi vrednic, care se arătase înflăcărat de planurile mari ale Despotului, era 
trimis cu 7 000 de oameni spre trecătorile munţilor. Secuii, la rândul lor, 
repezeau soli ca să se-nchine Despotului şi să-i ceară ajutor împotriva 
grofilor care le răpeau libertăţile întărite de Matiaş craiul. 

În taină, fuseseră trimise solii şi dincolo de Milcov, în cealaltă ţară 
românească. În ultima zi a lui april, la curţile domnești din Suceava au fost 
chemați dregătorii şi marii boieri ai ţării. Când s-au adunat cu toții, au 
coborât din casele domnești Despot, îmbrăcat în haine strălucitoare, iar în 
urma lui pășea solul lui Petru, domnul muntenesc. Solul s-a închinat 
domnului și, în puţine cuvinte, a arătat rostul venirii sale, după care i-a 
înmânat lui Despot scrisoarea autografă a voevodului Petru. Despot, la 


rândul său, i-a dat scrisoarea lui Giurgea grămăticul care a citit-o cu mare 
glas. Cuprinsul scrisorii i-a uluit pe cei de față. Se vorbea de înfrăţirea 
dintre cei doi domni și de legătura de sânge ce ar urma să se înfăptuiască 
prin căsătoria lui Despot cu sora lui Petru. Nu era vorba de o căsătorie 
oarecare. Cei doi voievozi se legau ca după moartea lui Petru, Despot să 
moștenească și scaunul "Țării Muntenești. Oamenii au simţit cum ceva cald 
năvălește spre inimă și din piepturile lor au izbucnit vorbe de slavă pentru 
domnul lor. Când s-a făcut liniște Despot s-aridicat din jeţul său, marele 
logofăt Ion Movilă a pășit înainte, urmat fiind apoi de domn şi de ceilalți 
boieri și s-au făcut jurăminte strașnice pe o cruce de aur și pe sfintele 
Evanghelii. 

A urmat apoi ospăţul dat de domn și a fost mare veselie, cum rareori s-a 
văzut. lon Moţoc și Avram din Bănila erau trimiși la Târgoviște ca s-o 
peţească pe mireasă în numele lui Despot și peste o lună cei doi se întorceau 
cu icoana pe care era zugrăvit chipul domniţei munteneşti și inelul fecioresc 
făcut din peruzele. 

Chipul logodnicei era ademenitor şi domnul a hotărât nuntă în ziua de 
Sântămăria mare. lon Movilă primea poruncă să trimită solii ca să-i cheme 
ia acea nuntă pe măria sa împăratul nemțesc, pe riga spaniol, pe craiul 
Maximilian şi pe craiul Lehiei, pe preasfinţia sa Nicolae Olahul, pe ducele 
Olbricht al pruşilor și pe mulţi alți mari nobili şi șleahtici de prin ţările de 
prin prejur. 

Lui Ion i se părea că visează. Era oare cu putinţă să se înfăptuiască toate 
planurile atât de măreţe pe care le izvodea mintea neostoită a acestui 
Hericlid Despotul? 

Îndată după întoarcerea lui Moţoc şi Avram din Bănila, sosea la Suceava 
boierul muntenesc Socol. Aducea în dar domnului doi cai arăpeşti, un 
vestmânt de mire lucrat numai din fire de aur, o cucă plină cu pietre scumpe 
şi un sac cu bani de aur și de argint. Acest boier îi cerea lui Despot să 
binevoiască să întârzie puţin nunta până la 14 ale lui octombrie, când Pătru 
avea să facă și el nunta cu Elena Cherepovici, fata unui mare nobil din 
Transilvania. Domnul "Ţării Muntenești ar mai fi dorit ca cele două nunţi să 
se facă odată şi în același loc, acolo unde se va socoti că este mai potrivit. 

De câteva luni de zile de când Despot a luat domnia, Ion trăieşte parcă ar 
fi purtat de o furtună. Nu mai are timp pentru sine nici pentru ai săi. Toată 
vremea, de dimineață până noaptea, priveghează întocmirea scrisorilor pe 
care solii trebuie să le ducă în Lehia, la împăratul nemţesc, la Poarta sau la 


riga Maximilian. Pe lângă noul domn se află acum oameni cu multă carte. 
loan Zomăr, Martin Literatul, diaconul Dimitrie (care ştia atâtea limbi) se 
îngrijeau mai mult de școala de la Cotnari sau de întocmirea bibliotecii 
domnești. Erau trimise scrisori și către alți învăţaţi din Hispania, Germania 
şi oricare altă ţară ca să vină în Moldova. Despot a socotit cu destulă 
înţelepciune că e bine să nu-i îndepărteze pe cei mai de seamă oameni ai 
țării. I-a păstrat pe toţi în dregătoriile lor și Ion a înțeles că oricât de 
îndrăzneţ era Heraclidul, tot se temea de ceea ce el, Movilă și alţii de o 
seamă cu el, socoteau că este temeiul țării. Atâta vreme cât toate au mers 
destul de bine, după făgăduielile şi înțelegerile ce avuseseră loc între boieri 
şi Despot, când acesta se afla la curtea Lăpușneanului, dar şi după aceea 
până să ajungă domn, Despot n-a avut de ce să se teamă. lar până la 
mijlocul anului 1562 toate s-au petrecut după gândurile și planurile făurite 
de domn spre mulţumirea tuturor. 

Și mai puţin a câtorva dintre oamenii lui Lăpușneanu. Acesta plătise 
bine şi făgăduia mari daruri celor care-l vor ucide pe venetic. Husărelul 
Voinea a fost prins uneltind ca și marele vameș Nicoară și împreună cu ei 
alți cinci boieri. Unpopă a fost jupuit de viu. Prinşii au fost trimiși lui 
Laschi, să-i păstreze el la Hotin. 

A venit după aceea rândul lui Andreica, fostul stolnic sub Lăpușneanu. 
Un bărbat frumos, cum puţini se văd. Îi ardea de domnie. Spunea în gura 
mare că i se cade lui a fi domn și nu unui venetic. Dacă tot nu mai foloseşte 
la nimic că te tragi din os domnesc, de ce n-ar fi el, Andreica, domn. De Sf. 
Gheorghe, Despot a cerut mitropolitului şi episcopilor de Rădăuţi și de 
Roman să-i citească molitva, după obicei. Şi când a ieşit din biserică, o 
ceată de oameni, să fi fost ăl mult șase sute de oameni, au cerut cu glas 
mare să fie uciși trădătorii şi uneltitorii. Cei care strigau erau târgoveți şi 
meșteşugari oploşiţi în târgul Sucevii, străini de neam și mulţi dintre ei 
împărtășind credinţa eretică a Despotului. Căci mergea el la bisericile 
noastre, dar nu din toată inima, fiindcă în cugetul său tot eretic rămânea. 
Închinându-se în faţa glasului mulţimii, a pus să fie uciși toţi cei care se 
ridicaseră împotriva domniei, mai puţin pe Sima vistierul, pe care cu greu l- 
au scăpat marii dregători de la moarte. 

Dar, socotea Ion, n-a fost domn a cărui domnie să se scurgă lin. Mereu 
se găsesc oameni care-şi pun capetele, numai să aibe loc o schimbare, al 
cărui rost nici ei nu-l cunosc prea bine. Către boierii ceştilalți, Heraclid a 
arătat bunăvoință şi s-a purtat cu grijă faţă de ei. I-a dăruit el însuși şi chiar 


de puţină vreme, s-au făcut scrisori către riga Maximilian, al căror cuprins 
l-a aflat marele logofăt în mare taină de la Belsius, omul rigăi de legătură cu 
Despot, prin care se cereau niște cupe scumpe pentru el, pentru Barnovschi, 
Moţoc, Spancioc și vistierul Stroe, iar pentru Avram din Bănila se cerea o 
haină de damasc. 

lată deci, că ei, cei mai mari dregători ai ţării, care-l sprijiniseră pe 
Despot ca să ia domnia, se bucurau de cinstire și nu aveau nici un motiv de 
nemulțumire. Dimpotrivă. 

Țara nu era amenințată de nimeni, anul era bun și bogat în toate, iar 
domnul și cei din jurul său se pregăteau de nuntă. Cele mai nemulţumite dar 
şi cele mai harnice, erau jupânesele care se plângeau că vine o asemenea 
clipă în care ele vor cunoaște cea mai mare umilință din viaţa lor: nu vor 
avea ce să îmbrace, cum se cere în asemenea împrejurare, din care pricină 
au luat cu asalt dughenele neguţătorilor, iar aceștia, la rândul lor, ca să nu 
rămână de rușine, au cerut de la soţii lor aflaţi în alte târguri, ţesăturile de 
preţ pe care le cereau cu atâta strășnicie jupânesele. Era zarvă mare şi 
femeile nu mai pridideau cu cusutul, cu făcutul și desfăcutul cuferelor, căci 
toate doreau din toată inima să fie frumoase așa cum n-au fost niciodată şi 
fiecare în parte dorea să fie mai presus decât celelalte... 


x Æ 


Norocul omului este schimbător ca şi vântul. Vorba asta i-a spus-o Ion 
răposatului domn Petru Rareş în cetatea Ciceului și domnul de atunci a 
zâmbit trist. Îi venea marelui logofăt să spună aceleaşi vorbe şi domnului de 
acum, dar pentru asta ar fi trebuit să fie între ei o asemenea legătură 
sufletească încât ele să nu producă nici o stinghereală. Dar Ion nu-l mai 
simţea alături pe Heraclid. Nebunia stârnită de planurile îndrăzneţe ale 
Despotului se destrămase înântregime. Omul era tot atât de vioi la minte, 
era plin de putere și trupul lui nu cunoştea o clipă astâmpărul. Neîmplinirea 
unor planuri făcea să se nască altele care nu erau mai puţin ademenitoare 
decât cele de dinainte. 

Cu toate acestea, marele logofăt simţea că norocul și-a întors faţa de la 
Despot. Dar nu era numai asta. Norocul se poate schimba, însă oamenii nu 
mai credeau în el. Asta o gândeau cei cinci oameni care se strânseseră în 
casele sale din Suceava. Erau de față Moţoc, Avram din Bănila, Spancioc, 
Ștefan Tomşa şi călugărul Azarie. Cel din urmă venise în mare taină, din 


partea mitropolitului. Aveau cu toţii feţele încordate. Își dădeau seama că de 
cele ce pun ei la cale acum, atârna în primul rând viaţa lor și, în al doilea 
rând, soarta ţării. 

Ion, ca cel mai în vârstă şi mai cumpănit în toate, le-a cerut să gândească 
bine la ceea ce au de făcut. Despot avea alături de el numeroși străini care-l 
puteau feri de orice primejdie. De aceea, să se chibzuiască cu mare grijă 
fiecare faptă. Nu, pe întâmplare sau pe noroc trebuie să pună temei, ci pe 
oameni. 

— Stau și mă-ntreb, a tunat Ștefan Tomşa, un om mare la trup, vânjos, 
cu o față plină, ochi mici şi vioi, fruntea nu prea înaltă, gură cu buze 
cărnoase pe care-și aruncau umbra fuioarele mustăţilor ale căror vârfuri 
treceau de linia fălcilor, cum de am ajuns aici! De ce ne-am înșelat noi în 
alegerea noastră! Nu era mai bine să-l fi lăsat pe Lăpușneanu în pace, sau 
dacă era să-l schimbăm pe acel tiran, măcar să fi ales un altul, mai aşezat, 
un om al nostru... 

— Nu depind toate numai de voinţa și de judecata noastră, i-a răspuns 
Ion. Toţi aţi dorit o schimbare și el v-a făgăduit-o. Am crezut în cele spuse 
de el şi faptele au arătat, până la o vreme, că cele plănuite de el își aflau 
împlinirea. Când l-am ales pe Lăpușneanu, Moţoc știe că a fost de faţă, ne- 
am gândit că vom scăpa ţara de turci, legându-ne cu mare credinţă față de 
riga Lehiei. N-am izbutit nimic și se ştie de ce. Cu Despot ne-am legat 
nădejdea de împăratul Ferdinand. El, Despotul, ne-a făgăduit că va primi tot 
sprijinul de care are nevoie țara noastră de la împărat. Așa i se făgăduise şi 
lui şi toate au mers pe acest făgaş până la începutul verii când între împărat 
şi sultan s-a ajuns la înțelegerea de la Praga. 

— Nu-i vorba numai de asta, a grăit Moţoc. 

— Ai dreptate, i-a întors cuvântul Ion, dar de aici a pornit răul cel mare. 
Câtă vreme Despot s-a bucurat de sprijinul împăratului noi am fost 
mulțumiți. 

— Nu poţi să spui că pierderea Hotinului ne-a mulțumit, s-a repezit 
Tomşa. 

— Ştiu că nu ne-a mulţumit, dar nici îndurerați n-am fost. Cetatea a fost 
zălogită pentru banii luaţi de la Laschi. Întorcea Despot banii, noi puneam 
iarăși stăpânire pe ea. 

— Mă rog domniei tale, cui îi este îngăduit să pună la mezat părți din 
trupul ţării? 


— Ai dreptate, numai că atunci când a făcut-o nu s-a împotrivit nimeni. 
Am tăcut cu toţii, iar darurile și cinstirea care ne-a dat-o ne-a făcut să stăm 
alături de el. 

— Ne-am adunat ca să ne punem cenușă-n cap? a întrebat cu prefăcută 
nevinovăție Avram. 

— Nu de asta, a zâmbit Ion, dar e bine să ne ştim și păcatele. 

— Ale ereticului sunt nesfârșite, a mormăit în barbă Azarie. 

— Sunt, dar nu păcatele lui ne îngrijorează cel mai mult. Ochii 
călugărului au strălucit. Ion i-a făcut însă semn că nu și-a sfârşit vorba. 
Ceea ce trebuie să ne îngrijoreze este însă altceva și am să vă destăinui 
îndată. După înţelegerea dintre împărat și sultan nu s-au rupt legăturile 
Despotului cu riga Maximilian sau cu Ferdinand, dar prietenia lui cu nemţii 
nu-și mai are nici un rost atâta vreme cât ea nu înseamnă încuviințarea şi 
sprijinirea planurilor lui Despot de a ne ridica împotriva păgânului. 
Simţindu-l părăsit, sultanul și Lăpușneanu prin oamenii săi, încearcă să-l 
surpe pe Despot. Banii, sfaturile, care atunci când vin dintr-o anumită parte 
înseamnă poruncă, intrigile ţesute cu mare meșteşug l-au făcut pe domnul 
muntenesc să nu-şi mai dea sora după Despot. 

— Cum se poate? s-a răsucit Tomşa, și pe faţa lui ca și pe feţele 
celorlalți se vedea că ştirea a produs mare mirare. 

— Şi Despot ce-a spus? a întrebat Avram. 

— Despot n-a spus nimic. A căzut pe gânduri, a tăcut. Ce-a mestecat în 
capul lui, ce s-o fi sfătuit cu oamenii săi n-am aflat. Ce ştiu e că, la puţine 
ceasuri de la ruperea logodnei, mi-a cerut să-i aleg sol şi să-i fac cărțile de 
trebuinţă ca să fie trimis în Lehia. 

— Pentru ce? 

— Asta este vestea pe care vroiam să v-o aduc la cunoștință. Despot 
doreşte să ceară mâna fiicei lui Zborovschi, castelanul Cracoviei. 

— Nu se poate, a tunat Tomşa. 

— Îşi bate joc de noi? s-a mirat Spancioc. Mireasă străină ne trebuie 
nouă? 

— Trebuie să ne împotrivim, a fost de părere Moţoc. 

— Este uşor de spus, greu de înfăptuit, a fost de părere Tomșa. Despot 
are cu sine călăreți și pedeștri străini care nu-l părăsesc o clipă. Nouă ne 
trebuie cu mult mai mult decât are el, daca vrem să-i stăm împotrivă. 

— Iertaţi-mă boieri că îndrăznesc să-mi spun şi eu părerea. Ne-am 
sfătuit între noi călugării și după aceea s-au sfătuit şi capii noştri. Nu este 


greu să ne punem de-a curmezișul planurilor acestui eretic. Prin preoţi ştim 
că toată ţara este împotriva lui din două pricini mari: una că nu mai ţine 
legea noastră și până acum nu s-a pomenit domn în Ţara Moldovei care să 
nu împărtășească legea ţării. 

— Bine, cuvioase, l-a întrebat Tomşa, dar Despot merge la biserică! 

— Asta numai de ochii lumii. Pentru că vedeţi și domniile voastre cum a 
adus pe lângă el eretici și cum a făcut chemare ca asemenea oameni să vină 
din toată lumea aici, la noi, unde se vor bucura de ocrotirea lui. Fățărnicia 
lui nu mai cunoaşte margini. La început s-a arătat blând și urând 
nedreptatea, dar n-a trecut multă vreme ca să dea pe faţă otrava ascunsă și 
rea pe care o avea în inimă. N-a trimis el la turc oameni care să se plângă de 
Lăpușneanu că a schingiuit şi a ucis zece mii de oameni? Și, acum? Nu face 
şi el ce-a făcut Lăpuşneanu, când a văzut că nu este iubit? Și vă mai întreb, 
cu îngăduințadomniilor voastre, cum poate un om ca ăsta să fie iubit? Ca și 
pe mulţi alţii l-a stricat și pe el lăcomia cea mare. Vrea aur și neavând de 
unde să-l ia, pentru că el vrea să se îmbogăţească, așa, cât ai bate din palme 
a aruncat asupra oamenilor dări grele, cerând de la fiecare casă un galbin 
peste darea obișnuită. De unde să ia oamenii galbini? Și nu s-a îndurat 
măcar de sărăcime! N-are omul o bucată de pâine pentru copii și el cere aur. 

Nu s-a mulțumit numai cu atâta. Ca un al doilea Baltazar, neiubindu-i 
nici pe călugări şi nici mănăstirile, a adunat la sine, înşelătorul, vasele de 
argint și de aur și pietrele scumpe și împodobite cu mărgăritare ale sfintelor 
icoane ca să facă bani. Pentru toate răutăţile lui l-am blestemat și noi, iar 
ţara fierbe de nemulțumire împotriva unui asemenea domn. 

— Stoarce ţara, a fost de părere Spancioc, şi nu numai că nu-i este milă 
de nimeni, dar se gândește să încalce vechile datini și să ne pună și pe noi, 
pe boieri la dări, în rând cu mişeii! 

— Prin felul în care se poartă, a cuvântat iarăși Ion, a izbutit să-i ridice 
pe toţi locuitorii ţării împotriva lui. Sunt fapte pe care le vedem, le simțim și 
le cunoaștem cu toţii. Ce trebuie să facem însă, noi acum pentru a ne pune 
pe noi şi ţara la adăpost? A pierdut sprijinul împăratului nemţesc caută 
acum prin însurătoare să-și găsească oameni cu greutate în Lehia ca să-l 
poată ajuta la nevoie. Trebuie să facem în așa chip încât puterea lui să nu 
crească, ci, dimpotrivă, să scadă. 

— Eu cred, a spus Moţoc, că cel mai bun lucru e să-l împiedecăm s-o ia 
pe fata lui Zborovschi. 

— Şi, mă rog, cum o să facem una ca asta? a întrebat Tomșa. 


— Trebuie să găsim un om de încredere pe care să-l trimitem la castelan 
şi odată ajuns în faţa acestuia, să-i arate că puterea lui Despot este numai o 
închipuire. Un asemenea om, şi-a continuat vorbirea Moţoc, trăieşte mai 
mult amăgindu-se. El nu vede ce se petrece în jurul său, nu-și dă seama cât 
rău face tuturor şi urmărește împlinirea unor năluciri născute din mintea lui 
cea bogată, dar care n-au nici un temei și nici nu se vor împlini în fapt. 

— Ce s-a spus aici, a cuvântat iarăşi Azarie, sunt numai lucruri plăcute 
celui prea înalt. Mitropolitul se va bucura când îi voi spune tot ce s-a vorbit 
şi trag nădejde că nu voi uita o vorbă. Numai că preasfinţia sa ar dori, din 
câte a înţeles mintea mea cea proastă, ca să se facă mai mult decât cele 
hotărâte acum. Împiedecarea unei căsătorii nu va duce la izbăvirea ţării. Nu 
uitaţi, domniile voastre, că nici pământul nu mai poate răbda atâta răutate, 
necum locuitorii obidiţi ai ţării acesteia. 

— Cuvioase, l-a întrerupt lon pe călugăr, a cărui înflăcărare creştea pe 
măsură ce vorbea, nu se pot înfăptui prea multe dintr-odată. Suntem 
lămuriţi acum noi cei de față ce avem de făcut. Urmează ca fiecare în parte 
să afle care oameni împărtășesc gândurile noastre. Nu este de-ajuns că toți 
locuitorii ţării sunt nemulţumiţi. Trebuie ca nemulţumirea lor să găsească 
anumiți oameni care să fie în stare s-o schimbe într-o putere care să-l poată 
înfrunta pe Despot și pe oamenii săi. Va trebui, însă, înainte de toate, să 
câştigăm și bunăvoința și înţelegerea unor capete încoronate. 

— N-aveţi nevoie de alţii, pentru că vă va sprijini ţara! a îndrăznit 
Azarie. 

— Este ţara alături de noi, dar de vom pierde, vor cădea întâi capetele 
noastre, i-a răspuns Ion călugărului. Trebuie să câştigăm bunăvoința unui 
domn creștin, ca să ne ajute să scăpăm ţara de păgân. Asta am dorit-o când 
l-am ales pe Lăpușneanu, și n-am izbutit. Am crezut în făgăduielile 
Despotului și el ne va duce de râpă. Trebuie să încercăm încă o dată pe 
lângă împărat, pe lângă craiul Lehiei. Nu se poate să nu înţeleagă până la 
urmă că interesul nostru este și al lor, că asupritorul nostru este dușmanul 
lor. Trebuie să lucrăm cu grijă dacă vrem să izbândim. Să chibzuim cu toţii 
şi Dumnezeu să ne lumineze calea pe care ar trebui să păşim pentru 
mântuirea noastră, a tuturor. 


Boierii, cum sunt boierii, nu pricepeau mersul lucrurilor decât pe 
calapodul minţii lor. Așa se face că după Anul Nou, 1563, când Despot a 
mers la Hotin ca să ia cetatea din mâna oamenilor lui Laschi ca să pună 
pârcălabi pe Văscan Movilă și pe Avram din Bănila, răzășii din ţinuturile 
apropiate din Țara de Sus, care veniseră să se înfățișeze cu armele şi cu caii 
lor, aşa cum o cere obiceiul, au îndrăznit ceea ce boierii nici cu gândul nu 
visaseră. În timp ce Despot a purces călare prin faţa rândurilor acestor 
oșteni ai pământului, „a fost înconjurat pe nesimţite de norodul de ţărani 
care l-au smuls dintr-ai săi, încât se putea vedea cu mare uimire că a rămas 
aproape singur cu unul sau doi slujitori printre multe mii de ţărani. Aceştia 
îl urmăreau cu strigăte supărătoare cerându-i să oprească plata neobișnuită 
până atunci a acelui galben de aur”. 

Despot, deşi a simţit cum îi îngheaţă spinarea, nu și-a pierdut cumpătul. 
Vina a aruncat-o pe seama lui Barbovschi, pe care toată lumea îl credea 
sfetnicul de taină al domnului și pe preasfinţia sa, mitropolitul țării, 
Grigorie Roșca. Aceștia doi l-au sfătuit să pună acea dare. Iar țăranii nu s-au 
sfiit să-i ceară domnului pe cei doi ca să-i judece și Despot le-a făgăduit că 
le va îndeplini cu mare plăcere această dorință. Numai așa l-au lăsat să 
plece în cetate, unde şi-a revărsat mânia asupra dregătorilor şi căpitanilor 
care l-au părăsit într-un chip atât de ruşinos ca să fie umilit de o adunătură 
de mișei. Şi nu pricepea de unde au oamenii aceştia atâta îndrăzneală. 

După această întâmplare nemaipomenită, Barbovschi i-a căutat el pe cei 
care nu-l mai iubeau pe Despot şi trecerea lui de partea acestora a însemnat 
un mare câștig pentru ei, dar şi o mare pierdere pentru Despot. 


x 


O ţară nu poate fi schimbată din temelii cu uşurinţa cu care schimbi un 
veştmânt. Oricât de bine ar fi întocmite planurile, oricât de isteaţă este 
mintea celui care le-a înfăptuit și oricâtă îndârjire ar pune acesta pentru 
împlinire, strădania lui va rămâne zadamică dacă nu va avea de partea, lui 
toată lumea. Despot îi avea pe toți împotrivă-i. Ion vedea acest lucru, 
nemulțumirea începuse să se arate fățiș. Oamenii nu se mai sfiau de nimeni. 
O primă izbândă a boierilor potrivnici a fost zădărmicirea căsătoriei lui 
Despot cu fata lui Zborovschi. Tot boierii au fost aceia care şi-au trimis 
oameni la Poartă ca să-i îndemne pe viziri să-i ceară lui Despot slobozirea 
mercenarilor aflaţi în preajma lui. Au venit şi asemenea cereri. Din pricina 


„sfaturilor” primite de la Poartă,dar şi din lipsă de bani, domnul a trebuit să 
se lipsească de unii dintre oamenii pe care se sprijinea puterea lui. Douăzeci 
şi cinci de asemenea oșteni cu platoșe au fost sloboziţi, iar căpitanul franțuz 
Petru Rusel a plecat el singur când și-a dat seama că de la un asemenea 
stăpân nu te poţi aştepta la cine știe ce pricopseală. 

Laschi, la rândul său, supărat pe Despot pentru că-i luase Hotinul şi nici 
datoria nu şi-a împlinit-o, cum a venit vara, a și început să strângă oameni. 
Toţi cei plecaţi de la Despot i-a luat el pe plată și tocmeşte oameni de 
nădejde în Lehia și în Ungaria de Sus. Asta nu-i bine, gândește Ion, şi ca el 
gândeau și capii boierilor care doreau să scape de domn. Laschi, după câte 
aflaseră ei, năzuia să ia domnia Moldovei. Șleahticul leah înnebunise? 
Credea el că această domnie o poate lua oricine? Despot izbutise pentru că 
au fost ei, marii boieri, de partea lui. Altfel... 

Despot a aflat de planurile fostului prieten și caută şi el să-i câştige pe 
unii șleahtici care să-l poată împiedica pe Laschi să făptuiască ceva. Ion, 
găsindu-se în preajma domnului, a aflat la timp că acesta l-a momit pe 
Procopie Sieniavschi, frate cu palatinul Rusiei. I-a făgăduit șleahticului 
şapte mii de galbeni, dacă-l va ajuta la nevoie, iar Procopie, pentru atâta 
bănet s-a arătat gata să-i vină în sprijin. 

Despre Dumitrașcu Vijnovieţchi nu se ştie prea bine ce dorește. Se spune 
că Laschi ar fi vrut să-l atragă de partea lui, alții spun că cneazul ar vrea să 
fie el domn, pentru care treabă a și început să strângă oameni. 

Boierii cei mari au ţinut sfat și nu s-au dumirit nici ei ce-ar trebui să facă 
în asemenea împrejurări. Să-l lase pe Despot în pace, nu mai era de suferit. 
Cum domnul vroia să trimită o solie în Lehia ca să câştige prieteșugul și 
alianţa craiului Jicmont-Augustul, au fost aleși pentru asemenea treabă Ion 
Moţoc, Bamovschi şi Avram din Bănila. Erau cei mai de seamă boieri ai 
țării, iar alegerea lor fusese făcută pentru a-i arăta craiului cinstirea ce i se 
cuvenea. Despot nu bănuia că cei trei vor purta şi o solie a lor, aparte, 
numai că răspunsul dat de crai solilor a fost o dezamăgire. Jicmont- 
Augustul le cerea boierilor să stea liniștiți. El le-a arătat că mai înainte cu 
doi ani îi sfătuise să nu-l alunge pe Lăpușneanu, iar ei, drept răspuns, l-au 
chemat pe Despot. Acum iar sunt nemulţumiţi? Măria sa nu se poate 
amesteca pentru că are pace cu Turcul, iar Despot, alesul lor, a primit steag 
de la Poartă. Ar fi bine ca să se păstreze liniștea la hotare. Craiul nu va 
îngădui oamenilor săi să se amestece în treburile Moldovei, iar boierii ce 
fac, o fac pe răspunderea și pe capetele lor. 


Împăratul nemtesc când i s-a arătat ce vor boierii noştri, n-a spus nici că- 
i bine, nici că-i rău. Când erau turburaţi cu toţii, căci nu ştiau încotro s-o 
apuce și cum este mai bine să înceapă lucrarea lor, Ion Movilă a venit cu 
vestea că Pavel Săcuiul, cel pe care Despot îl pusese pârcălab la Suceava, i- 
a cerut domnului învoire să meargă la cășile sale din Cașovia să-şi vadă 
nevasta şi copiii. I s-a dat îngăduinţă, iar în locul lui, Despot l-a pus pe 
Pătru Divoe, ungurul. Atunci, au hotărât cu toţii să-l aleagă pe Tomşa drept 
căpetenie. Era în puterea vârstei şi om de nădejde. Viteaz neînfricat, nu se 
da în lături de la nimic și nu se lăsa până nu izbândea în lucrarea pe care a 
început-o. Ion s-asimţit prea bătrân ca să-și ia pe cap o răspundere atât de 
mare, aşa că alegerea făcută de el asupra Tomșii a fost încuviinţată și de 
ceilalți boieri. 

La începutul lui august, fuioare de fum s-au ridicat pe culmile de dincolo 
de Prut, iar călăreţi trimiși de pârcălabul de la Orhei aduceau la Suceava 
vestea că tătarii au trecut hotarul. Când s-a ţinut sfatul cu boierii, aceştia au 
fost de părere să se strângă în grabă oștenii din Ţara de Sus, iar în sprijinul 
orheenilor şi lăpuşnenilor să se trimită grabnic ajutoare. Unii i-au cerut 
domnului să fie trimiși şi oștenii aflați în plata domnului și Despot, după ce 
i-a numit pe Tomșa şi pe Ilie Dârman căpetenii ale oștii, le-a dat acestora 
trei sute cincizeci de unguri călări și cincizeci de sârbi tot călăreţi aleşi. O 
samă de pedestrime alcătuită din nemți cu câteva tunuri a fost de asemenea 
pusă sub ascultarea celor doi boieri. Pătru Divoe l-a sfătuit pe Despot să nu 
se despartă de mercenarii săi, dar acesta a socotit că ar fi ruşinos pentru el 
ca să-și întoarcă vorba, şi în nici un chip n-ar vrea să le arate supușilor săi 
că i-ar fi frică sau s-ar teme de cineva. Strângându-se în grabă şi câteva mii 
de călăreți moldoveni, Tomşa şi Dârman au grăbit de au trecut Prutul şi s-au 
îndreptat spre Nistru. 

Pe măsură ce înaintau spre răsărit, creştea și îngrijorarea căpeteniilor 
lefegiilor. Nici urmă de sate arse şi prădăciune, nici o față de tătar în cale! I- 
au întrebat pe Tomşa şi pe Dârman ce se petrece, iar cei doi boieri i-au dus 
până la hotar, unde toată lumea a înțeles că năvala n-a fost decât o 
închipuire. Aici Tomșa, Dârman și alți boieri au stat de taină cu unele 
căpetenii ale lefegiilor şi i-au ispitit să treacă de partea lor şi să se ridice 
împotriva Despotului. Dar n-au isprăvit nimic pentru că lefegiii s-au arătat 
neîncrezători și amintind de jurământul făcut domnului, ei le-au răspuns 
alor noştri că nu-şi pot păta numele cu o asemenea trădare. Ei trăiesc din 


truda braţelor lor şi dacă nu arată credinţă față de cine-i tocmeşte, cine se va 
mai uita la ei de aici încolo? 

Trăgându-se îndărăt toată oastea, după ce au trecut Prutul şi-au ajuns la 
Ciumiceni, pe Ciuhru, au mas pentru noapte în acel loc. Tomșa și Dârman, 
cu sfatul celorlalți boieri, au rânduit lucrurile în așa fel încât călăreții unguri 
erau despărțiți de sârbi, iar aceştia de pedeștri nemți. La al doilea cântat al 
cocoşilor, o casă a luat foc şi până să se dumirească lefegiii despre ce este 
vorba, s-au trezit cu românii că dau năvală asupra lor. Buimăciţi de somn 
oamenii au căutat să se apere şi au izbutit să se tragă spre o grădină ce era 
înconjurată de un şanţ. Până să se înţeleagă ai noștri ce se petrece, nemţii și 
ungurii s-au înconjurat în grabă cu o îngrăditură întărită cu pământ și cu 
greu se putea apropia cineva de această întăritură. Când s-a luminat bine de 
ziuă, Tomșa a adus tunurile și le-a poruncit tunarilor să tragă. Nemţii n-au 
vrut să-i ucidă pe ai lor și Tomșa, văzând această împotrivire, a pus de i-a 
ucis pe toţi, afară de un neamţ, Hristofor, carele au îndreptat tunurile asupra 
ungurilor și aşa a scăpat el cu viaţă. 

După ce-au tras tunurile, ai noștri au năvălit cu săbiile goale și n-a 
scăpat din acea ciocnire nici un lefegiu în viață. Numai sârbii au fost mai 
norocoși. Văzându-se despărțiți de ceilalţi, au intrat la bănuială. S-au culcat 
îmbrăcaţi printre cai şi au lăsat oameni la pândă. Când au văzut că ai noştri 
vin asupra lor, au sărit pe cai și cu toate că au pierit câţiva dintre ei, cei 
maimulţi au fugit spre Prut de unde au năzuit la hotar și de aici s-au topit în 
stepa care se întinde nesfârşită către soare-răsare. 

Când un călăreț l-a vestit în taină pe Ion despre cele întâmplate la 
Ciumiceni, acesta împreună cu Spancioc, Barbovschi şi alți dregători care 
se aflau în Suceava, au încălecat degrabă şi au pornit-o spre Baia. 

De la Ciumiceni, scăpat de grija lefegiilor, Tomşa a pornit spre Cetatea 
Neamţului și, spre norocul său, pârcălabul acesteia, neamţul Ioachim 
Prudentius, nu se afla acolo. La cererea lui s-a lăsat podul şi a pătruns cu 
oștenii săi în cetate. Până să se dumirească nemţii despre ce este vorba, au 
fost loviți în pripă de oamenii lui Tomșa. Numai unul, care se afla în afara 
zidurilor, văzând cele ce se petrec înlăuntru, a fugit în calea comandantului 
său și Ioachim a purces de sârg la Suceava ca să-și împlinească slujba faţă 
de stăpânul care-l plătise. Veştile primite de Despot erau deci adevărate. 
Boierii care-l sprijiniseră să ia domnia se ridicau acum împotriva lui. 

Timp să fugă era. Avea cu sine aproape o mie trei sute de lefegii. Ar fi 
putut trece munţii spre Maramureş și de acolo spre Caşovia, la riga 


Maximilian unde ar fi găsit sprijin. Pătru Divoe, ungurul, a fost de părere că 
este bine să plece cu toţii până nu se vor strânge răsculații în jurul cetății. 
Ioachim, fostul pârcălab de la Neamţu, credea în puterea zidurilor cetăţii 
Sucevii pe care domnul avusese grijă să le întărească. Fuseseră aduse și 
multe mașini de război, pentru că planurile lui Despot era să ridice o mare 
cetate, așa cum se aflau multe în Europa, pe care s-o clădească în așa fel, 
încât nici o oaste să n-o poată cuceri. Cetatea n-a avut vreme s-o ridice, dar 
multe din mașinile dorite de el fuseseră cumpărate și se aflau acum la 
Suceava. 

Despot a ales sfatul lui Ioachim. Hotărându-se să rămână la Suceava, el 
a repezit oameni la Pavel Săcuiul ca să meargă la riga Maximilian pentru 
ajutoare şi să facă cum va şti pentru a-i veni într-ajutor. Erau trimiși oameni 
şi în Lehia, la Sieniavschi şi la Zborovschi. 

În ziua de opt august, dinspre Bosanci se apropia norul negru de călăreți 
ce aveau să înconjure cetatea. Peste două zile, în tabăra așezată în jurul 
cetăţii Sucevei, Tomşa era ales domn de către boierii Moldovei. La Poartă, 
în Lehia și la împăratul Ferdinand erau trimişi oameni ca să vestească 
alegerea făcută de ţară. Tomşa avea nevoie de întărirea sultanului. Dacă 
aceasta nu putea fi câştigată cu ușurință, atunci numai ajutoare venite de la 
împărat sau din Lehia aveau să-l convingă pe sultan că alegerea făcută de 
ţară este cea bună. Va căpăta Tomşa și boierii care-l aleseseră asemenea 
ajutoare? 

Zidurile cetăţii erau groase și puternice. Fără tunuri mari care să bată zi 
şi noapte nu se putea trece peste asemenea ziduri, iar tunurile lipseau, aşa că 
au venit negurile toamnei cu ploi şi vreme rea care a pus la grea încercare 
răbdarea și rezistența oamenilor lui Tomşa. Știind câtă vrăjmășie a fost între 
Despot și lanăș-Jicmont, craiul Ardealului, Ion l-a sfătuit pe Tomșa ca să 
trimită soli să-i ceară oameni cu puşti. În lipsa acestora, ai noştri nu se 
puteau apropia prea mult de ziduri, necum să încerce să se caţere pe ele, 
deoarece erau primiţi cu foc de cei din cetate, toți pușcași de meserie. Mai 
erau căușuri mari, tot din fier făcute, în care se topea smoală și ridicate pe 
scripeţi acestea turnaușuvoaie de jăratec, iar nişte mașini zvârleau bolovani 
şi alte greutăţi care striveau tot ce întâlneau în cale, ca să nu mai amintim de 
puştile cele mari care bubuiau de se cutremurau dealurile din jur. 

Deocamdată, singura nădejde era înfometarea celor din cetate. Au fost 
date porunci strașnice ca toate potecile și drumurile să fie bine 
supravegheate. 


Într-o zi de octombrie, când o ploaie măruntă se cernea fără istov din 
norii negri care se prăvăleau spre apa Sucevii, au sosit în tabăra lui Tomşa 
călăreţi care-l vesteau că o oaste se apropie de cetate venind pe drumul care 
duce în Lehia. S-a sunat din trâmbiţi și s-au bătut tobele ca să se strângă 
toată oastea pe dealul dinspre miazăzi. Până la primirea unor noi vești, 
trebuiau să se pregătească de luptă. O strajă a fost trimisă în întâmpinarea 
oaspetelui nepoftit și mare a fost mirarea tuturor când au aflat că nu sunt 
ajutoare pentru Despot, nici pentru Tomşa. Dumitrașcu Vijnovieţchi l-a 
părăsit pe Laschi, după cum aveau să afle mai târziu Tomşa și boierii săi, şi 
socotind că a sosit clipa ca el să pună mâna pe scaunul Moldovei, venea cu 
câteva mii de volinieni şi podoleni. Craiul Lehiei trimisese porunci lui 
Laschi cerându-i acestuia să nu bage crăia în bucluc, ameninţându-l cum n- 
a făcut el niciodată cu un șleahtic așa de puternic cum era Laschi. Cum 
aceste porunci nu-l priveau şi pe cneazul Dumitraşcu, acesta s-a grăbit să-şi 
strângă oamenii și să-şi încerce norocul. 

Tomşa a socotit că este cuminte să se tragă din faţa lui Vijnovieţchi și cei 
din cetate au privit cu uimire cum pleca un dușman și-i lua loc altul. A doua 
zi, cneazul l-a trimis pe Pioceschi, șleahticul pe care Laschi îl așezase 
pârcălab la Hotin, ca să-i propună lui Despot încheierea unei înţelegeri. 
Vijnovieţchi îi cerea domnului asediat să-i lase ţara lui, iar dacă nu vroia, el, 
cneazul, s-ar fi mulțumit cu 25 000 de galbini, cât cheltuise cu ridicarea 
oştii şi o dare anuală de 12 000 de galbini. Despot a întârziat răspunsul cât 
să-i dea cneazului impresia că nu ia în glumă propunerile acestuia, după 
care i-a trimis răspunsul că le va împlini cu sfinţenie. 

În timp ce se purtau aceste tratative, dincolo de Vercicani cete de călăreţi 
veneau din ţinuturile învecinate, zi și noapte. Tomșa chemase toată ţara la 
oaste şi puterea lui creştea cu fiecare clipă. 

La o săptămână de la venirea sub zidurile cetăţii Suceava, cneazul 
Vijnovieţchi primea în tabăra sa doi călăreţi români care atâraseră năframe 
albe în vârful lăncilor. Oamenii acestor boieri rămăseseră deoparte și 
cneazul a trimis călăreți în întâmpinarea celor doi. Erau boierii Spancioc și 
Stroici și cereau cu glas mare să-l vadă pe cneaz. Era falnic la înfăţişare 
Vijnovieţchi deşi număra ani mulţi. Când au ajuns boierii în faţa lui i s-au 


închinat ca unui domn. La mirarea cneazului, Spancioc, meşter la vorbă, i-a 
arătat acestuia că ţara-l doreşte ca domn. 

— Noi, toţi boierii, cu mic şi mare ne-am hotărât să te alegem ca domn. 
Ne-am săturat de străini şi dorim ca pe scaunul Moldovei să se așeze un 
urmaș al vechilor și slăviţilor domni ai ţării noastre. Primește măria ta 
hotărârea și închinarea noastră. 

Cneazul s-a mirat la început, apoi s-a văzut pe faţa lui bucurieamestecată 
cu mirare și i-a întrebat pe cei doi: 

— Dar ce veţi face cu Tomşa, domnul vostru? 

— Mărite stăpâne, i-a răspuns Spancioc, Tomşa nu ne este domn, ci 
numai o căpetenie pe care am ales-o ca să scăpăm ţara de străini. 

— Şi ce urmează să facem cu el? a întrebat iarăși cneazul. 

— Ţi se închină ca și noi, aşa că măria ta, în prea marea bunătate a 
sufletului său și ca un mare viteaz ce te afli, a cărui faimă a străbătut peste 
tot locul, este rugată de el și de noi ca să-l primeşti așa cum vei primi pe toţi 
supușii acestei țări care sunt gata să ți se închine. 

După aceste vorbe, cneazul i-a poftit pe cei doi boieri în cortul sau ca să 
pună statornic ţara la cale. A cerut multe lămuriri, iar Spancioc şi Stroici s- 
au dovedit oameni de nădejde: cunoşteau cu de-amănuntul toată rânduiala 
Moldovei aşa că i-au putut răspunde de îndată la oricare întrebare a 
cneazului. 

Sfatul a urmat şi în dimineaţa zilei următoare și când cneazul s-a crezut 
dumirit întru totul a dat doua porunci: una, să fie prinși și uciși toți oștenii 
pe care Despot i-a slobozit din cetate după hrană; războiul cu veneticul va fi 
dus fără cruţare aşa cum o doreşte ţara și, a doua, cinci sute dintre oștenii 
săi să-i însoţească pe cei doi boieri în tabăra lui Tomșa și să-i ia capul 
acestui răzvrătit. Rugăminţile lui Spancioc şi Stroici au fost zadarnice. 

— A îndrăznit să-şi ia nume de domn, atunci trebuie să plătească această 
îndrăzneală, a încheiat cu hotărâre cneazul. El avea să iasă în întâmpinarea 
lor în ziua următoare. 

Un șleahtic din Galiţia, pe nume Martin Piaseţchi a ascultat uluit 
hotărârile cneazului. A înnebunit Vijnovieţchi? s-a întrebat el şi a încercat să 
ajungă în cortul acestuia ca să-l roage să arate mai multă prudenţă, ţinând 
seama de cugetul lunecos al valahilor. Cneazul i-a aruncat o uitătură așa de 
înfricoşătoare încât bietul Martin n-a știut cum să se tragă mai repede 
îndărăt. 


Ceata de călăreți volinieni, în fruntea căreia călăreau veseli și nepăsători 
Spancioc şi Stroici, se strecura pe malul Siretului când, spre seară, dintre 
zăvoaie au izbucnit strigăte şi până să se dumirească despre ce este vorba, 
volinienii au și fost acoperiți de un nor de călăreţi și în puţină vreme 
niciunul dintre ei nu mai era în viaţă. 

Ceaţa acoperise totul. Negurile răsăreau parcă din pământ. Copitele 
cailor frământau clisa din care ţâșneau trâmbe de apă noroită. În mișcarea 
ritmică a picioarelor se frământau mușchii puternici sub curelele care 
încingeau pieptul animalelor iar din pielea acestora izvorau aburi. Pe nări 
porneau alte fuioare albe. Platoșele călăreților și hainele de luptă păreau și 
mai întunecate, iar mişcarea lor era ca o plutire de umbre. Se mergea în 
tăcere. Nici o vorbă, nici un sunet în afara tropăitului animalelor. Tomșa 
părea un uriaş şi lângă el călărea Ion Movilă, și fratele său Văscan, 
Barbovschi, Spancioc, Ilie Dârman, Stroici și cu toţi foștii dregători ai 
Lăpuşneanului şi ai Despotului. 

Când au ajuns la podul de la Vercicani, în lunca Siretului, ceața se făcuse 
şi mai deasă. La adăpostul tufelor au fost aşezaţi călăreţii de o parte şi de 
altă a drumului care ducea spre Crăciuneşti. Tomşa cu boierii și o parte din 
călărime s-au depărtat de pod. Porunca a fost scurtă și limpede pentru 
toți:când vor suna tobele și trâmbiţele dinspre Crăciuneşti va fi clipa în care 
toți vor porni la atac. 

Vijnovieţchi, îmbrăcat cu haine scumpe mergea în fruntea oamenilor săi. 
Era vesel bătrânul oștean, în ciuda unor dureri pe la încheieturi pricinuite de 
vremea asta păcătoasă. Nu-l supărau atât durerile cât ceața care-l lipsea de 
bucuria de a privi pământul ţării care era acum sub stăpânirea lui și faptul 
că o clipă ca aceasta, în care boierii îl vor întâmpina și i se vor închina nu 
va fi încununată de razele soarelui care ar fi dat o altă strălucire întregii 
ceremonii. 

Cneazul s-a mirat că trebuie să facă atâta drum pentru a-și întâlni 
supușii. I se păreau cam leneși și molateci. Când a ajuns la apa Siretului a 
ezitat o clipă între a rămâne pe malul drept sau a trece pe malul celălalt. 
Călăuzele sale, boieri de ţară trimiși de Tomșa, i-au arătat drumul în chipul 
cel mai firesc cu putinţă. Ele ştiau ceea ce ştia și cneazul, că boierii îl vor 
domn. Și dacă boierii îl vor, atunci nu mai există nici o îndoială că aşa va fi. 
Iar Vijnovieţchi i-a urmat cu încredere. Când toată oastea lui a trecut de 
cealaltă parte a apei s-au auzit sunete de trâmbiţe și de tobe, iar din negura 


din preajmă s-a revărsat prăpădul. Cneazul a înţeles că este rău și a izbit 
într-o latură, negurile înghițindu-l îndată. 

Prinși din toate părţile, podolenii şi volinienii au pus armele jos şi au 
cerut îndurare și îngăduinţa să fie lăsaţi să plece la casele lor. N-a fost chip 
să fie găsit cneazul. Prinşii au fost trecuţi pe dreapta Siretului. Fiind vremea 
namiazului, ceața s-a mai învăluit într-o parte și alta după care a început să 
se topească în văzduh lăsând să apară soarele din pâcla lăptoasă. 

Tomşa mugea de furie. Îi scăpase vânatul cel mare și acest lucru îl 
mâniase cumplit. I-a privit pe prinşi cu mare scârbă, iar Martin. Piaseţchi a 
înţeles din privirile acestuia și din vorbele lui că nu va fi bine. Numai un 
boier înalt și puternic, căruia părul îi încărunţise la tâmple, mustaţa 
rămânând în schimb neagră, i-a stat împotrivă domnului. Un podolean care 
ştia româneşte îl lămurea pe Martin în legătură cu cele ce se petreceau. 
Împotrivirea acelui boier l-a întărâtat şi mai rău pe Tomşa şi abia atunci 
Martin a înţeles de la tovarășul lui că acest domn năpraznic dăduse poruncă 
să li se taie urechile. Boierul a strigat să nu facă o asemenea faptă. E un 
păcat ce se poate întoarce pe capetele lor, dar strigătele şi împotrivirea lui 
au fost zadarnice. 


Tomșa şi-a aşezat iarăşi tabăra în apropierea cetății Sucevii și spre marea 
lui bucurie, lanăș-Jicmont i-a trimis o mie de călăreţi. Cei dinlăuntrul cetăţii 
au început să rabde de foame, iar de la un fugar s-a aflat că Pavel Săcuiul a 
izbutit să se strecoare în cetate odată cu venirea lui Vijnovieţchi. De la 
Pavel, Despot a aflat că cei doi crai cărora le-a cerut ajutor, n-au mișcat un 
deget. A fost la Laschi și i-a promis că Despot îi va întoarce tot ce a cerut și- 
i datorează şi-i va da mai mult decât nădăjduieşte el. Zborovschi nu i-a spus 
nici că-l va ajuta pe viitorul său ginere, nici că n-o va face. 

În urma unui sfat ţinut cu căpetenia oamenilor trimişi de lanăș-Jicmont 
s-a hotărât să fie trimis un ungur în cetate. Acesta avea drept sarcină să le 
spună celor de un neam cu el că de vor preda cetatea căpeteniilor lui, 
LaslăuRadec şi Toma Deciu, vor fi liberi să plece unde vor, iar de doresc să 
intre în rândul oștenilor acestora, au să fie primiţi cu mare bucurie. 

Pătru Divoe, pârcălabul cetăţii, a oblicit că se pune ceva la cale, dar şi-a 
zis că nu poate face nimic până nu ştie temeinic despre ce este vorba. De 
această ezitare a profitat Martin Farcaş, o altă căpetenie a ungurilor din 


cetate şi l-a asmuţit pe Despot împotriva pârcălabului. Despot nu ştia ce să 
facă, iar Farcaş, prefăcându-se că l-a surprins pe Pătru Divoe în timp ce 
trăda, l-a ucis pe acesta. Când au aflat oștenii că le-a fost ucisă căpetenia au 
năvălit cu strigăte mari ca să-l răzbune. Despot le-a ieşit în întâmpinare și a 
luat asupra lui cele întâmplate, deși Martin Farcaș şi Pavel Săcuiul s-au 
împotrivit de teamă să nu pată ceva. Dar oamenii, la vederea celui care 
fusese cu puţină vreme în urmă un principe slăvit, s-au tras înapoi 
murmurând. 

Martin Farcaș l-a vândut în cele din urmă. Luând legătura cu căpeteniile 
din afara cetăţii, el s-a făgăduit să deschidă porţile cetăţii, în schimbul vieţii 
lui și al tovarășilor săi. 

În dimineaţa zilei de 24 noiembrie, când domnul a cercetat zările în 
nădejdea că până la urmă tot are să-i vină cineva în sprijin, a simţit o 
mișcare deosebită înlăuntrul cetăţii. Oștenii unguri scoteau întăriturile de la 
porți, semn că vor să le deschidă dușmanului. Un fior i-a cuprins tot trupul 
şi a înţeles că soarta lui a fost pecetluită. L-a chemat pe Martin Farcaș şi pe 
Pavel Săcuiul, dar niciunul n-a venit. În preajma lui se aflau numai Ioachim, 
fostul pârcălab de la Neamţu, Martinengu, omul de aleasă învăţătură și alţi 
vreo câţiva. 

A poruncit să i se aducă hainele de paradă. S-a îmbrăcat de parcă s-ar fi 
dus la cea mai de seamă ceremonie împărătească: A cerut să i se înşăueze 
calul arăpesc cu hamuri și frâie bătute în aur şi argint, a luat sceptrul în 
mână și a ieșit în curte. A tresărit când i s-a spus că Martinengu a fost ucis 
lângă una din porți. Un butoi dintre cele mari umplut cu pietre s-a prăbuşit 
peste el și n-a mai avut timp nici să icnească. Și-a amintit dictonul latinesc, 
învăţat în tinereţele sale, despre trecerea noastră prin lume şi deșertăciunea 
oricărei faime, a încălecat şi cu alaiul cât a putut strânge a ieşit din cetate. 
Calul a simţit că iese la larg, dar stăpânul l-a cuminţit din frâu şi l-a făcut să 
meargă în pas. Sunt clipe în care orice exuberanță este de prisos. 
Demnitatea cere cumpănirea fiecărui gest. A trecut prin faţa Mirăuţilor, apoi 
pe lângă Sfântul Gheorghe, după aceea s-a îndreptat spre Areni, în marginea 
Sucevei, unde era ţara adunată. L-a întâmpinat un călăreț care i-a adus 
porunca de la Tomşa să coboare de pe cal. S-a supus. Mârlanul ăsta gros la 
trup și greu la minte ţinea cu orice chip să-l umilească. S-a oprit când a 
ajuns în faţă lui și nici un mușchi nu s-a clintit de pe faţa lui atunci când 
fostul lui dregător l-a mustrat pentru toate câte făptuise. Era şi firesc să fie 
aşa. Puterea se afla acum în mâna lui și putea să spună și să facă tot ce 


vroia. Cât priveşte faptele lui, fărădelegile cum le numea matahala din față- 
i, nu puteau fi judecate de un incult. El vrusese să aducă aici, la marginile 
Europei, oamenii cei mai aleși și să semene învăţătura înaltă, dragostea de 
muncă și respectul față de legi. Credinţă liberă, nu bărboşi, stupizi şi 
mărginiți, închiși ca vitele în ocol pe care-i lăuda Tomşa pentrusuferințele 
lor. 

Și-a ridicat coroana de pe cap, a făcut câţiva pași şi i-a întins-o, 
împreună cu sceptrul, celui care-l certase spunându-i ca să audă și să 
înţeleagă: 

— Tu care domnești acum în locul meu să ţii minte: astăzi moartea mă 
pândeşte pe mine, mâine te poate pândi pe tine. Nu-ţi cer decât să mă lași să 
mă spovedesc. 

— Ticălosule! a strigat Tomşa, și l-a izbit cu buzduganul în cap. 

Despotul s-a prăbușit şi câteva slugi domnești l-au tras alături de cortul 
domnesc. Și-a revenit destul de repede. Avea mustăţile şi barba pline de 
sânge. A cerut apă să se spele, Nu se suferea murdar. 

La mijlocul nopţii a auzit zarvă în apropiere şi a înţeles că-i vin veşti lui 
Tomşa. A reuşit să prindă unele vorbe și din ele a dedus că Laschi, fostul lui 
prieten îi venise în ajutor şi în seara aceea își aşezase tabăra la patru mile de 
Suceava. 

O zi de-ar fi reuşit să câștige, numai o zi! 

În 25 noiembrie, 1563, în al treilea ceas al zilei, Despot s-a spovedit 
popii sale eretic după care şi-a plecat capul și călăul tătar i-a retezat 
grumazul dintr-o singură lovitură, bine potrivită. Au mai căzut capetele 
multor oameni ai lui Despot, printre cei ucişi în ziua aceea fiind și Ioachim, 
fostul pârcălab al Neamţului. 

Împăiate, capetele lui Despot şi Ioachim luau drumul Țarigradului și la 
10 decembrie ele erau arătate măritului padişah și divanului său. 

Dintre oamenii lui Despot, Tomşa l-a ales pe neamţul Steinbirghe, a pus 
călăul de l-au însemnat la nas și aşa, plin de sânge, l-au încălecat pe cal și l- 
au trimis lui Laschi ca să-i vestească cele ce s-au petrecut la Suceava. În 
urma neamțului, la o anumită depărtare, veneau câteva mii de călăreţi 
români. L.aschi a înţeles că jocul de acum doi ani nu se mai poate repeta și a 
poruncit oamenilor săi să lege tabăra şi să grăbească spre hotar. 

După ce s-a scăpat de Despot şi mai înainte ca Laschi să treacă hotarul, 
în faţa domnului s-a înfățișat un popă din părţile Botoşanilor. Tinea morţiș 
să-i arate el însuși lui Tomşa prada pe care pusese mâna. Cum orice supus 


avea dreptul să ajungă în faţa domnului său, i s-a îngăduit și popii și nu 
mică a fost uimirea când prada acestuia s-a dovedit a fi însuși cneazul 
Dumitraşcu Vijnovieţchi. Popa povestea cu glas mare cum l-a găsit pe 
şleahtic ascuns într-o căpiță de fân pe care tocmai vroia s-o încarce și s-o 
ducă acasă. Făgăduielile cneazului n-au avut nici o putere asupra popii care 
s-a grăbit să-şi facă datoria închinându-l pe prins stăpânului legitim al ţării. 

Tomşa l-a miluit cum se cuvine pe popă şi l-a umplut cu laude. 
Sfătuindu-se ce vor face cu cneazul, au fost cu toții de părere, domn și 
sfetnici, ca acesta, împreună cu cumnatul său Pisatcenschi, să fie trimiși la 
Țarigrad, plocon sultanului, în nădejdea că Suliman, văzând vrednicia lui 
Tomşa şi supunerea lui față de Poartă, îl va întări în scaun și astfel va scăpa 
ţara de necazuri. Sultanul a primit darul și cei doi au fost puși în cârlige, 
dinspre Galata şi acolo s-au chinuit trei zile şi trei nopţi. Bătrânul oștean s-a 
arătatvrednic şi în faţa morţii. Pentru a-și scurta chinurile i-a umplut pe 
păgâni și pe profetul lor cu sudălmi, încât s-au întărâtat turcii şi n-au mai 
putut răbda de l-au săgetat și astfel și-au dat sfârşitul. Multe zile trupurile 
celor doi au fost hrană păsărilor cerului până n-au rămas decât oasele pe 
care le-au înălbit ploile, vânturile şi soarele. 

În plină iarnă, când toate se rânduiseră la locul lor, tătarii „au năvălit 
asupra Moldovei ca nişte câini turbaţi și apucând multă pradă, oameni şi 
vite, au ars ţara”. Era semn rău. Sultanul nu primise închinarea lui Tomșa. 
Acesta n-avea de unde să ştie că Suliman cel Măreţ îi dăduse iarăși domnia 
Lăpuşneanului, mai înainte ca să ajungă la Țarigrad capul lui Despot. De la 
Galaţi veneau olăcari cu vestea că Lăpuşneanul a ajuns la Brăila şi sunt 
mulți turci şi tătari cu el. 

Ion Movilă cum a aflat aceste veşti şi-a urcat toată familia în sănii şi a 
trimis-o la Hotin unde se afla frăține-său Văscan. Sculele de aur și 
nestemate, hainele de preţ și lădiţa cu galbeni erau purtate într-o sanie în 
care mergea Maria. 

În sfatul ţinut de Tomşa, s-a ajuns, după ceasuri de zbatere, la încheierea 
că nu se pot împotrivi Lăpuşneanului. În Ţara de Jos oamenii erau gata să 
treacă de partea lui, pe ţinuturile de dincolo de Prut, peste care trecuseră 
tătarii nu se puteau bizui. Trebuiau să-și scape capetele și cei mai mulți 
dregători în frunte cu Tomșa, Barbovschi, Spancioc, Stroici au pornit în 
pribegie în ţara leșească, după vechiul obicei. 

S-au oploșşit cu toţii la Liov cerând milă și îndurare craiului Jicmont- 
Augustul. Deşi pâinea pribeagului este amară, boierii noștri erau bucuroși 


că şi-au scăpat capetele, din ţară venind vești potrivit cărora Lăpuşneanul se 
făcuse fiară şi tăia fără milă pe oricine era bănuit de hiclenie. 

Se apropiau sărbătorile şi Maria se zbuciuma ca de obicei. Copiii 
crescuseră, Gheorghe cel mai mare era acum un bărbat, Ieremia şi Toader se 
apropiau şi ei de vârsta când nu-i mai putea socoti copii. Ion se bucura la 
vederea flăcăilor săi. 

Erau puternici, mai ales Gheorghe și Toader și Ieremia. Numai Simion 
părea ceva mai firav, dar avea vreme să crească, în timp ce, cele trei fete 
erau ca niște zvârlugi cu care nu se mai puteau înțelege. 

Într-una din nopţi, după primul cântat al cucoșşilor, s-a auzit larmă în 
curte și lovituri puternice în ușă. Când Ion a strigat la cei de afară, aceştia i- 
au răspuns că sunt oamenii căpitanului Liovului. Ion le-a deschis şi când a 
aflat pentru ce-au venit, i-a întins sabia lui Gheorghe care se afla în spatele 
său, a primit hainele pe care i le-a adus în grabă Maria şi s-a lăsat dus. În 
temniţele cetăţii avea să-i afle pe alți nouăsprezece boieri, în frunte cu 
Tomşa, Moţoc, Ilie Dârman, Spancioc, Stroici şi alţii. Niciunul nu a înţeles 
în noaptea aceea pentru ce au fost ridicați. Abia a doua zi, când se înfățișau 
în faţa lui Petru Barsi, castelanul Prjemislului şi căpitan al Liovului, aflau 
că din porunca craiului, toţi prinşii erau învinovăţiți de moartea lui 
Vijniovieţchi și a lui Pisatcenschi. Li se mai aducea și învinuirea de a fi 
sluțit câteva mii de oameni, faptă nemaiîntâlnită până atunci în părţile 
acelea de lume. 

Pentru asemenea crime, craiul îi făcea răspunzători pe toți. 

În ciuda sfaturilor crăieşti de a nu turbura liniştea, Moldova a fost la un 
pas de a stârni mari pojaruri, din pricina nestatorniciei lor. 

Au cerut îngăduinţa să fie apăraţi pentru a se hotărî pe baza mărturiilor 
vina fiecăruia în parte. Aveau nevoie și de timp. Cu bani şi cu oameni, 
hotărârea craiului, singura de acest fel, de când se pomeniseră, putea fi 
schimbată. 

Dar n-a fost să fie așa. S-a aflat destul de uşor că Jicmont-Augustul vrea 
prin moartea lor să-şi scape crăia de mari necazuri. Sultanul i-a cerut 
capetele lor și, la şovăiala craiului, a poruncit hanului tătar şi sangeacului de 
la Bender să pornească spre hotarele Lehiei. 

În faţa întimpinărilor făcute de boieri și în temeiul mărturiilor, cei mai 
mulți și-au dovedit nevinovăția. Numai Tomșa, Moţoc, Ion, Spancioc au 
rămas de judecată. Ei l-au ademenit pe Vijniovieţchi şi din pricina lor au 
fost omorâţi sau mutilați mulţi supuși ai craiului. 


Au mai cerut încă o înfățișare, fără să mai nădăjduiască în ceva. Ion şi-a 
alcătuit, ca şi ceilalți diata. Acum când se afla în pragul celei mai 
înfricoşătoare judecăţi se simţea vinovat de toate păcatele. S-a spovedit şi s- 
a mărturisit. L-a lăsat pe Petru Barsi ca tutore al familiei sale. Nu era 
înfricoşat, dar nu se putea spune că nu-i pare rău că moare tocmai acum 
când înflorea rodul trupului său. Sufletul său nu năzuia decât spre liniştea 
de care o viaţă întreagă n-avusese parte. Și-atunci s-a pomenit rugându-se 
să nu i se ia zilele ca unui nemernic, ci să i se îngăduie să-și termine zilele 
între zidurile unei mănăstiri. I-a mai făgăduit celui înalt că-i va închina viața 
fiului său cel mai mare, dacă va scăpa cu viață, după cum s-a mai legat ca 
neamul lui să ridice un lăcaş cum nu se află altul în ţara Moldovei. 

Aflându-se în târgul Liovului cu cumpărăturile ce se fac în chip obişnuit 
de Paşti, Martin Piaseţchi a aflat că în ziua aceea are loc ultima judecată a 
căpeteniilor moldovenilor. Curiozitatea l-a mânat spre locul de judecată și s- 
a bucurat când a văzut că cei care şi-au bătut joc de el şi de tovarășii săi îşi 
primesc pedeapsa cuvenită. L-a recunoscut pe fostul domn și l-a izbit 
înfăţişarea acelui boier cu tâmplele cărunte și mustaţa neagră și-atunci și-a 
adus aminte și de vorbele lui. Judecătorul i-a anunţat pe cei patru că 
pedeapsa cu moartea rămâne neschimbată şi, după obicei, a strigat către cei 
de faţă, dacă mai are cineva vreo mărturisire de făcut. 

Prin mulțime a răzbit cu greu Martin Piaseţchi strigând că are ceva de 
spus. Murmurele au încetat când acesta a ajuns în faţa judecătorilor, cei de 
față fiind foarte curioși să afle ce mărturisire se mai poate aduce în clipa 
aceea. Șleahticul s-a uitat cu băgare de seamă la chipul acelui boier și după 
aceea s-a îndreptat spre judecător și arătând cu o mână spre Ion Movilă a 
rostit doar atât: 

— Omul ăsta n-are nici o vină. A fost singurul care s-a ridicat în 
apărarea noastră. Dacă l-ar fi ascultat cestălalt, şi l-a arătat pe Tomşa, atunci 
noi n-am fi arătat cum arătăm acum. Scoţându-și cușma și ridicându-șşi 
pletele, atunci, mulțimea, aflată în acel loc, a văzut că Martin Piaseţchi n- 
avea urechi. 

În ziua de 26 aprilie, în târgul Liovului, fiind de faţă trimisul craiului, 
aucăzut capetele a trei boieri moldoveni. Când a murit Lăpuşneanul şi când 
fiul acestuia a rămas prins în Lehia în căutarea unei logodnice, Ion Movilă 
s-a ridicat cu toţi ai săi și a venit la curțile lor de la Suceviţa. La puţină 
vreme, boierul intra în mănăstirea Putna, unde avea să fie cunoscut sub 


numele de Ioanichie, iar feciorul său mai mare, Gheorghe, intra și el în cinul 
călugăresc, la mănăstirea Neamţu. 

Maria, fiica lui Rareş vodă avea să vieţuiască atât cât să-și vadă feciorii 
în cele mai mari dregătorii: Gheorghe, mitropolitul ţării, Ieremia mare 
dregător și apoi domn al ţării. N-a mai apucat să-l vadă pe Simion în 
scaunul celeilalte țări românești şi apoi domn al Moldovei. S-a bucurat de 
toate aceste împliniri și-și aducea aminte cu o umbră de tristeţe vorbele pe 
care i le spusese omului care o făcuse fericită: „Nu uita că vlăstarele tale 
sunt os domnesc”. 


SFÂRȘIT 


